
RIJEČ IZDAVAČA 

Pokretanjem »Duhovne biblioteke« hoćemo da ispunimo jednu osjetljivu i 
često isticanu prazninu u duhovnoj kulturi našeg naroda. Dok drugi narodi na 
polju askeze i mistike imaju bogatu što izvornu što prevedenu literaturu, na 
našoj domaćoj duhovnoj njivi to je još dosta slabo poznata biljka. Objavljujući 
zato, zasad, tuda najosnovnija i najmarkantnija djela sa tog područja, 
nadamo se, da time ujedno postavljamo temelje za što puniji i bujniji duhovni 
preporod i život i u našem narodu. Jer, priznat ćemo, uza sve vjersko- 
moralne odlike i stoljetne patnje za vjeru, narod nam je nekako ostao na ivici 
i površini one jače i dublje duhovnosti. No da i nas čeka, dobrotom Božje 
milosti, cvat duhovnosti, u to vjerujemo nesumnjivo svi. Dapače po nekim 
znakovima vjerskog života (kult Euharistije, pobožnost prema Mariji, pokret 
za zatvorenim duhovnim vježbama, porast svećeničkih te redovničkih 
muških i ženskih zvanja) dalo bi se naslutiti, da su počeci tog cvjetanja i 
preporoda već tu. Pa eto, i ovaj naš pothvat ne će drugo, nego da vodi 
prema tom cilju i da ga bilo koliko uskoro. 

Da idemo već sada iznosili detaljni program našeg rada, mislimo da bi to bilo 
preuranjeno, a i deplasirano. Međutim, da bar u glavnim crtama upoznamo 
čitatelje sa pravcem naših osnova, spomenut ćemo nekoliko imena. Sa sv. 
Terezijom od Isusa u uskoj je vezi sv. Ivan od Križa. No trebat će međutim 
sezati za duhovnim blagom srednjeg vijeka (sv. Bernard,. Hugo od sv. 

Viktora, sv. Gertruda Velika, sv. Brigita iz Švedske, bi. Anđela iz Foligna, bi. 
Ivan Ruysbroeck, sv. Katarina Sijenska. Tauler, bi. Henrik Suzo, Toma iz 
Kempisa. Dionizije Kartužanin, Gerson te u nekojim djelima sv. Albert Veliki, 
sv. Toma Akvinski, sv. Bonaventura), da usto ne ostavimo po strani ni pisce 
iz drage crkvene starine (Klement Aleksandrijski, sv. Ciprijan, sv. Atanazije, 
Casijan. sv. Benedikt, Pseudo-Dionizije, sv. Ivan Klimak, te u nekojim djelima 
sv. Ambrozije, sv. Augustin, sv. Bazi lije i sv. Ivan Hrisostom). Bit će nam 
međutim veoma na srcu, da se što prije čuje duhovna riječ novijih, pa i 
najnovijih asketsko-mističkih pisaca. Tu se mogu spomenuti: sv. Ignacije, 
Ljudevit iz Granade, kardinal Bona, sv. Petar iz Alkantare, sv. Franjo Saleški. 
Ljudevit de la Puente, sv. Marija Magdalena de' Pazzi, Olier. Bossuset. 
Fenelon, sv. Alfons Liguori, F. W. Faber. sv. Terezija od Djeteta Isusa, E. 
Leseur, dom Columba Marmion. Ovaj nacrt i popis nije dakako potpun, 
dapače ne treba da bude ni takav, jer želimo da sačuvamo pri izdavanju što 
veću slobodu, kako bi svako izdanje bar donekle bilo uvjetovano razvojem 
prilika i potrebom časa. Međutim i takav program, dozivajući čitateljima u 
pamet golemo bogatstvo duhovne literature, dovoljno govori o našim 
osnovama. Svakako je iz njega jasno da mislimo posezati samo za onim, što 
je na ovom polju dato i primljeno kao uzorno kao najviše. Ostvarivanje ovog 
programa vezano je dakako s raznim teškoćama. Uz ostalo treba da 
računamo i s ekonomskom mogućnošću naših širokih krugova. Uvjereni smo 
međutim, da će naša javnost potpuno shvatiti potrebu ovog djela i iskreno 
nas poduprijeti. I tako se nadamo, da ćemo već kroz nekoliko godina imati 
na svom jeziku literaturu, koja će moći da udovolji prvim potrebama, a s 
vremenom tako bogat i zaokružen izbor duhovnih auktora, te ćemo se njime 
moći i pred drugim narodima plemenito da ponosimo. Auktore ćemo 
nastojati donositi ili po mogućnosti cjelovito ili u najznačajnijem izboru, a u 
prijevodu vjernom i u jeziku što čišćem. Starat ćemo se ujedno, da ta djela 
visoke nauke, života i ljepote dademo našem narodu također u dostojnom 
vanjskom ruhu. 



Ističemo na kraju jednu okolnost, koja nekom blagoslovljenom 
koincidencijom prati ovaj naš pothvat. Ove naime godine, u vjeri i 
zahvalnosti, slavimo devetnaeststoljetnu obljetnicu našeg Otkupljenja, i mi 
smo sretni, što u sjeni i pod zaštitom tako svetog i dubokog Spomena 
pokrećemo ovo djelo. Neka eto i to bude jedno od sredstava, kako bi nam što 
obilnije bili primijenjeni plodovi Otkupljenja. A to će nam biti ujedno svima: i 
vama i nama za svaku žrtvu i trud najbolja nagrada. 

Zagreb, u proljeću Svete Godine 1933. 

Naklada »ISTINA«. 



UVOD 


Tereza de Ahumada, jedna od najsjajnijih zvijezda na katoličkom nebu, 
kćerka plemenitih i pobožnih roditelja Don Alonsa de Cepeda i žene mu 
Donje Beatrice Davila y Ahumada, ugleda sunce Božje 28. ožujka 1515. u 
gradu Avili. Zato se i zove Terezija Avilska. Dobra joj majka preminu još 
mlada, kad je djevojčici bilo 13 godina. Rascviljena Terezija uze bi. Dj. Mariju 
za svoju majku. Da ne skrene stramputice, smjesti je otac u samostan 
augustinaka, koje su uzgajale plemićske kćeri. Terezi ja ostade u samostanu 
podrugu godina, ali se radi bolesti morade vratiti u očinsku kuću. Pri 
svršetku rujna 1536. uđe kradomice u karmelski samostan od Utjelovi jenja, 
gdje obuče redovničko odijelo 2. studenoga 1536. Bila joj je onda 21 godina 
7 mjeseci i 5 dana. Svečane zavjete položi naredne godine. Za svega je 
života bila bolešljiva, a mučile su je i velike napasti. Ali ju je i Gospodin tješio 
i krijepio. Godine 1562. započe uz velike neprilike obnovu Karmela te osnova 
17 ženskih i 14 muških samostana. Preminu sveto 4. listopada 1582. 
Sutradan je prema odredbi pape Grgura XIII. bio 15. listopada po 
ispravljenom kalendaru. Obnoviteljica je proglašena blaženom 24. travnja 
1614., a sveticom 12. ožujka 1622. 

Svetica je bila krasna i pristala tijela, a još krasnije duše. Sačuvana je i 
njezina slika, koju je 1576. naslikao fra Ivan od Bijede, Hrvat iz pokrajine 
Molise u Abrucima. Kad je slika bila gotova, probijeli Svetica bezazlenom 
slikaru: »Bog ti oprostio, br. Ivane, kad si me već slikao, zašto me naslika 
ovako ružnu i krmeljavu!« 

SPISI: Serafska djevica (virgo seraphica) zasluži već svojim životom i 
obnovom Karmela, da je Crkva uvelike časti, a učitelji duhovnog života joj 
dadoše naslov mistička naučiteljica (doctora mistica) radi njezinih divnih 
književnih djela. Svetica nije pisala naumice učena djela. Bila je većinom 
bolešljiva, pa nije zaposlena, imala kada ni pisati. A ipak je na zapovijed 
starješica napisala divne spise, i to prekidice. Po sadržini su ovi spisi: 

I. povjesnički: 1. Libro de i a Vida, 2. Fundaciones, 3. Relaciones. 

II. asketsko-mistički: I. Camino de perfeccion, 2. Conceptos del amor de 
Dios., 3. Las moradas ili Castillo interior. 

III spisi o ustrojstvu i upravi obnovljenih samostana: I. Avisos, 2. 
Constituciones, 3. Modo de visitacion. 

IV pjesnički spisi: Exclamaciones del alma a Dios. 2. Poesias. 

V. Cartas. 

Ovaj prvi svezak obuhvata Libro de la Vida. autobiografiju Svetičinu. Ovo 
djelo zovu knjigom samilosti Božjih ili knjigom veličja Božjih. Svetica ga je 
napisala na zapovijed svojih ispovjednika. Nije čisto povjesničko, već je 
zajedno povjesnička i asketska mističko. Od glave X. do XXIX. Umetnuta je 
prekrasna rasprava o molitvi. Svetica je napisala svoj život tako nježno, 
iskreno i poučno, da i nehotice čovjeka osvaja, očarava. Ž i v o tje sv. 
Terezije dragi alemkamen u katoličkoj knjizi kao i Ispovijesti sv. Augustina. 

No dok Augustin priznaje i oplakuje zbiljske grijehe i zablude, sv. Terezija 
svijesna svoga ništavila uvećava svoje pogrješke pa i neznatne nedostatke 
ističe kao grijehe. Nije to prenavljanje već istinski osjećaj ponizne duše. 



Kolika razlika između serafske djevice i razbudnoga Rousseaua, koji se 
hvasta svojim opačinama! Dokazano je, da sv. Terezija nije nikad počinila 
teškog grijeha. Zato treba oprezno čitati ono optuživanje same sebe. Inače 
ovo djelo pristaje svakome: staru i mladu, učenu i neuku. Svak može crpsti, a 
Bože daj, da i crpe, obilne koristi. Na hrvatski su prevedena djela sv. Terezije 
prema španjolskom izdanju u Burgosu 1922. u redakciji i s bilješkama o. 
Silvestra od sv. Terezije, karmelca. 

Pružamo našem hrvatskom narodu divna djela velike karmelske mistike, 
uvjereni da će ona donijeti obilatih nebeskih darova katoličke duhovnosti u 
našim krajevima. Ovaj cvijet mistike ubran je sa brda karmelske 
kontemplacije, koja je veoma zaslužna za katoličku duhovnost. Možda malo 
tko zna, da se taj red nalazi i u našim stranama, pa neće ni znati da se jedan 
muški samostan hrvatskih karmelaca nalazi u Somboru, u Bačkoj, dok postoji 
jedan ženski samostan u Selu kod Ljubljane. I u samom Zagrebu na Vrbovcu, 
kao i u Leskovcu postoji samostan karmelka, koje, ako i ne pripadaju redu 
ustanovljenu od same svete Majke Terezije, ipak žive po njezinom duhu i 
djeluju u njezinoj duhovnosti. I baš nastojanju somborskog samostana, 
moramo u dobrom dijelu zahvaliti, da imamo djela velike Svetice na našem 
hrvatskom jeziku. Dominikanska naklada »Istina« se rado primila teškog 
pothvata da izda u svojoj »Duhovnoj biblioteci« ta djela. Sinovi su sv. 
Dominika prvi bodrili, upućivali, ispovijedali i savjetovali su Tereziju, pa 
možemo sigurno kazali, da se njihovu nastojanju mora u mnogočem zahvalili 
djelo karmelske Učiteljice. Usvojivši odmah u početku njezinu nauku, oni su 
je širili, tumačili i branili, pa su ostali uvijek njezini vjerni učenici. I ovim 
pothvatom oni hoće nastaviti svoju misiju rasvjetljivanja i širenja Božje istine. 
Nadamo se, da će hrvatski narod sa zahvalnošću primiti ovaj lijepi cvijet 
ubran sa brda Karmela, pa će našim redovnicima odvratiti na ljubavi. 
Dominikovci su kod nas prilično odavna postavili svoje korijene pa još danas 
uspješno rade. Gojimo nadu, da će i karmelski red za kratko vrijeme ojačati u 
našim krajevima i donijeti plodove svoje visoke duhovne tradicije. 


Dr. F. B. 



KNJIGA O ŽIVOTU 



ŽIVOT SV. TEREZIJE OD ISUSA, STO JE NAPISALA SAMA ONA. 


IHS. 

1. Narediše mi, da opišem način molitve i milosti, što mi ih je Gospodin 
iskazao, a dadoše mi zato i omašnu slobodu. A ja bih željela, da su mi dali 
takvu slobodu i zato, da u najtanje tančine i jasno opišem svoje velike 
grijehe i loši život. To bi me uvelike utješilo. Ali mi toga ne dopustiše, van 
me u tome svojski svezaše. I stoga molim za ljubav Gospodnju, ko bude 
čitao ovaj opis moga života, nek ima pred očima, da je bio tako loš, te među 
svecima, što su se obratili k Bogu, ne. mogu naći nijednoga, s kojim bih se 
utješila. Jer gledam, otkad ih je Gospodin pozvao, da ga nisu ponovno 
vrijeđali. A ja sam ne samo bivala sve gora, već se čini, da sam se naumice 
opirala milostima, što mi ih je udjeljivalo Njegovo Veličanstvo. Vidjela sam, 
da sam dužna služiti više; a shvatala sam, da ni najmanje ne mogu platiti od 
onoga, što sam bila dužna. 

2. Neka bude blagosivan dovijeka, koji me je toliko čekao. Njemu se 
molim od svega srca, neka mi dade milost, da posve jasno i istinito opišem 
svoj život, kao što mi zapovijedaju moji ispovjednici. Znam, i Gospodin to 
želi odavno, ali seja dosada nisam usudila. Neka bude njemu na slavu i 
hvalu. Neka me (ispovjednici) odsele bolje upoznaju i pomognu mojoj 
slabosti, da mogu bilo koliko služiti Gospodinu, kao što moram. Neka Njega 
slave uvijek sve stvari. Amen. 



GLAVA I. 


U njoj opisuje, kako je Gospodin počeo pobuđivati u djetinjstvu ovu dušu na 
kreposne vježbe i kako su joj u tom pomagali kreposni roditelji. 


ISUS. 

1. Imala sam kreposne i bogobojne roditelje. Da nisam bila onako loša, 
bilo bi mi to dosta, da s pomoću Božjom budem dobra. Moj je otac rado 
čitao dobre knjige, a imao ih je i na španjolskom jeziku, da ih uzmognu čitati 
njegova djeca. 1 To 2 i briga, s kojom nas je moja majka poticala na molitvu i 
na pobožnost prema Našoj Gospi i nekim Svecima, započe me buditi u dobi, 
čini mi se, od šest ili sedam godina. Pomagalo mi je, jer sam vidjela, da moji 
roditelji nemaju sklonosti ni na što van na krepost. Imali su ih mnogo. Moj je 
otac gojio osobito ljubav prema siromasima i samilost prema bolesnicima i 
prema slugama. A prema slugama toliko, te ga nikad nisu mogli skloniti, da 
drži robove, jer ih je vrlo žalio. 3 A kad je bila jednoć u našoj kući robinja 
njegova brata, postupao je s njom kao sa svojom djecom. Rekao je, da od 
žalosti ne može podnositi, što nije slobodna. Bio je veoma istinit. Niko ga ne 
ču, da kune ili ogovara. Bio je veoma pošten na svake ruke. 

2. I moja je majka imala mnogo kreposti, a pravila je svoj vijek u teškim 
bolestima. Bila je posve čestita. Premda je bila veoma lijepa, nikad se nije 
čulo, da je što držala do svoje ljepote. Bile su joj trideset i tri godine, kad je 
umrla, a nosila je već odjeću poput vremešne žene. Bila je vrlo blage ćudi i 
veoma oštroumna. Za života je podnijela velike nevolje. A umrla je baš 
pravo kršćanski. 4 


1 Iz popisa dobara, što ih je imao Svetičin otac Don Alfons Sunchez de 
Cepeda, kad mu preminu prva žena, gospođa Katarina del Peso, g. 1507., 
znamo, da je imao ove knjige: Retablo de la vida de Cristo i Tulije: De Officiis 

1 otaca. Druga malena ukoričena sadržava: Raspravu o misi, razgovijetne 
misli od Guzmana, nevezano, te Sedam grijeha. Na pergament Osvojenje 
Prekomorja. I drugi svezak, u kojem je Boecij te pet knjiga i poslovica 
Senekinih i Vergilijevih, Las Triscientas Ivana de Mena, La Coronaciou Ivana 
de Mena i Lunario. Medu dobrom, što ga ostavi na smrti D. Alfonso, bijaše 
»knjiga evanđelja i propovijedi« procijenjena 2,1/2 reala. U vrijeme je 
Svetičino imala kuća D. Alfonsova više knjiga, kako se vidi iz prvih glava 
ovoga života. 

2 1 Sve što je spomenuto, a ne samo knjige, jer je u rukopisu pogrešno estos 
smjesto esto. 

3 U Svetičino su vrijeme običavale imućnije porodice držati nekoliko maurskih 
robova između onih, što ostadoše nakon ponovnog osvojenja pa iz Alpuhara i 
drugih andalusijskih skrovišta, dok konačno nisu pobijeđeni i istjerani s 
Poluotoka. 

4 4 Rodila se gđa Beatrica de Ahumada 1495. Udala se za Don Alfonsa od 14 
godina. Kad joj bilo 20, rodila je Sveticu. Umrla je kršćanski oko g. 1528. u 
Gotarrenduri, selu 3 1/2 milje sjeverno od Avile. Tijelo joj je preneseno u 
Avilu. 



3. Bile smo tri sestre i devetero braće. 5 Svi su s Božjom dobrotom naličili 
svojim roditeljima, jer su bili kreposni. Samo nisam ja, premda me je moj 
otac najvolio. A prije nego počeh vrijeđati Boga, čini se, da je imao za to i 
nekakav razlog. Jer me obuzme žalost, kad se sjetim dobrih sklonosti, što mi 
ih je bio Gospodin dao i kako sam ih rđavo znala upotrebljavati. A moja mi 
braća ni u čemu nisu smetala da služim Bogu. 

4. Jedan je bio nekako moje dobi. Zajedno smo čitali živote Svetaca. 

Njega sam najviše ljubila, premda sam ljubila sve i oni mene. Kad sam 
gledala muke, što su ih za Boga podnijele Svetice, činilo mi se, da su veoma 
cijene kupile put k užitku Boga, pa sam i ja uvelike željela tako umrijeti. Ali 
ne iz ljubavi, što bih upoznala da je gojim, van da u tako kratko vrijeme 
uživam dobra, o kojima sam čitala, da ih ima na nebu. I s onim sam svojim 
bratom pretresala, kakvo bi sredstvo bilo za to. Dogovorismo se, da ćemo 
poći u maursku zemlju proseći za ljubav Božju, eda nam ondje odrube glavu. 
A čini mi se, da bi nam Gospodin bio za to dao i srčanosti u tako nježnoj 
dobi, kad bismo pronašli ikakvo sredstvo. No mislili smo, da je najveća 
zapreka, što još imamo roditelje. 6 Uvelike smo se divili, kad smo čitali, da je 
onamo dovijeka muka i slava. Dešavalo se vrlo često, da smo o tom 
raspredali pa smo uživali, da često ponavljamo riječi: »Dovijeka, dovijeka, 
dovijeka!« Izgovarajući često puta te riječi svidjelo se Gospodinu, da mi se u 
djetinjoj dobi utisne put istine. 

5. Kad vidjeh, da ne možemo ići onamo, gdje bi nas ubili za Boga, 
odlučismo postati pustinjaci. U vrtu pokraj kuće, kako mogosmo, pregnusmo 
napraviti samotnje od kamenčića mećući jedan na drugi. No oni odmah 
popadaše, pa ni u čemu ne nađosmo sredstva za svoju želju. Još me i danas 
potiče na pobožnost, kad vidim, kako mi je Bog tako rano dao ono, što 
izgubili svojom krivnjom. 


5 Dva puta se ženio D. Alfonso Sanchez de Cepeda, otac Sv. Terezije. Prvi put 
s gđom Katarinom del Paso y Henao. Iz toga je braka imao troje djece: Ivana 
Vazquez de Cepeda, gđicu Mariju de Cepeda i još treće dijete, koje neki zovu 
Petrom, ali se o njemu ne zna ništa izvjesno. Drugi put se D. Alfonso oženio 
1509. s gdicom Beatricom Davila y Ahumada. Bog im dade devetero djece: 
Fernanda, Rodriga, Terezu, Lorenca, Antuna, Petra, Jeronima, Augustina i 
Ivana. Roditelji su Svetičini bili plemenite krvi i vrlo ugledni, ako i ne 
prebogati. Sinovi im poput mnogo drugih plemićskih obitelji ovoga vremena 
odoše u Ameriku, gdje neki i poginuše slavno u borbi za domovinu. 

6 • Drži se za izvjesno, da Svetica ovdje govori o svome bratu Rodrigu, 
pouzdanom drugu u molitvama, u čitanju i djetinjim zabavama. Kad je 
Tereziji bilo sedam godina, dogovore se njih dvoje, da će otići u zemlju 
maursku. Da to dosegnu, pođu iz grada putem prema Salamanci. Ali ih 
nedaleko od mosta Adaje, gdje je danas kapelica nazvana od Četiri stupa, 
izvan grada zaustavi stric D. Franjo de Cepeda. O. Jepes (Život sv. Terezije, 
sv. I. gl. 2.) pripovijeda o tom junačkom pothvatu. Kad se vratiše natrag, 
kaže: »ukori ih majka, što su otišli. Brat se stane ispričavati veleći: da ga je 
djevojčica potakla i navela, da pođu onim putem. Rodrigo ode u Ameriku u 
rujnu 1535. i pogibe 1536. ili 1537. boreći se protiv Indijanaca Payagua u 
zemlji, što je natapa rijeka la Plata oko pustinje Čako. Rodio se 1511., a tako 
je milovao sestru Tereziju, da je na polasku u Indiju darovao njoj svoj dio. 



6. Davala sam milostinju, kako sam mogla. A mogla sam malo. Tražila 
sam samoću, da mogu obavljati svoje pobožnosti. A tih je bilo mnogo. 
Osobito sam rado molila Ružarij, koji je vrlo pobožno molila moja majka, pa 
je tu pobožnost ulila i nama. Kad sam se igrala s drugim djevojčicama, 
veoma sam uživala, da gradim samostane, kao da smo redovnice. A čini mi 
se, da sam i željela biti redovnica, premda nisam onoliko koliko ono, što 
spomenuh. 

7. Sjećam se, kad je umrla moja majka, bilo mi je 12 godina, nešto 
manje. 7 Kad počeli shvatati, što sam izgubila, utekoh se žalosna k slici Naše 
Gospe i zamolili je roneći obilate suze, neka mi bude majkom. Učinili to 
doduše bezazleno, ali mislim, da mi je koristilo. Jer sam očevidno nalazila u 
ove uzvišene Djevice pomoć, za štogod sam Joj se preporučivala. A napokon 
me je povratila k sebi. 8 Sad me boli, kad gledam i pomišljam što je bio 
uzrok, da nisam ostala postojana u dobrim željama, što sam ih započela. 

8. O Gospodine moj! Odlučio si, čini se, da se spasim. Neka se svidi 
Tvome Veličanstvu, da i bude tako kad si mi već udijelio toliko milosti, kao 
što zbilja jesi, zašto se nisi udostojao ne radi moga dobitka već radi Tvoje 
časti sačuvati, da se tako ne okalja stan, u kojem ćeš Ti neprestance 
boraviti? Muka mi je, Gospodine, i kazati to, jer znam, da sam svemu ja 
kriva. Mislim, da Ti nisi mogao učiniti više, nego si učinio, da od one dobi 
budem sasvim tvoja. Sve da hoću, ne mogu se potužiti ni na svoje roditelje. 
Ta u njima sam gledala samo sve dobro i brigu za moje dobro. A ja, čim 
stupih iz djetinjstva i počeli upoznavati prirodne darove, što mi ih je dao 
Gospodin, a govorili su, da ih je bilo mnogo, moradoh mu na njima 
zahvaljivati. Ali ja stadoh sve te darove upotrebljavati, da ga vrijeđam. O 
tom ću sada govoriti. 


7 Premda Svetica kaže, da joj je bilo oko 12 godina, kad joj jr umrla majka, ne 
možemo je u tom slijediti: jer je poznato, da baš nije snažna u navađanju 
godina. Gospođa Beatrici načini oporuku 24. studenoga 1528., pa po svoj 
prilici preminu malo poslije. Svetica se rodila u ožujku 1515., pa je već bila 
stupila u 14. godinu. 

8 Kaže predaja, da je slika, kojoj se Svetica molila, neka joj bude majkom, 
bila Gospa od Milosrđa, koja se onda častila u samotinji sv. Lazara kod Adaje; 
a časti se u stolnoj crkvi, otkad je porušen samostan u prvoj trećini XIX. 
vijeka. Glasa se, da su se toj istoj slici preporučili Terezija i Rodrigo, prije 
nego će krenuti na put mučeništva. Na spomen tih događaja iz života 
Svetičina ide svake godine ophod 15. listopada od stolnice do samostana 
Bosonogih Karmelaca. 



GLAVA II. 


Pripovijeda, kako je izgubila one kreposti i kako je zamašno u djetinjstvu općiti s 

kreposnim ljudima. 

1. Čini mi se, da mi je počelo uvelike škoditi evo ovo. Promišljam gdjekad, 
kako zlo rade roditelji, koji se ne trse, da njihova djeca vazda gledaju samo 
ono, što je u svaku ruku kreposno. Moja je majka, kako rekoh, bila vrlo 
kreposna. A ipak kad dođoh k razumu, ne primili od dobra (što bijaše u nje) 
baš mnogo, da, gotovo ništa, a što loše primih mnogo mi naudi. Ona je rado 
čitala viteške romane. 9 Ona nije zlorabila tu razbibrigu kao ja, jer nije 
zanemarivala svojih poslova. A mi smo (djeca) zbacivali posao s vrata, eda 
ih uzmognemo čitati. 10 Ona je možda to činila, samo da odvrati svoje misli 
od velikih muka što ih je podnosila. A djecu je htjela zabaviti, da ih ne bi 
druge stvari upropastile. To je bilo teško mome ocu, pa smo morali paziti, 
da on ne vidi. Meni poče to štivo prelaziti u naviku. I mala mi pogrješka, što 
je vidjeh u svoje majke, poče ohlađivati dobre želje, a stadoh pogrješivati i u 
drugom. Činilo mi se, da baš nije zlo, što mnogo sati danju i noću tratim u 
tako ispraznom poslu, i to potajice od moga oca. Napokon me tako silno 
zaplete ova sklonost, te se činilo, da nisam zadovoljna, nemam li nove 
knjige. 

2. Stadoh nositi i gizdavo odijelo i vanjštinom se zaželjeh sviđati. Zato 
vrlo brižno njegovah ruke i kosu, upotrebljavah miomirise i sve taštine, kojih 
se mogoh dočepati. A takvih je stvari bilo mnogo, jer sam bila gizdava. 

Nisam imala zle nakane, jer ne bih rado, da iko vrijeđa Boga radi mene. 
Mnogo mi godina potraja prevelika briga za izlišnu čistoću i za stvari, što mi 
se nisu činile grijehom. Sad vidim, kako je loše sve to moralo biti. Imala sam 
nekoliko rođaka, koji su sami bili pripušteni u kuću moga oca, jer je on u 
tom bio vrlo oprezan. A kud sreće da je Bog dao, te bude oprezan i prema 
njima. Sad vidim, kako je u dobi, kad treba da počnu nastajati kreposti, 
opasno drugovati s onima, što ne poznaju svjetske taštine, van još potiču da 
joj se predamo. Bili su oni nekako moji vršnjaci, malko stariji od mene. Bili 
smo vazda zajedno. Veoma su me ljubili. Ja sam se razgovarala o svemu, 
što ih je veselilo, i slušala sam, kad bi mi pričali o svojim uspjesima i 
djetinjarijama, koje baš nisu bile dobre. A najgore je bilo, da je duša 
zavoljela ono, što je bilo uzrok svemu njezinu zlu. 11 

3. Kad bih ja imala svjetovati roditelje, rekla bih im, neka u ovoj dobi 
uvelike paze, s kakvim ljudima opće njihova djeca. Kako je naša narav 
sklonija na zlo nego na dobro, nastaje tu mnogo zla. Tako se desi i meni. 
Imala sam sestru mnogo stariju nego što sam ja. 12 Bila je veoma čestita i 

9 Bile su to pripovijesti, što ih je vrlo volio i pobožni svijet onih vremena. 
Bilo je neprilično, što se tim štivom gubilo vrijeme, a duh se rastrovao 
nevjerojatnim, vanrednim i nepoštenim pustolovinama. Ondašnji moralisti i 
asketi zapisaše protiv njih veoma razjarene spise. 

10 Hoće da kaže, da im je majka olakšavala čitanje tih knjiga. 

11 Svi životopisci i ispovjednici sv. Terezije suglasno misle, da to preveliko 
uvećavanje pogrješaka ne sadržava teškog grijeha, kojega ona nije nikad 
učinila; van da je bila izložena manjoj ili većoj opasnosti, te krene putem onih 
taštih zabava. 

12 To je gđica Marija de Cepeda, kći Don Alfonsa i prve mu žene Katarine del 



kreposna. Ali ja od svega toga ne primih ništa. A svu štetu primah od neke 
rođakinje, koja je mnogo općila u našoj kući. Bila je ona tako lakomislena 
ponašanja, te je već i moja majka mnogo nastojala, da joj zabrani pristup u 
kuću. (Čini se, da je ona naslućivala, kakvo će me zlo snaći). No bilo je toliko 
prilika, da ulazi u našu kuću, te joj nije mogla zabraniti. Ja sam rado s njom 
drugovala. S njom sam općila i razgovarala se, jer mi je pomagala u svakoj 
zabavi, što sam je željela. Poticala me je na zabavu, pa je i sama dijelila sa 
mnom zabave i taštine. Dok sam drugovala s njom, bilo mi je 14 godina, a 
mislim i više (ona je sa mnom prijateljevala i dijelila svoje stvari), čini mi se, 
da nisam smrtnim grijehom uvrijedila Boga ni izgubila straha Božjega. No 
više sam držala do svoje časti. A to je i učinilo, da je nisam sasvim izgubila. 
Da, čini mi se, da me u tom ne bi moglo promijeniti ništa na svijetu. A ni 
ljubav me bilo prema komu ne bi bila mogla na to sklonuti. Oj da sam tako 
bila jaka te ne radim protiv časti Božje, kao što me je narav jačala, da ne 
izgubim ništa od onoga, u čemu mi se činilo, da je čast pred svijetom! A 
nisam vidjela, da je gubim na mnogo drugih načina. 

4. Ljubila sam tu čast do skrajnosti. A nisam upotrebljavala nikakva 
sredstva, što je bilo potrebno, da je sačuvam. Samo sam uvelike pazila, da 
se sasvim ne sunovratim u propast. Mome se ocu i sestri nije nipošto sviđalo 
ono prijateljstvo, pa su me često korili. Kako nisu mogli (onoj rođakinji) oteti 
priliku, da ne ulazi u kuću, ne pomogoše im svi napori, jer sam ja bila vrlo 
oštroumna za svaku zloću. Gdjekad se zgražam radi zla, što ga čini rđavo 
društvo. A ne bih mogla vjerovati, da sama nisam iskusila. Pogotovo u 
mladosti može to prouzročiti najveće zlo. Rado bih, da moja nedaća 
opomene roditelje, neka na to više paze. I zaista je mene ono drugovanje (s 
rođakinjom) tako promijenilo, te mi nije ostavilo gotovo ništa od kreposne 
naravi i duše. I čini mi se, da mi je utisnula svoje zle sklonosti ona i druga 
rođakinja, koja se isto tako zabavljala. 

5. Iz toga upoznajem veliku korist, što je čini dobro društvo. I držim 
zastalno, da bih sasvim bila istrajala u kreposti, kad bih u onoj dobi bila 
drugovala s kreposnim osobama. Jer da me je onda ko učio, neka se bojim 
Boga, bila bi moja duša dobila jakost, da ne padne. A kad je toga straha 
posve ponestalo, ostala mi je sama briga za čast, koja me je neprestance 
mučila u svemu, što sam radila. Misleći, da se ne će doznati, ipak sam se 
smjelo davala na mnoge stvari i protiv nje i protiv Boga. 

6. Isprvice mi naudiše spomenute stvari, kako mi se čini, i tome nije kriva 
ona (rođakinja) nego ja. Moja je opakost kasnije bila dosta za zlo. Usto smo 
imale sluškinje, koje su mi bile dobro oruđe za svako zlo. Da me je koja 
dobro uvjetovala, možda bih se bila okoristila. No njih je zasljepljivala 
sebičnost kao i mene moja sklonost. Nekad nisam bila sklona na nešto 
veoma zlo, jer su mi se već prirodno gadile nepoštene stvari. Tražila sam 
samo razbibrigu u ugodnom razgovoru. No bila sam u takvoj prilici, te mi je 
opasnost bila posve blizu, a izlagala sam opasnosti i svoga oca i braću. Od 
toga me izbavi Gospodin, i to tako, te se čini, da se on i protiv moje volje 
pobrinuo, te ne propadnem sasvim. No sve to ne mogaše ostati tako tajno, 
te ne bih dosta okrnula svoju čast i probudila sumnju u moga oca. Ne 
minuše, čini mi se, tri mjeseca, otkad sam živjela u tim ispraznostima, kad 
me smjesti u samostan u onom mjestu, gdje su se uzgajale ovakve djevojke, 
ali ne onako loša vladanja poput mene. A to učine tako lukavo, te sam znala 


Peso y Henao 



samo ja ijedan rođak. Uvreba priliku, da ne upadne u oči. Udavala se naime 
moja sestra, pa nije bilo dobro, da ja ostanem sama bez majke. 13 

7. Otac me je odviše ljubio, a ja sam znala raditi veoma himbeno, pa nije 
mogao tako zlo o meni misliti. I tako ne izgubih njegove sklonosti. Bilo je 
kratko vrijeme, pa ako se što i doznalo, nije se moglo doglasiti ništa 
izvjesno. Ja sam se toliko bojala za svoju čast, pa sam iz petnih žila 
pregnula, da sve ostane tajno. A nisam promišljala, da ne mogu sakriti ništa 
pred onim, koji znade sve. O Bože moj, koliku štetu čini svijetu, kad se do 
toga malo drži i misli, da se može sakriti, što je protiv Tebe! Držimo za 
stalno, da bi se izbjegla velika zla, kad bismo shvatili, da nije glavno čuvati 
se ljudi, van se čuvati, da Tebi ne omrznemo. 

8. Prvih osam dana osjećah mnogo, i to više bojeći se, da će se doznati za 
moju taštinu, nego što sam ondje. Bila sam već umorna i neprestance sam 
se veoma bojala Boga, jer sam ga prije vrijeđala, pa sam nastojala da se što 
prije ispovjedim. Bila sam nekako nemirna. Ali za osam dana, a držim, još i 
manje, postadoh zadovoljnija nego u kući svoga oca. Sve su bile zadovoljne 
sa mnom, jer mi je Gospodin dao milost, da zadovoljim sve, gdjegod budem, 
pa me zato vrlo zavolješe. Ja sam se onda veoma protivila, da budem 
redovnica. 14 No radovala sam se, što vidim tako dobre redovnice, koje su 
bile u onoj kući. Bile su veoma kreposne, čestite, nabožne i sabrane. Uza 
sve to me ne prestade ni ondje zloduh napastovati i tražiti one, što bi me 
izvana uznemirivali vijestima. No ne nađe mjesta da to izvrši. A moja se 
duša stade opet priučavati na dobro moga ranog djetinjstva, pa vidjeli, 
koliku milost iskazuje Bog onima, što ih stavlja u društvo kreposnih ljudi. 

Čini mi se, da je Njegovo Veličanstvo mislilo i premišljalo, kako bi me moglo 
povratiti k sebi. Hvala Tebi, Gospodine, koji si me toliko podnosio! Amen. 

9. Jedna me je stvar mogla donekle ispričavati, da nisam imala toliko 
grijeha. Činilo se naime, da se sve može dobro po mene svršiti udajom. 
Zapitah i svoga ispovjednika i druge, za mnoge stvari, pa mi rekoše, da se 
ne protivim Bogu. S nama je svjetovnjakinjama spavala jedna redovnica, po 
kojoj je, čini se. Gospodin htio početi da me prosvjetljuje, kao što ću sada 
pripovijedati. 15 


13 Govori o samostanu Naše Gospe Milosne redovnica augustinaka izvan 
gradskih zidina, koji još postoji na glasu s velike redovničke stege. Primali su 
u njega obično svjetovne gospođice, plemenite i imućne. Pod paskom su 
jedne redovnice živjele kreposno i zabitno, ali ne onako, kako se danas radi u 
redovničkim pitomištima. Kad je Svetica stupila u samostan, bila je navršila 
16. 

14 Enemigusima kaže rukopis, a takva je zbilja bila onda Svetica, kako će se 
vidjeti iz III. glave, premda je cijenila uvelike gorljive redovnice. 

15 Bila je to gđa Marija de Briceno (Brisenjo) y Contreras iz slavnog avilskog 
roda, žena veoma razumna i kreposna. Rodi se 1498., a preminu 1584. O njoj 
piše o. Miguel Vorona u svome neizdanom djelu Noticias historicas y 
protocolo del Convento de Grada (1695.): »Poznajući darove, što ih je imala 
gospođa Brisenjo, imenovaše je jednoglasno učiteljicom svjetovnih 
djevojčica, što su ih općenito zvali gospođice od poda. Dan i noć se nije od 
njih odmicala. Danju bi ih zajednički vodila u kor, da slušaju misu, a na 
posebno mjesto, kad bi u samostanu bila zajednička misa. Bila je tako 
oprezna i stroga sa mladeži naša č. gđa Marija, da nije puštala nijedne 
djevojčice da na stubama posjeti roditelje, van da i ona bude s njom. 



GLAVA III. 


Raspravlja, kako je pripomoglo dobro društvo, da opet probudi svoje želje i kako joj 
je Gospodin počeo rasvjetljivati varku, u koju je zapala. 

1. Počeh uživati dobro i sveto društvo one redovnice. Jer je bila razborita 
i sveta, radovah se slušajući je, kako dobro govori o Bogu. Čini mi se, da 
sam to vazda radosno slušala. Ona mi stade pripovijedati, kako je došla do 
toga, da postane redovnicom, i to samo čitajući evanđeoske riječi: Mnogo je 
zvanih, a malo izabranih (Mat. 20, 16). Reče mi, i kakvu nagradu daje 
Gospodin onima, koji ostave sve radi Njega. Ovo dobro društvo poče 
razgoniti navike, što ih je navuklo zlo društvo, i u moju dušu povraćati želje 
za vječnim dobrima. A umanji mi i neprijateljstvo protiv toga da budem 
redovnica, koje me je bilo previše obuzelo. Kad bih vidjela koju redovnicu, 
gdje pod molitvom roni suze, ili ma kakve druge kreposti, bila sam joj vrlo 
zavidna. Srce mi je u tom pogledu bilo tako tvrdo, te ne bih spustila nijedne 
suze, sve kad bih pročitala čitavu Muku. A to me je i te kako boljelo. 

2. Ostadoh po drugu godinu u onom samostanu i veoma se popravih. 
Počeh moliti mnogo usmenih molitava, a zamolili i sve, neka me preporuče 
Bogu, da mi dade stalež, u kojem ću mu služiti. Ali još nisam željela, da 
budem redovnica, van da se svidi Bogu te mi toga i ne da. A bojala sam se i 
udaje. No na svršetku vremena, što ga ondje proboravili, imadoh već više 
volje da postanem redovnica, ali ne u onoj kući, i to radi nekih kreposnih 
običaja, za koje doznah, da se ondje obdržavaju. A meni se činilo, da su 
odviše pretjerani. Neke me mlađe redovnice u tom utvrdiše. Da su sve 
jednako mislile, bilo bi mi to mnogo koristilo. Imala sam i u drugom 
samostanu veliku prijateljicu. 16 To me je poticalo, ako već postanem 
redovnica, da ne budem drugdje, već ondje gdje je bila ona. Više sam 
gledala na ono, što godi mojoj sjetilnosti i taštini, nego na ono, što je bilo na 
dobro mojoj duši. Kadikad mi dođoše te dobre misli, da postanem 
redovnicom, i odmah iščezoše. A ja se ne mogoh odlučiti, da budem. 

3. Ako i nisam u ono vrijeme bila bez brige za svoj spas, još se uspješnije 
trsio Gospodin, da me pripravi za stalež, koji će za me biti najbolji. Posla mi 
tešku bolest pa se moradoh vratiti u svoju očinsku kuću. Kad ozdravih, 
poslaše me kući moje sestre, koja je stanovala u nekom selu, da je posjetim. 
Ona me je silno ljubila i željela je, da i ne odem od nje. I njezin me je muž 
vrlo volio. Barem mi je iskazivao svu ljubav. I to sve dugujem Gospodinu, jer 
su me svuda susretali s ljubavlju. A ja sam mu uzvraćala onako (loše) kao 
što jesam. 

4. Na putu je bio brat moga oca. vrlo pametan i krepostan, udovac. I 
njega je posjećivao Gospodin i pripravljao za svoju službu. Već pod stare 

16 Dona Ivana Suarez, redovnica u samostanu obuvenih Kamelovaka od 
Utjelovljenja u Avili. Dok je Svetica bila svjetovnjakinja, često ju je 
posjećivala u njezinu samostanu Dona Marija Pinel, u listu upravljenu nekom 
karmelskom starješini — izvorni mu je rukopis u odsjeku rukopisa Narodne 
knjižnice — piše govoreći o tim posjetima: »Gđa Ines de Quisada, koja je već 
bila redovnica s pokrivašem (velom) kad je sv. Majka obukla redovničku 
haljinu, pripovijeda neznatnu stvarčicu, koja u meni budi pobožnost kaže 
ona: Sjećam se, da je sv. Majka još svjetovnjakinjom nekoliko puta dolazila u 
ovaj samostan. Evo znaka: nosila je narančastu haljinu s rubom od crnog 
baršuna. (Bibliot. Mistica Carmelit. t. II. p. 113.). 



dane ostavi sve, stoje imao, i postade redovnik, a svrši tako, te mislim, da 
uživa Boga. On zaželi, da ostanem kod njega nekoliko dana. Zanimao se 
čitanjem dobrih knjiga, španjolski. Razgovarao se obično o Bogu i o taštini 
svijeta. 17 On dade, da mu čitam. Ako i nisam toga rado čitala (t. j. asket, 
knjiga), pokazivala sam, da mi se sviđa. Vazda sam se uvelike trsila, da 
zadovoljim druge, sve ako mi je to bilo i teško. U drugih bi to bila krepost, 
no u mene je bila velika pogrješka, jer sam često išla pritom predaleko. O 
Bože moj, kakvim me je putovima pripravljalo Njegovo Veličanstvo za stalež, 
u kojem se htjelo poslužiti sa mnom. Sve ako nisam toga htjela, sililo me je 
da sama sebe prisiljujem! Blagoslovljeno budi (Nj. Vel.) dovijeka. Amen. 

5. Samo malo dana ostadoh kod strica. Ali božanske riječi, što ih čitah i 
slušah, pa dobro društvo djelovaše s takvom silom u mojem srcu, te sve 
bolje shvatah istinu, što je upoznah još u svojem djetinjstvu. Istinu, da je sve 
ništa, da je svijet taština i da se sve u kratko vrijeme svršuje. Usto me obuze 
strah, da bih pala u pakao, kad bih umrla. Moja volja još nije bila sklona, da 
budem redovnica, a ipak je redovnički stalež bio najbolji i najsigurniji. I zato 
se malo po malo odlučih, da ću se prisiliti te prigrliti redovnički stalež. 

6. Ta borba potraja tri mjeseca. Ja sam silila sama sebe umujući, da 
tegoba i muka, što bih podnijela kao redovnica, ne može biti veća nego 
muka čistilišna, dok sam ja i te kako zaslužila pakao. Ne bi bilo baš 
premnogo, mislila sam, kad bih živjela kao u čistilištu, a poslije, kao što sam 
željela, upravice otišla u nebo. A u tom porivu da prihvatim (redovnički) 
stalež, čini mi se, da me je više poticao ropski strah nego ljubav. No zloduh 
mi je utuvljivao, da neću moći podnositi tegoba redovništva, jer sam tako 
raznježena. Protiv toga sam se branila mukama, što ih je podnio Krist. Jer ne 
bi bilo odviše, da i ja podnesem štogod za Njega. Bit će da sam mislila, da 
će mi On sam pomagati snositi tegobe. No toga se baš ne sjećam. U ono 
doba podnesoh mnogo napasti. 

7. Tresla me i groznica, a s njom i velike nesvjestice, jer sam vazda bila 
slaba zdravlja. No zavoljeh dobre knjige, a to mi dade život. Čitah poslanice 
sv. Jeronima, koje me tako oduševiše, te odlučih reći ocu, da sam u neku 
već pripravna obući redovničku haljinu. Držali toliko do svoje časti, te nikako 
ne bih bila porekla, kao što sam mislila, svoje riječi, kad sam je dala jednom. 
A otac me je tako ljubio, da nikako nisam mogla s njim na kraj, pa ne 
pomogoše ni prošnje onih, što ih zamolih, neka mu govore. Samo jedno 
postigoh od njega, da naime poslije njegove smrti učinim, što ushtijem. No, 
ja se ne uzdah u se i pobojah se, da će se moja slabost povratiti. Zato mi se 
to odgađanje činilo nepriličnim, pa pregnuh drugačije, kao što ću sada 
pripovjediti. 

17 Kao što pripovijeda Svetica, nakon podruge godine vrlo uredna života u 
samostanu Milosti prisili je teška bolest, da se vrati u očinsku kuću. Kad 
prizdravi, a još pravo ne ozdravi, pode k svojoj sestri Mariji, udatoj za D. 
Martina de Guzman y Barrientos, koja je živjela u susjednom selu, zvanom 
Castellanos de la Canada ondje, gdje avilska pokrajina graniči sa 
Salamankom. Prije nego ćc otići k njoj navrati se u selo Hortigosa oko 4 milje 
daleko od Avile. Ondje je boravio njezin stric D. Piedro de Cepeda, čovjek 
velike kreposti i pokore i vrlo odan asketskom štivu. Preminu kao redovnik u 
samostanu Avilskih Jeronimovaca. D. Pedro bijaše oženjen s gdom Katarinom 
de Aguila. Svetica proboravi nekoliko dana kod svoga strica, po ide u 
Castellanos, gdje su je uvelike častili, jer su je svesrdice ljubili i sestra i svak, 
D. Martin. 



GLAVA IV. 


Pripovijeda, kako ju je Gospodin prisilio, da uzme redovničku odjeću te kako joj je 

stalo Njegovo Veličanstvo slati mnogo bolesti. 

1. U one dane, kad sam se bavila tim odlukama, pokazah i jednome bratu 
taštinu svijeta i nagovorih ga, da postane redovnik. Oboje se složismo, da 
ćemo jedan dan posve zarana otići u samostan, u kojem je boravila ona 
moja prijateljica, što sam je onoliko voljela. No kad sam već ono odlučila, 
bila sam spremna poći kamogod, gdje bih mislila, da ću više služiti Bogu ili 
bi želio moj otac; jer sam sada više pazila na spasenje svoje duše, a nisam 
nimalo marila za odmor. 18 Sjećam se onoga časa, kad sam izišla iz očinske 
kuće. Čini mi se sasvim i doista mislim, da mi ne hi bilo teže kad bih bila 
umrla. Činilo mi se, da su mi se sve kosti raspale. Još nisam imala ljubavi 
prema Bogu. koja bi potisnula ljubav prema ocu i rodbini, pa sam se tako 
silno borila sama sa sobom, te mi ne bi bilo dosta sve razmišljanje, da 
trgnem naprijed, da mi Gospodin im pomože. No On me tako ohrabri protiv 
mene, te nakanu izvedoh tijelom. 

2. Čim primih redovničko odijelo, odmah mi Gospodin dade te razumjeh, 
kako obasiplje milostivno one, što se sile, da mu služe. No niko na meni nije 
poznao, da se silim, van samo preveliku volju. 19 U onaj mi čas dade toliko 
zadovoljstvo, što sam prigrlila ovaj stalež, te ga ne izgubih nikad do danas. 
Bog promijeni suhoparnost moje duše u najslađu nasladu. Bili su mi slatki 
svi poslovi redovnički, pa sam doista kadikada mela kuću u one sate, što 
sam ih upotrebljavala za zabavu i gizdanje. A kad bih se sjetila, da sam od 
toga slobodna, obuzimalo me je novo veselje, pa sam se tome čudila i 
nisam mogla razumjeti, otkuda potječe. Kad pomislim na to, nema ništa na 
svijetu, pa bilo i najteže, čega bih se ustručavala latiti. Već sam iskusila u 

18 Svetica se u tom dogovori sa svojim mlađim bratom Antunom. Kad je 
Terezija stupila u Utjelovljenje, brat joj zamoli redovničku haljinu sv. 

Dominika u samostanu avilskom svetog Tome. Redovnici su bili u debelom 
prijateljstvu s Don Alfonsom de Cepeda pa se ne usudiše da ga prime prije, 
nego upoznadu njegovu volju. Međutim je vjerojatno, da jc zamolio i 
postigao, te je stupio u samostan jeronimovaca u Avili. Naskoro iziđe radi 
slaba zdravlja. Ode u Indiju i umrije 20. siječnja 1510 od rana, što ih zadubi u 
bici kod Injakito Ekvadoru dva dana prije. Uz bok se D. Blaska Nunez Vela, 
prvoga potkralja u Peru protiv Gronzala Pizarra, borilo petero braće sv. 
Terezije: Hermando, Jeronimo, Antonio, Lorenzo i Augustin. Sva se petorica 
prije bitke odrekoše svoga imetka, pa ako bi poginuli u borbi, ostaviše za 
jedinu baštinicu svoju sestru Ivanu. 

19 Samostan je Utjelovljenja, osnovan 1479., bio isprvice bogomolja 
karmelskih trećoredaka. Kasnije htjedoše one započeti život drugoga Reda, 
pa bogomolja bi pretvorena u samostan pod naslovom Naša Gospa od 
Utjelovljenja. Samostan je prostran, a ima vrlo lijep vrt. Stoji na sjeveru 
grada, izvan zidina. Medu životopiscima je sv. Terezije postajala velika 
razlika, kad su određivali dan njezina ulaska u avilsko Utjelovljenje i godinu 
njezinih zavjeta. Danas se čini, da je posve utvrđeno ispravama, da je 
karmelsku haljinu primila 2. studenoga 1536. u 21. godini života, premda je 
već više dana proboravila u samostanu. Položila je svečane zavjete 3. 
studenoga 1537. 



mnogo slučajeva, ako svojski odlučim, da ću i učiniti. Ako je to za Boga, 
hoće Bog već spočetka radi većih zasluga, da se duša u neku zgrozi, a što 
se više zgraža, to veću nagradu zaslužuje, pa joj je to slađi kasnije rad. A što 
se svojski odluči, i u ovom životu plaća Njegovo Veličanstvo tako, da može 
razumjeti samo onaj, koji uživa. Znam to, kako rekoh iz iskustva u mnogo 
stvari vrlo teških. I kad bih ja imala izreći svoje mnijenje, nikada ne bih 
svjetovala, da se od straha ne izvrši nadahnuće, koje se često povraća. Ako 
se nešto radi čisto i samo za Boga, ne treba se bojati, da će se dogoditi zlo, 
jer je Bog moćan da pomogne u svemu. Slava mu navijeke! Amen. 

3. O najveće dobro i miru moj, bilo bi dosta milosti, što si mi ih učinio 
dosele. Tvoje me je milosrđe i veličina dovela kroz toliko stramputica u tako 
siguran stalež i u kuću, gdje je bilo toliko službenica Božjih, od kojih bih bila 
mogla naučiti, da napredujem u tvojoj službi. Ne znam, kako bih nastavila, 
kad pomislim, kako sam položila svoje redovničke zavjete, kako je bila tvrda 
odluka i koliko zadovoljstvo i kako sam se s Tobom zaručila. Ne mogu toga 
izreći bez suza. A morale bi biti krvave suze i srce bi mi moralo pući. A ne bi 
bilo preveliko čuvstvo radi uvreda, kojim sam te kasnije vrijeđala. Sad mi se 
čini, da sam imala razloga te ne želim tako velikog dostojanstva, jer sam ga 
kasnije tako zlo upotrebljavala. A Ti si, Gospodine, gotovo dvadeset godina, 
za kojih sam zloupotrebljavala tu milost, htio podnositi uvredu, da seja 
poboljšam. Čini se, Bože moj, da sam samo obećala, da ne ću dirati ništa od 
onoga, što sam ti obećala. Nije dakako onda to bila moja nakana. No kad 
gledam tekar moja kasnija djela, ne znam, kakvu sam nakanu imala, eda se 
bolje vidi, ko si Ti, Zaručnice moj, a ko sam ja. Istina je jamačno, da mi često 
bol radi velikih grijeha ublažuje zadovoljstvo, što mi ga daje misao, da se 
tako upoznaje množina tvoga milosrđa. 

4. Na kome bi, Gospodine, tvoje milosrđe moglo sinuti kao na meni, koja 
sam tako potamnjela svojim zlim djelima velike milosti, što si mi ih počeo 
iskazivati? Jao, Stvoritelju moj, sad bih htjela navesti kakav izgovor, nemam 
nikakva! A niko nije kriv nego ja. Jer da sam ti bilo koliko naplatila ljubav, 
koju si mi počeo iskazivati, ne bih bila mogla nikoga ljubiti nego Tebe, a 
time bi se bilo sve popravilo. No kad toga ne zaslužih i ne imadoh takve 
sreće. Gospodine, neka mi barem sad pomogne tvoje milosrđe. 

5. Promjena života i hrane naudi mome zdravlju. Ako je i bilo veliko 
zadovoljstvo, nije bilo dosta. Počeše nesvjestice, a uz druga me velika zla 
spopade tako velika srčana bolest, te se prestraviše svi, koji to vidješe. I 
tako minu prva godina u veoma lošu zdravlju. No mislim, da ne uvrijedih 
mnogo puta Boga. Moja je bolest bila lako velika, te sam se nemalo uvijek 
onesvješćivala, a gdjekad sam bila sasvim u nesvjestici. Zato se moj otac 
uvelike trsio, da mi potraži pomoć. A kad je ne dadoše ondješnji liječnici, 
poskrbi se, da me odvede na drugo mjesto, što je bilo na velikom glasu, jer 
su se liječile druge bolesti. Tako rekoše, da će izliječiti i moju. Sa mnom 
pođe ona prijateljica, što sam već spomenula da sam je imala u kući, a bila 
je starija. Nije bilo zaroka (klausura) u kući, u kojoj sam bila redovnica. 

6. Ostadoh ondje nemalo godinu dana. A pretrpjeh tako goleme muke 
radi okrutnoga načina, kojim su me liječili, te ne znam, kako sam ih mogla 
podnijeti. Podnesoh ih, ali ih napokon ne mogaše više podnositi moja narav, 
kao što ću reći. 20 Liječenje se imalo započeti na početku proljeća, a ja 


20 Hoće Svetica da kaže, da njezino tijelo nije moglo odoljeti, ako i jest 



otputovah na početku zime. Sve to vrijeme proboravih u kući svoje sestre, 
koja je bila u selu, i čekah do travnja. Ono je mjesto bilo blizu pa mi nije 
trebalo ići amo tamo. 21 

7. Kad pođoh, dade mi stric, za kojega spomenuh, da je bio na putu, 
knjigu Treći Abecedar, koja uči molitvu sabranosti. One sam prve godine već 
čitala dobre knjige. Nisam htjela upotrebljavati drugih, jer sam već upoznala 
štetu, što su mi je nanijele. Ipak nisam znala, kako treba postupati u molitvi 
(unutarnjoj), kako li se sabrati. Zato se uvelike obradovali onoj knjizi i 
odlučih, da ću onim putem udariti svim silama. 22 Gospodin mi je već bio dao 
dar suza i uživala sam u čitanju, pa sam stala dulje boraviti u samoći i često 
sam se ispovijedala. A udarih i onim putem, što mi ga je pokazivala ova 
knjiga. Ona mi je bila i učitelj. Jer ne nađoh odonda u dvadeset godina 
učitelja t. j. ispovjednika, koji bi me razumio, sve ako sam ga tražila. To mi 
je i te kako škodilo, pa sam se često vraćala unatrag, a malo nisam i sasvim 
propala. Ispovjednik bi mi svakako bio pomogao, da izbjegnem prigode te 
ne vrijeđam Boga. 23 U onoj samoći ostadoh nekih devet mjeseci. Ako se i 
nisam sasvim očuvala, da ne vrijeđam Boga, kao što mi je nalagala ona 
knjiga, nisam se na to puno osvrtala. Takav mi se oprez činio nemoguć. 
Čuvala sam se, da ne griješim smrtno, a kad bi Bog dao, da sam se vazda 
čuvala! Za male sam grijehe malo marila, a to me je upropastilo. Njegovo mi 
Veličanstvo već na početku stade iskazivati velike milosti. A na kraju mi 
toga vremena dade Gospodin takvu slast na tom putu, te mi iskaza milost i 
dade molitvu mira, a gdjekad me primače i k sjedinjenju. No ja još nisam 
razumjela, što je jedno i drugo ni koliko treba oboje cijeniti. Da sam to znala, 
držim, da bi mi to bilo vrlo koristilo. Istina, molitva je sjedinjenja trajala tako 
malo, te ne znam, je li i koliko bi se izmolila Zdravo Marija. Ali je ostavljala u 
meni takve učinke, te mi se činilo, da mi je sav svijet pod nogama, premda 
nisam onda imala ni dvadeset godina. I sjećam se, žalila sam one, što idu za 
svijetom pa i u dopuštenim stvarima. Trsila sam se, što sam više mogla, da 
u sebi predočim nazočnog Isukrsta, naše dobro i Gospodina. I takva je bila 
moja unutarnja molitva. Kad bih mislila o kojoj tajni, predočivala sam je u 
unutarnjosti, premda sam voljela čitati dobre knjige. To je bio moj odmor. 
Bog mi nije dao dara, da promišljam razumom ni da se okoristim maštom. 
Ona je tako troma, te nikad nisam mogla pravo razmišljati ni predočiti 


nastojala da se podvrgne žestokoj boli prouzročenoj nesavjesnim liječenjem. 

21 Mjesto se zvalo Becedas, daleko oko 15 milja od Avile prema zapadu. 
Ovdje je bila neka žena, koju je po narodnom pripovijedanju imala 
izvanrednu sposobnost za liječenje. Tri mjeseca ostade Svetica u Becedama. 

22 Prije nego će otići u Becedas, dođe u Hortigosu, k svome stricu Don Pedru, 
koji Svetici za duhovno štivo dade Tercer Abecedario Fr. Franje de Osuna. To 
se djelo dojmilo uvelike njezina duha, kao što sama priznaje. Bosonoge 
karmelovke sv. Josipa Avilskoga prema staroj predaji zajednice čuvaju onaj 
dragocjeni primjerak, koji je toliko listala sv. Terezija. Iz Flortigose uperi 
Svetica u Castellanos. Ondje proboravi dugo, prije nego će se dati liječiti u 
kući D. Martina Barrintos i gđe Marije. Pratio ju je na tom putu D. Alfonso de 
Cepeda i njezina dobra i stara prijateljica Dona Ivana Suarez, a od 
Castellanosa njezina sestra Marija. 

23 Hoće da kaže: da je imala ispovjednika, što ga je tražila, da bi joj barem 
pomogao izbjegavati grešne prilike, u kojima se dešavala. 



čovječanstvo Gospodnje, kolikogod sam nastojala. Ovim se putem, gdje se 
ne može raditi razumom, dolazi doduše prije u motrenje (kontemplaciju), 
ako se ustraje, ali je težak i mučan. Jer ako se volja nema čim baviti i ako se 
ljubav nema čim zanimati uz nazočni predmet, duša ostaje kao bez oslonca i 
bez posla, pa joj samoća i suhoća zadaju veliku muku, a misli (raštrkane) 
preveliku borbu. 

8. Takve se osobe moraju više trsiti oko čistoće savjesti, nego one, koje 
mogu djelovati razumom. Jer ko pomišlja, što je svijet, što duguje Bogu, 
koliko je za nj ovaj Bog pretrpio, a kako malo on služi njemu (Bogu), pa što 
Bog daje onima, koji ga ljube: crpe iz toga dosta nauka, da se brani od misli, 
od (grješnih) prigoda i pogibli. A ko se ne može tim poslužiti, u većoj je 
pogibli, pa mu se treba mnogo baviti čitanjem, jer sam ne može izmisliti 
nikakva gradiva za razmišljanje. Veoma je mučan taj postupak (unutarnja 
molitva), kad se ne može pomišljati. Čitanje pomaže mnogo, da se sabere. I 
ko tako postupa, potrebno je da barem malo čita, pa mu štivo zamjenjuje 
unutarnju molitvu, koje ne može obavljati. Ako li učitelj, koji poučava, sili, da 
takvi razmišljaju bez čitanja, pa ako bez te pomoći hoće da dugo obavljaju 
unutarnju molitvu, ne će moći dugo ustrajati u molitvi i naudit će zdravlju, 
navaljuje li tako, jer je to veoma mučno. 

9. Sad mi se čini, da je Gospodin udesio tako, te nisam mogla naći 
nikoga, ko bi me učio, jer mislim, da hi bilo nemoguće ustrajati osamnaest 
godina u tom trudu i u toj velikoj suhoparnosti, budući da nisam mogla, 
kako rekoh, razmišljati. Za svih se tih godina nisam usuđivala započeti 
razmišljati bez knjige, van kad bih se pričestila, jer se moja duša tako bojala 
obavljati molitvu bez knjige, kanda joj se trebalo boriti s golemom vojskom. 
A tješilo me je ovo sredstvo (knjiga), jer mi je to bilo poput društva ili štita, 
koji je imao primati udarce mnogih misli. Suša me nije obuzimala obično, ali 
me je spopadala vazda, kad nisam imala pri ruci knjige, pa mi se duša 
odmah razbijala. A s knjigom bih stala sabirati rasijane misli i privlačiti dušu 
kao mekom. Često nije trebalo drugo, van samo otvoriti knjigu. Gdjekad bih 
čitala malo, gdjekad mnogo, već kako mi je Gospodin iskazivao milost. Kad 
sam počela tako, kao što rekoh, činilo mi se, budem li imala knjigu i boravila 
u samoći, da me nikakva opasnost ne bi odvratila od tolikoga dobra. Držim, 
da bi s pomoću Božjom i bilo tako, da sam imala učitelja ili volj koga, ko bi 
me opominjao, da izbjegavam iz početka grešne prilike i ako bih zapala u 
njih, brzo bi mi pomogao, da utečem. I činilo mi se, kad bi me onda 
nečastivi očito napao, da ne bih više nipošto teško sagriješila. No on je bio 
tako lukav, a ja tako zločesta, te su mi malo koristile sve moje odluke, 
premda su mi mnogo koristile u dane, kad sam služila Bogu, da mogu 
podnositi strašne bolesti, što sam ih trpjela, i to veoma strpljivo, kao što mi 
je dalo Njegovo Veličanstvo. 

10. Često sam začuđena mislila na veliku dobrotu Božju, a duša mi je 
uživala gledajući njegovu veledušnost i milosrđe. Hvala mu na svemu. 
Vidjela sam jasno, da mi ni u ovom životu ne ostavlja bez plaće nijedne 
dobre želje. Sve ako su moja djela bila jadna i nesavršena, ovaj ih je moj 
Gospodin poboljšavao i usavršavao i davao im vrednotu, a moja je zla i 
grijehe odmah pokrivao u očima onih, što su ih gledali. Dopušta Njegovo 
Veličanstvo, da se zaslijepe i briše im ih iz pameti. Pozlaćuje grijehe, čini, da 
sijeva krepost, koju sam Gospodin stavlja u me i u neku me sili, da je imam. 

11. Vratit ću se k onome, što su mi zapovjedili. Kažem, kad bi trebalo 



opisati u tančine, kako se Gospodin vladao prema meni odmah spočetka, 
trebao bi drugačiji razum od mojega, da znade procijeniti, koliko mu u ovom 
slučaju dugujem, pa kako sam bila nezahvalna i zločesta, jer sam to 
zaboravila. Dovijeka slava onome, koji me je toliko podnosio. Amen. 



GLAVA V. 


Opisuje dalje velike bolesti, što ih je podnosila i strpljivost, što joj je Gospodin dao u 
njima. Kako iz zla nastaje dobro. To potvrđuje slučajem, što se desio na 

mjestu, gdje je bila na liječenju. 

1. Zaboravih reći, da sam u godini svoga novaštva podnosila velike 
nemire radi stvari, što su po sebi bile neznatne, ah su mi često za njih 
prigovarali, premda sam bila nevina. Ti su me prigovori vrlo mučili, a 
podnosila sam ih vrlo nesavršeno. Ali pretrpjeli sve radi velikoga 
zadovoljstva, što sam redovnica. Kad su vidjeli, da tražim samoću i gdjekad 
oplakujem svoje grijehe, mislili su i govorili, da sam nezadovoljna. Voljela 
sam sve stvari redovničkoga staleža, ali nisam mogla podnositi nikakve, 
koja mi se činila prezirom. Radovala sam se, što su me cijenili. Zato sam sve 
pomno radila. Sve mi se činilo krepošću. No to me ne će ispričati, jer sam 
znala, da u svemu tražim svoje zadovoljstvo. Zato me neznanje ne oslobađa 
od krivnje. Neka je krivnja već u tom, što samostan nije bio osnovan na 
velikoj savršenosti. Ja sam bila loša, pa sam išla za pogrešnim, što sam 
gledala, a zapuštala sam dobro. 

2. Onda je neka redovnica bolovala od veoma teške i užasne bolesti. 

Imala je na trbuhu otvore, koji su nastali radi zatvorenosti, pa je kroz njih 
prolazilo, što bi pojela. Naskoro je od toga i umrla. Vidjela sam, gdje se sve 
boje one bolesti, a ja sam uvelike zavidjela njezinoj strpljivosti. Molila sam 
Boga, neka je dade tako i meni, pa neka pošalje bolesti, kakve mu se svide. 
Nikakve se, mislim, nisam bojala, jer sam živo čeznula za vječnim dobrima, 
pa sam ih odlučila dobiti pošto poto. I čudim se sama sebi, jer onda, čini mi 
se, još nisam imala ljubavi Božje, kao što sam držala, da je imam kasnije, 
kad sam počela obavljati unutarnju molitvu. Imala sam samo svjetlost, u 
kojoj sam vidjela, da treba malo držati do svega, što se svršuje, a nadasve 
cijeniti dobra, koja se tim mogu dobiti, jer su vječna. Tu mi molbu i usliša 
Njegovo Veličanstvo, jer ne minuše ni dvije godine, a ja oboljeli tako, te mi 
bolest, ako i nije bila onakva, ipak nije bila manje mučna i dosadna. A 
bolovala sam tri godine, kao što ću evo opisati. 

3. Kad dođe vrijeme za liječenje, što sam ga iščekivala na spomenutom 
mjestu (Castellanos de la Canada) kod svoje sestre, povede me s velikom 
udobnošću moj otac i sestra i ona redovnica, njena prijateljica (Dona Ivana 
Suarez), koja je bila pošla sa mnom, a najviše me je voljela. Ovdje (u 
lječilištu) započe nečastivi rastavljati moju dušu, ali Bog izvuče iz toga nešto 
vrlo dobro. Bio je u onom mjestu, gdje sam bila na liječenju, svećenik veoma 
plemenita roda i razuma. Bio je i učen, ali ne Bog zna koliko. Ja mu se 
stadoh ispovijedati, jer sam oduvijek ljubila učenost, premda su poluučeni 
ispovjednici mnogo naudili mojoj duši, jer nisam mogla naći onakvih pravih 
učenjaka, kao što sam željela. Znam iz iskustva da je bolje da ispovjednici, 
ako su kreposni i sveta vladanja, budu sasvim neuki. Jer se ni oni ne uzdaju 
a se već pitaju druge, koji su zbilja učeni, a ni ja se u njih ne bih pouzdala. 
Pravi me učenjak još nikad ne prevari. Ni oni me drugi (poluučenjaci) ne 
htjedoše varati, no oni nisu znali više. Ja sam mislila, da znadu i da nisam 
drugo dužna nego vjerovati njima, jer su bih širokih rukava i davali su mi 
odviše slobode. Da su stiskali, ja sam tako loša, te bih bila tražila druge. Što 
je bio laki grijeh, govorili su mi, da nije ništa; a što je bio najteži smrtni 



grijeh, govorili su, da je laki. To mi je toliko naudilo, te nije suvišno, da ovdje 
spomenem na opomenu drugima, da se čuvaju tolikoga zla. Vidim dobro, da 
me to ne ispričava pred Bogom, jer nisu po svojoj naravi bile dobre stvari, o 
kojima se radilo; a to je bilo dosta, da ih se čuvam. Bog je, držim, dopustio 
radi mojih grijeha, da se oni prevare pa da varaju i mene. Ja prevarih mnogo 
drugih govoreći im ono isto, što oni (ispovjednici) rekoše meni. U toj 
sljepoći, držim, proživjeh više od sedamnaest godina, dok mi vrlo učeni otac 
dominikovac 24 ne pokaza zloću onih stvari. A oci mi Družbe Isusove sasvim 
pokazaše zloću onih zlih načela i utjeraše mi strah u kosti. O tom ću 
pripovijedati poslije. 

4. Počeh se dakle ispovijedati onom spomenutom svećeniku. 25 On me 
zavoli do skrajnosti, jer sam onda imala malo ispovijedati prema onom, što 
sam imala kasnije. A nisam znala ni otkad sam postala redovnica. Nije ta 
sklonost bila baš zla, ali je bila prevelika, pa nije bila ni dobra. On je znao, 
da ja ne bih odlučila ni za što na svijetu uvrijediti Boga teškim grijehom; a 
uvjeravao me je, da tako ne bi ni on. I tako se mnogo razgovarasmo. Ja sam 
onda bila zadubljena u Boga, pa sam stoga na onim sastancima najvoljela 
govoriti o božanskim stvarima. Ja sam bila još djevojčica, a to je njega 
postiđivalo, pa mi radi velike ljubavi prema meni stade razgaljivati svoju 
propast. A ta nije bila malena. Živio je gotovo sedam godina u pogibeljnom 
stanju, u nedopuštenoj ljubavi i saobraćaju s nekom ženom u onom istom 
mjestu, a ipak je govorio misu. Bilo je to javno poznato, pa je izgubio čast i 
dobar glas, a niko mu se nije usudio govoriti protiv toga. Ja sam ga vrlo 
žalila, jer sam ga veoma voljela. U svojoj sam velikoj lakomislenosti i 
sljepoći držala, da je krepost biti zahvalnom i vjernost očuvati onima, što su 
me ljubili. Proklet zakon, koji ide dotle, te se protivi zakonu Božjemu! To je 
ludost, što se upotrebljava u svijetu, pa je zaludila i mene. Ta Bogu imamo 
zahvaliti na svem dobru, što nam čine (ljudi), a držimo za krepost ne 
prekinuti prijateljstva ako i jest protiv Njega! O sljepoće svijeta! Kamo sreće 
Gospodine, da si Ti učinio, te budem najnezahvalnija čitavom svijetu, a Tebi 
ni u čemu! Ali je sve bilo obratno radi mojih grijeha. 

5. Pregnuh doznati i uputiti se više od ukućana onoga svećenika. Upoznali 
bolje njegovu propast i doznah, da jadnik nije toliko kriv. Nesrećna je žena u 
mjedeni idolić bila metnula vračarije i zamolila ga, da to nosi iz ljubavi 
prema njoj na vratu. A niko ga nije mogao skloniti, da to odbaci. Ja ne držim 
odlučno za istinu, što se priča o vračarijama, van samo pripovijedam što 
vidjeh u opomenu muževima, neka se čuvaju žena, koje bi rado započeti 
takav saobraćaj. Da, neka vjeruju, da se nikako ne smiju pouzdavati u žene, 
koje izgube stid od Boga, jer su one više od ljudi dužne da budu poštene. Jer 
one ne prezaju ni od čega, da dosegnu svoju svrhu i zadovolje sklonosti, što 
im usadi zloduh. Ako sam ja i bila tako zla, u takvo šta nikad ne padoh. 

Nikad ne pregnuh činiti zlo. A sve da sam i mogla, ne bih tjela siliti volju 
drugih, da me ljube. Od toga me je očuvao Gospodin. No da me je On 
ostavio, bila bih činila zlo kao i u drugom: jer se ni u čemu ne mogu u se 
pouzdavati. 


24 O. Vinko Barron, duboki bogoslovac, ispovjednik i njezina oca Alfoasa. 

25 Sa strane piše O. Banez: »To je, reče, duhovnik župnik, koji dolazi s druge 
strane«. Jamačno slavi tu primjedbu, da se ne drži, e je to govor o 
ispovjedniku dominikovcu. 



6. Kad sam dakle ono doznala (o spomenutom svećeniku), stanem mu 
iskazivati veću ljubav. Moja je nakana bila dobra, ali sam radila zlo. Da 
učinim nešto dobro, pa bilo ne znam koliko veliko, nisam smjela raditi ni 
najmanjega zla. Govorila sam mu veoma obično o Bogu. To mu je moralo 
koristiti, premda držim, da je na nj više djelovalo, jer me je veoma ljubio. Da 
mi ugodi, dade mi i kipić idola, koji ja bacih odmah u rijeku. Kad se riješi 
njega, stane se poput čovjeka, što se probudi iz tvrda sna, sjećati svega, što 
je učinio onih godina. Prestraši se sam sebe, kajući se za svoju propast 
stane mrziti na onu ženu. Morala mu je mnogo pomoći i Naša Gospa, jer je 
uvelike štovao njezino Začeće, pa je veoma svečano slavio onaj dan. 
Napokon ne htjede više ni gledati one žene i ne mogaše dosta zahvaliti 
Bogu, što ga je prosvijetlio. Preminu za godinu dana, brojeći od onoga dana, 
kad ga vidjeh prvi put. Međutim je gorljivo služio Bogu, jer ne držah, da je 
bila zločesta ona sklonost prema meni, premda je mogla biti čišća. Ipak je 
bilo prilika, u kojima smo najteže mogli vrijeđati Boga, da ga nismo imali 
vazda svojski pred očima. Kako već rekoh, onda ne bih bila mislila ništa, što 
sam znala da je smrtni grijeh. A čini mi se, da je to pomagalo onome, da me 
zavoli gledajući to u mene. Držim, da svi ljudi moraju ljubiti one žene, koje 
vide da su sklone na krepost. A i one bi baš tim morale lakše i u zemaljskim 
stvarima od njih dobivati ono, za čim idu, kao što ću reći kasnije. Držim za 
izvjesno, da je na putu spasenja (svećenik, što ga je spominjala). Umro je 
vrlo lijepo i posve daleko od one prigode. Čini se, da je Gospodin htio, da se 
spasi onim sredstvima. 

7. Ostadoh na onom mjestu tri mjeseca. Podnašah preteške muke, jer mi 
je liječenje bilo prekruto za moj tjelesni sustav. Nakon dva mjeseca radi 
upotrebljavanih ljekarija dođoh na rub groba. Srčana bolest, koju dođoh 
liječiti, postade još žešća. Gdjekad mi se činilo, da me za srce hvataju oštrim 
zubima, pa su se bojali, da ću pobjesniti. Snage mi uvelike ponestade, jer mi 
se sve gadilo pa nisam mogla uživati ništa osim pića. Groznica je bila trajna. 
Davali su mi sredstvo za čišćenje nemalo mjesec dana i to danomice, pa 
sam bila istrošena i tako gorjela, te mi se živci stadoše stiskati od nesnosnih 
boli, što mi danju ni noću ne dadoše mira. Teška i duboka žalost. 

8. S tim me dobitkom povrati moj otac kući. Ovdje me opet posjetiše 
liječnici. Svi me napustile veleći, da povrh svega imam sušicu. Do toga sam 
malo držala. Mene su mučili bolovi u jednom nizu od pete do glave, a 
živčani su bili nesnosni, kao što rekoše liječnici, jer su se svi živci stiskali. 

Bila bi to za me strašna muka, da je nisam izgubila svojom krivnjom. Tu sam 
strašnu muku podnašala oko tri mjeseca, premda se činilo nemoguće, da se 
podnosi zajedno toliko patnja. Sad se sama čudim i držim za veliku milost 
Gospodnju onu strpljivost, što mi je dalo Njegovo Veličanstvo, jer se jasno 
vidjelo, da dolazi od Njega. Mnogo mi je za strpljivost koristilo, jer sam čitala 
povijest Jobovu u Ćudoređu sv. Grgura. 26 čini se, da me je tako Gospodin 
pripravio. Usto sam stala obavljati molitvu (unutarnju) pa sam tako mogla 
podnositi prilagođujući se tako Njegovoj volji. Ponajviše sam dozivala u 
pamet i izgovarala ove riječi Jobove: »Kad primasmo dobro iz ruke 


26 Bosonoge kod Sv. Josipa Avilskoga čuvaju zdušno krupne sveske Moralke 
sv. Grgura, za koje se drži, da ih je listala Svetica. Na početku drugoga 
sveska stoji bilješka: »Ovo je moralka naše sv. Majke. U sate je za spavanje 
naslanjala na njih svoju svetu glavu. Neke je znakove u njima načinila svojim 
svetim rukama bilježeći ono, što ju je poticalo na pobožnost 



Gospodnje, zašto da ne podnosimo zlo?« (Job, 2, 10.). Čini mi se, da me je to 
jačalo. 

9. Dođe blagdan Naše Velike Gospe. Od travnja dotada potraja moje 
trpljenje, koje u posljednja tri mjeseca bijaše najžešće. Ja sam silno željela 
da se ispovjedim, kao što sam se oduvijek vrlo rado često ispovijedala. 
Pomisliše, da seja bojim smrti, pa mi otac ne dopusti, da mi prištedi muku. 

O prevelika tjelesna ljubavi! Moj je otac bio katolik i veoma pametan, pa nije 
bilo u njega neznanja, a mogao mi je učiniti veliku štetu! One me noći 
spopade takva bol, te gotovo četiri dana ostadoh sasvim u nesvjestici. Onda 
mi podijeliše sakramenat posljednju pomast. Svaki sat pa i čas pomišljahu: 
eto izdahnut ću. Zato i nisu drugo radili, već mi molili Vjerovanje, kanda 
sam ja što razumjela. Kadikad su me držali posve mrtvom, pa su i vosak 
kapali na oči, a ja sam ga kasnije našla ti očima. 27 

10. Moga oca spopade velika žalost, što mi ne dopusti, da se ispovjedim. 
Stade vapiti i mnogo moliti Boga. Slava Njemu, koji je uslišio te molitve! Već 
je po drugi dan bila otvorena u mojem samostanu raka, čekajući moje tijelo, 
a bile su u drugom samostanu naše braće obavljene za me zadušnice, kad 
Gospodin htjede, da dođem k sebi. Odmah se zaželjeh ispovjediti. Pričestih 
se uz obilate suze. No čini mi se, da te suze ne potekoše zbog kajanja i boli 
samo zato, jer sam vrijeđala Boga, a to bi mi bilo dosta za spasenje, da mi 
nije koristila prevara, što su me varali oni, koji mi rekoše, da neke stvari 
nisu smrtni grijeh. Bile su nesnosne boli, što sam ili još trpjela. Malo sam se 
razabrala, ali mislim, da sam potpuno ispovjedila sve, za što sam znala, da 
sam uvrijedila Boga. Jer mi je Njegovo Veličanstvo među ostalim milostima 
udijelilo i tu, da nisam od svoje prve pričesti zanemarila ispovijedati sve, što 
sam držala za grijeh, pa bio to i laki grijeh, ne bih ga propustila. No mislim 
nedvoumno, da bi bilo sumnjivo moje spasenje, kad bih onda bila umrla, jer 
su u jednu ispovjednici bili tako slabo učeni, a u drugu sam ja bila zločesta, i 
to zbog mnogo razloga. 

11. Istina je i zbilja, dok ovo pišem, zgražam se uvelike, a dršćem sama u 
sebi gledajući, kako me je Gospodin, čini se, uskrisio. Dobro bi bilo, čini mi 
se, o dušo moja, da si promatrala pogibao, od koje te je izbavio Gospodin, 
pa da ga nisi više vrijeđala iz straha, ako već ne iz ljubavi, jer te je još tisuću 
puta mogao skončati u pogibeljnijem stanju. Mislim, da ne tvrdim odviše, 
kad kažem još tisuću, sve ako me i ukori onaj, koji mi je zapovjedio, da 
umjereno pripovijedam svoje grijehe, premda su oni dosta poljepšani. Molim 
ga za ljubav Božju, neka ne odbacuje ništa od mojih grijeha, jer se iz toga 
više vidi, kako je Bog milosrdan i kako podnosi dušu. Slava mu dovijeka. 
Neka se svidi Njegovom Veličanstvu, da me prije uništi, nego ga prestanem 
sve više ljubiti. 

27 O toj posljednjoj Svetičinoj bolesti pripovijeda o. Ribera (Život knj. I. gl. 7.): 
»Raka je bila otvorena u samostanu Utjelovljenja pa su očekivali tijelo, da ga 
ukopaju. Bile su ondje i redovnice poslane, da budu kod tijela. Bili bi je i 
ukopali, da njezin otac nije zapriječio često protiv mnijenja svih drugih. Dobro 
je poznavao bilo, pa se nije mogao osvjedočiti, da je mrtva. A kad su govorili, 
neka se ukopa, odgovarao je: Ova kćerka nije za ukope. Nemar brata Lovre 
malo daje ne skonča. Spomenuti povjesničar pripovijeda u ovoj istoj glavi: 
»Jedne je noći bdio uz nju brat joj Lovre Cepeda. No on zaspi. Uto dogori 
svijeća uz postelju, a zapali uzglavnicu, plahte i pokrivači od postelje. I da 
njega ne probudi dim, mogla je bolesnica izgorjeti ili umrijeti. 




GLAVA VI. 


Raspreda, koliko duguje Gospodinu, što joj je u tako velikim mukama dao, da se 
prilagodi njegovoj volji i kako je za posrednika i odvjetnika uzela slavnoga sv. 

Josipa pa koliko joj on koristio. 

1. Od onoga napada bolesti u četiri dana ostadoh tako slaba, te sam 
Gospodin može znati, kakve sam nesnosne muke trpjela u sebi. Jezik mi je 
bio sav izgrižen. Jer ništa nisam jela te sam bila sasvim oslabila, grkljan mi 
se stisnuo i gušio me tako, da nisam mogla ni vode progutati. Činilo mi se, 
da sam sva iščašena, a glava sasvim smućena. Sva sam bila stisnuta u 
jedno klupko. Muka me je onih dana bila sasvim satrla, pa nisam mogla 
ganuti ni laktom, ni nogom, ni rukom, ni glavom, van sam ležala kao mrtva, 
ako me ne bi pomaknuli. Čini mi se, da sam mogla micati samo jednini 
jedinim prstom od desne ruke. Nisu znali, ni kako će mi se približiti, jer sam 
bila sva tako ozlijeđena, te nisam mogla trpjeti. Dizali su me na jednoj 
plahti, koju je držala jedna s jedne strane, a druga s druge. Tako je bilo do 
cvjetnog Uskrsa. Samo mi je bilo lakše, ako me se nije niko doticao, pa bi mi 
često jenjavali bolovi. Želeći malko počinuti pričinjala sam se, da mije 
dobro; jer sam se bojala, da će mi ponestati strpljivosti. Bila sam vrlo 
zadovoljna, kad sam vidjela, da je nestalo onih žestokih i trajnih boli. No bile 
su nesnosne, kad me uhvatila groza dvostruke groznice četvrtače, koja me 
je najstrašnije prodrmala. Veoma mi se gadilo svako jelo. 

2. Odmah zaželjeh silno poći u samostan. Dadoh, da me onako odnesu. 
Koju su mislile primiti mrtvu, primile živu. Ali je tijelo bilo gore od mrtva. Bilo 
ga je muka i pogledati. Ne da se iskazati, kako sam bila oslabila: sama kost i 
koža. Kako rekoh, tako kukavna ostadoh više od osam mjeseci. Sakata 
ostadoh oko tri godine, ako mi je i bivalo bolje. Kad počeh hodati 
četveronoške, proslavih Boga. Sve sam provela podlažući se volji Božjoj, a 
izuzevši ono početka, i vrlo veselo. Sve mi se to činilo ništa prema bolima i 
mukama, što sam ih podnijela na početku. Predala sam se sasvim u volju 
Božju, pa da me onako ostavi zauvijek. Čini mi se, da sam samo zato željela 
ozdraviti, eda mogu na samu razmatrati, kao što sam poučena, jer u bolnici 
nije bilo za to zgode. Ispovijedala sam se vrlo često. Govorila sam mnogo o 
Bogu i pobuđivala sve, pa su se čudile strpljivosti, što mi je Gospodin dao. 

Da nije dolazila iz ruke Njegova Veličanstva, činilo se, da ne bih mogla 
podnositi tolikoga zla s tolikim zadovoljstvom. 

3. Bila je velika ona milost, što mi je dao u molitvi, koju mi je dao, a ona 
me je naučila, što znači njega ljubiti. Jer odonda u kratko vrijeme opazih u 
sebe nove kreposti, ako i ne baš jake, jer me nisu mogle uzdržati u 
pravednosti. Nisam ni o kome govorila ni najmanjega zla, van sam obično 
zaprečavala svaki ogovor; jer sam vazda imala na pameti načelo, da, ne 
smijem ni željeti ni govoriti o drugom, što ne bih rado da govore o meni. 
Toga sam se u prilikama držala izvanredno savjesno, ako i nisam savršeno, 
jer sam kadikad popustila malko u većim prilikama, što bi se pružile. Ali je 
redovito bilo tako, pa sam i druge, što su sa mnom živjele i razgovarale, 
toliko nagovarala, da prisvoje tu naviku. Doznalo se, da su sigurna leđa 
ondje, gdje sam ja. A na takav glas iziđoše i moje prijateljice i rodbina i one, 
što sam ih učila. No u drugim stvarima moram i te kakav račun davati Bogu 
radi zla primjera, što sam im davala. Neka se svidi Njegovu Veličanstvu, da 



mi oprosti, jer sam prouzročila mnogo zla, premda moja nakana nije bila 
tako štetna, kao kasniji rad. 

4. Čeznula sam za samoćom, rado se zabavljala i govorila o Bogu. Kad bih 
našla nekoga, s kim bih (se mogla razgovarati), to bi mi dalo više 
zadovoljstva i okrepe, nego sva uljudnost i recimo bolje prostaštvo 
svjetskog razgovora. Ispovijedala sam se i pričešćivala mnogo češće, a i 
željela sam. Čitala sam vrlo rado dobre knjige. Pregorko sam se kajala, što 
sam vrijeđala Boga. Sjećam se, često se nisam usuđivala obavljati 
(unutarnju) molitvu, jer sam se bojala prevelike muke kao velike kazne zato, 
što sam ga vrijeđala. Ta mi muka naraste kasnije tako silno, te ne znam, s 
čim bih je isporedila. A nije bila nipošto radi straha. Kad sam se sjećala 
velikih darova, što mi je Gospodin dijelio u molitvi, i onoga velikoga duga, 
što sam mu dugovala, te kad sam vidjela, kako mu rđavo plaćam, nisam 
mogla podnositi. Bila sam izvanredno zlovoljna na mnogo suza, što sam ih 
ronila radi grijeha, kad sam gledala, kako se slabo popravljam, i kako 
nedostaju ni odluke ni muka, što me je mučila, da ne padam ponovno, kada 
bih se našla u grešnoj prilici. Činilo mi se, da su suze varave i da će kasnije 
biti još veća krivnja, jer sam vidjela, koliku mi je milost udijelio Gospodin, 
kad mi je dao njih (suze) i toliko kajanje. Onda sam se nastojala naskoro 
ispovjediti, pa sam, čini mi se, radila sve, što sam mogla, da se opet vratim 
u milost. Sva je nesreća bila, što nisam korjenito izbjegavala grešne prigode 

i što su mi ispovjednici malo pomagali. Da su mi oni pokazali pogibao, u 
kojoj sam bila, i naložili dužnost, da prekinem ovo drugovanje, držim 
nedvoumno, da bi se zlu bilo doskočilo. Jer znalice ni jedan cigli dan ne bih 
htjela ostati u smrtnom grijehu. Svi mi ti znaci straha Božjega dođoše u 
nutarnjoj molitvi. A najveći je znak bio zavijen u ljubav, jer mi se pritom nije 
predočivala kazna. Dokle god sam bila tako bolesna, pomno sam čuvala 
svoju savjest od raznih grijeha. O Bože moj! Željela sam zdravlje, da mu 
mogu bolje služiti, a zdravlje je baš bilo uzrok ovoj mojoj šteti! 

5. Kad sam vidjela, da sam tako mlada, a sakata, pa što su mi učinili 
zemaljski liječnici, odlučim se uteći nebeskim liječnicima, da me izliječe. Ako 
sam i podnosila s velikim veseljem, ipak sam željela zdravlje. Kadikad sam 
pomišljala, ako mi može biti na osudu, ozdravim li, da bi mi bilo bolje ostati 
onako. A ipak sam mislila, da ću mnogo više služiti Bogu, ako ozdravim. 

Tako mi sami sebe varamo, jer se sasvim ne prepuštamo Gospodinu, da radi 
što hoće, jer on zna bolje, što nam koristi. 

6. Započeh misne pobožnosti obavljati i moliti sasvim odobrene molitve. 
Nikad nisam voljela pobožnosti. što ili obavljaju neki, pogotovo žene. Vršile 
su nekakve obrede, kojih ja nisam mogla podnijeti, a njih su poticali na 
pobožnost. Kasnije se doznalo, da te pobožnosti nisu dolikovale, jer su bile 
praznovjerne. A uzeh za odvjetnika i gospodina slavnoga sv. Josipa te mu se 
stadoh uvelike preporučivati. Vidjeh jasno, da me je ovaj moj otac i 
gospodin izbavio iz one nevolje pa i iz drugih većih nedaća, što su se ticale 
moje časti i duševnoga spasenja, te mi je pribavio i više dobra, nego sam ga 
znala moliti. Ne sjećam se, da sam ga dosele za što zamolila, što mi ne bi 
bio učinio. Za čudo je, kakve mi je goleme milosti udijelio Bog 
posredovanjem ovoga blaženog sveca, od kakvih me je tjelesnih i duševnih 
pogibli izbavio. Drugim je svecima, čini se, Gospodin dao milost, da pomažu 
u jednoj nevolji; a upoznah, da ovaj slavni svetac pomaže u svima. Čini se 
Gospodin hoće da nam pokaže, kao što mu je bio podložan na zemlji, jer mu 



je bio hranitelj, a zvao ga je ocem, tako da mu može zapovijedati i na nebu, 
neka učini, štogod zamoli. To su iskusili neki drugi, koje sam svjetovala, 
neka mu se preporuče. A ima ih mnogo, što ga štuju, jer su ponovno iskusili 
ovu istinu. 

7. Ja sam nastojala njegov blagdan svetkovati, što sam mogla svečanije. 28 
Ali sam bila punija taštine nego duha, pa sam željela, da se sve obavlja što 
sjajnije. Nakana mi je dašto bila čista. Ali je bilo zlo, da mi je u dobru, za 
koje mi je Gospodin davao milosti, bilo puno nesavršenosti s mnogo 
pogrješaka. A u zlu sam, u gizdavosti i taštini bila veoma vješta i marljiva. 
Neka mi Gospodin oprosti. Rado bih nagovoriti svakoga, neka bude pobožan 
prema ovome slavnom svecu, jer znam iz velikoga iskustva, da mnogo 
dobara dobiva od Boga. Nisam poznala nikoga, ko bi bio prema njemu zaista 
pobožan i posebice mu služio, da ne bih opazila u njega veliki napredak u 
kreposti; jer on pomaže i te kako dušama, koje mu se preporučuju. Ima, 
mislim, već nekoliko godina, da svaki put na njegov blagdan zaištem što od 
njega, a vazda vidim, da mi to izvrši. Ako je prošnja u čemu nepodesna, on 
je ispravi za veće moje dobro. 

8. Kad bih ja bila ličnost, koja bi imala ugled u pisanju, rado bih opširno u 
tančine opisala milosti, što ih je ovaj slavni svetac iskazao meni i drugima. 
No da ne prekoračim onoga, što su mi naložili, bit ću u mnogim stvarima 
kraća, nego bih željela, a u drugima opširnija, nego treba, kao što uopće u 
svakom dobru imam malo razbora. Samo za ljubav Božju molim onoga, ko 
mi ne vjeruje, neka kuša pa će opaziti iz iskustva, kakvo je veliko dobro, ako 
se preporučuje veoma slavnom Patrijaru i pobožno ga štuje. Osobito mu 
moraju biti skloni vazda oni, što se bave unutarnjom molitvom. Jer ne znam, 
kako se može misliti na Kraljicu Anđela i na ono vrijeme, kad je toliko 
podnijela s Djetetom Isusom, da se ne zahvali sv. Josipu na dobročinstva, 
što im je u nevolji pomagao. Ko ne nađe učitelja, da ga nauči (unutarnju; 
molitvu, neka uzme za učitelja ovoga slavnog sveca, pa ne će zalutati s 
puta. Neka dade Gospodin, da ja nisam pogriješila, jer sam se usudila 
govoriti o njemu. Jer ako ga javno i štujem, vazda sam bila nemarna u 
njegovoj službi i nasljedovanju. On dakle, kao što je već dobar, učini, da sam 
mogla ustati i hodati te već nisam bila sakata. A ja, ovako zločesta, zlo 
upotrijebih tu milost. 

9. Ko bi bio rekao, da ću tako brzo pasti nakon toliko darova Božjih! 

Nakon kreposti, što mi ih je počelo davati Njegovo Veličanstvo, kreposti, što 
su me poticale, da mu služim! Nakon bolesti, gdje sam vidjela, da sam 
gotovo umrla, i u tolikoj opasnosti, da budem osuđena. Nakon što mi je 
uskrisio dušu i tijelo, tako te se oni, što me ugledaše, presenetiše svi, što 
me vide živu! Pa što je to, Gospodine moj! U tako opasnom životu moramo 
živjeti! Dok ovo pišem, čini mi se, da s tvojom milošću i milosrđem mogu 
reći sa sv. Pavlom, ako i ne onako savršeno: Ne živim ja više, već Ti, 
Stvoritelju moj, živiš u meni (Gal. 2, 20.). Ima već nekoliko godina, koliko 
mogu upoznati, da me Ti držiš svojom rukom. Zapažam u sebi želje i odluke, 
što su u mnogo stvari za ovih godina već prokušane. Želje i odluke, da neću 

28 U mnogim je španjolskim samostanima postojao u XVI. vijeku običaj, da bi 
svaka redovnica, koja je imala što imetka, namirivala jednom u godini trošak 
za blagdan kojega sveca, što ga je osobito štovala. Takav se običaj držao u 
samostanu Utjelovljenja, a sv. Terezi ja je običavala slaviti blagdan slavnoga 
sv. Josipa. 



ništa, pa ni najmanje, raditi protiv tvoje volje, premda sam jamačno često 
ne znajući uvrijedila Tvoje Veličanstvo. Čini mi se također, da bih se u prilici 
iz ljubavi prema Tebi posve odlučno latila svake stvari. A Ti si mi i pomogao, 
da već neke srećno izvršim. Ne ljubim svijeta ni išta svjetsko, i mislim, da 
me ne veseli ništa, što ne dolazi od Tebe. Drugo mi se čini teški križ. Mogu 
se dakako i prevariti, pa će biti, da nemam onoga, što rekoh. Ali Ti znaš 
dobro, moj Gospodine, da ja ne lažem, koliko mogu upoznati. No bojim se, i 
to s mnogo razloga, da ćeš me opet zapustiti. Jer već znam, dokle, dopire 
moja snaga i mala krepost, ako mi je ti ne budeš vazda davao i pomagao, 
da te ne ostavim. A neka se svidi Tvome Veličanstvu, da me ne ostaviš ni 
sada, kad mi je prividno sasvim dobro. Ne znam, kako bismo ljubili život, 
kad je sve tako nestalno! Činilo mi se već nemoguće, Gospodine moj, da Te 
neću tako sasvim ostaviti. A jer sam Te ostavila toliko puta, moram se 
neprestance bojati. Jer kad bi se Ti samo malko odmaknuo od mene, pala 
bih sasvim na zemlju. Slava Ti dovijeka! Ako sam ja Tebe i ostavljala, nisi Ti 
lako sasvim ostavio mene, da mi ne bi opet pružio svoju ruku te me 
podignuo. A često je, Gospodine, ne htjedoh (prihvatiti) niti htjedoh čuti, kad 
si me često zvao iznovice. To ću sad pripovijedati. 



GLAVA VII. 


Pripovijeda, kako je malo po malo izgubila milosti, što joj je bio udijelio Gospodin i 
kako je počela provoditi zao život. Ističe, kolika je šteta, kad samostani 
redovnica nisu sasvim zatvoreni. 

1. Tako se stadoh bacati iz razbibrige u razbibrigu, iz taštine u taštinu, iz 
prilike u priliku. Napokon zapadoh u tako preteške prilike i duša mi se 
zaplete u mnoge taštine, pa se već stadoh stidjeti, da se opet približujem 
Bogu onako osobito prijateljski, kao što se radi u (nutarnjoj) molitvi. Ktome 
pridođe, da mi stade to više ponestajati slasti i užitka u kreposnim čini ma, 
što su više rasli grijesi. 29 Vidjela sam jasno, Gospodine moj, da mi toga 
nestaje, jer sam se ja iznevjerila Tebi. Bila je najstrašnija prevara, kojom me 
je zloduh mogao prevariti pod izlikom poniznosti, da se stadoh bojati 
obavljati unutarnju molitvu videći, kako sam zločesta. Mislila sam, da je 
bolje raditi kao i mnogo drugih, jer sam bila najgora među gorima, te moliti 
dužne usmene molitve, nego obavljati unutarnju molitvu i toliko općiti s 
Bogom. Ta ja sam zasluživala, da budem sa zlodusima, a varala sam i ljude, 
jer sam se izvana pričinjala dobra. Zato se i ne smije okrivljivati kuća, u 
kojoj sam bila, jer sam svojom vještinom nastojala, da me drže dobrom. Ali 
nisam hotice hinila kršćanstva. Jer se ne sjećam, slava Bogu, da sam ga ikad 
uvrijedila znatice i hotice licemjerjem i slavičnošću. Čim mi je došao prvi 
poriv, bilo mi je tako teško, te je zloduh uzmaknuo s gubitkom, a ja sam 
ostala na dobitku. I zato me je oduvijek u tom malo napastovao. Ali da je 
Bog dopustio, te me i u tom napastuje žestoko kao i u drugim stvarima, bila 
bih pala. No Njegovo me je Veličanstvo dosele u tom očuvalo. Hvala mu 
dovijeka! Bilo mi je dapače i vrlo teško, što su drugi o meni dobro mislili, jer 
sam znala kakva sam. 

2. Nisu me držali tako lošom, jer su me gledali, gdje se još tako mlada i u 
toliko prilika povlačim u samoću te molim naustice i mnogo čitam, govorim 
o Bogu i rado dajem slikati njegovu sliku posvuda. Usto sam imala svoju 
bogomolju i opskrbila je predmetima, što potiču na pobožnost. Nisam 
govorila zlo, a bilo je u mene još štošta, što se pričinjalo krepošću. A ja sam 
tašta znala steći štovanje (svijeta) onim stvarima, do kojih se u svijetu 
mnogo drži. Zato su mi davali toliko pa i više slobode nego i najstarijima te 


29 Da štilac znade, što mu je držati do toga poniznog i prevelikog 
procjenjivanja pogrješaka Svetičinih za prvih godina njezina redovništva, 
neka pročita sve retke vrlo učenog o. Banjeza, koji joj je bio mnogo godina 
ispovjednik pa je dobro poznavao njezin život. U članku II. Postupka, da se 
proglasi blaženom i svetom, koji se postupak vodio u Salamanci, kaže on: »U 
životu, što ga je u mladosti provela u Utjelovljenju, ne poznah, da bi imala 
drugih pogrješaka osim onih, koje se obično nalaze u redovnica, što se zovu 
dobre žene. U ono se vrijeme isticala tim, da je bila vazda teško bolesna i 
više obavljala molitvu nego se redovito obavlja. Čuo sam još, da su je radi 
njezine dragosti i miline posjećivale mnoge osobe različnih staleža. A to 
znam, ne samo jer sam čuo gdje govore i jer su drugi o njoj pripovijedali već i 
prema izvještaju same Terezije od Isusa.« 

Što je do poštenja, Svetica je bila izvanredna. Sama nam kaže, da je »mrzila 
na nepoštene stvari već po prirodi«. A to svjedoče i svi oni, što su raspravljali 
o slavnoj Osnivačici. 



su se u me posve pouzdavali. A mislim, da se ja nikad ne bih usudila 
prisvojiti slobodu ni raditi što bez dozvole, u samostanu govoriti kroz rupe ili 
zidove ili noću. Toga nikad i ne učinih, jer me je Gospodin držao svojom 
rukom. Čini mi se, da sam znatice i naumice gledala mnogo toga, pa bih bila 
veoma rđavo učinila, da sam, onako zla, stavila na kocku čast toliko drugih, 
koje su bile dobre. Kanda su bile dobre druge stvari, što sam ih radila. 

Doista, ako sam i počinila mnogo zla, nije bilo onako promišljeno, kao što bi 
bilo to (što je spomenuto). 

3. Zato mi se i čini, da mi je uvelike naudilo, jer samostan nije bio 
zatvoren. Dobre su redovnice mogle uživati mirne savjesti slobodu. Nije im 
trebalo više, jer nisu zavjetovale klauzuru. Mene bi, koja sam loša, jamačno 
ona sloboda bila dovela u pakao, da me Gospodin nije izbavio iz te 
opasnosti tolikim pomoćima i sredstvima, pa posebnim milostima. Meni se 
čini, da je najveća opasnost za žene u samostanu sloboda. Sloboda je, 
mislim, za one, koje hoće da budu loše, više prolaz, kojim putuju u pakao, 
nego pomoć njihovim slabostima. No neka se ne sudi tako o mojem 
samostanu, jer ih ima toliko, koje služe Gospodinu posve zbiljski i veoma 
savršeno, pa Njegovo Veličanstvo u svojoj dobroti ne može ino već ih 
opsipati milostima. A ne pripada (ovaj samostan) onima, što su odviše 
otvoreni, jer se u njemu drži sva redovna stega. Govorim o drugim 
samostanima, jer to znam i vidjela sam. 

4. Kažem, vrlo žalim one redovnice; jer ih Gospodin mora osobito zvati, i 
to ne jednom van često, da se spase. Ondje su dopuštene svjetovne časti i 
zabave, a tako se malo razumije, na što su redovnice obvezane, te Bože daj, 
da ne drže grijeh za krepost, kao što sam i ja često činila. A tako ih je teško 
u tom osvjedočiti, te bi zbilja trebalo, da Gospodin u to posegne svojom 
rukom. Kad bi roditelji poslušati, obzirali bi se barem na čast svojih kćeri, 
ako ne mare za drugo, kad ih daju u samostan, gdje prijeti veća opasnost 
njihovu spasenju nego u svijetu. Radije bi ih udali pa i za niže od njih, nego 
da ih šalju u slične samostane, ako nisu veoma sklone na dobro, a dao Bog, 
da im to bude na korist. Da, bolje bi bilo, da ih zadrže kod kuće. Hoće li 
takva djevojka da bude loša, ne može se dugo sakrivati, a u samostanu 
može vrlo dugo. Ali će je napokon otkriti Gospodin, pa neće nauditi samo 
sebi nego svima. A kadikad jadnice nisu ni krive, jer se drže onoga, što 
nađu. Nažalost mnoge hoće da ostave svijet pa misle da će daleko od 
svjetske opasnosti služiti Gospodinu, a nađu se u devet svjetova, pa se ne 
znadu snaći ni pomoći. Pozivlju ih i potiču mladost, sjetilnost i zloduh, neka 
idu za nekim stvarima istoga svijeta (što su ga ostavile). Pa eto, rekao bi, da 
to još drže za dobro. Čini mi se, da su donekle poput nesrećnih krivovjeraca. 
Hoće i one da budu slijepe i uvjere druge, da je dobro ono, za čim idu, i da 
su o tom osvjedočene; a nisu osvjedočene, jer im unutarnji glas govori, da je 
to zlo. 

5. Oh preveliko je zlo, preveliko zlo redovnika! Ne kažem samo redovnica 
već i redovnika, gdje se ne drži redovnička stega. Gdje su u samostanu dva 
puta, put kreposti i stege i put ponestale stege, a oba puta idu nekako 
jednačice. No ne rekoh pravo. Ne idu jednačice, već radi naših grijeha sve 
nesavršenijim putem. I kako ga je više, više mu se pogoduje. A tako se malo 
upotrebljava put prave stege, te se redovnik i redovnica, koji bi zbilja htjeli 
početi ići za pravim pozivom, moraju više bojati samih svojih ukućana nego 
svih vragova. Moraju opreznije i prikrivenije govoriti o prijateljstvu, što ga 



žele držati a Bogom, nego o drugim prijateljstvima i sklonostima, što ih 
zloduh osniva u samostanima. I ne znam, zašto se čudimo, što je toliko zala 
u Crkvi, kad su i oni, koji hi imali svima biti uzor kreposti, tako uništili djelo, 
što ga je duh prvašnjih Svetaca ostavio u Redovima. Neka se smiluje 
Božansko Veličanstvo i doskoči tome, kako zna da je potreba. Amen. 

6. Kad započeh one zabave (s vanjskim pohađanjima), vidim, da se tako 
obično radi, i ne pomislih da će to mojoj duši donijeti toliko štete i 
rastresenosti, kao što spoznah poslije. Držala sam, da takav općeni običaj, 
kao posjeti izvanjskih osoba u mnogim samostanima, neće meni više nauditi 
nego drugima, koje sam vidjela, da su dobre. A nisam zapažala, da su one 
mnogo bolje od mene, pa da za njih ti posjeti ne bi bili tako opasni kao za 
me. Još mi je uvijek naime ostajala sumnja, ako ništa drugo, da je to uzalud 
potraćeno vrijeme. Jednom se zabavljah s nekom osobom, koju istom bijah 
upoznala. Gospodin ine htjede uputiti, da mi ne dolikuju takva prijateljstva. 
Zajedno me htjede opomenuti i rasvijetliti u tolikoj sljepoći. Krist mi se 
ukaza vrlo strog i upozori me, da mu je to teško (potanje ispravi: da mu se 
to ne sviđa). Vidjeh ga duševnim očima mnogo jasnije, nego bih mogla 
vidjeti tjelesnim. Njegov mi se lik utisnu tako duboko, te mi se nakon više od 
dvadeset i šest godina čini, da ga gledam nazočna. Ja se veoma prenerazih i 
smetoh, pa ne htjedoh više ni gledati onoga, s kim sam govorila. 

7. Mnogo mi naudi, što nisam znala, da je moguće gledati i drugačije, a 
ne samo tjelesnim očima. A zloduh me je poticao, da tako vjerujem. 
Prišaptivao mi je, da je ono gledanje nemoguće, da se meni samo tlapilo, da 
može poteći od zloduha i drugo koješta slično. Činilo mi se doduše, da ono 
gledanje dolazi od Boga i da nije tlapnja. No kako to nije bilo po mome 
ukusu, ja sam tjerala u laž samu sebe. Nisam se usuđivala ni s kim o tom 
govoriti. Meni je bilo opet vrlo teško, pa sam uvjeravala sama sebe, da nije 
zlo drugovati s onakvom osobom, da neću izgubiti časti već dobiti, te se 
opet stadoh razgovarati s onom osobom. Kasnije se stadoh zabavljati i s 
drugima; jer sam se mnogo godina davala na tako kužnu zabavu. Dok sam 
se tim bavila, meni se činilo, da nema u tom toliko zla, koliko ga je doista 
bilo. No gdjekad sam jasno vidjela, da ono nije dobro. A niko me nije 
rastresao kao ova spominjana osoba, jer sam joj bila vrlo sklona. 

8. Drugi put sam se opet zabavljala s onom istom osobom. Uto opazimo 
mi i druge, što su bile ovdje, gdje dolazi k nama golema žaba, i to mnogo 
brže nego obično idu žabe. 30 Nisam mogla pojmiti, otkud dođe onolka 
žabetina u po bijela dana. A niko i ne vidje nikad onakve. Mene se silno 
dojmila pa mi se čini, da ona pojava nije bila bez tajanstvenosti. Ni nje ne 
zaboravih nikada. O veliki Bože, s kakvom si me brigom i milosrđem 
opominjao na svake ruke, a kako mi je to malo koristilo! 

9. U samostanu je bila redovnica, moja rođakinja, a već vremešna, velika 
službenica Božja i uzorna redovnica. I ona me je kadikad opominjala. Noja 
joj nisam vjerovala, van sam se i ljutila na nju i mislila sam, da se 
sablažnjuje bez razloga. Spomenuh to, da se upozna moja zloća i golema 
dobrota Božja, pa da se vidi, kako sam zbog tolike nezahvalnosti zasluživala 
pakao. Ako Gospodin odredi i svidi mu se, da kadgod bude koja redovnica 

30 S lijeve te strane vrata na ulazu u samostan Utjelovljenja čuva prizemno 
mala razgovaraonica, u kojoj je prema predaji vidjeli Svetica žabu (kornjaču), 
a prije i Krista, kao što ga je gore opisala. 



čitala ovaj spis, neka joj bude za opomenu moj primjer. A molim ih sve za 
ljubav Našega Gospodina, neka se čuvaju sličnih zabava. Neka dade 
Njegovo Veličanstvo, da ja pokažem istinu kojoj god od onih, što sam ih 
prevarila. Ja sam im utuvljivala da takve zabave nisu zločeste. Sigurila sam 
ih u tolikoj opasnosti, budući sam bila sama zaslijepljena, jer ih naumice ne 
bih htjela varati. A kako rekoh, rđavim primjerom, što im dadoh, prouzročili 
mnogo zala i ne misleći, da činim toliko zla. 

10. U one prve dane moje bolesti, prije nego znadoh pomoći sama sebi, 
snađe me prevelika želja, da koristim drugima. To je veoma obična napast u 
početnika, no u mene urodi dobrim plodom. Ljubila sam svesrdice svoga 
oca, pa sam i njemu zaželjela veliko dobro, koje bi, činilo mi se, mogao naći 
obavljajući unutarnju molitvu. Jer mi se činilo, da u ovom životu ne može biti 
većega dobra od unutarnje molitve. I tako ga stadoh okolišajući, kako sam 
mogla, nagovarati, neka je obavlja. Dadoh mu i knjige za to. On je, kako 
rekoh, bio vrlo krepostan pa pristade na tu vježbu tako svojski, te ju je vršio, 
mislim, pet ili šest godina i tako napredovao, da sam uvelike hvalila 
Gospodina i uživala preveliku utjehu. On je trpio velike tegobe na mnogo 
načina. Sve ili je podnosio s najvećom odanošću u volju Božju. Često me je 
posjećivao, jer se tješio razgovarajući se o Božjim stvarima. 

11. Kasnije sam se vrlo rastresla i zanemarila unutarnju molitvu. Vidjela 
sam, da me drži onakvom, kao što sam bila prije. Nisam mogla podnijeti, da 
mu ne kažem istinu. Već godinu i više nisam obavljala unutarnje molitve, a 
mislila sam, da je to veća poniznost. A bila je to, kako ću reći poslije, 
najveća napast, što me snašla, jer bi me bila dovela do propasti. Dok sam 
obavljala unutarnju molitvu, jedan bih dan uvrijedila Boga, a drugi bih se 
sabrala i više čuvala prilike. Kad je blaženi čovjek dolazio onako uvjeren, 
bilo mi je teško pri duši gledajući ga prevarena, jer je mislio, da se 
razgovaram s Bogom, kao što sam običavala. I rekoh mu jednom, da već ne 
obavljam molitve, ali mu ne rekoh uzroka. Navedoh mu, da mi je neprilično 
radi bolesti. Ako sam i bila ozdravila od one teške bolesti, trpjela sam sve 
dosada i trpim vrlo teške boljetice. Istom od nedavna nisu tako žestoke, ali 
me još muče na mnogo načina. Napose sam dvadeset godina svako jutro 
bljuvala, pa se događalo da do podne nisam mogla ništa okusiti, a gdjekad i 
kasnije. Otkad se počeh češće pričešćivati, stužuje mi se noću prije 
spavanja, i to teže nego prije. Moram pomagati perjem ili drugim stvarima. 
Propustim li to, trpim još više. I tako, čini mi se, nisam nikad bez raznovrsnih 
boli, gdjekad veoma teških, osobito od srčane bolesti. No ta me je bolest 
prije mučila neprestance, a sad me spopadne samo kadikad. Jaka ukočenost 
udova i groznica, što me je nekad često tresla, pušta me s mirom već osam 
godina. A ne marim mnogo za te bolesti, van se često i radujem misleći, da 
volj u čemu služim Gospodinu. 

12. Moj me je otac uvjeravao, da je bolest uzrok (što ne obavljam molitve). 
On nije nikad lagao, pa mu ni ja prema onom, o čemu sam s njim govorila, 
ne bih bila smjela lagati. Dobro vidjeh, da neznam isprike za ono 
zanemarivanje. No da mi više vjeruje, rekoh mu, da je već mnogo, što mogu 
služiti u koru. No to nije bio dovoljan razlog da zanemarim vježbu, za koju 
ne trebaju tjelesne sile van ljubav i navika; jer Gospodin daje vazda priliku, 
ako ga molimo. Rekoh vazda, jer ako dopusti, da nas kadikad zapriječe 
kakve prilike pa i bolest, da ne možemo dugo moliti u samoći, ima drugda 
za to dosta vremena, kad smo zdravi. A u bolesti je i u neprilikama za dušu, 



koja ljubi, prava molitva, ako prikazuje ono, što trpi, sjeća se za koga trpi i 
slaže se s njim, pa tisuću drugih stvari, što joj nude prilike. Tako se vježba 
ljubav, pa ne treba toliko snage, koliko treba, kad ima vremena da se u 
samoći obavi molitva. Ni drugoga ne treba u čemu baš nije molitva. Treba 
samo malo brige, da nađemo velika dobra, kad nam Gospodin s 
raznovrsnim mukama oduzme vrijeme za molitvu. I ja sam nalazila ta dobra, 
kad sam imala čistu savjest. 

13. No otac je o meni mislio dobro i ljubio me nježno, pa mi je sve 
vjerovao, pače me je i žalio. Ali je on već bio na vrlo visokom stupnju, pa 
nije dugo ostajao sa mnom: van bi me vidio i otišao. Govorio je, da bi dulji 
boravak bio gubitak vremena. Ja sam tratila vrijeme u drugim taštinama, pa 
nisam za to mnogo marila. Nisam predobila samo njega već i neke druge, 
da obavljaju unutarnju molitvu. Kad sam se već bila zaplela u one taštine, 
videći druge, gdje rado mole naustice, nagovarala sam ih, nek obavljaju 
razmatranja, pa sam im i pomagala i davala knjige. Kako rekoh, sačuvala 
sam onu želju, da drugi služe Bogu, otkada sam započela unutarnju molitvu. 
Mislila sam, kad već ja ne služim Gospodinu, kao što sam upoznala da treba, 
neće biti izgubljeno, što me je naučilo Njegovo Veličanstvo, pa će mu služiti 
drugi mjesto mene. Kažem to, da se vidi, kako sam bila slijepa, te sam 
zanemarivala svoje spasenje, a nastojala spasiti druge. 

14. U to vrijeme oboli moj otac od smrtne bolesti, koja potraja nekoliko 
dana. Ja ga pođoh dvoriti. No bila je bolesnija moja duša nego njegovo tijelo, 
jer sam bila zapletena u mnogo taština. Ali, koliko sam mogla shvatiti, za 
sve one najgore rasipnosti nisam bila u smrtnom grijehu. Jer čim bih bila 
upoznala, nipošto ne bih bila ostala. Podnesoh mnogo muke za očeve 
bolesti. Mislim, da sam mu donekle naplatila za one muke, što ih je on 
podnio u mojoj bolesti. Premda sam bila sama vrlo bolesna, silila sam se, da 
ga njegujem. Znala sam, kad mi nestane njega, da će mi ponestati svega 
dobra i užitka, jer sam s njim bila kao srasla u jedno biće. Ipak sam bila tako 
srčana, te mu nisam pokazivala svoje boli, pa sam se držala, kao da ništa ne 
ćutim, sve dok nije izdahnuo. No činilo mi se, kanda mi se trga duša iz tijela, 
kad sam vidjela, gdje završuje život, jer sam ga veoma ljubila. 

15. Umro je tako lijepo i rado te smo imali povod, da hvalimo Gospodina. 
Kad je primio posljednju pomast, izustio nam je dirljive opomene. Naložio 
nam je, da ga preporučujemo Bogu i molimo za njega milosrđe, da vazda 
služimo Bogu i imamo na pameti, da se sve svršuje. Sa suzama nam je 
izjavio svoju golemu žalost, što nije služio Bogu i da bi želio biti redovnik, to 
jest, da bi bio rado u najstrožem Redu što ga ima. Drži posve stalno, da mu 
je Gospodin petnaest dana prije smrti navijestio, da neće više živjeti; jer 
prije nije tako mislio, ako je i bio bolestan. Poslije mu okrenu na bolje i 
liječnici mu to rekoše. Ali on nije za to mario, već se trsio, da uredi poslove 
svoje duše. 

16. Najviše ga je mučila prevelika bol u leđima, koja nije nikad jenjavala. 
Kadikad ga tako stiskala, te je bio vrlo potišten. Veoma je pobožno štovao 
tajnu, kako je Gospodin nosio križ. Zato mu preporučih, neka misli, da je 
Njegovo Veličanstvo htjelo dati i njemu, da oćuti nešto boli, što je podnosio 
u onoj muci. To ga utješi tako, te mi se čini, da ga već ne čuh, gdje se na to 
tuži. Tri dana je bio sasvim bez svijesti. Na dan smrti mu povrati Gospodin 
sasvim svijest tako, te se začudismo. Ostade pri svijesti sve do polovice 



poput anđela. Meni se i činilo, kako se ono kaže, da je pravi anđeo i po duši i 
po veoma dobroj volji. Ne znam, zašto rekoh to, van da prekorim svoj 
zločesti život. Kad sam vidjela onakvu smrt i upoznala onakav život, morala 
sam popraviti svoj život, da u volj čemu budem slična takvom ocu. Njegov 
ispovjednik, veoma učeni dominikovac, reče, da ne sumnja, e je on otišao 
ravno na nebo, jer ga je ispovijedao nekoliko godina i hvalio čistoću njegove 
savjesti. 31 

17. Onaj je otac dominikovac (o. Vinko Barron) bio veoma dobar i 
bogobojan, a meni je veoma koristio. Ispovijedao me je, i nastojao pomno 
da čini dobro mojoj duši, a pokazao mi je i propast u kojoj sam lebdjela. 
Naredio mi je, da se pričešćujem svakih petnaest dana. A u razgovoru s njim 
razložih mu malo po malo o svojoj unutarnjoj molitvi. On mi naloži, da je ne 
propuštam, jer mi u svakom slučaju može samo koristiti. Započeli je 
iznovice i više je ne zapustih, ali se ne okanih ni prilika. Provodila sam vrlo 
težak život, jer sam u molitvi sve više upoznavala svoje pogrješke. S jedne 
me je strane zvao Bog, s druge sam išla za svijetom. Sve su mi Božje stvari 
davale veliko zadovoljstvo, a zemaljske su me bile svezale. Činilo se, da bih 
rado združiti te dvije suprotivnosti, među sobom tako neprijateljske, to jest 
duhovni život i radosti, užitke i zabave sjetilne. U molitvi sam podnosila 
veliku muku, jer duh nije bio gospodar van sluga. I stoga se nisam mogla 
zatvoriti sama u se, kao što sam obično postupala u molitvi, da ne zatvorim 
za sobom tisuću taština. Tako provedoh mnogo godina, pa se sada čudim, 
kako sam mogla podnijeti, da ne zapustim jedno ili drugo. Dobro znam, da 
već nisam mogla zanemariti (unutarnju) molitvu, jer me je svojim rukama 
držao Onaj, koji me je ljubio, da mi dade još veće milosti. 

18. O Bože moj, kako bih mogla izbrojiti sve prilike, iz kojih me je ovih 
godina Gospodin uklanjao, a ja sam se opet bacala u njih! Kako da opišem 
opasnosti, da izgubim sav svoj glas, a On me je oslobodio! Ja sam radila 
djela, koja su otkrivala ono, što jesam, a Gospodin je pokrivao zla i otkrivao 
malu krepost, ako sam je imala i povećavao je u svačijim očima, tako da su 
me vazda uvelike cijenili. Ako bi gdjekad i provirile moje taštine, ne bi ljudi 
vjerovali, jer su gledali druga svojstva, što su ih držali dobrima. A 
Poznavalac je svih stvari već vidio, da je to potrebno, eda se kasnije donekle 
vjeruje onome, što sam govorila o njegovoj službi. A njegova najviša 


31 Čini se izvjesno, da je Don Alfonso de Cepeda umro 24. prosinca 1543. 
Svetica kaže, da je nekoliko dana potrajala bolest, što ga je spravila u grob. 
Možda je D. Alfonso sluteći smrt odobrio oporuku, što je napisao 3. prosinca 
1543., a ne 26. prosinca 1544., kako tvrdi D. Miguel Mir (Sta Teresa de Jesus 
t. I. p. 144.). Dne 26. prosinca 1543. bi otvorena oporuka na molbu D. 

Lorenza de Cepeda, brata i izvršitelja oporuke pokojnoga D. Alfonsa. Ne zna 
se, gdje je ukopan Svetičin otac. Neki pisci tvrde, da je u crkvi sv. Franje, 
koja je sada srušena. Čini se, da taj nazor nema čvrste osnovice. Oko 
polovice je XVII. vijeka o. Antun od Majke Božje, bosonogi karmelac, pretražio 
grob, u kojom je navodno počivao D. Alfonso. Grob nije bio Svetičina oca već 
strica, kao što je glasio natpis: »Ovdje leže vrlo slavna gospoda Franjo 
Alvarez de Cepeda i gđa Marija de Ahumada, njegova žena.« Istovjetnost 
spomenutih i rodbina dade onda povoda dvoznačnosti. Mnogo je vjerojatnije, 
da smrtni ostanci D. Alfonsa počivaju zajedno s ostancima druge mu žene 
Beatrice u župskoj crkvi sv. Ivana. Bio je to onda općeni običaj, pa se čini 
vjerojatno, da su ga se držali i supruzi, koji su se za života toliko ljubili. 



darežljivost nije gledala na moje velike grijehe, van na želje, da mu služim, 
što sam ih često gojila, i na žalost, što nemam snage, da izvršim te želje 
djelom. 

19. O Gospodine moje duše! Kako bih mogla proslaviti milosti, što si mi ih 
iskazao onih godina! I kako si me u ono vrijeme, kad sam te najviše 
vrijeđala, u kratko vrijeme pripravio prevelikim pokajanjem, da kušam tvoje 
slasti i milosti! Zaista, kralju moj, ti si upotrebio sredstva, što je bila 
najosjetljivija i najmučnija kazna, koja me je mogla pogoditi, jer si dobro 
znao, što mi je najmučnije. Kaznio si moje prestupke velikim darovima. 
Mislim, da ne govorim besmislice, premda ne bi bilo čudo, kad bih izgubila 
razum dozivljući sada u pamet iznovice svoju nezahvalnost i zloću. Bila je za 
moju ćud veća muka, kad sam pala u teške pogrješke, primati milosti nego 
primati kazne. Čini mi se doista, da me je jedna milost više poništavala i 
zastiđivala i mučila, nego mnogo bolesti zajedno s velikim drugim 
poteškoćama. Vidjela sam da ovo posljednje i zaslužujem, pa mi se činilo, 
da donekle okajem svoje grijehe; premda je i to bilo premalo, jer je grijeha 
bilo mnogo. Ali je za me bila strašna vrst muke gledati, gdje primam nove 
milosti, nakon što sam" primljene tako zlo platila. A držim, da bi tako bilo 
svima, koji volj koliko ljube Boga. A to možemo poznati kreposnom ćudi. A 
plakala sam i dosađivala se gledajući, što trpim, videći, da sam blizu te opet 
padnem, premda su moje odluke onda, kažem, za ono vrijeme, bile čvrste. 

20. Veliko je zlo, ako je duša sama u tolikoj opasnosti. Da sam imala ikoga, 
s kim bih se o tom bila mogla razgovarati, čini mi se, da bi mi to bilo 
pomoglo, te opet ne padnem; barem radi stida (ljudskoga), kad se već 
nisam bojala Boga. Zato bih preporučila onima, što se bave unutarnjom 
molitvom, naročito početnicima, neka nastoje prijateljevati i drugovati s 
onima, koji obavljaju tu molitvu. To je veoma znamenito, sve ako se ne 
postigne ništa, već da jedni drugima pomažu svojim molitvama. A koliko 
više, kad se mnogo više dobiva! Za čovječje se razgovore i zabave, sve ako 

i nisu predobre, traže prijatelji, da se s njima održe i da više uživaju 
pripovijedajući im o onim ispraznim užicima. Ne znam, zašto se ne bi 
dopustilo onome, koji stane zbilja ljubiti Boga i služiti mu, da saopći drugima 
svoje radosti i žalosti, koje sasvim obuzimlju one, što obavljaju molitvu. Jer 
ako je pravo prijateljstvo, što ga želi držati s Njegovim Veličanstvom, ne 
treba mu se bojati slavičnosti. Ako li ga stane napastovati, svladat će je sa 
zaslugom već na prvi mah. I ko se tom razgovara s čistom nakanom, držim, 
da će koristiti sebi i slušačima. Sam će se bolje poučiti, a i ne znajući kako, 
poučit će i svoje prijatelje. 

21. Ko bi u takvim razgovorima osjećao slavičnost, osjećao bi je i slušajući 
pobožno misu, gdje ga vide, ili radeći druga djela, što ih kao kršćanin mora 
raditi, a ne smije ih izostaviti od straha pred slavičnošću. To je prezamašno 
za duše, koje još nisu učvršćene u kreposti, jer ih toliko protivnika i prijatelja 
potiče na zlo. Zato ne mogu toga (drugovanja) dosta nahvaliti. Čini mi se, 
da je zloduh upotrijebio lukavštinu, do koje mu je vrlo mnogo stalo, da se 
toliko sakrivaju oni, za koje se dozna, da zbilja nastoje ljubiti i ugađati Bogu. 
Naprotiv podbada, da se očituju druge, nepoštene sklonosti. To je već tako 
uobičajeno, te se čini, da to drže uljuđenošću, i javno se pripovijedaju 
uvrede, koje se u tom nanose Bogu. 

22. Ne znam, govorim li besmisleno. Ako je tako, neka vaša milost rastrga 
(ovaj spis). Nisu li ovo besmislice, molim, pomozite mojoj priprostoći i 



dodajte ovdje još mnogo. Ono je, što se tiče službe Božje, već tako oslabilo, 
te treba da se zaštite leđa onima, koji služe Bogu, eda uzmognu naprijed, 
dok se drži, da je dobro uživati svjetovne taštine i radosti. Za njih je premalo 
očiju. A počne li se ko predavati Bogu, grakne na nj toliko njih, te mu treba 
tražiti društvo, da ga brani, dok se sam opaše snagom, te mu ne bude teško 
trpjeti. Ne nađe li te obrane, eto ga u velikoj stisci. Čini mi se, da su radi 
toga mnogi sveci običavali ići u pustinje. Usto je i vrst poniznosti ako se 
čovjek ne uzda u se, nego vjeruje, da će mu Bog pomoći radi onih, s kojima 
druguje. Osim toga raste i ljubav, ako se podijeli, a ima i tisuću drugih 
dobara. Ne bih se usudila o tom govoriti, kad ne bih znala iz velikoga 
iskustva, koliko je stalo do toga drugovanja. Istina je, ja sam najslabija i 
najbjednija među svom ljudskom djecom. No držim, da neće izgubiti niko, ko 
se ponizuje, pa bio i jak, te ne vjeruje u svoju jakost, van vjeruje onome, što 
sam ja iskusila. Sama za se mogu reći, da mi Gospodin ne bude otkrio ove 
istine i pružio priliku, te vrlo često općim s onima, što su obavljali unutarnju 
molitvu, bila bih se padajući i dižući se, napokon sunovratila u pakao. Jer 
sam imala mnogo prijatelja, koji su mi pomagali padati. A kad se trebalo 
dići, bila sam tako osamljena, te se sada čudim, što nisam ostala vazda 
ležeći. Hvalim milosrđe Boga, koji mi je sam pružao ruku. Slava mu u vječne 
vjekove. Amen. 



GLAVA VIII. 


Pripovijeda, kolika je sreća, što nije sasvim zanemarila unutarnju molitvu, da ne 
izgubi dušu, a kakvo je izvrsno sredstvo, da se dobije izgubljeno. Nagovara 
sve, neka je obavljaju. Ističe, koliki je dobitak i kako je velika korist, da se u 
takvo doba ta molitva obavlja neko vrijeme, sve ako se kasnije opet 

odustane. 

1. Nisam bez razloga tako opširno opisala ovo vrijeme moga života, 
premda znam dobro, da neće baš niko gledati rado tako lošu sliku. Ja bih 
zbilja i željela, da me preziru oni, što budu ovo čitali gledajući tako 
tvrdokornu i nezahvalnu dušu prema Onome, koji joj je iskazao toliko 
milosti. I rado bih, da smijem, pripovijedati, kako sam se često iznevjerila 
Bogu, jer se nisam naslanjala na tako jaki stup unutarnje molitve. 

2. Plovila sam ovim uzburkanim morem nekih dvadeset godina padajući i 
dižući se. Nažalost ne prestah opet padati. Provodila sam tako nesavršeni 
život, te nisam gotovo ništa držala do malih grijeha. Smrtnih sam se doduše 
još bojala, ali nisam onako, kako sam morala, jer se nisam uklanjala 
opasnostima. Mogu reći, ovakav je život mislim jedan od najmučnijih, što se 
mogu zamisliti. Nisam uživala Boga niti sam bila zadovoljna u svijetu. Kad 
sam se podavala svjetskim nasladama, mučila sam se sjećajući se Boga; a 
kad sam se bavila Bogom, uznemirivale su me svjetske sklonosti. To je tako 
mučna borba, te ne znam, kako sam je mogla izdržati jedan mjesec, a 
kamoli toliko godina. Uza sve to vidim veliko milosrđe, što mi ga je iskazao 
Gospodin, jer sam se zabavljala u svijetu, a opet sam imala srčanosti, da 
obavljam molitvu. Kažem srčanosti, jer ne znam, zašto na svijetu treba više 
srčanosti, nego da se snuje, kako bi se kralj izdao, i zna, da on to znade, a 
opet se nikad ne gubi s očiju. Istina, vazda smo jači Bogom, no čini mi se, da 
su drugačiji oni, što se bave unutarnjom molitvom. Oni vide, da ih Bog 
gleda, a ostali se možda nekoliko dana i ne sjete, da ih Bog vidi. 

3. Istina, bilo je za ovih godina mnogo mjeseci, a jednom, držim, i čitava 
godina, kad sam se čuvala, da ne uvrijedim Boga i davala se uvelike na 
molitvu i pomno pazila, da ga nikako ne uvrijedim. To spominjem, jer 
govorim po istini sve, što pišem ovdje. No malo se sjećam tih dobrih dana, 
pa ih je zato i moralo biti malo, dok je mnogo bilo zlih. Malo dana minu, u 
koje nisam mnogo vremena upotrebljavala za unutarnju molitvu ako ne i bih 
bila vrlo bolesna i zaposlena. Kad sam bolovala, više sam se bavila s 
Bogom, a nastojala sam na to skloniti i one, što su drugovali sa mnom. Za to 
sam se i molila Gospodinu, a često sam im govorila o Njemu. I tako sam, 
izuzevši spomenutu godinu provela dvadeset i osam godina otkad sam 
počela obavljati unutarnju molitvu. A više od osamnaest godina međutim 
provedoh u onoj borbi i svađi držeći s Bogom i sa svijetom. U ostale se 
godine, o kojima još imam govoriti, promijeni uzrok borbe. Ni ta nije bila 
malena. No mislim, da sam onda bila u službi Božjoj i dobro poznavala 
ispraznost svijeta, pa mi je sve bilo slatko, kao što ću pripovijedati poslije. 

4. Sve sam ovo ispripovjedila na daleko i široko, da se u jednu, kako već 
rekoh, vidi milosrđe Božje i moja nezahvalnost, a u drugu da se spozna, 
koliko dobro Bog daje duši, koju pripravi, da dragovoljno obavlja unutarnju 
molitvu, sve ako i nije pripravna onako, kako treba. Ako ona ustraje, unatoč 
grijesima, napastima i tisućstrukim posrtajima, što ih snuje zloduh, napokon 



će je, uvjerena sam. Gospodin uvesti u luku spasa, kao što je uveo i mene, 
kako se sada čini. Neka samo dade Njegovo Veličanstvo, da opet ne srnem 
u propast. 

5. Mnogi su sveci i pobožni ljudi opisali dobro, što ga dobiva onaj, koji 
obavlja molitvu, i to unutarnju. Slava Bogu zato! A kad toga ne bi ni bilo, 
premda sam malo ponizna, opet se ne bih tako uzoholila, te bih se usudila 
govoriti o tom. Mogu govoriti prema svome iskustvu i reći: ko započne 
unutarnju molitvu, neka je ne zapušta, pa radio ne znam kakvo zlo; jer je 
ona sredstvo, kojim se može popraviti. Bez nje će biti mnogo teže. A neka 
ne da, da ga skloni zloduh kao i mene, te je zapusti iz poniznosti. Neka 
vjeruje, da riječi Božje ne mogu prevariti: čim se istinski pokajemo i 
odlučimo, da ga nećemo vrijeđati, vraća nam opet staro prijateljstvo. Usto 
će nam iskazivati milosti kao i prije, a kadikad i mnogo više, ako zaslužuje 
pokajanje. A ko nije započeo unutarnje molitve, molim ga za ljubav 
Gospodnju, neka ne bude bez tolikoga dobra. Ne treba se ovdje ništa bojati, 
van samo željeti. Ako i ne bi napredovao niti se silio, da bude savršen, te 
zaslužio radosti i užitke, što ih Bog daje savršenima, ipak će naskoro dobiti 
toliko, te će upoznati put na nebo. Ustraje li, ufam se u milosrđe Boga, 
kojega niko nije uzeo za prijatelja. 32 Po mojem mnijenju unutarnja molitva 
nije drugo, van prijateljski saobraćaj, jer se često razgovaramo nasamo s 
onim, za koga znamo, da nas ljubi. Uzmimo, da ga vi ne ljubite. Da bude 
naime prava ljubav i trajno prijateljstvo, moraju se slagati ćudi. A zna se, da 
Gospodnja ćud ne može imati pogrješaka, dok je naša opaka, sjetilna, 
nezahvalna. Zato ga i ne možete ljubiti toliko nikada, jer nije takva vaša 
ćud. No vi znate, kako je znamenito, da budete u prijateljstvu s njim, a znate 
i kako nas On silno ljubi. Zato podnosite tu muku, da budete dugo s njim, 
koji se toliko razlikuje od nas. 

6. O beskrajna dobroto moga Boga, tako se Ti pokazuješ meni, a tako 
gledam i sama sebe! O naslado anđeoska kad to gledam, kako bih se rado 
sva rasplamtati u ljubavi prema Tebi! Kako je stalno, da Ti trpiš onoga, koji 
ne trpi Tebe uza se! O kako si dobar prijatelj, Gospodine moj! Kako ga 
darivaš i trpiš i čekaš, da on primi tvoju ćud, dok Ti toliko podnosiš njegovu! 
Ubrajaš mu, moj Gospodine, ono vrijeme, kad te ljubi, a za časak mu 
pokajanja zaboravljaš sve, čim te je vrijeđao. To sam jasno vidjela na sebi. 
Ne shvatam. Stvoritelju moj, zašto sav svijet ne nastoji doprijeti do Tebe 
ovim posebnim prijateljstvom. Zločesti, koji nisu po tvojoj volji morali bi 
doprijeti, da ih učiniš dobrima, ako te budu danomice trpjeli pa i dva sata, 
pa sve ako ih uzrujavaju tisuće svjetovnih briga i misli, dok borave uza Te, 
kao što sam i ja nekada. Dok se oni tako sile želeći, da ostanu u tako 
dobrom društvu — Ti vidiš, da isprvice, a kadikad i kasnije ne mogu više — , 
siliš Ti, Gospodine, zle duhove, da ih ne napastuju i da danomice gube moć 
protiv njih, a njima daješ jakost, da (zle duhove) pobjeđuju. Da, Živote svih 
života, Ti ne ubijaš nikoga od onih, što se uzdaju u Tebe i žele Te za 
prijatelja. Dapače Ti uzdržavaš u boljem zdravlju tjelesni život, a daješ 
duševni. 

7. Ne razumijem, čega se boje oni, što se boje započeti unutarnju 
molitvu, i ne znam, zašto se straše. Zloduh radi vješto, da nam naudi 
uistinu, kad nas straši, da ne promišljamo, kako smo vrijeđali Boga, koliko 
mu dugujemo, da postoji pakao i slava, pa koliko je muka i boli podnio za 


32 Da mu to ne bi platio — dodaje fr. Luis de Leon. 



nas. To je bila sva moja molitva, bila je, dok sam bila u onim opasnostima. O 
tom sam razmišljala, koliko sam mogla. No vrlo sam često nekoliko godina 
više pazila i željela, da se svrši sat, koji sam odredila za razmatranje. Više 
sam pazila na kucanje sata nego na druge dobre stvari. A mnogo bih puta 
draže volje bila prihvatila i najtežu pokoru, koju bi mi nametnuli, nego da se 
saberem na molitvu. Zaista je bila nesnosna sila, kojom me je silio zloduh ili 
moja loša navika, da ne idem na molitvu, pa žalost, koja me je obuzimala, 
kad bih ulazila u bogomolju. Kažu, da je u mene velika srčanost, a zbilja se i 
vidjelo, da mi je Bog dao više srčanosti, nego je daje ženi, ali sam je ja slabo 
upotrebljavala. A ja sam pritom morala napeti svu svoju srčanost, da se 
prisilim. Napokon mi pomože i Bog. A kad bih se tako prisilila, bila sam 
mnogo mirnija i više uživala nego drugda, kad bih željela moliti naustice. 

8. Ako je Gospodin tako zlo biće, kao što sam ja, toliko trpio, pa se jasno 
vidi, da se svim mojim zlima pomoglo ovako (unutarnjim molitvama), kako 
bi se mogao iko bojati, pa bio neznam kako zao? Ako i jest vrlo zao, neće 
biti takav toliko godina, nakon što primi toliko milosti od Gospodina. Pa ko 
se ne bi pouzdavao, kad je mene toliko podnosio, samo jer sam željela i 
tražila mjesto i vrijeme, da bude sa mnom? I to često puta bez volje sileći 
sama sebe, ili me je silio sam Gospodin. Pa ako je unutarnja molitva tako 
korisna, da, i potrebna onima, što Bogu ne služe, nego ga vrijeđaju, a ne 
može niko naći uistinu, da bilo kako može škoditi, van je škoda, ako se ne 
obavlja ta molitva: zašto bi je zapuštali oni, što služe Bogu i žele mu služiti? 
Jamačno ne za drugo, barem ja ne mogu shvatiti, van da im još teže budu 
tegobe života i da zatvore Bogu vrata, te im kroz njih ne da zadovoljstva. 
Zaista ih žalim, jer na svoj trošak služe Bogu. A onima, što vrše unutarnju 
molitvu, plaća troškove sam Gospodin, jer im za malu poteškoću daje 
nasladu, da s njim snose nevolje. 

9. Drugdje ću govoriti opširnije o tim nasladama, što ih daje Gospodin 
onima, koji vrše ustrajno unutarnju molitvu, pa stoga ovdje ne kažem ništa. 
Samo kažem, da je molitva bila vrata, kroz koja mi je Gospodin udijelio tako 
velike milosti. Zatvore li se vrata; ne znam, kako će ih davati. Ushtjedne li 
sam ući, da se naslađuje s dušom i da je obdaruje, nema kada, jer on želi 
dušu samu i čistu i željnu takvih utjeha. Stavimo li mu mnogo zapreka a ne 
trsimo se nimalo, da ih odstranimo, kako će doći k nama? A mi želimo, da 
nam Bog udijeli velike milosti! 

10. Da se vidi, koliko je njegovo milosrđe i kolika je sreća bila za me, što 
nisam zapustila unutarnju molitvu i štivo, jer je toliko stalo do toga, reći ću 
ovdje, kakvu borbu sprema zloduh duši, da je dobije, pa kakvu vještinu i 
milosrđe upotrebljava Gospodin, da je povrati k Sebi. Neka se drugi čuvaju 
opasnosti kojih seja nisam čuvala. A prije svega ih molim zaradi Našega 
Gospodina, osobito radi one velike ljubavi, s kojom se neprestance trsi, da 
nas povrati k Sebi, neka se čuvaju prigoda. Kad smo u njima, ne možemo se 
pouzdati u sebe, da ćemo se obraniti, jer na nas navaljuje toliko neprijatelja, 
a mi smo tako slabi i kukavni. 

11. Ja bih rado da mogu predočiti sužanjstvo, u kojem je onda čamila moja 
duša. Dobro sam znala, da sam zasužnjena, a nisam mogla shvatiti, u čemu 
sam. Nisam ni mogla vjerovati, da je ono, u čemu me ispovjednici nisu 
opterećivali, onako veliko zlo, kao što sam osjećala u svojoj duši. Jednome 
ispovjedniku rekoh svoju nedoumicu, a on mi reče, da mi ne bi bile 
nedolične one prilike i zabave, sve kad bih imala uzvišeno motrenje. To se 



dogodilo već kasnije, kad sam se s milošću Božjom već više udaljivala od 
velikih opasnosti; ali se još nisam sasvim uklanjala prigodi (da vrijeđam 
Boga). Kad su ispovjednici vidjeli, da su u mene dobre želje i da se bavim 
unutarnjom molitvom, mislili su, da činim mnogo. Ali je moja duša shvatala, 
da ne čini onoga, što je morala činiti za onoga, kojemu je toliko dugovala. 
Žalim je i sada, jer je podnijela mnogo, a ni mrvice pomoći niotkud, van od 
Boga, i jer su joj davali toliko slobode za zabave i radosti, govoreći joj, da je 
to dopušteno. 


12. Nije bila malena ni muka kod propovijedi. Ja sam doduše vrlo rado 
slušala propovijedi, pa ako sam čula koga gdje propovijeda duhovito i dobro, 
zavoljela sam ga osobito nehotice i ne znajući, kako se to zbilo. Gotovo mi 
se nikad nije propovijed činila tako loša, te je ne bih drage volje slušala, sve 
ako su drugi i govorili, da ne propovijeda dobro. Ako je propovijed bila 
dobra, osobito me je uvelike veselila. Otkad sam počela obavljati unutarnju 
molitvu, nikad se nisam umarala govoreći o Bogu ili slušajući o Njemu. U 
jednu sam ruku u propovijedima nalazila veliku utjehu, a u drugu veliku 
muku. Tu sam upoznavala, da nisam ni izdaleka onakva, kakva bih morala 
biti. Molila sam se Gospodinu, neka mi pomogne; ali je moja molitva bila 
manjkava, kako mi se sada čini, jer nisam sve pouzdanje stavljala u Njegovo 
Veličanstvo, a nisam gubila posve pouzdanja u sebe. Tražila sam lijek, trsila 
sam se pomno; no mora da nisam upoznala, da sve koristi malo, ako posve 
ne odbacimo pouzdanje u se, a stavimo ga u Boga. Željela sam živjeti, jer 
sam dobro razbirala, da zapravo ne živim, van se borim s nekakvom 
smrtnom sjenom. A nisam nikoga imala, ko bi mi dao život. Sama ga nisam 
mogla uzeti, a ko bi mi mogao dati, imao je razloga, da mi ne pomogne, jer 
me je tako često bio već povratio k Sebi, a ja sam ga vazda opet ostavljala. 



GLAVA IX. 


Pripovijeda, kojim je sredstvima počeo Gospodin bodriti njezinu dušu i prosvjetljivati 
je u onoj velikoj tmini, te ojačavati njezine kreposti, da ga ne vrijeđa. 

1. Moja je duša dakle bila već umorna i željela se odmoriti, ali mi ne 
dadoše moje zle navike, što sam ih imala. Dogodi mi se jednoga dana, da 
uđoh u bogomolju i ugledah sliku, što su je pozajmili za neku kućnu 
svečanost i ondje ostavili na čuvanje. Bila je to slika Krista, svega 
izranjenog. A bila je tako pobožna, te sam se ja sva smela gledajući je 
takvu, jer je dobro prikazivala sve, što je pretrpio za nas. 33 Obuze me takva 
žalost, što sam tako zlo platila za one rane, te mi se pričini, da će mi srce 
pući. Bacih se preda Nj i briznuh grozno plakati moleći ga, neka me već 
jednom okrijepi, da ga ne vrijeđam. 

2. Uvelike sam štovala slavnu Magdalenu i vrlo često sam mislila na 
njezino obraćenje, a naročito kad bih se pričešćivala. Znajući stalno, da je 
onda Gospodin u meni, bacala sam mu se pred noge misleći, da neće 
prezreti mojih suza. Nisam ni znala, što sam onda govorila. Ta bilo je previše 
od Njega, što mi je dopustio, da ronim suze radi Njega. A ovo sam ganuće 
vazda brzo zaboravljala. Preporučivala sam se usto ovoj slavnoj svetici, 
neka mi isprosi oproštenje. 

3. No kad sam ovaj posljednji put ugledala onu sliku, čini mi se, da sam 
se više okoristila; jer sam gojila već vrlo veliko nepouzdanje u sebe, a sve 
sam pouzdanje stavljala u Boga. Mislim, da mu rekoh onda, da neću ustati 
odanle, dok ne učini, što ga molim. Stalno držim, da mi je pomogao, jer sam 
se odonda sve više popravljala. Molitvu sam obavljala ovako. Budući da 
nisam mogla promišljati razumom, nastojala sam predočiti Krista u sebi. A 
čini mi se, da mi je bilo najbolje, kad bih ga gledala više sama. Činilo mi se 
tada, da će me to prije pripustiti k Sebi, kao čovjek, kome treba utjehe, 
budući tako osamljen i potišten. Zamišljala sam mnogo takvih priprostih 
pomisli. Pogotovu mi je bilo vrlo milo, da ga predočim u molitvi u vrtu. Ondje 
bih mu se pridružila. Promišljala sam o njegovu znoju i žalosti, što ga je 
ondje spopadala. Željela sam mu, kad bih mogla, otrti onaj tako mučni znoj. 
No ne sjećam se, da bih se ikada usudila odlučiti, da ću to učiniti, jer su mi 
pred očima lebdjeli moji tako teški grijesi. Ostajala bih ondje s Njim sve 
dotle, dok bi dopuštale moje misli; jer me ih je mnogo mučilo. 

4. Mnogo sam godina mislila malko o toj tajni, o molitvi u vrtu. I to mnogo 
noći prije nego bih zaspala, kad sam se Bogu preporučivala za počinak. To 
sam radila i prije nego sam bila redovnica, jer mi rekoše, da se tim dobiva 
mnogo oprosta. A držim, da je tim moja duša dobila veoma mnogo, jer sam 
počela obavljati unutarnju molitvu i ne znajući, što je. To mi prijeđe u 
naviku, pa već te navike nisam zapuštala, kao što nisam zapuštala navike, 
da se prekrižim prije spavanja. 

5. No da se vratim k spomenutoj muci, što su mi zadavale misli. Kad se 
unutarnja molitva obavljaja, ako razum ne promišlja, duša će mnogo dobiti 
ili izgubiti, to jest, izgubit će razmatranje. Napreduje li, dobiva mnogo, jer 

33 Ne predočuje ona slika Isusa privezanoga za stup, kako hoće neki, nego je 
vrlo ganutljiva i nježna slika Evo čovjeka (Ecce homo). I dan danas se čuva u 
samostanu Utjelovljenja u Avili. 



napreduje u ljubavi. No da dopre dotle, mnogo je stoji. Izuzimlju se duše, što 
ih Gospodin hoće da u posve kratko vrijeme uzdigne do molitve mira. Takvih 
poznam više. Dobro je za one, što idu tim putem, da imaju pri ruci knjigu, te 
se saberu. Meni je koristilo, i kad bih gledala polje, vodu, cvijeće. Te su me 
stvari sjećale Stvoritelja, to jest budile su me i sabirale i služile su mi mjesto 
knjige. A sjećale su me i moje nezahvalnosti i grijeha. U nebeskim je i 
uzvišenim stvarima bio moj razum tako nezgrapan, te ih nikad nije mogao 
predočiti, dok mi ih Gospodin ne pokaza na drugi način. 

6. Bila sam tako nesposobna, da razumom predočim stvari, što ih nisam 
vidjela na svoje oči, te mi nije pomagala moja mašta, da radim poput 
drugih, koji mogu stvoriti različne predodžbe, da se saberu. Mogla sam 
samo zamisliti Krista kao čovjeka, ali nisam u sebi mogla predočiti nikad 
njegova lika, premda sam vrlo mnogo čitala o njegovoj ljepoti i gledala slike. 
Bila sam poput čovjeka, koji je slijep ili u mraku pa se razgovara s drugim i 
zna, da je s njim. On zna izvjesno, da je onaj drugi ondje, to jest zapaža i 
vjeruje, da jest ali ga ne vidi. Tako se dešavalo i meni, kad sam mislila na 
Našega Gospodina. Zato sam i vrlo voljela sliku. Nesrećni li su oni, što 
svojom krivnjom izgube to dobro. Čini se doista, da ne ljube Gospodina. Ta 
kad bi ga ljubili, radovali bi se gledajući njegovu sliku, kao što se ovdje 
raduje čovjek videći sliku onoga, koga svesrdice ljubi. 

7. U ono mi vrijeme dadoše Ispovijesti sv. Augustina. Čini se, da je 
Gospodin tako naredio. Ja ih nisam priskrbila, dapače ih prije nisam ni 
vidjela. Ja vrlo volim sv. Augustina, jer je samostan, u kojem sam bila kao 
svjetovnjakinja, pripadao njegovu Redu. Usto je i on bio grešnik. A ja sam 
nalazila veliku utjehu u svecima, što su prije bili grešnici, pa ih je Gospodin 
povratio k Sebi. Mislila sam, da ću kod njih naći pomoć, i da bi Gospodin 
mogao oprostiti i meni, kao što je njima oprostio. Jedno me je samo 
žalostilo, kao što već rekoh, a to je, da je Gospodin njih pozvao samo 
jednom, pa više nisu padali. A mene je pozivao već toliko puta, te je to za 
me bila muka. No promatrajući njegovu ljubav prema meni opet bih se 
osokolila; jer nisam nikad očajavala o njegovu milosrđu, a o sebi jesam 
često. 

8. O Bože moj, kako se čudim tvrdoći svoje duše, premda sam primila 
toliko pomoći od Boga! Strašim se, kad vidim, kako sam malo mogla 
savladati samu sebe, i u kakvim sam okovima bila, koji mi nisu dali, te 
odlučim, da ću se sasvim predati Bogu. Kad počeh čitati Ispovijesti, pričini 
mi se, da gledani ondje sama sebe. Stadoh se svesrdice preporučivati 
ovome velikom svecu. Kad. dođoh do njegova obraćenja i čitah, kako je čuo 
onaj glas u vrtu, bijaše mi tako pri duši, kanda Gospodin šalje i meni onaj 
glas i dade, te ga čujem u svojem srcu. Dugo sam vremena sva plivala u 
suzama, dok mi je unutarnjost obuzimala tuga i muka. 0 Bože moj, što trpi 
duša, koliko li muka podnosi, kad izgubi slobodu, koju je morala sačuvati 
kao gospodarica! Sada se čudim, kako sam mogla živjeti u tolikoj muci. 

Slava Bogu, koji mi je dao život, da se mogu izvući iz tako strašne smrti. 

9. Čini mi se, da je moja duša dobila veliku snagu od Božanskoga 
Veličanstva i da je moralo čuti moj vapaj i žaliti me radi tolikih suza. 

Započeli s većom ljubavi dulje boraviti s Njim i uklanjati s očiju prilike. Jer 
čim bih uklonila prilike, odmah bi se obratila i ljubila Njegovo Veličanstvo, pa 
sam, čini mi se, dobro poznavala, da ga ljubim. Ipak još nisam razumjela, 
kao što bih morala razumjeti, u čemu je istinska ljubav prema Bogu. No čim 



se pričinilo, da sam pripravna Njemu služiti, već me je Njegovo Veličanstvo 
iznovice stalo darivati milostima. Čini se, da je Gospodin samo htio mene 
skloniti, da htjednem primiti ono, što drugi nastoje dobiti s velikim trudom, 
jer mi je već za ovih posljednjih godina davao naslade i užitke. Ja se nisam 
nikad usuđivala moliti, da mi to dade, pa ni samo nježnu pobožnost. Samo 
sam ga molila, neka mi oprosti moje teške grijehe i dade milost, da ga ne 
vrijeđam više. Jer sam gledala tako velike grijehe, nikad se ne usudih 
hotimice ni poželjeti utjeha ni naslada. Činilo mi se, da mi je iskazao dosta 
ljubavi. A zbilja je mnogo milosrđa učinio tim, što me je pustio, da budem 
pred njim i privlačio me k sebi. Vidjela sam, da ne bih bila došla k njemu, 
kad se On ne bi bio za to pobrinuo. Samo sam ga jednom u životu molila, 
sjećam se, neka mi dade naslada, jer me je bila obuzela velika suša. No čim 
opazih, što sam učinila, zastidjeh se tako, te mi sama muka stoga, što 
opazih, da sam tako malo ponizna, dade ono, za što sam se usudila moliti. 
No držala sam, da to smiju samo oni, koji su za to pripravni, i to tako, da su 
se iz petnih žila trsili, ne bi li pribavili pravu pobožnost. A prava je pobožnost 
ne vrijeđati Boga te biti spreman i odlučan za svako dobro. Činilo mi se, da 
su one moje suze ženske i bez snage, jer nisam njima postizala, što sam 
željela. Ipak držim, da su mi koristile; jer se, kako spomenuh, dva puta 
skruših sa suzama i obuze mi srce muka, pa se počeh više baviti molitvom, 
a manje mariti za stvari, koje bi mi škodile. Istina, ne ostavih ih još sasvim, 
van ih se i pomoću Božjom, kako rekoh, riješih malo po malo. Njegovo je 
Veličanstvo čekalo samo na volj kakvu pripravu s moje strane, zato su rasle 
odsele i duhovne milosti, kao što ću opisati. Bilo je to nešto neobično; jer 
obično Gospodin dijeli te milosti onima koji su čišće savjesti. 



GLAVA X. 


Započinje razlagati milosti, što joj je Bog podijelio u molitvi. Koliko možemo mi sami 
pripomoći i koliko je do toga, da upoznamo milosti, što nam ih Gospodin daje. 

Moli onoga, kojemu šalje ovaj spis, neka drži tajnom ono, što je napisala, jer 
joj se nalaže, da tako natanko opiše milosti, što joj daje Gospodin. 

1. Kao stoje već rečeno (gl. IV.), dobivala sam već prije kadikad neki 
početak milosti, o kojima ću sada govoriti, ali je to prolazilo vrlo brzo. 
Dešavalo mi se, kad sam predočila, da sam blizu Krista, a gdjekad i za 
čitanja, da me iznenada obuzeo osjećaj o nazočnosti Božjoj, i to tako, te 
nisam mogla ni podvoumniti nikako, da je Bog u meni ili da sam ja sasvim 
zaronjena u njega. Nije to bila vrst viđenja; van mislim ono, što zovu 
mističkom teologijom. Tim se duša (u radu) obustavi tako, te se čini, kao da 
je sva izvan sebe. Volja ljubi, pamet mi se čini gotovo izgubljena, razum ne 
promišlja (ispravnije: ne radi), ali se ne gubi po mojem mnijenju. Ali, kako 
kažem, ne radi, 34 van ostaje kao zapanjen radi mnogo onoga, što zapaža; jer 
Bog hoće, da upozna, da ne shvata ništa od onoga, što mu predočuje 
Njegovo Veličanstvo. 

2. Najprije sam osjećala vrlo često neku nježnost, od koje se, mislim, 
djelomice može nešto pribaviti. To je naslada, koja nije ni posve sjetilna ni 
posve duhovna. Sve je dar Božji. No čini se, da možemo sami mnogo 
pripomoći, ako razmatramo svoju nevaljalštinu i nezahvalnost Bogu, 
njegova velika dobročinstva, što nam je iskazao, njegovu Muku s tako 
teškim bolima, njegov život tako tužan i žalostan. Usto ako se naslađujemo 
gledajući njegova djela, njegovu veličinu, ljubav prema nama i mnogo 
drugih stvari, koje često ugleda onaj, što pomno nastoji napredovati, sve 
ako i ne pazi mnogo na to. Ako usto ima malko ljubavi, duša se naslađuje, 
srce se raznježi, teku suze. Gdjekad se čini, da mi silom istiskamo te suze. 
Drugda bi rekao, da nas Bog tako sili, te ne možemo odoljeti. Čini se, da 
nam Njegovo Veličanstvom plaća onu pomnjicu tako velikim darom, kao što 
je utjeha, što je daje duši, kad vidi, da plače radi tako velikog Gospodina. I 
ne čudim se tome. Ima i previše razloga, da se tješi. Tu se okrepljuje, tu se 
raduje. 

3. Čini mi se podesna ova poredba, što mi sad pade naum. Ove su radosti 
molitve slične nasladama, što moraju uživati nebeski stanovnici. Oni još nisu 
vidjeli više nego ono, što hoće Gospodin, da gledaju prema svojim 
zaslugama, a vide, kako su te zasluge malene. Zato je svaki zadovoljan sa 
svojim mjestom. A golema je razlika između jedne i druge radosti na nebu, 
kudikamo veća nego ovdje na zemlji među pojedinim duhovnim radostima, 
koje se i te kako razlikuju. I zbilja, kad Bog udijeli duši takvu milost, čini joj 
se u neku isprvice, da nema više što željeti. Drži, da je obilato plaćena za 


34 Da se ova rečenica bolje razumije, u starim je izdanjima bila ova 
bilješka: »Kaže, da ne radi razum, jer, kako je rečeno, ne prelazi od jednih 
stvari na druge niti izvodi razmatranje, jer je zabavljen veličinom dobra, što 
je pred njim. Ali u zbilji doista radi, jer upire oči u ono, što mu se predočuje i 
spoznaje, da ne može onoga shvatiti, kako jest Zato veli: ne radi, to jest ne 
promišlja, van je kao zapanjen radi mnogo onoga, što spoznaje, to jest, radi 
veličine predmeta, što ga vidi. Ne jer ne spoznaje, kako ga je mnogo, van 
stoga, što vidi, da je ono u sebi toliko, te ga ne može potpuno shvatiti.« 



sve, čim je služila (Bogu). Ima i potpuno pravo. Jedna se suza, što je 
izvabimo u neku sami, kako rekoh, premda se bez Boga ne učini ništa, po 
mome mnijenju ne može isporediti sa svim tegobama ovoga svijeta, jer se 
tim suzama dobiva mnogo. A kud ćeš veći dobitak, nego imati 
svjedočanstvo, da smo mili Bogu? Ko dopre dotle, neka Ga uvelike hvali i 
prizna se velikim njegovim dužnikom. Jer se već čini, da ga želi u svoju kuću 
i da ga je izabrao za svoje kraljevstvo, ako se ne vrati natrag. 

4. Neka ne mari (duša) za neke poniznosti, o kojima mislim raspravljati. 
Mnogima se čini, da je poniznost, ako ne spoznaju darova, što im daje 
Gospodin. No shvatimo dobro, dobro, kao što jest, da nam Bog daje to bez 
ikakve zasluge i zahvaljujmo Njegovu Veličanstvu. Jer ako ne upoznamo, što 
primamo, ne budimo se na ljubavi A posve je izvjesno, da dobivamo te više i 
napredujemo u pravoj poniznosti, što više vidimo, da smo bogati upoznajući 
svoje siromaštvo. Ko bi mislio drugačije samo bi preplašio duh misleći, da 
nije sposoban za velika dobra, kad bi naime Gospodin počeo davati ta 
dobra, a duša uspreznula od straha pred slavičnosću. Vjerujmo, da će nam 
onaj, koji nam daje dobro, dati i milost, te ćemo opaziti, kad nas zloduh 
stane napastovati na slavičnost, i jakost da mu odolimo. Dakako, moramo 
hoditi prostodušno pred Bogom te nastojati da ugodimo samo Njemu, a ne 
ljudima. 

5. Posve je jasno, da to više ljubimo nekoga, što se više sjećamo 
dobročinstava, što nam ih čini. Dopušteno je, pa i tako zaslužno, da se 
vazda sjećamo, da od Boga imamo bitak. On nas je stvorio od ništa i 
uzdržava nas. Pripravio nam je i druga sva dobročinstva svojom smrću i 
mukama, i to davno prije, nego nas je stvorio, i svakom pojedincu, što žive 
danas. Pa zašto ne bi bilo dopušteno, da ja upoznam i vidim i često 
promatram, kako sam nekada govorila samo o taštinama, a sada mi je 
Gospodin dao, da ne želim govoriti ni o čemu van o Njemu? To je dragulj, 
koji nas podsjeća, da nam je dan i da ga posjedujemo, te nas silom poziva 
na ljubav. A u ljubavi je sve dobro molitve, osnovane na poniznosti. A šta će 
biti istom onda, kad vide (duše) u svojoj vlasti druge draže dragocjenosti, 
kao što su već primili neki službenici Božji, kao prezir svijeta, pa i samoga 
sebe? Jasno je, da se moraju držati još većim dužnicima Božjim i više 
obvezanima, da mu služe. Moraju shvatiti, da nemaju ništa od onoga, i 
upoznati darežljivost Gospodnju. A ta je darežljivost tolika, te je ubogoj i 
zločestoj duši bez ikakve zasluge, kao što je moja, kojoj je bio dostatan već 
onaj prvi dragulj, da za me je bio i suvišan, htjela (ta darežljivost) darovati 
veća bogatstva, nego sam ih ja znala poželjeti. 

6. Treba crpsti (iz tih milosti) iznova sile, da služimo Bogu i nastojimo, da 
mu ne budemo nezahvalni; jer nam ih pod tim uvjetom daje Gospodin. Ako li 
ne upotrebljavamo dobro toga blaga i stanja, u koje nas postavlja, opet će 
nam ga oduzeti pa ćemo ostati mnogo siromašniji nego prije. A dragulje će 
dati Njegovo Veličanstvo drugome, koji će svijetliti i koristiti sebi i drugima. 
No kako će se koristiti i darežljivo trošiti onaj, koji ne zna, da je bogat? Po 
mojem je mnijenju prema našoj naravi nemoguće da imade volje za velike 
stvari, ko ne upoznaje, da je u milosti Božjoj. Mi smo naime tako bijedni i 
skloni na zemaljske stvari, te neće moći prezreti doista svega zemaljskoga i 
potpuno se od svega otkinuti, ko ne upozna, da ima volj kakav zalog za 
nebesko; jer nam tim darovima daje Gospodin i jakost, koju izgubimo svojim 
grijesima. Tako će i slabo željeti, da svima omrzne i da ga preziru, a i sve 



druge velike kreposti, što ih imaju savršeni, ko nema pored žive vjere još i 
zalog ljubavi, kojom ga Bog ljubi. Jer je naša narav tako mrtva, te idemo 
samo za onim, što gledamo pred sobom. I stoga ove iste milosti bude i 
jačaju vjeru. Može biti, da ja, koja sam ovako zločesta, sudim samo po sebi. 
Možda drugi neće trebati više osim vjerske istine, da uzmognu raditi vrlo 
savršena djela, dok sam ja, onako bijedna, sve to trebala. 

7. To će reći ovi i oni. Ja pripovijedam samo ono, što sam sama doživjela, 
kao što su mi zapovjedili. Ne bude li dobro, neka rastrgne onaj, komu 
šaljem, jer će bolje od mene znati razabrati, ako što nije dobro. A molim ga 
za ljubav Gospodnju, neka objelodani, što sam dovde rekla o svojem zlom 
životu i grijesima. A odsele dajem dozvolu svim mojim ispovjednicima kao i 
onome, komu ovo ide. Ako ushtjednu, neka objelodane odmah za žive 
mene. I to zato, da više ne varam svijeta. Neka ne misle, da u mene ima išta 
dobra. A jamačno, jamačno, koliko sada shvatam, bit će to za me velika 
utjeha. A ne dajem mu dozvole za ono, što ću unaprijed pripovijedati. Ako li 
ono komu pokažu, neću, da kažu, koje ovo proživio, ni koje napisao. Zato 
ne imenujem ni sama sebe, da me ne prepoznaju štioci! I to eto molim za 
ljubav Božju. Dosta je tako učenih i uglednih ljudi, da potvrde, ako mi 
Gospodin dadne milost, da rečem što dobro. Bude li takvo, bit će njegovo, a 
ne moje, jer sam ja neuka i loša života, a nije me poučio ni učenjak ni iko 
drugi. A znadu samo oni, koji su mi zapovjedili, 35 da ovo pišem, pa ni njih 
sad nema ovdje. Usto u neku moram sebi krasti vrijeme, i to s mukom, jer 
sam u siromašnoj kući, pa moram šivati, a imam i mnogo drugih poslova. I 
sve da mi je Gospodin dao više sposobnosti i pamćenja, da se mogu 
okoristiti onim, što sam čula ili čitala, ne bi mi to pomoglo radi nestašice 
vremena. No pamćenje mi je veoma mršavo. Ako dakle reknem što dobro, 
to hoće Gospodin radi nekakva dobra; što bude zlo, bit će od mene, pa će 
ga vaša milost ukloniti. Ni u jednom ni u drugom slučaju ne bi koristilo 
spominjati moje ime. Jasno je, da se za mene žive ne smije spominjati ono, 
što je dobro. Kad umrem, ne bi (spomen mog imena) bio ni za što, van da 
dobro izgubi ugled i vjerojatnost, jer je napisala tako nevaljala i loša osoba. 

8. Mislim, da će vaša milost i drugi, koji ovo budu čitali, učiniti ono, što 
vas molim za ljubav Božju, te pišem slobodno. Inače bih radila s velikim 
skanjivanjem. Dakako izuzimljem pripovijedanje svojih grijeha, jer se u tom 
nimalo ne skanjujem. Uostalom je dosta, što sam žena, da mi padnu krila, to 
više što sam žena, i to zla žena. Stoga ono, što bude rečeno više od 
jednostavnog pripovijedanja o mojem životu, neka vaša milost zadrži za 
sebe, jer ste me tako silili, da opišem milosti, što mi Bog udjeljuje u molitvi. I 
to ako bude u skladu s istinama naše svete katoličke vjere. Ako ne, neka 
vaša milost odmah spali. Ja sam s tim sporazumna. Pripovjedit ću, što mi se 
događa, ako se slaže s tim (istinama kat. vjere), da može vašoj milosti 
donekle koristiti. Ako li se ne slaže, otvorit ćete oči mojoj duši, eda ne 
dobiva zloduh, gdje mi se čini, da dobivam ja. Jer zna Gospodin, kao što ću 
reći poslije, da sam vazda tražila one, koji bi mi posvijetlili. 

9. Rado bih jasno prikazati ove stvari, što se tiču molitve, a ipak će biti 
vrlo tamne za onoga, ko nema u tom iskustva. Spomenut ću neke zapreke, 

35 Bili su to »Magister fr. Domingo Banjez i fr. Garcia iz Toleda«, kaže D. 
Gracian u rukopisnoj primjedbi u jednom primjerku prvog izdanja Svetičinih 
djela. Odovud prepisa o. Andres od Utjelovljenja u Memorias Historiales, K. u. 
138., te se može čitati u sv. II. str. 510 Biblioteca Mistica Carmelitana. 



koje po mojem mnijenju sprečavaju napredak na tom putu (molitve), a i 
drugo, stoje opasno. Gospodin me je poučio iskustvom, a raspravljala sam 
o tom mnogo godina s velikim učenjacima i duhovnim osobama. Ovi vide, 
da mi je u samih dvadeset i sedam godina, otkad obavljam unutarnju 
molitvu, da mi je dao Gospodin, da mi je dalo Njegovo Veličanstvo unatoč 
tolikom posrtanju o tako lošem hodu ovim putem toliko iskustva, koliko i 
drugima, koji su tim putem hodili pokornički i kreposno trideset i sedam i 
četrdeset i sedam godina. Slava mu za sve. Neka se služi sa mnom radi 
Svoga Imena. Znade dobro moj Gospodin, da u ovom ne idem ni za čim 
drugim, van da se on malko hvali i veliča, kad se vidi, kako je tako blatno i 
smradno sabiralište pretvorio u vrt s tako miloduhim cvijećem. Neka dade 
Njegovo Veličanstvo, da to cvijeće opet ne iščupam te ne budem opet, što 
sam i bila. Molim vašu milost za ljubav Gospodnju, da mi to isprosi od njega. 
Jer vi znate sami, kakva sam, i to bolje, nego ste mi dopustili, da ovdje 
kažem. 



GLAVA XI. 


Pripovijeda, što je uzrok, te se ne počne Bog savršeno ljubiti u kratko vrijeme. 
Započinje razlagati navodeći poredbu četiri stupnja molitve. Tumači prvi 
stupanj. Vrlo je korisna (ova glava) za početnike i za one, koji ne osjećaju 

naslade u molitvi. 

1. Govorim sada o onima, koji počinju stupati u službu ljubavi. Jer po 
mojem mnijenju ne radimo drugo, kad odlučimo, da ćemo na putu molitve 
ići za onim, koji nas je toliko ljubio. To je tako veliko dostojanstvo, te me već 
sama misao nato napunja vanrednom nasladom. Jer odmah iščezava ropski 
strah, ako na ovom prvom stupnju idemo, kao što moramo. O Gospodine 
moje duše i Dobro moje! Kad duša odluči, da će Tebe ljubiti te ostavi sve, 
što može ostaviti, da se to bolje može baviti ljubavlju Božjom, zašto ne ćeš 
da digneš odmah takvu dušu, te uživa imajući tu savršenu ljubav? Ali krivo 
rekoh. Moradoh reći i potužiti se, zašto mi ne ćemo. Jer smo mi sami svemu 
krivi, ako odmah ne uživamo tolikoga dostojanstva. Jer čim dopremo dotle, 
da stečemo savršeno ovu istinsku ljubav Božju, zadobijemo ujedno i sva 
dobra. Tako smo skupi i spori, da se posve predamo Bogu, te nismo nikad 
pravo pripravni. A Njegovo Veličanstvo ne će da uživamo tako dragocjeno 
blago van za visoku cijenu. 

2. Dobro vidim, da nema ništa na zemlji, čim bi se moglo kupiti tako 
veliko dobro. No kad bismo radili što možemo te ne prianjali ni za što na 
zemlji, van kad bi sva naša briga i drugovanje bilo na nebu, nedvoumno 
držim, da bi nam se u kratko vrijeme dalo to dobro, kad bismo se ukratko 
sasvim pripravili, kao što su učinili neki sveci. No nama se čini, da dajemo 
sve, a zapravo nudimo Bogu samo prihod i plodove, dok sebi zadržavamo 
korijen i posjed. Odlučujemo, da ćemo biti siromasi. To je veoma zaslužno. 
Ali se često opet skrbimo i trsimo, da nam ne ponestane ne samo 
potrebnoga već i suvišnoga. Zato stječemo prijatelje, koji će nam ovo dati, i 
navaljujemo na se veću brigu (a možda i opasnost), da nam ne bi 
uzmanjkalo, nego prije, dok smo posjedovali imetak. Čini nam se također, 
da se odričemo časti, kad postanemo redovnici ili počnemo provoditi 
duhovni život i težiti na savršenost. No dirne li ko nama malko u našu čast, 
jao i pomagaj! Već se ne sjećamo, da smo je predali Bogu, pa hoćemo da se 
opet s njom uzdignemo i štono riječ, otmemo mu je iz ruku, nakon što smo 
ga prividno učinili gospodarom svoje volje! Takve su i sve druge stvari. 

3. Lijepa li načina, kojim tražimo ljubav Božju! Hoćemo je odmah, i to 
štono riječ, pune ruke. Zadržavamo svoje sklonosti. Ne nastojimo ostvariti 
svoje želje niti posao uztrgnuti od zemlje. A opet želimo imati mnogo 
duhovnih utjeha. To se baš ne slaže, pa mi se čini, da se jedno kosi s 
drugim. I tako nam se ne daje zajedno sve to blago, jer mi ne dajemo svega 
zajedno. Dao Gospodin, da nam Njegovo Veličanstvo dade kap po kap, pa 
nas to stajalo svih tegoba na svijetu. 

4. Veoma veliko milosrđe iskazuje onome, kojemu dade milost i srčanost, 
da odluči iz petnih žila težiti za tim dobrom; jer ako ustraje, ne će ga Bog 
nikome uskratiti. Malo po malo će osposobiti njegov duh, da konačno steče 
tu pobjedu. Kažem srčanost, jer ima toliko stvari, što ih zloduh upotrebljava 
protiv početnika, eda ih odvrati, te zbilja ne trgnu tim putem. Znade on, 
kakva će ga šteta tim snaći, jer neće izgubiti samo onu dušu, van i mnogo 



drugih. Ako se početnik trsi, da s pomoću Božjom stigne na vršak 
savršenosti, držim, da nikad ne ide sam na nebo, već diže sa sobom i 
mnogo drugih. Kao dobrom vojvodi daje mu Bog sve, što idu u njegovo 
društvo. Zato zloduh pripravlja početnicima toliko opasnosti i poteškoća, te 
im ne treba samo malo srčanosti, da se ne vrate natrag, van veoma mnogo 
srčanosti i mnogo milosti od Boga. 

5. Kasnije ću nastaviti opširno ono, što sam počela govoriti o mističkoj 
teologiji, jer mislim, da se tako zove. Sada ću govoriti o počecima onih, koji 
su već odlučili, da će ići za tim dobrom i da će uspjeti u tom pothvatu. U tim 
je počecima baš najveća muka. Početnici se trude, a Gospodin daje 
glavnicu. Kod drugih stupnjeva molitve prevladava užitak, premda svi 
stupnjevi, prvi, srednji i posljednji, imaju svoje krize, ako i različne. Jer svi 
moraju ići putem, kojim je išao Krist, ako neće da propadne. A srećne one 
muke, što se i ovdje u životu tako preobilno plaćaju. 

6. Moram se poslužiti poredbom, premda bih je rado izostavila, jer sam 
žena i moram pisati samo ono, što mi je naloženo. Ali je za one, koji su 
neuki poput mene, tako teško rastumačiti ovaj jezik duha, te moram tražiti 
način koji će mi to olakšati. A može biti, da vrlo rijetko pristaje poredba. 
Onda se može vaša milost razveseliti gledajući moju nezgrapnost. Čini mi se 
sad, da sam već ovu poredbu čitala ili čula. No slabe sam pameti pa ne 
znam više, gdje ni na što je bila primijenjena. Za moju je svrhu sada 
podesna. Neka početnik predoči, da počinje uređivati vrt na veoma 
neplodnoj zemlji, gdje raste drač i korov. Hoće on, da se Gospodin veseli 
tome vrtu. Njegovo Veličanstvo iščupa zločesto bilje pa će usaditi dobro. 
Uzmimo, da se to već dogodilo, kad duša odluči, da će obavljati unutarnju 
molitvu, pa ju je već počela obavljati. Kao dobri vrtlari moramo nastojati, da 
to bilje raste. Moramo ga pomno zalijevati, da ne uvene, van da procvjeta 
cvjetovima, koji će svojim miloduhom radovati našega Gospodina, eda često 
dolazi u taj vrt te se naslađuje i raduje među tim krepostima. 

7. Pogledajmo sada, kako se može zalijevati, da znamo, što nam je raditi, 
koliko će nas truda stajati, je li trud veći od dobitka i dokada se moramo 
truditi. Mislim, da se može polijevati na četiri načina. Ili se voda crpe iz 
zdenca, a to je na veliku našu muku; ili se crpe, kao što sam i sama crpla 
kadikad, s pomoću kola sa sudovima, koje se okreću. Crpe se s manjom 
mukom više vode. Ili se voda navede iz rijeke ili potoka. Tako se natopi još 
bolje, pa zemlja bude vlažnija, ne treba je polijevati tako često i vrtlaru se 
treba mnogo manje truditi. Ili se natapa izdašnom kišom, kad Gospodin 
polijeva vrt bez ikakvog našeg truda. Ovo je polijevanje nesravnjivo bolje od 
svih spomenutih. 

8. Primijenimo sada ova četiri načina, kojima se vrt polijeva vodom, koja 
će ga uzdržati i bez koje bi morao propasti. Čini mi se, da se može 
primijeniti na ovaj slučaj i da će se tako moći razložiti donekle ova četiri 
stupnja molitve, na koje je Gospodin svojom dobrotom kadikad podigao 
moju dušu. Neka dade njegova dobrota, da pogodim te razložim tako da 
bude na korist jednom od onih, što mi zapovjediše, da ovo napišem. 36 Njega 
je Gospodin u četiri mjeseca više unaprijedio, nego sam ja doprla u 


36 »O. Petar Ibanez«, kaže Gracian u spomenutim bilješkama. Meni se čini, da 
vjerojatnije govori o Garsiji Toledskom, jer se ovo mjesto slaže s mnogim 
drugima, na kojima Svetica zastalno govori o tom ocu. 



sedamnaest godina. On se bolje pripravio pa stoga polijeva bez svoga truda 
taj vrt sa sve četiri vrsti vode. Istina, posljednju vrst vode dobiva samo kap 
po kap; ali mu dolazi tako, da će naskoro s pomoću Božjom zaroniti u nju. 
Uživat ću, bude li se smijao, ako mu se moj način razlaganja pričini 
nesklapnim. 


9. Za one, što istom započinju obnavljati unutarnju molitvu, možemo reći, 
da su slični onima, koji crpu vodu iz zdenca. Kako već rekoh, muče se tim 
uvelike, jer se moraju teško naprezati, da saberu svoja sjetila. Ta su sjetila 
obično rastresena, pa je za njih teška muka (da ih saberu). Moraju se 
priučavati malo po malo, da ništa neće gledati ni slušati te da će djelom 
izvršivati satove molitve. Moraju boraviti u samoći i odlučeni od svega 
razmišljati o prošlom životu. A to moraju raditi često svi, prvi i posljednji. No 
o tom moraju promišljati neki više, drugi manje, kao što ću reći poslije. 
Isprvice se muče, jer ne mogu razaznati, da li se kaju za grijehe. A kaju se, 
jer su odlučili posve ozbiljno, da će služiti Bogu. Moraju nastojati, da 
promatraju život Kristov, a tim se umara razum. Dotle možemo doprijeti 
sami, dakako s milošću Božjom, jer je znano, da bez nje ne možemo ni 
pomisliti dobre misli. To znači: početi crpsti vodu iz zdenca. Bože daj samo, 
da u zdencu ima vode! Ako je nema, neće barem biti naša krivnja, jer idemo 
već, da je zacrpemo, i radimo sve što možemo, da zalijemo to cvijeće. A Bog 
je tako dobar, pa htjedne li, da presahne zdenac, s razloga, što ih znade 
Njegovo Veličanstvo, možda na našu veću korist, radimo li što je do nas kao 
dobri vrtlari, on će i bez vode uzdržati to cvijeće i učiniti, da rastu kreposti. 
Ovdje zovem vodom suze; ako li nema njih, onda nježnost i unutarnje 
čuvstvo pobožnosti. 

10. No što će ovdje raditi onaj, koji dugo vremena zapaža u sebi samo 
sušu, mrzovolju, neslast i taku nevoljkost za crpljenje vode, te ga snalazi 
napast, da se svega okani? To bi i učinio, kad se ne bi sjećao, da iskazuje 
službu i ugađa Gospodaru vrta, i čuva se, da ne izgubi sve, što je dosele 
služio, i kad se ne bi nadao dobitku od toga velikoga truda. A težak je posao 
često spuštati vedro u zdenac i istezati prazno. A dogodit će se često puta, 
da neće moći za to ni ruke podići ni pomisliti dobru misao. Ovdje naime 
crpanje vode iz zdenca znači rad razumom. Pa šta će ovdje, kako rekoh, 
raditi vrtlar? Neka se veseli i tješi i drži za najveću milost, da radi u vrtu tako 
velikoga Vladara. A kad zna, da mu tim ugađa i nakana mu ne smije biti, da 
omili sebi nego Njemu, neka ga uvelike hvali, što se u njega pouzdava, jer 
vidi, ako ga i ne plaća, da ulaže tako veliku pomnju u posao, što mu ga je 
preporučio. I neka Gospodinu pomogne nositi križ i promišlja, da je sav život 
proživio noseći križ. Neka ne želi ovdje svoga kraljevstva i nikad ne 
zanemaruje molitve. Neka odluči, da neće pustiti Krista te padne s križem, 
sve kad bi ta suša trajala za svega života. Doći će vrijeme, kad će mu se sve 
najednom platiti. Nek se ne boji, da će mu trud biti ututanj. On služi dobra 
gospodara, koji ga gleda. Za zle misli neka se kaje i neka promisli, da je 
zloduh takve misli predočivao i sv. Jeronimu u pustinji. 37 

11. Ove muke imaju svoju vrijednost. I ja sam tako provela mnogo godina, 


37 : Smjera na 22. poslanicu ad Euslochium, u kojoj svetac pripovijeda, koliko 
je trpio, jer mu je i u golemoj pustinjačkoj samoći, kamo se bio povukao, živo 
predočivala mašta gospođe i raskalašenost poganskoga Rima. 



te sam držala, da mi Bog iskazuje veliku milost, kad bih zacrpla samo kap 
vode iz toga blagoslovljenog zdenca. Znam, da su muke prevelike. Da, čini 
mi se, da za njih treba više srčanosti, nego za mnogo drugih tegoba u 
svijetu. No jasno sam vidjela, da ih Bog ne ostavlja ni u ovom životu bez 
velike nagrade. Živa je istina, da su mi jednim satom, u kojem mi je 
Gospodin dao kasnije da kušam Njegove slasti, čini mi se, plaćene sve 
tegobe, što sam ih dugo podnosila ustrajnošću u molitvi. Ja držim, Gospodin 
hoće da često na početku, a kadikad na svršetku dade te muke i napasti, 
koje se dese, da iskuša svoje ljubitelje i da vidi, mogu li piti kalež i pomoći 
mu nositi križ. I to im daje prije, nego im udijeli svoje veliko blago. A držim 
da nas Njegovo Veličanstvo hoće da vodi tuda, za naše doba eda upoznamo 
dobro, kako smo sami po sebi maleni. Jer su milosti, što ih daje kasnije, 
toliko vrijedne, te želi, da upoznamo iz iskustva svoju bijedu, prije nego nam 
ih dade, te nam se ne dogodi kao i Luciferu. 

12. Zar išta radiš, Gospodine moj, što ne bi bilo za najveće dobro duše, 
koju već pripoznaješ za svoju i koja se predaje u tvoju vlast, da te prati 
kudgod pođeš sve do smrti na križu, i koja je odlučila, da će ti pomagati 
nositi križ i da te ne će ostaviti samoga s njim? Ko vidi u sebe takvu odluku, 
ne treba mu se, ne, ništa bojati. Duhovni se ljudi nemaju zašto žalostiti. Ko 
se već tako visoko uzvinuo, te ostavlja svjetske zabave i nasamo se 
razgovara s Bogom, najviše je učinio. Hvalite zato Njegovo Veličanstvo i 
pouzdajte se u njegovu dobrotu, koje nikad ne ponestaje njegovim 
prijateljima. Zatvorite oči pa ne mislite: zašto onome daje pobožnost u tako 
malo dana, a meni ne da ni u toliko godina. Vjerujem, da je sve za naše 
veće dobro. Neka nas vodi Njegovo Veličanstvo, kuda usthjedne. Nismo već 
svoji, nego njegovi. Dosta nam milosti iskazuje, kad hoće, da kopamo u 
njegovom vrtu i budemo blizu njegovu Gospodinu, jer je On jamačno s 
nama. Hoće li On, da raste to bilje i cvijeće nekima, jer im daje, da crpu 
vodu iz toga zdenca, a drugima bez nje, šta je mene briga? Čini Ti, 
Gospodine, što Ti se mili, samo ako te ja ne vrijeđam i ne gubim kreposti, 
ako si mi već koju dao samo svojom dobrotom. Hoću da trpim Gospodine, 
jer si Ti trpio. Neka se na meni svakojako vrši Tvoja volja. Neka ne dopusti 
Tvoje Veličanstvo, da se takva dragocjenost, kao što je Tvoja ljubav, dade 
onima, koji Ti služe samo radi naslada. 

13. Treba dobro zapamtiti, što ću sada reći, jer znam iz iskustva. Kad duša 
trgne putem unutarnje molitve i toliko se savlada, te ne mari mnogo niti se 
veseli, kad joj Gospodin dade te naslade i nježnost, niti se mnogo žalosti, 
kad ih nema, već je prevalila veliki dio puta. Neka se ne boji, da će se 
vratiti, ako i češće posrče, jer je zgrada započeta na čvrstu temelju. Da, 
ljubav Božja ne stoji u lijevanju suza ni u nasladama i nježnim čuvstvima, 
što ih ponajviše želimo i njima se tješimo, van u tom, da mu služimo u 
pravednosti i duševnoj jakosti i poniznosti. Čini mi se to, kao da bismo mi 
više primali, a ništa ne davali. 

14. Za ženice je slabe poput mene i male jakosti, čini mi se, podesno, kad 
ih Gospodin, kao sada mene, podupire nasladama. Mene podupire, da 
uzmognem podnositi neke tegobe, s kojima me je Njegovo Veličanstvo 
pohodilo. No kad čujem, da sluge Božji, krepki, učeni, pametni ljudi toliko 
drže do toga, ako im Bog ne da pobožnosti, ne mili mi se to ni čuti. Ne 
kažem, da je ne prime i ne cijene uvelike, ako im je Bog dade, jer će onda 
vidjeti Njegovo Veličanstvo, da im pristaje. Ali se ne smiju pojadati, kad je 



nemaju, već moraju shvatiti, da im je ne treba, kad im ne da Njegovo 
Veličanstvo, te sami sebe moraju savladati. Neka vjeruju, da je to pogrješka. 
Ja sam iskusila sama i vidjela. Neka vjeruju, da je to nesavršenost, pa da 
nemaju duhovne slobode i da su slabi za navalu. 

15. Ne govorim to toliko za početnike, van za druge. No mnogo držim do 
toga i znam, da je vrlo znamenito, da započnu tako slobodno i odlučno. No 
bit će ih mnogo, koji su započeli (unutarnju molitvu), a nikad pravo dovršili. 
Držim, da je to ponajviše stoga, jer nisu zagrlili križa odmah spočetka. 
Žalosni su, jer misle, da ne rade ništa. Prestane li im djelovati razum, ne 
mogu podnijeti. A možda se baš onda i neopazice njihova volja ugoji i ojača. 
Moramo pomisliti, da Bog ne pazi na one stvari, koje nisu pogrješne, ako se i 
čini u našim očima, da jesu: Njegovo Veličanstvo poznaje našu bijedu i 
kukavnu narav bolje nego mi sami. Znade, da ove duše žele vazda na njega 
misliti i ljubiti ga. Tu odluku želi. A ona tuga, što je zadajemo sami sebi, ne 
služi ni za što, van da uznemiruje dušu. Ako je prije bila nesposobna jedan 
sat za rad, bit će poslije četiri sata. Vrlo često naime ta nesposobnost 
potječe od tjelesne nevoljkosti. Ja sam to uvelike iskusila i znam, da je 
istina; jer sam na to pomno pazila i kasnije se razgovarala s duhovnim 
osobama. Mi smo takvi bijednici, te naša jadnica duša, zatvorena u ovom 
tijelu, učestvuje u njegovim bijedama. Promjena vremena i tok tjelesnih 
sokova uzrokuju mnogo puta, da duša bez svoje krivnje ne može raditi, što 
bi htjela, van trpi na svake ruke. Što više u to vrijeme hoće da prisile dušu, 
zlo je to gore i traje dulje. Treba dakle razbora, da se vidi, da li 
nesposobnost potječe odatle, od naravske nevoljkosti, pa da se nevoljnica 
duša ne davi. Neka takvi shvate, da su bolesni. Neka odgode uru za molitvu, 
a često će to biti i više dana. Neka ovo progonstvo podnose, kako mogu. Jer 
je za dušu, koja ljubi Boga, vrlo zla sreća, kad gleda, gdje živi u ovoj bijedi i 
ne može, što bi htjela, jer ima tako loša domaćina, kao što je ovo tijelo. 

16. Rekoh, da treba raditi razborito, jer će kadikad i zloduh prouzročiti 
takvu nevoljkost. Zato je dobro niti vazda ostaviti molitvu, kad nas snađe ta 
rastresenost i smućenost razuma, a niti vazda mučiti dušu na ono, što ne 
može. Ima drugih vanjskih poslova, kao što su djela ljubavi i čitanje. No 
gdjekad neće biti ni za to (duša sposobna). Neka onda iz ljubavi prema Bogu 
služi tijelu, da i ono opet često služi duši. Neka se i pozabavi svetim 
razgovorima ili prošeće poljem, kako već svjetuje ispovjednik. U svemu je 
velika stvar iskustvo, koje će nam pokazati, što je za nas dobro. Sve se to 
mili Bogu. Njegov je jaram sladak, pa je vrlo znamenito, da se duša ne muči 
odviše, štono riječ, da se vodi blago k većoj koristi. 

17. Zato spominjem opet, jer nije suvišno, ako i često ponovim: da se radi 
suhoparnosti, nemira i rastresenih misli ne uznemirujemo niti žalostimo. Ko 
hoće da dobije slobodu duha i ne bude vazda tužan, neka pregne i ne preza 
pred križem. Onda će vidjeti kako mu ga Gospodin pomaže nositi, kako će 
zadovoljan biti i kakvu će korist crpsti iz svega. Ta zna se, ako zdenac ne 
teče, pa mu mi ne možemo dati vode. Ako li ima vode, istina je, da ne 
smijemo stajati prekriženih ruku, već tu vodu crpsti. Jer onda hoće Bog da 
nam tim sredstvom pomaže kreposti. 



GLAVA XII. 


Nastavlja o ovom prvom stupnju. Kaže, dokle možemo sami doprijeti s pomoću 
Božjom. Šteta, koja nastaje, kad se hoće duh da digne u natprirodnim i 
vanrednim stvarima, prije nego to učini Gospodin. 

1. U prednjoj sam se glavi odviše pozabavila drugim stvarima, jer su mi 
se činile veoma potrebne. A zapravo sam htjela pokazati, što možemo sami 
steći i kako možemo donekle sami sebi pomoći u ovoj prvoj pobožnosti. 

Kada promišljamo i istražujemo, što je Gospodin pretrpio za nas, to nas 
potiče na sućut, pa je slatka žalost i suze, što potječu odatle. Promatramo li 
slavu, kojoj se nadamo, ljubav kojom nas je Gospodin ljubio, i njegovo 
uskrsnuće to nas potiče na radost, koja nije ni posve duhovna ni sjetilna, 
van kreposna, kao što je i ona žalost veoma zaslužna. Takvo je i sve ono, što 
uzrokuje pobožnost stečenu donekle razumom, premda se ne može zaslužiti 
ni dobiti, ako je Bog ne da. Ako Bog nije uzdigao dušu više, veoma je dobro, 
da se ne nastoji uzdići sama. To treba dobro zapamtiti; jer to duši neće 
koristiti van za njezinu propast. 

2. U tom stupnju može (duša) buditi mnogo čina, da odluci, e će mnogo 
raditi za Boga i raspirivati ljubav, pa druge čine, koji podupiru napredak u 
krepostima. Naputak za to daje knjiga Umjetnost služiti Bogu. 38 Ta je knjiga 
veoma dobra i prikladna za one, što su na ovom stupnju, jer djeluje razum. 
Duša može predočiti, kao da je pred Kristom, te se priviknuti, da svesrdice 
ljubi njegovo sveto Čovječanstvo, da ga vazda vodi sa sobom, govori s Njim, 
moli mu se u svojim potrebama, tuži mu se na svoje tegobe, veseli se s Njim 
u svom zadovoljstvu i nikud ga pritom ne zaboravlja. Ne treba tu vješto 
sastavljenih molitava, već riječi prema njezinim željama i potrebi. To je 
izvrstan način da se napreduje u vrlo kratko vrijeme. A ko se trsi da vodi za 
sobom toga dragocjenog druga, ko gleda, da se njim uvelike okoristi i 
zadobije istinsku ljubav prema onom Gospodinu, kojemu toliko dugujemo, 
za njega kažem, da je već napredovao. 

3. Kako već rekoh, ne smijemo se pojadati zato, ako ne osjećamo 
pobožnosti; van moramo zahvaljivati Gospodinu, koji ostavlja u nama želju, 
da mu omilimo, sve ako su slaba naša djela. Ovaj način, da vodimo Krista sa 
sobom, koristi kod svih stupanja molitve. To je najpouzdanije sredstvo, da 
napredujemo na prvom molitvenom stupnju i u kratko vrijeme dopremo do 
drugoga, a usto da kod kasnijih stupnjeva budemo zaštićeni od opasnosti, 
što nam ih može zloduh pripraviti. 

4. Eto, to možemo. Ko bi htio dalje poći i podići duh, da kuša slasti, koje 
mu se ne daju, on bi po mojem mnijenju izgubio jedno i drugo. Jer je to 
nadnaravno. A kad duša izgubi razum, ostaje osamljena i veoma suhoparna. 
Sva je ova zgrada osnovana na poniznosti. Što smo bliže Bogu, to više 
moramo napredovati u ovoj kreposti. Inače je sve propalo. A čini se, da je 
neka vrst oholosti, ako se želimo uzvinuti više, jer nam Gospodin čini i 
odviše, kad nam ovakvima, kakvi smo, dopušta, da Mu se približimo. Stoje 
rečeno ne smije se shvatiti tako, kao da se ne bi smjelo uzvinuti mišlju te 
razmišljati o uzvišenim stvarima nebeskim ili o Bogu, o krasotama, što su 
ondje i o velikoj Božjoj mudrosti. Ja sama nisam toga nikad radila (jer nisam 


38 Potekla je ta knjiga iz klasičkog pera franjevca sv. Alfonsa Madridskoga. 



bila sposobna, kako rekoh. Usto sam bila tako zla, te bi bilo od mene odviše 
drsko, da razmišljam o zemaljskim stvarima, a kamoli o nebeskim. Bog mi je 
udijelio milost, da upoznam ovu istinu. Drugima će to koristiti, pogotovo ako 
su učeni. Jer je po mojem mnijenju učenost veliko blago, ako je združena s 
poniznošću. To sam vidjela prije nekoliko dana na nekim učenjacima, koji su 
netom počeli a već su i te kako napredovali. A to je probudilo u mene živu 
želju, da se vrlo mnogo učenjaka dade na duhovni život. O tom ću govoriti 
kasnije. 39 

5. Rekoh, da se duše ne smiju uzvijati, dok ih Bog ne podigne. To je 
duhovni govor. Razumjet će me, ko ima kakvo god iskustvo. Komu je još 
dosele nerazumljivo, ne mogu mu drugačije rastumačiti. U mističkoj 
teologiji, o kojoj počeh govoriti, razum gubi svoju djelatnost, jer mu je 
obustavlja Bog. To ću kasnije razložiti potanje, ako budem znala i ako mi 
Bog da zato svoju milost. Hoću da kažem, da mi ne smijemo ni pomisliti te 
bi se usudili obustaviti razum ili zaustaviti njegovu djelatnost. Inače bismo 
ostali ludi i hladni te ne bismo radili ni jedno ni drugo. A kad Bog obustavi 
razum i zadrži mu djelatnost, dade mu nešto, što će ga zapanjiti i čim će se 
baviti, pa će bez promišljanja više razumjeti dok bi izmolio Vjerovanje, nego 
što mi možemo upoznati sa svim svojim zemaljskim naporima u mnogo 
godina. A kad bismo htjeli prepriječiti duševne moći i učiniti ih mirnima, bilo 
bi ludo. I opet kažem, bio bi to znak male poniznosti, pa i neopazice, ako i 
bez krivnje, ali s kaznom, jer bi bio uzaludan posao, a u duši ostavlja vazda 
mrzovolju. Biva to, kao kad neko hoće skočiti, ali ga straga zadrže. 

Napregne rekao bi svu svoju snagu, a vidi, da ne može njom postići, što je 
želio. Ko hoće da pazi, po malom dobitku što ga tu dobiva, može upoznati i 
spomenuti mali nedostatak kreposti. Jer je svojstvo ove izvrsne kreposti, da 
nijedno djelo, što ga ona prati, ne ostavlja u duši mrzovolje. Čini mi se, da 
sam to razjasnila, a možda samo za sebe. Neka Gospodin otvori iskustvom 
oči onima, koji budu čitali. Bude li iskustvo i najmanje, odmah će ovo 
razumjeti. 

6. Mnogo godina sam čitala mnogo stvari, a nisam ništa razumjela. A i 
kad mi je to dao Bog da razumijem, dugo vremena nisam mogla naći riječi, 
da to razložim. A to me stajalo i te kolikoga truda. Kad hoće Njegovo 
Veličanstvo, nauči u jedan čas sve, tako te se snebivam. Jedno mogu reći po 
istini: govorila sam sa mnogo duhovnih osoba, koje su mi htjele razjasniti, 
da razumijem, što mi je Gospodin dao, da i ja to znam izreći. A stalno je, da 
sam bila tako tupa, te se nisam baš nimalo okoristila. A možda je htio i 
Gospodin, koji je vazda bio moj učitelj, da nemam nikomu ništa zahvaliti. 
Slava Njegovu Veličanstvu za sve, a ja se silno stidim, da to uistinu mogu 


39 O dobrim učincima duhovnog razgovora sa sv. Terezijom izjavi D. Juan 
Carillo, tajnik biskupa Avilskoga D. Alvara de Mendoza, u Obavijestima 
Madridskim 1595.: »Često sam slušao gdje svjedoče za spomenutu M. 
Tereziju od Isusa, da je raspredala o Našem Gospodinu s tolikom ljubavlju i 
žarom, te predobivala kogod ju je slušao i zapaljivala veliku želju, da omili 
Bogu. A o molitvi je govorila tako uzvišeno i skladno s razumom, te je 
zadivljivala svačiji razum i napunjala sve velikim zadovoljstvom, jer je ono 
dolazilo s neba, a Duh Sveti je osjenjivao onu dušu, pa je zato obratila 
nebrojene duše... Jer je u tom imala takvu snagu u govoru, te se činilo, da je 
veća od ljudske. A govorila je tako milo i ljubazno, te je privlačila sve, kojima 
je govorila.« (Memorias Historiales P. n. 66.) 



reći. Nisam željela ni molila, jer u tom nisam bila radoznala, budući da je u 
tom bila krepost, ali sam bila radoznala u drugim taštinama. I eto, Bog mi je 
u jedan mah dao, te sve razumijem sasvim jasno i da znam sve tako izreći, 
te su se snebivali moji ispovjednici, a ja još više nego ispovjednici, jer sam 
bolje poznavala svoju tupost. To je još malo. Jer odonda ne marim za ono, 
što me Gospodin ne nauči, ako se ne tiče moje savjesti. 

7. Opet ponavljam: mnogo je do toga, da se duh ne uzvisuje, dok ga 
Gospodin ne uzdigne. A to će se odmah upoznati, ako se desi. Pogotovu je 
to veoma zlo za žene; jer bi im zloduh mogao prouzročiti kakvu obmanu. No 
držim, da Gospodin neće jamačno dopustiti, te naudi onome, ko ponizno 
nastoji da Mu se približi. Prije će izvući korist i dobitak iz onoga, čim ga je 
zloduh mislio upropastiti. Budući da je ovaj put početnika najobičniji i veoma 
su znamenite opomene, što sam ih dala, govorila sam tako opširno. Bit će ih 
mnogo bolje obraditi u drugim knjigama. Priznajem to, a usto priznajem, da 
sam ovo napisala s velikom smetnjom i stidom, ako i ne onako, kako sam 
morala (smesti se i stidjeti). Blagoslovljen Gospodin za sve, jer hoće i 
dopušta, da žena poput mene govori o takvim i tako uzvišenim njegovim 
stvarima. 



GLAVA XIII. 


Nastavlja o tom prvom stupnju molitve i daje opomene o nekim napastima, što ih 
zloduh gdjekad običava uzrokovati. Savjeti protiv njih. Veoma je korisna (ova 

glava). 

1. Palo mi je na um, da spomenem neke napasti, što sam vidjela, da 
snalaze početnike, a neke su spopadale i mene, te da dadem neke savjete 
za neke stvari, što mi se čine potrebne. Treba nastojati odmah na početku 
hoditi veselo i slobodno; jer ima nekih, što misle, da će im uteći pobožnost, 
ako malko žive bezbrižno. Dobro se bojati sebe i ni malo se ni mnogo ne 
pouzdavati u sebe te ne dolaziti u priliku, gdje ko običava vrijeđati Boga. To 
je i vrlo potrebno dok se posve ne utvrdimo u kreposti. A nema ih mnogo, 
koji mogu biti takvi, te bi se bezbrižno vladali u prilikama, koje odgovaraju 
njihovoj ćudi. Dokle god živimo, dobro je, pa i radi poniznosti, da 
upoznajemo svoju bijednu narav. No ima mnogo prilika, kako rekoh, u 
kojima je dopušten odmor, pa i zato, da se ojačani opet latimo molitve. U 
svemu je potreban razbor. 

2. Moramo imati i veliko pouzdanje. Jer dolikuje uvelike, da ne stisnemo 
svojih želja, van vjerujemo, ako se sami trsimo, da će nam Bog dati, te malo 
po malo, ako i ne odmah, dopremo onamo, kamo su s njegovom milošću 
doprli mnogi sveci. Ne bi se oni bili popeli do tako uzvišenog stupnja, da ne 
budu odlučili, e će to željeti i malo pomalo djelom i izvesti. Njegovo 
Veličanstvo hoće i ljubi srčane duše, koje su ponizne i ne uzdaju se nimalo u 
sebe. Ne vidjeh među tim dušama nijedne, koja bi zaostala na ovom putu 
molitve. Ne vidjeh ni ikakve plahe duše, ogrnute plaštem poniznosti, koja bi 
u mnogo godina napredovala kao druge u vrlo malo godina. Čudim se, 
koliko vrijedi na ovom putu, kad se duša osokoli na velika djela. Ako i nema 
duša odmah snage, zalijeće se i dopire daleko, premda se poput ptičice 
slabih krila i umara i počiva. 

3. Nekada sam se često sjećala riječi sv. Pavla, da se sve može u Bogu 
(Filip. 4, 1, 2.), a dobro sam spoznavala, da sama po sebi ne mogu ništa. To 
mi je koristilo mnogo pa i ono, što reče sv. Augustin: Daj mi, Gospodine, što 
zapovijedaš, pa zapovijedaj što hoćeš (Isp. I. X. 29.). Mislila sam često, da 
sv. Petar nije izgubio ništa, kad se bacio u more, ako se poslije i prestrašio 
(Mat. 14, 30.). Znamenite su te prve odluke. No na ovom se prvom stupnju 
treba obuzdavati te se držati razbora i svoga duhovnog vođe. No treba 
paziti, da bude (duh. vođa) takav, te ne uči, da se ide žabljim korakom, i ne 
zadovoljava se, da se duša vježba samo loveći gušterice. Treba da nam 
vazda svijetli poniznost, te upoznamo, da ove sile ne dolaze od naših. 

4. No treba nam znati, kakva mora biti ta poniznost. Jer držimo, da zloduh 
čini veliku štetu ljudima, koji obavljaju unutarnju molitvu, jer im utuvi, da 
krivo shvate poniznost, eda svojski ne napreduju. On uzrokuje, te nam se 
čini, da je oholost gojiti velike želje, htjeti nasljedovati svece i željeti, da 
postanemo mučenici. Odmah nam kaže i uči nas, da se djelima svetaca 
treba diviti, ali ih mi grešnici ne smijemo raditi. To kažem i ja. Ali moramo i 
paziti, čemu se treba diviti, a što nasljedovati. Tako ne bi bilo dobro, kad bi 
se slabo i bolešljivo čeljade dalo na velike postove i druga stroga pokornička 
djela, pa otišlo u pustinju, gdje ne bi moglo spavati niti bi imalo što jesti i 
slične stvari. Ali moramo misliti, da se pomoću Božjom možemo siliti, te 



uvelike preziremo svijet, ne cijenimo časti, ne prianjamo za imanje. No naša 
su srca tako tijesna, te nam se čini, da će nam iščeznuti zemlja ispod nogu 
ako htjednemo malko zanemariti tijelo, a pobrinuti se za duh. 

5. Odmah (druga je varka) mislimo, da pomaže te budemo sabrani u 
molitvi veoma dobro, (ako imamo) sve što je potrebno, jer brige uznemiruju 
molitvu. Žao mi je, da je u nas tako malo pouzdanja u Boga i toliko 
samoljublja, te nas uznemiruje ova briga. No tako je. Gdje je duh tako 
napredovao kao ovdje, zadaju nam sitnice toliko posla, koliko drugima 
velike i zamašne stvari. I mi još umišljamo u svojem mozgu, da sprovodimo 
duhovni život. Radi li se ovako, čini mi se, sad kao da se hoće da pogode 
tijelo i duša, da ovdje neće izgubiti mira, a onamo će uživati Boga. Pa tako 
će i biti, budemo li živjeli pravedno i kreposno. No to je kokošji korak. Njim 
se ne dođe nikad do duhovne slobode. Čini mi se, da je takav način života 
veoma dobar za one, što žive u braku, pa moraju živjeti prema svome 
zvanju. Ali ne želim nipošto, da tako napreduju oni, što su u drugom staležu. 
Niko me neće ni uvjeriti, da je to dobro. Iskusila sam, i vazda bih bila ostala 
onakva, da mi Gospodin u svojoj dobroti nije pokazao drugi put. 

6. Gojila sam doduše vazda velike želje, no nastojala sam, kao što rekoh, 
samo da obavljam molitvu, ali inače da živim po svojoj volji. Da sam imala 
ikoga, koji bi me poticao, neka letim više, držim, bila bih pregnula, da one 
želje izvršim djelom. No radi naših je grijeha tako malo duhovnih vođa i tako 
su izbrojeni oni, što u ovom pogledu ne bi bili previše oprezni, te držim, da 
je to veliki uzrok, što početnici već u kraće vrijeme ne stignu do velike 
savršenosti. Gospodin nikad ne uskraćuje pomoći i nije kriv. No mi smo 
vazda mlohavci i bijednici. 

7. Sveci se mogu nasljedovati i tim, da se trsimo oko samoće i šutnje i 
mnogih drugih kreposti, koje neće ubiti ova zlosrećna tjelesa, što zahtijevaju 
toliko njege, da uznemire dušu. A zloduh pomaže mnogo, da ih učini 
nesposobnima, kad opazi malko straha. Ne traži više, van nas uvjerava, da 
će nas sve to ubiti i oduzeti nam zdravlje. Stanemo li roniti suze, straši nas: 
oslijepiste. Proživjeh to, pa zato i znam. No ne znam, za što bismo bolje 
željeti mogli vid i zdravlje, van da ih izgubimo radi toga uzroka. Bila sam 
tako bolesna i vazda vezana, te nisam mogla ništa, dok napokon nisam 
odlučila, da neću mariti ni za tijelo ni za zdravlje. Doduše i sada radim vrlo 
malo. A kad Bog htjede da upoznam lukavštinu nečastivoga, pa kad mi on 
stade predočivati gubitak zdravlja, otkresah mu: »Malo marim, ako i 
umrem«. Kad bi mi šaptao o miru, ja bih: »Ne treba meni mira već križ«. A 
tako (odgovarah) i u drugim slučajima. Ako i jesam bila zbilja vrlo bolesna, 
vidjela sam jasno u vrlo mnogo slučajeva, da je napast nečastivoga ili moja 
mlitavost; otkad ne pazim toliko na sebe i manje se mazim, zdravija sam. 
Stoga je vrlo zamašno za početnike, koji počinju unutarnju molitvu, da se ne 
podaju malodušnim mislima. Neka mi to vjeruju, jer sam iskusila. A ovo bi 
pripovijedanje mojih pogrješaka moglo koristiti, da se pouče mojim 
primjerom. 

8. Druga je napast veoma običajna. Čim neki počnu kušati mir i dobitak 
duhovnoga života, već žele, da svi budu veoma duhovni. Nije ta želja zla. Ali 
bi pregnuće moglo biti rđavo, ako se ne radi razborito i ako se ne čuvaju 
takvi, te se nebi činilo, da oni poučavaju. Jer ko bi htio u ovom slučaju 
koristiti, mora imati veoma jake kreposti, da ne uzrokuje drugima napasti. 



To se desilo meni pa zato znam, kada sam naime, kako rekoh, nastojala 
druge potaći, da obavljaju unutarnju molitvu. U jednu su slušale, gdje 
govorim velike stvari o velikom dobru, što donosi vršenje molitve; u drugu 
su gledale mene veoma siromašnu krepostima, premda sam obavljala (tu 
molitvu). Zato ih je snalazila napast i smetnja. I to posve pravo, kao što mi 
same poslije rekoše. Nisu one znale, kako se jedno može složiti s drugim. I 
to je bilo uzrokom, da nisu držale za zlo, što je samo po sebi bilo zlo, budući 
da su gledale, gdje ja to radim kadikada, a mislile su da sam ja donekle 
dobra. 

9. A to radi zloduh. On se služi, kako se čini, našim pravim krepostima, da 
povlasti, koliko može, zlo, na koje navodi. Ako je to zlo i maleno, događa li 
se u zajednici, mora dobiti mnogo. A koliko je više dobio onim, što sam ja 
radila, jer sam uradila vrlo mnogo zla. I stoga se u mnogo godina okoristiše 
samo njih tri onim što sam im govorila. 40 A kad me poslije Gospodin ojača u 
krepostima, okoristiše se mnoge u dvije ili tri godine, kao što ću reći kasnije. 
Usto je i druga velika neprilika, a to je gubitak duše. Jer se na početku 
najviše moramo trsiti, da se brinemo samo za svoju dušu, i misliti, da na 
svijetu nema ništa van Bog i ona. A to uvelike koristi duši. 

10. Ima još jedna napast, a sve se one pomaljaju pod izlikom revnovanja 
za krepost. To treba znati, te se pomno čuvati. Ova je napast bol radi 
grijeha i pogrješaka, što se zamijete u drugih. Zloduh šapće početnicima, da 
ta bol potječe samo iz želje, da se ne vrijeđa Bog i da im je teško radi 
njegove časti, pa bi tome zlu htjeli doskočiti odmah. To ih tako uznemiruje, 
te ih sprečava u molitvi. A najveća je šteta, što misle, da je to krepost, 
savršenost i velika revnost za Boga. Ne govorim o žalostima, što ih uzrokuju 
javni grijesi, ako su u običaju u kojoj družbi, ili o štetama po Crkvu od ovih 
krivovjerja, gdje vidimo da upropašćuju toliko duša. Ta je bol vrlo dobra; a 
jer je dobra, ne uznemiruje. No bilo bi najsigurnije za dušu, što se bavi 
unutarnjom molitvom, da ne mari ni zašto i ni za koga pa samo misli na se i 
kako bi ugodila Bogu. To je veoma zamašno. Jer kad bih htjela izbrojiti sve 
pogrješke, što sam ih vidjela gdje se rade pouzdavajući se u dobru nakanu. 41 
Zato nastojmo da vazda gledamo samo na kreposti i dobra djela, što ih 
opazimo u drugih, a njihove pogrješke pokrivajmo svojim velikim grijesima. 
To je način rada, koji isprvice ne biva savršen, ali se polako dobiva velika 
krepost, to jest da držimo sve boljima od sebe. Tim se već počinje 
zasluživati s milošću Božjom, koja je potrebna za sve. A kad je nema, 
ututanj svi napori. Zato moramo moliti Boga, da nam dade ovu krepost. Ako 
mi vršimo svoju, On neće nikomu uskratiti pomoći. 

11. Neka paze na ovu opomenu oni, koji mnogo promišljaju razumom te iz 
jednoga predmeta crpe mnogo gradiva i obilje misli. Ne treba opominjati 
onih, koji ne mogu djelovati razumom, kao što sam i ja bila. Njih samo treba 
upozoriti, neka budu strpljivi, dok im Gospodin dade svjetlost i predmet, 
kojim će se baviti. Oni sami po sebi ne mogu ništa, pa im razum više smeta 
nego pomaže. No vratimo se k onima, koji promišljaju. Kažem im, da ne 
smiju sve vrijeme provesti u promišljanju. To je doduše veoma zaslužno. No 


40 Te su tri po o. Gracianu bile: Marija od sv. Pavlu, Ana od anđela i gđa 
Marija de Cepeda. Tako veli i M. Marija od sv. Josipa, sestra č. o. Gracana. 
(Isp. Rukop. 12936 Nar. Knjižnice). 

41 Fr. Luis de Leon dopunja tu krnju rečenicu: nikad ne bih svršila. 



ta je molitva veoma ugodna, pa zato misle, da im ne treba svetkovati 
nedjelje i ni časak proboraviti bez posla. Odmah im se čini, da je to gubitak 
vremena. A ja taj gubitak držim za veliki dobitak. Neka samo, kao što rekoh 
već, predoče Krista te ne moreći razuma stanu govoriti s Njim i uživati Ga. 
Neka se ne muče prikupljajući razloge, van neka mu pokažu svoje potrebe i 
istaknu uzrok, što ga ima, da nas se trpi uza se. Tako će obavljati sad ovo, 
sad ono, da se duša ne izmori jedući vazda jedno jelo. Ako se na ove 
jestvine navikne okus, veoma su ugodne i korisne. Sadrže u sebi krepku 
hranu, pa duši daju život i mnogo dobitaka. 


12. Hoću da se bolje izjasnim, jer su teške sve ove stvari, što se tiču 
unutarnje molitve, pa ih je vrlo teško razumjeti, ako nema učitelja. Istina, 
htjela bih skratiti. A bilo bi dosta, da se samo dotaknem ovih stvari za dobri 
razum onoga, koji mi je naložio, neka pišem o njima. Ali radi spomenute 
teškoće ne da moja tupost, da u malo riječi kažem i razjasnim ono, što je 
veoma znamenito pa treba dobro razložiti. Sama sam mnogo podnijela, pa 
mi je žao onih duša, koje sa samim knjigama započinju unutarnju molitvu. 
Čudno je, kako se to drugačije razumije, kad se upozna iskustvom. No da se 
vratimo k onom, što počeh govoriti. Uzmimo, da se razmatra jedna tajna iz 
Muke, recimo kako je Gospodin bio privezan za stup. Razum istražuje 
uzroke, koji mu daju te upoznaje velike boli i muku, što je Njegovo 
Veličanstvo trpjelo u onoj osamljenosti. Istražuje i mnoge druge stvari, što ih 
razum može naći ovdje u ovoj tajni, ako je radišan. Oh, ako je učen! 42 To je 
način molitve, kojim moraju svi započeti, nastaviti i završiti. To im je vrlo 
izvrsni i sigurni put, dok ih Gospodin ne podigne k drugim nadnaravnim 
stvarima. 

13. Kažem: svi. Ima mnogo duša, koje crpu veću korist iz drugih 
razmatranja nego iz razmatranja o Svetoj Muci. Kao što ima u nebu mnogo 
stanova, tako ima i mnogo putova. Nekima je korisno, ako razmatraju o 
paklu, drugima, ako o raju (jer ih žalosti misao na pakao), a nekima opet, 
ako razmatraju o smrti. Neki su tako meka srca te se vrlo izmore, ako vazda 
razmišljaju o Muci, a uživaju i koriste se razmatrajući o moći i veličini Božjoj 
u stvorovima, pa o ljubavi, kojom nas je ljubio i koja odsijeva iz svih stvari. 
To je divni postupak. Samo se ne smije zanemariti često razmatranje života 

i Muke Kristove, jer nam je otuda došlo i dolazi sve dobro. 

14. Početnik mora paziti, da vidi, što je za nj najkorisnije. Zato mu je 
veoma potreban duhovni vođa, ako je taj iskusan. Nema li iskustva, može 
uvelike zabluditi i povesti dušu, a da je ne razumije, pa joj ne dati, ni da 
sama razumije sebe. Duša znade, da je velika zasluga, ako je pokorna 
duhovnom vođi, pa se ne usuđuje odustati od onoga, što joj zapovijeda. Ja 
sam se namjerila na duše potištene i žalosne, jer nije imao iskustva onaj, 
koji ih je učio. Žalila sam ih. Jedna već nije znala, što bi radila sa sobom. Jer 
takvi duhovni učitelji ne razumiju ništa o duhovnim stvarima pa muče dušu i 
tijelo i sprečavaju napredak. Jedna mi je pripovijedala, da ju je duhovni vođa 
osam godina bio svezao tako, te nije dao, da spozna što izvan sebe, premda 
ju je Gospodin već bio uzdignuo do molitve mira. Zato je trpjela veliku 
muku. 


42 Pokazuje, sv. Terezija, ako je učen, naobražen, da može vidjeti i izvesti 
veće pouke. 



15. Doduše ne smijemo nikad odustati od spoznaje samih sebe. Nema na 
ovom putu ni tako gorostasne duše, kojoj ne ni trebalo često iznovice 
postati djetetom i sisati. To se ne smije nikad zaboraviti. Možda ću češće 
govoriti o tom, jer je veoma znamenito, jer ni jedan molitveni stupanj nije 
tako uzvišen, te se ne bi trebalo često povratiti k početku. Promatranje je 
grijeha i spoznaja sama sebe kruh, s kojim se moraju jesti sva jela, pa bila i 
najslasnija, na putu molitve; a bez toga se kruha ne bi mogli ni uzdržati. Ali 
se mora jesti umjereno. Kad duša vidi, da se posve predala Bogu, i spozna, 
da sama od sebe nema nikakva dobra, kad se osjeti postiđena pred tako 
velikim Kraljem i vidi, kako mu plaća malo za ono veliko dobro, što mu 
duguje: zašto je tim morala gubiti vrijeme? Zašto ne bi prešla k drugim 
stvarima, koje joj predočuje Gospodin, a nema razloga da ih odbijamo? 
Njegovo Veličanstvo zna ipak bolje od nas, koje nam je jelo korisno. 

16. Mnogo je stalo do toga, da duhovni vođa bude poučen, to jest da ima 
dobar razum i iskustvo. Spoji li s tim i učenost, kud ćeš bolje! Ne može li se 
naći sve to troje, preče je prvo dvoje. A kad bude potreba, moći će se 
potražiti i učenjaci, da se s njima posavjetujemo. Kažem dapače, da 
početnicima učeni malo koriste, ako ne obavljaju unutarnje molitve. Ne 
kažem, da se ne smiju početnici razgovarati i s učenim ljudima; jer bih 
voljela, da duša bude bez unutarnje molitve, koja isprvice ne bi uperila 
pravim putem. Znanost je velika stvar. Ona uči nas, koji malo znamo, 
prosvjetljuje nas. A kad nas dovede do istina Svetog Pisma, činimo, što 
moramo. A od ludih nas pobožnosti očuvao Bog. 

17. Hoću da se bolje izjasnim, jer držim, da se upuštam u mnogo stvari. 
Vazda sam imala pogrješku, te nisam znala uputiti, kako već rekoh, van 
nižući mnogo riječi. Tako (na pr.) redovnica započinje obavljati unutarnju 
molitvu. Ako je vodi priprost duhovni vođa, te mu padne na um, uputit će je, 
da joj je bolje slušati njega nego svoga starješinu. Ne radi on toga iz zlobe, 
već misli, da pravo pogađa. Ako i ne pripada redovničkom staležu, tako mu 
se pričinja. Ako li je udata žena, reći će joj, da joj je bolje obavljati molitvu, 
kad bi trebalo da obavlja kućne poslove, sve ako tim i ozlovoljuje muža. 
Takav vođa ne zna udesiti ni vremena ni stvari prema istini. Sam nema 
svjetlosti pa je ne može dati ni drugima, sve da i hoće. Čini se, da za takve 
stvari ne treba učenosti. Ipak je vazda bilo moje mnijenje i bit će, da svaki 
kršćanin mora nastojati te se razgovori s učenim ljudima. Što su učeniji, bit 
će bolje. To je potrebnije onima, što idu putem molitve; a što su duhovniji, 
više im treba. 

18. Neka se niko ne zavarava veleći, da učenjaci, koji ne vrše unutarnje 
molitve, nisu za one, koji je vrše. Ja sam govorila sa mnogim učenjacima, jer 
sam oduvijek bila prijateljica, a od nekoliko sam godina radi veće potrebe 
nastojala, da se češće razgovaram s njima. Ako neki i nemaju iskustva, nisu 
protivnici duhovnoga života niti su u njemu neznalice; jer u Svetom Pismu, 
kojim se bave, nalaze vazda istinu dobroga duha. Ja držim, da čeljade odano 
molitvi, koje se razgovara s učenjacima, neće li samo da se prevari, ni 
zloduh neće prevariti obmanama; jer vjerujem, da se zli dusi boje znanosti 
ponizne i kreposne. Znadu oni, da će biti otkriveni pa će morati odmagliti s 
gubitkom. 

19. Rekoh ovo, jer neki misle, da učenjaci, neiskusni u duhovnom životu, 
nisu za one, koji se bave unutarnjom molitvom. Već rekoh, da je potreban 



duhovni vođa. Ako on nije učen, velika je neprilika. A bit će velika pomoć 
govoriti s njima, samo ako su kreposni. Ako se i ne bavi učenjak duhovnim 
životom, koristit će mi. Bog će ga uputiti, što me mora učiti; pa će i njega 
učiniti duhovnim, da nam koristi. Ne govorim to bez iskustva. Iskusila sam s 
više njih od dvojice. Zato kažem: duša, koja se pređa sasvim, da bude 
pokorna samo jednom duhovnom vođi, zabludi daleko, ako ne potraži takva 
(kao što rekoh, treba dodati). Ako je redovnička osoba, pa mora biti pokorna 
svome poglavaru, kojemu slučajno manjkaju sva tri ona svojstva, imat će i 
te kakav križ, a da i ne podlaže svojevoljno svoj razum onome, ko nema 
dobrog razuma. Ja barem nisam u tom mogla dokrajčiti sama sa sobom, a 
mislim, da i ne dolikuje. Ako je svjetovna osoba, neka hvali Boga, jer može 
izabrati, komu će se pokoravati, pa neka ne gubi tako kreposne slobode. 
Radije neka bude bez ikakvoga, dok ga ne nađe (sposobna). A Gospodin će 
joj ga dati, kad se sve osniva na poniznosti i kad želi pravo pogoditi 43 . Ja 
hvalim uvelike Gospodina, a mi bismo mu žene i oni, koji su neuki, morali 
beskrajno zahvaljivati, jer ima ljudi, koji su s tolikim naporima postigli istinu, 
koje mi neznalice ne znamo. 

20. Vrlo se često divim učenjacima, pogotovu redovnicima, koji su trudom i 
mukom dobili ono, čim se ja koristim bez ikakva truda van samo pitajući. I 
da još bude osoba, koje se ne bi htjele tim okoristiti! Ne daj Bože! Vidim, da 
se oni ljudi podlažu tegobama redovničkog života, koje su i te kako teške. 
Čine pokoru, slabo jedu, pokoravaju se vlasti, tako da se često zbilja veoma 
stidim. Usto rđavo spavaju. Sve im je muka, sve križ. Zato mi se čini, da bi 
zlo učinio, ko bi svojom krivnjom izgubio toliko dobro. A ipak se može desiti, 
da neki od nas, koji smo slobodni od takvih tegoba, i oni daju nam, štono 
riječ, kuhano jelo, a mi živimo po svojoj voljici, misle, da nadmašujemo one, 
koji se toliko trude, samo zato, jer malko više obavljamo molitvu. 

21. Slava tebi, Gospodine, koji si me učinio tako nesposobnom i 
nekorisnom. Ali te još mnogo više hvalim, jer budiš tolike, da oni probude 
nas. Mi bismo morali moliti neprestance za one, koji nam donose svjetlost. 
Što bismo bez njih bili u ovim velikim olujama, što sada bjesne u Crkvi? Ako 
je i bilo nekoliko loših, to bolje sjaju dobri. Neka ih Gospodin izvoli držati 
svojom rukom i pomagati im, da oni pomognu nama. Amen. 

22. Daleko sam zastranila od predmeta, o kojem sam počela govoriti. No 
sve je namijenjeno za početnike, eda započnu ovaj uzvišeni put tako, te idu 


43 Čini se, da je teško pogoditi svaku rečenicu ovoga odsjeka tamo od: Zato 
kažem... Glavna je misao Svetičina, da se za duhovnoga vođu mora uzeti 
čovjek učen, razborit i iskusan. Osoba, kojom ima upravljati samo jedan 
duhovni vođa, ili je redovnička ili svjetovnjačka. 

Ako je redovnička, podložna poglavaru, on bi mogao biti i njezin duhovni 
vođa, ako ima ona tri svojstva: razum, razbor, iskustvo. Ako li ih nema, mora 
tražiti drugoga, koji ih ima. Veoma bi pogriješila, kad ne bi to učinila. Zatim 
govoreći sama o sebi kaže, da nikad nije sama sebe mogla savladati, te 
podloži svoju volju duši, koja nema pravoga razuma, sve kad bi to bio 
poglavar. A drži, da i ne dolikuje takva podložnost. Ako je svjetovnoj osobi 
potrebno vodstvo, neka hvali Boga, što može slobodno izabrati duhovnoga 
vođu, koji joj se bude činio najboljim. Danas je više slobode u svemu, što se 
tiče vodstva duhovnoga, pa redovnice mogu izabrati kogagod redovnika, ako 
je i podložnik, ako je u njega više svojstava za vodstvo nego u starješine. 



pravim putem. Vratimo se k onom, što rekoh o razmatranju Krista, 
privezanoga za stup. Dobro je malko promisliti muke, što ih je ondje 
pretrpio, i za koga je trpio; ko je onaj, koji ih je trpio, i s kakvom ih je 
ljubavlju podnio. Ali se ne smijemo mučiti vazda takvim kopkanjem, van 
ušutkati razum i boraviti tako ondje s Gospodinom. Ako je moguće, 
zabavimo razum, da gleda u Njega, koji gleda u nas. Pridružimo mu se, 
govorimo s Njim, molimo mu se, ponizimo se pred Njim, naslađujmo se 
Njim, i sjećajmo se, da nismo vrijedni te budemo s Njim. Ko uzmogne tako 
raditi, pa bilo to i na početku molitve, naći će veliku korist. Da, ovaj način 
molitve donosi mnogo koristi. Barem ih je našla moja duša. Ne znam, jesam 
li pravo pogodila da kažem. Vaša će dobrota vidjeti. Dao Gospodin, da 
barem pogodim te mu vazda ugađam. Amen. 



GLAVA XIV. 


Započinje tumačiti drugi stupanj molitve, gdje već Gospodin daje duši, da kuša 
osobite slasti. Razlaže to, eda uputi, da su to već nadnaravske stvari. Treba 

dobro zapamtiti. 

1. Razložila sam, s kakvom se mukom zalijeva ovaj vrt, kad se voda 
mišicama crpe iz zdenca. Progovorimo sada o drugom načinu, kojim se voda 
crpe. Gospodin je vrta naime naredio, da vrtlar spravom sastavljenom od 
kotača i odvodnih cijevi crpe više vode s manjom mukom pa ne mora vazda 
raditi, van može i počivati. Ovaj se način primjenjuje tako zvanoj molitvi 
mira, o kojoj ću sada raspravljati. 

2. Ovdje se duša počne sabirati i već se dotakne nadnaravnoga, jer toga 
ne može nikako doseći nikakvim naporom. Istina, čini se, da se neko vrijeme 
muči okrećući kotač i puneći cijevi, t. j. radeći razumom. No ovdje je voda 
već niža, pa se stoga muči mnogo manje, nego kad je vuče iz zdenca. 
Kažem, da je voda bliže, jer se milost daje duši jasnije raspoznati. Moći se 
(duševne) saberu u se, da s većom nasladom kušaju zadovoljstvo, što ga 
uživaju. Ali se ne izgube niti zadrijemaju. Samo je volja zabavljena, pa je 
zarobljena, a da ni sama ne zna, kako. Pristaje samo, da je Bog zatvori, jer 
znade dobro, da je zarobljenica onoga, koji je ljubi. O Isuse i Gospodine moj, 
što nam može ovdje tvoja ljubav! Ona drži našu tako svezanu, te joj ne daje 
slobode u ovom stanju, da ljubi išto drugo osim Tebe. 

3. Druge dvije moći pomažu volji, da postane sve sposobnija za užitak 
tolikoga dobra. No događa se kadikad, da mnogo smetaju volji, sve ako je 
sjedinjena s Bogom. No volja se onda ne smije na njih obzirati, nego mora 
ostati u svojem užitku i miru. Jer ako bi ih htjela sabrati, izgubila bi se s 
njima. One su onda poput golubica, koje se ne zadovoljavaju hranom, što im 
je daje gospodar golubinjaka, van idu drugamo tražiti hranu. Ali nađu tako 
rđavu, te se vrate natrag. I tako odlaze i dolaze (one dvije moći), da vide, 
hoće li im volja dati što od onoga, što uživa. Ako im Gospodar hoće da 
metne jela, ostanu; neće li, traže ga opet. Pamet ili mašta hoće kadikad da 
predoče volji što uživa. Moraju misliti, da volji tim koriste, ali će joj nauditi. 
Zato, volja mora paziti, da se prema njima vlada, kako ću reći. 

4. Štogod se ovdje zbiva puno je prevelike utjehe, a treba se tako malo 
truditi, te molitva ne umara, ako i dugo traje. Jer ovdje razum radi veoma 
polako, a ipak dobiva mnogo više vode, nego je crpao iz zdenca. Suze, što ih 
ovdje daje Bog, teku već s nasladom. Osjećaju se, ali se ne izmamljuju. 

5. Voda velikih dobara i milosti, što ih Gospodin daje ovdje, čini, da kud i 
kamo više rastu kreposti nego u prvašnjoj molitvi. Jer se duša već polako 
diže iz svoje bijede i daje joj se, da upozna malko užitke slave. Držim, da to 
čini, te kreposti više rastu. Usto dolazi duša bliže pravoj kreposti, otkuda 
dolaze sve kreposti, a to je Bog. Njegovo se Veličanstvo počinje povjeravati 
toj duši pa hoće, da ona osjeti, kakvo je to povjeravanje. Čim duša dopre do 
ovoga stupnja, stane se u njoj gubiti pomama za zemaljštinom i malo milosti 
nalazi u zemaljštini. Vidi ona jasno, da se ni časak ne može naći onakav 
užitak ovdje pa ni bogatstva ni gospodstva ni časti ni naslade zemaljske, ni 
za tren oka ne mogu dati ono zadovoljstvo; jer je to pravo zadovoljstvo, koje 
nas očito zadovoljava. Za čudo mi se čini, da ne možemo shvatiti, gdje je 
zadovoljstvo u zemaljskim nasladama, jer uz da ne izostaje nikad ne. A 



ovdje je sve da u ovo vrijeme. Ne dolazi kasnije, kad duša vidi, da je svršeno 
(ono stanje), pa više ne može niti znade, kako bi ga povratila. Jer da se sva 
raskomada pokorom i molitvom i svim ostalim stvarima, malo bi joj koristilo, 
neće li Gospodin da joj dade. Bog hoće radi svoje veličine, da ta duša shvati, 
kako joj je blizu Njegovo Veličanstvo, te mu već ne mora slati glasnike, van 
sama ona može govoriti s Njim. A ne treba joj ni glasno govoriti, jer joj je 
tako blizu, te je razumije, kad makne usnicama. 

6. Čini se, da je suvišno to spominjati, jer znamo, da nas Bog vazda 
razumije i s nama je. Nema sumnje, da je tako. No ovdje hoće ovaj naš 
Vladar i Gospodin, da upoznamo, da nas čuje, da upoznamo što čini njegova 
nazočnost, i da će započeti posebno djelovati u duši dajući joj veliko 
zadovoljstvo unutarnje i vanjsko. A kako rekoh, razlikuje se ta naslada i 
zadovoljstvo od zemaljskih slasti i radosti, pa bi rekao, da ispunjuje 
prazninu, što smo je u duši uzrokovali svojim grijesima. Sasvim unutra u 
iznutrici svojoj osjeća duša to zadovoljstvo, a ne zna, otkuda ni kako je 
došlo. A često ne zna, ni što da radi, ni što da želi, ni što da moli. Čini joj se, 
da je sve našla zajedno, a ne zna, što je našla! A ni ja ne znam, kako da to 
razjasnim; jer bi za mnogo stvari trebala učenost. Ovdje bi dobro bilo 
protumačiti, što je općena, a što posebna (milosna) pomoć, jer ih ima 
mnogo, koji toga ne znadu. A tako, kako i Gospodin hoće, na ovom stupnju 
duša kao na svoje oči štono riječ vidi tu posebnu pomoć. Trebala bi učenost 
zato i za mnoge stvari, u kojima ću se prevariti. No ovo će pregledati ljudi, 
koji će razumjeti, ima li kakva zabluda. Zato ne tarem glave. Znam, da se 
mogu pouzdati u njihovu učenost i duh te će oni, kojima dođe do ruku, znati 
i odbaciti, što bi bilo rđavo. 

7. No ja bih rado ovo razložiti, jer su počeci (nadnaravske molitve). A kad 
Gospodin počne duši iskazivati ove milosti, sama ih duša ne razumije niti 
znade, što bi radila od sebe. Ako je Gospodin vodi putem straha, 44 kao što je 
radio sa mnom, bit će za nju velika muka, nema li nikoga, ko je razumije. A 
velika je naslada, vidi li, da je naslikana. Onda će jasno vidjeti, da i ona ide 
ovuda. Usto je veliko dobro, znade li, što treba činiti, na svakom tom 
molitvenom stupnju, da se na svakom može okoristiti. Ja nisam znala, što 
bih radila, pa sam mnogo podnijela i izgubila mnogo vremena. A vrlo žalim 
duše, koje dopru ovamo, pa se vide osamljene. Čitala sam mnogo duhovnih 
knjiga, koje se dotiču ovoga predmeta, ali ga vrlo malo tumače. No ako duša 
nije veoma iskusna, imat će dosta posla, dok se razumije, sve ako joj se i 
opširno razlaže. 

8. Vrlo bih rado, da mi Gospodin pomogne te ocrtam učinke, što ih u duši 
djeluju one stvari, koje već započinju biti nadnaravske. A to stoga, da se po 
učincima pozna, kad je duh Božji. Kažem, da se pozna, koliko se ovdje može 
poznati, premda je vazda dobro, da radimo u strahu i oprezno. Jer sve ako je 
molitva od Boga, kadikad se može zloduh preobraziti u anđela svjetlosti, pa 
duša neće toga razumjeti, ako nije iskusna. A da to razumije, mora biti tako 
iskusna, te mora doprijeti na vrhunac molitve. Malo mi pomaže ono malo 
vremena, što mi preostaje. Stoga treba da to učini Njegovo Veličanstvo. Ja 
moram vršiti zajedničke vježbe. Imam mnogo i drugih poslova. Živim naime 
u kući, koja je netom osnovana, 45 kao što će se vidjeti poslije. I tako imam 


44 T. j. straši se, da te milosti nisu od Boga. 

45 Misli na samostan sv. Josipa u Avili. 



vrlo malo mirna vremena za pisanje, pa pišem malo po malo, a željela bih 
više dokolice. Jer kad Gospodin dade duha, radi se lakše i bolje. Čini se, kao 
da čovjek ima pred sobom uzorak, prema kojemu izrađuje svoj rad. No 
nema li duha, ne može se ovim jezikom govoriti kao ni arapskim jezikom, 
štono riječ, pa sve da je ko mnogo godina obavljao molitvu. Stoga mi se čini 
velika korist, ako obavljam molitvu, dok pišem; jer jasno vidim, da ja ne 
govorim ono, što pišem, jer niti razumom ne uređujem, niti poslije znam, 
kako sam ono pogodila izreći. To mi se često dešava. 

9. Sad se povratimo k našemu vrtu ili cvjetnjaku i pogledajmo, kako to 
drveće počinje bujati, da procvjeta i kasnije urodi rodom, a tako i klinčići i 
drugo cvijeće, da zamiriše. Slatka mi je ova poredba, kad se sjetim onoga 
početka u svojem životu, o kojem ću ovdje kasnije pripovijedati. A dao 
Gospodin, da sam sada počela služiti Njegovu Veličanstvu. U onom sam se 
početku često naslađivala uvelike, da svoju dušu promatram kao vrt, po 
kojem se šeće Gospodin. Molila sam ga, neka poveća miloduh cvijeća 
kreposti, što su, činilo se, imali šiknuti, pa neka to bude na njegovu slavu. 
(Molila sam ga), neka ono cvijeće uzdržava, jer ja nisam htjela ništa za sebe, 
i neka obrezuje kako ushtjedne; jer sam znala, da će procvasti još 'bolje. 
Rekoh: obrezuje, jer dolaze vremena u duši, kad ništa ne podsjeća na taj 
vrt. Čini se, da je sve suho i da nema vode za uzdržavanje vrta. Da, čini se, 
da u duši nije bilo nikad ni traga kreposti. Podnosi se velika muka Gospodin 
naime hoće, da se čini nebogom vrtlaru, e je propalo sve, što je imao za 
uzdržavanje i gajenje vrta. Onda će baš preostali korov, pa se činio i 
najmanji, s korijenom iščupati i odbaciti. Upoznat ćemo, da nam nedostaje 
nikakva naša marljivost, ako Bog uskrati vodu milosti, pa ćemo malo držati 
do svoga ništavila, da, manje od ništice. Ovdje se dobiva velika poniznost, a 
cvijeće raste iznovice. 

10. O Gospodine moj i dobro moje, ne mogu bez suza i bez velike naslade 
svoje duše izreći, da htjedneš ostati, Gospodine, i s nama, kao što si u 
Sakramentu. To se može vjerovati posve istinski, jer je zbilja tako, pa s 
velikom istinom možemo upotrijebiti ovu poredbu. Ako ne skrivimo sami, 
možemo te uživati. Da, Ti se sam raduješ s nama, jer sam kažeš, da je tvoja 
slast biti s djecom čovječanskom (Post. 8, 31.). O Gospodine moj, što je to? 
Kadgod čujem tu riječ, velika mi je utjeha, pa i onda kad sam bila sasvim 
izgubljena. Je li moguće, Gospodine, da ima duša, kojoj Ti iskazuješ takve 
milosti i darove, te koja upozna, da joj se Ti raduješ, a ona te opet vrijeđa? I 
to nakon tolikih milosti i nakon tako velikih dokaza ljubavi prema njoj, o 
kojima se ne može posumnjati, jer se to djelo jasno vidi. Da, ima takva duša, 
doista, koja te je uvrijedila, ne samo jednom, već mnogo puta, a to sam ja. A 
neka se svidi tvojoj dobroti, Gospodine, da ja budem jedina nezahvalna, koja 
sam počinila tako veliku zloću i ogriješila se tako beskrajnom 
nezahvalnošću; jer je već iz nje tvoja beskrajna dobrota postigla nešto 
dobra, što je bilo veće njezino zlo, to krasnije sjaje sad veliko dobro tvoga 
milosrđa. A koliko razloga imam, da pjevam vazda ovo milosrđe! Molim te, 
Bože moj, neka bude tako. Daj, da bez konca pjevam tvoje milosrđe, kad ti 
se svidjelo, da mi iskažeš tako golemo, te se snebivaju svi, koji su vidjeli, a 
ja često budem izvan sebe, da te uzmogu bolje hvaliti i slaviti. Sama po sebi 
bez Tebe ne bih mogla ništa, Gospodine moj, neko opet iščupati cvijeće, što 
si ga Ti posadio u svojem vrtu, tako te ta jadna zemlja bude opet trnište, 
kao i prije. Ne dopusti toga, Gospodine, i ne daj, da propadne duša, koju si 
kupio s tolikim mukama i toliko je puta iznovice otkupio i oteo iz zubi 



strašnoga zmaja. 

11. Neka mi oprosti vaša milost, što zastranjujem, i ne čudite se, jer se 
zapravo ne udaljujem od predmeta, što ovdje pišem, spopada tako snažno 
moju dušu, pa joj je gdjekada teško prestati, da i dalje ne hvali Boga, kada 
se pišući sjeti, koliko mu je mnogo dužna. A držim, da neće vašoj milosti 
omrznuti, jer oboje čini mi se možemo pjevati istu pjesmu, ako i svako po 
svoju. Ta ja više dugujem Bogu nego vaša milost, jer mi je, kao što znate, 
više oprostio. 



GLAVA XV. 


Nastavlja isto gradivo i daje neke upute, kako se treba držati kod molitve mira. 

Ističe, da ima mnogo duša, koje dopru dotle, te obavljaju ovu molitvu, a malo 
njih, koje napreduju. Ovdje se dotiče stvari, koje su veoma potrebne i 

korisne. 

1. Povratimo se sada k predmetu. Ovaj je mir i sabranost duševna nešto, 
što se mnogo osjeća po zadovoljstvu i miru, što nastaje u duši, po velikom 
zadovoljstvu i počinku duševnih moći i po preslatkoj nasladi. Duša nije 
doprla dalje, pa joj se čini, da nema više što željeti, van bi sa sv. Petrom 
rado izjavila, da bi htjela ondje boraviti (Mat. 17, 4.). Ne usuđuje se ni ganuti 
ni maknuti bojeći se, da joj ono dobro ne iščezne iz ruku. Kadikad ne bi 
htjela ni odahnuti. Ne razumije neboga, da ničim nije mogla onoga dobra 
privući k sebi, pa će ga još manje moji zadržati dulje, nego ushtjedne 
Gospodin. Već rekoh, da kod ove prve sabranosti i mira moći duševne ne 
gube svoje djelatnosti. No duša nalazi u Bogu toliko zadovoljstvo, te ne gubi 
svoga mira ni pokoja, dok to traje, jer je volja sjedinjena s Bogom, premda 
se druge dvije moći rasprše. Dapače volja malo po malo opet pribere razum 

i pamet. Premda se volja nije sasvim udubila u Boga, obuzeta je sasvim i ne 
znajući kako, te joj druge moći, trudile se ne znam koliko, ne mogu oteti 
njezina zadovoljstva i radosti, što više bez ikakva truda potpomaže, da se 
ne ugasi ova iskrica ljubavi Božje. 

2. Neka mi Njegovo Veličanstvo dade milost, da ovo dobro razjasnim. Jer 
ima mnogo, mnogo duša, koje dopru do ovoga stanja, a malo ih je, koje 
prođu naprijed, a opet ne znam, ko je kriv. Jamačno nije kriv Bog. Kad već 
Njegovo Veličanstvo udijeli milost, da dopremo dotle, držim, neće prestati 
mnogo više milosti, ne spriječimo li mi svojom krivnjom. Mnogo stoji do 
toga, da duša, koja dopre dotle, upozna veliko dostojanstvo, što ju je zapalo, 
i milost, što joj je udijelio Gospodin, te da (upozna, da) posve pravo ne bi 
imala boraviti na zemlji; jer se čini, da je njegova dobrota već čini susjedom 
neba, ako to ne proigra svojom krivnjom. A bit će nesrećna, ako se vrati 
natrag. Mislim, da će onda srnuti u bezdan, u koji bih se i ja bila strovalila, 
da me nije povratilo božansko milosrđe; jer su po mojem mnijenju tome krivi 
veliki grijesi. A nije moguće ostaviti tako velikoga dobra bez velike 
zaslijepljenosti (uzrokovane) od teške bolesti. 

3. Stoga za ljubav Božju molim duše, kojima je Njegovo Veličanstvo 
iskazalo toliku milost, da dopru do toga stanja, neka upoznaju same sebe te 
ponizno i sa svetim ponosom drže mnogo do sebe, eda se ne vrate k 
egipatskim loncima. Ako li padnu radi slabosti i zloće i pokvarene, jadne 
naravi, kao što sam i ja pala, neka se vazda sjećaju dobra, što su ga 
izgubile. Neka slute i boje se (a imaju zato i razloga), ne vrate li se k molitvi, 
da će iz zla doći u gore. Kažem, da je zbilja već pala ona duša, koja se plaši 
puta (molitve), na kojem je dobila toliko dobro. A govorim tim dušama. Ne 
kažem, da ne smiju uvrijediti Boga ni pasti u grijehe, premda bi imao mnogo 
razloga, da ih se čuva onaj, koji je već počeo primati takve milosti. No 
bijednici smo. Ali silno opominjem, da (duša) ne zapusti molitve, jer će u njoj 
upoznati, što čini, pa će od Gospodina zadobiti pokajanje i jakost, da se 
digne. I neka vjeruje, vjeruje, ako zapusti molitvu, da će srnuti u opasnost. 
Ne znam, da li razumijem, što govorim, jer, kako rekoh, sudim po sebi. 



4. Ova je molitva dakle iskrica prave ljubavi Božje, koju Gospodin počinje 
zapaljivati u duši i hoće, da duša upozna, što je ta ljubav s nasladom. Ko ima 
i malo iskustva, nemoguće mu je, te ne upozna odmah, ako je taj mir i 
sabranost i iskrica od duha Božjega, a ne od zloduha podani užitak niti smo 
ga mi priskrbili — nemoguće je, kažem, te ne upozna, da je taj užitak nešto, 
što se ne može steći (svojim trudom). No naša je narav tako pohlepna za 
slatkim stvarima, da se laća svega. Ali naskoro nastaje velika studen u duši; 
jer kolikogod se trsi, da raspiri oganj te kuša slast (molitve), čini se, kao da 
lijeva vodu, eda ugasi iskricu. No ona iskrica, što je Bog spusti (u dušu), pa 
bila i malena, uzrokuje golemi šum. Ako je ne ugasimo svojom krivnjom, 
zapali polako ona veliki oganj, koji, kako ću reći na svome mjestu, bukti 
plamenom prevelike ljubavi Božje, što je Njegovo Veličanstvo daje 
savršenim dušama. 

5. Ta je iskrica znak ili zalog, što ga Bog daje duši; znak, da je izbira za 
velike stvari, ako se ona pripravi, da ih primi. Veliki je to dar, mnogo veći 
nego mogu reći. Veoma mi je žao, jer, kako rekoh, poznajem mnogo duša, 
koje dopiru dovle. A tako je malo onih, koje bi pošle dalje, kao što bi morale, 
te se čisto stidim, da to kažem. Ne kažem, da ih je upravo malo, jer ih mora 
biti mnogo, budući da nas za nešto uzdržava Bog. Kažem samo, što sam 
vidjela. A rado bih silno spomenuti one (što ih je Bog uzdigao), neka paze, 
da ne sakriju talenta, čini se naime, da njih hoće da izabere Bog na korist 
mnogim drugima, pogotovu u ova vremena, gdje su potrebni jaki prijatelji 
Božji, da podupiru slabiće. A neka se takvim (prijateljima Božjim) drže oni, 
što spoznaju milost Božju u sebi, ako znadu odgovarati zakonima, jer to 
iziskuje dobro prijateljstvo i u svijetu. Ne čine li toga, kako rekoh, neka se 
boje, da će sebi nauditi, a Bože daj, da naude samo sebi. 

6. Za vrijeme ove molitve mira ne treba duši više, van se držati blago i 
bez buke. Bukom zovem, ako se razumom mnogo promišlja i traže riječi, da 
(duša) zahvali na tom dobročinstvu, i kad se gomilaju grijesi i pogrješke, eda 
duša vidi, da ne zaslužuje onog dobročinstva. Sve se to miče ovdje. Razum 
predočuje duši, a pamet se pomno spominje. Duševne me moći doista 
kadikad veoma izmore. I premda mi je slaba pamet, ne mogu je podjarmiti. 

A volja, mirna i mudra, neka shvati, da se s Bogom ne pogađa snažnim 
mišicama pa da su one — tražene riječi i promišljanje — velike cjepanice, 
bačene nerazborito na onu iskricu, da je uguše. Neka to spozna (volja) pa 
neka izgovori ponizno: »Gospodine, što ja mogu ovdje? Što ima sluškinja s 
Gospodinom i zemlja s nebom?« Ili neka rekne što drugo, što joj padne na 
pamet, a odiše ljubavlju. No neka bude prožeta spoznajom, da je istina, što 
govori. A nek se ne obzire na razum, koji je dosadno zvndalo. Često će se 
vidjeti, da je volja sjedinjena s Bogom i mirna, a razum se klati okolo. Kad bi 
ovdje htjela volja, da razumu dade dio onoga, što uživa, ili se trudila, da ga 
sabere, ne bi učinila ništa. Zato je bolje, da ga pusti, nek ide, nego da ona 
ide za njim. Neka dakle volja ostane sabrana poput mudre pčele i uživa onu 
milost. Kad ne bi nijedna pčela ulazila u košnicu, van sve lijetale jedna za 
drugom, slabo bi se pravio med. 

7. Tako bi i duša mnogo izgubila, kad ne bi na to pazila. Pogotovo ako ima 
oštar razum. Jer čim on počne uređivati razgovore i tražiti razloge, čim volj 
što dobro rekne, pomislit će, da čini nešto (veliko). Razlog, radi kojega nam 
Bog iskazuje tako veliku milost, nije drugi van samo njegova dobrota. To 
moramo ovdje jasno upoznati i vidjeti, da smo tako blizu Njegovu 



Veličanstvu. Usto ga moramo moliti, neka nam dade milosti. Treba moliti za 
Crkvu i za one, što su nam se preporučili i za duše u čistilištu. I to ne bučnim 
riječima, van sa svesrdnom željom, da nas usliši. Takva molitva sadrži 
mnogo i više se njom postizava nego opširnim razlaganjem razuma. Da 
rasplamti ljubav, neka volja probudi u sebi neke razloge, koji će joj se pružiti 
već radi toga, što sebe vidi tako unaprijeđenu. I neka probudi neke čine 
ljubavi te odluči, da će raditi za onoga, kojemu toliko duguje. A kako rekoh, 
ne smije dopustiti razumu, da buči tražeći velike stvari. No ovdje koristi više 
nekoliko slamčica postavljenih — na onu iskricu — s poniznošću (a stavimo 
li ih mi, bit će manje od slamka) i više će pomoći, da se zapali, nego velika 
hrpa razloga, kako se nama čini, vrlo učenih. No ti će razlozi ugasiti iskricu, 
dok bi izmolio Vjerovanje. Ovo je dobro za učenjake, koji su mi naložili, da 
ovo pišem. S dobrotom Božjom svi oni dopiru dovle. A može biti, da čim 
prođe vrijeme, dok primjenjuju Sveto Pismo. Istina, znanost će im koristiti 
prije i poslije. No ovdje im je za vrijeme molitve malo potrebna po mojem 
mnijenju, van da bi omlačila volju. Jer je onda razum sasvim blizu svijetla, 
pa se vidi u takvoj jasnoći, da se i ja, ovakva kakva sam, činim druga. 

8. I dogodilo mi se za onog mira, da sam razumjela redak španjolski, 
premda ne razumijem gotovo ništa od onoga, što molim latinski, pogotovo 
iz Psaltira. I ne samo da sam razumjela, već sam se naslađivala idući 
naprijed i gledajući što ono znači u materinskom jeziku. No ostavimo slučaj, 
kad bi imali propovijedati ili poučavati, jer je onda dobro, da upotrijebe ono 
dobro, eda pomognu siromasima, koji malo znadu kao i ja. Jer je velika stvar 
ljubav i rad vazda na korist dušama, ako se radi samo radi Boga. Stoga u 
vrijeme toga mira treba pustiti dušu, neka se odmara svojim odmorom, a 
znanost metnuti na stranu. Doći će vrijeme, u koje će (učeni) koristiti 
Gospodinu. Neka je onda cijene toliko, te ni za kakvo blago na svijetu ne bi 
htjeli, da je ne znadu, samo da služe Njegovu Veličanstvu, jer učenost 
mnogo pomaže. No pred beskrajnom Mudrošću, neka mi vjeruju, više vrijedi 
malko proučavanja, pa i jedan čin poniznosti, nego sva znanost svijeta. 
Ovdje ne treba doumljivati, van prostodušno spoznati, što smo, i bezazleno 
boraviti pred Bogom, koji hoće da duša postane kao luda, kao što zbilja i 
jest u njegovoj nazočnosti. Pa i Njegovo se Veličanstvo toliko ponizuje, te je 
trpi uza se, premda smo ovo, što jesmo. 

9. I razum se miče, da zahvali veoma kićeno. No volja miruje i ne usuđuje 
se poput carinika ni očiju podići, pa više zahvaljuje tim, nego bi mogao 
razum, da otkud srećom ispremetne sve govorništvo. Napokon se ovdje ne 
smije posve izostaviti unutarnja molitva, pa se smiju izustiti i nekolike 
usmene riječi, ako se kadikad hoće i može. Jer ako je veliki mir, jedva se 
može govoriti, i to s velikom mukom. Po mojem se mnijenju zapaža, kad 
(djeluje) duh Božji, kad li mi (svojim marom) pribavimo, kad Bog dade 
početak pobožnosti, a mi, kako rekoh, hoćemo da dođemo do ovoga mira 
volje. Tada nema nikakva učinka, brzo se svrši i ostane suhoparnost. 

10. Ako (to duševno stanje) potječe od zloduha, mislim, iskusna će duša to 
odmah opaziti; jer on ostavlja nemir, malu pobožnost i malo sposobnosti za 
učinke, što ih čini duh Božji. Ne ostavlja svjetlosti u razumu ni čvrstoće u 
istini. Može (zloduh) malo ili nimalo nauditi, ako duša nasladu i ljupkost, što 
tu ćuti, upravlja k Bogu i k Njemu obraća svoje misli i želje, kao što je već 
spomenuto. Ne može zloduh dobiti ništa, van će Bog prije dopustiti, da 
izgubi mnogo s onom samom nasladom, što je uzrokuje u duši. Ona će 



(naslada) naime pomoći, te će se duša, pomamna za njom, misleći, da je od 
Boga, često dati na molitvu. Ako li je duša ponizna, a nije radoznala ni 
pohlepna za nasladama, pa bile i duhovne, van ljubi križ, malo će mariti za 
nasladu, što joj uzrokuje zloduh. A neće tako moći raditi, kad djeluje duh 
Božji, van će (tu nasladu) uvelike cijeniti. No zloduh je sama laž. Kad on 
zamijeti, da se duša sama ponizuje onim veseljem i nasladom, što joj 
uzrokuje, neće često puta ponavljati. Zato se treba uvelike trsiti, da 
ostanemo ponizni u svim nasladama i događajima kod molitve. 

11. Baš sam stoga, i radi mnogo drugih razloga, upozorila kod prvoga 
načina molitve, kod prve nade, da je veoma zamašno, te se duše, što 
započinju molitvu, stanu odmah lišavati svakojakih užitaka. Moraju odlučiti, 
da će samo pomagati Kristu nositi križ, poput dobrih vitezova, što žele 
služiti ovome Kralju bez plaće, jer im je i onako (plaća) zajamčena. Uprimo 
oči u pravo i vječno kraljevstvo, što hoćemo da dobijemo. Veoma je 
znamenito, da to vazda imamo na pameti, pogotovu na početku. Kasnije se 
vidi jasno, pa više treba zaboravljati, da uzmognemo živjeti, nego dozivati u 
pamet; (vidi se) da sve kratko traje, da je sve ništa i da ni do mira ne treba 
držati ništa. 

12. Čini se, da je to vrlo nisko, pa doista i jest tako. Oni, što su više 
napredovali u savršenosti, držali bi za sramotu i stidjeli bi se u sebi, kad bi 
pomišljali, da ostavljaju dobra ovoga svijeta zato, jer se i onako moraju 
jednom svršiti. Naprotiv bi se veselili, što ih ostavljaju radi Boga, sve kad bi 
vjekovima trajala. Što bi bili savršeniji, više bi se veselili, a isto tako, što bi 
ta dobra bila trajnija. U njima je već narasla ljubav, a ona ovdje djeluje. No 
za početnike je veoma znamenito ono (pod br. 11.), pa neka ne drže za 
nisko, jer se tim dobiva veliko dobro. Zato i opominjem tako krepko, jer će 
trebati ne samo njima (početnicima), van i onima, koji su se visoko popeli u 
molitvi. Trebat će im kadikad, kad ih Bog htjedne kušati te se bude činilo, da 
ih zapušta Njegovo Veličanstvo. Rekoh i željela bih, da se to ne zaboravi: 
dok živimo u ovom životu, duša ne raste kao tijelo, ako i kažemo, da raste, 
pa i zbilja raste. Dijete raste i doraste do odrasla čovjeka, ali se ne umanjuje 
i ne dobiva malena tijela. Ovdje želi Gospodin, da se smanjuje (duša). To 
sam vidjela kod sebe, a ne znam više. Mora to biti, da se ponizimo za svoje 
veliko dobro i da ne budemo bezbrižni, dok smo u ovom progonstvu. Jer što 
ko bude više, više se mora bojati i manje pouzdavati u sebe. Dolaze 
vremena, kad navale napasti i progonstva i na one, koji su već tako predali 
svoju volju u Božju, te bi se voljeli dati mučiti i tisuću puta umrijeti nego 
počiniti malu nesavršenost. A da se oslobode te ne vrijeđaju Boga i ne čine 
grijeha (u tim napastima i progonima), treba im se latiti opet prvoga oružja 
molitve. Zato stanu opet misliti, da se sve svršuje, da opstoji nebo i pakao, i 
druge takve stvari. 

13. No da se vratim k onome, što rekoh o spletkama i slastima, što ih 
uzrokuje zloduh. Vrlo je krepko sredstvo, da ih se riješimo, odmah iz početka 
odlučiti, da ćemo nositi križ, a ne željeti onih slasti. Ta sam nam je Gospodin 
pokazao taj put savršenosti veleći: Uzmi svoj križ i idi za mnom (Mat. 16, 
24.). On je naš uzor. Ne treba se bojati ničega onome, ko ide za njim, samo 
da mu omili. 

14. Iz koristi će što je vide u sebi (takve duše) raspoznati, da nije zloduh 
(koji daje naslade). Ako i opet padnu, ( bit će znak, da je Gospodin u njima 
djelovao, jer će se odmah dignuti, a usto i ovi (znaci), koje ću sada 



spomenuti. Kad je duh Božji, ne treba istom istraživati razloge, da se ponize 
i zastide. Sam Gospodin daje to sasvim drugačije, nego mi možemo doseći 
svojim kukavnim razmatranjima. Ona su ništa prema svjetlosti, u kojoj 
Gospodin uči pravu poniznost, te se (duša) postidi tako, da gotovo propada 
od stida. Veoma je jasna spoznaja, da sami od sebe nemamo nikakva dobra; 
a što su veće milosti, ta je spoznaja jasnija. Duh Božji ulijeva u dušu želju, 
da napreduje u molitvi, i čvrstu odluku, da neće odustati ni zašto uza sve 
tegobe, što bi mogle nastati van se nudi za sve. Daje joj s poniznošću i 
strahom sigurnost, da će se spasiti. Izgoni odmah iz duše ropski strah i 
pribavlja joj mnogo veći vjerni djetinji strah. Vidi (duša), da njezina ljubav 
prema Bogu počinje biti nesebična pa želi vremena samoće, da može više 
uživati ono dobro. 


15. Napokon, da se ne umaram, — milost, što je Bog daje duši u ovoj 
molitvi — izvor je svih dobara. Cvijeću je došao rok, pa mu gotovo ništa ne 
treba, da procvate. Duša će to veoma jasno zamijetiti. I neće nikako moći 
posumnjati, da je onda Bog bio s njom, dok opet ne vidi svoje pogrješke i 
nedostatke. Onda se svega boji. I dobro je, da se boji. Ipak ima duša, kojima 
više koristi stalno uvjerenje, da je Bog (djelovao u njima), nego bi im koristili 
svi strahovi, što bi im se mogli utjerati. Ako je duša sklona na ljubav i 
zahvalnost po naravi, prije će je povratiti k Bogu uspomena na milosti, što 
joj je iskazao, nego da joj se predoče sve paklene kazne. Barem se tako 
zbivalo meni, sve ako sam loša. 

16. O znacima ću dobroga duha raspravljati opširnije kasnije. Stajalo me je 
mnogo muke, dok sam ih izvela na čistac. Zato neću više ovdje o njima 
govoriti. Dočim, da ću s milošću Božjom donekle pravo pogoditi. Jer bez 
obzira na iskustvo, iz kojega sam mnogo naučila, znam to od nekih veoma 
učenih učenjaka i vrlo svetih ljudi, kojima se s razlogom može vjerovati. I 
tako se duše, koje dopru do ovog stupnja po dobroti Gospodnjoj, neće 
mučiti, kao što sam se ja mučila. 



GLAVA XVI. 


Raspravlja o trećem stupnju molitve. Tumači veoma uzvišene stvari i što može 
duša, koja dopre dovle, te učinke, što ih djeluju ove tako velike milosti 
Gospodnje (Ovaj sadržaj) potiče uvelike duh da hvali Boga, a na veliku je 

utjehu onome, ko dopre dovle. 

1. Govorimo sada o trećoj vodi, kojom se polijeva ovaj vrt, a to je voda 
tekućica iz rijeke ili iz vrela. Natapa se s mnogo manje truda, premda zadaje 
nešto truda dovođenju vode. Gospodin hoće ovdje da pomogne vrtlaru tako, 
te je On u neku ruku vrtlar pa sam radi sve. Tu spavaju duševne moći, koje 
se ni sasvim ne izgube niti shvataju kako rade. Veselje je, užitak i naslada 
kud i kamo veća nego kod prvašnjega stupnja. Rekao bi, da voda milosti 
doseže toj duši do grla, pa ne može i ne zna, ni kako bi naprijed ni natrag. 
Htjela bi samo uživati preveliku slavu. Duši je kao čovjeku, koji već drži 
svijeću u ruci i za malo će ga pokositi željkovana smrt. U toj smrtnoj borbi 
uživa duša veću nasladu, nego se može izreći. Čini mi se, da to nije ništa 
drugo van potpuno umiranje svim stvarima i uživanje Boga. Ja neznam, 
kako bih to drugim riječima izrekla i razjasnila. Ni duša ne zna onda, što bi 
radila. Ne zna, bi li govorila ili šutjela, bi li se smijala ili plakala. To je slavna 
nesklapnost, nebeska ludost, gdje se uči prava mudrost, i za dušu najslađi 
način uživanja. 

2. Bit će, mislim, pet ili šest godina, da mi je Gospodin dao ovu molitvu 
često u obilju. A ja je nisam razumjela, niti sam znala izreći. Zato sam i 
držala, kad stignem dovle, da ću moći reći vrlo malo ili neću ništa. Doduše 
sam posve jasno, shvatala, da nisu ovdje sasvim sjedinjene sve moći (s 
Bogom) i da je ovo sjedinjenje veće od pređašnjega. No priznajem, da nisam 
mogla odrediti ni shvatiti, kakva je bila ta razlika. Držim, da mi je radi 
poniznosti, s kojom je Vaša milost htjela, da joj pomogne priprostoća kao što 
je moja, Gospodin danas poslije pričesti dao onu molitvu tako, te nisam 
mogla naprijed. Dao mi je i ove poredbe i naučio me je, kako ću izreći i što 
ovdje mora činiti moja duša. Ja se zbilja začudih i razumijeh sve u jedan čas. 
Često sam bila kao izvan sebe i opojena ovom ljubavlju, a nikad nisam 
mogla razumjeti, kako je to bivalo. Istina, shvatala sam, da Bog djeluje u 
meni, ali nisam mogla razumjeti, kako djeluje ovdje jer su uistinu duševne 
moći nemalo sasvim sjedinjene (s Bogom), ali nisu tako udaljene, te ne bi 
djelovale. Izvanredno sam se obradovala, da sam to sada razumjela. 
Blagoslovljen bio Gospodin, koji me je tako obdario! 

3. Kod ove su molitve duševne moći sposobne samo da se bave sve 
Bogom. Čini se, da se nijedna ne usuđuje ni ganuti, a ni mi ih ne možemo 
potaći da se pomaknu, van da s velikim naporom pregnemo te se 
rastresemo. A čini mi se, da se onda ne bi ni to sasvim moglo učiniti. Ovdje 
se govori mnogo riječi na hvalu Božju, ali bez reda, ako ih ne sredi sam 
Gospodin. Barem razum ovdje ne može ništa. Duša bi htjela glasno kliktati 
hvaleći Boga. Ne zna se snaći, obuzima je slatki nemir. Eto, već se otvara 
cvijeće, već počinje davati miloduh. Ovdje bi htjela duša, da je svi vide i 
shvate njezinu slavu, pa da hvale Boga i pomažu joj. Rado bi svima dati 
udjela u svojoj radosti, jer ne može toliko uživati. Čini mi se kao ona 
evanđeoska žena, štono je htjela sazvati ili sazvala svoje susjede (Luk. 15, 

6. 9.). Čini mi se, da je to morao osjećati i divni duh kraljevskoga proroka 
Davida, kad je svirao i pjevao uz harfu na hvalu Božju. Gojim veliku 
pobožnost prema ovome slavnom Kralju, pa bih rado, da je goje svi, 



pogotovu mi, koji smo grešnici. 46 

4. O Bože moj, kakova je duša, kad joj je ovako! Htjela bi, da se sva 
pretvori u jezike, pa da hvali Gospodina. Govori tisuću svetih besmislica i 
vazda pogađa te godi onome, koji je drži tako. Poznam osobu 47 koja nije bila 
pjesnikinja, a ipak se zbivalo, da je brzo pjevala pjesme vrlo čuvstvene i u 
njima dobro isticala svoju muku. Nije ih kitio njezin razum, već se tužila 
Bogu, da još više uživa slavu, što joj je zadavala tako slatku muku. Željela 
je, da joj se raskomada čitavo tijelo i duša, da pokaže radost, što je osjećala 
s tom mukom. Kakve bi joj se muke predočile, kojih ne bi radosno podnijela 
za svoga Gospodina? Vidi ona jasno 48 , da mučenici nisu trpeći muke radili 
ništa, jer duša dobro poznaje, da joj jakost dolazi s druge strane. A što će 
istom osjećati, kad opet dođe k razumu, da živi u svijetu, i kad se bude 
morala vratiti k brigama i izvrši van ju dužnosti? Držim da nisam nimalo 
prevršila. Dapače zaostaje daleko sve, što rekoh o ovoj vrsti radosti, koju 
hoće Gospodin da uživa duša u ovom progonstvu. Slava ti dovijeka, 
Gospodine! Neka te dovijeka hvale sve stvari! Kralju moj, dok ovo pišem, po 
tvojoj dobroti i milosti nisam bez one svete ludosti nebeske. Ti mi bez 
ikakve moje zasluge iskazuješ ovu milost. Daj, molim te, da svi oni, s kojima 
drugujem, budu svi luđaci tvoje ljubavi; ili daj da više ni s kim ne općim; ili 
uredi, Gospodine, da se više ni za što ne moram brinuti; ili me uzmi iz 
svijeta. Ne može već, Bože moj, ova tvoja sluškinja trpjeti tolikih muka, što 
je snalaze videći, da je bez Tebe. A mora li već živjeti, ne ište nikakva mira u 
ovom životu, pa joj ga Ti i ne daj. Ta bi se duša već rado vidjeti slobodna. 
Jelo je ubija, spavanje joj dosađuje. Vidi, gdje joj vrijeme života prolazi u 
lagodnosti, a ipak je ništa ne može razveseliti izvan Tebe. Čini se, da živi 
protiv naravi, jer ne bi htjela već živjeti u sebi nego u Tebi. 

5. O pravi Gospodine i slavo moja, kako si laki i preteški križ pripravio 
onima, koji dopru do ovoga stanja! Lak je, jer je sladak; a težak je, jer se 
zbiva gdjekad, da ga ne podnosi nikakva strpljivost. A ipak ne bi htjela nikad 
biti bez njega, ako ni zašto, van da vidi sebe već s Tobom. Kad se sjeti, da ti 
dosele nije ni u čemu služila, a da bi ti živeći dulje još mogla služiti, željela bi 
na prtiti još teže breme i ne umrijeti do svršetka svijeta; da ti iskaže i malu 
službu, ne mari za svoj mir. Ne zna što bi poželjela; ali shvata dobro, da ne 
želi drugo nego Tebe. 

6. O sinko moj (jer je tako ponizan, koji hoće da se tako naziva, a kojemu 
je ovo upravljeno i zapovjedio mi je da ovo napišem) 49 neka bude samo za 
vas, vidite li da u nekim stvarima idem predaleko; jer nema razloga, koji bi 
bio dostatan, da me ustavi, kad me Gospodin digne nad mene. A držim, da i 
ne govorim ja, otkad sam se jutros pričestila. Čini mi se, da sanjam ovo, što 
gledam i rado bih gledati samo bolesnike od iste bolesti, kao što sam i ja 
sada. Molim vašu milost, budimo svi ludi iz ljubavi prema onome, koji je 
dopustio iz ljubavi prema nama, da ga zovu tako. Vaša milost kaže, da me 

46 Slika svečanosti kralja Davida u Kalendaru karmelaka, što ga je 1564. 
pregledao Gener. Kapitul. 

47 Bila je to sama sv. Majka. 

48 Gotovo — dodaje D. Banjez. Bogoslovski je tačnije — Fr. Luis de Leon 
umetnu u prvom izdanju. 

49 Govori o o. Gorciji Toledskom. Rijeci je u zaporci precrtala tuda ruka. 

Možda je o. Banjez. 



ljubi. Pa dobro! Želim, da mi to pokažete tako, te se pripravite da vam Bog 
udijeli ovu milost. Jer ih vidim vrlo malo, u kojih ne zapažam preveliku 
razboritost, kad se radi o njihovoj koristi. Možda je to u mene više nego u 
svih drugih. Ne dopustite toga, vaša milosti. Oče moj, jer ste mi i otac kao i 
sin, budući da ste moj ispovjednik, kojemu sam povjerila svoju dušu. 

Otvorite mi oči s istinom; jer se upotrebljavaju veoma malo ove istine. 

7. Željela bih, da se nas petorica složimo, koji se sada ljubimo u Kristu. 50 
Kao što se u ovo vrijeme združuju potajice protiv Njegova Veličanstva te 
snuju opačine i krivovjerja, gledali bismo se i mi kadikad sastajati, da jedni 
drugim otvaramo oči i pokazujemo, u čemu bismo se mogli popraviti i 
ugoditi Bogu. Jer niko ne poznaje sebe onako dobro, kao što nas poznaju 
oni, što nas promatraju, samo ako ih vodi ljubav i briga, da nam koriste. 51 
Rekoh potajice, jer sad već takav govor nije uobičajen. I propovjednici 
uređuju svoje besjede tako te niko ne bude nezadovoljan. 52 Imat će dobru 
nakanu. I djelo će biti dobro. No tako se malo njih poboljšava. A zašto ih 
nema mnogo, koji se slušajući propovijedi ne okane javnih opačina? Znate li, 
što se meni čini? Jer propovjednici upotrebljavaju mnogo razboritosti. Ne 
gore velikim ognjem ljubavi Božje, ne mareći za veliku razboritost, kao što 
su gorjeli apostoli, zato taj plamen malo i grije. Ne kažem, da bi njihova 
ljubav morala biti onolika kolika je bila apostolska. No željela bih, da bude 
svakako veća, nego što je gledam. Znade li vaša milost, do čega mora 
mnogo stajati? Treba mrziti na ovaj život i malo cijeniti čast. Kad su apostoli 
naviještali i branili istinitost na slavu Božju, bilo im je svejedno, hoće li sve 
izgubiti ili dobiti; jer ko zaista sve stavi na kocku za Boga, jednako podnosi 
jedno i drugo. Ne kažem, da sam i ja takva; ali bih željela biti. 

8. O velike li slobode, u kojoj se drži za sužanjstvo, mora li se živjeti i 
raditi po zakonima svijeta! Postigne li se ona od Gospodina, nema više roba, 
koji ne bi sve stavio na kocku, da se oslobodi i vrati u svoju domovinu. A jer 
je to pravi put, ne smije se na njemu mirovati, jer ne dobismo tako velikoga 
blaga, dok nam se ne svrši život. Neka nam Gospodin dade za to svoju 


50 Možda su to bili magister Daza, Franjo de Salcedo, gđa Guiomar de Ulloa i 
o. Garcia Toledski ili o. Ibanez. 

51 Što govori o krivovjerjima, proteže se na potajna društva, što su ih osnivali 
u Valjadolidu krivovjerci ili sumnjivi s krivovjerja, a na čelu im dr. Augustin 
Cazalla, kanonik iz Salamanke, kapelan i propovjednik Karla V. Svršiše na 
lomači 24. V. 1559. u Valadolidu. Tu biše osuđena vrlo odlična lica, kao Dona 
Ana Enriquez, sestra markiza de Alanices i nekad prijateljica Svetice. Bijaše 
to jedna od onih osuda, što najviše zaprepastiše španjolsku. Pristaše Cazalini 
šireći krivovjerje dopriješe i do Avile. Ondje htjedoše govoriti s gđom 
Guiomar de Ulloa i s drugim pobožnim gospođama, pa i sa samom sv. 
Majkom. Ona je običavala pripovijedati prema izjavi Ane od Isusa u 
Obavijestima Salamanaćkim g. 1597.: »Krivovjerac Cazalla i njegovi 
sljedbenici htjedoše raspravljati s gđom Guiomar de Ulloa i s drugim 
gospođama cedaricama i redovnicama. A kad doznaše, da govore s osobama 
različnih redova, rekoše, da neće ulaziti u kuće s toliko vrata. I tako se 
očuvaše, da ne doznadu ništa o njima. Polakomiše se, da govore i sa samom 
Sveticom, prije nego doznaše, da je u saobraćaju s toliko njih.« (Memorias 
Historialea A n. 67.). 

52 Na rubu izvornika dodade o. Banez: Legant praedicatores: Neka čitaju 
propovjednici. 



milost. Neka vaša milost razdere ovo, što rekoh ako joj se svidi. Uzmite, da 
je to pismo za vas i oprostite mi, što sam bila drska. 



GLAVA XVII. 


Nastavlja isto gradivo i tumači treći stupanj molitve. Završuje tumač učinaka, što ih 
čini ova molitva. Ističe štetu 53 što je ovdje, čini mašta i pamet. 

1. Govorila sam, mislim, dosta o ovom načinu molitve i ob onom, što 
mora pritom činiti duša, ili recimo bolje, što čini Bog u njoj. Jer on preuzimlje 
vrtlarski posao i hoće, da duša planduje. Samo volja pristaje uz milosti, što 
ih duša uživa. Usto se mora ponuditi za sve, što prava mudrost htjedne 
djelovati u duši. A zato je jamačno potrebna srčanost. Jer uživa duša toliku 
radost, te se čini, kadikad, da će sad na skočiti iz tijela. A kako bi srećna bila 
ta smrt! 

2. Ovdje bi, mislim, dobro došlo, što je rečeno vašoj milosti, da se sasvim 
predamo u ruke Božje. Hoće li (Bog) da digne dušu u nebo, neka bude. Hoće 
li da je ponese u pakao, ne trpi muke, jer ide sa svojim dobrom. Hoće li da 
joj sasvim svrši život, ona to želi! Hoće li da živi još tisuću godina, pristaje i 
na to. Neka Njegovo Veličanstvo radi kao sa svojim vlasništvom. Duša nije 
više sama svoja, sasvim je predana Gospodinu. Neka stoga bude sasvim bez 
brige. Kad Bog udijeli duši tako uzvišenu molitvu, može ona sve to pa i 
mnogo više; jer su to učinci ove molitve. Duša shvata, da to radi bez 
umaranja razuma. Samo čini mi se, duša stoji kao zapanjena gledajući, kako 
dobro Gospodin vrši vrtlarov posao, i neće, da razum preuzme ikakav trud, 
van da uživa miris cvijeća, što počinje mirisati. Najbolji vrtlar i stvoritelj vode 
za jednoga posjeta, pa trajao i malo, daje (duši) vode bez mjere, što 
siromašna duša nije mogla doseći svojim radom, umarajući možda razum 
dvadeset godina, učini ovaj nebeski vrtlar u jedan čas. I plod raste i zori 
tako, te se duša može prehranjivati iz svoga vrta, jer tako hoće Gospodin. 

No ne dopušta joj, da razdijeli to voće, dok ona sama ne bude dosta jaka 
uživajući ga. Inače joj bi ga nestalo, dok ga kušaju ne dajući joj nikakve 
koristi ni plaćajući oni, kojima ga daje. Ona bi ih sama uzdržavala i hranila o 
svom trošku, a sama bi možda umrla od gladi. Ljudi će takva razuma dobro 
razumjeti, što hoću da kažem, i bolje će znati primijeniti, nego bih ja znala 
reći, pa se neću umarati. 

3. Napokon, kreposti ojačaju ovdje više nego u pređašnjoj molitvi mira. 
Duša ih ne može ne poznati. 54 Ona vidi sebe sasvim drugačiju i ne zna 
sama, kako započinje djelovati velike stvari s pomoću mirisa, što joj ga daje 
cvijeće, jer hoće Gospodin, da se cvijeće otvori, da duša vidi 55 , da ima 
kreposti. No duša vidi vrlo dobro, da ih nije mogla dobiti ona, niti ih je mogla 
dobiti u mnogo godina, van da joj ih je u tako kratko vrijeme dao nebeski 
vrtlar. Sad je i poniznost duše mnogo veća i dublja nego prije, jer vidi 
jasnije, da nije učinila ni malo ni mnogo, van je samo pristala, da Gospodin 
udijeli svoje milosti i da ih volja prigrli. Ovaj je način molitve, čini mi se, vrlo 
očevidno ujedinjenje čitave duše s Bogom. Samo, čini se, hoće Njegovo 


53 Dano = šetu napisa Svetica. Banez to promijeni u impedimento = zapreku. 
Fr. Luis de Leon se ne obazre na Banezov ispravak. 

54 Te je riječi nagodio i precrtao u izvorniku o. Banez. U svojem ih je izdanja 
uvrstio Fr. Luis 

55 vea = vidi, napisa Svetica. O. Banjez ispravi crea = vjeruje, drži. U prvom 
izdanju stoji conozca — upozna. 



Veličanstvo da dopusti duševnim moćima, te upoznaju i raduju se onome, 
što ono tu mnogo radi. 

4. Događa se kadikad, pa i vrlo često, da je volja sjedinjena. (Spominjem 
to stoga, da vaša milost vidi, e je to moguće, i da razumijete, kad vam se to 
desi; jer je barem mene isprvice smelo.) Tad se vidi jasno 56 i razumije se, da 
je volja svezana i da uživa. Kažem, da se vidi jasno. I u velikom je miru 
sama volja, dok su s druge strane razum i pamet tako slobodni, te se mogu 
baviti poslovima i činiti djela ljubavi. Čini se, da je ova molitva jedno isto, 
što i molitva mira, o kojoj sam već govorila. Ali se djelomice od nje razlikuje. 
Ovdje se duša ne bi htjela ni ganuti ni pomaknuti, van uživa u svetoj dokolici 
Marijinoj. Kod ove molitve može biti i Marta. Tako u neku ruku spaja aktivni i 
kontemplationi život, pa se može baviti djelima ljubavi, poslovima, što 
dolikuju njezinu staležu i čitanjem. Ipak nisu (razum i pamet) sami sebi 
gospodari i dobro shvataju, da je najbolji dio duše drugdje. Tu biva, kanda 
govorimo s nekim, a s druge nam strane govori neko drugi, tako te ne 
možemo pravo paziti ni na jednoga ni na drugoga. Ovo se stanje osjeća vrlo 
jasno i usto daje mnogo zadovoljstva i radosti. (Ujedno je ovo stanje) velika 
priprava za dušu, kad ima vremena za samoću ili se ne bavi poslovima, da 
dođe do vrlo spokojnog mira. Duša je slična čovjeku situ, kojemu više ne 
treba hrane. Želudac mu je tako zadovoljan, te se protivi svakom jelu. Ali 
opet nije tako sit, te ne bi drage volje užio dobrih jela, ako ih vidi. Tako ni 
duše ne zadovoljava i ne bi htjela nikakve radosti svjetske, jer ima u sebi 
onoga, koji je više zadovoljava. A želi veće radosti Božje, još vruće čežnje da 
zadovolji svoje želje da bude s Njim i više uživa. 

5. Ima još i druga vrst sjedinjenja. Nije to doduše potpuno sjedinjenje, ali 
je veće nego ovo, što ga spomenuh (u posljednjem odsječku). A opet nije 
onoliko, koliko sam spomenula govoreći o trećoj vodi. Ako vaša milost već 
nema sve te vrsti sjedinjenja, dade li vam ih Gospodin, bit će vam veoma 
ugodno, kad ih nađete ovdje opisane i kad ih razumijete. Jer je već jedna 
milost, kad Gospodin dade milost; druga je milost spoznaja te milosti; a 
treća je milost znati izreći i uputiti, kakva je. Čini se doduše, da nije 
potrebno više nego prva milost. A ipak je velika korist i blagodat, ako se i 
razumije (primljena milost). To pomaže duši, da se očuva od smetnje i 
straha, te to srčanije stupa putem Gospodnjim i gazi nogama sve stvari 
svjetovne. A svak ima razloga, da hvali Gospodina za ovu milost: ko je ima 
(jer je ima), a ko je nema, jer ju je Njegovo Veličanstvo dalo nekom od onih, 
što žive s nama, da nam tim koristi. A ovo se često događa kod ove vrsti 
sjedinjenja, kojoj ću govoriti (a posebice meni daje Bog ovakvu milost vrlo 
često) — događa se — da Bog sabere volju, a čini mi se razum, jer on ne 
promišlja, nego je samo zabavljen s užitkom Boga. Događa mu se kao 
onom, koji gleda, a vidi toga toliko, da ne zna, kamo bi gledao. Jedno mu se 
za drugim gubi s vida, te ne može ni o čemu dati znaka. Pamet ostaje 
slobodna, a mora da zajedno ostaje i mašta. Kad ona vidi, da ostaje sama, 
začudan je na hvalu Boga rat, što ga podiže, i kako nastoji uznemiriti sve. 
Mene tako izmori i tako mi omrzne, te često molim Gospodina, neka je uzme 
od mene u to vrijeme, ako me ima toliko uznemirivati. Gdjekad mu kažem: 
Kad će, moj Bože, već biti sjedinjena sva moja duša na tvoju hvalu, a neće 
biti tako razdijeljena, da ne može sama sebi pomoći? Ovdje vidim zlo, što 


56 vese claro prekriži o. Banez. Fr. Luis mjesto vese claro uvrsti conocese = 
poznaje se. 



nam ga uzrokuje grijeh, jer nas je tako podjarmio, te ne možemo raditi, što 
bismo htjeli, to jest vazda biti zabavljeni s Bogom. 

6. Rekoh, događa mi se često, pa tako mi bi i danas, i zato mi je dobro u 
pameti: vidim, duša mi se rasplinjuje (želeći), da bude sva združena ondje, 
gdje je njezin veći dio. A to nije moguće, jer joj pamet i mašta spremaju 
takav rat, pa ne dadu, da ih svlada. No druge im moći manjkaju, te ne mogu 
ništa, pa ni duši nauditi. Ali je vrlo uznemiruju. Rekoh, da ne mogu duši 
nauditi, jer nemaju snage, niti se zaustavljaju ikad stalno. Razum ne pomaže 
(pameti) ni malo ni mnogo, što mu predoči, zato (ni pamet ni mašta) ne 
ostaje ni kod čega, već od jednoga trči k drugom, pa se čini, da su to noćni 
dosadni i nemirni leptirići: tako lijeću od jednoga do drugoga kraja. Čini mi 
se, da je ova poredba veoma prikladna; jer ako (pamet) i ne može ništa 
nauditi, dosadna je 

onima, što je vide. Ne znam, kakvo je sredstvo protiv toga, jer mi ga dosele 
nije Bog pokazao. Rado bih ga bila upotrijebila za se, jer me, kako rekoh, 
(pamet) često muči. Tu se u jednu pokazuje naša bijeda, a u drugu se jasno 
očituje velika moć Božja. Jer nam ova (duševna moć), koja ostaje slobodna 
toliko škodi i umara nas, a druge nam (moći), koje su s Njegovim 
Veličanstvom sjedinjene, pribavljaju mir. 

7. Trudila sam se mnogo godina i napokon sam našla najbolje sredstvo, 
što ga već spomenuh u molitvi mira, da se naime za pamet ne haje kao ni 
za luđaka. Neka joj se pusti njezina tvrdokornost, koju joj samo Bog može 
oduzeti. A napokon ostaje ona ovdje samo robinja. Podnosimo je dakle 
strpljivo kao Jakov Liju; jer nam Gospodin iskazuje dosta milosti dopuštajući, 
da uživamo Rahelu. Rekoh, da (pamet) ostaje robinja, jer uza sve napore ne 
može privući k sebi druge moći, dok one nju bez ikakva truda privlače k 
sebi. Kadikad se svidi Bogu te požali pamet videći je onako izgubljenu i 
uznemirenu sa željom, da bude s drugim moćima. I Njegovo Veličanstvo 
pristane, da se spali na ognju one božanske svijeće, na kojem su druge moći 
već postale pepelom, jer su izgubile svoj naravski bitak i u neku postale 
nadnaravske uživajući tako velika dobra. 

8. Kod svih je tih načina (molitve), što sam ih razložila govoreći o toj 
posljednjoj vodi iz vrela, tako velika slava i mir duše, te posve očevidno 
učestvuje i tijelo kod ove radosti i užitka. To je posve očevidno, pa i kreposti 
rastu onako, kao što sam opisala. Čini se, da je Gospodin htio stanja, u 
kojima se duša nalazi, po mojem mnijenju tako pokazati, kao što se najviše 
može ovdje. Neka vaša milost raspreda o tom s učenjakom, iskusnim u 
duhovnom životu, koji je već dopro dovle. Rekne li, da je dobro, vjerujte, da 
vam je ovo Bog govorio i cijenite to uvelike Njegovu Veličanstvu. Kako već 
rekoh, s vremenom ćete se veoma radovati, kad vam Bog da, te razumijete 
ove milosti, dok vam Bog ne dade samu milost. Kad vam Njegovo 
Veličanstvo tad dade prvu milost, svojim ćete je razumom i učenošću 
razumjeti s pomoću ovoga što je napisano. Slava mu za sve u sve vijeke 
vjekova. Amen. 



GLAVA XVIII. 


U njoj raspravlja o četvrtom stupnju molitve. Započinje tumačiti »izvrsnim 
načinom«, veliko dostojanstvo, na koje Gospodin diže dušu, koja je na ovom 
stupnju. Ovo može ohrabriti uvelike one, koji se bave unutarnjom molitvom, 
da uznastoje doprijeti do tako uzvišenog stupnja, jer se može doseći na 
zemlji, ako i ne svojom zaslugom, a ono dobrotom Gospodnjom. »Neka se 
čita pozorno, jer se razlaže na vrlo slastan način i sadržava vrlo znamenite 

stvari «. 57 

1. Neka me Gospodin nauči riječi, eda uzmogu volj što reći o četvrtoj 
vodi. Njegova je milost ovdje kud i kamo potrebnija nego kod one pređašnje 
ili treće vode, jer ondje i duša osjeća, da nije sasvim umrla. Možemo tako 
reći, jer je mrtva barem svijetu. No, kako rekoh, ima još osjećaja te shvata, 
da je u svijetu i osjeća svoju osamljenost. A služi se i vanjštinom, da barem 
znacima pokaže, što osjeća. Kod svake molitve i njezinih načina, o kojima je 
bilo govora, radi nešto i vrtlar, premda je kod tih posljednjih načina rad 
spojen s takvom slavom i utjehom duše, te ga (vrtlar) ne bi htio nikad 
ostaviti. Zato se ni rad ne osjeća kao trud već kao slava. Ovdje — kod 
četvrte vode — nema osjećaja, van užitak, i to tako, da se ne razumije, što 
se uživa. Spoznaje se doduše, da se uživa dobro, što obuhvata sva dobra; ali 
se ne shvata to dobro. Sva su sjetila zabavljena tim užitkom tako, te nijedno 
nije nezaposleno, da bi se moglo baviti čim unutarnjim ili vanjskim. Kod 
prvih stupanja im je bilo dopušteno, kako rekoh, da mogu donekle pokazati, 
kakvu veliku nasladu uživaju. Ovdje duša uživa kud i kamo veću nasladu, pa 
je daleko manje može i pokazati, jer nema ni tijelo ni duša toliko snage, da 
bi mogli saopćiti takvu nasladu. U ovo bi joj vrijeme bilo sve velika zapreka, 
muka i smetnja njezina mira. A kažem: ako su sjedinjene sve moći s Bogom, 
sve ako bi htjela, ne bi se mogla baviti ničim drugim, dok to jedinstvo traje; 
ako li bi mogla, već ne bi bilo jedinstvo. 

2. A kako je i što je ovo, što se zove sjedinjenje, ne znam protumačiti. 
Razlaže se u Mističkoj teologiji. Ja ne znam nabrojiti ni izričaja. Ne mogu 
razumjeti, ni što je um, ni kako se razlikuje od duše ili od duha. Čini mi se, 
da je sve to jedno isto. Duša se dakako diže sama nada se, kao što oganj 
goreći plamti, a kadikad silno uzbukti. Taj se plamen digne vrlo visoko iznad 
ognja, no radi toga nije nešto različan, van isti onaj plamen, koji je u ognju. 
Vaša će milost to razumjeti sa svojom znanošću, a ja ne umijem bolje kazati. 

3. Ja bih samo rado razložiti, što osjeća duša, kad je u tom božanskom 
jedinstvu. Jedinstvo je, već se znade, spajanje dviju razdijeljenih stvari u 
jednu. O Gospodine moj, kako si dobar! Blagoslovljen budi dovijeka! Neka te 
hvale sve stvari, Bože moj! Ta Ti si nas tako ljubio, te možemo uistinu 
govoriti o tom saobraćaju, koji i u ovom progonstvu podržavaš s dušama. Pa 
kad bi ta veza bila samo s dobrima, bila bi to velika darežljivost i 
veledušnost. Napokon je to tvoja veledušnost. Gospodine, koju daješ prema 
svojoj veličini. O beskrajna darežljivosti, kako su veličanstvena tvoja cijela! 
Snebivaju ona svakoga, komu nije razum obuzet zemaljskim stvarima, tako 
te ne bi mogao nikako razumjeti istina. A kako visoke milosti dijeliš dušama, 
koje su te toliko uvrijedile! Zaista, tu prestaje moj razum. A kad stanem o 


57 Banez je podvukao sve riječi pod navodnim znakom, radi pohvale nauke, 
što je sadržavaju. 



tom misliti, ne mogu ni makac naprijed. Ta kamo bi i pošla duša, da se ne 
mora vratiti natrag? Hoće li da ti zahvali na tako velikim milostima, ne zna, 
kako bi. Ja pomažem kadikad sama sebi govoreći besmislice. 

4. Događa se često, da primim takve milosti ili mi ih Bog istom počne 
iskazivati. Već rekoh, da se onda ne može raditi ništa. Tada govorim: 
»Gospodine, gledaj, što radiš, i ne zaboravljaj tako brzo mojih velikih 
zlodjela! Ako si ih i zaboravio, da mi oprostiš, sjećaj ih se, molim te, da 
umjereno daješ svoje milosti. Ne lijevaj, Stvoritelju moj, tako dragocjene 
tekućine u ovako krhku posudu, jer si već drugda vidio, da ću je opet 
prosuti. Ne stavljaj takvoga blaga ondje, gdje nije, kako bi trebalo, propala 
sva pomama za utjehama ovoga života; jer će ga (duša) uludo potrošiti. 
Zašto povjeravaš snagu ovoga grada i ključe od utvrde tako plašljivu 
zapovjedniku, koji će pustiti neprijatelje unutra kod prve navale? Neka ne 
bude, vječni Kralju, tolika tvoja ljubav, te stavljaš na kocku tako skupocjene 
dragulje. Čini se, Gospodine moj, da se daje samo prilika, te se malo cijene, 
kad ih daješ u vlast tako zlu, podlu, slabu i bijednu biću. Sve kad bih se 
trsila, da tvojom pomoću, koja mi i te kako treba ovako slaboj, ne izgubim 
ovih dragulja, ne bih s njima nikomu dala nikakve koristi. Napokon sam ja 
žena, i to ne dobra nego zla žena. Čini se, da se talenti ne sakrivaju, nego 
ukapaju, kad ih mećeš u tako nevrijednu zemlju. Ti, Gospodine, običavaš 
tako velike darove i milosti davati duši, samo da koristi mnogima. Ti znaš. 
Gospodine, da te molim sa svom voljom i svim srcem, i molila sam te 
gdjekad, i držim za dobro, da izgubim najveće dobro, što se posjeduje na 
zemlji, pa da ga Ti dadeš onome, ko bi s tim dobrom više koristio, te naraste 
tvoja slava«. 

5. Tako sam i slično dogodice često govorila. Poslije vidjeh svoju ludost i 
malu poniznost. Ta Gospodin zna dobro, što je korisno. Znao je, da ne bih 
imala jakosti u svojoj duši te se spasim, kad me ne bi Njegovo Veličanstvo 
ojačalo. 

6. Rado bih dalje govorila o milostima i učincima, što ostaju u duši, pa što 
duša može sama činiti, ili da li duša što doprinosi, eda dopre do tako 
visokoga stanja. 

7. Događa se taj uzlet ili sjedinjenje duha s pomoću nebeske ljubavi. 

Koliko ja shvatam, razlikuje se sjedinjenje od uzleta u tom sjedinjenju. Ko 
nije iskusio toga uzleta, činit će mu se, da se ne razlikuje. A po mojem 
mnijenju, ako to oboje i jest jedno. Gospodin djeluje na različne načine. I 
duši kod uzleta mnogo više raste otrgnuće od stvorova (nego kod 
sjedinjenja). Ja sam vidjela jasno, da je uzlet posebna milost, premda je, 
kako rekoh, sve jedno, ili se tako čini. No mali je oganj isto tako oganj kao i 
veliki; a ipak je jasna razlika, koja je među obima. Mnogo vremena mine, 
dok se u malom ognju zažari mali komadić željeza. Ako li je oganj velik, 
izgubi i veliki komad željeza u njemu u vrlo kratko vrijeme prividno svoju bit. 
Tako mi se čini da je i s tim dvjema vrstima milosti Gospodnje. Znam, da će 
to dobro razumjeti, ko je već dopro do ushita. .Ko toga nije iskusio, činit će 
mu se, da je ovo što rekoh besmislica. Možda i jest. Ne bi bilo čudo, kad bi 
govorili besmislice čeljade, kao što sam ja, ako hoće da govori o takvoj 
uzvišenoj stvari i da razloži ono, za što, čini se, nema riječi, ni da samo 
počne. 

8. No Njegovo Veličanstvo znade, da uz posluh nemam druge nakane, 



nego primamiti dušu ktako velikom dobru. Zato držim, da će mi Gospodin 
pomoći kod ovog tumačenja. Neću govoriti ništa, van što sam uvelike sama 
iskusila. I zbilja je tako. Kad počeh pisati o ovoj posljednjoj vodi, pričini mi 
se, da nije moguće, te bih o tom znala što raspredati, i to još manje, nego 
da govorim grčki. Tako je to teško. Ostavih dakle pisanje i pođoh na pričest. 
Slava Gospodinu, koji tako pomaže neznalicama! O kreposti posluha, tebi je 
sve moguće! Bog mi prosvijetli razum u jednu riječima, a u drugu mi 
predoči, kako moram izgovarati. Čini se, da Njegovo Veličanstvo, kao što je 
učinilo kod pređašnje molitve kani izreći ono, što ja ne mogu niti znam. Ovo 
je zgoljna istina. I stoga je njegova nauka, što ovdje bude dobro. A jasno je, 
da zlo što je ovdje, potječe od mora zala, to jest od mene; Bit će duša, koje 
su doprle do stupnjeva molitve, kao što je Gospodin učinio milost ovoj 
bijednici. Mora ih biti mnogo. Ako im se pričini, da su na stranputici pa se 
htjednu posvjetovati sa mnom, Gospodin će pomoći svojoj službenici, pa će 
im pokazati pravu istinu. 

9. Da prozborim sada ob onoj vodi, što dolazi s neba, da svojim obiljem 
napuni i zasiti sav ovaj vrt vodom. Kad bi Gospodin htio dati ovu vodu, 
kadgod je zatreba, da nikad ne prestane, očito bi vrtlar živio u miru. A vidi 
se, kako bi se radovao, kad ne bi bilo zime, van vazda blago vrijeme, pa ne 
bi nikad ponestalo cvijeća ni voća. No to je nemoguće, dok živimo. Treba se 
vazda starati, kad ponestane jedne vode, da pribavimo druge. Ova voda s 
neba dolazi često, kad se vrtlar najmanje brine. Istina je, da isprvice pada 
skoro uvijek nakon obilate unutarnje molitve; jer Gospodin hoće, da ova 
ptičica uzlijeće od stupnja do stupnja i napokon je uzme te metne u 
gnijezdo, da počine. Kad vidi, gdje leti već dugo nastojeći da razumom i 
voljom i svim drugim moćima traži Boga i omili mu, hoće da joj dade 
nagradu i u ovom životu. A kakva je to golema nagrada! Dosta je jedan 
dašak, da naplati sve muke, što ih može podnijeti u životu! 

10. Dok duša tako traži Boga, osjeća, da u prevelikoj i prijatnoj nasladi 
slabi i nekako se onesvješćuje. Stane joj dah i iščeznu sve tjelesne sile, pa 
ne može ni rukama micati van s velikom mukom. Oči se zatvore, sve ako i 
neće da ih sklopi. Ako li ih drži otvorene, ne vidi gotovo ništa. Ako čita, ne 
može pravo pogoditi ni izgovoriti slova, pa ih gotovo ne može dobro ni 
poznati. Vidi, da je pred njom slovo. No razum joj ne pomaže, pa ga ne zna 
čitati, ako bi i htjela. Čuje, ali ne razumije, što čuje. I tako joj sjetila ne 
koriste, van joj smetaju, da ne može do kraja ostati u svome užitku, i tako 
joj više škode. Govoriti ne može, jer ne može pravo složiti riječi niti ima 
snage, da je uzmogne izgovoriti, sve ako je pogodi složiti. Izgubi se naime 
sva vanjska snaga, a pomnože se sile duševne, da duša uzmogne bolje 
uživati svoju slavu. I vanjska je naslada, što se ćuti, velika i posve očevidna. 

11. Ova molitva ne udi, pa bila i neznam koliko duga. Meni barem nije 
nikad naudila i ne sjećam se, kada god mi je Gospodin iskazao tu milost, pa 
bila kako mu drago bolesna, da sam osjetila ikakvu nevoljkost, van mi je 
vazda bilo mnogo bolje. No kakvo zlo može uzrokovati tako veliko dobro? 
Vanjski su učinci tako očevidni, te se ne može ni posumnjati, da je bio veliki 
povod; jer je oduzeo sile s tako velikom nasladom, da ih ostavi još jače. 

12. Istina, spočetka prolazi u kratko vrijeme. Barem se meni zbivalo tako, 
te je ukratko prolazilo pa se nisu mogli poznati ovi vanjski znaci ni nestanak 
sjetila. Ali se po preostalim milostima dobro raspoznaje, da je ovdje ondje 
sjalo sunce vrlo jasnim sjajem, jer je dušu tako rastalilo. A treba istaći, da je 



po mojem mnijenju veoma kratko ono vrijeme, pa bile i dugo duši 
obustavljene sve moći. Potraje li po sata, već je veoma mnogo. Čini mi se, 
da kod mene nije nikad toliko potrajalo. Istina, slabo se može prosuditi, 
koliko to traje; jer se ne ćuti. No, kažem, da veoma kratko traje vrijeme, dok 
se koja moć ne vrati k sebi. Volja se drži najbolje, ali ostale dvije moći opet 
naskoro dodijavaju. No volja ostaje mirna pa ih obustavi opet. One malko 
miruju te opet ožive. 

13. Tako se može u molitvi proboraviti i nekoliko sati, pa se i proboravi. 

Kad naime one dvije moći, razum i pamet, počnu kušati i opijati se onim 
božanskim vinom, lako opet izgube sebe, ili budu na mnogo većem dobitku. 
One se pridruže volji i naslađuju se sve tri. No kažem: kratko vrijeme traje ta 
potpuna izgubljenost duševnih moći tako, da ni mašta po mojem shvatanju 
ni u čemu ne djeluje i sasvim se izgubi. Ne povrate se ipak sasvim k sebi 
tako, te ne bi nekoliko sati mogle biti kao obezumljene, a pritom ih malo po 
malo opet Bog povraća k sebi. 

14. Dodirno sada k onom, što duša osjeća unutra. Neka to kaže ko znade, 
jer se ne može razumjeti, a kamo li izreći! Kad sam poslije pričesti bila u 
ovoj istoj molitvi i htjela ovo pisati, pomišljala sam, što duša radi u ono 
vrijeme. Nato mi reče Gospodin ovo: »Sva se duša razori, kćeri, da bolje uđe 
u mene. Već nije ona, koja živi, nego Ja. Kako ne može shvatiti, što 
spoznaje, razumijući ne razumije«. Ko je to iskusio, shvatit će donekle, jer je 
tako tamno, što se ovdje zbiva, te se ne može izreći jasnije. Mogla bih samo 
reći, da duša predočuje, e je s Bogom združena, i o tom joj ostaje takva 
izvjesnost, te se nikako ne može razuvjeriti, da ne vjeruje. Ovdje nestaje 
svih moći duševnih i tako budu obustavljene, te se nikako, kao što rekoh, ne 
upoznaje, da djeluju. Ako je (duša) promišljala koju tajnu 58 , izgubi je iz 
pameti, kao da je nikad nije imala u pameti. Ako čita, ne sjeća se, što je 
čitala i ne zaustavlja se kod toga. Tako isto, ako je molila naustice. I tako taj 
dosadni leptirić pameti ovdje oprži krila, pa ne može više lepršati. Volja je 
dakako zabavljena ljubavlju, ali ne shvata, kako ljubi. Ako razum spoznaje, 
ipak ne shvata, kako spoznaje. Barem ne može pojmiti ništa od onog što 
spoznaje. A meni se ne čini, da spoznaje; jer se kako rekoh, to ne zapaža. Ja 
ne mogu nikako toga razumjeti. 

15. Dogodilo mi se na početku, te me bilo obuzelo neznanje. Nisam znala, 
da je Bog u svim stvarima, pa sam mislila, da je tako nazočan, kao što mi se 
činilo. Nisam mogla prestati vjerovati, da je ondje, jer mi se činilo, da sam 
gotovo jasno upoznala, da je ondje bitno nazočan. Neuki su mi govorili, da je 
nazočan samo svojom milošću. Ja nisam to mogla vjerovati, jer mi se činilo, 
kako rekoh, da je nazočan. I tako sam se mučila. Veliki me učenjak iz Reda 
slavnog sv. Dominika riješi ove dvoumice. 59 On mi reče, da je nazočan (Bog 

u svim stvarima) a reče mi i kako opći s nama. To me veoma utješi. Treba 
primijetiti i shvatiti, da ova nebeska voda, ova prevelika milost Božja 
obogaćuje vazda dušu prevelikim dobicima, kao što ću reći sada. 


58 Razumije se Muke. 

59 Po svoj prilici o. Dominik Banez, premda kažu o. Gracian i Marija od sv. 
Josipa, da je bio o. Vinko Barro 



GLAVA XIX. 


Nastavlja isto gradivo. Počinje tumačiti učinke, što ih djeluje u duši ovaj stupanj 
molitve. Opominje, uvelike, da se ne vraćamo natrag i ne odustajemo od 
molitve, sve ako padnemo nakon te milosti. Ističe štete, koje će doći, ako to 
ne radimo. Treba dobro zapamtiti. Na veliku je utjehu slabićima i grešnicima. 

1. Duša ostaje iza ove molitve i sjedinjena prepuna nježnosti, tako te bi 
se htjela rasplinuti, ne od muke, već od slatkih suza. Vidi, da je okupana u 
njima, a da i ne ćuti niti zna, kada i kako ih je isplakala. No veliko joj je 
veselje, kad vidi, kako je žestina ognja ublažena vodom, koja uzrokuje, da 
žarče gori. Čini se, da je ovo arapski govor: no događa se tako. Ja sam 
nekoliko puta bila tako izvan sebe, te nisam znala, je li samo san ona slava, 
što sam je osjećala, ili me je zbilja zapala. No videći, da sam puna one vode, 
koja je tako žestoko i žurno kapala, te se činilo, da je izlijeva onaj nebeski 
oblak, vidjeh, da ovo nije bio san. Bilo je to na početku, kad je ono ukratko 
prolazilo. 

2. Duša ostaje srčana, pa bi joj bila velika utjeha, kad bi je u onaj čas za 
Boga rasjekla na komade. Tu obećava već junačka obećanja i odluke, budi 
žive želje, započinje, zazirati od svijeta i gleda jasno njegovu taštinu. Mnogo 
je više i obilatije napredovala nego u pređašnjim molitvama. I poniznost joj 
je više narasla, jer vidi jasno, da nije onu preobilnu, veličajnu milost stekla 
svojim naporom niti je što doprinijela, da je steče ili sačuva. Vidi jasno, da je 
najnedostojnija, jer u sobi, u koju ulazi mnogo sunca, nema sakrivene 
paučine. Vidi duša svoju bijedu. Tako iščezne slavičnost, te joj se čini, da je 
ne bi mogla imati; jer vidi na svoje oči, da može malo ili ništa, pa da gotovo 
nije ni pristala na ono. Čini joj se, ako i nije htjela, da su zatvorena vrata 
ovim njezinim sjetilima, eda više može uživati Gospodina. Ostaje sama s 
Njim, pa što bi drugo radila, van njega ljubila? Niti vidi niti čuje, sve da se 
silom sili. Malo ima, čim bi se mogla ponositi. Kasnije joj se predoči njezin 
podli život i veliko milosrđe Božje u svoj istini. I to tako, te ne treba ići 
razum tražiti, jer već vidi gotovo jelo, što će ga jesti i spoznavati. Sama po 
sebi vidi, da zaslužuje pakao, a da je kazne slavom. Rasplinjuje se u 
pohvalama Božjim, pa i ja bih se rado sada rastvoriti. Blagoslovljen bio, 
Gospodine moj, jer ovako blatnu močvaru, kao što sam ja, pretvaraš u tako 
čistu vodu, koja će biti za tvoj sto. Slava ti, o naslado anđela, jer tako hoćeš 
da uzdigneš tako jadnog crva! 

3. Taj korisni učinak ostane u duši neko vrijeme. Ona spoznaje jasno, da 
voće nije njezino, pa ga može početi razdjeljivati, a ne treba se bojati, da će 
ga njoj ponestati. Započinje duša odavati, da čuva (u sebi) nebesko blago i 
živo želi, da ga s drugima razdijeli, te se moli Bogu, da ne bude ona sama 
bogata. Započinje koristiti bližnjima, gotovo neopazice i ne radeći pritom 
sama ništa. No oni to zapažaju, jer je miris cvijeća tako narastao, te budi u 
njima želju, da mu se približe. Oni zapažaju, da duša ima kreposti. Vide, 
kako je zamamno njezino voće, pa bi joj rado pomogli uživati ga. Ako je ova 
zemlja iskopana trudom i mukom, progonima, ogovorima i bolestima (jer ih 
je malo, koji bez njih dolaze ovamo), i ako je omekšana, jer se otrgnula 
posve od sebičnosti, vodu upije tako, te se gotovo nikad ne osuši. No ako je 
to tlo, kao što sam ja bila na početku, još na zemlji i obraslo trnjem, a još 
neodlučeno od grešnih prigoda, ako to tlo nije zahvalno, kao što zaslužuje 



tako velika milost, opet se zemlja osuši. Ako se vrtlar ne brine i Gospodin iz 
same dobrote ne pošalje opet kiše, vrt je propao. I meni se to dogodilo 
nekoliko puta, pa se zaista zgražam stoga. Da, da nisam toga iskusila, ne 
bih mogla vjerovati. Ovo pišem na utjehu onim dušama slabima poput moje, 
da nikad ne očajaju i ne prestanu se ponadavati u veličinu Božju. Ako i 
padnu poslije s onoga vrha, na koji ih je Gospodin podigao, neka ne klonu, 
neće li da sasvim propadnu. Suze dobivaju sve. Jedna voda vuče drugu. 

4. Ovo je bio jedan od uzroka, koji me je ohrabrio, da sve ovaka, kakva 
sam, poslušam te ovo napišem i dam račun o svojem lošem životu i o 
milostima, što mi je iskazao Gospodin, premda mu nisam služila, nego sam 
ga vrijeđala. Doista bih ovdje htjela imati veliki ugled, da mi se ovo vjeruje. 
Molim se Gospodinu, da mi ga dade Njegovo Veličanstvo. Kažem: neka se 
ne plaši niko od onih, što su počeli obavljati unutarnju molitvu. Neka ne 
rekne: budem li opet zao, gore za me, nastavim li vršiti molitvu. To 
vjerujem, ako zapusti molitvu i ne popravi pogrješaka. Ako li je ne zapusti, 
neka mi vjeruje, da će ga dovesti u luku svjetlosti. U tom mi je zloduh nanio 
veliki poraz. Pretrpjeh toliko, jer sam mislila, da je mala poniznost, obavljam 
li molitvu, dok sam ovako zla. I kako rekoh, zapustih molitvu godinu i po ili 
barem godinu, jer se one po godine ne sjećam dobro. Više ne bi bilo trebalo 
niti je trebalo, da me zlodusi sunovrate u pakao, jer bih se sama bila 
strmoglavila. O Bože moj, goleme li sljepoće. Kako dobro pogađa zloduh, 
kad navali ovdje, da postigne svoju svrhu! Znade izdajnik, da je za nj 
izgubljena duša, koja ustrajno obavlja molitvu, i da joj sve pogrješke, na koje 
je on potakne, samo pomažu, te se dobrotom Božjom poslije dade s većim 
žarom na službu Božju. Do toga je njemu i te kako stalo (da dušu od toga 
odvrati). 

5. O Isuse moj, kakav je pogled na dušu, koja je doprla dovle, te padne u 
grijeh, pa joj Ti radi svoga milosrđa opet pružiš ruku i podigneš je! Kako 
duša spoznaje mnoštvo tvojih milosti i milosrđa, a i svoju bijedu! Tu se ona 
doista rastvara i spoznaje tvoju veličinu. Tu se ne usuđuje da podigne svoje 
oči, i samo ih diže, da upozna, što ti duguje. Tu se obraća pobožno k 
nebeskoj Kraljici, da te ona ublaži. Tu zaziva svece, što si ih Ti pozvao pa su 
poslije pali, da joj pomažu. Ovdje joj se čini preveliko sve, što joj daješ, jer 
vidi, da nije vrijedna zemlje, što je gazi. Ona hrli k Sakramentima. Tu joj 
oživljuje vjera, kad opazi silu, što je Bog stavio u njih. Tu te hvali i slavi, jer 
si ostavio takav lijek i balzam za naše rane, koji ih ne liječi samo površice, 
nego ih posve uklanja. Duša se tome čudi. A ko se ne bi čudio, Gospodine 
moje duše, tako velikom milosrđu i golemoj milosti, nakon tako gadne i 
odurne izdaje? Ne znam, kako mi ne puca srce, dok ovo pišem, jer sam bila 
tako zla. 

6. Ovim suzicama, što ih sada ronim i što su Tvoj dar, a s moje su strane 
samo voda iz tako zločesta zdenca, čini se, da ti plaćam za tolike izdaje (što 
sam ih počinila), radeći vazda zlo i nastojeći, da uništim milosti, što si mi ih 
udijelio. Daj mi Ti jakost, Gospodine moj, očisti ovu mutnu vodu, da barem 
nikoga ne uvede u napast, te sudi krivo. Tako je i mene snalazila napast te 
sam mislila: zašto, Gospodine, zapuštaš druge vrlo svete duše, koje su ti 
vazda služile i za te radile, koje su u redovništvu služile i bile redovnice, a 
nisu poput mene, koja sam bila samo po imenu? Ta ja sam vidjela jasno, da 
njima ne iskazuješ milosti kao meni. Dobro sam vidjela. Dobro moje, da mi 
Ti čuvaš nagradu pa ćeš mi je dati najednom, a da je mojoj slabosti 



potrebna ova pomoć. One ti kao jake duše služe i bez tih milosti, i ti 
postupaš s njima kao sa hrabrim vitezovima, a ne kao sa sebičnjacima. 

7. No Tebi je sasvim poznato, moj Gospodine, da sam često vapila pred 
Tobom i ispričavala one, koji su me ogovarali, jer mi se činilo, da imaju i 
previše razloga. To se zbivalo onda, kad si me ti, Gospodine, svojom 
dobrotom već držao, da te toliko ne vrijeđam, a ja sam se uklanjala svemu, 
što mi se činilo da bi te moglo ozlovoljiti. Dok sam ja to radila, ti si, 
Gospodine, počeo otvarati svoje blago milosti svojoj službenici. Čini se, da 
nisi drugo čekao, van da imam volju i pripravim se, te ih (te milosti) primim. 
A onda si mi ih počeo hitro ne samo davati, van si htio, neka i drugi shvate, 
da mi ih daješ. 

8. Kad se to doznalo, počeše dobro suditi o meni, jer sve nisu još dobro 
upoznale, kako sam zločesta bila, premda je mnogo toga prosijevalo. No 
iznenada me započeše ogovarati i progoniti, a čini mi se sa mnogo razloga. 
Zato i nisam gajila neprijateljstva ni protiv koga, van sam se molila Tebi, da 
pogledaš, koliko razloga imaju. Govorili su, da hoću, te me drže za sveticu, i 
da izmišljam novice, dok s veće strane nisam onda bila doprla dotle ni da 
izvršujem sve svoje Pravilo, niti sam dostigla vrlo dobre i svete redovnice, 
što su bile u samostanu. Držim, da ih neću ni dostići, ako Bog sam po svojoj 
dobroti ne učini sve. Što više, bila sam prikladna da uklonim sve dobro i 
uvedem zle običaje. Barem sam činila, što sam mogla, da ih uvedem, a u zlu 
sam mogla mnogo. Tako su me okrivljivali bez svoje krivnje. Ne kažem, da 
su to bile samo redovnice, van i druge osobe. Otkrivale su mi istinu, jer si Ti 
dopuštao. 

9. Takva me je napast gdjekad snalazila. Jednom sam moleći Časove 
(Hore) doprla do retka: Pravedan si, Gospodine, i tvoji sudovi. 60 Stanem 
misliti, kako je to velika istina. U tom zloduh nije nikad imao snage, da me 
napastuje tako, te bih posumnjala, da Ti, moj Gospodine, sadržavaš sva 
dobra, a tako ni o kojoj vjerskoj istini. Dapače mi se činilo, što su se više 
(vjerske istine) razilazile s prirodnim putem, da sam ih to tvrđe vjerovala i 
da su mi budile to veću pobožnost. U tvojoj su mi Svemoći bila zatvorena 
sva veličajna djela, što si ih činio. A o tom, kako rekoh, nisam nikad 
dvoumila. A dok sam promišljala, kako pravedno tako mnogim svojim 
vjernim službenicima dopuštaš, da budu bez naslada i milosti, što si ih 
davao meni onakvoj kakva sam bila, odgovorio si mi. Gospodine: »Služi ti 
Meni, i ne mješaj se u to.« Bijaše to prva riječ, što je čuh od Tebe, pa se zato 
veoma prestraših. Kasnije ću rastumačiti ovaj način saobraćaja, s drugim 
stvarima. Zato ovdje ne govorim, da se ne udaljim od predmeta. I onako 
držim, da sam se dosta udaljila. Gotovo već ne znam, što sam sve rekla. Ne 
može biti inače, moj sinko 61 , van da vaša milost trpi te stramputice. Kad 
vidim, koliko me je Bog trpio, i kad promotrim, da sam u ovom staležu, nije 
čudo da izgubim razbor, te ne mogu razabrati, što govorim, što li još imam 
reći. Neka dade Gospodin, da budu ovakve sve moje nerazboritosti i neka 
Njegovo Veličanstvo nikad ne dozvoli, da ga mogu i najmanje uvrijediti. 

Neka me prije ovaj čas uništi. 

10. Da se vidi njegovo veliko milosrđe, dosta je spomenuti, da mi je ne 


60 Svetici nije po svoj prilici onaj čas pao na pamet sav redak. David kaže u 
ps. 118, 137: Pravedan si, Gospodine, i prav je sud tvoj. 

61 Te riječi je podvukao u rukopisu o. Banez. 



jednom nego mnogo puta oprostio toliku nezahvalnost. Sv. Petru je oprostio 
jednom samo, a meni mnogo puta. Zato me je s razlogom napastovao 
zloduh, da ne tražim svesrdnog prijateljstva s Onim. protiv kojega sam 
radila tako javno neprijateljski. Kako je velika bila moja sljepoća! Gdje sam 
se nadala, Gospodine moj, da ću naći lijek, nego u Tebi? Kako je oholu 
poniznost našao zloduh u meni: da se odmaknem, te se ne naslanjam na 
stup i na štap, koji bi me bili uzdržali, da ne padnem tako duboko! Sad se 
križam (sjećajući se toga). I mislim, da nisam bila nikad u tako pogibeljnoj 
pogibli, kao na tom putu poniznosti, što mi ga je zloduh izmislio. Dovodio mi 
je u pamet, da sam tako zla, premda sam primila toliko milosti pa kako se 
usuđujem obavijati unutarnju molitvu: da mi je dosta moliti naustice, što 
moram kao i sve druge. Kad ne vršim dobro ni toga, kako bih htjela raditi još 
više? To da odaje malo poštovanje i obescjenjivanje milosti Božjih. Dobro bi 
bilo, da to promislim i upoznam: ali da bi najveće zlo za me bilo, da to na 
djelu izvršujem. Slava Ti, Gospodine, jer si mi tako pomogao. 

11. Čini mi se, da je ova napast bila početak napasti, kojom je zloduh 
napadao Judu. Samo se izdajnik nije usudio tako očito. Ali bi malo pomalo 
bio mene doveo, kamo je doveo njega. Neka na to paze, za ljubav Božju oni, 
koji obavljaju unutarnju molitvu. Neka znadu, da je onda, kad sam boravila 
život bez unutarnje molitve, bio taj život mnogo gori nego prije. Neka se 
dakle promotri, kako mi je dobro sredstvo i lijepu poniznost davao zloduh, 
kakav li mi je veliki nemir uzrokovao. No kako je mogla počinuti moja duša? 
Rastavila se jadnica od svoga mira. Pred njom su lebdjele milosti i blagodati, 
a vidjela je, da su ovdašnje radosti odvratne. Čudim se, kako sam mogla 
podnijeti. Nada mi je to olakšavala. Koliko se mogu sjetiti sada, nakon više 
od dvadeset i jedne godine, toliko mora biti, nisam kanila zauvijek propustiti 
unutarnju molitvu, već sam bila odlučila, da ću je opet obavljati. No nadala 
sam se, da ću biti sasvim čista od grijeha. O, kako je rđavim putem bila 
uplovila ova nada! Do sudnjeg bi me dana bio u njoj uljuljavao zloduh, da 
me poslije odanle odvede u pakao! 

12. Obavljala sam unutarnju molitvu i štivo, pa sam pritom mogla gledati 
istine i opaki put, kojim sam išla. Dodijavala sam i Gospodinu često suzama. 
No bila sam uza sve to tako zla, te nisam mogla sama sebe savladati. A što 
sam mogla očekivati, kad sam se od Njega udaljila, u razbibrigama, u 
velikim grešnim prilikama, a s tako malo pomoći, da usuđujem se reći, bez 
ikakve pomoći, osim one koja mi je pomagala padati? što sam bez Njega 
mogla očekivati, van ono što rekoh? Držim, da je mnogo stekao kod Boga 
vrlo učeni redovnik sv. Dominika 62 , jer me je probudio iz ovoga sna. On mi je 
naredio, čini mi se, da to već rekoh, da se pričešćujem svakih petnaest 
dana, te je doprinio, da nisam činila toliko zla. Stadoh se vraćati sama k 
sebi, ako i ne prestadoh vrijeđati Gospodina. No ne izgubih više puta, ako i 
jesam išla po njemu malo po malo, padajući i dižući se. A ko ne prestaje ići i 
napredovati, stigne (do cilja), ako i kasno. Čini mi se, da se ne razlikuje 
gubitak puta i zanemarivanje molitve. Neka nas od toga očuva Bog u svojoj 
dobroti. 

13. Jasno je iz toga i neka se dobro promisli za ljubav Gospodnju, da duša 
može još pasti, sve ako dosegne dotle, te joj Bog daje tako velike milosti u 
molitvi. Neka se stoga ne pouzdava u se i ne izlaže nikako prilikama. Neka 
zato uvelike pazi, jer mnogo stoji do toga. Ako naime i jest milost 


62 O. Vinko Barron. 



nedvoumno od Boga, može zloduh dušu prevariti tako, da se tom istom 
milosti okoristi koliko može, te prevari one, što još nisu narasle u kreposti ni 
umrtvljene niti se otrgnule od zemaljštine; jer ovdje nisu još tako jake, 
koliko je dosta, kao što ću razložiti kasnije, da se uza sve želje i tvrde odluke 
bacaju u prilike i opasnosti. Ovo je izvrsna pouka, i to nije moja, već me je 
Bog naučio. Zato bih htjela, da je znadu oni, koji su neznalice kao i ja. Jer 
ako i jest duša već na ovom stupnju, ne smije se pouzdavati u se niti srtati u 
borbu, jer će imati dosta muke braneći se. Ovdje joj je potrebno oružje za 
obranu od zlih duhova pa nema još ni sila, da se rve s njima i sruši ih pod 
noge, kao što rade oni, što su u stanju, o kojem ću govoriti poslije. 

14. A ovo je varka, kojom zloduh hvata u svoju mrežu. Kad vidi duša, da je 
tako blizu Bogu i upozna razliku medu dobrima nebeskim i zemaljskim te 
ljubav, što joj pokazuje Gospodin, iz te ljubavi nastaje pouzdanje i sigurnost, 
da neće pasti s one sreće, što uživa. Čini joj se, da jasno vidi nagradu, pa da 
nije moguće, te bi radi niske i blatne stvari, kao što je sjetilna naslada, 
ostavila ono, što je već u životu tako slatko i prijatno. S tim joj pouzdanjem 
oduzimlje zloduh ono nepouzdanje što bi morala imati u samu sebe. I, kako 
rekoh, duša srće u opasnosti te stane doduše s dobrom revnošću, ali bez 
mjere razdjeljivati svoje plodove, držeći, da joj se više ne treba ništa bojati. 
To ne biva baš iz oholosti, jer duša spoznaje dobro, da sama po sebi ne 
može ništa. Zato radi iz prevelikog pouzdanja u Boga i bez razboritosti, ne 
pazeći da joj je slabo perje. Ona može skočiti iz gnijezda, i Bog je diže, ali još 
nije za lijet, jer joj kreposti nisu još dosta jake. Nije ni iskusna, da upozna 
opasnosti, niti znade, kakvu joj štetu čini pouzdanje u sebe. 

15. To je mene upropastilo. Stoga je u tom i u svemu vrlo potreban 
duhovni vođa i razgovor s duhovnim osobama. Držim doduše, ako duša, što 
je Bog uzvisi na to stanje, ne ostavi sasvim Njegovo Veličanstvo, da je neće 
prestati obasipati milostima ni pustiti, da propadne. No ako padne, kako 
rekoh, neka pazi, neka pazi za ljubav Božju, da je zloduh ne prevari tako, te 
zapusti molitvu iz lažne poniznosti, kao što je prevario mene. Već sam o tom 
govorila i rada bih mnogo, puta napomenuti. Neka se duša pouzdava u 
dobrotu Božju, koja je veća od svih zala, što ih mi možemo učiniti. A ne 
sjeća se naše nezahvalnosti, kad mi spoznamo sami sebe i hoćemo da se 
vratimo u njegovo prijateljstvo. Ne sjeća se ni svojih milosti, što nam ih je 
udijelio, da nas za njih kazni. Dapače će (te milosti) pomoći, da nam što 
prije oprosti, jer smo bili već njegovi ukućani i, štono riječ, jeli njegov kruh. 
Treba se sjećati njegovih riječi i promisliti, što je učinio meni, koja sam prije 
šuštala vrijeđajući njega, nego mi je on prestao opraštati. On se nikad ne 
umara dajući, a ni njegovo se milosrđe ne može iscrpsti. Nemojmo se ni mi 
umarati primajući. Neka bude blagoslovljen dovijeka, amen, i neka ga hvale 
svi stvorovi. 



GLAVA XX. 


U njoj raspravlja o razlici među sjedinjenjem i zanosom. Tumači, što je zanos i 
malko spominje, kakvo dobro uživa duša, što je Gospodin svojom dobrotom 
uzvisi do zanosa. Nabraja učinke. Vrlo je divno. 

1. Rado bih umjeti rastumačiti s pomoću Božjom razliku među 
sjedinjenjem i zanosom, koji zovu i ushitom ili poletom duhovnim ili 
zaniječem, a to je sve jedno. Kažem, da su ta različna imena jedna stvar, 
koju zovu i ekstazom. Zanos daleko nadmašuje sjedinjenje. Čini mnogo veće 
učinke, a i mnogo drugih djela. Čini se, da je sjedinjenje jednako na početku, 
u sredini i na kraju, i to djeluje iznutra. Zanos pripada višemu stupnju pa 
izvodi učinke iznutra i izvana. Neka to razjasni Gospodin, kao stoje i ostalo 
razjasnio. Jer zaista, da me nije Njegovo Veličanstvo naučilo, na kakve bih 
sve načine izrekla što, ja ne bih znala. 

2. Promotrimo sada, da je ona posljednja voda, o kojoj smo govorili, ako 
zemlja nije nepodesna, (da je ta voda) tako obilna, te možemo držati, da je s 
nama ovdje na ovoj zemlji oblak velikoga Veličanstva. Ako mu zahvaljujemo 
na tom velikom dobru i prema svojim silama radimo na djelu, privlači 
Gospodin dušu, recimo, kao što oblaci privlače paru sa zemlje, i diže je 
posve sa zemlje. (Barem sam tako čula, da paru privlače oblaci ili sunce.) 
Oblak se uzvija k nebu i diže dušu sa sobom i stane joj pokazivati krasote 
kraljevstva, što joj ga je pripravio. Ne znam, pristaje li poredba, ali se zaista 
tako zbiva. 

3. U tim se zanosima čini, da duša ne oživljuje tijelo, pa se ćuti posve 
jasno, da u njemu jenjava naravska toplina. Tijelo se ohladi, sve ako se to 
zbiva s najvećom ugodnošću i slašću. Ovdje nema nikakva sredstva za 
otpor, dok kod (jednostavnog) sjedinjenja imamo, jer smo još na svojoj 
zemlji, pa se možemo opirati još uvijek, ako i s mukom i silimice. Kod ushita 
većinom nema nikakva sredstva, već često, a da prije i ne pomislite i ne 
pomognete nimalo, navali tako nagla i snažna žestina, te gledate i osjećate, 
kako se diže ovaj oblak ili snažan orao te vas nosi na svojim krilima. 

4. Rekoh, da se zamjećuje i osjećate, da vas diže, ali ne znate kamo. 

Stoga ako ste i puni naslade, uzrokuje naravska slabost isprvice, da se 
bojite. Zato je ovdje potrebna mnogo odlučnija i srčanija duša nego kod 
spomenutog stanja, da stavi na kocku sve, puklo kud puklo, te se preda u 
ruke Božje i pode kamo je povede po svojoj volji. Jer će vas uzdignuti, pa 
vam bilo i teško. Meni je bilo to tako teško i preteško, te sam se htjela 
opirati i naprezala se iz petnih žila, pogotovo gdjekad, kad se to zbivalo 
javno; a kadikad i potajice, bojeći se, da ću biti prevarena. Gdjekad se i 
uzmogoh malko oprijeti, ali ostadoh tako izmučena, kao da sam se borila sa 
snažnim divom. Drugda mi je bilo nemoguće. Duša mi se uzdizala, a za 
njom gotovo običajno i glava, da nisam mogla zapriječiti. Kadikad se 
pridružilo i čitavo tijelo, tako da se uzdizalo nad zemlju. 63 

5. To mi se događalo malo kad. Jednom mi se dogodi, kad sam bila 
zajedno s drugima u koru i klečeći očekivala pričest. Osjetih preveliku muku, 
jer mi se pričini, da je to nešto posve izvanredno i da je pobudilo veliku 


63 U izvještajima o postupku, da se sv. Majka proglasi blaženicom i sveticom, 
mnogo bosonogih karmelaka izjavljuje, da su je gledale u zanosu i ushitu. 



pozornost. Onda sam već bila starješica, pa sam i zapovjedila redovnicama, 
da o tom ne govore. Drugi puta opazih, da će mi Gospodin učiniti to isto. 

Bile su nazočne najodličnije gospođe na blagdan sv. Zaštitnika pod 
propovijeđu. 64 Pružim se po zemlji. Dođu (i redovnice) da mi drže tijelo. Ipak 
se mogao opaziti (spomenuti zanos). Molila sam se mnogo Gospodinu, neka 
mi ne daje više milosti, koje se pokazuju izvana, jer mi je već bilo dodijalo, 
da uvijek na me toliko paze, a Njegovo mi je Veličanstvo moglo iskazivati 
ovu milost i neopazice. Čini mi se, da se Gospodinu svidjelo, te me je u 
svojoj dobroti uslišio. Jer mi se dosad nije to više nikad desilo. Istina, ovo se 
zbilo istom nedavno. 

6. Kad sam se htjela opirati, osjetila sam pod nogama tako veliku silu, 
koja me je dizala, te ne znam, s čim bih je poredila. Bila je mnogo veća i 
žestina nego kod onih drugih pojava duhovnih. I sva sam ostajala kao 
raskomadana. Strašna je to borba, a napokon malo koristi, kad Gospodin 
hoće. Jer njegovoj moći ne odolje nikakva moć. Gdjekad je ipak zadovoljno 
Njegovo Veličanstvo, kad samo vidimo, da nam hoće da udijeli milosti i da 
nedostatak nije na njegovoj strani. Usprotivimo li se iz poniznosti, ostavlja 
iste učinke, kanda smo sasvim pristali. 

7. Veliki su učinci onima, što ih djeluje. Ponajprije se pokazuje velika moć 
Gospodnja. Pokazuje se, da nismo sposobni zadržati ni tijelo kao ni dušu, 
kad Njegovo Veličanstvo hoće (da podigne). Nismo sami sebi gospodari, pa 
nam to i bilo teško, van vidimo, da ima viši i da On daje te milosti, a mi da 
ne možemo ništa. Tim se utiskuje u dušu duboka poniznost. Priznajem 
također, da me je spopao veliki strah, isprvice i preveliki, jer se vidi, gdje se 
tako diže tijelo sa zemlje, premda ga vuče za sobom duh s velikom 
nasladom, ako se ne opire, a ne gubi se osjećaj. Barem sam ja bila tako pri 
sebi, te sam mogla zamijetiti, da sam uzdignuta. Tu se očituje Veličanstvo 
onoga, koji to može učiniti, te se nakostriješi kosa na glavi i u duši ostane 
veliki strah, da ne uvrijedi tako velikoga Boga. A zavijen je strah u preveliku 
ljubav, koja plane iznovice, kad vidimo, kako silno Bog ljubi tako gnjiloga 
crva. Ta čini se, da Bog nije zadovoljan s tim, što uistinu podigne k sebi 
dušu, van hoće da podigne i tijelo, premda je smrtno i od zemlje, okaljano 
tolikim grijesima. 

8. Ostaje i vanredna rastava, koje ne bih znala opisati, kakva je. Mogu 
reći, čini mi se, da se ta rastava razlikuje od drugih u neku ruku; kažem, da 
je veća od one, gdje milosti djeluju na sam duh. Onamo se duša po duhu 
rastavlja od svih stvari, a ovdje, čini se, hoće Gospodin, da i tijelo to učini 
djelom. Otuđi se na novi način od zemaljskih stvari, pa postane još kud i 
kamo mučniji život. 

9. Kasnije nastane muka, koje ne možemo ni sami u sebi izazvati niti je 
odstraniti, kad nas snađe. Vrlo bih rado, razumljivo prikazati ovu veliku 
muku, ali držim, da neću moći. No reći ću volj što, budem li znala. I treba 
primijetiti, da su mi se desile ove dvije 65 stvari istom sada i najposlije, nakon 
svih viđenja i objava, što ću ih opisati, i nakon vremena, kad sam obavljala 
molitvu, u kojoj mi je Gospodin davao tako velike naslade i užitke. To ni 
sada ne prestaje kadikad, no više i običajnije ćutim muku, o kojoj ću sada 


64 U to je vrijeme sv. Terezija dobivala osobito te milosti, izvanrednu žestinu 
ljubavi. Opisani se ushit zbio u samostanu sv. Josipa; Avilskoga 1565. 

65 Dvije podvukla je sama Svetica. 



govoriti. Ona je sad veća, sad manja. Hoću da sada opišem, kakva je, kad je 
najveća. Kasnije ću govoriti, kakve su me žestoke muke spopadale, kad mi 
je Gospodin htio dati zanos. A držim, da ne pregonim, kad kažem, da mi se 
te muke čine tako daleko od one žestine kao nešto sasvim tjelesno od 
sasvim duševnoga. Jer ovu muku, čini se, ćuti duša, ali u društvu s tijelom. 
Čini se, da oboje dijele tu muku te nije do skrajnosti osamljena kao ovdje. 
Ove muke, kako rekoh, ne uzrokujemo mi, nego nas često iznenada obuzme 
želja, za koju ne znam, kako nastaje. Ta želja u jedan tren pronikne svu 
dušu, pa je stane tako mučiti, te se digne sama nad sebe i nada sve 
stvoreno. A Bog učini, da bude tako zapuštena od svih stvorova, te joj se 
čini, da nema na zemlji stvora, koji bi se s njom družio, pa se zato trudila ne 
znam koliko. Ona ne bi ni htjela toga, van samo umrijeti u onoj osamljenosti. 
Ako joj govore i ona se iz petnih žila napreže, da progovori, malo pomaže. 
Radila ona što mu drago, njezin duh ne ostavlja one osamljenosti. I premda 
mi se čini, da je Bog najdalje od nje, otkriva joj svoje veličine na najdivniji 
način, što se može pomisliti, pa se ne može ni izreći. A po mojem mnijenju 
ne bi toga niko vjerovao ni razumio, ako nije sam iskusio. Jer ovaj saobraćaj 
nije zato, da dušu utješi, već da joj pokaže, kakav razlog ima da se muči, jer 
je daleko od dobra, koje obuhvata sva doba. 

10. O povodu toga saobraćaja raste želja i osjećaj skrajne osamljenosti, u 
kojoj je duša. I ona ćuti tako nježnu i pronicavu bol, te premda boravi u ovoj 
pustinji, može, čini ini se, doslovce reći za se s kraljevskim Prorokom: 

Bdijem sam i postao sam kao samoćan vrabac na krovu (ps. 91.8.). Možda 
je i on bio u istoj osamljenosti, kad je to izustio. Samo je Gospodin htio, da 
on kao svetac osjeti još kud i kamo više. Toga se retka sjećam sada, jer mi 
se čini, da to vidim izvršeno u sebi. I tješi me, kad vidim, da su i druge, i još 
takve osobe oćutile tako veliku osamljenost. čini se. da je duša ne u sebi 
nego na krovu same. sebe i svoga stvorenja; jer se čini, da boravi nad 
svojim najvišim dijelom. 

11. Drugda se čini, da duša hodi kao veoma bijedna i siromašna govoreći i 
pitajući sama sebe: Gdje je tvoj Bog? (ps. 41, 4.). Treba primijetiti, da prije 
nisam znala pravo, što znače ovi reci u materinskom jeziku. A kad sam ih 
razumjela, bilo je utješno za me gledati, kako mi ih je Gospodin dozvao u 
pamet, i bez moga nastojanja. .Drugda sam se sjećala što kaže sv. Pavao 
(Gal. 6, 14.), da je raspet svijetu. Ne kažem, da sam i ja tako, ja to već 
vidim. No čini mi se, da je duši tako, te joj ni s neba ne dolazi utjeha niti je u 
nebu, a ne ište ni od zemlje utjehe niti je na zemlji; već je kao razapeta 
među nebom i zemljom. I trpi, a pomoći nema niotkud. Jer je pomoć što joj 
dolazi s neba, kako je rečeno, tako divna spoznaja, te nadmašuje sve, što 
možemo poželjeti. Zato joj je na veću muku. Povećava joj, naime želju za 
Bogom tako, te joj golema muka po mojem mnijenju, ako i na kratko 
vrijeme, oduzimlje sjetila. Čini se, da je to smrtna tjeskoba. Samo ovdje nosi 
trpljenje sa sobom tako veliko zadovoljstvo, te ne znam, s čim bih ga 
porodila. Strašna je, ali slatka muka; jer duša ne prima ništa, štogod joj se 
od zemlje predoči, pa bilo i ono, što joj inače običava biti vrlo slatko. Čim se 
pokaže, baca ga od sebe. Ona upoznaje dobro, da ne ljubi ništa nego svoga 
Boga. No ne ljubi ništa posebno u Njemu, nego sve zajedno, što je god u 
Njemu, a ne zna, što ljubi. Kažem: ne zna, jer joj mašta ne predočuje ništa. 

A po mojem mnijenju za toga stanja i njezine moći dugo ne rade. Kao što ih 
kod sjedinjenja i zanosa obustavi užitak, tako i ovdje muka. 



12. O Isuse! Ko bi mogao vašoj milosti to stanje razumljivo pokazati, pa i 
samo zato, da mi kažete, što je to; jer je u tom stanju sada uvijek moja 
duša! Kad je bez posla, muče je najobičnije te smrtne tjeskobe. I prestraši 
se, kad vidi, da se započinje, jer ne može umrijeti. A kad zaroni u njih, htjela 
bi za svega vijeka to trpjeti, premda je to tako preveliko, te narav jedva 
može izdržati. Kadikad mi gotovo prestane kucati bilo, kao što kažu one 
sestre, koje mi se gdjekad približe i koje to već bolje znadu. Zglobovi mi se 
razmaknu, a ruke se tako ukoče, da ih gdjekad ne mogu rastaviti. I tako me 

i drugi dan još bole bila i tijelo, te mi se čini, da sam sva iščašena. 

13. Kadikad zbilja mislim, da će se Gospodinu svidjeti, ako ovo potraje 
ovako kao sada, da ću napokon završiti život, jer mi se čini, da je za to 
dostatna muka, što je trpim. Samo ja toga ne zaslužujem. Sva je moja želja, 
da onda umrem. Ne sjećam se onda ni čistilišta ni velikih grijeha, što sam ih 
počinila te bih njima zaslužila pakao. Sve zaboravljam želeći gledati Boga. I 
ona mi se zapuštenost i osamljenost čini veća i poželjnija nego sve društvo 
svijeta. Ako bi što moglo dušu utješiti, bio bi razgovor s onim, koji je već 
podnio istu muku. A njoj se čini, da joj inače ne bi vjerovao niko, ako bi mu 
se na to i jadala. 

14. Muči dušu i to, što više ne bi htjela osamljenosti kao inače, sve ako je 
muka tako velika. A ne želi ni društva, već nekoga komu bi se mogla 
izjadati. Duši je kao čovjeku, kojemu je uže na grlu pa se davi, a još bi rado 
odahnuti. Tako mi se čini, da potječe ta želja za društvom od naše slabosti, 
a muka nas dovodi u smrtnu opasnost. To je zbilja tako. Ja sam gdjekad bila 
u smrtnoj opasnosti radi velikih bolesti i drugih prilika, pa mogu reći, da je 
ova opasnost kao i sve druge. Tijelo i duša žele, da se ne razdijele. Zato i 
traži duša pomoć, da odahne, a govori o tom, jada se i zabavlja tražeći tim 
sredstvo, da sačuva život. I to protiv volje duha ih višega dijela duše, koji se 
ne bi htio riješiti te muke. 

15. Ne znam, pogađam li pravo, što govorim, i umijem li to izreći. No sve 
mi se čini, da se baš tako zbiva. Vidi vaša milost, kakav mir mogu imati u 
ovom životu; jer se onaj mir u molitvi i osamljenosti, gdje me je Gospodin 
tješio, ponajviše pretvorio u muku. No ta je muka tako slatka i duša vidi, da 
je tako dragocjena, te je želi više nego sve naslade, što ih je običavala 
uživati, (čini se, da je ovo najsigurnije, jer je križni put, a ima u sebi nasladu, 
koja po mojem mnijenju ima veliku vrednotu. S tijelom dijeli samo muku, a 
duša trpi, ali uživa sama radost i zadovoljstvo, što podaje to trpljenje. Ne 
znam, kako to može biti, no tako se zbiva. Mislim, da ne bih ove milosti, što 
mi je Gospodin iskazuje, zamijenila za sve milosti, o kojima ću govoriti 
poslije; jer dolazi 66 iz njegove ruke, kako rekoh, a nisam je ja zaslužila, jer je 
nadnaravaska. Ne kažem da ne bih zamijenila za sve zajedno, nego za 
svaku posebice. A neka se ne zaboravi, da se to zbivalo nakon svega, što je 
napisano u ovoj knjizi, i da je to stanje, u kojemu me Gospodin sad drži. 
Mislim, da su se ove žestine zbile nakon milosti, što mi ih je iskazao 
Gospodin i o kojima će još biti govora. 

16. Isprvice sam se bojala, kao što mi se zbiva gotovo kod svake milosti, 
što mi je iskaže Gospodin, dok me u kasnijem razvitku ne uvjeri Njegovo 
Veličanstvo. No On mi reče, da se ne bojim i da više cijenim ovu milost nego 


66 Svetica je napisala bien, dobro, a Fr. Luis Leon viene, dolazi. Može biti i 
bien es, dakako je. 



sve, što mi ih je iskazao. U ovoj se muci, reče, čisti duša, a obrađuje se i 
čisti kao zlato u talionici; da joj uzmogne bolje dodati caklinu svojih darova. 
A ovdje se (reče) čisti ono, što bi se imalo očistiti u čistilištu. Već prije 
doduše upoznah, da je to velika milost. Sad se još bolje uvjerili o tom, a moj 
mi ispovjednik reče, da je to dobro. Ja sam se dakako bojala, jer sam tako 
zla; ali nisam nikako mogla držati, da je ovo stanje zlo. Samo me je preobilje 
dobra nagonilo, da se bojim, sjećajući se, kako sam slabo to zaslužila. 
Blagoslovljen bio Gospodin, koji je tako dobar. Amen. 

17. Čini se, da sam zastranila od predmeta, jer sam počela govoriti o 
zanosima. A ovo, što spomenuh, više je od zanosa, pa zato i ostavlja učinke, 
što ih nabrojih. 

18. Vratimo se sada k zanosu i promotrimo, što je u njemu najobičnije. 
Rekoh, često mi se činilo, da mi je tijelo tako lagano, te mu je ponestajalo 
sve težine. A gdjekad je bilo tako lagano, te gotovo nisam ni osjećala, da mi 
se noge dotiču tla. Dok traje zanos, tijelo ostaje kao mrtvo, te često puta ne 
može ništa raditi. A kad koga spopadne zanos, tako i ostane vazda sjedeći, 
otvorenih ili zatvorenih ruku. Rijetko se izgubi upotreba sjetila. No meni se 
dogodilo, da sam izgubila, i to malo kada i na kratko vrijeme. Obično se 
samo smetu, pa premda tijelo samo po sebi ne može ništa raditi izvana, 
ipak zamjećuje i čuje kao nešto izdaleka. Ne kažem, da čuje i zamjećuje, 
kad je na vršku zanosa. Velim na vršku, onda, kad se izgube duševne moći, 
jer se sasvim sjedine s Bogom, jer onda ne vidi niti čuje, niti po mojem 
mnijenju osjeća. No kako već rekoh, kod molitve (pređašnjega) sjedinjenja, 
ovo posvemašnje preobličenje duše u Boga traje malo. A dok traje, nije 
svijesna nijedna moć i ne zna, što se ondje zbiva. To mora biti nešto, što mi 
ne smijemo razumjeti, dok živimo na zemlji. Barem Bog neće, da mi to 
razumijemo, a mora da nismo za to ni sposobni. To sam vidjela sama na 
sebi. 

19. Reći će mi vaša milost, kako traje zanos kadikad toliko sati. Kao što 
rekoh kod pređašnje molitve, često mi se događa, da ga uživam u 
razmacima. Često uroni duša, ili je uroni Gospodin da bolje kažem, u sebe 
pa je tako drži malko, a onda mu ostane samo volja. Druge se dvije moći 
nemirno giblju. To mi se njihovo gibanje pričinja kao kretanje jezičca 
sunčane ure, koji nikad ne miruje. No kad ushtjedne Sunce Pravde, zaustavi 
one (dvije moći). To kažem traje kratko vrijeme. No jer je bila velika žestina, 
kojom je duh uzdignut, premda se ove dvije moći opet nemirno miču, ostaje 
volja uronjena. Kao gospodarica svega izvodi i onaj učinak u tijelu. Ako je i 
ushtjednu smetati druge dvije moći nemirnice, neće je smetati i sjetila, 
manji neprijatelji. Stoga učini, da budu obustavljena, jer tako hoće 
Gospodin. Zato većinom ostanu i oči zatvorene, ako i nećemo da ih 
zatvorimo. Ako li su gdjekad i otvorene, kako rekoh, ne poznaje se i ne pazi, 
što se vidi. 

20. Sada u zanosu može tijelo najmanje raditi samo od sebe, pa kad se 
opet združe duševne moći, nemaju toliko posla. Zato se ne smije žalostiti 
onaj, kojemu Gospodin to dade, kad vidi, da mu je tijelo tako svezano 
mnogo sati, dok su mu gdjekad razum i pamet rastreseni. Istina je, da su 
obično zadubljene u pohvale Božje ili žele shvatiti i spoznati, što se s njima 
zbilo. A ni za to nisu dosta budne, već su slične čovjeku, koji je mnogo 
spavao i sanjao, a još se nije pravo razbudio. 



21. Razlazem ovo opširno, jer znam, da ima sada i u ovom mjestu (Avili) 
osoba, kojima Gospodin iskazuje ove milosti. Ako oni, koji njima upravljaju, 
nisu toga iskusili, pogotovu ako nisu učeni, možda će misliti, da te osobe 
moraju u zanosu biti kao mrtve. A nažalost se i te kako trpi s 
ispovjednicima, koji toga ne shvataju, kao što ću reći kasnije. Možda ne 
znam sama, što govorim. Vaša će milost upoznati, da li volj što pogađam, 
jer vam je Gospodin u tom već dao iskustva, ako i nije odavno, pa možda 
niste toga toliko motrili, kao što sam ja. Još dugo vremena poslije zanosa 
nema tijelo toliko snage, da se može micati, sve ako se oko toga mnogo 
trsim. Svu je snagu pritegla duša k sebi. Ako je tijelo bilo prije i bolesno i 
puno velikih boli, često puta ostane zdravo i sposobnije, jer je veliko, što se 
ondje daje. A Gospodin hoće gdjekad, kako rekoh, da i tijelo ono uživa, jer 
već sluša, što hoće duša. Kad se duša vrati opet k sebi, ako je zanos bio 
velik, dogodi se, da dan dva pa i tri bude kao omamljena, jer su joj moći 
tako zadivljene, pa se čini, da duša nije pri sebi. 

22. Ovdje je muka, kad se mora opet vratiti u život. Ovdje je duša izgubila 
slabe pahuljice, a narasla su joj krila za visoki lijet. Ovdje se sasvim uzdiže 
zastava Kristova; jer se čini, da se ne zbiva drugo, van se diže zapovjednik 
tvrđave ili ga dižu na najviši toranj, da ondje usadi zastavu Božju. On gleda 
na one dolje poput onoga, koji je spašen. Već se ne boji opasnosti, što više, 
želi ih kao onaj, koji je u neku ruku stalan, da će pobijediti. Ovdje upoznava 
sasvim jasno, kako malo treba držati do svega, što je ovdje na zemlji i kako 
je sve to ništetno. Ko stoji visoko, doseže mnoge stvari. Već neće da ište 
više ništa niti da ima drugu volju, — van da izvršuje volju našega 
Gospodina. 67 1 to moli od Gospodina i predaje mu ključ od svoje volje. Eto, tu 
je vrtlar postao zapovjednikom. On neće činiti ništa drugo nego volju 
Gospodnju. Neće on da bude gospodar ni sebi ni ičemu drugom, pa ni jednoj 
krušci iz ovoga vrta, van ako je što dobro u njemu, neka razdijeli Njegovo 
Veličanstvo. Jer odsada ne želi imati ništa svoje, van da (Gospodin) sve radi 
na svoju slavu i po svojoj volji. 

23. I zbilja se to zbiva tako, ako su zanosi istiniti. Duši ostaju učinci i korist, 
o kojoj sam govorila. Kad ne bi njih bilo, vrlo bih dvoumila, potječu li zanosi 
od Boga. Bojala bih se dapače, da su to bjesnoće, o kojima govori sv. 
Vinko. 68 Toliko razumijem i znam iz iskustva, da kod zanosa duša ostaje 
gospodarica nad svim i posve slobodna u jedan sat i manje, tako da sama 
sebe ne može prepoznati. Dobro vidi, da toliko dobro ne potječe od nje, a 
opet ne zna, otkuda joj je došlo, ali jasno shvati, da joj svaki ushit donosi 
prevelika dobitak. Niko toga ne vjeruje, ako ne iskusi. Zato ne vjeruju ni 
ubogoj duši, jer su vidjeli, da je bila tako zla, a sad opaze, kako brzo teži za 
tako junačkim stvarima. Odmah naime pokazuje, da nije zadovoljna, što 
služi Boga samo u malom, već bi rado što može više. Misle, da je to napast i 
ludost. Kad bi znali, da to ne potječe od nje nego od Gospodina, kojem je 
već dala ključe od svoje volje, ne bi se tomu čudili. 


67 O. Banjez nadopuni; krnju rečenicu. Nadopunjak je tiskan u prvom izdanju 

68 Svetica je riječ rabiamientos — bjesnoća mogla čitati u Vita spirituali sv. 
Vinka Fererskoga. Sv. Terezi ja ga je čitala u prijevodu kasteljanskom koji je 
po nalogu stožernika Cisneros objelodanjen u Toledu sa životom sv. Anđele 
Folinjske i s Pravilom sv. Klare. Djelo je tiskano one iste godine, kad se 
Svetica rodila. 



24. Držim, da duša, koja dopre do toga stanja, sama već ne govori niti radi 
išta sama po sebi, već se za sve, što ima raditi, brine vrhovni Kralj. O Bože 
moj, kako je jasan ovdje smisao onoga retka i kako se razumije, da je imao 
razlog, a i svi će imati, da mole krila golubova (ps. 54, 7.). Jasno se 
upoznaje, da je to lijet, kojim se duh uzvija, da se uzdigne nada sve 
stvoreno, a ponajprije nad sebe. No to je lijet blagi, lijet slatki, lijet bez buke. 

25. Kakvu vlast ima duša, koju Gospodin uzdigne ovdje, pa gleda na sve, a 
nije u to upletena! Kako se stidi onoga vremena, kad je bila upletena! Kako 
se čudi svojoj sljepoći! Kako žali one, što su još zaslijepljeni, osobito ako su 
duše odane molitvi i kojima Bog već daje posebne darove! Htjela bi podići 
glas i doviknuti im, kako su prevarene. Kadikad to i učini. No onda pljusne 
na njezinu glavu tisuću progona. Drže je za malo poniznu i govore, da bi 
rado učiti druge, od kojih bi sama morala učiti, pogotovu ako je žena. Takvu 
istom odsuđuju, i to s razlogom, jer ne poznaju žestine, koja je pomiče tako, 
te joj ne može odoljeti. A ne može ni podnijeti, da ne otvori oči onima, 
kojima hoće dobro i želi, da se izbave iz tamnice ovoga života; jer nije drugo 
i ne čini se nego tamnicom manjom od one, u kojoj je čamila. 

26. Žao joj je vremena, u koje je toliko držala do časti i dala se zavarati, te 
je za čast držala ono, što svijet zove čašću. Ona vidi, da je to najveća laž i 
da je sve nas ta laž obuzela. Shvata, da prava čast nije lažna nego istinita, 
pa drži nešto do onoga, što je zbilja nešto, a ništa do onoga, što nije ništa. A 
ništa je, i manje od ništa sve, što se svršuje i ne ugađa Bogu. 

27. Smije se duša sebi, jer je nekad držala do novca i lakomila se za njim. 
Držim, da nisam, pa i jest istina, da nisam nikad u tom pogledu ispovjedila 
grijeha. No već je bilo dosta grijeha, jer sam nešto držala do novca. Kad bi 
se njim moglo kupiti dobro, što ga sada gledam u sebi, duša bi ga uvelike 
cijenila. No vidi, da se ovo dobro dobiva, kad se sve ostavi! Pa što se kupuje 
za taj novac, što ga želimo? Je li to što dragocjeno? Je li trajno? Ili čemu ga 
želimo? Jadan se mir dobiva, koji tako skupo stoji. Često se za novac dobije 
pakao, kupi se vječni oganj i beskrajna muka. O kad bi svi držali novac za 
beskorisnu zemlju, kakav bi sklad vladao u svijetu, bez ikakva nemira! Kako 
bi prijateljski drugovali svi, kad ne bi marili za čast ni za novac. Držim, da bi 
se tako doskočilo svemu. 

28. (U opisanom stanju duša) vidi, kako je velika sljepoća uživati naslade i 
kako se njima stječe trud i muka već u ovom životu. Kakav nemir! Kako 
malo zadovoljstva! Kako uzaludni trud! Ovdje vidi duša ne samo svoju 
paučinu, svoje velike nedostatke, van i najmanji prašak, što ga ima, jer 
sunce sjaje vrlo jasno. I radila duša ne znam koliko, da se usavrši, ako je 
obuhvati ovo Sunce, vidjet će da je posve mutna. Ona je kao voda u posudi. 
Dok je ne obasja sunce, posve je bistra; a kad sine sunce, vidi se, da je puna 
sitnih prašaka. Ova poredba pristaje doslovce. Dok se duša ne vine u ushitu, 
čini joj se, da se brine, te Boga ne uvrijedi i prema svojim silama radi, što 
može. No kad dopre onamo, gdje je obasja Sunce Pravde i otvori joj oči, vidi 
toliko prašine, te bi htjela opet oči zatvoriti. Još nije takva kćerka snažnog 
orla, te bi mogla gledati ono Sunce oko u oko; a čim malko drži oči 
otvorene, prepozna, da je sva mutna! I sjeti se retka, koja glasi: Ko će se 
pred Tobom opravdati? (Ps. 192, 2.). 

29. Kad pogleda to božansko Sunce, zabliješti je svjetlost. A kad pogleda u 
se, blato joj zalijepi oči. Oslijepi bijedna golubica. I dogodi se često puta, da 



duša gledajući tolike velike stvari ostane sasvim slijepa, zamišljena, 
zapanjena, obezumljena. Ondje dobiva pravu poniznost pa ne mari govoriti 
o sebi dobro ni slušati druge. Gospodar vrta razdjeljuje voće, a ne ona, pa 
joj se ništa ne prilijepi za ruke. Sve dobro, što ga ima, svodi opet na Boga. 
Govori li što o sebi, namjenjuje na njegovu slavu. Znade duša, da ovdje 
vrtlar nema ništa. Kad bi i htjela, ne može toga ne znati, jer vidi na svoje 
oči, ako joj je i teško zatvoriti oči za stvari svjetske, a držati ih otvorene, da 
upozna istine. 



GLAVA XXI. 


Nastavlja i završuje posljednji stupanj molitve. Spominje, što ćuti duša, kad se mora 
opet vratiti, da živi u svijetu, i kakvu joj svjetlost daje Gospodin, da upozna 
varke svijeta. Sadržava dobru pouku. 


1. Završujući svoje tumačenje kažem, da ne treba ovdje Gospodin 
pristanka duše. Ona mu se već predala, i on zna, da se dragovoljno 
prepustila u njegove ruke i da ga ne može prevariti, jer on znade sve. Nije to 
kao ovdje na ovom svijetu, gdje je život pun varke i dvoličnosti. Kad mislite, 
da ste dobili čiju volju, prema onome kako vam se pokazuje, shvatit ćete 
naskoro, da je sve laž. Ne može se živjeti u takvom nemiru, pogotovu ako se 
umiješa malko sebičnosti. Dobrosrećna duša, koju Gospodin povede, da 
upozna istinu. O divna li stanja za kraljeve! Kako bi im mnogo bolje bilo da 
traže to nego veliku vlast! Kakva bi pravednost vladala u kraljevstvu! Koliko 
bi se zla zapriječilo ili bi već bilo zapriječeno! Ovdje se ne boji izgubiti život i 
čast iz ljubavi prema Bogu. Koliko bi dobro to bilo za one, što su više 
obvezani da unapređuju čast Gospodnju nego svi, što su pod njima, jer 
kraljevi moraju prednjačiti, da ih slijede! Da samo malko rašire vjeru i 
posvijetle u čemu krivovjercima, izgubili bi tisuću kraljevina, i to s razlogom. 
Dobili bi drugo kraljevstvo, koje se ne svršuje. Kuša li duša samo kap vode iz 
toga kraljevstva, ogadi joj se sve, što je na zemlji. A što će biti istom, kad 
sasvim zaroni u tu vodu? 


2. O Gospodine, kad bi mi Ti dao, da to glasno izjavim, ne bi mi vjerovali, 
kao što rade i s mnogim drugima, koji to znadu kud i kamo bolje izreći nego 
ja. Noja bih barem sama sebe zadovoljila. Čini mi se, da bih malo držala do 
svoga života, kad bih ga mogla dati, da razložim jednu od. tih istina. Ne 
znam, što bih poslije činila, jer se ne može pouzdati u me. No premda sam 
ovakva, kakva sam, osjećam veliku želju koja me rastvara, da to kažem 
onima, što vladaju. A jer to ne mogu sama, obraćam se kTebi, Gospodine 
moj, i molim te; doskoči svemu zlu. Ti znaš dobro, da bih se rado lišila svih 
milosti, što si mi ih udijelio, i dala ih kraljevima, kad bih samo ostala takva, 
da te ne bih vrijeđala. Onda ne bi pristajali na stvari, na koje sada pristaju, a 
neprestano bi dobivali prevelika dobra. 69 

3. O Bože moj, daj im, da spoznaju, što su dužni. Ti si ih htio odlikovati na 
zemlji, i to tako, da se događaju, kako čuh, i na nebu znakovi, kad uzmeš 
koga od njih. 70 To me doista potiče na pobožnost, kadgod pomislim, Kralju 
moj, kako Ti hoćeš, da te moraju — zemaljski kraljevi — nasljedovati u 
životu. A to moraju upoznati i po tom, što se kod njihove smrti javljaju znaci 


69 Kad je Svetica 1509. išla u Toledo, da osnuje novi samostan, dođe i do 
kralj, dvora te po kraljevni Ivani isporuči Filipu II. nekoliko savjeta, koji se živo 
dojmiše kralja, i on zaželi upoznati lično glasovitu Osnivačicu. Ne zna se 
stalno, jesu li se sastali, no razboriti je kralj vazda uvelike cijenio Sveticu i 
odonda joj svojski pomagao u djelu obnove. (Vidi izjavu M. Izabele od sv. 
Dominika u Saragosi u Obavijestima o beatifikaciji sv. Terezije). Izdana je u 
novije doba isprava, gdje se tvrdi, da je Svetica posjetila Filipa II. Unatoč 
tome ostajemo kod onoga, što rekosmo u španj. izdanju od 1915. 

70 Smjera sv. Terezija na pučko vjerovanje, koje se u Španiji još drži, da se 
prigodom smrti koga vladara ili moćna gospodina javljaju znaci: pocrveni 
mjesec, padaju zvijezde itd. 



na nebu, kao što su se pojavili, kad si Ti umro. 

4. Veoma sam drska. Neka vaša milost ovo rastrgne, ako se čini loše. 
Vjerujte, da bih govorila bolje u lice kraljevima, kad bih mogla ili držala, e će 
mi vjerovati, ja ih veoma toplo preporučujem Bogu i rado bih, da koristim. 
Sve me to nagoni, da stavim život na kocku, a često ga želim i izgubiti, da 
za tako malu cijenu toliko dobijem. Ta ko će i živjeti videći na svoje oči 
veliku varku, koja nas je obuzela i sljepoću, u koju smo ugreznuli! 

5. Kad duša dopre dovle, nije samo obuzeta željama, da radi za Boga; van 
joj Njegovo Veličanstvo daje i snagu, da te želje izvršiti djelom. Gdjegod joj 
se pruži što, drži li da će složiti Bogu, smjelo se laća. A ne čini ništa van što 
se mili Bogu, jer jasno vidi, kako rekoh, da sve drugo nije ništa. Muka je 
samo, da se ne pruža za to prilika dušama, koje su ovako malo korisne, kao 
ja. Daj Ti, Dobro moje, da dođe jednom vrijeme, u koje ću ti od velikoga 
svoga duga platiti barem novčić. 71 Udesi, Gospodine, kako se Tebi sviđa, da 
ti ova tvoja sluškinja volj kako služi. Bile su i druge žene, pa su iz ljubavi 
prema Tebi počinile junačka djela. Ja nisam ni za što više, van da govorim, i 
zato Ti, Bože moj, nećeš da me upotrijebiš za djela. Kad ti moram služiti, sve 
prolazi u riječima i željama, a ni za to nemam slobode jer bih možda u 
svemu pogrješivala. Ojači Ti moju dušu i pripravi je najprije, Dobro nada sva 
dobra i Isuse moj, a onda joj daj prilike, da što uradi za Tebe. Ta ko bi 
mogao podnositi, da toliko prima od Tebe, a ne plaća ti ništa! Puklo kud 
puklo. Gospodine, ne daj, da dolazim preda Te ovako praznih ruku. jer će se 
prema djelima morati davati i nagrada. Gle, ovdje je moj život, moja čast i 
moja volja. Sve sam ti već predala. Tvoja sam. Radi sa mnom po svojoj volji. 
Vidim doduše, moj Gospodine, da malo mogu. Ali kad stignem kTebi, kad se 
popnem na onu stražarnicu, s koje se vide istine, pa ako Ti ne odeš od 
mene, sve mogu. Ako li se odmakne? samo malko, odoh, gdje sam i bila — u 
pakao. 

6. O kako je duši, koja se ugleda ovdje, mora li se opet vratiti, da druguje 
sa svima, da gleda lakrdiju ovoga tako neurednog života, da trati vrijeme 
njegujući tijelo, spavajući i jedući! Sve je umara, pa ne zna, kako će pobjeći. 
Vidi, da je uhvaćena i svezana. Onda osjeća istinitije sužanjstvo, u kojem 
nas drže naša tjelesa, i životnu bijedu. Upoznaje razlog, što ga je imao sv. 
Pavao, kad je molio, da ga Bog oslobodi od njega (Rim. 7, 24.), pa vapije s 
njim i moli se Bogu za slobodu, kao što sam već drugda govorila. No ovdje 
se često događa s takvom žestinom, te se čini, da duša želi iskočiti iz tijela i 
potražiti slobodu, koje joj ne dadu. Čini joj se, kao da je prodana u tuđu 
zemlju. Najviše je muči, što ne nalazi mnogo njih, koji se s njom tuže i mole 
za to, van najviše žele živjeti. I kad ne bismo bili prilijepljeni ni za što ni 
svoje zadovoljstvo tražili u zemaljštini, kako bi muka, što nam zadaje život 
vazda bez Boga, ublaživala strah od smrti sa željom, da uživamo pravi život! 

7. Često promišljam, kako je meni Gospodin dao ovu svjetlost, premda mi 
je ljubav mlaka i pravi mi je mir neizvjestan, jer ga nisam zaslužila svojim 
djelima. A kad ja — u toj svjetlosti — toliko često ćutim videći, da sam u 
ovom progonstvu, kako su istom morali ćutjeti sveci? Što su morali 
pretrpjeti sv. Pavao i Magdalena i drugi slični sveci, u kojima je oganj ljubavi 
Božje tako plamtio? Morala je to biti neprestana muka. Čini mi se, da mi 


71 Cornado novac za kraljevanja Sanča IV. kastiljskoga. Nije se više 
upotrebljavao, ali mu je ime u Svetičino vrijeme još upotrebljavao puk. 



daje olakšicu i odmor samo razgovor s onima, u kojih nalazim sve više želje, 
i to želje s djelima. Kažem s djelima, jer ima nekih, koji drže, da su se 
odlučili od sve zemaljštine, pa i objavljuju, da su takvi. Morali bi takvi i biti, 
jer to zahtijeva njihov stalež, i neki su i mnogo godina proveli na putu 
savršenosti. No ova duša poznaje već izdaleka vrlo dobro, koji su odlučeni 
od zemaljštine samo na riječi, a kojima su riječi potvrđene djelima. Jer pozna 
duša, kako su malo napredovali jedni, a kako mnogo drugi. Ko ima iskustva, 
vidi to posve jasno. 

8. Ocrtala sam učinke, što ih tvore zanosi, koji potječu od duha Božjega. 
Istina, ima tu više i manje. Kažem manje, jer spočetka zanos doduše čini te 
učinke, ali još nisu iskušani djelima, pa se ne može upoznati, da ih ima. Usto 
savršenost raste sve više i nastoji da istrijebi trag paučine, a zato se hoće 
vremena. A što više u duši raste ljubav i poniznost, to jači miris širi ovo 
cvijeće kreposti za sebe i za druge. No istina je, da Gospodin može u duši u 
jednom ushitu djelovati tako, te se duša mora malo truditi, da dosegne 
savršenost. Da, neće vjerovati niko, ne iskusi li, što Gospodin ovdje daje. Po 
mojem mnijenju svojom marljivošću nikad toga ne postigosmo. Ne kažem, 
da se s pomoću Gospodnjom u mnogo godina s teškom mukom ne bi moglo 
doprijeti do savršenosti i uvelike se odlučiti od zemaljštine, i to putovima što 
su ih zacrtali oni, što pišu o molitvi za početnike i za naprednije. Ali ne bi 
nikako u tako kratko vrijeme, kao što Gospodin učini ovdje bez ikakva našeg 
napora i odlučno rastavi dušu od zemlje te joj dade vlast nad zemaljštinom. 
A to — daje Gospodin — i onda, ako u duši nema više zasluga nego je bilo u 
mojoj. Više ne bih mogla izreći, jer nisam imala gotovo nikakve zasluge. 

9. Razlog je, zašto Njegovo Veličanstvo to čini, jer hoće, a kako hoće, tako 
i čini. Ako nije duša pripravna, pripravlja je Njegovo Veličanstvo, da primi 
dobro, što joj daje. Ne daje dakle uvijek onima, koji su zaslužili gajeći dobro 
vrt, ali je sasvim stalno, da ne propušta obdariti onoga, koji to pomno radi i 
nastoji, da se otkine od zemaljštine. No njegova je volja, kako je rečeno, da 
kadikad pokaže svoju veličinu i na najgoroj zemlji i pripravi je za svako 
dobro, tako te se duši u neku ruku čini nemoguće, da opet stane živjeti 
vrijeđajući Boga, kao što je običavala. Misao je duše tako priučena da 
spoznaje ono, što je prava istina, te joj se sve ostalo pričinja kao djetinja 
igra. Smije se sama u sebi gdjekad gledajući neke ozbiljne, molitvi odane, 
pa i u redovništvu, gdje toliko drže do časti, što je toj duši već pod nogama. 
Govore one osobe, da to rade zbog razboritosti i ugleda svoga staleža, eda 
više koriste. Ona znade, vrlo dobro, kad za ljubav Božju ne bi marile za taj 
ugled staleža, da bi u jedan dan više koristile nego s njim u deset godina. 

10. Tako duša provodi mučan život i vazda s križem, ali uvelike napreduje, 
pa se čini onima, koji s takvim dušama opće, da su se popele već na vršak 
savršenosti. Zamalo će se mnogo više poboljšati, jer ih Bog sve više 
obasiplje milostima. Duša je njegova. Bog se skrbi za nju te je i prosvjetljuje. 
Jer se čini, da je vazda uz nju te joj pomaže i čuva, da ga ne uvrijedi, a daje 
joj milosti i potiče je, da mu služi. Čim je moja duša dosegla, da joj Bog daje 
tako veliku milost, prestadoše moja zla i Gospodin mi dade jakost, da ih se 
riješim. Nisu mi više škodile prilike ni osobe, koje su me prije rastresale, 
kanda ih nije ni bilo. Dapače mi je pomagalo ono, što mi je inače škodilo. 

Sve mi je bilo sredstvo, da bolje upoznam i uzljubim Boga; da upoznam, što 
sam mu dužna, e da okajavam svoj prošli život. 

11. Dobro sam znala, da to ne dolazi od mene i da nisam stekla svojim 



marom, jer nisam za ono imala ni vremena. Njegovo mi je Veličanstvo dalo 
za to jakost samo radi svoje dobrote. Otkad mi je Gospodin počeo davati 
milost tih zanosa pa dosele, vazda je napredovala i rasla ta jakost, a on me 
je u svojoj dobroti držao svojom rukom, da se ne vratim natrag. Čini mi se, a 
tako i jest, da ja od svoje ne radim gotovo ništa, već upoznajem jasno, da 
Gospodin radi. Zato i mislim, da mogu ići među svakakve ljude one duše, 
kojima Gospodin iskazuje ove milosti. Samo moraju živjeti ponizno i u 
strahu, te vazda spoznavati, da to radi Gospodin, a mi gotovo ništa. Pa bili 
oni ljudi najrastreseniji i preopaki, neće onim dušama nauditi niti će ih ni u 
čemu pokolebati. Dapače će ini. kako rekoh, pomagati i bit će im sredstvo, 
da izvuku mnogo veću korist. To su već jake duše, koje izbira Gospodin, da 
koriste drugovima. No ta jakost ne potječe od njih. Kad Gospodin podigne 
ovamo dušu, otkriva joj malo po malo velike tajne. 

12. U ovim se ushitima zbivaju prave objave i velike milosti i viđenja. Sve 
to koristi zato, da dušu ponizi i ojača, pa da malo cijeni stvari ovoga života i 
jasnije upozna, kako je veličajnu nagradu pripravio Gospodin onima, što mu 
služe. Neka dade Njegovo Veličanstvo, da prevelika darežljivost, što je 
iskazalo meni, ubogoj grešnici, potakne one, koji budu ovo čitali, te se 
osokole i pregnu, da sve ostave sasvim radi Boga. Jer Njegovo Veličanstvo 
plaća tako obilato, te se već i u ovom životu vidi jasno plaća i dobitak, što 
dobivaju oni, koji mu služe. A što će biti istom u drugom životu? 



GLAVA XXII. 


U njoj razlaže, kako je siguran put za kontemplativce, ne dižu li duha k visokim 
stvarima, ako ga Gospodin ne digne, i kako sredstvo za najvišu kontemplaciju 
mora biti čovječanstvo Kristovo. Govori o prevari, u kojoj je bila neko vrijeme. 

Veoma je korisna ova glava. 

1. Želim govoriti o stvari, koja mi se čini veoma znamenita. Svikne li se 
vašoj milosti, može vam služiti za pouku, koja će vam možda trebati. U 
nekim knjigama, što su napisane o molitvi, kažu. da duša sama po sebi ne 
može doseći do ovoga stanja, o kojem se govorilo, jer je nadnaravsko ono, 
što Gospodin djeluje u njoj. Ali se, kažu, može pomoći podižući duh nada sve 
stvoreno i uzvisujući ga ponizno. I to nakon što je mnogo godina hodila 
čistilnim putem pa i na rasvjetnom napredovala. Ne znam pravo, što zovu 
rasvjetnim putem. Mislim, da govore ob onima, što napreduju u krepostima. 
Takve silno opominju, neka se riješe svake tjelesne predodžbe, te dopru 
dotle, da motre Božanstvo. Kažu naime, da bi onima, koji su tako 
uznapredovali, i predodžba Čovječanstva Kristova smetala i zaprečivala 
savršeno motrenje. Navode ono, što je Gospodin rekao apostolima, kad je 
(obećao) dolazak Duba Svetoga (Iv. 16, 7.), kažem kad je uzlazio na nebo. 

No držim, da ih ne bi zaprečivala nazočnost Gospodinova, kad bi bili imali 
onu vjeru, kao što su je imali nakon dolaska Duha Svetoga (Iv. 16, 17.), to 
jest, da je On Bog i čovjek. Nije toga rekao Majci Božjoj, premda ga je ljubila 
više nego svi apostoli. Oni misle, da je motrenje čisto duhovni rad, pa da bi 
svaka tjelesna stvar mogla samo smetati i zaprečivati pa zato se mora 
nastojati, da promatra duša kao da je opkoljena od Boga sa sve četiri strane 

i da je zaronila u Njega. I meni se čini, da je to kadikad dobro. Ali ne mogu 
podnijeti, da se sasvim odijelimo od Krista i da ubrajamo njegovo božansko 
Tijelo u naše nevolje i u sve stvoreno. Neka Njegovo Veličanstvo dade, da 
uzmogu to razumljivo prikazati. 72 

2. Ne protivim se onim piscima, jer su učeni i duhovni i znadu, što govore, 
a Bog vodi duše različnim putovima. Ne miješam se u drugo. Sada ću samo 
kazati, kako je Bog vodio moju dušu i u kakvu sam opasnost bila zapala 
želeći se držati onoga, što sam čitala. Vjerujem doduše, da će ono, što je 
spomenuto, držati za najbolje onaj, koji je dopro do molitve sjedinjenja, a 
nije dosegnuo dalje, to jest do zanosa, viđenja i drugih milosti, što ih Bog 
iskazuje dušama. I ja sam tako držala. A da sam ostala pritom, držim, da ne 
bih nikad bila stigla ovamo, gdje sam sada; jer je ono po mojem mnijenju 
varka. Možda seja varam. No pripovijedat ću, što se dogodilo meni. 

3. Nisam imala učitelja pa sam čitala ove knjige nadajući se, da ću malo 
po malo nešto razumjeti. Ali naskoro upoznah, da ću iz knjiga moći naučiti 
malo, ako mi ne pokaže Gospodin. Jer nije bilo ništa, što sam razumjela, dok 
me Njegovo Veličanstvo ne pouči iskustvom. A ne znadoh, ni što da radim. 

72 U ovoj glavi slavi odličnosti Čovječanstva Kristova kao neprestani predmet 
razmatranja protiv mnijenja vrlo omiljela u ono vrijeme, da u nekim 
stupnjevima mističke kontemplacije duša mora odustati od svega tjelesnoga, 
uklopno i neiskazane tajne Utjelovljenja. Ovo je jedna od najljepših i 
najzanimljivijih glava, što je napisala sv. Terezija. Svi su kasniji mistici posve 
pristali uz uzvišenu nauku, što je ovdje tako sigurno, jasno i razložno razlaže 
rasvijetljena Naučiteljica. 



Čim stadoh obavljati nadnaravsku molitvu, to jest molitvu mira, nastojah se 
odmaknuti od svake tjelesne stvari. Ali se ne usudih podići više dušu. Ta bila 
sam uvijek loša, pa sam držala, da je to drsko. No činilo mi se, da ćutim 
nazočnost Božju, pa tako je i bilo, i nastojala sam u Njemu ostati sabrana. 
Ako Bog pomaže, ta je molitva slatka i veoma ugodna. U njoj se vidi dobitak 
i naslada. Stoga me niko ne bi bio mogao sklonuti, da se vratim k 
Čovječanstvu Kristovu, jer sam onda doista mislila, da mi je to zapreka. O 
Gospodine moje duše i Dobro moje, Isukrste raspeti! Nikad se bez žalosti ne 
sjećam toga mnijenja i čini mi se, da sam počinila veliku izdaju, premda 
nisam znala. 

4. Bila sam za svega života tako pobožna prema Kristu, a napokon dođe 
ona zabluda; napokon, kažem, to jest malo prije nego mi je Gospodin 
iskazao one milosti i zanose. No to mnijenje potraja vrlo malo, a ja se vratih 
k svome običaju, da se vazda radujem svome Gospodinu, pogotovu kad bih 
se pričestila. Sada sam htjela uvijek imati pred očima njegovu sliku, jer je 
nisam mogla uklesati u svoju dušu, kao što sam željela. Je li moguće, 
Gospodine moj, da je u meni i jedan sat mogla ostati misao, da bi mi Ta 
mogao zapriječiti veće dobro? Odakle su mi dolazila sva dobra, nego od 
Tebe? Neću misliti, da sam u tom bila kriva. I onako je velika moja žalost. 
Jamačno je bilo samo neznanje. Zato si mi Ti i htio u svojoj dobroti pomoći. 
Dao si mi onoga, koji me je izbavio iz one zablude. Poslije si mi se javljao, pa 
te vidjeh toliko puta, kao što ću govoriti kasnije. A to stoga, da jasnije 
upoznam, kako je velika bila moja zabluda, i da to javim mnogim drugima, 
kao što sam i učinila, te da sad uvrstim ovdje. 

5. Držim, da je to uzrok, što ne napreduju mnoge duše i ne dosegnu do 
veće slobode duha, kad već dopru dotle, da obavljaju ovu molitvu 
sjedinjenja. Dva su razloga po mome mnijenju, na koje mogu nasloniti svoj 
nazor. Možda ne kažem ništa, ali sam iskustvom upoznala što govorim, jer 
je vrlo zlo bilo mojoj duši, dok je nije Gospodin prosvijetlio. Sve je svoje 
užitke kušala samo na gutljaje, a kad ih je nestalo, nije bila u društvu, koje 
bi joj kao kasnije pomagalo u svim mukama i napastima. Prvi je razlog, što 
je tu malko male poniznosti, koja je tako pokrivena i sakrivena, te se i ne 
zapaža. A ako će biti tako ohol i bijedan poput mene, te će sav svoj život 
provoditi u trudu, u svakojakim pokorama, molitvama i progonima, pa se 
neće držati prebogato i preobilno plaćenim, kad mu dopusti Gospodin, da 
stoji pod križem sa sv. Ivanom? Ne znam, komu je moglo sunuti u glavu, da 
s takvom milošću ne bude zadovoljan, osim moje glave, koja se svagdje 
gubila na svake ruke, gdje bih inače bila dobila. 

6. Svaki put ne dopušta nevoljkost ili bolest, da razmatramo o Muci, jer je 
to teško. No ako će nam zapriječiti, da ne budemo s Njim poslije uskrsnuća? 
Ta imamo ga tako blizu u Sakramentu, gdje je proslavljen. A da ga ne 
gledamo tako izmučena, izmrcvarena, svega krvlju zalivena, izmorena od 
puta, progonjena od onih, kojima je učinio toliko dobra, ostavljena i od 
apostola? Jamačno se ne može vazda podnositi misao na tolike muke, što ih 
je pretrpio. A gle, ovdje ne trpi muka, pun je slave, pa jedne jača, druge 
sokoli, dok ne uzađe na nebesa. U Presvetom je Sakramentu naš drug, 
kojemu se čini nemoguće, da se i jedan časak odijeli od nas. A kako sam se 
ja mogla udaljiti od Tebe, Gospodine moj, misleći da ti više služim! Dok sam 
te vrijeđala, nisam te poznavala. No kad sam te upoznala, kako sam mogla 
misliti, da ću tim putem, udaljujući se od Tebe, dobiti više! O kako sam 



lošim putem išla! Da, čini mi se, da i nisam išla putem. A Ti si me vratio na 
pravi put. I kad Tebe vidjeh uza se, vidjeh sva dobra. Gledajući Tebe gdje 
stojiš pred sucima, nije me snašla nijedna muka, koje ne bih rado trpjela. S 
tako dobrim nazočnim prijateljem, s tako dobrim vojvodom, koji je u 
trpljenju stajao na čelu, sve se može podnijeti. On nam pomaže i jača nas. 
Nikada nas ne ostavlja. On je pravi prijatelj. Vidim jasno, a vidjeh i kasnije, 
kad sam se riješila zablude, da možemo ugoditi Bogu i postići velike milosti 
od njega. A On hoće, da to bude po tom presvetom Čovječanstvu Kristovu, 
koje je omiljelo Njegovu Veličanstvu. Mnogo i premnogo puta vidjeh to 
iskustvom, a reče mi i Gospodin. Vidjeh jasno, da na ta vrata moramo unići, 
hoćemo li, da nam vrhovno Veličanstvo pokaže velike tajne. 

7. Zato, vaša milosti, gospodine 73 , ne tražite drugoga puta, pa sve da 
stojite na vršku motrenja. Ovuda se ide sigurno. Po ovom nam Gospodinu 
našem dolaze sva dobra. On će vas naučiti, budete li promatrali njegov 
život, najbolji izgled. Što da želimo više, van, da imamo uz bok tako dobrog 
prijatelja, koji nas neće ostaviti u tegobama i nevoljama, kao što rade 
svjetski prijatelji. Blago onome, ko ga uistinu ljubi i vazda ima uza se! 
Pogledajmo slavnog sv. Pavla, kojemu je, čini se, bio Isus vazda u ustima, 
jer ga je vazda nosio u srcu. Otkad sam upoznala ovu istinu, pozorno sam 
promatrala više svetaca velikih kontemplativaca, a oni nisu išli drugim 
putem. Sv. Franjo dokazuje to ranama, sv. Antun Padovski s Djetetom 
Isusom, sv. Bernard se naslađivao Čovječanstvom Isusovim, a tako i sv. 
Katarina Sienska i mnogi drugi, koje će vaša milost poznati bolje od mene. 

8. Jamačno će biti dobro udaljiti se od tjelesnoga, jer to kažu ljudi tako 
iskusni u duhovnom životu. No po mojem mnijenju mora to biti istom onda, 
kad duša daleko uznapreduje; jer je jasno, da dotle treba Stvoritelja tražiti 
po stvorovima. Sve stoji do toga, kako Gospodin dijeli milost svakoj duši. U 
to se ja ne miješam. Rado bih samo razumljivo pokazati, da u ovaj račun ne 
ulazi presveto Čovječanstvo Kristovo. Neka se dobro pazi na tu tačku, koju 
sam željela znati razložiti. 

9. Kad Bog hoće da obustavi sve duševne moći, kao što vidjesmo kod 
opisanih načina molitve, očito je, da nam se, ako i nećemo oduzimlje i ova 
nazočnost Čovječanstva Kristova. Neka onda bude u dobri čas. Srećan 
gubitak, koji uzrokuje, da uživamo više, nego se čini, da izgubimo. Jer se 
onda sva duša dade na ljubav onoga, kojega je razum nastojao upoznati. 
Ona ljubi ovo, što nije shvatila, i uživa, što ne bi mogla uživati, kad ne bi 
sama sebe izgubila, da više dobije, kao što je rečeno. No da se priviknemo 
te naumice i pomno iz petnih žila ne nastojimo, da imamo pred sobom 
vazda (o Bože daj, vazda) ono presveto Čovječanstvo, to mi se ne čini 
dobro. To je, štono riječ, kanda nam duša lebdi u zraku, jer se čini, da nema 
naslona, sve ako misli, da je puna Boga. Vrlo je znamenito, dok smo živi i 
dok smo ljudi, da (Gospodina) kao Čovjeka imamo pred sobom. To je eto 
druga neprilika, što je uzrokuje (suprotivna težnja). Prva je, o kojoj već 
počeh govoriti, mali nedostatak poniznosti. Hoćemo naime da uzdignemo 
dušu, prije nego je Gospodin uzdigne. Nismo zadovoljni da razmatramo tako 
dragocjenu stvar, Čovječanstvo Kristovo. Hoćemo da s Marijom uživamo, 
prije nego smo se trudili s Martom. Kad htjedne Gospodin, da to bude, pa 

73 To je o. Garcia Toledski. Zove ga gospodin — senor s obzirom na plemeniti 
rod. Znano je, da je o. Garcia bio sin grofova de Oropesa. Tako piše Svetica i 
dominikovcu D. Alvara de Mendoza. 



bilo već od prvoga dana, ne treba se bojati. Ali se uvjerimo, kao što, mislim, 
već rekoh drugda. Ako se i čini, da ovaj prašak male poniznosti nije ništa, 
čini veliku štetu duši, koja hoće da napreduje u poniznosti. 

10. Da se vratim k drugoj tački. Mi nismo anđeli, van imamo tijelo. Ludost 
je, želimo li sami sebe učiniti anđelima, dok smo na zemlji, i to u zemlji, kao 
što sam bila ja. Običajno mora misao imati neko uporište, premda gdjekad 
duša izlazi iz sebe ili je često tako puna Boga, te joj ne treba nikakav stvor, 
da se sabere. A to nije tako običajno. U poslovima, u progonima i mukama 
ne možemo imati tolikoga mira. Tako i u suhoparnosti. Onda nam je Krist 
vrlo dobri prijatelj. Gledamo ga kao Čovjeka, gledamo ga u slaboćama i 
mukama, i On nam je drug. Priviknemo li se, vrlo je lako naći ga uza se, 
premda se gdjekad ne može ni jedno ni drugo. Onda je dobro i zamašno, 
kao što već rekoh, da ne nastojimo tražiti duhovne utjehe, van kud puklo da 
puklo zagrlimo križ. I Gospodin je bio stavljen sam bez ikakve utjehe. 
Ostaviše ga sama u mukama. Ne ostavljajmo ga mi. On će nam pružiti ruku, 
pa ćemo uzići više, nego bismo sa svojim naporom. Udaljit će se, kad vidi, 
da je korisno, i kad Gospodin, kao što je rečeno, hoće da izvuče dušu samu 
iz sebe. 

11. Bogu je vrlo milo gledati dušu, koja u poniznosti uzimlje njegova Sina 
za posrednika i toliko ga ljubi, te se drži nedostojnom, sve ako je hoće 
Njegovo Veličanstvo da podigne do vrlo visokoga motrenja, pa govori sa sv. 
Petrom: »Otiđi od mene, Gospodine, jer sam čovjek grešnik« (Luk. 5, 8.1. To 
sam iskusila. Na taj je način vodio Gospodin moju dušu. Drugi će, kako je 
rečeno, ići drugom stopom. A ja sam upoznala, da je na poniznosti 
osnovana molitva, i što se duša više ponizuje, to je više uzvisuje Bog. Ne 
sjećam se, da mi je iskazao kakvu odličnu milost od onih, što ću ih još 
spominjati, a da se nisam sasvim poništila videći, kako sam zla. Njegovo mi 
je Veličanstvo nastojalo dati da razumijem, što će mi pomoći, da spoznam 
sama sebe, jer ja toga nisam mogla predočiti. Kad duša od svoje radi koliko 
toliko, da sama sebi pomogne u toj molitvi sjedinjenja, to će joj, na oko 
možda i koristiti, ali držim, da će kao zgrada bez temelja vrlo brzo pasti. 

Usto se bojim, da ta duša neće doseći nikada do pravog duhovnog 
siromaštva. A to siromaštvo stoji u tom, da se odrekne zemaljskih utjeha pa 
ne traži utjehe ni naslade ni u molitvi, van utjehu nalazi u mukama za ljubav 
onoga, koji je vazda živio u mukama; pa (ta duša) ostaje u mukama i u 
suhoparnostima mirna. Ako to donekle i ćuti, ne uznemiruje se niti se žalosti 
poput nekih, koje drže, da je sve izgubljeno, ne rade li vazda razumom i ne 
ćute li pobožnosti; kanda bi svojim trudom zasluživale toliko dobro. Ne 
kažem, da ne smiju težiti za pobožnošću i brižno stajati pred Bogom. No ako 
uza sve to ne mogu zamisliti dobre misli, ne treba da se radi toga ubijaju, 
kao što već rekoh drugdje. Sluge smo nekorisne. Pa što još mislimo, da 
možemo učiniti? 

12. No Gospodin hoće, da to upoznamo i da poput magarčića okrećemo 
ono vodeno kolo. Zavezanih očiju i ne znajući što rade, izvući će mnogo više 
nego vrtlar 74 sa svim svojim, marom. Tim putem treba ići slobodno i predati 
se u ruke Božje. Htjedne li Njegovo Veličanstvo da nas uzdigne za svoje 
dvorane i tajnike, pođimo rado: ne htjedne li, služimo mu a niskim službama 
i ne sjedajmo na više mjesto, kao što rekoh već nekoliko puta. Bog se skrbi 
više od nas i znade, zašto je svaki. Zašto bi htio sam sa sobom vladati, koje 


74 Vrtlar je ovdje razum 



svoju volju predao sasvim Bogu? Po mojem mnijenju pristaje to još manje 
ovdje i mnogo više škodi nego na prvom stupnju. Ovo su dobra 
nadnaravska. Ko ima rđav glas, naprezao se pjevajući koliko ga volja, ne 
učini ga dobrim. Htjedne li Bog da mu ga dade, ne treba mu prije kričati. 
Zato mislimo vazda, neka nam udijeli milosti, a duša neka ostane odana u 
njegovu volju, ako se i pouzdaje u veličinu Božju. Dopušteno joj je, da bude 
kod nogu Kristovih. Neka se stoga samo trsi, da ne ode odonud, već nek 
ustraje bilo što bilo. Neka nasljeduje Magdalenu, dok i nju Gospodin ne 
povede u pustinju, kad ojača. 

13. Držite se, vaša milosti, ovoga, dok ne nađete koga, ko ima više 
iskustva i bolje znade nego ja. Ne vjerujte onima, koji su istom počeli kušati 
Boga, pa misle, da uživaju više i da im koristi, trude li se sami. O kad Bog 
htjedne, kako očito On dolazi bez tih sićušnih pomoći! Radili mi ne znam što, 
pograbi nam duh, kao što gorostas podigne slamku, pa ne koristi otpor. 

Kako bi bilo ludo vjerovati, kad On hoće, da žaba poleti, e će čekati, dok 
poleti sama po sebi! A po mojem je mnijenju još teže i tegobnije našem 
duhu, da se uzdigne, ako ga Bog ne diže; jer je opterećen zemljom i 
spriječen tisućama zapreka, pa mu malo koristi volja za lijet. Ako je po 
naravi sposobniji od žabe, tako je zagreznuo u blato, te je tu sposobnost 
izgubio svojom krivnjom. 

14. Završit ću s tim, da se svagda, kad mislimo na Krista, moramo sjećati i 
ljubavi, s kojom nam je iskazao tolike milosti, pa kako nam je veliku ljubav 
pokazao Bog, kad nam je dao takav zalog svoje ljubavi. Ljubav budi ljubav. 
Ako smo još i sasvim na početku i veoma loši, moramo nastojati, da na 
ljubav vazda motrimo i tim se potičemo na ljubav. Jer kad nam Gospodin 
jednom iskaže milost, da se utisne njegova ljubav u naše srce, bit će nam 
sve lako pa ćemo u vrlo kratko vrijeme i s malim trudom sve izraditi. Neka 
nam je dade Njegovo Veličanstvo, jer zna kako vam je vrlo potrebna. Neka 
nam dade (tu ljubav) radi ljubavi, kojom je On nas ljubio, i radi svoga 
slavnog Sina, kojega je toliko stajalo, da nam tu ljubav pokaže. Amen. 

15. Rado bih nešto zapitati vašu milost: Kako to, da duša, kojoj Gospodin 
stane iskazivati tako uzvišene milosti, kao kad je uzdigne do savršenoga 
motrenja, ne bude odmah savršena? To bi se moglo posve pravo očekivati. 
Jer je doista pravo, da ne ište zemaljskih utjeha, ko primi tako velike milosti. 
Zašto u zanosima, čini se, dobiva to uzvišenije učinke, što se više privikne 
duša da prima milosti i zašto se više odvaja od zemaljštine, što više milosti 
dobiva? Ta kad se Gospodin približi, mogao bi dušu u jedan mah posvetiti, 
kao što kasnije s vremenom taj isti Gospodin usavršuje dušu malo po malo u 
krepostima. To bih rado doznati, jer ne znam. Ali dobro znam, da se 
razlikuje jakost, što je Bog daje na početku, gdje traje samo jedan tren i 
spoznaje se gotovo samo iz učinaka, što ih ostavi, razlikuje se ta jakost od 
jakosti kada ta milost traje obilatije. Često mislim, da je to zbog toga, jer se 
duša ne pripravi odmah sasvim, pa je Gospodin malo po malo uzgaja, a 
onda joj dade odlučnost i muževnu jakost, da se sasvim otrese svega. Kao 
što je učinio Magdaleni u kratko vrijeme, tako čini i drugima, prema tome 
kako dopuštaju, da Njegovo Veličanstvo djeluje u njemu. Mi još pravo ne 
vjerujemo, da Bog već i u ovom životu daje sto za jedan. 

16. Zamislih i ovu poredbu. Uzmimo, da je sve jedno ono, što se daje 
početnicima i onima, koji su već daleko naprijed. To bi bilo poput jela, što ga 
mnogi jedu. Koji okuse malko, ostane im ugodni ukus neko vrijeme. Koji 



uživaju više, uzdržavaju se tim. A koji jedu mnogo, daje im život i snagu. A 
može se ova hrana života uživati tako često i obilato, te im više nije ništa 
slatko van ona. Jer (duša) već znade, kako koristi i tako se privikla na ukus 
te slasti, te bi voljela ne živjeti nego jesti što drugo, što bi samo uklonilo onu 
slatkoću, što ju je ostavila ta hrana. Tako isto ako se razgovara jedan dan sa 
svetom osobom, neće toliko koristiti, koliko bi u mnogo dana. A možemo s 
tom osobom i toliko drugovati, dok ne budemo kao i ona, ako nam Bog 
dadne milost. Napokon sve stoji do toga, što hoće da dade Njegovo 
Veličanstvo i komu hoće da dade. A koje počeo primati tu milost, mnogo 
stoji do toga, da odluči otresti se sasvim svega i cijeniti tu milost, kako je 
pravo. 

17. Čini mi se također, da Njegovo Veličanstvo hoće da iskusi, ko ga ljubi. 
Zato otkriva u takoj najvišoj nasladi sad jednom, sad drugome, koje, da 
oživi tako, ako je mrtva, vjeru u ono, što će nam dati, govoreći: »Eto, to je 
samo kap iz prevelikoga mora dobara«. A to čini, da ne propusti ništa učiniti 
onima, koje ljubi. A kako vidi, da ga primaju, tako daje (milosti) i sebe daje. 
Ljubi onoga, ko njega ljubi. A kako je On dobar ljubimac, kako dobar 
prijatelj! O Gospodine moje duše, kad bih imala riječi, da razložim, što daješ 
onima, koji se uzdaju u Tebe, što li gube oni, koji dopru do toga stanja, a 
ostanu sami sa sobom! Ne daj, Gospodine, toga. Ti mi činiš i više od toga, 
jer dolaziš u stan tako zao, kao što sam ja. Blagoslovljen budi dovijeka! 

18. Molim iznovice vašu milost, ako budete govorili o ovim stvarima, što ih 
napisali o molitvi, s duhovnim osobama, neka i budu takve. Jer ako poznaju 
samo jedan put, ili su se zaustavile na po puta, neće znati toga prosuditi. 

Ima nekih, koje Bog odmah isprvice digne na vrlo uzvišeni put, pa misle, da i 
drugi mogu napredovati na tom istom putu, te da bi morale primiriti razum i 
ne služiti se tjelesnim stvarima. No morali bi ostati suhi kao štap. Drugi su 
malko okusili molitvu mira, pa misle odmah, kako imaju jedno, da tako 
mogu i drugo činiti; pa kako rekoh, mjesto da napreduju, oni nazaduju. Tako 
je svagdje potrebno iskustvo i razboritost. Neka nam oboje dade Gospodin u 
svojoj dobroti. 



GLAVA XXIII. 


Pripovijeda opet dalje, o svom životu i kako je počela težiti za većom savršenošću i 
kakvim sredstvima. Korisno je za one, koji se bave upravom duša, što 
obavljaju molitvu, da znadu, kako se moraju držati na početku. Kakvu je 
korist imala, jer su je znali voditi. 

1. Nastavit ću opet o svojem životu ondje, gdje sam prekinula (gl. IX.). 
Držim, da sam se zadržala više nego je trebalo. I to zato, da se bolje 
razumije ono, što slijedi. Ovo je naprijed druga, nova knjiga, pače drugi novi 
život. Ovo je dosada bio moj život; a ovaj život, što sam ga živjela, otkad 
sam počela proživljavati razložene stupnjeve molitve, živio je Bog u meni. 
Tako mi se čini. Jer je po mojem shvatanju bilo nemoguće u tako kratko 
vrijeme se riješiti tako zlih navika i djela. Neka bude hvaljen Gospodin, koji 
me je oslobodio od mene! 

2. Čim počeh izbjegavati prilike i više se baviti molitvom, poče Gospodin i 
meni davati milosti. Činilo se, da je samo želio, da ih ja htjednem primati. 
Njegovo mi Veličanstvo poče posve obično davati molitvu mira, a često i 
jedinstva, koja je trajala dugo vremena. No dogodilo se u ovo vrijeme, da je 
zloduh ljuto obmanuo i prevario neke žene. 75 1 ja se stadoh pobojavati, jer 
sam osjećala tako veliku slast i užitak, a često puta nisam toga mogla 
zapriječiti. S druge sam strane, osobito kad sam obavljala molitvu, 
zamjećivala u sebi preveliku sigurnost, da to djeluje Bog. Usto vidjeh, da 
sam tim veoma poboljšana i ojačana. No čim bih se malko rastresla, počela 
bih se opet bojati i pomišljati, da mi zloduh obustavlja razum i prikazuje, e je 
to dobro, eda se okanim unutarnje molitve, pa da ne mognem promišljati o 
Muci niti što razumom raditi. Kako toga nisam razumjela, činilo mi se, da je 
to najveći gubitak. 

3. No Njegovo me je Veličanstvo već htjelo prosvijetliti, da ga ne vrijeđam 
i upoznam, koliko mu dugujem. Zato je porastao i moj strah te me nagnao, 
da pomno tražim iskusne duhovne ljude, s kojima bih govorila. Već sam 
znala za neke. Bili su to oci iz Družbe Isusove, koji su bili došli ovamo. Ja 
nisam nijednoga poznavala, ali sam im bila sklona samo stoga, jer sam 
znala, kako žive i mole. Ali se nisam držala dostojnom, da govorim s njima, 
ni jakom, da ih slušam. Zbog toga sam se još više bojala. Činilo mi se teško, 
da onakva, kakva sam bila, s njima općim. 76 

4. Tako provedoh neko vrijeme, dok iza ljuta boja, što sam ga bila sama 
sa sobom, i velika straha, ne odlučih, da ću se razgovarati s kojim čovjekom, 
iskusnim u duhovnom životu i zapitati ga, kakva je molitva, što sam je 
obavljala, te ga zamoliti, neka mi posvijetli, ako sam u bludnji. Odlučili raditi 
sve, što uzmognem, da ne vrijeđam Boga. Kako rekoh, osjećala sam, da 


75 Povijest spominje glasovitu sestru Magdalenu od Križa u Kordovi i druge 
glasovite obmaute objavljačice što ih je morala kazniti Inkvizicija. U svesku je 
Izvještaji povijesni XVI. i XVII. vijeka objelodanjena i povijest ovoga slučaja. 
Napisala ju je redovnica onog samostana 1541. U ono su doba bili takvi 
događaji vrlo česti, kako se vidi iz Crkv. povijesti. Prema o. Riberi (Vida dr S. 
Teresa I. I. r, x.) Kordovski slučaj zapanji svu Španjolsku. 

76 Oci Družbe Isusove osnovaše 1554. u Avili zavod sv. Egidija. Iz njega 
iziđoše razni ispovjednici Svetičini, koji učiniše mnogo dobra njezinoj duši. 



nisam dosta jaka, pa sam stoga bila plašljiva. Bože moj, goleme li varke! 
Željela sam biti dobra, a udaljivala sam se od dobra! Zloduh mora do toga 
mnogo držati na početku kreposti, jer ja ne mogoh nikako sa sobom na kraj. 
Znade on, da je sve. sredstvo duši saobraćaj s prijateljima Božjim. Zato se ni 
ja ne mogoh nikako odlučiti na to. Čekala sam, da se najprije popravim, kao 
i onda, kad sam bila zapustila molitvu. A možda toga ne bih bila nikad 
učinila, jer sam se bila već tako privikla na neke pogrješčice, te nisam ni 
poznavala, da su pogrješke. Trebalo je da mi drugi pomognu i pruže mi ruku 
te me podignu. Slava Gospodinu, koji mi je napokon prvi pružio ruku. 

5. Kad vidjeh, da u meni to više raste strah, što je više rasla molitva, 
pomislih, da u tom mora biti veliko dobro ili preveliko zlo. Dobro sam 
upoznala, da je nadnaravsko ono, što sam imala, jer se u jednu gdjekad 
nisam mogla opirati, a u drugu nisam mogla dobiti, kad sam željela. Mislila 
sam u sebi, da nema drugoga lijeka, nego pomno, držati čisto svoju savjest i 
uklanjati se od svake prilike pa i za lake grijehe. Djeluje li duh Božji, dobitak 
je jasan; upliće li se zloduh, dok se trsim, da ugodim Gospodinu i ne 
vrijeđam ga, malo će mi moći nauditi, dapače će sam biti na gubitku. 
Odlučna u tome molila sam vazda Boga, neka mi pomaže. Trsila sam se oko 
toga nekoliko dana, ali sam vidjela, da moja duša nema toliko jakosti, te se 
sama dovine tolike savršenosti. I to radi sklonosti prema nekim stvarima, 
koje same po sebi nisu bile vrlo zle, ali su bile dostatne, da osujete sve. 

6. Kazaše mi za učena svećenika u ovom mjestu, čiju je dobrotu i 
krepostan život Gospodin počeo pokazivati ljudima. 77 Pregnuh da govorim s 
njim s pomoću jednoga ovdješnjeg svetoga viteza. 78 Oženjen je, ali provodi 
tako uzoran i krepostan život i tako je odan molitvi i ljubavi, te iz svega sjaje 
njegova dobrota i savršenost. I posve pravo. Veliko su dobro dobile po 
njemu mnoge duše. Ima toliko darova, a premda mu ne pomaže njegov 
stalež, ne može propustiti, da ne radi s njima. Ima veliki razum te je vrlo 
blag prema svima. Njegov saobraćaj nije težak, van Ijubak i ugodan, a 
zajedno čestit i svet tako, te uvelike zadovoljava sve, s kojima opći. Sve 
udešava na veliko dobro duša, s kojima druguje, pa se čini, da ne. ide ni za 
čim, da radi za sve, što više može, i sve zadovoljava. 

7. Ovaj je blagoslovljeni i sveti čovjek svojim nastojanjem, čini mi se, bio 
prvi uzrok, da se spasila moja duša. čudim se njegovoj poniznosti, jer je već, 


77 Bio je lo magister Gašpar Faza, učeni i pobožni svećenik, veoma odan 
Svetici, koju je neko vrijeme ispovijedao i mnogo joj pomagao kod osnutka 
samostana sv. Josipa. Umro je 1592. Smrtni ostanci njegovi te njegove majke 
i sestre počivaju u kapelici sv. Ivana od Križa, u crkvi Bosonogih. 

78 Franjo de Salcedo uzor vitez abulski, veliki prijatelj sv. Majke i podupirač 
njezina Preustrojstva, bijaše oženjen gđom Mencijom del Aguila, sestričnom 
gđe Katarine del Aguila, žene D. Petra de Cepeda, strica Svetičina. Kad je 
umrla Mencija, postade svećenikom. Svetica ga spominje često u svojim 
spisima kao čovjeka vrlo odana molitvi. Umrije 1580. i bi ukopan u prvotnoj 
crkvi sv. Josipa, u kapelici sv. Pavla, koju osnova sam. Za dokaz, kako je taj 
vitez bio pobožan, navodi fr. Jeronim od sv. Josipa, da je još svjetovnjak i 
oženjen 20 godina slušao bogoslovlje u zavodu sv. Tome kod avilskih 
dominikovaca. U jednoj bilješci IX. glave I. dijela Života sv. Terezije od Ribere 
kaže Gracian o sv. vitezu: »Poznavao sam ga i govorio sam s njim o mnogo 
stvari Majke Terezije«. 



držim, nemalo četrdeset godina (ne znam, dvije, tri li godine manje) 
obavljao molitvu i živio vazda savršeno, koliko je mogao u svojem staležu. 
Njegova je žena velika službenica Božja i tako ljubi Boga, te mu ni u čemu 
ne smeta. Ukratko, ona je žena, koju je Bog izabrao za onoga, za koga je 
znao, da će mu biti takav sluga. Njegove su rođakinje bile udate za moje 
rođake. A bio je u velikom saobraćaju i s drugim slugom Božjim, koji je bio 
oženjen s mojom sestričnom. 

8. Na taj način postigoh, da dođe k meni i govori sa mnom onaj svećenik, 
tako veliki sluga Božji, koji je bio njegov prijatelj, želeći se kod njega 
ispovijedati i uzeti ga za svoga vođu. A kad ga vitez dovede, da govori sa 
mnom, veoma se smetoh videći, da sam kod tako sveta čovjeka. Rekoh mu, 
kakva mi je duša i molitva. On me ne htjede ispovijedati. Reče, da ima 
odviše posla. Tako je i bilo. Držeći prema molitvi, koju sam obavljala, da 
sam jaka, zatraži sa svetom odlučnošću, da nikako ne vrijeđam Boga. Videći 
njegovu odlučnost, a ne osjećajući u sebi jakosti, kako rekoh, da se rastavim 
savršeno odmah od onih stvarca, ražalostih se. Kako vidjeh, držao je, prilike 
moje duše za stvar, koja se može najednom svršiti. Noja sam osjećala, da 
treba mnogo više briga. 

9. Ukratko, upoznah, da sredstva, što mi ih je davao, nisu bila podesna, te 
bi mi mogla pomoći. Bila su ona za savršeniju dušu. A ja sam doduše 
napredovala u milostima Božjim, ali sam još uvijek bila na početku u 
krepostima i motrenju. I zbilja, da se nisam ni s kim savjetovala nego s njim, 
držim, da moja duša ne bi nikad uznapredovala. Žalostila sam se videći, da 
ne radim, a činilo mi se, da i ne mogu raditi, što mi je on govorio. A ta bi 
žalost bila dosta, da izgubim nadu i okanim se svega. Kadikad se čudim, 
kako onaj svećenik, koji je imao posebnu milost, da počne duše voditi k 
Bogu, nije moje razumio niti se htio njom opteretiti. No vidim, da je to sve 
bilo za moje veće dobro, eda upoznam i stanem općiti s tako svetim ljudima, 
kao što su oci Družbe Isusove. 

10. Onda se sporazumjeh s onim svetim vitezom, da će me gdjekad 
posjećivati. Tu se vidjela njegova velika poniznost, jer je htio općiti s ovako 
zlom osobom, kao što sam ja. On me je stao posjećivati i hrabriti govoreći 
mi, da ne mislim, e ću se u jedan dan osloboditi od svega. Bog će već učiniti 
malo po malo. On sam da je imao posla nekoliko godina s posve neznatnim 
stvarima pa se nije mogao u njima savladati. O poniznosti, kako velika 
dobra pribavljaš ondje, gdje si, i onima što opće s dušama, koji te imaju! 

Ovaj mi svetac (čini mi se, da ga pravo mogu nazivati tim imenom), da me 
ohrabri, izbroji svoje slabosti, koje su se njemu činile slabostima. S obzirom 
na njegov stalež nisu ono bile pogrješke ni nesavršenosti, a za me bi u 
mojem staležu bile prevelike pogrješke. Ne kažem toga bez nakane, sve ako 
se i čini, da se odviše zadržavam kod malenkosti; jer su baš one tako 
zamašne na početku, da koriste duši i dadu joj polet, sve ako nema krila, 
štono riječ. Toga niko ne bi vjerovao, ko nije iskusio. Ja se ufam u Boga, da 
će vaša milost koristiti mnogima, zato priznajem ovdje: sve je moje 
spasenje bilo u tom, da me je ovaj vitez znao liječiti, a imao je poniznosti i 
ljubavi, da bude sa mnom. Imao je i strpljivosti videći, da se odmah ne 
popravljam u svemu. Radio je razborito dajući mi malo po malo sredstva, da 
savladam zloduha. Zato ga i tako silno zavoljeh, te za me nije bilo većega 
zadovoljstva nego onoga dana, kad bih ga vidjela. No takvih je dana bilo 
malo. Kad bi on oklijevao, veoma sam se žalostila, jer sam mislila, da me ne 



posjećuje stoga, što sam zla. 

11. On je upoznao moje velike nesavršenosti, koje su možda bili i grijesi 
(premda sam se bila poboljšala, otkad sam s njim drugovala). Ja mu kazah 
milosti, što mi ih je Bog davao, eda mi posvijetli. On mi izjavi, da ne ide 
jedno s drugim. Oni se veliki darovi daju onima, što su veoma napredovali i 
umrtvili se. On da se mora veoma bojati, jer mu se čini, da je u neke stvari 
upleten zli duh. Ali ne htjede reći odlučne riječi, van mi prikriči, da dobro 
promislim sve, što upoznam u molitvi, te da mu kažem. A to je bila velika 
muka, jer ja nisam znala baš nikako izreći, što je moja molitva. Bog mi je 
naime dao istom nedavno milosti, da znam shvatiti, što je i da umijem 
izreći. 

12. Kad mi on to reče, uz onaj me strah obuze i velika žalost i briznuh 
plakati. Ja sam zaista željela ugađati Bogu. pa se nisam mogla uvjeriti, da je 
upleten zloduh. No bojala sam se, da me je Bog oslijepio radi mojih velikih 
grijeha, eda toga ne upoznam. Stadoh čitati knjige, ne bih li našla, čim bih 
umjela reći što o molitvi, koju sam obavljala. I nađoh u knjizi pod naslovom 
Uspon na brijeg 79 . U njoj nađoh s obzirom na sjedinjenje duše s Bogom sve 
znakove, što sam ih ja zamjećivala, kad sam obavljala molitvu bez 
promišljanja. Tako sam se većinom izjavljivala, da ne mogu ništa misliti 
obavljajući onu molitvu. Označih crtama ona mjesta, gdje su bili spomenuti 
oni znakovi i dadoh mu knjigu, da je pregleda on i onaj drugi svećenik, 
spomenuti sveti sluga Božji, i da mi kaže, što mi treba činiti. Ako im se 
pričini podesno, ja ću sasvim napustiti molitvu. Ta zašto bih se izlagala tim 
opasnostima. Ta ako nakon gotovo dvadeset godina, otkad sam je obavljala, 
nisam izvukla nikakve koristi nego me zloduh zavarava, bolje je, da je ne 
obavljam. No i to mi je bilo strašno; jer sam već bila iskusila, kakva je bila 
moja duša bez molitve. Sve mi se činilo teško kao čovjeku, koji je u rijeci. 
Kamogod krene, boji se veće opasnosti, i već kao da se guši. To je veoma 
velika muka, a takvih sam muka mnogo podnijela. Pripovijedat ću o tom 
kasnije. Ako se i čini, da je to nešto neznatno, ipak će možda koristiti, da se 
upozna, kako se mora kušati duh. 

13. Doista je teška muka, što se tu podnosi, pa je potrebna razboritost, 
osobito sa ženama, jer je velika naša slabost. Moglo bi nastati mnogo zla, 
kad bi se ženama posve očito reklo, da tu djeluje nečastivi. Treba sve dobro 
istražiti, ukloniti iz opasnosti, koja im može prijetili, te ih opomenuti, neka 
šute i drže za se, kako i treba. Govorim o tom tako, jer me je stajalo teške 
muke. Govorila sam naime s nekima o svojoj molitvi, a oni nisu čuvali tajne, 
van pitali za savjet ove i one. Tim mi uvelike naudiše, jer razglasiše stvari, 
koje su morale biti posve tajne, jer nisu bile za sve. Usto se činilo, da ih ja 
razglašujem. Mislim, da je to dopustio Gospodin bez njihove krivnje, eda ja 
trpim. Ne kažem, da su pripovijedali ono, što sam im govorila na ispovijedi. 
No bili su to ljudi, kojima sam o tom govorila radi svoga straha, da mi 
razjasne. Zato mi se činilo, da su morali šutjeti. Ipak se ne usudih nikad 
ništa zatajati takvim ljudima. Kažem dakle, da treba ženu opominjali veoma 
razborito, hrabriti ih i čekati vrijeme, da im Bog pomogne, kao što je učinio i 

79 Prvi put iziđe ta knjiga u Sevilji pod naslovom: Subida del Monte Sion por 
la via contemplativa. Contiene el conociemiento nuestro y el seguimiento de 
Cristo y el reverenciar a Dios en la contamplacion quieta. Napisao ju je 
Bernardin de Laredo, glasoviti liječnik D. Juana II. Portugalskoga, a kasnije 
franjevački laik 



meni. Da ne bi toga, bilo bi mi i te kako naudilo, jer sam bila plaha i 
strašljiva, Budući da me je mučila srčana bolest, čudim se, da mi nije taj 
postupak učinio mnogo zla. 

14. Predadoh dakle knjigu i zajedno izvještaj o svojem životu i grijesima, 
kako sam bolje mogla. Nije to bila ispovijed, jer je on bio svjetovnjak, van 
mu samo dobro razložih, kako sam bila zla. Dva sluge Božje promotrile s 
velikom samilošću i ljubavlju, što bi mi koristilo. Dođe odgovor, koji sam 
očekivala s velikim strahom. Zamolih mnogo njih, neka me preporuče Bogu, 
a i ja sam mnogo molila u one dane. Veoma potišten dođe vitez k meni i 
reče mi, da po mnijenju njih obojice kod mene djeluje zloduh. Dobro će za 
me biti, da se obratim na koga oca iz Družbe Isusove. On će doći, ako ga 
pozovem i javim, da mi treba. Neka mu u općenoj ispovijedi razgalim sav 
svoj život i duševno stanje, i to sve veoma jasno. Bog će ga krepčinom 
sakramenta ispovijedi još više prosvijetliti. Usto su oci u duhovnim stvarima 
veoma iskusni. Štogod mi rekne, ne smijem prestupiti, jer da sam u velikoj 
pogibli, ne budem li imala upravitelja. 

15. Taj mi odgovor zadade toliki strah i muku, te ne znadoh, što bih počela 
Ostade mi samo plač. Boraveći u jednoj bogomolji, ne znajući, što će biti od 
mene, uzeh knjigu, koju mi je, čini se, Gospodin utisnuo u ruke. I pročitah 
ono, što reče sv. Pavao: Da je Bog veoma vjeran pa neće nikad dopustiti, da 
zloduh prevari one, koji ga ljube (I. Kor. 10, 13.). To me veoma svojski utješi 
Stanem se pripravljati na općenu ispovijed i pisati sva svoja zla i dobra, 
raspravu o svojem životu, što sam jasnije znala i umjela. Ne ispustih ništa. 
Kad poslije vidjeh, da sam napisala toliko zala, a gotovo nikakva dobra, 
sjećam se, da me je obuzela prevelika tuga i bol. Bila nam u velikoj neprilici 

i zbog toga, što će vidjeti u kući, kako općim s tako svetim ljudima, kao što 
su oci Družbe Isusove. Bojala sam se svoje slaboće, a činilo mi se, da sam 
više dužna te ne budem zla i okanim se svojih zabava. Ne učinim li toga, da 
će biti još gore. I stoga zamolih sakristanku i vrataricu, neka ne kažu nikom 
ništa. No to mi je malo koristilo. Kad su me pozvali, bila je baš na vratima 
sestra, koja je pripovijedala u svem samostanu. Eto koliko neprilika i straha 
sprema zloduh onome, ko hoće da se približi k Bogu! 

16. Razgovorih se s onim slugom Božjim, koji je zbilja bio velik sluga Božji i 
veoma razborit 80 Razgalih mu svu svoju dušu. On je dobro znao ovaj jezik, 
pa mi razloži sve, što je i kako je, i veoma me ohrabri. Reče mi, da djeluje 
posve očevidno duh Božji; ali da se moram iznovice povratiti k unutarnjoj 
molitvi, jer nisam položila pravog temelja, a i ne znam ništa o trapljenju. 
(Tako je i bilo, jer, čini mi se, nisam razumjela ni imena.) No reče da ne 
smijem nipošto propuštati molitve, nego se uvelike trsiti, jer mi Bog daje 
takve osobite milosti. Ko zna, ne kani li Gospodin po meni učiniti dobro 
mnogima. I druge stvari. (Čini se, da je prorekao, što je Gospodin kasnije 
učinio sa mnom.) Bila bih veoma kriva, reče, kad ne bili odgovarala 
milostima, što mi ih Bog daje: Činilo mi se po svemu, da mi po njemu govori 
Duh Sveti, da izliječi moju dušu, jer se sve a nju utisnulo. 

17. Veoma se zastidjeh. A on me stade voditi takvim sredstvima, te se 


80 Bio je to o. Diego (Jakov) de Cetina, redovnik D. I. Rođen u Huete (Cuenca) 
1531., učio je vještine u Alkali, a bogoslovlje u Salamanci. G. 1513. dođe u 
Avilu, a godinu kasnije ili nešto više ili manje, prijeđe u Burgos i drugamo. 
Umrije u Pjačenci 1568. 



činilo da sam postala sasvim druga. Kako je velika stvar razumjeti dušu! On 
mi reče, neka danomice razmatram o kojoj tajni muke i time se okoristim. A 
na drugo da ne mislim nego na Čovječanstvo Kristovo. Onim unutarnjim 
sabranostima i slastima da se oprem koliko mogu i ne dam im mjesta, dok 
mi on ne rekne što drugo. 

18. Ostavi me utješenu i okrijepljenu. A Gospodin, koji mi je pomagao, 
pomože i njemu, da razumije stanje moje duše i kako me ima voditi. Odlučih 
čvrsto, da neću ni u čemu prestupati njegovih odredaba. Tako sam radila 
sve do danas. Neka bude hvaljen Gospodin, koji mi je dao milost, da slušam 
svoje ispovjednike, ako i nesavršeno. Bili su oni nemalo uvijek blaženi oci 
Družbe Isusove. Ja sam ih, kako rekoh, slijedila samo nesavršeno. Očevidno 
se poče moja duša popravljati, kao što ću sada pripovijedati. 



GLAVA XXIV. 


Nastavlja započeto gradivo i pripovijeda, kako se okoristila njezina duša, otkad je 
počela slušati i kako joj je malo koristio otpor milostima Božjim te kako joj ih 
je Njegovo Veličanstvo davalo sve obilatije. 

1. Iza ove ispovijedi ostade moja duša tako mekana, te mi se pričini, da 
nema ništa, na što ne bih bila pripravna. I tako se počeli mijenjati u mnogim 
stvarima, premda me nije ispovjednik na to silio, nego se pače činilo, da do 
toga svega malo drži. No to me je još više poticalo, jer me je on vodio 
putem ljubavi Božje i pustio je, da idem slobodno i neprisiljeno pa da seja iz 
ljubavi dadem na taj put. Tako proboravih gotovo dva mjeseca naprežući se 
iz petnih žila, da se opirem nasladama i milostima Božjim. Što je do 
vanjštine vidjela se promjena; jer mi je Gospodin već počeo davati srčanost, 
da vršim neke stvari, koje su se osobama, što su me poznavale, pa i u samoj 
kući 81 činile izvanredne. Tako su i govorile. Imale su i pravo. Bile su 
izvanredne prema onom, što sam prije radila. No bilo je premalo ono, što 
sam radila, s obzirom na ono, na što me je vezalo odijelo i zavjeti. 

2. Iz otpora protiv naslada i utjeha Božjih dobih pouku od Njegova 
Veličanstva. Prije sam naime mislila, da se moram sasvim osamiti, eda mi 
dade te darove, pa se nisam usuđivala ni ganuti. Poslije upoznah, da je malo 
stalo do toga. Što sam više nastojala da se od toga odvratim, to me je više 
obasipao Gospodin nasladom i slavom, pa mi se činilo da sam sva njom 
obavita i da joj ni na koju stranu ne mogu uteći. Tako je i bilo. Ja sam se 
toliko brinula i trsila, da mi je to zadavalo muku. Još se više Gospodin brinuo 
da mi dade milosti pa se u ova dva mjeseca objavljivao mnogo više nego je 
običavao, eda ja još bolje shvatim, da to nije u mojoj vlasti. Iznovice stadoh 
ljubiti presveto Čovječanstvo Kristovo. Moja se molitva stade utvrđivati 
poput zgrade, što se već diže na čvrstu temelju. Zavoljeli više i pokoru, koju 
sam bila zapustila radi svojih velikih bolesti. Onaj mi sveti muž, što me je 
ispovjedio, reče, da mi neke pokorničke vježbe ne mogu nauditi. Možda mi 
Bog šalje toliku bolest, jer ne činim pokore, pa hoće Njegovo Veličanstvo da 
mi je naloži. Zajedno mi naloži, da obavljam neka trapljenja, koja mi nisu 
bila baš ugodna. Sve sam to činila, jer mi se činilo, da mi zapovijeda 
Gospodin. A njemu je davao milost, da mi zapovijeda tako, te sam ga mogla 
poslušati. Moja je duša sad osjećala svaku uvredu, kojom se vrijeđao Bog, 
pa bila i najmanja. Tako na pr. ako bih imala što suvišno, ne bih se mogla 
sabrati u molitvi, dok ne bih ono odbacila. Mnogo sam molila, da me 
Gospodin vodi svojom rukom. Kad općim s njegovim slugama, neka ne 
dopusti, da se vratim natrag, jer mi se činilo, da je to velik prekršaj i da bi 
oni radi mene izgubili svoj ugled. 


81 Utjelovljenje u Avili. 



3. U ono vrijeme dođe u ovo mjesto o. Franjo 82 , koji je bio vojvoda 
Gandijski pa je prije nekoliko godina ostavio sve i stupio u Družbu Isusovu. 
Moj ispovjednik se pobrinu, a i spomenuti vitez svjetova, da dođe k meni i 
da govorim sa sv. Franjom i položim mu račun o molitvi, stoje obavljam. 
Znao je (moj ispovjednik), da je napredovao, jer mu je Bog dao mnogo 
milosti i obdario ga, jer je mnogo ostavio za Njega, pa mu je platio već u 
ovom životu. Kad me on sasluša, reče mi, da u meni djeluje duh Božji, pa 
mu se ne smijem više opirati po njegovu mnijenju, premda sam dosada 
pravo radila. Svagda moram molitvu započinjati razmatrajući jednu tajnu iz 
Muke Isusove. Ako uzdigne Gospodin moj duh, da mu se ne opirem, nego 
pustim, neka ga diže Njegovo Veličanstvo; a ja da se ne trsim oko toga. On 
je sam bio daleko uznapredovao, a iskustvo je u tom veoma zamašno, pa mi 
dade lijek i savjet. Reče mi, da bi bila zabluda, kad bih se više opirala. Ja se 
uvelike utješih, tako i onaj vitez. On se veoma razveseli radi izjave, da Bog 
djeluje. On mi je pomagao i svjetovao me, koliko je mogao. A mogao je 
mnogo. 

4. U to vrijeme premjestiše moga ispovjednika iz ovoga mjesta u drugo. 
To se mene i te kako kosnu, jer pomislih, da bih mogla opet postati zločesta 
i pričini mi se, da neću moći naći drugog ispovjednika poput njega. Duša mi 
ostade kao u pustinji, bez ikakve utjehe i bojažljiva. Ne znadoh, što da 
činim. Jedna mi rođakinja izradi, da me uzeše u svoju kuću, a ja pregnuh da 
pribavim odmah drugog ispovjednika iz Družbe Isusove. Gospodinu se 
svidje, te se sprijateljih s nekom vrlo uglednom gospođom udovicom, koja je 
s ovima mnogo općila. 83 Ova me nagovori, da se ispovijedam njezinu 
ispovjedniku. Ostadoh mnogo dana u njezinoj kući. Živjela je blizu 
(isusovačke kuće). Ja sam se veselila, jer sam se mnogo razgovarala s 
isusovcima. Već sama spoznaja njihova života i vladanja bijaše velika korist 
za moju dušu. 


82 Sv. Franjo Borja povjerenik Družbe Isusove u španjolskoj posjeti u više 
prilika zavod sv. Egidija u Avili. Za jednoga posjeta 1557. upozna M. Tereziju 
u Utjelovljenju, pa ga veoma osvoji njezina krepost. Donja Ivana de Velasco, 
vojvotkinja Candijska izjavi o tom u Obavijestima o beatifikaciji Svetice. Na 
članak 115. kažem, da sam čula, gdje se vojvoda Gandijski, o. Franjo Borja, 
koji je bio general Družbe Isusove, govorio mnogo o duhu, životu i svetosti M. 
Terezije od Isusa. A isto tako sam čula o. Baltazara Alvareza, te iste družbe, i 
gospodina biskupa Tarazonskoga, veoma umne ljude, koji su općili sa 
spomenutom M. Terezijom od Isusa i štovali je kao sveticu«. Sv. Franju Borju 
je o. Baltazar Alvarez pitao za savjet o duhu sv. Terezije, a svetac ga je 
odobrio. (Memorias Historia les 1. R. n. 124.). 

83 Dona Guiomar ili Jeronima de Ulloa, kći D. Petra Ulloa i Dona Aldonza 
Guzman. Oboje su bili vrlo odlični. Gđa Guiomar obudovi od 25 godina te se 
dade sasvim nu krepost i sa Sveticom se tijesno sprijatelji od 1587. 

Pomagala je svojski Svetici i Obnoviteljici na početku obnove. O tom jasno i 
zahvalno svjedoči Svetica u listu, što ga je pod kraj prosinca 1561. pisala 
svome bratu D. Lorenzu Cepeda, a i na mnogo mjesta u svojim spisima. 



5. Ovaj me otac 84 poče voditi k većoj savršenosti. Govorio mi je, da ne 
smijem propuštati ništa, eda sasvim ugodim Bogu. Postupao je sa mnom 
veoma vješto i blago, jer moja duša nije još bila jaka van vrlo nježna. 
Pogotovu nisam raskidala nekih prijateljstava, premda nisam vrijeđala Boga. 
Bila je u njima velika ljubav, pa sam mislila, da je nezahvalnost, ako ih 
prekinem. I stoga rekoh ispovjedniku, zašto bih bila nezahvalna, kad ne 
vrijeđam Boga. On mi reče, da to nekoliko dana preporučujem Bogu i molim 
hvalospjev O, dođi, Stvorče duše Svet, da me prosvijetli (i pokaže), što je 
najbolje. Kad sam jednog dana mnogo razmatrala i molila Gospodina, neka 
mi pomogne, da mu u svemu ugodim, dok sam još izgovarala slavospjev, 
spopade me ushit tako iznenada, te me gotovo izvuče iz mene. Ne mogoh o 
tom ni posumnjati, jer je bilo sasvim očevidno. Bilo je to prvi put, kad mi je 
Gospodin dao milost zanosa. Pritom zamijetih riječi: Neću da odsele općiš s 
ljudima, nego i anđelima 85 . Ja se veoma preplaših i prestravih, jer je gibanje 
duše bilo veoma žestoko i one su mi riječi rečene usred duha. No kad minu 
strah, koji je po mojem mnijenju prouzročila novost, ostade mi velika utjeha. 

6. Ono što mi reče Gospodin potpuno se izvršilo. Nikad odonda nisam 
mogla sklopiti posebnog prijateljstva ni tražiti utjehe ni gojiti osobitu ljubav 
van prema onima, za koje saznam, da ljube Boga i nastoje mu služiti. Nije to 
u mojoj vlasti, niti mi je stalo, jesu li rođaci ili prijatelji. Ne upoznam li, da je 
ko takav kao što je rečeno ili da ne obavlja molitve, težak mi je križ općiti s 
njim. Čini mi se, da je sasvim tako bez ikakve pogrješke. 

7. Od onoga dana, kad se Bogu svidjelo, da u jedan tren, čini mi se, da 
nije bilo dulje, svoju službenicu pretvori u drugu, ostadoh tako srčana, da 
ostavim sve radi Boga. Stoga nije trebalo, da mi ispovjednik više zapovijeda. 
Vidio je on, da toliko prianjam za to prijateljstvo, pa se nije usudio, da mi 
odlučno naloži, neka prekinem to prijateljstvo. Mora da je čekao, dok 
Gospodin uradi, kao što je i učinio. Ni ja nisam mislila, da ću uspjeti. Već 
sam prije pokušala sama, ali mi je zadavalo toliku poteškoću (ostaviti 
prijateljstvo, koje bi moglo spriječiti malko saobraćaj s Bogom), te se okaniti 
(borbe protiv tih prijateljstava), jer mi se činilo, da nije baš nedolično (to 
prijateljevanje). No sada mi već Gospodin dade slobodu i jakost, da izvršim 
(što prije nisam mogla). Priopćih to ispovjedniku i prekinuh sve, kao što mi 
je zapovjedio. Kad oni, s kojima sam općila, opaziše u mene ovu odlučnost, i 
oni se tim silno okoristiše. 

8. Blagoslovljen budi Bog dovijeka, jer mi je u tinji čas dao slobodu, koje 
nisam mogla doseći u mnogo godina unatoč svim svojim naporima. Kadikad 
sam se tako silila, te me je to dosta stajalo i zdravlja. A kad to učini Onaj, 
koji je svemoćan i pravi Gospodar nad svim, ne zadade mi ni malo muke. 


84 Govori o o. Ivanu de Pradanos, Družbe Isusove, rodom iz Logrona. Ređen u 
svećenike 1554. u 25. godini na sveučilištu u Salamanci svrši treće godište 
bogoslovlja. Godinu nakon ređenja bi premješten u zavod Avilski kao 
propovjednik i duhovni ispovjednik, kako kaže o. Valdivia. (Hist. de la 
Provincia de Castilla t. III. p. II. c. I. § 3.). Odonud prijeđe u Valjadolid, gdje 
proživi više od 40 godina djelujući pobudno svojim propovijedima i 
ispovijedanjem. Umrije ondje 4. studenog 1597. 

85 To se dogodi 1558., dok je Svetica živjela u samostanu Utjelovljenja. 



GLAVA XXV. 


Raspreda o načinu, kako se razumije ono, što Bog govori duši, kad se ne čuje 
(ušima). Kakve prevare mogu biti u tom i po čemu će se poznati. Veoma je 
korisno za onoga, koji se desi na tom stupnju molitve, jer se tumači vrlo 

dobro i veoma poučno. 

1. Bit će dobro, mislim, razjasniti, kakav je to govor, što ga Bog govori 
duši, i što duša pritom osjeća, da razumije vaša milost. Otkad mi je 
Gospodin ovaj spomenuti prvi put iskazao ovu milost, iskazivao mi je veoma 
često sve dosada, kao što će se razabrati iz onoga, što ću pripovijedati. 86 
Riječi su veoma razgovijetne, pa ako se i ne čuju tjelesnim ušima, razumiju 
se mnogo jasnije, nego kad bi se čule. Uostalom bi se zamijetile, kad bismo 
se i silno opirali. Kad ovdje ne želimo slušati, možemo začepiti uši ili paziti 
na što drugo, pa ako i čujemo, nećemo razumjeti. A kad Bog govori duši, 
nema pomoći. Ako mi je i teško, moram slušati; razum mora paziti, da 
razumije, što Bog hoće, da razumijemo. Ne pita se, hoćemo li, nećemo li. 

On, koji sve može, hoće, da shvatimo, da se mora raditi, što on hoće, i 
pokazuje, da je pravi naš gospodar. To sam vrlo često iskusila. Gotovo sam 
se dvije godine opirala, jer sam bila u velikom strahu. I sad pokušam 
gdjekad, ali mi malo koristi. 

2. Htjela bih razložiti varke, što se ovdje mogu desiti: premda mi se čini, 
da će zadesiti malo ili nikako onoga, ko ima veliko iskustvo. Ali to iskustvo 
mora biti obilato. A ja želim razložiti, kako se razlikuje, kad govori duh Božji 
kad li zli duh, ili je, može se desiti, umišljanje samoga razuma tako, te 
razum govori sam sebi. Ne znam, može li to biti, ali se meni i danas činilo, 
da može. Kad govori Bog, iskusila sam u mnogo stvari, što su mi rečene 
prije dvije ili tri godine, i sve su se izvršile, a dosada se nijedna nije pokazala 
lažnom. A poznala sam i po drugim znakovima, iz kojih se vidi jasno, da je 
(govorio) duh Božji, kao što će se reći poslije. 

3. Po mojem mnijenju može ko nešto preporučivati Bogu s velikom 
ljubavlju i brigom pa mu se može pričiniti, da čuje što, hoće li, neće li biti. To 
je posve moguće. No ko je već zamijetio onu drugu vrst govora, jasno će 
razabrati, što je to, jer je razlika velika. Kad razum tvori nešto, zapaža, da 
on sam nešto uređuje i govori, pa radio to ne znam kako nježno. Tu nije 
drugačije, van kao da neko sprema govor. A (u drugom slučaju) sluša, što 
govori drugi. Razum će sam spoznati, da on ne sluša nego radi. I riječi su, 
što ih razum tvori, nekako tamne, sanjarske, a nisu onako jasne kao one što 
govori Bog. Ovdje je u našoj vlasti, da se odvratimo od njih, kao što možemo 
zašutjeti, kad govorimo. U drugom slučaju, gdje govori Bog, nije to moguće. 
Drugi je znak, veći od svih, da nema učinka (kad govori sam); a kad govori 
Gospodin riječi su zajedno djela. Ako i nisu riječi da potaknu na pobožnost, 
van za ukor, već na prvi mah pripravljaju dušu i čine je sposobnom, 
omekšavaju je, prosvjetljuju, okrepljuju i primiruju. Ako je duša bila suha, 
smetena i nemirna, sve se to ukloni kao rukom, pa još i bolje, jer se čini, 
hoće Gospodin, da upoznamo, da je moćan, a njegove riječi da su djela. 

4. Čini se, da se razlikuju (riječi Božje od onih što ih tvori razum) kao ono, 
što govorimo od onoga, što slušamo, ni više ni manje. Kad ja govorim, kako 
rekoh, uređujem razumom ono, što govorim. A kad govore meni, ne radim 

86 U pređašnjoj glavi govori o toj milosti što je dobila između 1555 i 1557. 



ništa, van slušam bez ikakva posla. U prvom slučaju, kad govori razum, ne 
možemo dobro odrediti, čuje li se kakav glas, van se događa kao onome, 
koji je u polusnu. Onaj je drugi Božji glas tako jasan, te se ne gubi nijedna 
slovka od onoga, što se govori. A događa se to i onda, kad su razum i duša 
tako smeteni i rastreseni, te ne bi mogli pogoditi da slože razložnu rečenicu. 
A ipak duša ovdje nalazi gotove velike rečenice, koje joj kažu, što sama, i 
veoma sabrana, ne bi mogla doseći. Usto se, kako je rečeno, već na prvu 
riječ sva promijeni. A kad je duša u zanosu, gdje su joj sve moći 
obustavljene, kako će razumjeti stvari, koje joj nisu prije ni na pamet 
padale? A kako bi joj pale na pamet onda, kad joj pamet gotovo ne radi, a 
mašta je kao omamljena? 

5. Treba znati, da se po mojem mnijenju nikad ne vide viđenja i ne 
zamjećuju one riječi, dok je duša sjedinjena s Bogom u ushitu. U to se 
vrijeme sasvim, izgube sve duševne moći, kao što već rekoh gore kod druge 
vode (gl. XVII. i XX.), pa mi se čini, da se ne može ni vidjeli ni razumjeti ni 
čuti. Duša je sva u vlasti drugoga, pa se čini, da joj Gospodin u to vrijeme, 
koje je veoma kratko, ne daje ni za što slobode. Prođe li to kratko vrijeme, a 
duša ostane još u ushitu, događa se ono, o čemu govorim. Duševne moći 
nisu više sasvim izgubljene, ali ne rade gotovo ništa. Nekako su kao 
zadivljene i nesposobne za umaranje. Ima toliko znakova, da se upozna 
razlika, kad govori Bog kad li razum, te se neće prevariti više puta, ako se 
prevari jednom. 

6. Ja tvrdim, da će to veoma jasno vidjeti iskusna i oprezna duša. 
Ostavimo ostale stvari, iz kojih se vidi ono, o čemu govorim. Nema nikakva 
učinka govor razuma niti ga duša pripušta; a ovaj drugi Božji govor, mora 
dopustiti, ako joj je i teško. I ne vjeruje svome govoru, već spoznaje, da je to 
navijanje razuma, do kojega ne drži ništa, kao ni do riječi bijesna čovjeka. 
Ovaj je drugi Božji govor, kao da slušamo veoma sveta ili učena i vrlo 
ugledna čovjeka, za koga znamo, da nam neće lagati. No i ova je poredba 
još preslaba, jer riječi Božje imaju gdjekad u sebi takvo veličanstvo, te 
učine, da zadršćemo ako su prijekome riječi, sve ako se ne sjećamo, ko ih 
govori. Ako li su riječi ljubavi, učine da se rastapamo u ljubavi. A one su 
stvari, kako je već rečeno, bile daleko od pameti, a izgovaraju se posve brzo 
tako velike misli, te bi trebalo dugo vremena, da ih uredimo. I držim, da 
svakako moramo upoznati onda, da one riječi nisu naše izmišljotine. Ne 
treba mi se dakle kod toga dulje zadržavati, jer bi bilo, čini mi se, čudo, kad 
bi se u tom mogao ko iskusan prevariti, vanda bi se naumice htio prevariti. 

7. Dogodilo mi se često, da sam dvoumila i nisam vjerovala, što mi se 
govorilo, već sam pomišljala, da se sama varam. To se zbivalo, kad bi već 
prošao (govor Božji), jer je onda, (dok Bog govori) nemoguće (dvoumiti). A 
nakon dugo vremena vidjeh, da mi se ono izvršilo što je Bog govorio: jer 
Gospodin čini, da ostaje što on govori u pameti, pa se ne može zaboraviti. A 
što potječe od razuma, to je kao prva kretnja misli, koja prođe i zaboravi se. 
A riječ je Božja kao djelo. Ako se i pozaboravi i prođe vrijeme, opet se ne 
zaboravi sasvim tako, te se napokon izgubi iz pameti, da je uopće rečena. 
Izuzetak je samo, ako je minulo mnogo vremena ili ako su bile riječi utješne 
ili poučne. No proroštva se po mojem mnijenju ne mogu zaboraviti. Barem 
ja nisam mogla, premda imam slabu pamet. 

8. Kažem opet, što se meni čini, da razum ne može varati, ako nije duša 
tako bezdušna, te bi htjela nešto izmisliti i kazati, da je to čula, premda nije. 



A to bi bio velik zločin. Čini mi se, da nije na pravom putu, ako ne vidi jasno, 
da sama slaže riječi i govori ih u sebi, ako je kad čula (riječi) duha Božjega. 
Ako li nije, možda će za svega života ostati u toj zabludi i misliti, da 
zamjećuje one riječi, premda ne znam kako. Ta duša želi ili ne želi nešto 
čuti. Ne mari li za ono, što čuje i ne bi rado nikako ništa čuti radi tisuću 
bojazni i mnogo drugih razloga, pa življe želi mirno obavljati svoju molitvu, 
nego slušati takve riječi: kako može dati razumu vremena, da složi riječi? 
Zato se hoće vremena. Ovdje, kad Bog govori, ne gubimo vremena, bivamo 
poučeni i doznamo stvari, koje ne bismo mogli rasporediti u mjesec dana. A 
sam se razum i duša zadive nekim stvarima, koje se doznadu. 

9. Tako je to. A ko ima iskustva, vidjet će, da je doslovce sve, kao što 
rekoh. Hvalim Boga, da sam umjela ovako razložiti. Pri kraju ovo. Što izmisli 
razum, mogli bismo čuti, kad hoćemo. Svaki put, kad obavljamo molitvu, 
moglo bi nam se činiti, da nešto zamjećujemo. Ali nije tako ono drugo. Mogu 
više dana uzalud čekati, da što čujem, a drugda kad i ne želim, kako rekoh, 
moram čuti. Ko bi htio druge naumice varati i govorio, da je čuo od Boga 
ono, što je čuo od sebe, po mojem bi mnijenju isto tako lako mogao kazati, 
da je čuo tjelesnim ušima. Doista je tako. Ja zbilja nisam nikad mislila, da se 
drugačije može slušati ili zamjećivati, dok nisam iskusila na sebi. A kako 
rekoh, to me je stajalo mnogo muke. 

10. Kad se uplete zloduh, ne samo ne ostavlja dobrih učinaka, već ostavlja 
zle. Meni se to desilo samo dva ili tri puta, i Gospodin me je odmah 
upozorio, da mi je govorio zloduh. Osim velike suše, što ostaje, nastaje u 
duši nemir poput onoga, što sam ga često iskusila, kad je Gospodin 
dopustio, da me snađu velike napasti i raznolike duševne patnje. Taj me 
nemir i sada često muči, kako ću govoriti kasnije. Nemir je to, za koji se ne 
zna, otkuda dolazi. Duša se, čini se, opire, smućuje, žalosti, a ne zna, zašto; 
jer što zloduh ovdje govori, nije zlo, van dobro. Mislim, da jedan duh ćuti 
drugoga. Užitak se i naslada po mome mnijenju uvelike razlikuju (od ovoga, 
što daje Bog). Zloduh bi mogao tim nasladama prevariti onoga, ko nije imao 
drugih, što ih Bog daje. 

11. Govorim ovdje o pravim nasladama, a to je ljupka, jaka, duboko 
utisnuta, slasna, ugodna, mirna okrepa. Ne mislim na neznatne pobožnosti 
duše sa suzama i drugim sićušnim čuvstvima, koje otpuhne prvi povjetarac 
progona poput vjetrića. Ne zovem ih pobožnostima, sve ako imaju dobar 
početak i svete osjećaje, ali nisu dostatne, da se razlikuju učinci dobrog 
duha od učinaka zloduha. Zato treba vazda biti vrlo opreznim. Jer bi se lako 
mogli prevariti oni, koji nisu napredovali dalje u molitvi do tih malih utjeha 
nego dotle, ako bi imali viđenja ili objave. Ja nisam nikad imala tih stvari, 
dok mi Gospodin iz same dobrote nije udijelio molitvu sjedinjenja, van onaj 
prvi put (V. gl. VII.), kad sam, kako rekoh, vidjela Krista. Da je dalo Njegovo 
Veličanstvo, bila bih već onda upoznala, da je ono bilo pravo viđenje, kao 
što sam upoznala kasnije, pa bi mi to bilo na veliku korist. Kad govori 
zloduh, ne ostaje u duši blagi osjećaj, van je kao preplašena i mrzovoljna. 

12. Držim posve zastalno, da zloduh neće prevariti, niti će dopustiti Bog, 
da prevari dušu, koja se ni malo ne pouzdaje u se i u vjeri je tako utvrđena, 
te bi za svaki članak bila voljna tisuću puta umrijeti. Iz ljubavi prema vjeri, 
koju joj Bog odmah ulije, a to je živa i jaka vjera, nastoji živjeti prema onom, 
što drži Crkva, te pita za savjet sad one sad ove. A pristaje tako snažno uz 
te vjerske istine, te je sve moguće objave, pa da vidi i nebesa otvorena, ne 



bi moglo odvratiti ni od jedne istine, što je uči Crkva. No ako bi osjetila, da 
se kadikad koleba u misli protiv toga ili se zadržava u misli govoreći: »Jer mi 
ovo govori Bog, može biti istina kao i ono, stoje govorio svecima« mogao bi 
je zloduh prevariti. Ne kažem, da to duša vjeruje, već je zloduh počinje 
samo napastovati prvim porivom; jer bi bilo veoma zlo, kad bi se u tom 
zadržavala. No držim, ni prvi pokreti neće često doći, ako je duša tako jaka 
u vjeri, jer joj Gospodin daje takve milosti, te se čini, da bi za najmanju 
istinu, što je uči Crkva, smrvila sve vragove. 

13. Ako duša ne vidi u sebi te velike jakosti i ako joj se daje pobožnost ili 
viđenje, neka ne drži to sigurnim. Jer ako i ne osjeti odmah štete, može malo 
po malo nastati velika šteta. A koliko vidim i znam iz iskustva, može se 
samo onda vjerovati, da objava dolazi od Boga, ako se slaže sa Sv. Pismom. 
Ako li bi se i najmanje kosilo s njim, kud i kamo bih tvrđe držala, čini mi se, 
da potječe od zloduha, nego sada držim, da ono (što je meni objavljeno), 
potječe od Boga, premda je to i te kako izvjesno. Onda ne treba tražiti 
znakova, od kojega je duha ta objava; jer je taj znak tako jasan, da se 
vjeruje, e je od zloduha, te ja ne bih vjerovala, da je (ta objava) od Boga, 
kad bi me uvjeravao sav svijet. Kad djeluje zloduh, poznaje se i po tom, što 
se sakriju i iščeznu iz duše sva dobra, te duša ostane mrzovoljna i smeteta i 
bez ikakva dobrog učinka. Ako se i čini, da budi zloduh u duši želje, one nisu 
krepke. Mislim, da će razumjeti, koje iskusio djelovanje dobrog duha. 

14. Uza sve to može zloduh prouzročiti mnogo prevaru. I zato nije ništa 
tako sigurno, te se ne bi više trebalo ništa bojati i biti na oprezu svagda i 
imati učena vođu, kojemu se ne smije ništa zatajati. Ko radi tako, ne može 
ga snaći nikakva šteta, premda su meni uvelike naudile prevelike bojazni 
nekih osoba. Osobito mi se dogodilo jednom, da se skupilo mnogo njih, u 
koje sam se posve pravo silno pouzdavala. Ja sam pretresala samo s jednim 
vođom, a kad bi mi što zapovjedio, govorila sam i s drugima. Oni su se 
međusobno dogovarali mnogo, kako da mi pomognu, jer su me veoma 
voljeli, a bojali su se, da bih mogla biti prevarena. I ja sam se veoma bojala, 
kad nisam obavljala molitve. A kad bih bila kod molitve, pa bi mi Gospodin 
iskazao kakvu milost, odmah bih bila sigurna. Mislim, da ih je onaj put bilo 
zajedno pet ili šest, sve revnih sluga Božjih. 87 Moj mi ispovjednik reče, da se 
svi slažu u tome, da je (začetnik onim vanrednim stvarima) zloduh; da se ne 
pričešćujem tako često i da se nastojim rastresti tako da ne budem 
osamljena. Ja sam bila i onako do skrajnosti bojažljiva, kao što rekoh, a 
bojazan mi poveća bolest srca tako, te se gdjekad nisam usuđivala ni danju 
sama biti u sobi. Kad vidjeh, gdje toliko njih jednoglasno kažu isto, a ja ne 
mogoh vjerovati, uhvati me silna grižnja duše, jer sam držala, da je to radi 
malene poniznosti. Ta svi su oni bih kud i kamo kreposniji od mene, a usto 
učeni. Zašto im onda ne bih vjerovala? Silila sam se, koliko sam mogla, 
promišljala sam na svoj zli život, pa sam držala da su prema tome oni morali 
govoriti istinu. 

15. U toj žalosti pođem jednog dana u crkvu i uđem u bogomolju, nakon 

87 Različni su ispovjednici htjeli iskušati posluh Svetice, pa su joj kadikad 
zabranili Svetu Pričest. Među njima učini to i o. Baltazar Alvarez, kako 
pripovijeda u njegovu životu o. Luis de la Puente gl. XI. No te kušnje šiba u 
VI. gl. Osnutaka, gdje kaže: »Kao što je radila jedna osoba, kojoj su često 
razboriti ispovjednici uskraćivali Pričest, jer se češće pričešćivala. Ona je to 
veoma ćutljivo osjećala, ali je opet više željela čast Božju nego svoju« itd. 



što sam već više dana propuštala pričest i zapustila samoću, koja mi je bila 
sva utjeha. Nisam imala ni žive duše, s kojom bih se razgovorila, jer su svi 
bili protiv mene. Činilo mi se, da mi se jedni podrugivaju, kad sam im 
pripovijedala, jer (su mislili), da mi se tlapi. Drugi su opominjali 
ispovjednika, neka me se čuva. Neki su govorili, da je to očito od zloduha. 
Sam je ispovjednik doduše pristao uz one druge, da me iskuša, kao što 
doznah kasnije, ali me je svagda tješio. Govorio je, ako se i zloduh upleo, da 
mi ne može ništa, dok ne vrijeđam Boga; da će me to već minuti, samo 
neka se mnogo molim Bogu za to. Mnogo se molio za me i on i svi oni, što ih 
je on ispovijedao, pa i mnogo drugoga svijeta. Ja sam svu svoju molitvu 
namijenila, da me Njegovo Veličanstvo povede drugim putem, a zamolila 
sam zato i sve sluge Božje, što sam ih poznavala. Potraja to neke dvije 
godine, da sam neprestance za to molila Gospodina. 

16. Mene nije moglo ništa utješiti, kad sam pomišljala, da je moguće, da mi 
je toliko puta govorio zloduh. Jer otkada nisam u samoći molila u određene 
sate, Gospodin je dao, da se saberem u saobraćaju s drugima i govorio mi 
je, što se njemu svidjelo, da ja nisam toga mogla zapriječiti, premda mi je 
bilo teško, da ono moram slušati. 

17. Budući sama i nemajući nikoga da mu razgalim srce. nisam mogla ni 
moliti naustice ni čitati. Prestravljena od tolike nevolje i u strahu, da me 
zavarava zloduh, smetena i izmorena, nisam znala, kad ću, kamo li ću. U toj 
se žalosti nađoh kadikad, pa i često, ali čini mi se nikad nije bila tako 
golema (kao onda u bogomolji). Ostadoh četiri ili pet sati bez ikakve pomoći 
ni s neba ni sa zemlje. Gospodin me ostavi samo da trpim bojeći se tisuću 
opasnosti. O Gospodine moj, kako si Ti istinski prijatelj, kako li si moćan! 

Kad hoćeš, možeš, a ne prestaješ nikad ljubiti one, koji Tebe ljube! Neka te 
hvale svi stvorovi, Gospodaru svijeta! O ko će mi dati glasove, da razglasim, 
kako si vjeran svojim prijateljima! Sve se iznevjeri, a Ti se, Gospodaru svega 
toga, nikad ne iznevjeri. Malo je ono, što daješ da trpe oni, što te ljube. O 
Gospodine moj, kako nježno i lijepo i Ijubezno znaš postupati s njima! O da 
se nisam nikad dala, da ljubim ikoga osim Tebe! Čini se, Gospodine, da Ti 
strogo kušaš one, koji te ljube, da se u preobilju njihove muke očituje još 
veće preobilje tvoje ljubavi. O Bože moj, kad bih imala razum i učenost i 
nove riječi, da slavim tvoja djela, kao što ih upoznaje moja duša! Sve mi 
nedostaje, Gospodine moj, no ako mi Ti ne uskratiš svoju milost, neću te 
ostaviti. Neka se dignu protiv mene svi učenjaci, neka me progone svi 
stvorovi, neka me muče vragovi. Ti me, Gospodine, nećeš ostaviti; jer znam 
već iz iskustva, s kakvim dobitkom oslobađaš one, koji se samo u Tebe 
pouzdaju. 

18. Kad sam bila u ovoj velikoj tjeskobi, još ne počeh gledati viđenja. Bile 
su mi dovoljne ove riječi, da me riješe tjeskobe i posve me umire: »Ne boj 
se, kćerko, Ja sam ovo, i neću te ostaviti bez pomoći. Ne straši se !« Kako mi 
je onda bilo, čini mi se, da bi me bilo trebalo mnogo sati uvjeravati, eda se 
primirim, i još ne bi ništa dostajalo. A eto one me same riječi primiriše, 
okrjepiše, obratiše: dadoše mi takvu sigurnost, spokojnost i svjetlost, te 
vidjeh svoju dušu u tren oka sasvim drugačiju, pa mi se čini, da bi protiv 
svega svijeta branila činjenicu, da mi je Bog govorio. O, kako je On dobar 
Bog! Kako je dobar i moćan Gospodin! Ne daje On samo savjet, nego i 
pomoć. Njegove riječi jesu djela. A kako, Bože moj, jača vjeru, kako li množi 
ljubav! 



19. To je zaista tako. Ja sam se često sjećala, kako je ono Gospodin 
zapovjedio vjetrovima, da se umire, kad se digla oluja na moru. Tako sam i 
ja onda govorila: Koje onaj, koga slušaju sve moje moći, koji u tren oka 
rasvjetljuje toliku tamu, umekšava srce, koje se prije činilo tvrdo kao 
kamen? (Koje onaj), koji daje vodu slatkih suza, gdje se činilo, da će dugo 
biti suša? Ko budi ove želje, ko li daje ovu srčanost? Ja sam mislila ovako: 
čega se još bojim? Što je to? Želim služiti ovom Gospodinu. Ne tražim ništa 
van da ugodim njemu. Ne želim radosti ni mira ni drugoga dobra, već 
izvršivati njegovu volju. (To sam mogla tvrditi, jer sam mislila, da sam za se 
stalna). Ako je dakle ovaj Gospodin tako moćan, kao što vidim da jest, i 
znam da jest, a nema sumnje, jer vjera uči, da su vragovi njegovi robovi, 
dok sam ja službenica ovoga Gospodina i Kralja, kakvo mi zlo mogu oni 
učiniti? Zašto ne bih bila toliko jaka, da se borim s čitavim paklom? Nato 
uzeh u ruku križ te mi se pričini, da mi Bog zbilja daje srčanost, jer se u 
kratko vrijeme nađoh tako promijenjena, te se ne bih pobojala porvati sa 
zlodusima. Činilo mi se, da bih s onim križem sve pobijedila. I zato izustih: 
Sada dođite svi! Službenica sam Gospodnja, pa hoću da vidim, što mi 
možete učiniti. 

20. Nedvoumno mi se činilo, da me se zlodusi boje; jer ostadoh mirna i bez 
straha od svih njih, tako te mi isčeze svaki strah, što me je prije obuzimao. 
Gdjekad sam ih ogledala, kao što ću reći poslije, ali ih se gotovo nisam 
nimalo više bojala. Štoviše, činilo se, da se oni boje mene. Onaj, koji je 
Gospodin nad svima, dade mi vlast nad njima tako, te nisam za njih više 
marila nego za muhe. Oni mi se čine strašljivi tako, te im ponestane snage, 
kad vide. da do njih malo drže. Ovi neprijatelji znadu samo onda izravno 
napasti, kad im se ko sam preda ili kad im to Bog dopusti, za veće dobro 
svojih slugu, da ili napastuju i muče. Neka dade Njegovo Veličanstvo, da se 
bojimo, čega se moramo bojati, i razumijemo, da više može nauditi jedan 
laki grijeh nego sav pakao zajedno. Tako je to. 

21. Kako nas drže u strahu ovi zlodusi, jer sami hoćemo da se strašimo 
prianjajući za časti i bogatstvo i užitke! Združeni s nama samim, koji smo 
sami sebi protivnici, jer ljubimo i želimo, na što bismo morali mrziti, čine 
nam golemu štetu. Jer im mi oružje, kojim bismo se morali braniti, dajemo u 
ruke, da se njim bore protiv nas. To je vrlo žalosno. Ako li mi preziremo sve 
to radi Boga, ako zagrlimo križ i nastojimo da Bogu uistinu služimo, bježi 
zloduh od tih istina kao od kuge. On je lažni prijatelj i sama laž. Ne će 
ugovarati s onim, ko hodi u istini. A opazi li, da je komu potamnio razum, 
pomaže vješto, da mu se ugase oči. Jer ako je ko već tako slijep, te svoj 
odmor traži u taštim stvarima ovoga svijeta, koje su tako tašte, te nalikuju 
djetinjoj igri, vidi zloduh, da je to dijete pa i postupa s njim kao s djetetom, 
pa se usuđuje porvati jednom, a i češće. 

22. Bože daj, da ne budem slijepa kao oni. Neka mi Njegovo Veličanstvo 
dade milost, te spoznam, da je mir ono, što je mir, da je čast ono, što je 
čast, a naslada ono, što je naslada, a ne sve naopako. I onda smokva svim 
vragovima. I onda će se oni bojati mene. Ne znam, zašto se bojimo i vičemo 
»vrag, vrag!« mjesto da povikujemo: »Bog, Bog!« i natjeramo zloduha, da 
zadršće. Ta znamo, da se on ne može ni ganuti, ako mu ne dopusti 
Gospodin. Čemu dakle strah? Nedvoumno seja više bojim onih, koji se boje 
vraga, nego se bojim samoga njega. Jer mi on ne može učiniti ništa, a oni 
me, pogotovu ako su ispovjednici, mnogo uznemiruju. Nekoliko sam godina 



radi njih toliko pretrpjela, te se čudim, kako sam mogla podnijeti. 
Blagoslovljen bio Gospodin, koji mi je tako istinski pomogao! 88 


88 Covarrubias u svojem Tesoro ovako označuje smokvu (štrfić) : To je vrst 
prezira, koji pokazujemo tako, da stisnemo šaku, a palac pružimo između 
kažiprsta i srednjega. To je znak pogrde.« Upotrebljavao se štrfić ili smokva i 
kao amajlija (zapis) i to kao zaštita protiv očne bolesti. Amajlija se pravila od 
korala ili agata. Nosili su je kao obranu od vrušaca. Kao prezirni se znak 
spominje često u staroj španj. knjizi. Tako u Don Kihotu I. gl. 32., u Doroteji 
Lope de Vega č. II. prizor 4., u Sjeveru država Franje Osuna i drugdje. Talijuni 
kažu : farfico, Francczi faire la figue. Salomon Reinach u djelu Cultes, 
mythes et religions dokazuje, da je smokva (štrfić, ujaka) bila poznata i u 
starih naroda. D. Enrique de Villena napisa zanimljive podatke u Tractado del 
aojamiento y fascinologia. 



GLAVA XXVI. 


A ostavlja isto gradivo. Pripovijeda i razlaže, što joj se dogodilo i sklonilo je, te 
odbaci strah, i tvrdi, da joj je govorio dobri duh. 

1. Držim za jednu od najvećih milosti što mi ih je dao Gospodin, onu 
srčanost, što mi je dao protiv zlih duhova. Jer je prevelika neprilika, ako je 
duša plašljiva te se ičega boji osim da vrijeđa Boga. Ta imamo svemoćnoga 
Kralja i tako velikoga Gospodina, koji sve može i kojemu je sve podložno. 
Zato nam se ne treba ničega bojati, ako hodimo, kako je rečeno, pred 
Njegovim Veličanstvom u istini i čiste savjesti. Stoga bih, kako rekoh, željela 
svaki mogući strah, da ni u čemu ne uvrijedim Onoga, koji me u isti mah 
može uništiti. Jer ako je zadovoljno s nama Njegovo Veličanstvo, niko nam 
se ne može usprotiviti ni podići na nas ruku, da ne uzmakne razbijene glave. 
Moglo bi se primijetiti: »Sve je to lijepo. No gdje je tako pravedna duša, koja 
bi sasvim bila mila Bogu? Zato se eto i boji.« Moja duša nije jamačno takva, 
jer je vrlo jadna i beskorisna i puna tisuću bijeda. No Bog ne postupa s nama 
kao ljudi, jer poznaje naše slabosti. A duša po velikim znacima osjeća u sebi, 
da li Boga ljubi uistinu. Ljubav naime u onim, što dopru do ovoga stanja, ne 
ostaje sakrivena kao u početnika, već se pokazuje s velikom žestinom i 
željom da gleda Boga, kao što rekoh i još ću kasnije spominjati. Štogod ne 
biva s Bogom ili za Boga, sve umara, sve muči. Nema odmora, koji ne 
umara, jer vidi, da je daleko od svoga pravog odmora. Prema tome je posve 
jasno, kako rekoh, da se prava ljubav ne da sakriti. 

2. Desilo mi se jednom, da sam morala trpjeti velike nevolje i prigovore 
radi nekoga pothvata, o kojem ću govoriti kasnije. Trpjela sam od čitavoga 
mjesta, gdje boravim, pa i od svoga Reda. Bila sam radi mnogo povoda 
žalosna i nemirna. Tada mi prozbori Gospodin: Što se bojiš? Ne znaš li, da 
sam svemoćan? Ja ću izvršiti, što sam ti obećao. (Tako se naskoro i 
dogodilo.) A ja ostadoh tako ojačana, te mi se činilo, da bih se dala na druge 
pothvate, pa me stajalo i većih tegoba i da bih se izložila iznovice mukama, 
samo da mu služim. Bog mi je govorio toliko puta, te ne mogu prebrojati. 
Često me je korio, a kori i sada, kad počinim kakvu nesavršenost. Te su 
riječi takve, te bi mogle uništiti dušu. Barem uzrokuju popravak, jer Njegovo 
Veličanstvo, kako rekoh, daje savjet i lijek. Kadikad mi doziva u pamet moje 
prijašnje grijehe, pogotovu kad hoće da mi iskaže kakvu odličnu milost. 

Onda se duši čini, da stoji pred zbiljskim sudom, jer onda upozna istinu tako 
jasno, te ne zna, kamo bi se djela. Gdjekad me upozori na pogibli, što su 
prijetile meni ili drugima. Objavljene su mi unaprijed i mnoge buduće stvari, 
koje su se i dogodile nakon tri ih četiri godine. Kad dakle govor dolazi od 
Boga, toliko toga pokazuje, te se po mojem mnijenju mora znati. 

3. Ima nešto najsigurnije, kao što i sama radim. Bez toga ne bih imala 
mira. A ne bi bilo ni dobro, kad bi se bez toga mi neuke žene htjele smiriti. 
To nam ne može nauditi već uvelike koristiti. A to mi je rekao često 
Gospodin: da naime ne propuštam van da razgalim čitavu dušu svoju i 
milosti, što mi ih iskazuje Gospodin, ispovjedniku, koji mora biti učen, te da 
ga slušam. I to često. Imala sam ispovjednika, koji me je uvelike trapio, a 
kadikad me i ražalostio i prouzročio mnogo muke, jer me je tako 
uznemirivao. A ipak mi je po mojem mnijenju on najviše koristio. 89 Sve ako 

89 O. Baltazar Alvarez, o kojem ćemo već govorili. 



sam ga veoma ljubila, snašla me je kadikad napast, da ga ostavim. Činilo mi 
se, da mi smetaju u molitvi one muke, što mi je zadavao. No kadgod bih se 
odlučila na to, čula sam odmah glas, da toga ne činim, a i ukor, koji me je 
više poništavao, nego sve, što je činio svećenik. Kadikad sam se umarala: u 
jednu radi borbe sa sobom, u drugu radi ukora. A sve je to bilo potrebno, jer 
sam još bila malo ukrotila svoju volju. Jednom mi reče (Gospodin), da nije 
pravi posluh, ako nisam pripravna da trpim; da uprem oči u ono, što je On 
pretrpio pa da će mi sve biti lako. 

4. Jednom me svjetova ispovjednik, koji me je ispovijedao isprvice, 
osvjedočim li se, da što dolazi od dobrog duha, neka šutim i nikom ne 
saopćujem, jer je bolje takve stvari zatajati. Nije mi se taj savjet činio zao, 
jer sam toliko osjećala i tako se stidjela svaki put, kad sam ispovjedniku 
kazivala te milosti, osobito ako su bile velike, te bih mnogo radije 
ispovijedala teške grijehe. Mislila sam, da mi se neće vjerovati, nego mi se 
samo rugati. A to sam toliko ćutjela, jer sam mislila, da se tim uskraćuje 
poštovanje čudesima Božjim, pa bih stoga bila rado šutila. Onda čuh, gdje 
mi veli (Gospodin), da me je onaj ispovjednik svjetovao vrlo rđavo. Svome 
ispovjedniku da ne smijem nipošto ništa zatajati, jer da je u tom velika 
sigurnost. A radim li drugačije, da bih se gdjekad mogla prevariti. 

5. Kadgod bi mi Gospodin zapovjedio nešto u molitvi, a ispovjednik mi 
naložio nešto drugo, Gospodin bi mi opet rekao, da ispovjednika poslušam. 

A onda bi Njegovo Veličanstvo okrenulo ispovjednika, da mi i on ono 
zapovjedi. Jednom zabraniše, da se ne čita mnogo knjiga u materinskom 
jeziku. 90 Ta me se zabrana veoma kosnu, jer sam neke čitala s veseljem, a 
sad više nisam mogla, jer su bile dopuštene samo na latinskom. Nato mi 
reče Gospodin: Ne žalosti se, ja ću ti dati živu knjigu. Ne mogoh razumjeti, 
što znače te riječi, jer onda još nisam imala viđenja. No nakon vrlo malo 
dana razumjeli vrlo dobro, jer sam imala toliko gradiva za razmatranje i za 
sabranost u onom, što sam gledala, i Gospodin me je učio s takvom 
ljubavlju na mnogovrsne načine, te mi je vrlo malo ili nije nimalo trebalo 
knjiga. Njegovo je Veličanstvo bilo prava knjiga, u kojoj sam gledala istine. 
Blagoslovljena bila takva knjiga, koja tako otisne ono, što se mora čitati i 
činiti, te se ne može zaboraviti! Ta ko bi gledao Gospodina pokrivena 
ranama i ojađena progonima, te ih i sam ne bi zagrlio, zavolio i želio? Ko bi 
vidio malko slave, što je daje svojim slugama, te ne bi upoznao, da je sve, 
što se može činiti i trpjeti, ništa prema takvoj nagradi, što je iščekujemo? Ko 
bi gledao muke, što ih trpe prokletnici, te ne bi shvatio, da su prema njima 
sve muke na ovom svijetu samo radosti i ne bi upoznao, koliko je dužan 
Gospodinu, što ga je tako često očuvao od onoga mjesta? 


90 O. Fernundo de Valdes, vrhovni inkvizitor u Španiji, izdade 1559. Popis 
knjiga, u kojem zabrani ne samo štivo krivovjerskih knjiga, već i mnogo 
nabožnih na materinskom jeziku, jer bi po sudu Valdesovu i takve knjige 
mogle nauditi bezazlenim dušama. F. Luis Granadski u jednom pismu piše o 
tom popisu nadbiskupu Carranzi veoma milo: »Uza sve to će imati komadić 
posla, jer je nadbiskup tako protivan stvarima, kako on kaže za motrenje, za 
tesarske žene«. To je pismo napisao prema o. Cuervo između 17. i 22. 
kolovoza 1559. Obras de Granado t 14. p. 441. 



6. O tim ću stvarima s pomoću Božjom govoriti opširnije poslije, pa ću 
sada nastaviti opis svoga života. Bože daj, da sam se umjela izjasniti u 
onom, što je dosele rečeno. Držim, da će onaj, ko ima iskustvo to razumjeti i 
vidjeti, da sam pogodila i pravo nešto izrekla. Ko nema iskustva, ne čudim 
se, ako mu se sve pričini besmislicom. Za njegovu je ispriku dosta, da ja ovo 
govorim. A ja neću okrivljivati onoga, ko to rekne. Gospodin dao, da barem 
pogodim izvršiti njegovu volju. 



GLAVA XXVII. 


U njoj razlaže drugi način, na koji Gospodin poučava dušu i ne govoreći joj daje, te 
razumije njegovu volju na čudesni način. Pripovijeda o neumišljenom viđenju 
i o velikoj milosti, što joj je iskazao Gospodin. Ova je glava veoma znamenita. 

1. Da opet nastavim pripovijedati svoj život. Bila sam u ovoj tuzi i nevolji. 
Kako rekoh, molilo se mnogo za me, da me Gospodin povede drugim, 
sigurnijim putem, jer su mi govorili, da je tako sumnjiv (onaj, kojim sam 
hodila). Istina je, i ja sam se molila Gospodinu i rado bih bila poželjela drugi 
put. No videći, gdje mi se duša tako poboljšala, ako sam i molila vazda, nije 
mi to bilo moguće željeti. Mogla sam samo gdjekad, kad sam bila vrlo 
izmorena od onoga, Što su mi govorili, i od straha, koji su mi utjerali. Vidjela 
sam, da sam sasvim promijenjena u drugu. Zato nisam mogla na ino, van da 
se predam u ruke Božje, neka se na meni sasvim izvrši njegova volja, jer je 
On znao, što mi koristi. Vidjela sam, da me tim putem vodi u nebo, dok sam 
prije išla u pakao. I morala sam željeti (da dođem u nebo). A nisam mogla 
vjerovati, da (u meni djeluje) zloduh, premda sam to željela i radila, što sam 
mogla, da to vjerujem i želim (da me Gospodin povede drugim putem). No 
to nije bilo u mojoj ruci. Zato sam prikazivala dobro djelo, ako bih koje 
učinila. Izabrah svece za zaštitnike, da me štite od zloduha. Obavih 
devetnice preporučujući se sv. Hilarionu i sv. Mihovilu anđelu, koje sam na 
tu namjeru štovala s novom pobožnošću. Dodijavala sam i mnogim drugim 
svecima, neka izrade kod Njegova Veličanstva, da Gospodin pokaže istinu. 

2. Tako minuše dvije godine, za kojih sam se zajedno s drugima molila za 
milost, neka me Gospodin povede drugim putem ili očituje istinu; jer su se 
neprestance zbivali spomenuti govori, što mi je govorio Gospodin. Tada mi 
se dogodi ovo. Na blagdan sam slavnog sv. Petra bila u molitvi. Tada vidim 
ili bolje rečeno zamijetim, jer ni tjelesnim ni duševnim očima ne vidjeli ništa, 
no učini mi se, da je Krist sasvim blizu mene, i vidim da je to On, koji mi je, 
po mojem mnijenju govorio. Ja nisam nikako znala, da može biti takvo 
viđenje. Zato me isprvice spopadne veliki strah, pa ne mogoh drugo van 
plakati. No čim mi prozbori samo jednu riječ, da me ohrabri, ostadoh po 
običaju mirna, zadovoljna i bez ikakva straha. Činilo mi se, da je Isukrst 
svagda uza me. No jer to nije bilo imaginarno viđenje, nisam mu vidjela lika. 
Ali sam vrlo jasno osjećala, da mi je zdesna i da je svjedok svega moga 
rada. A čim bih se malko pribrala ili ne bih bila previše rastresena, morala 
sam znati, da je uza me. 

3. Veoma uzbuđena pohrlim odmah k svome ispovjedniku, da mu 
saopćim. On me zapita, u kakvom sam ga obliku vidjela. Kažem mu, da ga 
zapravo nisam vidjela. Nato me on opet zapita, kako znam, da je ono Krist. 
Odgovorim mu, da ne znam kako, ali ne mogu na ino nego zamjećujem, da 
je kraj mene, da to jasno vidim i spoznajem. I sabranost je duše u molitvi 
mira veća i trajnija. Učinci su sasvim drugačiji nego obično. A to mi je 
sasvim jasno. Morala sam upotrebljavati poredbe, da budem razumljiva. No 
zaista mi se čini, da nijedna ne pristaje pravo za ovu vrst viđenja. Ono ide 
među najuzvišenija, kao što mi reče sveti i veoma umni čovjek po imenu 
brat Petar Alkantarski, o kojem ću kasnije pripovijedati opširnije, a rekoše mi 
i drugi vrlo učeni ljudi. Usto mi rekoše, da se u to viđenje može najmanje 
miješati zloduh. Ovdje na zemlji nema izričaja, da se to izrekne, pogotovu 



mi žene, koje malo znamo. Učenjaci će znati to razumnije iskazati. Kažem li. 
da Krista ne vidim ni tjelesnim ni duševnim očima, jer to nije imaginarno 
viđenje, kako mogu upoznati, i to jasnije nego da ga vidim, i tvrditi, da je 
uza me? Jer se može doduše činiti, da se ovdje zbiva, kao kad je ko u mraku 
ili je slijep te ne vidi drugoga, koji je uz njega, ali to ne pristaje dobro. 
Donekle je slično, ali nije mnogo. Jer se ondje osjeća sjetilima; čuje se drugi 
gdje govori ili se giblje ili ga se dotiče. Ovdje nema od toga ništa. Ne zapaža 
se ni mrak, već se Gospodin predoči duši u spoznaji sjajnijoj od sunca. Ne 
kažem, da se vidi sunce ili jasnoća, već je to svjetlost, koja rasvjetljuje 
razum, te se i ne vidi svjetlost, a duša uživa tako veliko dobro. Takva milost 
nosi sa sobom velike koristi. 

4. Nije ovo viđenje poput nazočnosti Božje, koju često osjećaju osobito 
oni, što obavljaju molitvu sjedinjenja i mira. Čim tu počnemo moliti, 
nalazimo, čini se, onoga, s kim hoćemo da govorimo. Mislimo, da 
upoznajemo, e nas on sluša, i to po učincima i po duhovnim čuvstvima, što 
ih ćutimo kao što su čuvstva velike ljubavi i vjere, i druge odluke s 
nježnošću. Velika je to milost Božja, i komu je Bog dade, neka je veoma 
cijeni, jer je to veoma uzvišena molitva, ali još nije viđenje. Da je tu Bog, 
zamjećuje se samo iz učinaka, što ih tvori duši, kako je rečeno, jer hoće 
Njegovo Veličanstvo, da ga tako može osjećati. A ovdje se u viđenju jasno 
vidi, da je ovdje Isukrst, Sin Djevičin. U onoj se drugoj molitvi predočuju 
samo utjecaji Božanstva. A ovdje se vidi, da nas zajedno prati te nam hoće 
da dijeli milosti i Presveto Čovječanstvo. 

5. Ispovjednik me zapita: ko mi reče, da je ovo Isukrst? Odgovorih mu: On 
mi sam to kaže često. I prije nego mi je to rekao, utisnuto je u moj razum, 
da je On. A i prije toga mi je On govorio, a ja ga nisam vidjela. Kad bih ja bila 
slijepa ili u velikom mraku, pa k meni došao kogod, koga još nisam nikad 
vidjela, van samo čula o njemu vijesti, te mi rekao, koje, vjerovala bih mu. 
Ali ne bih nikad mogla odlučno tvrditi, da je zbilja on, kao onda, kad bih ga 
vidjela. Ovdje kod viđenja, mogu, jer ako se i ne vidi, utisne se nazočnost 
Gospodnja tako jasnom spoznajom, te se čini, da se o tom ne može 
podvoumiti. A Gospodin hoće da tako bude utisnut u razum, te se o tom ne 
može ni više (ni toliko) dvoumiti, nego o onom, što se vidi. Jer kadikad i o 
onom (što se vidi) ostaje sumnja, nije li nam se tlapilo. A ovdje, ako i dođe 
nagla sumnja, ostaje takva izvjesnost, da dvoumica nema snage. 

6. Tako je i onda, kad Bog na drugi način poučava dušu i govori joj bez 
riječi, drugačije nego je razloženo. To je tako nebeski jezik, te se ovdje slabo 
dade razjasniti, kolikogod nastojimo izreći, ako Gospodin ne pouči 
iskustvom. Što želi Gospodin da duša razumije, ono stavlja u najdublju 
nutrinu duše te joj bez slike i oblika riječi predočuje onako, kako je rečeno o 
spomenutom viđenju. Treba dobro utuviti ovaj način, kojim Bog djeluje, da 
duša razumije, što On želi, i velike istine i tajne; jer često razumijem, da je 
tako, kad mi Gospodin tumači koje viđenje, što mi ga Njegovo Veličanstvo 
hoće da predoči. I čini mi se, da se zloduh tu može najmanje upletati, radi 
ovih razloga. Nisu li dobri, moram se varati. 

7. Ovaj je način viđenja i govora tako duhovan, te po mojem mnijenju 
nema nikakve kretnje ni u moćima ni u sjetilima, kojom bi kretnjom zloduh 
mogao što djelovati. To se zbiva gdjekad i to kratko, jer mi se čini, da inače 
nisu moći obustavljene ni sjetila oduzeta, van da su sasvim u sebi. Jer to ne 
traje sveudilj u motrenju, van malo kada. A kad se to zbudne, kažem, da mi 



ništa ne činimo i ne djelujemo, već se čini, da sve djeluje Gospodin. To je 
kao onda, kad je kakva hrana već u želucu, a mi je ne jedemo niti znamo, 
kako je dospjela unutra. Samo se znade, da je unutra. Ondje se ne zna, ni 
kakva je hrana, ni ko ju je dao. Ovdje se zna. Samo ne znam, kako je 
dospjela ova hrana, jer to nisam vidjela niti shvatam. Nije mi ni na um palo, 
da poželim tu hranu niti sam znala, da to može biti. 

8. Kod govora, o kojem se prije govorilo, čini Bog, da razum, ako mu je i 
teško, pazi te razumije, što se govori. Čini se, da ondje duša ima druge uši 
za slušanje, a Bog čini, da sluša i ne odvraća se. Baš onako, kao da ko ima 
dobre uši, pa mu ne dadu da začepi uši, a blizu njega govore glasno: sve 
ako i neće, mora ih čuti. I ondje duša napokon radi očito, jer pazi, da 
razumije, što joj se govori. Ovdje ne radi baš ništa; jer odbacuje i ono malo, 
puka slušanja, što je radila u prvom slučaju. Nalazi sve skuhano i pojedeno, 
pa nema drugoga posla već uživa. Tu se zbiva kad čovjeku, koji prije nije 
ništa učio niti se mučio, da barem znade čitati. Nije ništa proučavao, a desi 
se, da razumije znanost ne znajući, kako ni odakle, jer se nije nikad 
potrudio, ni da nauči abecedu. 

9. Ova posljednja poredba, čini se, tumači donekle ovaj nebeski dar; jer 
se duša vidi u jedan mah tako mudra i tako joj je jasna tajna Presvetoga 
Trojstva i druge najuzvišenije tajne, te nema bogoslova, s kojim se ne bi 
usudila prepirati o istini tih velikih tajna. Divi se (duša), kako je dostatna 
jedna jedina takva milost, da je sasvim promijeni te učini, da ne ljubi ništa 
drugo van Onoga, koji je bez ikakva njezina truda učini sposobnom za tako 
velika dobra, priopćuje joj svoje tajne i postupa s njom tako prijateljski i 
Ijubezno, te se to ne da opisati. On joj daje milosti, koje pobuđuju sumnju, 
jer su u jednu tako divne, a u drugu se iskazuju njoj, koja ih je tako malo 
zaslužila. I nema li žive vjere, ne bi se moglo držati (da ih zbilja daje). Stoga 
i mislim spomenuti samo malo tih milosti, što ih je Gospodin iskazao meni, 
ako mi ne narede drugačije. Priopćit ću samo nekoliko viđenja, koja mogu 
donekle koristiti, da se oni, kojima ih Gospodin udijeli, ne zapanje poput 
mene držeći, da je to nemoguće. A hoću i da razložim način i put, kojim me 
je Gospodin vodio. To su mi i zapovjedili, da napišem. 

10. Da se vratim k tome načinu shvatanja. Po mojem mnijenju hoće 
Gospodin, da ta duša na svake ruke dobije neko znanje, ob onom, što se 
zbiva na nebu. Na nebu se razumije bez govora, a čini se, da je tako i ovdje. 
Nisam toga stalno znala, dok nije Gospodin u svojoj dobroti htio da vidim, 
jer mi je pokazao u jednom ushitu. I ovdje se Bog i duša razumiju naprosto 
tako, što Njegovo Veličanstvo hoće, da ga duša razumije, pa ne treba druge 
umještine, da ta dva prijatelja pokažu ljubav, kojom ljubi jedan drugoga. 
Tako je i na zemlji, kad se dvojica veoma ljube i dobro slažu. Čini se, da se 
oni razumiju i bez znakova. Tako bi moralo biti i ovdje. Mi i ne znamo, kako 
se to dvoje dragih gledaju oko u oko, kao što kaže Zaručnik Zaručnici u 
Pjesmi nad pjesmama (6, 9.). Tamo to stoji, kao što držim, da sam čula. 

11. O divna dobrostivosti Božja! Ti se daješ tako gledati očima, koje su 
tako zlo gledale kao oči moje duše! Neka se, Gospodine, ovim gledanjem 
priviknu, da ne gledaju više ništa nisko i da ih ništa ne zadovoljava izvan 
Tebe. O nezahvalnosti smrtnika! Dokle će još doseći? Znam iz iskustva, da 
je istina, što kažem i da se može samo najmanje izreći od onoga, što Ti činiš 
duši, koju digneš do tih granica. O duše, koje ste počele obavljati molitvu i 
držite pravu vjeru! Kakva dobra možete tražiti i u ovom životu, koja bi bila 



kao najmanja od ovih, bez obzira na ono, što se dobiva u vječnom životu? 

12. Vidite, da se Bog uistinu daje onima, koji sve ostave radi Njega. On ne 
gleda na osobni ugled, ljubi sve. Nijednog ne izuzimlje, pa bio i najgori, kao 
što radi sa mnom, jer me diže do ovoga stupnja. Vidite ovo što kažem, nije 
ni najmanji odbrojak od onoga, što bi se moglo kazati. Kažem naime samo 
toliko koliko je potrebno, da se razumije ova vrst viđenja i milosti, što ih Bog 
daje duši. A ne mogu izreći, što se ćuti, kad Gospodin objavi duši svoje tajne 
i veličine. To je naslada nada sve naslade, što se ovdje mogu upoznati tako, 
te nas posve pravo potiče, da nam omrznu sve naslade ovoga života, koje 
su sve zajedno samo smeće. Gadi mi se, da ih upotrijebim ovdje samo kao 
poredbu, pa sve kad bi se mogle uživati bez svršetka. A Gospodin daje samo 
kap vode iz goleme rijeke, koja nam je pripravljena. 

13. Sramota je to, i ja se zbilja sramim sama sebe, i kad bi se ko mogao na 
nebu zastidjeti, morala bih se stidjeti posve pravo ja više od ikoga. Zašto 
baš moramo tražiti tolika dobra i naslade i vječnu slavu sve na trošak 
dobrog Isusa? Ne bismo li barem plakale sa kćerima jerusolimskim, kad mu 
već ne pomažemo nositi križ s Kirencem? Ta kako ćemo s veseljima i 
zabavama uživati ono, što nam je On dobio za cijenu tolike krvi? To je 
nemoguće. Ili taštim častima mislimo naknaditi prezir, što ga je On pretrpio, 
da mi uzmognemo vladati dovijeka? Tim se putem ne ide. Krivi je to, krivi 
put. Nikad tim putem ne stigosmo onamo. Viknite glasno, naša milosti, 91 
razglasite ove istine, jer je Bog oduzeo meni tu slobodu. Ja bih htjela svagda 
dovikivati. Ah, kako će se vidjeti iz ovoga spisa, kasno sam (čula i) 
razumjela Boga, pa se veoma stidim govoriti o tom, i zato ću šutjeti. Reći ću 
samo, što kadikad promišljam. Dao Gospodin te me doveo do granica, da 
mogu uživati to dobro. 

14. Kakva će posebna slava i radost zapasti blaženike, koji već uživaju, kad 
vide, pa i kasno, da nisu propustili ništa činiti za Boga, što su mogli činiti, 
niti su zanemarili prinositi mu na svake ruke žrtvu, koju su mogli prema 
svojim silama i staležu! A što je ko više (radio i žrtvovao), to će više 
(uživati). Kako će se bogat naći, koji sve bogatstvo ostavi zaradi Krista! 

Kako će biti čašćen, ko radi Njega nije želio časti, već je uživao videći, da je 
sasvim ponižen! Kako će biti mudar, koji se veselio, što su ga držali ludim, 
jer su tako nazivali i samu Mudrost! Kako je sada malo takvih radi naših 
grijeha! Da, da, već se čini, da nestaje onih, što su ih ljudi držali ludima 
videći, gdje tvore junačka djela pravih ljubitelja Kristovih! O svijete, svijete, 
kako dobivaš sve više časti, jer je malo onih, koji te poznaju! 

15. Ali možda mislimo, da se već Bogu služi više, jer nas drže mudrima i 
pametnima? To, to mora biti, prema tome, radi li se razborito: Već mislimo, 
da neće dobro djelovati, ako se svak ne oblači i ne drži prema ugledu u 
svojem staležu. Već nam se čini, ako redovnik, svećenik i redovnica nose 
staro i zakrpano odijelo, čini se, da je to novost i da daju sablazan slabima. 
Tako i onda, ako su veoma sabrani i obavljaju molitvu. Tako je sada u 
svijetu. Zaboravljene su i vježbe savršenosti, što su ih vršili sveci s velikom 
žestinom. Držim, da u ovim nesrećama nastaje zbog toga veća šteta, nego 
bi za ikoga nastala sablazan, kad bi redovnici dokazivali djelima, što 
priznaju riječima, to jest da se do svijeta mora malo držati. Iz takvih sablazni 
pribavlja Gospodin veliku korist. Ako se jedni sablažnjuju, osjećaju drugi 


91 Prema Gracianu govori to o. Garciji Toledskom. 



grižnju savjesti. Barem bi u takovim imali odraz onoga, što su učinili Krist i 
njegovi apostoli. A sad je to baš potrebnije nego ikada. 

16. A kakvu nam je divnu sliku uzeo Gospodin sada u blagoslovljenom 
bratu Petru Alkantarskom! Svijet ne može već podnositi takve savršenosti. 
Vele, da je sada slabije zdravlje i da već nema prvašnjih vremena. A ovaj je 
sveti čovjek živio u ovo naše vrijeme. Njegov je duh bio jak kao u stara 
vremena, pa mu je svijet bio pod nogama. Ako drugi i ne idu bosonogi niti 
čine strogu pokoru poput njega, ima mnogo toga, kao što već rekoh drugda, 
čim se može svijet zgaziti. A Gospodin to uči, kad vidi da imamo srčanosti. A 
kako je veliku srčanost dalo Njegovo Veličanstvo svecu, o kojem govorim, te 
je četrdeset i sedam godina činio strogu pokoru, kako svi znadu! Reći ću 
samo nešto, što znam da je živa istina. 

17. Sam on reče meni i drugoj osobi, koje se malo čuvao. 92 Meni saopći o 
niz velike ljubavi, kojom me je ljubio. Gospodin je htio, da me on brani i 
hrabri u ono vrijeme, kad mi je to veoma trebalo, kao što spomenuh i još ću 
govoriti. Ne varam li se, reče mi, da ima već četrdeset godina, otkad 
danomice spava samo podrug sat. Ta mu je vrst pokore isprvice zadavala 
najveću poteškoću. Da savlada san, vazda je klečao ili stajao uzgoru. A kad 
bi spavao, sjedio bi i naslonio glavu na malu dasku, što je bila pričvršćena 
na stijeni. Nije mogao spavati ležeći, sve da je i htio, jer se zna, da je 
njegova sobica bila duga samo četiri noge i po. Za svih se tih godina nikad 
ne pokri kukuljicom, pa žeglo sunce ili pljuskala kiša. Na nogama nije nosio 
nikakve obuće, a sve mu je odijelo bila haljina od crvenkasto siva prostog 
sukna, i to tako tijesna, koliko se moglo podnijeti. Pod njom na tijelu nije bilo 
ništa. Plašt mu je bio od iste tkanine 93 . Kad je bilo studeno, reče mi, da bi 
skinuo ogrtač, otvorio vrata i prozorčić svoje sobice, a onda opet zatvorio 
vrata i ogrnuo ogrtač, da tijelo okrijepi te zaštićeno bolje počine. Ponajviše 
je blagovao istom na treći dan. Kad se tome začudih, reče mi, da je to 
veoma lako onome, ko se privikne. Jedan mi njegov drug pripovjedi, da se 
dešavalo, te ne bi osam dana ništa okusio. Mora da je u to vrijeme bio na 
molitvi, jer je imao velike ushite i navale ljubavi Božje, kao što i sama 
jednom vidjeh. 

18. Njegovo je siromaštvo bilo izvanredno, a tako i trapljenje još od 
mladosti. O tom mi je pripovijedao, da mu se desilo, te je tri godine 


92 To je č. Marija Diaz (Maridiaz) u Avili vrlo glasovita radi svojih velikih 
kreposti. Duhovni joj je vođa bio sv. Petar Al kanta rski. U svojim listovima 
govori Svetica o njoj s velikim poštovanjem. Pripisuje se sv. Petru 
Alkantarskom riječ, da je Avila među svojim zidinama imala tri svetice 
zajedno: sv. Majku Tereziju, Mariju Diaz Vivarsku i Katarinu Davila, koja je 
bila plemenita roda. 


93 Sv. Petar Alkantarski, kojemu Svetica, zahvalna, na_ iskazanim uslugama, 
veze ovdje najpotpuniju pohvalu, što se zna o strogom franjevcu, rodi se 
1499. u Alkantari u Ekstremaduri. Obuče odijelo sv. Franje Asiškoga među 
Manjom Braćom i odlikova se velikom pokorom i molitvom. Ovlašten od 
Svete Stolice provede preustrojstvo u svojem Redu i osnova 1540. samostan 
u Pedrosu. Preminu 18. X. 1562. u Arenasu, u pokrajini Avili. Tješio je sv. 
Tereziju u najvećoj nevolji, uvjeravao je, da joj je molitva dobra, i sokolio je 
da nastavi obnovu Karmela. 



proboravio u jednom samostanu svoga Reda, a nije poznavao nijednoga 
brata van po glasu. Nije naime nikad podizao očiju tako, te nije mogao naći 
ni mjesta, kamo je morao ići, već je išao za drugom braćom. Tako se 
dešavalo i na putovanju. Žena nije nikad gledao, i to mnogo godina. Reče 
mi, da mu je sad svejedno, gledao ih ili ne gledao. No kad ga ja upoznah, 
bio je već vrlo ostario i tako izmršavio, te se činilo, da je spleten od žila od 
drveća. Uza svu je tu svetost bio vrlo prijazan, ali je govorio malo, kad ne bi 
bio upitan. Riječi su mu bile vrlo umne, jer je imao veoma bistar razum. 

Rado bih reći još mnogo toga, ali se bojim, da će mi prigovoriti vaša milost, 
zašto se u to prtim. Zato i napisah ovo. Zato i spominjem, da mu je i 
svršetak bio kao i život. Preminu propovijedajući i opominjući svoju braću. 
Kad vidje, da mu se ispreda život, reče psalam: Radujem se, kad mi govore 
(ps. 121.) te klečećke preminu. 

19. Gospodinu se svidjelo, te poslije imadoh od njega više (koristi i zaštite) 
nego za života, jer me je svjetovao u mnogim stvarima. Često ga vidjeh u 
prevelikoj slavi. Kad ga vidjeh prvi put, reče mi: »Blažena pokora, koja mi 
zasluži ovoliku nagradu« i još mnogo drugoga. Godinu prije nego će umrijeti 
bijaše daleko od mene, ali mi se ukaza. Ja upoznah, da će umrijeti i javih mu 
to u mjesto daleko odavle nekoliko milja. Kad je izdahnuo, ukaza mi se i 
reče mi, da ide na počinak. Ne htjedoh vjerovati i rekoh to nekima. Nakon 
osam dana dođe glas, da je umro, ili recimo bolje, da je počeo živjeti 
zauvijek. 

20. Tako je ovdje svršio tako strogi život i stekao takvu slavu. Čini mi se, 
da me tješi mnogo više, nego dok je boravio ovdje na zemlji. Gospodin mi 
reče jednom, da ga ne će niko ni za što moliti u njegovo ime, te ga ne bi 
uslišao. Često sam mu preporučivala, da moje molbe preporuči Gospodinu, 
pa sam vidjela, da su sve izvršene. Blagoslovljen bio dovijeka! Amen. 

21. No koliko toga nanizah, da potaknem vašu milost, neka ništa ne drži do 
stvari ovoga života, kanda vi toga ne znate i kanda već niste odlučili ostaviti 
sve, te već djelom izvršili! No u svijetu vidim toliku propast, te mi je ipak 
odmor, ako mi i ne koristi, što se umaram pišući ovako opširno, jer je sve 
protiv mene, štogod kažem. Neka mi Gospodin oprosti, čim sam ga 
uvrijedila u ovom slučaju, a vaša milost neka oprosti, jer je umaram 
nehotice. Čini se, da bih rado te vi činite pokoru za ono, što sam ja u tom 
sagriješila. 



GLAVA XXVIII. 


Pripovijeda o velikim milostima, što joj je iskazao Gospodin i kako joj se ukazao prvi 
put. Tumači, što je imaginarno viđenje. Spominje velike učinke i znakove, što 
ih ostavlja, kad je od Boga. Ova je glava vrlo korisna, pa je treba zapamtiti. 

1. Vratimo se svome predmetu. Spomenuto viđenje potraja nekoliko malo 
dana, i to neprestance, i donese mi veliku korist. Ja nisam prestajala moliti, 

a nastojala sam, da sve svoje poslove udesim tako, te ne bude nezadovoljan 
onaj, kojega sam jasno vidjela, da je svjedok mojih djela. Bojala sam se 
kadikad, jer mi se mnogo govorilo (da je mnogo opasnosti od prevare). No 
bojazan je trajala malo, jer me je Gospodin umirivao. Kad sam jednog dana 
bila u molitvi, htjede mi Gospodin pokazati samo svoje ruke, koje su bile 
tako prekrasne, te nemam riječi, da ih opišem. To me vrlo prestraši. Tako 
me isprvice prestraši svaka nova natprirodna milost, što mi je iskaže 
Gospodin. Malo dana kasnije vidjeli i ono božansko lice, pa mi se čini, da 
sam ostala sasvim zadivljena. Ne mogoh shvatiti, zašto se Gospodin 
pokazuje tako malo po malo, dok mi je poslije iskazao milost, da ga mogu 
sasvim gledati. Kasnije upoznah, da me je Njegovo Veličanstvo vodilo prema 
mojoj naravskoj slabosti. Slava mu dovijeka! Jer ovako nizak i jadan stvor 
nije mogao najednom podnijeti tako veliku slavu. Milosrdni je Gospodin to 
znao, pa je zato tako pripravljao. 

2. Pomislit će vaša milost, da baš ne treba velikog junaštva za gledanje 
tako lijepih ruku i lica. Proslavljena su tjelesa tako lijepa, te je slava, što ih 
obasjava, tako nadnaravski krasna, da bude izvan sebe, kad je ugleda. Meni 
je zadavala takav strah, te bih se sva uzbunila i smela. No poslije bi mi 
nestalo straha, a ostala izvjesnost i stalnost. 94 

3. Na jedan sam blagdan sv. Pavle pribivala misi. Uto mi se ukaže sve 
presveto Čovječanstvo, kako se slika uskrsnulo tako krasno i veličanstveno, 
kao što sam posebice pisala vašoj milosti na naročitu vašu zapovijed 95 . No 
bilo mi je to vrlo teško, jer se to ne može izreći van s teškom mukom i 
naporom. No onda već rekoh, što bolje znadoh pa mi ovdje ne treba više 
ponavljati. Samo kažem, kad u nebu ne bi bilo ništa drugo za nasladu 
očima, van da se gleda velika ljepota proslavljenih tjelesa, a pogotovu 
Čovječanstvo Isukrsta Gospodina Našega, bila bi prevelika slava. Ako je već 
veliki užitak ovdje, gdje se Njegovo Veličanstvo pokazuje onako, kako može 
podnijeti naša bijeda, što će biti ondje, gdje se takvo dobro sasvim uživa? 


94 Koje upućen u mističko bogoslovlje, znade vrlo dobro, da su tri vrsti 
viđenja: Tjelesno, imaginarno i intelektualno. Prvo je viđenje, kad se nešto 
vidi vanjskim sjetilima i odgovara čistilnom putu. Treće je predodžba, koja se 
javlja u mašti i pripada rasvjetnom putu. Treće se zamjećuje u razumu te je u 
neposrednoj vezi sa združilnim. putem. Jasno je, da se u tri puta mogu imati 
tri vrsti viđenja, ali među njima ima neki sklad, prema označenom redu. Sv. 
Terezija je često imala umišljena i umna viđenja. 

95 Po svoj prilici se viđenje desilo 25. siječnja 1558. U gl. V. Sjedinjenja duše s 
Kristom kaže Gracian, da je: »mnogo godina sv. Majka Terezija od Isusa 
imala umišljeno viđenje gledajući neprestance pred sobom prekrasni lik 
uskrsnulog Isusa s krvavom krunom i ranama. Prema tome je dala naslikati 
sliku, koju je dala meni, a ja dadoh vojvodi od Albe Don Fernandu Toledskom. 



4. Ako i jest ovo viđenje umišljeno, nikad ga ne vidjeh tjelesnim očima, a 
tako ni drugog ikakvog van sve duševnim očima. Kažu oni, što razumiju to 
bolje od mene, da je prijašnje viđenje savršenije od ovoga, a ovo opet da je 
mnogo savršenije od onoga, što se gleda tjelesnim očima. Kažu, da je to 
(tjelesno) najniže i da u njemu zloduh može uzrokovati najviše obmana. Ja 
nisam onda mogla to shvatiti, već sam željela, ako me već zapadne ta 
milost, da bude takva, te je vidim tjelesnim očima: eda mi ne rekne 
ispovjednik, da mi se samo tlapilo. A dogodilo mi se, kad bi već viđenje 
prošlo, da bih odmah, odmah pomislila, e mi se samo tlapilo. Zato sam se 
uzrujavala, što sam saopćila ispovjedniku, jer sam mislila, da sam ga 
prevarila. Eto ti drugog jada, te ja opet k ispovjedniku, da mu to kažem. On 
me zapita, je li mi se tako pričinilo ili sam ga htjela prevariti. Rekoh mu 
istinu, da po mojem mnijenju nisam lagala niti sam to kanila i da ni za što na 
svijetu ne bih rekla jedno mjesto drugoga. On je to dobro znao, pa me je 
nastojao primiriti. I meni je bilo teško, što mu dolazim s takvim stvarima, pa 
ne znam, kako bi me zloduh mogao zavesti, da što izmislim, jer bih tim 
samo mučila sama sebe. No Gospodin je bio tako pripravan, da mi udijeli tu 
milost i pokaže tu istinu, te mi je naskoro iščezla dvoumica, da ono nije 
tlapnja. Vidjeh sasvim jasno svoju ludost. Ta da sam se naprezala mnogo 
godina, ne bih li u mašti predočila nešto onako lijepo, ne bih mogla ni znala. 
Jer nadmašuje sve, što se ovdje može zamisliti, sama bjelina i sjaj. 

5. Nije to sjaj, koji zablještava, van ljupka bjelina, uliveni sjaj, koji 
gledaoca ne umara, van mu daje najveću nasladu. Ne zablještava ni 
jasnoća, koja svijetli, da se može gledati takva božanska ljepota. To je 
svjetlost tako sasvim različna od svjetlosti zemaljske. Prema njoj se čini i 
sunčana svjetlost, što je gledamo, tako potamnjela, te radi nje ne bismo 
htjeli ni oči otvoriti. Obje su svjetlosti poput nade. Jedna je poput vrlo bistre 
vode, koja teče po staklu, a u njoj se odrazuje sunce, dok je druga veoma 
mutna i oblačna i teče po vršku zemlje. Ne kanda se pokazuje sunce niti je 
ova svjetlost poput sunčane. Ukratko: čini se, da je ovo naravska svjetlost, a 
ona druga da je umjetna. Ovo je svjetlost, koja nema noći, van svijetli vazda 
i ništa je ne muti. Napokon je ova svjetlost takva, te ni najrazumniji ne bi 
mogao predočiti, kakva je, za svega svoga života. A Gospodin je tako 
iznenada pokaže, te čovjek ne bi imao kada ni oči otvoriti, ako bi trebalo. No 
ne stoji ni malo do toga, jesu li oči otvorene ili zatvorene. Kad Gospodin 
hoće, mi vidimo, ako i nećemo. Nedostaje odvraćanje, ne može ništa otpor, 
uzalud sav napor i brižljivost. To sam često iskusila, kao što ću još 
pripovijedati. 

6. Rado bih sada reći, na koji se način Gospodin pokazuje u tim 
viđenjima. Ne kažem, da ću razjasniti, kako može biti, da (Gospodin) metne 
tako snažnu svjetlost u unutarnje sjetilo i tako jasnu sliku u razum, te se 
čini, da je Gospodin zbilja nazočan. To je za učenjake. Gospodin mi nije htio 
dati, da razumijem, kako. A ja sam takva neznalica i tako surova razuma, te 
su se mnogo mučili, da mi to razjasne, a ja ipak nisam mogla razumjeti 
kako. To je stalno. Vaša milost doduše misli, da imam živi razum, ali ga 
nemam. Jer sam u mnogo stvari iskusila, da moj razum ne shvata više, nego 
mu se, štono riječ, dade jesti. Kadikad se čudio moj ispovjednik mome 
neznanju. A nikada mi ne razloži niti ja poželjeh, kako Bog djeluje ili kako 
može biti ovo ili ono. A ne pitah ni drugih, premda, kako rekoh, već mnogo 
godina općim s dobrim učenjacima. Dakako, pitah, je li nešto grijeh ili nije. U 
ostalom mi nije trebalo misliti, je li učinio Bog sve. I vidjela sam, da mi se ne 



treba čuditi, nego njega hvaliti. I više me potiču na pobožnost teške stvari, i 
to više, što su teže. 

7. Kazat ću dakle ono, što sam doznala iskustvom. A kako to čini 
Gospodin, vaša će milost reći bolje i razjasniti, što bude tamno i ja ne 
budem znala reći. Činilo mi se doduše kadikad, da je samo slika ono, što 
sam gledala; ali nije mnogo puta drugda, van mi se činilo, da je sam Krist, 
prema javnosti, s kojom mi se htio pokazati. Kadikad je pojava bila nejasna 
tako, te mi se činilo, da je slika, ali ne kao zemaljske slike, pa bile i 
najsavršenije, kakvih sam mnogo vidjela 96 . Ludo bi bilo misliti, da su te slike 
bile u čemu slične. Nisu ni više ni manje slične, nego živa osoba i njezina 
slika. Ako je slika i dobro naslikana, ne može biti tako prirodna, te se ne bi 
vidjelo, da je mrtva. No pustimo, premda ovdje pristaje dobro, i to baš 
doslovce. 

8. Ne kažem, da je to samo poredba, jer poredbe nisu nikad potpune, van 
istina, da se razlikuju (slika u viđenju od obične slike) kao živo biće od 
naslikanog, ni više ni manje. Jer ako je ukazanje, živa je slika, nije mrtvi 
čovjek, nego živi Krist. I on objavljuje, da je čovjek i Bog. Nije onakav, kakav 
je ležao u grobu, već kakav je izišao iz groba poslije uskrsnuća. A ukazuje se 
kadikad u tako velikom veličanstvu, te niko ne može posumnjati, da je sam 
Gospodin. Osobito mi se to događalo poslije pričesti. I onako svi znamo, da 
je ovdje nazočan, jer nas to uči vjera. Ondje se pokazuje tako 
veličanstvenim gospodarom onoga stana, te duša sva razrušena vidi, gdje 
se troši u Kristu. O Isuse moj, ko bi mogao pravo opisati veličanstvo, u 
kojem se pokazuješ! I kakav si Gospodine čitavoga svijeta i nebesa i tisuću 
drugih svjetova i bezbroja drugih svjetova i nebesa, što bi Ti mogao stvoriti. 
Duša spoznaje prema veličanstvu, s kojim se pokazuješ, da je sve to ništa, 
da mu Ti budeš Gospodar. 

9. Ovdje se vidi jasno, Isuse moj, mala moć svih zlih duhova prema tvojoj. 
Vidi se, kako onaj, ko je tebi omilio, može gaziti nogama sav pakao, Ovdje 
se vidi, kako se pravo pobojaše svi zli dusi, kad si sišao u pretpakao, i 
poželješe tisuću drugih dubljih paklova, samo da uteku tolikom veličanstvu. 
A vidim, da hoćeš duši da nagovijestiš, kako si uzvišen i kakvu moć ima ovo 
presveto Čovječanstvo sjedinjeno s Božanstvom. Ovdje se jasno predočuje, 
što će biti na dan sudnji, kad se ugleda veličanstvo ovoga Kralja i vidi, kako 
će biti strog prema zlima. Ovdje se vidi prava poniznost, što je ostavlja u 
duši (viđenje), kad ugleda svoju bijedu, koja joj ne može biti nepoznata. 
Ovdje se napuni stidom i pravim pokajanjem za grijehe. Jer premda vidi 
onoga, koji joj pokazuje svoju ljubav, ne zna ipak, gdje bi se sakrila, pa se 
zato sva rastvara. Kažem, da je ovo viđenje presnažno, kad Gospodin hoće 
duši da pokaže donekle, kolika je njegova veličina i veličanstvo. I kad 
Gospodin ne bi htio sasvim nadnaravski pomoći duši dižući je u zanos i 
ushit, držim, da duša ne bi mogla odoljeti. Jer kod ushita prelazi gledanje 
božanske nazočnosti u užitak. Jer, kako rekoh, ne bi mogla podnijeti nijedna 
osoba. Je li istina, da se kasnije zaboravi? Ono veličanstvo i ljepota ostaju 
tako utisnuti, te se više ne mogu zaboraviti, van kad Gospodin hoće, da 
duša trpi suhotu i zapuštenost, o kojoj ću još govoriti. Onda joj se naime 
čini, da ju je i Bog zaboravio. Duša bude sasvim druga, vazda uronjena (u 
Boga). Čini mi se, da njezina ljubav prema Bogu oživi iznovice u mnogo 

96 Svetica je vješto vezla i radila druge ručne poslove, kako se vidi po 
radovima, što ih časte karmelke u Medini del Campo i u drugim mjestima. 



višem stupnju. Ako i jest uzvišenije ovo pređašnje viđenje, u kojem se, kako 
je rečeno, Bog pokazuje bez slike, ovo je ipak prikladnije za našu slabost, jer 
se tako božanska nazočnost utisne u našu maštu i misao se bavi njom, pa je 
pamet dulje pamti. Uostalom dolaze gotovo uvijek zajedno te dvije vrsti 
viđenja. A i zbilja dolaze; jer se duševnim očima gleda uzvišenost, ljepota i 
slava presvetoga Čovječanstva, a na način se najprije spomenuti upoznaje, 
da je On Bog, da je moćan i sve da može, sve naređuje, sa svim vlada i sve 
napunja svojom ljubavlju. 

10. Takvo viđenje treba veoma cijeniti. Po mojem je mnijenju ovo bez 
opasnosti; jer se iz njegovih učinaka upoznaje, da tu zloduh nema snage. 

Čini mi se, da mi je tri ili četiri puta htio tako predočiti samoga Gospodina ali 
lažnom predodžbom. Uzme oblik tijela, ali mu ne može dati onakve slave, 
kao kad je (viđenje) od Boga. Sljepari, da. oslabi pravo viđenje, što ga je 
duša vidjela. Ali se duša opire, smućuje se, dosađuje, uznemiruje tako. te 
izgubi pobožnost i nasladu, što je čuvala prije, i ostane bez molitve. Na 
početku mise, kako rekoh, desilo se to tri ili četiri puta. To je tako sasvim 
različno (od pravoga viđenja) te će mislim, upoznati i onaj, koji je dopro 
samo do molitve mira, po učincima, što su spomenuti u govorima. To je vrlo 
očito, te mislim, da zloduh neće prevariti duše, koja neće sama da se 
prevari, ako živi u poniznosti i bezazlenosti. Koje već imao prvo viđenje (što 
dolazi) od Boga, gotovo će odmah osjetiti (prevaru). Jer ako se i započinje 
(lažno viđenje) sa slašću i užitkom, duša to odbacuje od sebe. A po mojem 
mnijenju mora i taj osjećaj biti različan i ne pokazuje čiste i bistre ljubavi 
(kao kod pravog viđenja). Vrlo brzo pokaže, ko je (začetnik). I tako po 
mojem mnijenju ne može nauditi (zloduh) onom, ko ima iskustva. 

11. A sasvim je nemoguće, da mašta prouzroči takvo viđenje. Nema prilike 
za to. Sama ljepota i bjelina duše nadilazi svu našu maštu. Ako se i ne 
sjećamo i nikad nismo pomislili, vidimo u jedan mah nazočne stvari, kojih 
mašta ne bi nikako mogla složiti, jer su uzvišenije, kako je već rečeno, od 
onoga, što ovdje možemo shvatiti. Tako je eto utvara nemoguća. No ako 
bismo što i mogli, vidi se jasno (prevara) iz ovoga, što ću sada reći. Kad bi 
se razumom i predočilo (viđenje), bez obzira na to, što ne bi stvorilo velikih 
učinaka, pa ni samo jednoga, kao što ih tvori pravo viđenje, dogodilo bi se 
kao čovjeku, kad bi rado zaspati, a ostaje budan, jer mu neće san na oči. On 
ga želi radi potrebe ili radi glavobolje, rado bi zaspati, trsi se, a gdjekad mu 
se čini, da će i uspjeti. No to nije pravi san, pa ga neće okrijepiti ni ojačati 
mu glavu, van će mu kadikad biti još nemoćnija. Tako bi bilo i ovdje. Duša bi 
ostala mlohava, neokrijepljena i neojačana, pače umorna i mrzovoljna. A u 
onom se pravom viđenju duša obogati tako, te se ne može procijeniti, a i 
tijelu dade zdravlje i okrijepi ga. 

12. Ovaj sam razlog navodila uz druge, kad su mi govorili, i to često, da mi 
viđenja uzrokuje zloduh i da mi se utvara. Navodila sam i poredbe, kako 
sam mogla, i kada mi je Gospodin nagoviještao. No sve je malo koristilo. U 
ovom je mjestu bilo mnogo svetih osoba, kojih Gospodin nije vodio ovim 
putem. Ja sam prema njima sama propast. Zato su se oni bojali za me. Čini 
se, da su moji grijesi prouzročili, te se širio glas (o mojim viđenjima) od usta 
do usta, tako te doznaše svi. A ja rekoh samo svome ispovjedniku i onima, 
kojima mi je on zapovjedio, da kažem. 

13. Ja im rekoh jednom, da bih vjerovala nedvoumno onima, koji mi to 
govore, kad bih svršila razgovor s nekim, koga dobro poznam, a oni mi 



ustvrdili, da to nije ona osoba, van da se meni tlapi, jer oni to dobro znadu. 
Vjerovala bih više njima nego svojim očima. No kad bi mi ona osoba dala 
nekoliko dragulja pa kad bih imala u rukama u zalog velike ljubavi, a prije 
ne bih imala nijednoga takvog dragulja, van prije bila siromašna a sad se 
vidjela bogata: ne bih im mogla vjerovati, sve ako bih i htjela. Te bih im 
dragulje mogla i pokazati, jer su jasno vidjeli svi, koji su me poznavali, da je 
moja duša postala drugačija. Tako je govorio i moj ispovjednik; jer je nastala 
velika razlika, koja nije bila hinjena, van su je svi mogli jasno vidjeti. Prije 
sam bila vrlo zločesta, rekoh dalje, pa ne mogu vjerovati, da bi zloduh tako 
radio, ne bi li me prevario i doveo u pakao, te bi upotrebljavao tako oprečno 
sredstvo. Ta oslobođivao bi me od opačina, a davao kreposti i jakost. Jasno 
sam naime vidjela, da sam u tim stvarima najednom postala sasvim 
drugačija. 

14. Moj je ispovjednik, kako rekoh, bio veoma sveti otac iz Družbe Isusove. 
Kao što doznah, i on je odgovarao isto tako 97 . Bio je vrlo razborit i veoma 
ponizan. No baš mi je ta poniznost zadala mnogo jada. Premda se vrlo 
mnogo molio i bio vrlo učen, nije se pouzdavao sam u sebe, jer ga nije 
Gospodin vodio ovim putem. I on je radi mene trpio uvelike na razne ruke. 
Doznah, da mu govore, neka se čuva mene, da ga ne prevari zloduh te mi 
ne povjeruje, što sam mu govorila. Navodili su mu za primjer i druge osobe. 
Sve me je to umaralo. Bojala sam se, da se neću imati komu ispovijedati, 
van da će me svi izbjegavati. Šta ću drugo, van samo plakati! 

15. No providnost je Božja htjela, da moj ispovjednik ustraje i da sluša 
moju ispovijed, jer je bio veliki sluga Božji, pa se na sve davao radi Njega. 
Stoga mi je govorio, neka ne vrijeđam Boga i neka ne prestupam onoga, što 
mi kaže, pa mi se ne treba bojati, da će me ostaviti. Vazda me je mirio i 
sokolio. Svagda mi je zapovijedao, da mu ništa ne tajim. Tako sam i radila. 
Govorio mi je, budem li tako radila, da mi neće nauditi zloduh, ako se i 
umiješa, van da će Gospodin crpsti dobro iz zla, što ga on htjedne učiniti 
mojoj duši. Kolikogod je mogao, nastojao ju je usavršiti. Ja sam se veoma 
bojala, pa sam ga i slušala u svemu, ako i nesavršeno. Ispovijedao me je 
više od tri godine, pa je sa mnom i radi mene podnio mnogo tih muka 98 . Kad 
su Božjim dopuštenjem planuli progoni protiv mene i kad su me u mnogo 
čemu zlo sudili, a u mnogo stvari i bez moje krivnje, iznosili su sve i njemu i 

97 Prema Gracianu govori ovdje o o. Baltazaru Alvarezu. On se rodio u 
Cerveri, biskupije Kalaorske 1553. Stupi u Družbu 1555., a 1558. bi zaređen 
za svećenika. Vrlo je vješto obnašao i znamenite službe u Družbi, a umro je 
pobožno u zavodu Belmonte 25. srpnja 1580. Bio je vrlo mlad, kad je počeo 
ispovijedati Sveticu. Imao je samo 25 godina. Nije stoga čudo, što se bojao i 
nije pouzdavao sam u se, pa je pitao za savjest druge, iskusnije. Kako se vidi 
iz Svetičina pripovijedanja, oni nisu ni izdaleka popravili mnijenja Očeva niti 
su ga uvjerili, van su mu zadavali nepriliku svjetujući ga, neka se čuva one 
redovnice. U ono je doba o. Alvarez trpio od tjeskobe ili malodušnosti, a imao 
je posla i sa svojim ravnateljem o. Dionisijem Vasquezom, koji je prema 
Bolandistima (Acta S. Teresiae n. 309.) bio oštar i tvrd prema podložnicima. 
Tako će se lako shvatiti kolebanje mladoga ispovjednika u upravi duše, koju 
je Bog obasipao tako izvanrednim milostima. 

98 Ispovijedao je Sveticu o. Alvarez, o kojem ovdje govori, šest godina, ali »u 
najmučnije i najteže bile 3 ili 4 prve, to jest od 1558. do 1562., radi brojnih 
vanrednih milosti, što ih je u to vrijeme dobivale i neba. 



objeđivali ga mjesto mene, premda je on bio sasvim nevin. 

16. Ne bi bio mogao toliko podnijeti, da nije bio tako svet i da ga nije 
Gospodin hrabrio. U jednu je morao odgovarati onima, koji su mislili, da sam 
ja zabludila, a ipak mu nisu vjerovali. U drugu je govorio meni, da me primiri 
i trsio se, da mi oduzme strah, koji me je tištio, a opet mi je strah 
povećavao. Usto me je morao primirivati posebice, jer je Gospodin 
dopuštao, da me obuzme velika bojazan iza svakoga viđenja, što je za me 
bilo novo. Sve je to potjecalo otud, što sam bila i ostala velika grešnica. 
Ispovjednik me je tješio veoma samilosno. A da je on vjerovao sam sebi, ne 
bih ja bila toliko trpjela. Bog je davao njemu, da u svemu upozna istinu. 
Držim, da je njega prosvjetljivao i sam Sakramenat. 

17. Mnogo su govorili sa mnom sluge Božji, koji se nisu mogli uvjeriti (da 
mi Bog govori). Ja izjavih neoprezno koješta, što oni razumješe u drugom 
smislu (nego sam mislila). (Jednoga sam od njih veoma ljubila, jer mu je 
moja duša beskrajno mnogo dugovala i jer je bio vrlo svet. Boljelo me je 
izvanredno videći, da me ne razumije, a on je od svega srca želio moju 
korist i da me Gospodin prosvijetli.) I kako rekoh, što sam ja govorila, ne 
pazeći na to, oni su držali za malu poniznost. Kad bi našli u mene kakvu 
pogrješku, a mnogo su ih gledali, odmah su je sasvim odsuđivali. Pitali su 
me koješta, a ja sam odgovarala prostodušno i bezbrižno. Odmah im se 
činilo, da bih ih htjela poučavati i da se držim mudrom. Jamačno su željeli 
moju korist pa su zato sve javljali mome ispovjedniku, a on me je 
prekoravao. 

18. To je potrajalo dugo vremena. Snalazila me je nevolja sa mnogo 
strana. No sve sam podnosila s pomoću milosti što mi je Gospodin iskazivao. 
Ovo pripovijedam, da se shvati, kakva je muka, kad nemaš nikoga iskusna 
na ovom duhovnom putu. Da mi nije Gospodin toliko pomagao, ne znam, 
što bi bilo od mene. Bilo je dosta povoda, da zbog njih izgubim razum, a 
gdjekad mi je bilo tako teško, te nisam znala, što bih drugo, van da dignem 
oči k Gospodinu. Čini se doduše, da prigovor dobrih ljudi zločestoj i slaboj i 
plahoj ženici, kao što sam ja, nije gotovo ništa. No premda sam u životu 
podnijela prevelike nevolje, to je jedna od najvećih. Neka dade Gospodin, da 
sam u tom volj koliko služila Njegovu Veličanstvu. A posve sam uvjerena, da 
su mu služili oni,' koji su me odsuđivali i prigovarali, i da je sve to bilo na 
moju veliku korist. 



GLAVA XXIX. 


Nastavlja započeto gradivo. Spominje neke velike milosti, što joj je iskazao 
Gospodin, i što joj je govorio, da je uvjeri i da odgovara onima, koji su joj 

prigovarali. 

1. Mnogo sam se udaljila od predmeta. Govorila sam doduše o razlozima, 
iz kojih se može upoznati, da ono (viđenje) nije tlapnja. Ta kako bismo i s 
naporom mogli predočiti čovječanstvo Kristovo i maštom izmisliti tako veliku 
ljepotu? Trebalo bi za to i koliko vremena, da se čini, e je volj koliko slična 
njemu. Mogu doduše predočiti u mašti (presveto Čovječanstvo) i gledati 
neko vrijeme, promatrati mu lik i bjelinu, usavršivati malo po malo i utiskati 
u pamet onu sliku. Ko bi to mogao zabraniti, kad se razumom može to 
zatvoriti? A kod ovoga viđenja, o kojem raspravljamo, ne treba ništa, van 
samo moramo gledati, kad Gospodin bijedne predočiti (svoje Čovječanstvo) 

i kada i što nijedne. Ne možemo mi ni dodati ni oduzeti ni načinu, kojim se 
ukazuje, pa radili ne znam što. Ne možemo ni gledati, kad hoćemo, ni 
prestati gledati. A kad bismo htjeli gledati štogod posebice, Gospodin bi 
odmah iščeznuo. 

2. Dvije godine i po mi je Bog iskazivao veoma običajno tu milost. Bit će 
više od tri godine, otkad mi je oduzeo, pa ne daje neprestano na taj način, i 
zamijenio s uzvišenijom milošću, o kojoj ću možda govoriti poslije. I kad sam 
gledala, gdje mi govori, i promatrala onu veliku ljepotu i miloštu, a gdjekad i 
strogost, s kojom govori one riječi na ona prelijepa i božanska usta, 
obuzimala me je izvanredna želja, da upoznam i boju njegovih očiju i 
veličinu njegovu, da uzmogu o tom govoriti. Ali nikad ne zaslužih, da to 
vidim. Moje mi nastojanje ne pomože ništa, van mi viđenje sasvim iščeznu. 
Gdjekad vidim doduše, gdje me gleda milosrdno. No taj je pogled tako silan, 
te ga duša ne može podnijeti. Usto zapadne duša u tako uzvišeni zanos, te 
izgubi sasvim to krasno obličje, eda sve uzmogne uživati s većom nasladom. 
Tu se dakle ne pita, hoćeš li, nećeš li. Jasno se vidi. Gospodin neće ništa, 
nego da se ponizimo, zastidimo, primimo, što nam se dade I hvalimo onoga, 
koji nam daje. 

3. To je kod svih viđenja ne izuzimljući nijednoga. Nikakvo nastojanje ne 
može ni pomoći ni zapriječiti, da gledamo više ih manje. Gospodin hoće, da 
vidimo posve jasno, da to nije djelo naše nego Njegova Veličanstva. Zato se 
možemo to manje oholiti, pače će nas to učiniti, da budemo ponizni i 
bojažljivi. Vidimo naime, kako nam Gospodin oduzimlje moć da gledamo što 
hoćemo, pa nam tako može oduzeti i one blagodati i milosti i ostaviti, da 
sasvim propadnemo. I tako (hoće Gospodin), da budemo u strahu, dok 
živimo u ovom progonstvu. 

4. Gotovo mi se uvijek ukazivao Gospodin kao uskrsnuli pa i u samoj 
Hostiji. Samo mi je kadikad pokazao svoje ruke, da me okrijepi, kad sam bila 
u nevolji. Gdjekad se, ali malo kada, ukazao na križu, u vrtu ili s trnovom 
krunom, a gdjekad i noseći križ. I to, kako rekoh, radi nevolja mojih i drugih 
osoba. No vazda se ukazivao s proslavljenim tijelom. Pripovijedajući 
navukoh na se mnogo pogrda i muka, mnogo bojazni i progona. Njima se 
činilo tako stalno, da ja imam vraga, te su me neki htjeli i zaklinjati. Ja sam 
za to malo marila. Ali me je boljelo, kad sam vidjela, da se boje ispovjednici 
ispovijedati me ili kad bih doznala, da im se što govori. Uza sve to mi nije 



moglo biti teško, što sam gledala ta nebeska viđenja, a ne bih nikad ni 
cigloga dala za sva dobra i naslade ovoga svijeta. Držala sam ih svagda za 
veliku milost Gospodnju i čini mi se preveliko blago. I sam me je Gospodin 
često uvjeravao. Ja sam vidjela, da ga sve više ljubim. Kad bih pošla k 
Njemu, da mu se potužim na sve ove muke, ustajala bih vazda od molitve 
utješena i a novim silama. A onima — što mi nisu vjerovali — nisam se 
usuđivala protusloviti videći, da će biti sve gore, jer im se činilo, da je u 
mene malo poniznosti. Raspredala sam sa svojim ispovjednikom, a on me je 
uvelike tješio vazda, kad bi me vidio izmučenu. 

5. Međutim viđenja učestaše. A jedan, koji mije prije pomagao i 
ispovijedao me kadikad, kad nije mogao otac ministar, stade govoriti, da je 
jasno vrag (začetnik viđenja). Kako nisam imala drugoga sredstva, da se 
oprem, zapovjediše mi, da se prekrižim svaki put, kad ugledam viđenje, i da 
pokažem smokvu. Jer — rekoše — moram držati zastalno, da je zloduh, a 
neće dolaziti pokažem li mu smokvu". Usto su govorili, neka se ne bojim, jer 
će me Bog očuvati i osloboditi od onoga. Za me je to bila velika muka. 

Nisam mogla vjerovati, da se ko drugi upliće nego Bog, pa mi je bilo strašno 
(tako raditi). A kako rekoh, nisam mogla no željeti, da se toga oslobodim. Ali 
sam napokon radila, kako su mi zapovijedah. Molila sam se mnogo Bogu, da 
me očuva, te ne budem prevarena. Ronila sam obilate suze, pa sam se 
često molila i sv. Petru i sv. Pavlu; jer mi je Gospodin rekao, kad mi se 
ukazao na njihov blagdan (v. gl. XXVII i XXVIII.), da će me očuvati, te neću 
biti prevarena. I zbilja sam ih često vidjela s lijeve strane sasvim jasno, ali 
ne u imaginarnom viđenju. Ovi su slavni sveci bili veliki moji zaštitnici. 

6. Bila je za me prevelika muka, da Gospodinu pokazujem štrfić (smokvu), 
kad ga vidim u tom viđenju. Jer kad bih ga vidjela nazočna, nisam mogla 
vjerovati, da je vrag, pa sve da su me sjekli na komade. Bila je to za me 
neka vrst velike pokore. Da se ne moram toliko puta križati, držala sam križ 
u ruci. To sam radila gotovo uvijek. Štrfića (fige) nisam uvijek, jer me je to 
vrlo boljelo. Sjećala sam se uvreda, što su mu nanijeli Židovi. Molila sam ga, 
neka mi oprosti, jer to radim iz posluha prema njegovu namjesniku, i neka 


99 Što to znači, pogledaj bilješku kod gl. XXV. br. 22. Ko pozorno pročita ovu 
rečenicu, vidjet će jasno, doje Sveticu više njih svjetovalo, neka pokaže 
smokvu, kad joj se pokaže viđenje. Bojali su se svi oni, što ih nabraja Svetica 
u gl. XXV. br. 14., da je njezin duh — zloduh. A oni, što su svjetovali o. 
Alvareza, neka se čuva Majke Terezije — u pređašnjoj glavi — naložiše 
Svetici neka takve pojave poplaši štrfićem. Među njima su bih Magister Daza 
i Franjo de Salcedo. O. Gracian kaže u primjedbi na te riječi, da je bio 
Gonzalo de Aranda, Avilski svećenik, čije ćemo zasluge spomenuti kasnije. 
On je mnogo pomagao Svetici kod osnutka sv. Josipa i mjesto nje vodio 
parnice s gradskim vijećem. Usto je bilo i redovnika Družbe Isusove, koji su 
tako mislili. Ne znamo, koliko ih je bilo. Spominje se o. Hernando Alvarez del 
Aguila, Araoz i o. Ripalda. Držim, da su tako mislili i drugi redovnici i 
svećenici. Vremena su bila loša. Bilo je mnogo mističkih obmana, pa je 
Inkvizicija morala silom gušiti te prevare. A Svetica nije još bila dosegla do 
nedvoumne izvjesnosti, dok nisu kasnije utvrdili sv. Petar Alkantarski i drugi 
sluge Božji. Bosonoge karmelke u Medini del Campo imaju komad roga ili 
rožine pačunjasta oblika. Odozdo je kolut, gdje se svršuje njegov kraj. 
Predaja je u samostanu Obitelj, ako i nije osnovana, da je Svetica tim davala 
štrfiće Našem Gospodinu, kad bi joj naložili ispovjednici. 



mi ne upiše u grijeh, jer su oni službenici, što ih je On postavio u svojoj 
Crkvi. On mi reče, neka ništa ne marim, jer da radim dobro slušajući; a on 
da će već učiniti, te se upozna istina. Kad su mi zabranjivali unutarnju 
molitvu, pričini mi se, da se ozlovoljio. Reče mi, neka im kažem, da je to već 
silništvo. Nabroji mi i razloge, eda se upozna, da nije (upleten) zloduh. Neke 
ću spomenuti poslije. 

7. Jednom sam držala u ruci križ, što sam ga imala na ružariju. On mi ga 
uze u svoju ruku. A kad mi ga vrati, bio je sastavljen od četiri draga kamena, 
kud i kamo dragocjenija od alema. Po onom nadnaravskom, što se vidi na 
njima, nema dragoga kamenja, koji bi se moglo s onim porediti, a i alem se 
čini nešto patvoreno i nesavršeno. Bilo je na križu i pet rana vrlo lijepo 
načinjenih 100 . Reče mi, da ću ga tako gledati odsele, pa tako i bi. Nisam 
gledala drvo, od kojega je križ bio načinjen, van one dragulje. Ali ih nije vidio 
niko osim mene. Kad sam na zapovijed pokušala i opirala se (viđenjima), 
porastoše mnogo više milosti. Premda sam se htjela rastresti, nisam nikad 
prestajala moliti. Činilo mi se, da molim i spavajući. Rasla je moja ljubav, a 
ja sam se sve više tužila Gospodinu, jer nisam već mogla podnositi. Nije bilo 
u mojoj vlasti, sve ako sam htjela i naprezala se, da prestanem misliti na 
Njega. Uza sve to sam slušala, koliko sam mogla, a mogla sam u tom malo 
ili ništa. A ni Gospodin mi toga sjećanja ne oduže. Premda mi je govorio, da 
radim (što mi nalažu), ipak me je u drugu ruku uvjeravao i poučavao me, 
kao što radi i sada, što ću reći onima (koji ne vjeruju). Dao mi je i tako 
dostatne razloge, te me je sasvim uvjerio i umirio. 

8. Malo poslije stade Njegovo Veličanstvo, kao što mi bijaše obećalo, 
pokazivati još jasnije, da mi se javlja On. U meni se rasplamtjela tako velika 
ljubav prema Bogu, te nisam znala, ko mi ju je ulio, jer je bila sasvim 
nadnaravska, a ja se nisam trsila oko nje. Vidjela sam da umirem od želje, 
da gledam Boga, a nisam znala, kako bih tražila taj život nego s pomoću 
smrti. Navala je te ljubavi bila žestoka. Ako i nije bila onako nesnosna ni 
jaka poput one prije opisane (gl. XX.), ipak nisam znala, što da radim. Ništa 


100 Tu joj izvanrednu milost dade Bog kao pravednu nagradu za kruti i teški 
posluh, kad ju je nagonio ispovjednik, da pokazuje štrfiće. Ribera pripovijeda 
(Vida de Santa Teresa p. I. c. XII.): »Jednoga je dana držala ona u ruci križ, 
što ga je nosila na čislu. Gospodin se ne prestraši križa, već ga uzme u ruku i 
onda joj ga vrati. Ali sasvim drugačiji nego je uzeo. Činilo se, da je sastavljen 
od četiri velika i dragocjena dragulja, dragocjenija od dijamanta. Na jednom 
je bilo pet rana vrlo dražesno naslikanih. On joj reče, da će odsele tako 
gledati križ. Jeronim od sv. Josipa dodaje u svojoj Historia del Carmen 
Descalzo 1. II. c. 20.: »Taj joj križ kasnije uz velike molbe i pretvarajući se, 
da ne zna, što je na njemu, izmami njezina sestra Donja Ivana de Ahumada u 
Albi. Napravljen je od četiri široka komada ebanove smeđe boje, kao što su 
obično na kraju velikoga ružarija«. Donja Ivana dade gđi Mariji Enriquez, 
vojvotkinji od Albe. Kad umre vojvotkinja, Karmelci sudbeno zaištu natrag 
križ. Osudom od 29. XII. 1612. dobiju Valjadolidski Karmelci križ od 
vojvotkinjine dvorske gospođe Franjke de Tapia. O. Jakov od sv. Josipa diže 
spise toga suda 22. II. 1619. Bio je on tajnik generalnog definitorija 
Bosonogih u Madridu. Križ se častio u našem valjadolidskom samostanu do 
kraja XVIII. vijeka. Kasnije, možda za francuske vlade prijeđe u ruke 
karmelkama. One ga vratiše očima, ali propade za kobnog ukinuća 
samostana 1835. 



me nije zadovoljavalo, nisam mogla sama sebe shvatiti, pa mi se doista 
činilo, da mi se duša trga iz tijela. O uzvišena umjetnosti Gospodnja! Kako si 
nježno i vješto postupao sa svojom jadnom robinjom! Sakrivao si se od 
mene i svojom si me ljubavlju nagonio, da zaželim tako slatku smrt, te se 
duša ne bi htjela nikad od nje osloboditi. 

9. Ko nije iskusio ovih tako velikih navala, ne može ih nikako shvatiti. Jer 
one nisu poput onih pobožnosti, što se često pojavljuju pa uzrujavaju srce i 
čini se, da guše duh, te ne mogu ostati u sebi. To je viša molitva, pa treba 
izbjegavati takve provale i nastojati ih blago pribrali u se te utišati dušu. 
Treba ovdje postupati kao s djecom, koja tako žestoko plaču, te se čini: 
ugušit će se. Dade li im se piti, prestane onaj preveliki plač. Tako i ovdje 
razum mora pritegnuti uzde, jer bi se moglo desiti, da tu pomaže i sama 
narav. Neka se promijeni razmatranje od straha, da nije sve savršeno, već 
da može biti mnogo sjetilnoga. Neka se ušutka to dijete — duša — kakvim 
ljubavnim darom i potakne se na ljubav blago, a ne štono riječ na šake. Ovu 
ljubav treba sabrati unutra, a ne pustiti, da uzavre i prelije se poput lonca, 
kad se nepametno metne previše drva. Treba ublažiti uzrok, koji je djelovao 
da se zapali taj oganj, i ugasiti plamen blagim suzama, a ne mučnima, kao 
što su one što potječu od tili osjećaja i čine mnogo štete. Ja sam ih kadikad 
ronila isprvice, ali bi mi tako oslabile glavu i izmorile duh, te drugi dan pa i 
dulje nisam mogla obavljati unutarnju molitvu. Stoga na početku treba 
velika razboritost, da sve bude umiljato i duh se nauči djelovati samo 
unutra, a sve se izvanjsko gleda pomno izbjegavati. 

10. Ove su druge navale sasvim drugačije. Mi sami ne ložimo drva, van se 
čini, da je oganj već zapaljen, iznenada van unutra, da se zapalimo. Duša 
sama ne nastoji, da je zaboli rana radi udaljenosti Gospodinove, van joj 
kadikad zabada strijelu u sam živac utrobe i srca, pa duša ne zna, što joj je 
niti što želi. Shvata doduše, da želi Boga i da je strijela zamočena čini se u 
otrovnu biljku te uzrokuje, da zamrzi sama na se radi ovoga Gospodina i 
rado bi izgubila život za Njega. Ne može se opisati ni izreći način, kojim Bog 
ranjava dušu ni preveliku muku, što joj zadaje, tako te ona ne zna za se. No 
ta je muka tako slatka, te nema u životu naslade, koja bi je više 
zadovoljavala. Kako rekoh, duša bi vazda htjela umirati od te bolesti. 

11. Ta me je muka združena sa slavom obezumljivala, jer nisam mogla 
pojmiti, kako to može biti. Oj kakav je pogled na ranjenu dušu! Kažem, 
razabire ona tako, te može reći, da je ranjena radi tako uzvišenog uzroka. A 
vidi jasno, da nije ona sama dala povoda, te joj dođe takva ljubav, van se 
čini. da je pala u nju iskrica od one prevelike ljubavi, kojom je ljubi 
Gospodin, i da ju je ta iskrica čitavu zapalila. A kako se često sjećam, kad mi 
se tako dešava, onoga retka Davidova: Kao što čezne jelen za izvor vodom 
(ps. 42.), jer mi se čini, da to vidim doslovce u sebi. 

12. Kad to nije tako žestoko, čini se, da se malko ublaži nekim pokorničkim 
djelima. Barem traži bilo kakav lijek duša, koja ne zna, što da radi. Ali se (ta 
pokornička djela) ne osjećaju, niti joj zadaju više muke, sve ako joj teče krv, 
nego da je tijelo mrtvo. Duša traži svakojake načine, da iz ljubavi prema 
Bogu čini štogod, što će je boljeti. Ali je ona prva bol tako velika, te ne 
znam, kakva bi joj je tjelesna muka mogla ukloniti. Ovdje nema sredstva za 
tako uzvišenu bol, pa su svi lijekovi preniski. Malko se primiri (ta muka) i 
odumine ponešto, ako se moli Bogu, neka joj dade lijeka za njezinu, bolest. 
Ona sama ne zna drugog lijeka osim smrti, jer misli, da će s njom stići do 



užitka svoga dobra. Drugda je bol tako jaka, te se ne može ni to moliti ni 
išto činiti, jer proreže čitavo tijelo. Ne može se micati ni rukama ni nogama, 
van ako čeljade stoji na nogama, osjeća, kao da je izvan sebe, pa ne može 
ni odahnuti. Sama istiska uzdahe, ali ne jake, jer ne može više; ali ih jako 
osjeća. 


13. Svidjelo se Gospodinu, da sam u tom kadikad vidjela ovo viđenje: 
Vidjela sam uza se anđela s lijeve strane u tjelesnom obliku. Tako ih 
običavam gledati samo posve rijetko. Premda mi se anđeli često javljaju, 
zbiva se to, da ih ne vidim, van onako kao kod pređašnjega viđenja, što ga 
prikazali prije. A Gospodin htjede, da to viđenje vidim tako. Nije (anđeo) bio 
velik, van malen, vrlo lijep. Lice mu je bilo vrlo ražareno, pa se čini, da je bio 
jedan od najuzvišenijih anđela, koji se čine, da su sasvim zapaljeni. Mora da 
su to oni, što ih zovu kerubi. Oni mi ne kazuju svojih imena. Ali ja vidim 
dobro, da je u nebu tolika razlika između jednih i drugih anđela, te je ja ne 
bih znala izreći. Vidjeh anđelu u ruci dugu zlatnu strijelu, a učini mi se, da je 
na kraju željeza malo ognja. Učini mi se, da mi je tom strijelom nekoliko 
puta probo srce, te je doprla do utrobe. Kad ju je izvukao, pričini mi se, da je 
s njom izvukao i ponutricu srca, a mene ostavio sasvim zapanjenu velikom 
ljubavlju prema Bogu. Bol je bila tako velika, te me je nagnala na one 
jadikovke. Ali je tako preobilna bila naslada, što mi je prouzročila ova 
prevelika bol, te nisam mogla zaželjeti, da me mine, niti se duša mogla 
zadovoljiti ičim manjim od Boga. Nije to bol tjelesna, nego duševna, premda 
učestvuje i tijelo donekle, i to mnogo. Tako je umiljato milovanje, što 
nastane među dušom i Bogom, te se molim Božjoj dobroti, neka dade, da ga 
okusi onaj, koj misli, da lažem 101 . 


101 Jasno kaže Svetica, da joj je udijeljena ta milost te je ugledala keruba na 
dan, kad je to napisala, po svoj prilici oko 1562. Predaja je u karmelaka 
»Avilskog Utjelovljenja«, da je tu milost dobila drugi put, kad je bila starješica 
one kuće između 1571.— 1574. U rukopisnoj Povijesti samostana piše Donja 
Marija Pinel: »Milost strjelice (kako i sada zovu karmelke taj događaj na 
blagdan Probodenja) treba razumjeti tako, da Gospod nije ranio jednom van 
često ona prsa. Događalo se to u koru i u sobicama. Kad bi se dogodilo takvo 
viđenje, bila je kao tuđa, izvan sebe. Nije htjela ni gledati ni govoriti, već se 
samo zabavljala svojom tako slatkom mukom. Tako tvrde redovnice njezina 
vremena. Jednom je kao starješica bila u svojoj sobi. U sobi je nad njom 
spavala časna Ana Marija od Isusa, premila joj kćerka. Kad ču njezine 
uzdahe, sade, da vidi, da li što želi. Ona joj reče: »Pusti, kćerko, neka bude 
tako«. I sad redovnice u Utjelovljenju pokazuju onu sobicu. Mnogo se toga 
izmišljalo i vjerovalo mnogo toga. Pravu povijest o istrgnuću Svetičina srca 
pripovijeda Majka Katarina od sv. Anđela u zaprisegnutoj Izjavi u Postupku za 
proglašenje Svetice blaženom u Salamanci 1591.: »G. biskup Don Jeronim 
Manrique blage uspomene, biskup u Salamanci zatraži u ovom samostanu 
obavijest o nepokvarenosti tijela spomenute sv. Terezije od Isusa. Sam se 
dotače svojim rukama tijela. Dovede i glasovite liječnike, da vide sveto tijelo. 
Oni ga vidješe i oćutiše veliki miloduh. Htjedoše znati je li namazano 
pomašću. Otvoriše dakle sveto tijelo sa strane i nađoše, da je čitavo i 
nepokvareno. Onda iz toga sv. tijela izvadiše srce, koje se čuva u ovom 
samostanu u srebrenoj posudi. Svjedokinja je to sve čuvala i držala neko 
vrijeme, jer je onda kako je izjavila, bila starješica«. Papa Benedikt XIII. 



14. Dok je to trajalo, bila sam kao izvan sebe. Nisam htjela ni gledati ni 
govoriti, nego samo zaroniti u svoju muku, koja je za me bila veća slava, 
nego se može naći u svemu stvorenju. To sam gdjekad ćutjela, dok se ne 
svidje Gospodinu da me obuzmu tako veliki zanosi, te im se nisam mogla 
oprijeti ni onda, kad sam bila među ljudima, pa sve stadoše na moju veliku 
muku razglašivati. Otkad me obuzimlju zanosi, osjećam manje ovu muku 
nego onu, što sam je spomenula prije, već se ne sjećam, u kojoj glavi (gl. 
XX.). Ona je u mnogočemu drugačija i vrednija. Već na početku muke, o 
kojoj govorim, čini se, da Gospodin zanese dušu i stavi je u ushit. I tako ne 
može osjećati muke ni trpjeti, jer odmah dođe užitak. Slava dovijeka 
Onome, koji takve milosti daje duši, što tako slabo odgovara tako velikim 
dobročinstvima! 


dopusti blagdan i vlastitu službu Probodenja 25. V. 1726. Blagdan se slavi u 
našim samostanima 27. kolovoza. Na molbu španjolskoga kralja preko 
kardinala Belluge odobri Klement XII. 10. XII. 1733., da se služba Probodenja 
dopuštena Bosonogim karmelcima protegne na sve španjolske zemlje. 



GLAVA XXX. 


Opet nastavlja te pripovijeda o svojem životu i kako je pomogao Gospodin mnogo 
njezinim mukama, jer je doveo na mjesto, gdje je boravila, svetoga muža br. 

Petra Alkantarskoga, iz Reda slavnoga sv. Franje. Raspreda o velikim 
napastima i mukama unutarnjim, što ih je kadikad podnosila. 

1. Kad vidjeh, gdje malo ili nimalo ne mogu učiniti, da zapriječim te tako 
velike žestine, pobojah se, što me snalaze, jer ne mogoh razumjeti, kako 
mogu biti zajedno muke i radost. Znala sam, da mogu biti skupa tjelesna 
muka i duhovna radost. No smućivala me je tako izvanredna duhovna muka 
s tako prevelikom nasladom. A nastojala sam se i neprestance opirati, ali 
sam tako malo mogla, te sam se gdjekad umarala. Branila sam se križem, a 
htjela sam se obraniti od onoga, koji nas je križem spasio. Vidjela sam, da 
me niko ne razumije. No premda sam to jasno shvatala, nisam se usuđivala 
govoriti nikome osim moga ispovjednika, jer bi me uistinu korili, da nemam 
poniznosti. 

2. Gospodinu se svidje, te mi oduže veliki dio moje muke, a zaonda i 
sasvim. Dovede naime u ovo mjesto blagoslovljenoga brata Petra 
Alkantarskoga, kojega već spomenuh i rekoh nešto o njegovoj pokori. 
Uvjeravali su me, da je dvadeset godina nosio neprestano limeno 
pokorničko odijelo. Napisao je nekoliko knjižica o molitvi, i to španjolski, koje 
se danas mnogo čitaju. Sam je on bio iskusan u unutarnjoj molitvi, pa je 
napisao na veliku korist onih, koji se njom bave. Držao se sasvim strogo 
prvoga Pravila blaženoga sv. Franje, a i drugoga, što već drugdje donekle 
spomenuh 102 . 

3. Doznade ona udova — D. Guiomar de Ulloa — službenica Božja, koja je 
bila moja prijateljica, da je došao tako izvrsni muž. A poznavala je moju 
nevolju, jer je bila svjedokinja mojih žalosti i uvelike me tješila. Vjerovala je 
tvrdo, da je od duha Božjega ono, što su drugi govorili, da je od zloduha, pa 
nije mogla drugačije držati. Ona je veoma razumna i mučaljiva, a Gospodin 
joj je iskazao već mnogo milosti u molitvi, pa joj htjede Njegovo Veličanstvo 
posvijetliti u onom, što nisu znali učenjaci. Moji mi ispovjednici dopustiše, da 
joj za svoju olakšicu saopćim neke stvari (što sam ih onda imala), jer je s 
više razloga bila vrijedna pouzdanja. Kadikad je učestvovala u milostima, 
što mi je Gospodin davao, pa je dobivala vrlo korisne savjete za svoju dušu. 
Kad ona doznade (da je došao onaj sveti muž), da mogu bolje s njim 
raspravljati, ne reče meni ništa, van ishodi dozvolu od mojega Provincijala, 
da proboravim osam dana u njezinoj kući. I govorila sam u njezinoj kući i u 
nekim crkvama 103 mnogo puta s njim, kad je bio ovdje prvi put. A kasnije 
sam s njim u razna vremena mnogo općila. Razgalih mu svoj život uglavnom 
i postupak kod molitve, što sam bolje umjela. Tako sam radila uvijek, pa 
sam jasno i istinito postupala još s onima, kojima sam saopćivala prilike 
svoje duše. Željela sam, da im budu poznate i prve kretnje moje duše. Ako 
mi je bilo što dvoumnije ili sumnjivije, navodila sam dokaze i razloge protiv 
sebe. Tako otkrih i njemu svoju dušu bez pretvaranja i prikrivanja. 


102 Spomenuto je djelo: Tratado de oracion y meditacion, što neki pripisuju 
sv. Petru Alkantarskom. 

103 U kapeli Mosori Rubi, u župi Sv. Tome, i u Stolnici. 



4. Vidjeh odmah iz početka, da me razumije iz svoga iskustva, a to bijaše 
sve, što mi je trebalo. Jer onda ne znadoh još sama razumjeti, te bih umjela 
izreći, kao što sada znam kazati (što mi je Bog dao). Istom mi poslije dade 
Bog, da znam shvatiti i izreći milosti, što mi daje Njegovo Veličanstvo. Zato 
je trebalo da iskusi prije sve onaj, koji će mene sasvim razumjeti i razložiti, 
što se zbiva sa mnom. On me sasvim prosvijetli. Ja barem nisam mogla 
pojmiti, kako može biti viđenja, koja nisu imaginarna; a isto tako mi se 
činilo, da ne mogu razumjeti, kako mogu biti ona, što sam ih gledala 
duševnim očima. Mislila sam, da mogu držati samo do onih viđenja, što se 
vide tjelesnim očima, a takvih nisam imala. 

5. Ovaj mi sveti čovjek posvijetli u svemu i razjasni mi te mi reče, neka se 
ne mučim van hvalim Boga i budem tako uvjerena, da je njegov duh — koji 
djeluje u meni. Osim vjere da ne može biti ništa istinitije, niti se može tako 
vjerovati. I on se tješio mnogo sa mnom, iskazivao mi je svu naklonost i 
milost, vazda se kasnije zauzimao za me i priopćivao mi je svoje prilike i 
poslove. Saobraćaj mu je sa mnom podavao mnogo radosti, jer je osim 
onoga, što je on sam stekao djelom, zamijetio u mene odlučne želje, što mi 
ih je ulio Gospodin, i veliku srčanost. Koga naime Bog dovede do toga 
stupnja, on ne poznaje veće radosti ni utjehe, nego ako nađe nekoga za 
koga drži, da je i njemu dao početak od toga. Po mojem mnijenju nisam 
morala onda dalje doći nego do početka, a dao Bog, da sam i sada barem. 

6. On me je vrlo žalio te je govorio, da je jedna od najvećih muka na 
zemlji ono, što sam podnijela, to jest prigovor dobrih. Uostalom da ću još 
morati mnogo pretrpjeti, jer mi je uvijek potreban ko bi me razumio, a u 
onom ga gradu nema. No on će govoriti s mojim ispovjednikom i s jednim 
od onih, koji su mi zadavali najviše jada, to jest s onim oženjenim vitezom, o 
kojem sam već govorila. On me je veoma volio, ali je bio sveta i plaha duša, 
pa je vodio sav rat protiv mene. Znao je, kako sam zločesta bila malo prije, 
pa se nije mogao uvjeriti, da od Boga potječu one vanredne pojave. A sveti 
čovjek, Petar Alkantarski, učini (kao što mi je obećao). Govorio je s obojicom 
te im naveo uzroke i razloge, da ih uvjeri, te me više ne uznemiruju. 
Ispovjedniku je malo trebalo. Vitez se ne mogaše sasvim uvjeriti. Ali to 
doprinese, da me nije više toliko mučio. 

7. Dogovorismo se, da mu pišem, što mi se unaprijed dogodi, i da jedno 
preporučuje drugo Bogu. Tolika je bila njegova poniznost, te je nešto držao 
do molitve ove jadnice. Ostavi me sasvim utješenu i zadovoljnu, te mi 
zajamči, da nedvoumno djeluje u meni duh Božji, pa da bez straha nastavim 
molitvu. Snađe li me kakva nedoumica — reče — i radi veće sigurnosti, 
moram sve saopćiti ispovjedniku, pa živjeti mirno. Ipak nisam mogla biti 
sasvim sigurna, jer me je Gospodin vodio putem straha, ali nisam mogla ni 
vjerovati, da je zloduh, kad su mi govorili, da on djeluje u meni. Ulijevali mi 
strah ili izvjesnost, nisam mogla više imati ni vjerovati drugima više, nego je 
Gospodin stavljao u moju dušu. Premda me je Petar Alkantarski utješio i 
primirio, ipak mu nisam mogla vjerovati toliko, te bih ostala bez svakoga 
straha, pogotovu kad bi mi Gospodin dao ove duševne muke, koje ću sada 
spomenuti. Sa svim tim, kako rekoh, ostadoh veoma utješena. Ne mogoh 
dosta zahvaliti Bogu i mome slavnom ocu, sv. Josipu. Čini mi se, da je on 
doveo ovamo onoga svetog muža; jer je on bio generalni komisar kustodije 
sv. Josipa, kojemu sam se kao i Našoj Gospi mnogo preporučivala. 

8. Događalo mi se kadikad, a i sad mi se dogodi, ali ne tako često: 



spopale bi me prevelike duševne patnje zajedno s tjelesnim mukama, 
bolestima i tako krutim bolima, da nisam mogla odoljeti. Drugda sam 
morala trpjeti još veće tjelesne bolesti, ali ih nije trpjela duša, pa sam ih 
podnosila s veseljem. Ali kad je bilo sve zajedno, bila je muka tako velika, te 
me je sasvim stiskala. Zaboravljala sam sve milosti, što mi je iskazao 
Gospodin prije. Ostajala mi je samo uspomena kao san o većoj mojoj muci. 
Razum mi je bio tako otupio, te je dopuštao, da zapadnem u tisuću 
dvoumica i sumnja. Činilo mi se, da nisam mogla razumjeti (što se 
dogodilo), pa da mi se možda samo tlapilo. A dosta hi bilo da budem 
prevarena sama, a da ne varam dobrih. Činilo mi se, da sam tako opaka, te 
sam pomišljala, da su sva zla i krivovjerja nastala radi mojih grijeha. 

9. To je lažna poniznost, koju je iznašao zloduh, da me uznemiri i pokuša, 
bi li mi mogao dušu povući u očaj. Iskustvo me je tako uvjerilo, da je ono 
đavolski posao, te me on više ne muči tako često kao prije, jer vidi, da sam 
to upoznala. Vidi se to jasno po nemiru i smetnji, s kojom započinje, po 
uzrujanosti, koju prouzrokuje u duši, doklegod traje, po tami i tjeskobi, u 
koju je baca, i po suhoti i nesposobnosti za molitvu i svako dobro. Čini se, da 
zloduh guši dušu i veže tijelo, te nije ni za što. Prava poniznost djeluje 
sasvim drugačije. Ako duša i spoznaje, da je zločesta i žalosti se, jer je 
takva, ako i poznajemo, da je naša zloća golema kao i spomenuta i osjeća 
žalost uistinu, ipak prava poniznost ne uzrokuje u duši smetnje ni nemira ni 
tame ni suhoparnosti, već je okrepljuje i protivno od svega toga puni 
nasladom i svjetlošću. Osjeća duša muku, koja je u drugu ruku ojačava, jer 
vidi, kakvu joj veliku milost iskazuje Bog dajući joj, da trpi tu muku, i kako joj 
je ona korisna. Boli je, što je uvrijedila Boga, a u drugu je širi Njegovo 
milosrđe. Prosvijetli se, da se postidi, pa hvali Njegovo Veličanstvo, što ju je 
toliko podnosilo. A kod one druge poniznosti, što je uzrokuje zloduh, nema 
svjetlosti ni za kakvo dobro, već se čini, da Bog baca u oganj i krv. 

Predočuje joj pravednost; pa ako i vjeruje u milosrđe, jer zloduh ne može 
učiniti, da izgubi tu vjeru, ipak me ta vjera ne tješi, van kad razmatra toliko 
milosrđe, pomaže samo za veću muku, jer mi se čini, da sam bila vezana na 
veće dužnosti. 

10. To je jedno od najmučnijih, najdomišljatijih i najhimbenijih iznašašća 
đavolskih, što ih poznajem. Zato bih rado upozoriti na nj vašu milost, ako bi 
vas tako napastovao (zloduh), da imate neku svjetlost i upoznate (napast), 
ostane li još razum, da je upozna. Ne mislite, da je za tu spoznaju potrebna 
učenost i znanje. Meni to sasvim nedostaje, a ipak sam upoznala besmislicu 
(lažne pobožnosti), kad sam se riješila (one napasti). Upoznala sam, da 
Gospodin hoće i dopušta tu napast, kao što je dosele dopustio, da kuša Joba, 
premda i nije dopustio, da mene, bijednicu muči onako oštro. 

11. Dogodilo mi se, sjećam se, da je to bilo uoči Tijelovnoga blagdana, koji 
ja slavim, ako i ne onako, kao što je pravo. Ovaj put mi potraja (napast) 
samo onaj dan, dok je drugda trajala osam i petnaest dana, pa i tri sedmice, 
a možda i dulje, a pogotovu za Velike Sedmice, kad sam obično uživala u 
molitvi. Onda mi se događa, da mi zloduh iznenada obuzme razum kadikada 
tako neznatnim stvarima, kojima bih se inače smijala, pa ga smete sasvim 
po svojoj volji, a dušu ondje okuje, da ne bude sama sebi gospodarica, niti 
može na drugo misliti, van na besmislice, što joj predočuje zloduh. Te su 
stvari sasvim prazne, bez glave i repa. Samo je zloduh veže, te je guši tako, 
da skače iz kože. Meni se kadikad činilo, da se đavoli igraju mojom dušom 



kao loptom, a ona se nikako ne može osloboditi njihove vlasti. Ne može se 
izreći, što trpi u tom slučaju. Ona traži pomoći na sve strane, a Bog dopušta, 
da je ne nalazi. Ostaje joj uvijek zdravi razum, ali ne bistar. Rekla bih, da je 
kao čovjeku, komu su pokrivene oči. Kad ko ide često istim putem, znade i 
noću i u mraku, gdje će se spotaknuti, jer se već priviknuo putu i vidio ga po 
danu, pa se čuva one opasnosti. Tako se radi i tu, da se ne vrijeđa Bog. Radi 
se tu, čini se, iz navade. Puštamo na stranu, da je drži Gospodin, a to je 
glavno. 

12. Vjera je onda tako obamrla i zaspala, kao i sve druge kreposti, ali nije 
izgubljena; jer vjeruje sve, što uči Crkva. Ali se čini, da je govori samo 
ustima, a u drugu je ruku stisnuta i troma, pa joj se čini, da spoznaje Boga 
kao nešto, što čuje izdaleka. Ljubav joj je tako mlaka, te čuje, gdje se govori 
o Bogu, ali to sluša kao nešto, što vjeruje, da je tako, jer tako drži Crkva; ali 
ne pamti, što je iskusila po sebi. Hoće li da moli naustice ili da boravi na 
osami, pritiska je veća briga. Osjeća u sebi nesnosnu muku, a ne zna, otkud 
je. Čini mi se, da je donekle ta muka slična paklu. Tako i jest prema onome, 
što mi je dao Gospodin da upoznam u jednom viđenju. Duša naime gori 
sama u sebi, a ne zna, od koga ili otkud joj oganj, kako bi mu mogla uteći ili 
ga ugasiti. Hoće li da sebi pomogne čitanjem, jednako je, kao da ne zna 
čitati. Jednom mi se desi te uzeh čitati život jednoga sveca, da vidim, bih li 
se mogla udupsti i utješiti onim, što je on pretrpio. Pročitam četiri ih pet 
puta nekoliko redaka. No premda je bilo napisano španjolski razumjeh 
manje na kraju nego na početku, pa ostavih. To mi se dogodilo mnogo puta, 
ah se ovoga osobito više sjećam. 

13. Razgovaram li se s kim, još je gore. Jer mi se čini, da onda zloduh 
probudi tako mrzovoljni duh srditosti, te mi se čini, da bih sve pojela, a ne bi 
sebi nimalo mogla pomoći. A čini se, da se već nešto učini, ako se uzdržava 
ili Gospodin drži svojom rukom onoga, koje u takvoj napasti, da protiv 
svojih bližnjih ne govori i ne radi ništa, što bi im moglo nauditi ili povrijediti 
Boga. Kad bih pošla k ispovjedniku, događalo mi se često ovo, što ću reći, a 
istina je. Premda su sveti ispovjednici, s kojima sam govorila u to vrijeme, a 
govorim i sada, govorili su mi oštro riječi i ljuto me korili. A kad sam im to 
poslije spominjala, samo su se čudili i govorili, da to nije bilo u njihovoj 
vlasti. Premda su odlučivali, da neće toga drugi put raditi, jer im je bilo žao, 
a i savjest ih je grizla, i premda odlučivali, da će me samilosno tješiti, kad 
me snađu takve muke tjelesne ili duševne, nisu mogli. Nisu mi istina govorili 
zlih riječi, to jest kojima bi vrijeđali Boga, ali su govorili najmrže, što se 
može podnijeti od svećenika. Po svoj prilici su me htjeli trapiti. Drugda sam 
se i veselila i to podnosila, no onda mi je sve bilo muka. Mučila me je i 
misao, da ih varam. Onda bih pošla k njima i upozorila ih sasvim ozbiljno, 
neka me se čuvaju, jer se može desiti, da ih varam. Istina, vidjela sam, da to 
ne radim naumice i da im ne govorim laži, ali me je sve nagonilo u strah. 
Jedan od njih shvati napast pa mi reče jednom, neki se ne mučim, jer kad 
bih ga htjela i prevariti, da ima toliko mozga, te se ne bi dao prevariti. 104 To 
me uvelike utješi. 

14. Kadikad sam se i gotovo običajno ili barem ponajviše poslije pričesti 
odmarala, a gdjekad mi je i odmah, čim sam se približila Sakramentu, bilo 
tako voljko na duši i na tijelu, te sam se čudila. Činilo mi se, da mi je u jedan 
mah nestalo sve duševne tmine i da je sinulo sunce, te sam spoznala 


104 Prema Gracianu o. Baltazar Alvarez. 



ludosti, koje su me prije obuzimale. Drugda sam ozdravila na jednu jedinu 
riječ, što bi mi je rekao Gospodin veleći: Ne miči se i ne boj se, kao što već 
rekoh drugda. Ozdravila bih sasvim onda ili kad bih ugledala kakvo viđenje, 
kanda mi i nije bilo ništa. Naslađivala sam se s Gospodinom. Tužila sam mu 
se, kako dopušta, da trpim tolike muke. Ali mi je to bilo dobro plaćeno, jer 
su nemalo svagda kasnije dolazile milosti u velikom obilju. Čini mi se, da 
duša izlazi iz talionice poput zlata čišća i sjajnija, te u sebi gleda Gospodina. 

I zato joj se kasnije čine malene sve te muke, pa joj se prije pričinjale i 
nesnosne, te ih želi opet trpjeti još više, ako se svidi Gospodinu. Ako nas 
snađe i više nevolja i progona, pa ih trpimo ne vrijeđajući Gospodina, van se 
veselimo, što trpimo radi Njega, sve je to za naš najveći dobitak. Na žalost 
ne nosim ja tih nevolja, kao što bih morala, van vrlo nesavršeno. 

15. Drugda su me snalazile drugačije muke, a snalaze i sada. Čini mi se, da 
mi je oduzeta sva mogućnost, da išta dobro smislim ili želim činiti; van su 
duša i tijelo sasvim nekorisni i teški. Ali usto nemam onih drugih napasti ni 
nemira, van neku mrzovolju, a ne znam odakle, i ništa mi ne zadovoljava 
duše. Da se zaposlim, gledala sam činiti izvanjska dobra djela, napolak 
silomice, ali poznajem dobro, što je duša, kada se sakrije milost. No nije me 
to mnogo mučilo, jer mi je davalo neku zadovoljštinu, kad sam gledala svoju 
nizinu. 

16. Drugda zapažam, da ne mogu ništa skladno razmišljati o Bogu ni o 
dobru, gdje se treba zadržati, ni obavljati molitve, pa ni na osami. No ćutim, 
da spoznajem Boga. Upoznajem, da mi ovdje škode razum i mašta. Volja mi 
se čini dobra i pripravna na svako dobro. No razum hita kao bijesan luđak, 
kojega ne može niko svezati, pa ga ne mogu zadržati mirno ni kad bi 
izmolila Vjerovanje. Kadikad se smijem sama sebi i spoznajem svoju bijedu, 
čudim se razumu, i motrim, što radi. No slava Bogu, za čudo ne ide nikad za 
zlim stvarima, već za neznatnima: treba li što raditi ovdje ili ondje i slično. 
Onda najviše upoznam preveliku milost, što mi je iskazuje Gospodin, kad 
ovoga luđaka drži svezana u potpunom motrenju. Promišljam, što bi rekli 
oni, koji me drže dobrom, kad bi me vidjeli u ovom ludovanju. Veoma mi je 
žao duše, kad je vidim u tako rđavu društvu. Želim je vidjeti slobodnu pa 
stoga vapijem k Gospodinu: »Kada ću, Bože moj, uspjeti, da vidim, gdje te 
hvali sva moja duša i uživaju te sve moje moći? Ne daj, gospodine, da više 
budem tako rastrgana, te se čini, da svaki komad ide svojim putem.« Često 
trpim to. Kadikad upoznajem, da tome mnogo doprinosi moje slabo zdravlje 
tjelesno. Sjećam se mnogo štete, što nam je učinio prvi grijeh, jer mi se čini, 
da smo radi toga nesposobni da uživamo neprestano toliko dobro. A moraju 
biti krivi i moji grijesi, jer da ih nisam imala toliko, bila bih potpunija u dobru. 

17. Prebrodih i drugu veliku muku. Činilo mi se da sam razumjela sve 
knjige, što sam ih pročitala, a raspredaju o molitvi, pa da mi je dao 
Gospodin, te ih više ne trebam. Zato ih nisam više ni čitala, već Živote 
svetaca. Kako sam daleko zaostala u onom, u čemu su oni služili Bogu, 
mislila sam, da će mi to biti na korist duši. Činilo mi se, da je veoma mala 
poniznost misliti, da sam dosegla do toga stupnja molitve. A kako nisam 
mogla nikako na kraj sama sa sobom, zadavalo mi je to mnogo muke, dok 
mi ne rekoše učenjaci i blagoslovljeni brat Petar Alkantarski, da tim ne 
tarem glave. Vidim dobro, da u službi Božjoj nisam ni počela i da sam još 
sama nesavršenost, premda mi Njegovo Veličanstvo dijeli milosti kao i 
mnogim dobrima. Služim samo dobrim željama i ljubavlju, jer vidim dobro, 



da mi je Gospodin pogodovao, eda mu mogu volj u čemu služiti. Doduše mi 
se čini, da ga ljubim, ali me žaloste djela i mnoge nesavršenosti, što ih vidim 
u sebi. 

18. Gdjekad me obuzme duševna ludost. Kažem ludost, jer mi se čini, da 
ne radim ni dobro ni zlo, van štono riječ, idem za svjetinom. Ne osjećam 
muke ni slave, ne marim za život ni za smrt, za veselje ni za jad. Čini se da 
ne ćutim ništa. Duša mi se pričinja kao oslić na paši, koji se hrani, jer mu 
daju krme, a jede ne misleći na nju. Jer duša u tom stanju jamačno blaguje 
velike milosti Božje, kad joj nije teško živjeti u tako bijednom životu, pa sve 
snosi ravnodušno. Ali se ne osjećaju porivi ni učinci, pa ih duša ne spoznaje. 

19. Čini mi se ovo kao plovidba u potpunoj tišini; Plovi se mnogo, a ne zna 
se kako. A kod onih su drugih vrsti molitve učinci tako jaki, te duša nemalo 
odmah oćuti svoju poboljšicu; jer odmah uskipe želje pa se duša ne može 
nikad zadovoljiti. To djeluju velike žestine ljubavi, o kojima sam govorila, 
kod onih, kojima ih Bog dade. One su poput, izvorića, što sam ih vidjela, 
gdje teku, pa neprestano miču pijesak uvis. Ovaj se primjer ili poredba može 
posve prirodno primijeniti po mojem mišljenju dušama, što dopru dovle. 
Ljubav neprestano kipi i misli, što će činiti. Ne mogu se uzdržati, kao što se 
čini, da se u zemlji ne može zadržati ona voda, van struji iz nje. Takva je i 
duša veoma često. Ne miruje niti može uspregnuti ljubav, što je u njoj. Već 
ju je sasvim upila. Htjela bi, da je piju i drugi, jer tim neće njoj ponestati, pa 
da joj pomognu hvaliti Boga. O kako se često sjećam one žive vode, o kojoj 
je Gospodin govorio Samarjanci! Ovo Evanđelje osobito volim. A voljela sam 
ga tako zaista od svoga djetinjstva. Premda nisam kao sada shvatala toga 
dobra, molila sam često Gospodina, neka mi dade one vode. Gdjegod sam 
bila, imala sam vazda naslikanu (Samarjanku), a za natpis one riječi, što ih 
je rekla Gospodinu, kad je došao na zdenac: Gospodine, daj mi vode (Iv. 4, 
15. Svetica je osobito štovala to evanđeosko mjesto. Njezin je otac imao 
sliku, koja je to predočavala.) 

20. Čini mi se (ova ljubav) i poput velikoga ognja, koji mora uvijek imati 
nešto da spaljuje, eda se ne ugasi. Takve su i duše, o kojima govorim. Pa 
stajalo ih ne znam koliko, htjele bi ložiti drva, da ne prestane taj oganj. Ja 
sam takva, te bih se zadovoljila, kad bih u njega mogla i slamke bacati. I 
događa mi se kadikad, pa i često: sad se smijem sama sebi, a sad se mučim 
veoma. Unutarnja me pobuda potiče, da u čemugod služim (Bogu). A ja 
nisam za što više, pa kitim slike grančicama i cvijećem, metem, redim 
bogomolju, radim tako neznatne stvari, te se radi toga stidim. Obavljam li 
kakvo pokorničko djelo, sasvim je neznatno i takve vrsti, te bih vidjela, da 
nije ni za što, kad Gospodin ne bi primio dobre volje, i sama bih se rugala 
sebi. Velika je muka za duše, kojima Bog dade svojom dobrotom u obilju 
toga ognja svoje ljubavi, a nemaju tjelesne snage, da što rade za Njega. 
Zbilja je to velika muka. Jer duša nema snage, da dobaci drva u taj oganj, pa 
umire od straha, da se ne ugasi. Čini mi se, da se ona sama u sebi troši i 
pretvara u pepeo, rasplinjuje se u suzama i spaljuje se. Golema je to muka, 
ako je i slatka. 

21. Neka hvali što više može Gospodina duša, koja dosegne dovle, ako joj 
dade tjelesne snage, da čini pokoru, ili učenosti i darova i slobode, da 
propovijeda, ispovijeda i vodi duše k Bogu. Jer ne zna i ne shvata dobra, što 
ga ima, ako ne iskusi, što znači ne moći ništa činiti u službi Gospodnjoj, a 
vazda mnogo primati. Blagoslovljen bio za sve i slavili ga anđeli. Amen. 



22. Ne znam, radim li dobro, kad pišem toliko sitnica. No vaša mi je milost 
ponovno naložila, da bezobzirne pišem opširno o svemu i ništa ne 
izostavljam, pa pripovijedam sve jasno i istinito, čega se sjećam. Jamačno 
pritom moram mnogo izostaviti, jer bih inače utrošila mnogo više vremena. 
A kako rekoh, imam ga tako malo. Usto možda ono što izostavljam ne bi bilo 
ni od kakve koristi. 



GLAVA XXXI. 


Raspreda o nekim vanjskim napastima i pojavama i mukama, što joj je zadavao 
zloduh. Isto tako govori o nekim stvarima vrlo dobrima za uputu onima, što 

idu putem kreposti. 

1. Spomenula sam neke unutarnje i tajne napasti i smetnje, što mi ih je 
prouzročio zloduh. Sad želim govoriti, što ih je činio gotovo javno, tako, te 
se nije moglo ni posumnjati, da ih je on skrojio. 

2. Bila sam jednom u bogomolji. Uto mi se ukaže zloduh s lijeve strane u 
gadnom obliku. Dok mi je govorio, promatrala sam njegova usta, koja su 
bila strahovita. Činilo se, da mu iz tijela suklja golem plamen, koji je bio sav 
jasan bez sjene. Groznim glasom prozbori, da sam mu doduše utekla, iz 
ruku, ali će me on opet povratiti u njih. Ja se veoma prestraših i prekrižih, 
kako mogoh; a on iščeznu, ali se odmah povrati. To mi se dogodi dva puta. 
Ne znadoh, što da radim.; Imah pri ruci blagoslovljene vode. Poškropih na 
onu stranu, a on se više ne vrati. 

3. Drugi put me je mučio pet sati tako strahovitim mukama sa unutarnjim 
i vanjskim nemirom, te mi se činilo, da neću podnijeti. One, što su bile sa 
mnom, stajale su zapanjene i nisu znale, što da rade. A ni ja nisam znala, 
kako bih odoljela. Kad me spopadnu boli i vrlo nesnosna tjelesna bolest, 
navikla sam kako mogu u sebi buditi čine (kreposti) i moliti se Gospodinu, 
ako mu se svidi, neka mi Njegovo Veličanstvo dade strpljivost, pak nek 
pusti, da tako ostanem do svršetka svijeta. Videći i ovaj put, da trpim tako 
strasno, pomogoh sama sebi onim činima i odlukama. Gospodin htjede i 
upoznah, da je đavo (uzrok). Vidjeh uza se vrlo ogavna crnčića, gdje grdi 
kao očajnik, koji je izgubio, što je mislio dobiti. Kad ga vidjeh, nasmijah se i 
ne bojah se. Neke su ondje bile sa mnom, a nisu se mogle snaći, niti su 
znale, kako da mi pomognu u tolikoj muci. Ja sam morala udarati silno 
čitavim tijelom i glavom i rukama, a nisam se mogla oprijeti. Najgori je bio 
unutarnji nemir, tako da se ne mogoh nikako umiriti. Ne usudih se zaiskati 
blagoslovljene vode, da ih ne natjeram u strah i da ne doznaju, što je. 

4. Često sam iskusila, da nema (od blagoslovljene vode) boljega sredstva, 
te pobjegnu i ne vrate se više. Bježe i od križa, ali se vraćaju. Mora dakle biti 
velika moć blagoslovljene vode. Meni napose pribavlja ona sasvim očevidno 
utjehu, koju ćuti moja duša, kad je uzimljem. Stalno je, da pritom vrlo često 
osjećam neki odmor i unutarnju nasladu, koje ne bih znala rastumačiti, a 
svu mi dušu okrijepi. Nije to tlapnja, niti mi se desilo samo jednom, van 
često puta. A ja sam na to veoma pozorno pazila. Zbiva mi se recimo kao 
čovjeku, kojega mori žestoka vrućina i žeđa pa ispije vrč svježe vode pa se 
čini, da se tim sasvim okrijepio. Ja pomišljam, kako je veliko sve, što je 
naredila Crkva, pa mnogo uživam, kad gledam, kako one riječi imaju toliku 
snagu te je daju i vodi tako, da nastaje tako velika razlika između 
blagoslovljenog i neblagoslovljenog. 105 


105 Tim se riječima potpuno hvali moć blagoslovljene vode. Č. Ana ,od Isusa u 
Izvještajima o beatifikaciji Svetice u Madridu izjavljuje o tom ovo: »Nije htjela, 
da ikad putujemo bez blagoslovljene vode. Bilo joj je teško, ako bismo je 
kada zaboravili. Stoga bismo je nosile u tikvici obješenoj o pojasu, pa je 
htjela, da vazda ulijemo u njezinu tikvicu veleći nam: »Ne znate vi, kakva se 



5. Kad ne prestade muka, rekoh: Kad se ne biste smijale, zaiskala bih 
blagoslovljene vode. One mi je donesu i poškrope me, ali mi ne pomože. Ja 
poškropim ono mjesto, gdje je bio (gadni crnčić) i on odmah iščeznu. A 
nestade i svega zla, kanda si ga otro rukom. Samo ostadoh izmorena, kanda 
su me izdevetali batinama. To mi je uvelike koristilo. Vidjeh, da toliko zla 
učini zloduh, kad mu Gospodin dopusti; sve ako nije njegova duša ni tijelo. A 
što će istom onda, kad ih posjeduje kao svoje? To mi iznovice potače volju, 
da se čuvam takva zla društva. 

6. Nedavno mi se dogodilo to isto drugi put. Samo nije toliko trajalo, a ja 
sam bila sama. Kad kasnije uđoše dvije redovnice, zamolih blagoslovljene 
vode. One su bile sasvim dostojne vjere, pa ne bi slagale ni za što na 
svijetu. Kad su već otišle, zamijetiše veoma gadan vonj kao od sumpora. Ja 
ga ne zamijetih. Potraja tako dugo, te se mogao zamijetiti. Drugi put sam 
bila u koru. Snađe me žestoka volja za sabranost. Iziđem van, da ne opaze 
druge. No one čine velike udarce ondje, gdje sam ja bila. A ja čuh uza se 
govor, kao da se o nečem dogovaraju, ali ne razumjeh o čemu. Govor je bio 
nezgrapan. No ja sam bila tako zadubljena u molitvu, te nisam ništa 
razumjela niti se bojala. Tako mi se zbivalo gotovo uvijek, kad mi je 
Gospodin davao milost, da se mojim nagovorom okoristi koja duša. A 
izvjesno je, da mi se dogodilo ovo, što ću pripovjediti sada. Za to ima mnogo 
svjedoka, a posebice moj sadašnji ispovjednik. 106 On je to vidio napisano u 
pismu. Ne rekoh mu, čije je pismo, ali je on dobro znao, čije je. 

7. Dođe k meni jedan svećenik, koji je već dvije godine i po živio u 
smrtnomu grijehu, jednom od najgroznijih za koje sam čula. U sve se to 
vrijeme nije ispovijedao ni popravljao, a govorio je misu. Druge je grijehe 
ispovijedao a za onaj je govorio, da nema srčanosti te ispovijeda nešto tako 
gadno. Želio je živo, da se toga riješi, ali se nije mogao savladati. Meni ga je 
bilo vrlo žao i vrlo me je boljelo videći, da se Bog vrijeđa na taj način. 

Obećah mu, da ću se mnogo moliti Bogu, neka mu pomogne, i da ću potaći 
druge, koji su bili bolji od mene, neka se mole za nj. Napisah i jednoj osobi, 
kojoj, reče mi, može sam predati pismo. I na prvoj ispovijedi kaza on onaj 
grijeh. Bog je htio onoj duši iskazati to milosrđe radi mnogih vrlo svetih 
osoba, što su se na moju preporuku molile Bogu. I ja sam, premda jadna i 
bijedna, najpomnije učinila, što sam mogla. Onaj mi svećenik piša, da mu je 
već toliko bolje te već dva dana ne pada u onaj grijeh. Ali ga napast muči 
tako, te mu se čini prema onom, što trpi, da je u paklu. I (zamoli me), da ga 
preporučim Bogu. Ja opet preporučih svojim sestrama, a one to uzeše k 
srcu, pa mora da mi je Gospodin na njihove molbe udijelio tu milost. A 
nijedna nije znala, ko je on. Ja zamolih Njegovo Veličanstvo, neka utoli one 
muke i napasti, pa neka oni zlodusi dođu mučiti mene, samo da ničim ne 
uvrijedim Gospodina. Tako provedoh čitav mjesec preteških muka. Onda se 
desiše i spomenuta dva slučaja. 

8. Gospodinu se svidje te onoga svećenika minuše muke. Tako mi piša, 
kad mu javih, što sam podnijela ja onoga mjeseca. Njegova se duša ojača i 


okrepa ćuti, kad imamo blagoslovljene vode: jer je veliko dobro tako lako 
uživati Krv Kristovu. Kadgod bismo putem počele moliti Božansku službu, 
htjela je, da je uzmemo«:. 

106 O. Dominik Banjez ili Garcia Toledski, koji je ispovijedao Sveticu od 1563. 
do 1566. 



on ostade sasvim slobodan, pa nije mogao dosta zahvaliti Gospodinu, a i 
meni, kanda sam ja što učinila. Pomoglo mu je njegovo pouzdanje, što ga je 
imao, da Gospodin meni iskazuje milosti. Reče još, kad je bio u najvećoj 
stisci, da je čitao moje listove, pa da ga je napast ostavljala. A veoma se 
čudio, što sam ja pretrpjela i kako se on oslobodio. I ja sam se čudila. A bila 
bih trpjela još mnogo godina, da vidim onu dušu slobodnu. Neka Gospodin 
bude hvaljen za sve! Mnogo može molitva onih, koji služe Gospodinu, kao 
što držim, da čine one sestre u ovoj kući. Ja sam se trsila oko toga. Zato su 
se vragovi morali razjariti na me, a Gospodin je to dopustio radi mojih 
grijeha. 

9. U to sam vrijeme, i to jedne noći, mislila, da će me ugušiti. Kad sestre 
izliše mnogo blagoslovljene vode, vidjeh množinu zloduha, gdje se 
strmoglavljuju u propast. Toliko su me puta izmučili ti prokletnici, te bih 
izmorila vašu milost i sebe, kad bih sve nabrajala. No ja ih se tako malo 
bojim, jer znam, da me se ne smiju ni dotaći, ako im ne dopusti Gospodin. 

10. Stoje rečeno neka služi zato, da pravi sluga Božji malo drži do strašila, 
kojima mu zlodusi hoće da utjeraju strah. Treba znati, kadgod malo držimo 
do njih, da svaki put bivaju slabiji, a duša dobiva veću vlast nad njima. 
Uvijek joj ostaje veliki dobitak. Ne govorim o njima, da ne duljim odviše. 
Samo ću pripovjediti, što mi se desilo jedne noći na Dušni dan. Bila sam u 
bogomolji i baš dovršila prvu noćnicu. Dok sam molila neke vrlo pobožne 
molitve što stoje na kraju u našem molitveniku, stane mi zloduh na knjigu, 
da ne svršim one molitve. Ja se prekrižim, a on pobjegne. Ja počnem opet, a 
on se povrati. Tako sam, držim, tri puta počinjala, a nisam mogla završiti, 
dok nisam poškropila blagoslovljenom vodom. Vidjeh u onaj mah, gdje 
nekoliko duša iziđe iz čistilišta, kojima je valjda malo još trebalo. A ja 
pomislih, da je zloduh to kanio zapriječiti. Malo kada ga vidjeh u primljenom 
obliku, a često bez oblika, kao viđenje, gdje se jasno razaznaje, da je 
nazočan neko što nema oblika, kao što već rekoh. 

11. 11. Hoću da kažem i ovo, što me je veoma začudilo. Na Presveto sam 
Trojstvo bila u jednom samostanu u koru, i to u zanosu. Uto opazim veliku 
svađu vragova s anđelima. Ne mogoh shvatiti, što znači ta pojava. Shvatih 
je prije nego minu petnaest dana. Nastade svađa između onih, koji su se 
bavili molitvom, i mnogo drugih, koji nisu bili takvi, i to na veliku štetu one 
kuće. Svađa potraja dugo i uzrokova mnogo nemira. Drugi put opazili oko 
sebe množinu zlih duhova i učini mi se, da me okružuje velika svjetlost, koja 
im nije dala, da mi se primaknu. Razumjeli, da me čuva Bog i ne da im, da 
mi se približe tako te me potaknu, da ga uvrijedim. Po onom, što kadikad 
opazih na sebi, upoznah, da je to bilo istinsko viđenje. I ja sam upoznala, da 
zlodusi malo mogu, ako nisam proti Boga, te ih se gotovo nimalo ne bojim. 
Oni nemaju snage van protiv duša podlih i koje im se same predadu. Tu 
pokazuju svoju moć. 107 Kadikad mi se činilo kod napasti, što sam ih već 
opisala, da se opet bude u meni sve taštine i slaboće prošlih vremena, te 
sam bila prisiljena, da se preporučujem Bogu. Odmah bi me spopao strah, 
pa mi se pričinilo, kad mi dolaze one misli, da sve to mora biti od zloduha, 
dok me ne bi primirio ispovjednik. Činilo mi se naime, da ni prve kretnje zle 

107 Na rubu izvornoga rukopisa napisa o. Dominik Banjez: »Sv. Grgur u 
Moralci kaže, da je đavo mrav i lav. To pristaje dobro ovdje. Svetica je listala 
to djelo mudroga Pape, pa je vjerojatno, da su njezine riječi sjećanje 
prijašnjega štiva. Ono je mjesto sv. Grgura u tumaču gl. IV. knjige Jobove. 



misli ne bi smio imati, ko prima tolike milosti od Gospodina. 

12. Gdjekad me je mučilo uvelike, a i sada me muči kad vidim, da mnogo 
drže do mene, pogotovu odlične osobe, i da govore o meni mnogo dobra. 
Zbog toga sam mnogo podnijela i podnosim. Onda odmah pogledam u život 
Krista i svetaca i pomislim da idem drugačijim putem nego oni, jer su oni išli 
samo putem prezira i nepravda. To me čini plašljivom, pa se ne usuđujem ni 
glave podići niti bi se rado pokazivati. A ne radim tako, kad me progone. 
Premda onda tijelo osjeća (progone), a i duša je u jednu rastužena, u drugu 
je gospodarica nad svim tim tako, te ne znam, kako to može biti. No zbiva 
se tako, jer se čini, da je onda duša u svojem kraljevstvu te da sve drži pod 
svojim nogama. Kadikad bi me snalazilo to trpljenje i trajalo je mnogo dana, 
pa mi se u jednu činilo, da je to krepost i poniznost, a sad jasno vidim, da je 
bila napast. Razjasni mi to dobro jedan veoma učeni dominikovski redovnik. 
Kad bih pomislila, da će se javno doznati, te milosti, što mi ih je Gospodin 
iskazivao, spopala bi me tako golema muka, te bi mi se duša vrlo 
uznemirila. I dođe dotle, te mi se promišljajući o tom pričini, da bih se 
voljela dati živa pokopati, nego da dođe do toga. I stoga kad bi me obuzela 
ta velika sabranost ili zanos i pred drugima tako, te ne bih mogla odoljeti, 
kasnije bih ostala tako postiđena, te se ne bih htjela pokazati, gdje me iko 
vidi. 

13. Kad sam se jednom radi toga silno izjedala, reče mi Gospodin: zašto se 
bojim? Iz toga mogu nastati samo dvije stvari: ili da mene ogovaraju ili da 
Njega hvale. Tim mi nagovijesti, da će oni, koji to budu vjerovali, njega 
hvaliti, a koji ne uzvjeruju mene nevinu odsuđivati, a obje će te stvari biti za 
me dobitak, pa mi se zato ne treba izjedati. To me uvelike primiri, a i tješi 
me, kad se sjetim. Napast dođe dotle, te već htjedoh poći iz ovoga mjesta i 
ponijeti opskrbu u drugi samostan sa mnogo strožim zatvorom od onoga, u 
kojem sam boravila onda, a čula sam o njemu i mnogo izvanrednih vijesti. 
Bio je to samostan moga Reda, a vrlo udaljen. Bila bi za me i utjeha, da 
živim ondje, gdje me ne poznaju. Ali mi ispovjednik nipošto ne dopusti. 108 

14. Taj mi je strah i bojazan veoma sprečavao slobodu duha. No poslije 
upoznah, da ta poniznost, koja me je toliko uznemirivala, nije bila prava 
poniznost. I Gospodin me nauči istinu, da moram biti tvrdo uvjerena i 
osvjedočena, da nijedna dobra stvar ne potječe od mene nego od Boga. Ne 
bi mi teško bilo slušati, gdje druge hvale, već bih se uvelike veselila i tješila 
gledajući, da se ondje pokazuje Gospodin. Tako isto da mi ne smije biti 
teško, ako u meni pokazuje svoja djela. 

15. Zapadoh i u drugu skrajnost. Molila sam se naime Bogu, i to posebice, 
ako se kome pričini u meni kakvo dobro, neka mu pokaže moje grijehe, da 
vidi, kako mi bez moje zasluge udjeljuje milosti. To uvijek veoma želim. Moj 
mi ispovjednik reče, neka to ne radim. No kad bih do nedavno zamijetila, da 
ko o meni misli veoma dobro, okolišajući bih mu ili kako bih već mogla 
pokazala svoje grijehe, pa mi se čini, da bi mi s tim bilo lakše. Ali me je i 


108 P. Federico di Sant' Antonio (Vita della S. Madre Teresa di Gesu 1. I. c. 22.) 
misli, da je sv. Majka htjela poći u koji samostan u Flandriji ili u Bretanji. 
Pariške karmelke (Oeuvres de S. Terese t. 5. p. 409) tvrde, da je Svetica 
htjela poći u samostan, što ga je kod Nantesa 1477. osnovala bi. Franjka 
Amboaska. Nama se čini, da joj nije trebalo ići iz Španjolske, da nađe 
osamljene i stroge samostane. 



zbog toga boljela duša. 

16. Po mojem mnijenju nije to potjecalo od poniznosti, van su od jedne 
napasti potjecale mnoge. Činilo mi se, da varam sve ljude. Ako i jest istina, 
da se varaju misleći, da u meni ima što dobro, ja ih nisam željela prevariti, 
niti sam ikada išla za tim. No Gospodin to dopušta radi nekakve svrhe. 

Stoga ni s ispovjednicima ne bih bila govorila ni o čemu, da mi nije bilo 
potrebno, jer me je uvelike grizla savjest. Sad vidim, da su sve te sićušne 
bojazni i muke i sjena poniznosti bile samo velika nesavršenost i nestašica 
trapljenja. Jer duša, koja se preda u ruke Božje, ne mari, govori li se o njoj 
dobro ili zlo, ako dobro upozna, to jest, ako joj Gospodin htjedne dati milost 
te shvati, da sama od sebe nema nešto. Neka se pouzdaje u onoga, koji joj 
daje milosti, pa će znati, zašto ih otkriva. A neka se pripravi i na progon, koji 
će jamačno doći u sadašnja vremena, kad Gospodin htjedne, da se upoznaju 
milosti, što ih daje kojoj osobi. Jer je u tu osobu uprto tisuću očiju, dok u 
tisuću duša drugoga kova ne gleda nijedno oko. 

17. Zaista nema tu malo razloga da se boji. Nedvoumno sam se i ja tako 
bojala. Ne iz poniznosti, već iz malodušnosti. Jer se duša, kojoj Bog tako 
dopusti da bude izložena očima svijeta, može pripraviti da bude mučenica 
svijeta. Neće li duša da umre svijetu, svijet će je ubiti. Ne vidim na svijetu 
zbilja ništa, što mi se čini dobro; osim što ne trpi na dobrima nedostataka, 
van ih prigovorima sili na savršenost. Tvrdim, da je nesavršenu potrebna 
veća srčanost eda udari putem savršenosti, nego da iznenada postane 
mučenik. Jer savršenosti ne doseže u kratko vrijeme, van komu Gospodin 
zbog posebne povlastice htjedne dati tu milost. Kad svijet vidi, da ko počne 
ići putem savršenosti, hoće odmah da bude i savršen, pa već na tisuću milja 
zapaža na njemu pogrješku, koja je možda krepost. U kudioca je ono mana, 
pa tako sudi i o drugom. Ne bi smio ni jesti ni spavati, pa štono riječ ni 
odahnuti. A što više drže do nekoga, to više zaboravljaju, da je još u tijelu. 
Držali mu dušu Bog zna kako savršenom, ipak živi na zemlji podložan 
njezinim nevoljama, sve ako mu je i te kako pod nogama. Zato je, kako 
rekoh, potrebna velika srčanost; jer siromašna duša nije počela ni hoditi, a 
već hoće da leti. Nije savladala ni strasti, a zahtijeva, da u velikim 
prigodama bude čvrsta, kao što čitaju o svecima, koji su već bili utvrđeni u 
milosti. Što u tom (duša) podnosi, u jednu je potiče, da hvali Gospodina, a u 
drugu joj se vrlo žalosti srce, jer mnoge uboge duše ne mogu same sebi 
pomoći, pa se vraćaju natrag. Držim, da bi i moja bila tako učinila, da joj nije 
Gospodin milosrdno učinio sve, što je bilo do njega. I dok svojom dobrotom 
nije sve to učinio, znat će vaša milost već, da je u meni bilo samo padanje i 
ustajanje. 

18. Rado bih da to umijem izreći; jer se u tom varaju mnoge duše, koje bi 
htjele poletjeti, prije nego im Bog dade krila. Mislim, da sam ovu poredbu 
već jednom upotrijebila, ali dobro pristaje ovdje. Rasprest ću o tom, jer 
vidim, da se neke duše vrlo žaloste radi toga razloga. One započnu 
napredovati u kreposti s velikom željom, žarom i odlučnošću. Mnoge s 
obzirom na vanjštinu ostave sve radi Njega. Vide u drugih, koje su već dalje 
napredovale, vrlo velike kreposti, što ih daje Gospodin, a mi ih ne možemo 
sami steći. Čitaju iz svih knjiga, što su napisane o molitvi i motrenju, što se 
mora raditi, da se dopre do toga dostojanstva. One ne mogu odmah toga 
postići, pa se rastuže. Tako na pr. čitaju, da ne smijemo mariti, govore li o 
nama zlo; dapače moramo biti zadovoljniji nego da govore dobro. Čitaju, da 



moramo prezirati časti, da se moramo rastaviti s rođacima. Ako se ne bave 
molitvom, da ne treba s njima ni općiti, da nas umara i želja. Čitaju i druge 
takve stvari, koje po mojem mnijenju mora dati Bog; jer mi se čini, da su to 
nadnaravska dobra ili barem takva, da se kose s našom naravskom 
sklonošću. Neka se ne pojedaju (početnici), neka se ufaju u Gospodina, da 
će im Njegovo Veličanstvo učiniti, te ostave ono, što sada žele, budu li molili 
i sami radili, što je do njih. Jer je vrlo potrebno za našu slabu narav, da 
imamo veliko pouzdanje te ne klonemo i ne mislimo, da nećemo pobijediti, 
budemo li se silili. 

19. Budući da u tom imam mnogo iskustva, reći ću nešto za pouku vašoj 
milosti. Ako vam se i čini, da imate kakvu krepost, ne mislite, da ste je stekli 
već, dok je ne iskusite s protivnošću. I dok živimo, moramo biti vazda u 
strahu i u brizi, jer nam se odmah prilijepi mnogo toga, ako nam se, kako 
rekoh, ne da sasvim milost, te upoznamo, kako je ništetno sve, a u ovom 
životu nikad nema svega bez mnogih opasnosti. Činilo mi se prije nekoliko 
godina, da ne samo ne prianjam uz svoje rođake, van da mi dosađuju. Pa i 
bilo je zbilja tako, jer nisam mogla podnositi njihova drugovanja. Pruži mi 
priliku veoma zamašan posao te moradoh boraviti s jednom svojom 
sestrom, koju sam prije veoma srdačno ljubila. Premda je ona bolja od 
mene, nije za me bio saobraćaj s njom. Ona živi u drugom staležu, jer je 
udata, pa se nisam s njom mogla razgovarati svagda, o čemu sam željela, te 
sam bila sama, što sam više mogla. Ipak sam zamijetila, da me mnogo više 
muče njezine muke nego drugih ljudi. A spopadala me je i briga. 109 Napokon 
upoznah po sebi, da nisam još slobodna, kao što sam mislila, pa da moram 
izbjegavati priliku, eda uzmogne porasti krepost, što mi je Gospodin počeo 
davati. Tako sam s njegovom pomoću i nastojala činiti sve dosele. 

20. Treba uvelike cijeniti krepost, kad je Gospodin počne davati, pa se 
nikako ne smijemo izlagati opasnosti, da je izgubimo. Tako je i u stvarima, 
što se tiču časti, i u mnogim drugima. Vjerujte mi, vaša milosti, nismo se 
raskrstili sa svim svi mi, koji tako mislimo, i zato ne smijemo nikad u tom 
biti bez brige. I svaki, koji drži volj koliko do časti, hoće li da napreduje, neka 
mi vjeruje i neka prekine taj vez. To je lanac, koji može prepiliti sam Bog, 
ako se mi molimo i sami od svoje mnogo radimo. Čini mi se, da je to 
prepona na ovom putu pa se čudim kakvu štetu čini. Vidim neke osobe 
svete u svojim djelima, koje čine tako velika djela, da im se dive ljudi. Bože 
moj, a zašto su te duše još na zemlji? Zašto nisu dosegle do vrška 
savršenosti? Što je to? Sto zadržava one, koji toliko čine za Boga? Ah, drže 
se još kakve kvačice časti! A još je najgore, neće da shvate, da se drže. 
Kadikad im zloduh utuvi, da su se i dužne držati. 

21. Ali neka mi vjeruju, neka za ljubav Gospodnju vjeruju ovom mravku, po 
kojem im hoće Gospodin da govori: ako ne odbace te gusjenice, neće 
nauditi čitavu stablu, jer će ostati neke druge kreposti, ali sve crvljive. 

109 Ovdje Svetica govori ob osnutku samostana sv. Josipa, kod kojega joj 
iskazaše vrlo lijepe usluge njezina sestra Donja Ivana i njezin muž Ivan de 
Ovalle. Mučila se dobra sestra Svetičina bračnim neprilikama. Bila je 
bolešljiva, obasuta djecom, a muž joj Ivan nestalan. Bili su oskudni i dohoci, 
da uzmogne živjeli prema položaju kao rođena plemkinja. Sve se to vidi iz 
nekih listova, što ih je sv. Terezija pisala svome bratu D. Lovri. Bračni drugovi 
Ovalle moradoše u kolovozu 1561. doći iz Albe u Avilu radi spomenutog 
osnutka. 



Takvo drvo nije lijepo, jer ne uspijeva, a ne da uspijevati ni drugom drveću 
uza nj; jer plod dobroga primjera nije ni malo zdrav, a neće dugo ni 
potrajati. Često kažem: radi li se i o neznatnoj stvari tašte časti, zbiva se 
kao i kod orguljanja. Pogriješi li se u jednom glasu ili taktu, sva se glazba 
poremeti. Slavičnost u svakom pogledu škodi duši, a na putu je molitve 
kuga. 

22. Ti nastojiš da se sjediniš s Bogom, hoćeš da slijediš savjete Krista, koji 
je opterećen pogrdama i krivim svjedočanstvima, a hoćeš, da ostane 
nepovrijeđena tvoja čast i ugled? Nije moguće doći onamo, jer se ne ide 
istim putem. Doći će Gospodin k duši, budemo li sami sebe silili i nastojali, 
da izgubimo svoje pravo u mnogim stvarima. Nemam u čemu i nemam 
prilike (reći će kogod). Ako si čvrsto odlučio (odgovaram), držim, da 
Gospodin neće dopustiti, te izgubiš toliko dobro, Njegovo će Veličanstvo 
urediti toliko stvari, da stečeš tu krepost, te ih više nećeš ni poželjeti. Ruke 
na posao! 

23. Pripovjedit ću neke sitnice i malenkosti, što sam ih činila, kad sam 
započela. Kako već rekoh, takve slamčice mećem i sada u oganj, jer nisam 
ni za što više. Sve to prima Gospodin. Blagoslovljen bio dovijeka. Među 
mojim je pogrješkama bila i ta, da sam malo znala moliti časoslov naustice i 
nisam znala, što treba raditi, kako li se vladati u koru. Bila sam nemarna i 
podavala se drugim taštinama, i to je bilo krivo. Gledala sam druge 
novakinje, koje su me mogle poučavati. Ja ih nisam htjela pitati, da ne 
doznaju, kako malo znam. Odmah se predočuje dobar primjer. To je 
ponajčešće. Kad mi je Bog malko otvorio oči, ako bih i znala, ah bih samo 
malko podvoumila, pitala sam i djecu. Zato ne izgubih ni časti ni povjerenja. 
Dapače mi se čini, svidje se Gospodinu, te mi dade kasnije bolje pamćenje. 
Nisam znala dobro pjevati. Kad ne bih dobro naučila, što bi mi preporučili, 
od same bih se slavičnosti smela tako, te sam slabije pjevala, nego sam 
znala. Ali ne radi pogrješke pred Gospodinom, što bi bila krepost, već radi 
mnogo njih, koje su me slušale. Kasnije umovah, kad ne budem znala vrlo 
dobro, da ću kazati, da ne znam. Isprvice mi je to bilo vrlo teško, a kasnije 
sam u tom uživala. A kad započeh ne hajati, upoznaju li drugi, da ne znam, 
govorila sam mnogo bolje. Jadna me je slavičnost učinila, da ne znam činiti 
ono, što sam držala za čast. Jer svak stavlja čast u ono, što želi. 

24. Tim se sitnicama, koje nisu ništa, a i ja sam puka ništica, kad su me 
toliko mučile, ide malo pomalo do većih djela. Ako se takve sićušne stvari 
čine radi Boga, cijeni ih Njegovo Veličanstvo, te Njegovo Veličanstvo 
pomaže, da ne izvrše i veće stvari. Tako mi se dešavalo i sa stvarima, koje 
se tiču poniznosti. Videći, gdje napreduju sve osim mene, jer nisam bila 
nikada ni za što, kad bi one otišle iz kora, ja sam slagala njihove ogrtače. 110 

110 Svetica govori u čitavoj ovoj glavi vrlo lijepo o kreposti poniznosti, o 
nehaju za tričarije tobožnje časti, do koje svijet toliko drži, i kako su je mučili, 
kad bi javno ili sukromno hvalili njezina svojstva. Znamo iz pravničkih Izjava 
Ane od Isusa, lsabele od sv. Dominika i drugih prvašnjih Bosonogih 
Karmelaka, da je Svetica prigrlivši Obnovu htjela biti sestra laikinja, eda tako 
uzmogne bolje obavljati najniže poslove u samostanu. Yepes (Vidi 1. III. c. 
VII.) stavlja Majci Obnoviteljici u usta ove riječi o ljudskim pohvalama: »Sv. 
Terezija izjavi jednom Bosonogom redovniku, koji ju je pratio, kad je osnivala 
samostan u Burgosu: Tri stvari rekoše u razgovoru o mojem životu: da sam 
bila lijepe vanjštine, dok sam bila djevojka; da sam bila razborita: a sad neki 



Mislila sam, da tim služim onim anđelima, koji su ovdje hvalili Boga. Ne 
znam, kako se doznade za to. Ja se i te kako zastidjeh. Jer moja krepost nije 
bila doprla dotle, te zaželim, da se doznadu te stvari. Nije to moralo biti 
zbog poniznosti, van da mi se ne smiju radi takvih sitnica. 

25. O Gospodine moj, kako se stidim gledajući tolike zloće a pripovijedajući 
o sićušnom pijesku, kojega nisam ni sa zemlje dizala za tvoju službu, već je 
bio zamotan u tisuću bijeda! Pod tim pijeskom nije još tekla voda tvoje 
milosti, da ga podigne. O Stvoritelju moj, kad bih među toliko zala mogla 
spomenuti išto znatno, dok pripovijedam velike milosti, što sam ih primila 
od Tebe! Tako je to, Gospodine moj! Ne znam, kako može podnijeti moje 
srce i ko bude ovo čitao kako bi mogao odoljeti, da me ne prezire videći, 
kako sam zlo uzvratila tako prevelike milosti i kako se ipak ne stidim 
pripovijedati ovakva djela, kao što su moja. Da, stidim se, Gospodine moj. 

Ah nemam sama o sebi ništa drugo pripovijedati, pa spominjem ove 
neznatne početke, neka se nada onaj, koji čini nešto veliko, da će Gospodin, 
koji je, čini se, držao do ovih neznatnih djela, držati mnogo više do onih 
njegovih. Neka mi Njegovo Veličanstvo dade milosti, da ne ostanem vazda 
kod početaka. Amen. 


kažu, da sam sveta. Prve sam dvije stvari nekada vjerovala, pa sam se 
ispovijedala, što sam povjerovala u tu taštinu. U trećoj se nisam nikad 
prevarila niti sam je ikad vjerovala«. O. Gracian u bilješci XV. gl. IV. knj. 
Riberina Života Svetice malko drugačije pripovijeda te riječi, i to vjerojatnije. 
Svetica reče o. Gracianu, da joj je »svijet dao tri lažna svjedočanstva bez 
osnovice: prvo, dok je bila djevojka, govorilo se, da je lijepa. Gledala se u 
ogledalu i nije mogla shvatiti, zašto tako lažu, kad je ružna. Drugo, da je vrlo 
razumna. A kad je gledala razum svojih kćeri, stidjela se govoreći pred njima. 
Treće, da je dobra, a to ne može strpljivo podnositi, jer poznaje svoje 
pogrješke. 



GLAVA XXXII. 


U njoj pripovijeda, kako se Gospodinu svidjelo, da je u duhu stavi na jedno mjesto u 
paklu, što ga je zaslužila svojim grijesima. Pripovijeda samo nešto od onoga, 
što joj se ondje pokazalo. Započinje pripovijedati, kako je osnovan samostan 

su. Josipa, u kojem sad boravi. 

1. Dogodilo mi se dugo vremena, nakon što mi je Gospodin iskazao 
spomenute milosti, a i druge vrlo velike. Bila sam jednoga dana kod molitve. 
U jedan mah se, ne znajući kako, nađem, pričini mi se, sva u paklu. Upoznah 
volju Gospodnju, da vidim mjesto, što su mi ga ondje pripravili vragovi, a ja 
sam zaslužila svojim grijesima. 111 To se zbi u vrlo kratko vrijeme. No da 
živim još mnogo godina, čini mi se, da ne bih mogla zaboraviti. Ulaz mi se 
činio poput vrlo duge i tijesne uličice kao vrlo niska, mračna i uska peć. Tlo 
mi se činilo kao vrlo blatna močvara, koja je zaudarala kužnim vonjem, a u 
njoj mnogo ogavnih gmazova. Na kraju je bila udubina u zidu, poput zidnoga 
ormara. Vidjeh, da me ondje metnuše i vrlo stisnuše. Sve je to bio još užitak 
prema onome, što osjetih ondje. A i ovo, što rekoh, opisah slabo. 

2. Čini mi se, da se prema zbilji ne može ni početak opisati ni shvatiti. No 
u duši oćutih oganj za koji nikako ne mogu shvatiti, kako bih izrekla, kakav 
je. Osjetih nesnosne tjelesne boli. U ovom sam životu podnijela preteške 
boli. Liječnici kažu, da su najteže, što se mogu ovdje podnijeti. Bila sam 
uzeta pa su mi svi živci bili stegnuti. Pretrpjeh i mnogovrsne druge bolesti, a 
među njima i nekoliko, što ih je prouzročio zloduh, kao što rekoh. No sve je 
to ništa prema onom, što osjetih ondje. A pogotovu vidjeh, da će muke 
ondje biti bez kraja i bez prestanka. No sve je to ništa prema smrtnoj borbi 
duše. Stiska je to, zadavica, tako bolna žalost s ojađenom, očajnom 
zlovoljom, koje ne znam opisati. Jer je premalo, rekne li se, da je to vječno 
trganje duše iz tijela. Jer se to čini, da vam drugi skončava život, a ovdje 
duša raskida sama sebe. Ukratko, ne znam, kako da opišem onaj unutarnji 
oganj, onaj očaj zbog tako ogromnih muka i boli. Nisam vidjela, ko mi ih je 
zadavao, ali sam osjećala, čini mi se, da me spaljuju i mrve. A kažem, da je 
bio najgori onaj unutarnji oganj i očaj. 

3. U onom se kužnom mjestu ne može očekivati utjehe, ne može se ni 
sjediti ni ležati. Nema ni mjesta, premda su me stisnuli u ovu nekakvu rupu 
u zidu. Ovi su zidovi na pogled strahoviti, pa me sami stiskaju i sve davi. 
Nema svjetlosti, već je sve pretamna tmina. Ne shvatam, kako može biti, da 
nema svjetlosti, a vidi se sve, što može mučiti vid. Gospodin nije htio onda, 
da još više vidim od svega pakla. Kasnije sam u drugom viđenju vidjela 
strahovite stvari i kaznu za neke opačine. Kad sam ih gledala, činile su mi se 
još groznije. Ali nisam osjećala muke, pa su me manje strašile. A u onom 
(pređašnjem) viđenju htjede Gospodin, da oćutim u duhu zbilja muke i 
žalost, kanda ih je tijelo trpjelo. Ne znam, kako se to zbilo. Ali dobro shvatih, 
da je to velika milost i da je Gospodin htio te na svoje oči vidim, od čega me 
je oslobodio svojim milosrđem. Jer nije ništa, što sam o tom ćula govoriti, ni 
ono, što sam drugda promišljala o različnim mukama (premda sam rijetko 


111 S o. Riberom (Vida de S. Teresa I. I. c. VIII.) reći ćemo, da su joj mogli 
pokazati mjesto, »ne što ga je onda bila zaslužila, van će. zaslužiti na putu, 
kojim je hodila«. Svetica ovdje kao i drugdje pregoni svoje nedostatke. V. bilj. 
kod gl. II. i VII. 



kada, jer se moja duša nije vodila strahom), ni što sam čitala o mukama, 
kojima muče zlodusi željeznim kliještima i o drugim različnim mukama. Sve 
to nije ništa prema toj muci, jer je drugačije. Ukratko: razlika je tu kao 
između slike i zbilje. Ovdješnje je gorenje sasvim maleno prema ondješnjem 
ognju. 

4. Ja se tako prestravih, da se čini i sada, dok ovo pišem, premda je 
minulo oko šest godina, da mi ponestaje naravske vrućine. I kad se sjetim 
toga čine mi se ništa sve muke i boli i sve, što se ovdje može pretrpjeti. A 
čini mi se, da se čestimice tužimo bez razloga. Zato ponavljam, da je to 
viđenje bila jedna od najvećih milosti, što mi je iskazao Gospodin. Koristilo 
mi je veoma mnogo, da izgubim strah od nevolja i prigovora ovoga života. 
Ojačalo me je, da ih trpim i zahvaljujem Gospodinu, koji me je, kako se sada 
čini, oslobodio od tako strašnih i vječnih zala. 

5. Odonda mi se, kako kažem, sve čini lagano prema jednom časku 
muka, što ih pretrpjeh ondje. Čudim se, da se nisam prije bojala paklenih 
muka, niti ih držala za ono, što jesu, premda sam često čitala knjige, u 
kojima se barem ponešto razlaže o njima. Gdje sam bila? Kako bi me moglo 
razgaliti išto od onoga, što bi me bilo dovelo na ono strašno mjesto? Hvala ti 
dovijeka, Bože moj! Kako se pokazalo, da me Ti ljubiš mnogo više, nego što 
ja ljubim sama sebe! Koliko si me puta, Gospodine, izbavio iz tako mračne 
tamnice, a kako sam se ja opet sunovraćivala u nju protiv tvoje volje! 

6. Odatle potječe i prevelika bol, što je osjećam radi mnogih duša, što se 
odsuđuju. Naročito radi luterovaca, koji su krstom bili postali članovi Crkve. 
Otuda i žarka želja da pomognem dušama, tako te mi se doista čini, da bih 
mnogo puta drage volje podnijela smrt, eda izbavim jednu jedinu dušu od 
tako preteških muka. Kad opazimo u velikoj muci ili boli osobu, koju osobito 
ljubimo, eto, čini se, da nas potiče sama naša narav na samilost. Ako je 
velika, spopada i nas. A ko bi mogao podnijeti, da gleda dušu u najvećoj 
beskrajnoj muci? Nema srca, koje bi to podnijelo bez velike muke. A kad nas 
nagoni na toliku samilost ovdje, gdje napokon znamo, da će se sa životom 
svršiti i već ima svoj kraj, ne znam, kako možemo mirovati i gledati, kako 
đavo danomice vuče k sebi duše. 

7. To budi u meni i želju, da se u tako zamašnom poslu ne zadovoljimo 
čim manjim, već da od svoje radimo što možemo, a ništa ne propuštamo. 
Neka nam Gospodin dade za to milost. Kad promatram svoj život, vidim, da 
sam bila vrlo zla, a ipak sam se brinula donekle, da služim Bogu. Nisam 
radila nekih stvari, koje, vidim, neki rade bezobzirne, u svijetu. A napokon 
sam podnosila teške bolesti, što mi ih je davao Gospodin, i to vrlo strpljivo. 
Nisam bila sklona na mrmljanje i ogovaranje. A čini mi se, da nisam mogla 
nikome zlo željeti. Nisam bila lakoma, a koliko se sjećam, nisam nikom bila 
zavidna nikad tako, te bih teško uvrijedila Gospodina, itd. Ako sam i bila 
tako zla, opet sam se vazda bojala Boga. Uza sve to vidjeh mjesto, što su mi 
ga zlodusi već bili pripravili. Istina, svojim sam grijesima zaslužila, čini mi 
se, veću kaznu; a ipak kažem, da je ona muka bila strahovita. Stoga je i te 
kako opasno, ako bismo bili zadovoljni sami sa sobom i ako bi bila mirna i 
zadovoljna duša, koja na svakom koraku pada i teško griješi. Zato za ljubav 
Božju izbjegavajmo sve grešne prigode. Gospodin će nam pomagati, kao što 
je pomogao i meni. Neka me Njegovo Veličanstvo ne pusti više iz svoje ruke, 
da ne padnem opet; jer sam vidjela, kamo bih dospjela. Neka ne dopusti 
toga Gospodin radi Svoga Veličanstva. Amen. 



8. Vidjeh dakle to i druge velike stvari i tajne, što mi ih je Gospodin htio 
pokazati u svojoj dobroti, tajne o slavi, što će ih dati dobrima i o muci zlih. I 
zaželjeh upoznati način, kako bih činila pokoru za toliko zlo, te zaslužila 
štogod, da dobijem toliko dobro. Zaželjeh pobjeći od ljudi i sasvim se 
odijeliti od svijeta. Moj duh ne nađe mira. No moj nemir nije bio nespokojan, 
već sladak. Dobro se vidjelo, da je od Boga i da je dalo Njegovo Veličanstvo 
toplinu duši, te uzmogne probavljati i krupnija jela od onih, što sam ih jela. 

9. Mislila sam, što bih mogla raditi za Boga i domislih se, da se ponajprije 
moram odazvati pozivu, kojim me je Njegovo Veličanstvo pozvalo u 
redovništvo te što mogu savršenije držati Pravilo. Bilo je u kući, gdje sam 
boravila, mnogo službenica Božjih i služilo se revno Bogu. No samostan je 
bio vrlo oskudan, pa su mnogo puta odlazile iz njega redovnice, i to u 
mjesta, gdje su mogle boraviti posve čestito i redovnički. Isto tako nije 
samostan bio osnovan prema prijašnjoj strogosti Pravila, već se držao 
ublaženog Pravila kao i sav Red prema Pečatnici o ublaženju. 112 Usto je bilo i 
drugih nepriličnosti. Kuća je bila velika i ugodna, pa mi se činilo, da živim u 
njoj suviše udobno. 113 Osobito mi se činilo neprilično izlaženje, premda sam 
ga mnogo upotrebljavala. Neke su osobe naime uživale, da budem s njima. 
Poglavari mi nisu mogli uskratiti, već su me slali na njihove silne molbe. I uz 
takve se uredbe zbivalo, da sam mogla malo boraviti u samostanu. Mora da 
je i zloduh djelomice pomogao, da ne budem u kući, jer sam nekima 
saopćivala ono, što su me učili moji duhovni vođe, pa mi je vrlo koristilo. 

10. Dogodilo se jednom, da nas je bilo više zajedno. 114 Jedna će reći meni i 

112 Papa Eugen IV. izdade tu Bulu 1432. 

113 Samostan Utjelovljenja u Avili. 

114 Bila je to Marija de Ocampo, kći D. Diega de Cepeda i Donje Beatrice de la 
Cruz y Ocampo, bratića sv. Terezije. Kad se Svetica vraćala s hodočašća iz 
Guadalupe 1548. ili 1549., prolazila je kroz Puebla de Montalban, gdje 
upozna prvi put Donju Mariju u kući neke tetke. Svetica odluči onda, da će je 
uzeti sa sobom. A to i učini poslije. Kad se raspredalo u sobici M. Terezije u 
Utjelovljenju o preustrojstvu života, njezinoj je rođakinji bilo 17 godina. Od 
ublaženih Franjevaka u Avili odoše Bosonoge pod pokroviteljstvo Donje 
Ivane, sestre Filipa II. Nastaniše se u Valjadolidu, pa zatim u Madridu. Kod 
sve je te obnove mnogo sudjelovao sv. Petar Alkantarski. Prolazeći kroz 
Madrid zaustavi se u raznim prilikama sv. Terezija u toj kući. Marija de 
Ocampo stupi 1563. među Bosonoge u Avili, pa ne samo potače Sveticu na 
preustrojstvo, van ponudi i tisuću dukata za novi samostan. O razgovoru, iza 
kojega nastade Obnova, pripovijeda Marija Krstiteljica, onda još 
svjetovnjakinja kod Obuvenih, da je: »jednog dana bila Svetica s njom i s 
drugim redovnicama u Utjelovljenju. Stadoše se razgovarati o životu svetih u 
Pustinji. U to vrijeme rekoše neke od njih, kad već ne mogu poći u Pustinju, 
da im treba mali samostan i s malo redovnica, koje bi se ondje sve složile, da 
čine pokoru. A spomenuta im M. Terezija od Isusa reče, neka se nastoje 
obnoviti i vršiti Prastaro Pravilo. Ona da moli Boga, neka je rasvijetli, da 
dozna, što je najbolje. Nato reče Marija Krstiteljica: — Majko, napravi 
samostan, kako rekosmo. Ja ću pomoći V. Č. svojim dijelom baštine. Dok su 
se one tako razgovarale, eto ti gđe Guiomar de Ulloa. Njoj pripovjedi 
spomenuta M. Terezija od Isusa, o čemu su se razgovarale ona i one njezine 
djevojke rođakinje. A spomenuta gđa Guiomar de Ulloa reče: »Majko, i ja ću 



drugima, kad bismo htjele biti redovnice poput Bosonogih, da bismo mogle 
napraviti i samostan. Ja sam i onako to željela, pa se razgovorih s onom 
gospođom udovicom (Donja Guiomarde Ulloa), mojom prijateljicom, za koju 
već rekoh, da je željela to isto. Ona stane razvijati nacrt, kako bi se mogli 
dobiti dohoci. Ja vidim sad, da taj nacrt nije bio baš podesan. No nas je 
obuzimala želja, pa nam se nacrt činio zgodan. U drugu sam se ruku ja 
susprezala, jer sam bila vrlo zadovoljna u kući, u kojoj sam stanovala, 
budući da je bila sasvim po mojem ukusu i sobica, u kojoj sam boravila. Ipak 
se složismo, da ćemo sve vruće preporučiti Bogu. 

11. Jednoga mi dana poslije pričesti zapovjedi Njegovo Veličanstvo 
ozbiljno, da iz petnih žila uznastojim oko toga. Obeća mi i velika obećanja. 
Reče mi naime, da će se samostan svakako sagraditi i da će se u njemu 
revno služiti Njemu. Nazvat će se samostan sv. Josipa. Kod jednih će nas 
vrata čuvati On, kod drugih Naša Gospa, a Krist će stanovati s nama. Taj 
samostan da će biti zvijezda, koja će od sebe širiti veliku svjetlost. Premda 
su Redovi ublaženi, reče mi, neka ne mislim, da mu se u njima manje služi; 
jer šta bi bilo od svijeta, kad ga ne bi štedio radi redovnika. Naloži mi, da 
kažem svome ispovjedniku, što mi je zapovjedio, i zamolim ga, neka se 
tome ne protivi i ne smeta mi u tom. 

12. To je viđenje tako silno djelovalo i takav je bio govor, što mi ga je 
izrekao Gospodin, te nisam mogla dvoumiti, da je On govorio. Ipak osjetih 
preveliku muku, jer mi se predočiše djelomice veliki nemiri i poteškoće, što 
će me snaći. U drugu sam ruku bila vrlo zadovoljna u onoj kući. Ako sam se 
prije i bavila u misli tim pothvatom, ipak nisam bila odlučna niti je bilo 
stalno, da će što biti. Sad se činilo, da me silom nagoni; ali sam vidjela, da 
ću započeti nešto, što će uzrokovati veliki nemir, pa sam bila u nedoumici, 
što da uradim. No Gospodin mi je često govorio ponovno o tom i navodio mi 
je toliko uzroka i razloga, te sam ili jasno vidjela i upoznala, da je to njegova 
volja. Ne usudih se dakle drugo činiti, već saopćiti svome ispovjedniku. 115 

13. On mi se ne usudi reći odlučno, neka se toga okanim. Ali vidje, da 
prema naravskom toku neću uspjeti, jer je moja drugarica, koja je imala to 
izvesti, imala malo ili gotovo nije imala nikakvih sredstava. Reče mi, neka se 
porazgovorim s poglavarom i uradim ono, što mi on rekne. Ja ne saopćih 
poglavaru onih viđenja, van mu ona gospođa razloži, da kani osnovati novi 
samostan. A provincijal 116 pristade posve dragovoljno, jer je prijatelj svake 
redovničke stege. Obeća joj svaku pomoć i reče, da će joj dopustiti kuću. 
Raspredaše i o dohocima, što će ih imati. A mi radi mnogo razloga ne 
poželjesmo, da bude u samostanu više od trinaest redovnica. No prije nego 
počesmo pretresati pisasmo svetom br. Petru Alkantarskom sve, što se 
dogodilo. On nas svjetova, neka ne odustanemo od toga djela i saopći nam 
svoje mnijenje o svemu. 117 

podupirati to sveto djelo, koliko budem mogla«. Tako izjavi Marija od Sv. 

Josipa, daje čula gdje pripovijeda spomenuta M. Krstiteljica. (V. Memorias 

Historiales 1. R. c. 14.). 

115 Baltazar Alvarez. 

116 Nije taj provincijal bio o. Anđeo Salazar, kako se tvrdilo, već o. Grgur 

Fernandez, koji je vršio tu dužnost ponovno od 1559. do kraja 1601. On je bio 

starješina u Avili 1541., a provincijal 1551.— 1553. 

117 Taj je sluga Božji mnogo pomagao Svetici na početku njezine obnove. On 



14. Čim se u mjestu doznade za naš naum, planu protiv nas progon, koji se 
ne da ukratko opisati. Korili su nas, ismijavali, govorili, da je to sve ludost. 
Meni su govorili, da mi je dobro u mojem samostanu. A moju su drugaricu 
tako progonili, da su je izmorili. Ja nisam znala, što da radim. Činilo mi se, 
da donekle imaju pravo. Tako veoma izmorena preporučili se Bogu. Njegovo 
me Veličanstvo uze tješiti i hrabriti. Reče mi, da vidim ovdje, što su 
pretrpjeli sveci koji su osnivali Redove; a da ću i ja mnogo više progona, 
nego mogu pomisliti. No zato neka ne marimo. Reče mi nešto, što ću reći 
svojoj drugarici. Najviše se začudih, što se odmah obje utješismo zbog 
prošlosti i osjetismo srčanost, da odolimo svima. Pa zbilja ni među ljudima 
odanima molitvi ni u svem mjestu nije bilo onda gotovo nikoga, ko ne bi bio 
protiv nas i naš pothvat držao za najveću ludost. 

15. Toliko se govorilo i u samom je mojem samostanu nastala tolika graja, 
te se provincijalu činilo teško, da se usprotivi svima. Zato promijeni svoje 
mnijenje i ne htjede dopustiti osnutka. Izjavi, da je dohodak nestalan i 
premalen, a da se i previše prigovara. Činilo se, da ima u svemu pravo. 
Napokon odustade i ne htjede dopustiti. Mi smo mislile, da smo prve udarce 
već dobile, pa nas to veoma zabolje. Mene se osobito teško kosnu, kad 
vidjeh, da je provincijal protivan. Da je on htio, bila bih pred svima ispričana. 
Moje drugarice već ne htjedoše na ispovijedi odriješiti, ako ne odustane od 
toga, veleći, da je dužna ukloniti sablazan. 118 

16. Ona pođe k vrlo učenom i vrlo velikom sluzi Božjemu iz Reda sv. 
Dominika te mu rekne i razloži sve. 119 Bijaše to prije, nego je provincijal 

sam dođe u Avilu i razloži, kako bi se imala sastaviti molba prečasnom 
starješini karmelskoga Reda, o. Nikoli Audetu, da se dobije dozvola za 
naumljeni osnutak preustrojenog samostana 

118 Kad se doznade za nakanu Majke Terezije, da kani obnoviti Red, stade 
svijet prigovarati gorljivo i strastveno. Sve je uopće odsuđivalo Obnoviteljicu. 
Da je više ojade, isticali su, da je nemirna, nastrana, novotarka, a 
suprotstavljali su joj Maridiaz, koja je bila stroga i sabrana. To se činilo još 
premalo te stadoše s propovijedaonice strašno grmjeti protiv naumljene 
obnove i njezine začetnice. Raspaljeni se govornik nije obzirao na Majku, koja 
je pribivala propovijedi s gdom Ivanom de Ahumada. Gđa je Ivana bila kao na 
žeravici, jer su svi slušači bili ustremili oči u njezinu sestru. No ona se mirno 
smiješila. Svetičina rođakinja Terezija od Isusa pripovijeda ovaj dogođaj 
ovako: »Boraveći kod svoje sestre, gđe Ivane de Ahumada pođoše njih obje 
jednog dana na propovijed u crkvu sv. Tome. Ondje je propovijedao redovnik 
jednoga Reda. On stane oštro koriti kao veliki javni grijeh spominjući 
redovnice, koje izlaze iz svoga samostana, da osnivaju nove Redove, da 
budu slobodnije, pa druge teške riječi. To uvrijedi Donju Ivanu, pa naumi otići 
u Albu i k svojoj kući, a onda sv. Majku nagovoriti, neka se vrati u samostan i 
okani svojih poslova. S tom se nakanom obrati k njoj, pogleda je i vidje, gdje 
se posve mirno smije. To je još više ozlovolji, pa joj stane izbrajati razloge. No 
Gospodin je promijeni, pa se okani spomenutih nakana, ostane u Avili i 
zadrža našu sv. Majku u svojoj kući pa nastave započeto djelo«. (Isp. Izjavu 
Terezije od Isusa u Postupku Avilskom za proglašenje Sveticom.) 

119 Ovdje se radi o o. Petru Ibanjezu, iz Reda sv. Dominika, veoma učenu i 
kreposnu, piscu vrlo učene rasprave, kojom odobrava duh sv. Terezije. 



napustio naš pothvat. U svem mjestu nismo imale nikoga, ko bi nas htio 
svjetovati. Zato su i govorili, da mi radimo samo po svojoj glavi. Ona 
gospođa dade ovom svetom mužu obavijest o svemu i račune o dohotku, 
što ga je dobivala od svoje baštine, sa srdačnom željom, da nam pomogne, 
jer je bio onda najučeniji u onom gradu, a malo je učenijih bilo i u Redu. Ja 
mu rekoh sve, što smo mislile činiti, pa i neke razloge. Ne spomenuh mu 
ništa o objavi, van navedoh naravske razloge, što su me poticali; jer 
htjedoh, da nam rekne svoj sud prema njima. On nam reče, da mu damo 
osam dana roka za odgovor i zapita jesmo li tvrdo odlučile činiti, što nam 
rekne. Rekoh mu, da jesmo. No premda mu to rekoh i čini mi se da bih bila 
učinila (jer za onda još nisu vidjele moje srčanosti), ipak nisam gubila nikad 
pouzdanje, da će pothvat uspjeti. Moja je drugarica imala jaču vjeru i bila je 
čvrsto odlučila, da neće odustati od nauma, reklo joj se što mu drago. 

17. Kako rekoh, i meni se činilo nemoguće, da se pothvat napusti. Međutim 
držim, da je objava istinita, ako se ne kosi s onim, što je u Svetom Pismu ili 
sa zapovijedima Crkve, što smo ih dužni vršiti. Meni se činilo, da ona objava 
potječe od Boga. No da mi je onaj učenjak rekao, da svoga nauma ne 
možemo izvršiti bez uvrede Božje i da radimo protiv savjesti, čini mi se, da 
bih ja bila odmah odustala od nauma ili potražila drugo sredstvo. No 
Gospodin mi dade samo ovo. Ovaj mi sluga Božji reče poslije, da je prihvatio 
naše pitanje s najtvrđom odlukom, e će pregnuti iz petnih žila, da nas 
odvrati od našeg nauma. I njemu je naime bila već došla do ušiju buka 
svjetine, pa se i njemu kao i svim drugima naš pothvat činio ludošću. A kad 
je čuo jedan vitez, da smo bile kod njega, opomenem ga, neka promotri, eto 
radi, i neka nam ne pomaže. I on stane promišljati, što bi nam odgovorio. 
Usto ispita i posao i našu nakanu, što smo je imale, pa način života i 
redovničku stegu. I sve ga to uvjeri, da će pothvat biti na veliku čast Božju, 
pa da se ne smije napustiti. On nam odgovori, neka se požurimo, da ga 
izvedemo. Dade nam i naputak i nacrt, kojega se treba držati. Imetak je 
dašto malen, ali se treba malko nadati i u Boga. Ko se usprotivi, neka pođe 

k njemu, pa će mu odgovoriti. Tako nas je vazda podupirao, kao što ću reći 
poslije. 

18. To nas veoma utješi. Ublažiše se i neke svete osobe, koje su nam se 
prije protivile, a neke nam stadoše i pomagati. Među njima je bio i onaj sveti 
vitez, što sam ga već spominjala. Jer je bio svet, a vidio je, da naš pothvat 
ide za velikom savršenošću, jer je sav naš temelj u molitvi, premda su mu 
se sredstva činila veoma tegotna i nepodesna, zato promijeni svoj nazor i 
pomisli, da naš pothvat može biti od Boga. Možda ga je sam Gospodin 
preokrenuo. Tako učini i magistru, onome svećeniku slugi Božjemu, za 
kojega rekoh, da je prvi govorio sa mnom. On je ogledalo svega mjesta, a 
Bog ga drži ovdje za pomoć u poslu. 120 Doprijesmo već dotle, vazda s 
pomoću mnogih molitava, te kupismo i kuću na zgodnu mjestu, ako i 
malenu. No zato nisam nimalo marila, jer mi Gospodin reče, da uniđem kako 
mogu. Poslije ću već vidjeti, što će učiniti Njegovo Veličanstvo. A kako sam 
dobro vidjela! Dohodak je, vidjeh, bio malen. Ali sam bila uvjerena, da će 
Gospodin nabaviti druga sredstva i pomagati nam. 


120 Magister Gašpar Daza. 



GLAVA XXXIII. 


Nastavlja isto gradivo o osnutku samostana slavnog sv. Josipa. Pripovijeda kako joj 
zapovjedile, da se ne bavi njime i koliko je to morala prekinuti. Kakve je muke 
podnijela i kako ju je tješio u njima Gospodin. 

1. Kad već posao bijaše dopro dotle, te je već bio pri svršetku, pa su se 
drugi dan morale napisati isprave, promijeni naš otac Provincijal svoje 
mnijenje. Mislim, da ga je potakla božanska naredba, kao što se pokazalo 
kasnije. Budući da se veoma mnogo molilo, usavrši Gospodin djelo i naredi, 
da se zbude drugačije. Provincijal ne htjede dopustiti osnutak, a nato mi moj 
ispovjednik odmah naredi, da se više njim ne bavim. Gospodin znade, 
kakvih me je muka i jada stajalo, dok sam ga dovela dotle. A kad bi pothvat 
ostavljen i tako zastade, još se bolje utvrdi, da su to bile ženske ludorije. A 
mene stadoše još više ogovarati, premda mi je dotad zapovijedao 
provincijal, da radim. 

2. Bila sam veoma omražena u svem mojem samostanu (Utjelovljenja), 
jer sam htjela osnovati zatvoreniji samostan. Govorile su mi, da ih vrijeđam, 
da mogu i ovdje služiti Bogu, jer ima drugih boljih od mene; da ne ljubim 
našeg samostana; da bi bolje bilo nabaviti dohodaka za nj nego za drugi. 
Neke rekoše, da bi me trebalo strpati u zatvor. 121 Druge su se zalagale za 
me, no tih je bilo vrlo malo. Ja sam vidjela, da (protivnice) u mnogo stvari 
imaju pravo, pa sam im gdjekad davala pravo. Nisam smjela reći glavni 
razlog, to jest da mi je zapovjedio Gospodin. Stoga nisam znala, što da 
radim, pa sam šutjela. Drugda mi je Bog davao veoma veliku milost, pa me 
sve to nije uznemirivalo, već sam se posve lako i zadovoljno okanila 
pothvata, kanda me nije ništa stajao. Toga nije niko mogao vjerovati, pa ni 
osobe odane molitvi, koje su općile sa mnom, već su svi mislili, da sam vrlo 
ojađena i posuđena. Ni sam moj ispovjednik nije mogao to pravo vjerovati. 
Meni se činilo, da sam učinila sve, što sam mogla da izvršim ono, što mi je 
Gospodin naložio, pa sam mislila, da nisam više dužna. Ostadoh dakle u 
kući, gdje sam boravila, sasvim zadovoljna i vesela. Ipak nisam mogla 
prestati vjerovati, da će se djelo izvršiti. Ali nisam vidjela sredstva, niti sam 
znala, kako ni kada, no držala sam pod izvjesno, da hoće. 

3. Jednom me veoma ražalosti moj ispovjednik, 122 koji mi je piša, kanda 
sam radila protiv njegove volje. Gospodin je po svoj prilici htio, da me snađe 
poteškoća s one strane, s koje me je najviše boljelo. Kod mnoštva je 
progona došla žalost, odakle sam mislila, da će mi doći utjeha. Moj mi 
ispovjednik napisa, da sam mogla vidjeti iz onoga, što se dogodilo, e je sve 
bila sanjarija. Neka se stoga popravim i unaprijed ne poželim ništa počinjali 
niti govoriti o pothvatu. Ta vidjela sam, kakva je sablazan nastala. I štošta 
drugo, što me se sve kosnulo. To me se teže dojmilo nego sve drugo 
zajedno. Pobojah se, da sam dala povod i skrivila, te se vrijeđa Bog. A usto 
ako su ta viđenja bila samo tlapnja, da bi sva moja molitva mogla biti varka, 
pa bih i ja mogla biti sasvim prevarena i izgubljena. To me je tako vanredno 
potištilo, te sam bila sva smućena i izvanredno rastužena. No Gospodin me 


121 Bijaše to mračna soba, koja se i sada čuva u Utjelovljenju. U ono su doba 
mnogi samostani imali slične sobice. 


122 O. Baltazar Alvarez. 



nije nikad ostavio u svim tim nevoljama, što sam ih pripovijedila, već me je 
često tješio i jačao, tako te se ovdje ne može ni iskazati. On mi reče i onda, 
neka se ne pojedam, jer sam svojim pothvatom Bogu uvelike služila, a 
nisam ga uvrijedila. Neka radim, što mi je zapovjedio ispovjednik, to jest 
neka šutim za onda, dok ne dođe vrijeme, da se opet latim djela. Ostadoh 
tako utješena i zadovoljna, te mi se činilo, da nije ništa sav progon, koji se 
digao protiv mene. 

4. Ovdje me pouči Gospodin, kako je preveliko dobro trpjeti muke i 
progone za Njega. Jer u duši zamijetih takav porast ljubavi Božje i druge 
mnoge stvari te se začudih. I to uzrokuje, da ne mogu prestati željeti muke. 

I drugi su držali, da sam vrlo zastiđena. I bila bih, da mi Gospodin ne bude 
tako izvanredno pogodovao s tako velikom milošću. Onda započe u mene 
još veća žestina ljubavi Božje ,koju sam spominjala, i veći zanosi. Noja sam 
šutjela i nisam nikome spominjala toga dobitka. Sveti je dominikanac (o. 
Petar Ibanjez) neprestano držao za stalno kao i ja, da će se ono djelo 
dovršiti. Ja se nisam htjela baviti njim, eda ne radim protiv posluha mog 
ispovjednika. A on je radio s mojom drugaricom. Pisaše i u Rim i napraviše 
nacrte. 

5. Međutim se uplete i zloduh. Od jednoga do drugog stane širiti vijest, da 
sam u tom poslu imala objavu. Stadoše dolaziti s velikim strahom k meni i 
govoriti mi, da su zla vremena. Mogli bi podići što protiv mene i prijaviti me 
inkviziciji. Meni se to pričini šalom i stanem se smijati. U tom se pogledu 
nisam nikad bojala, jer sam bila vazda svijesna u vjerskim stvarima, te niko 
nije vidio, da bih se ogriješila ni o najmanji obred Crkve, pa sam bila 
pripravna, da za svaki obred, za svaku istinu Sv. Pisma tisuću puta 
podnesem smrt. I rekoh, neka se zato ne boje; jer zlo i naopako po moju 
dušu, kad bi u njoj bilo išto takova, radi čega bih se bojala inkvizicije. Kad 
bih pomislila, da bih imala zašto, sama bih je išla tražiti. Ako li me optuže, 
Gospodin će me osloboditi pa ću ostati na dobitku. Porazgovorih se o tom sa 
svojim ocem dominikovcem, koji je, kako rekoh, bio vrlo učen, pa se mogoh 
osloniti na ono, što mi je govorio. Onda mu kazah što sam mogla jasnije i 
sva svoja viđenja i način molitve, pa velike milosti, što mi je iskazivao 
Gospodin. I rekoh mu, neka sve dobro prosudi i onda mi kaže, ima li što 
protiv Sv. Pisma, pa što misli o svemu. On me veoma primiri, pa mi se 
pričini, da mi je to vrlo koristilo. On je i onako bio veoma dobar, a odonda se 
dao kudikamo više na molitvu. A da se uzmogne njom bolje baviti, pođe u 
drugi samostan svoga Reda, koji je bio posve osamljen. 123 Ondje ostade više 
od dvije godine. Odanle ga pozva posluh, jer su ga trebali radi njegove 
sposobnosti. No to mu bijaše vrlo teško. 

6. Meni je u jednu bilo i te kako teško, kad je bio otišao, jer mi je nestalo 
velike pomoći. Ali ga nisam smetala, jer sam shvatila, da će on dobiti korist. 
Kad me se teško kosnuo njegov odlazak, reče mi Gospodin, neka se utješim 
i ne staram, jer on ide pod dobrim vodstvom. Njegova se duša ondje tako 
obogati i duh mu tako uznapredova, te mi reče na povratku, da ne bi ni za 
što propustio put onamo. To bih isto mogla i ja reći. On me je prije tješio i 
mirio samo svojom znanošću, a sad je i iskustvom duhovnim, što ga je 
obilato stekao u nadnaravskim stvarima. Bog ga dovede baš u pravo 
vrijeme, kad je Njegovo Veličanstvo vidjelo, da je njegova pomoć bila 
potrebna za ovaj samostan, koji je Njegovo Veličanstvo htjelo da se sagradi. 


123 Samostan u Trianosu. 



7. Šutjela sam pet ili šest mjeseci, nisam govorila o tom poslu, niti sam se 
tim bavila. Ni Gospodin mi ne naloži nikad. Nisam pojmila, stoje uzrok. Ali 
nisam ni mogla izbiti iz glave misao, da će se napraviti započeto djelo. Na 
kraju toga vremena ode odavle ravnatelj Družbe Isusove. Njegovo 
Veličanstvo dovede ovamo drugoga veoma duhovnog, vrlo srčanoga, 
oštroumnog i učenog rektora. Ja sam baš onda bila u velikoj nevolji, jer je 
moj ispovjednik imao starješinu. A oni do skrajnosti drže do te kreposti 
(posluha), te se niko i ne miče već prema volji svoga starješine. Moj je 
ispovjednik dobro razumio moj duh i želio je, da ja svojski napredujem, ali se 
zbog mnogo razloga nije usuđivao, da odluči o nekim stvarima. A moj je duh 
već obuhvatila takva žestina, te mi je bilo vrlo teško, da ga držim svezana. 
Ipak nisam prestupala onoga, što mi je nalagao ispovjednik. 124 

8. Jednoga dana bijah potištena misleći, da mi ne vjeruje moj ispovjednik. 
Nato mi Gospodin reče, neka se ne pojedam, jer će se naskoro svršili ona 
muka. Razveselih se misleći, da ću naskoro umrijeti, i bijah vrlo zadovoljna, 
kadgod se sjetih toga. Kasnije vidjeh jasno, da je to smjeralo na dolazak 
spomenutoga ravnatelja. Jer više nije bilo razloga, da me snalazi ona muka 
budući da se rektor, što je došao, nije protivio ministru, koji mi je bio 
ispovjednik. Dapače mu naloži, neka me tješi, jer se nema čega bojati, pa 
neka me ne vodi tako tijesnim putem, van pusti, da djeluje duh Gospodnji. 
Kadikad se činilo uz ove velike navale duha, da ne može duša ni odahnuti. 

9. Rektor me posjeti, a ispovjednik mi naloži, da s njim govorim sasvim 
slobodno i jasno. Obično sam osjećala odvratnost, da govorim o tom. No kad 
uđoh u ispovijedaonicu, osjetih nešto u svojem duhu, što se ne sjećam, da 
bih prije ili poslije bila osjetila kod drugoga. Ne bih znala reći, kakvo je bilo 
ono čuvstvo, niti ga mogu razložiti poredbama. Bio je to duhovni užitak, i 
moja duša upoznade, da je duša onoga čovjeka srodna s mojom, premda, 
kako rekoh, ne znam, kako. Da sam prije s njim govorila ili da su mi o njem 
pričali velike novosti, ne bi bilo čudo da sam uživala videći, da me razumije. 
Ali ni riječce ne prozbori ni on meni ni ja njemu, niti čuh o njemu ikakvu 
vijest. Kasnije vidjeh, da se moj duh nije prevario, jer je razgovor s njim 
mojoj duši svakako uvelike koristio. Njegov je razgovor vrlo koristan 
osobama, što se čini da ih je Gospodin poveo već daleko naprijed. On ih 
nagoni, da trče, a ne da idu korak po korak. On nastoji, da ih rastavi od svih 
stvari i da ih trapi. Gospodin mu je dao preveliki dar za to i za mnoge druge 
stvari. 

10. Kad se počeh s njim razgovarati, upoznah njegov način odmah i vidjeh, 
da je to duša čista i sveta te je od Gospodina primila posebni dar, da 

124 Rektor, što je otišao iz Avile, bio je o. Dionizije Vazquez, ispovjednik sv. 
Franje Borje i glasovit u Redu radi spletaka s Filipom II, Inkvizicijom i sv. 
Stolicom, da španjolske kuće izmakne ispod sudske vlasti generala u Rimu. 
Naslijedi ga u službi o. Caspar Salazar u travnju 1561. Radi nesuglasica, što 
nastadoše među kolegijem sv. Egidija i Avilskim biskupom D. Alvarom de 
Mendoza, i vizitatorom o. Nadal, držaše zgodnim, prolazeći kroz Avilu u 
početku 1562., da makne rektora o. Salazara (Hist, dela Comp. dejesus por 
Astrain t. II. p. 144.) Kad se sv. Terezija vrati s puta u Toledo, već ga ne nađe 
u službi. Kratko je vrijeme o. Salazar proboravio u Avili, ali je bilo dosta, da 
ga Svetica zavoli. Spominje ga s poštovanjem u svojim raznim listovima. Kad 
se riješio rektorske službe u Madridskom kolegiju i drugih u Družbi, preminu 
sveto u Alcali 27. IX. 1590. 



razlikuje duhove. Utješih se veoma. Malo poslije razgovora s njim poče me 
Gospodin opet nagoniti, da se iznovice bavim osnutkom samostana, pa 
moradoh i svom ispovjedniku i onom rektoru navesti mnogo razloga i 
uzroka, eda me u tom ne smetaju. Neki im utjeraše strah, jer onaj otac 
ravnatelj nije dvoumio, da me vodi duh Božji, budući da je veoma pomno i 
brižno motrio sve učinke. Napokon se s mnogo razloga ne usudiše da mi se 
usprotive. 

11. Moj mi ispovjednik dopusti opet, da radim za osnutak što mogu. Vidjeh 
dobro poteškoće, što ih naprtih. Ta bila sam posve sama i bez ikakve 
mogućnosti. Dogovorismo se, da treba raditi posve tajno. Ja se postarah, da 
moja sestra, koja je živjela izvan ovoga mjesta, 125 kupi kuću i uredi je kao za 
nju. Novac nam za tu kupnju posla Gospodin nekim putovima. Bilo bi 
preopširno, kad bih pripovijedala, kako se Gospodin za to poskrbio. Ja sam 
se u jednu čuvala veoma, da ne učinim što protiv posluha, ali sam u drugu 
znala, reknem li svojim poglavarima, da je sve propalo kao i prvi put, 
dapače, da će biti i gore. Da dobijem novaca, da priskrbim kuću, pogodim je 
i podignem, moradoh podnijeti goleme muke, a neke posve sama. Moja je 
prijateljica radila što je mogla. No mogla je malo, a to je bilo gotovo ništa. 

No sve se radilo u njezino ime i s njezinom naklonošću, A sav je trud ležao 
ne meni, i to tako mnogovrstan, te se čudim, kako sam ga mogla podnijeti. 
Kadikad rastužena rekoh: »Gospodine moj, zašto mi zapovijedaš stvari, koje 
se čine nemoguće? Kad bih barem bila slobodna, sve ako sam žena! Ali sam 
vezana s toliko strana, novaca nemam, a ne znam, otkud da ih dobijem za 
Breve i za sve drugo. Što mogu učiniti, Gospodine?« 

12. Jednom sam bila u velikoj nevolji pa nisam znala, što da radim ni čim 
da platim neke radnike. Uto mi se ukaže sv. Josip, moj pravi otac i gospodin, 
i uvjeri me, da novaca ne će ponestati, pa neka samo najmim radnike. 

Učinih tako, premda nisam imala ni novčića. I eto, Gospodin me opskrbi 
tako, da su se čudili oni, koji su za to čuli. 126 Kuća mi se pričini vrlo malena, 
jer je bila tolika, te nije bilo prilike, da bi mogla biti samostan. Ja htjedoh 
kupiti i drugu, što je bila uz nju isto tako malena, da je pretvorim u crkvu. 127 


125 Dona Juana de Ahumada, koja je stanovala u Albi sa svojim mužem D. 
Juanom Ovalle. V. gl. XXXI. 

126 D. Lorenzo de Cepeda pomože svojim novcem svojoj svetoj sestri, da 
sagradi samostan sv. Josipa. D. Lorenzo se poslije bitke kod lnaquita nastani 
u današnjoj prijestolnici Ekvadora, gdje je posjedovao golema zemljišta i bio 
upravitelj lijepom broju Indijanaca u dolini Chillo. G. 1556. oženi se u Limi s 
Ivanom de Fuentes Espinoza, kćerkom D. Franje de Fuentes, jednim od prvih 
osvajača Perua, koji je bio kod zauzeća Atahualpe silno bogat. Brat sv. 
Terezije dođe u Quito, gdje bijaše gradski vijećnik u vijeću, blagajnik 
kraljevske blagajne i gradski sudac. Uz takve službe i dohotke te bogati 
miraz ženin živio je vrlo sjajno te je mogao pomagati svojim sestrama u 
Španjolskoj, kao što je i radio u raznim prigodama. Takav milodar posla baš u 
prilici, što je ovdje ističe Svetica, a više razjašnjuje u listu D. Lorenzu, u 
kojem spominje, da je poslanu svotu primila od Antuna Morana, bogatog 
trgovca, koji je iz Peru došao u Španjolsku. 

127 Za novi samostan kupi Svetica s pomoću svoga svaka Ivana Ovalje kućicu. 
Njegova žena Dna Juana dođe u kolovozu 1561. iz Albe, te se njih dvoje 
smjestiše u njoj i započeše posao pod upravom i po nacrtu sv. Terezije. Ona 



No nisam imala novaca, da je kupim, pa nisam ni znala, kako bih je kupila, 
ni što bih radila. A kad se pričestih jednoga dana, reče mi Gospodin: »Već ti 
jednom rekoh, da uđeš, kako možeš«. Zatim mi reče uzvikujući: »O pohlepo 
ljudskoga roda! Ti misliš, da će ti ponestati i zemlje! Koliko sam puta ja 
spavao pod vedrim nebom, jer nisam imao kamo skloniti glavu!« Ja se 
veoma prestravih. Vidjeh, da ima pravo. Uđoh u kućicu, razdijelih je i nađoh, 
da je dostatna za samostan, ako i jest vrlo malena. Nisam više mislila 
kupovati više mjesta, nego sam nastojala, da se u njoj sve uredi tako, te se 
u njoj može živjeti, a da više ne škodi zdravlju. Inače je ostavih surovu i 
nekićenu. Tako se mora uvijek raditi. 

13. Na dan sv. Klare pođem na pričest. Svetica mi se ukaže veoma lijepa. 
Prozbori mi, neka se ojunačim i nastavim započeto, a ona će mi pomagati. 

Ja je stadoh uvelike štovati. I njezine se riječi obistiniše. Jedan nam 
samostan redovnica njezina Reda, koji bijaše blizu našega, pomaže da se 
prehranimo 128 A što je još više, ova blažena svetica malo po malo dovela 
dotle moju želju za savršenošću, te i mi držimo siromaštvo, što je ona držala 
u svojem samostanu, i živimo od milostinje. Stajalo me je i te kakvog truda, 
dok je sve bilo potvrđeno ugledom Sv. Oca, da se više nikad ne smije raditi 
drugačije ni dobivati dohotke. 129 Gospodin radi i više, i to po svoj prilici na 
zagovor ove blagoslovljene svetice. Njegovo nas Veličanstvo bez ikakve 
prošnje opskrbljuje vrlo obilato s potrebnim. Slava mu za sve. Amen. 

14. U to se vrijeme dogodi ovo na blagdan Velike Gospe. Bila sam u 
samostanu Reda slavnog sv. Dominika i razmišljala o mnogim grijesima, što 
sam ih u prošla vremena ovdje ispovijedala, i o svojem zlom životu. U to me 
obuzme tako golem zanos, te sam bila gotovo izvan sebe. 130 Sjedoh, pa mi 
se čini, da nisam mogla vidjeti Podizanje ni slušati misu. Zato osjetih poslije 
grižnju savjesti. Dok sam bila u zanosu, pričini mi se, da vidim, gdje me 


je izlazila iz Utjelovljenja pod izlikom, da posjećuje svoju sestru, te je potajice 
radila sve za novi preustrojeni osnutak. Svi životopisci sv. Tereziji porede onu 
kućicu, onako malenu i siromašnu, s Betlehemskom stajicom. Tako na pr. 
pišejulijan Avilski u svojem Životu sv. Terezije, p. II. c. VIII.: Kad uđeš u 
vrataričinu sobu, eno ti do nje drvene rešetke a do nje oltar, gdje je bilo 
Presveto Otajstvo, nisu čini mi se bili dulji od deset koraka. Lijepo je to 
predočivalo »Betlemski trijem«. Nad vratima crkve i samostana metnu dvije 
slike — rezbarije Naše Gospe i sv. Josipa, čuvara samostana i obnove 
Karmela. Zvonce je, ne teže od tri funta, a s rupicom već iz talionice, 
pozivalo, na Službu Božju. 

128 To je samostan redovnica sv. Klare, zvanih Gordillas po prvom 
prebivalištu, gdje su boravile. Obje su se zajednice izvrsno slagale i vazda 
prijaleljevale. 

129 Prvi Breve od 7. II. 1562.; upravljen za novi osnutak gdi Aldonzi de 
Guzman i njezinoj kćerci gđi Guimay de Ulloa, ovlašćuje ih da mogu 
posjedovati dobra zajednički, jer se Svetica još nije bila odlučila, da osnuje 
bez imetka. Ojunači ju sv. Petar Alkantarski, te dobi otpis od sv. 
Penitencijarije od 5. XII. 1562., u kojem se ovlašćuje novi samostan, da živi 
bez prihoda, od javne milostinje. To je potvrdjeno Breveom od 17. VII. 1565. 

130 Drži se, da je Svetica primila tu milost u kapelici t.zv. Presvetoga Krista, u 
crkvi sv. Tome u Avili. Uz oltar pokazuju u zidu stari otvor određen za 
ispovijedaonicu s natpisom: „Ovdje se ispovijedala iv. Terezija od Isusa«. 



oblače veoma bijelim i sjajnim ruhom. Isprvice ne vidjeh, ko me oblači. 
Kasnije opazih zdesna Našu Gospu, a moga oca Sv. Josipa slijeva. Oni mi 
obukoše ono odijelo. Objaviše mi, da sam sada čista od svojih grijeha. 
Obukoše me i osjetih preveliku nasladu i slavu. Nato mi se odmah pričini, da 
me Naša Gospa uze za ruke. Prozbori mi, da joj vrlo ugađam služeći 
slavnom sv. Josipu. Neka budem uvjerena, da će se svršiti ono, što naumih o 
samostanu, a u njemu da će se mnogo služiti Gospodinu i njima dvoma. 

Neka se ne bojim, da će u njemu ikad nastati mlitavost, ako i ne bude po 
mojem ukusu posluh, koji ima izvršivati samostan. Oni će nas štititi, a i 
njezin nam je Sin već obećao, da će biti s nama. U znak, da je to istina, da 
mi daje onu dragocjenost. Učini mi se, da mi objesi oko vrata vrlo lijepu 
zlatnu ogrlicu, na kojoj je visio dragocjeni križ. Ono se zlato i kamenje drago 
tako razlikuje od zemaljskoga, te se ne može s njim ni isporediti; jer njegova 
ljepota nadmašuje sve, što se ovdje može zamisliti. Tako isto ne može 
nijedan razum pojmiti, od čega je bilo ono ruho, niti zamisliti bjelinu, kojom 
je Gospodin htio da sjaje, tako divno te se prema tome sve zemaljsko, što 
no riječ, pričinja samo crtež ugljenom. 

15. Prevelika je bila ljepota, što je vidjeh na Našoj Gospođi, premda ne 
razabrah pojedinih crta njezina lica, van vidjeh najednom sav njegov oblik. 
Bila je obučena u bjelinu s prevelikim sjajem, koji nije zablještivao, već milo 
godio oku. Slavnoga sv. Josipa ne vidjeh tako jasno, ali zamijetih dobro, da 
je ondje, kao kod onih viđenja, za koja rekoh, da se ne vide. Naša mi se 
Gospa pričini vrlo mlada. Tako ostadoše malko sa mnom. Ja sam bila puna 
prevelike slave i zadovoljstva, više nego sam po mojem mnijenju ikad 
osjetila, pa zaželjeh, da me nikad ne ostavi. Zatim mi se pričini, da gledam, 
gdje uzlaze na nebo s velikim mnoštvom anđela. Ja ostadoh sasvim 
osamljena, ali tako utješena, uzdignuta, sabrana u molitvi i tako ganuta, te 
ostadoh neko vrijeme kao izvan sebe i ne mogoh se ni maknuti ni 
progovoriti. Osjetih žestoku želju, da se rastvorim za Boga, i s drugim 
takvim učincima. Sve se to dogodi tako, te ne mogoh podvoumiti, da je od 
Boga, premda sam se mnogo trsila. Ostadoh sasvim utješena i vrlo mirna. 

16. Što reče Kraljica anđela o posluhu, ima se razumjeti ovako: Meni je bilo 
teško, da se posluh ne iskazuje starješinama Reda. A Gospodin mi reče, da 
ga ne treba njima iskazivati. 131 Navede mi i razloge, zbog kojih ni u jednom 
slučaju ne bi to bilo dobro. Naredi mi, da se određenim putem obratim na 
Rim. On će već učiniti, da odanle dođe odgovor. Tako i bi. Poslasmo onako, 
kako mi reče Gospodin, i sve se svrši dobro. Da nismo tako učinile, ne 
dođosmo nikad na kraj s našim poslom, što se dogodilo kasnije, pokazalo 
nam je, da je vrlo uputno, da se iskazuje posluh biskupu. No ja ga onda 
nisam poznavala niti sam znala, kakav je poglavar. Gospodin htjede, da 
bude tako dobar i sklon ovoj kući kao što je trebalo radi velikoga prigovora 
protiv nje, kao što ću razložiti poslije, i da se stavi u ovaj položaj, u kojem je 
sada. Blagoslovljen bio onaj, koji je sve tako udesio. 132 Amen. 


131 Sama je Svetica, kad se promijenile prilike, nastojala, da se vrati pod 
sudsku vlast redovnika. 

132 Kad je osnovan samostan sv. Josipa, bio je biskup u Avili D. Alvar de 
Mendoza, koji je sio na stolicu biskupsku 4. XII. 1560. Sin D. Ivana de Hurtada 
de Mendoza i Done Marije Sarmiento, grofice Ribadavijske, bio je vrlo odan 
Svetici, otkad ju je upoznao u Utjelovljenju, i vrlo je pogodovao njenoj obnovi. 




GLAVA XXXIV. 


Pripovijeda, kako se desilo, da je u ono vrijeme otišla iz onoga mjesta. Spominje, 
zašto je i kako ju je njezin starješina poslao, da tješi neku vrlo uglednu 
gospođu, koja je bila veoma žalosna. Započinje pripovijedati, što joj se ondje 
desilo i kako joj je Gospodin dao veliku milost, te Njegovo Veličanstvo pobudi 
vrlo uglednu ličnost, da mu služi posve istinski. Ta je ličnost kasnije njoj 
pogodovala i štitila je. Veoma je znamenita ova glava. 

1. Nastojala sam na svake ruke raditi potajice, da se ne dozna za ovo 
djelo. No nisam mogla zatajati, da ne dozna više osoba. Neki su vjerovali, 
drugi nisu. Ja sam se veoma bojala, kad dođe Provincijal, reknu li mu što o 
tom, da će mi zapovjediti, neka se tim više ne bavim. A onda bi sve 
prestalo. Gospodin se poskrbi evo ovako. Bila je u velikom gradu (Toledo) 
više od dvadeset milja udaljenom odavle neka gospođa veoma rastužena, 
jer joj je umro muž. Bila je tako silno ojađena, te su se bojali za njezino 
zdravlje. 133 Ona dozna za me, nevaljanu grešnicu; jer Gospodin naredi tako, 
te joj rekoše dobro o meni radi drugih dobara, što nastadoše iz toga. Ta je 
gospođa vrlo dobro poznavala provincijala. A kako je bila odlična staleža i 
znala, da izlaze redovnice iz samostana, u kojem sam ja boravila, udahnu joj 
Gospodin tako veliku želju, da me vidi, jer je mislila, da će se sa mnom 
utješiti. I nije mogla odoljeti, već je odmah na sve moguće ruke uznastojala, 
da dođem k njoj. Stoga zamoli provincijala, koji je bio vrlo daleko. On mi 
zapovjedi pod posluhom, da odmah pođem onamo s jednom drugaricom. To 
doznah na Badnju noć. 

2. Malko se smetoh i bijaše mi vrlo teško videći, gdje misle, da ima u 
meni kakvo dobro, te me žele poslati u svijet. Ja sam vidjela, da sam tako 
zla, pa nisam mogla toga podnijeti. Preporučih se vruće Bogu i za cijele 
Ponoćnice, ili barem za veće česti, ostadoh u velikom zanosu. Gospodin mi 
reče, neka svakako idem i ne slušam, što drugi misle, jer bi me malo njih 
moglo svjetovati bez drskosti. Ako i budem imala poteškoća, tim će se 
uvelike služiti Boga. I za samostanski je osnutak bolje, da budem daleko, 
dok ne stigne Breve. Zloduh da je skovao već veliku urotu za dolazak 
provincijalov. A ja neka se ne bojim ništa, jer će mi On pomagati. Ja se 
veoma ojunačih i utješih. Rekoh to rektoru. On mi reče, neka nikako ne 
propustim puta. Drugi mi rekoše, da se to ne može podnijeti, jer je to 
iznašašće zloduha, eda me ondje snađe kakvo zlo. Neka se obratim na 
provincijala, da porekne nalog. 

3. Poslušah rektora. Okrijepljena onim, što doznah u molitvi pođoh bez 
straha. No obuze me preveliki stid videći zašto me šalju i kako se silno 
varaju. To me potače, da još više dodijavam Gospodinu, neka me ne ostavi. 


133 Bila je to gđa Lujza de Cerda, koja je živjela u Toledu, žena Ariasa Pardo 
de Saavedra, imućna viteza, jednoga od najbogatijih u Španjolskoj. Bio je on 
maršal kastiljski, gospodar gradića Malagona, Paracuellos i Fernan Caballero, 
a rođak kardinala Pardo de Tavera, nadbiskupa Toledskoga. On preminu 13. 
siječnja 1561. Gđa je Lujza bila kći Ivana de la Cerda, IV. vojvode 
Medinacelskoga, najbližega rođaka starih kraljeva španjolskih. Taj je naslov 
potjecao od prvorođena Alfonsa Mudroga. (Monarchia Hispanica, t. I. I. II. c. 
1 .). 



Bijaše za me velika utjeha, da je u onom gradu, kamo sam išla, bila kuća 
Družbe Isusove. 134 Mislila sam, ako budem i ondje kao i ovdje slušala, što mi 
budu nalagali, da ću donekle moći biti osigurana. Gospodinu se svidje, da se 
ona gospođa tako utješila, te joj je odmah očevidno bilo bolje, i danomice se 
sve više tješila. Do toga se mnogo držalo, jer ju je, kako rekoh, muka bila 
bacila u veliku stisku. Jamačno je to uredio Gospodin radi mnogih molitava, 
što su molile za me dobre poznate mi osobe, da mi srećno uspije. Gospođa 
je bila vrlo bogobojna i tako dobra, te je njezino kršćanstvo naknađivalo 
ono, što je meni nedostajalo. Ona me veoma zavolje, a i ja zavoljeh nju, jer 
vidjeh, kako je dobra. Međutim je gotovo sve bilo za me križ. Gozbe su mi 
uzrokovale veliku muku, a toliki mi je obzir prema meni zadavao veliki strah. 
Moja je duša bila tako stisnuta, te se nisam usuđivala biti bez brige. Ali nije 
ni Gospodin bio bez brige za me. Dok sam ondje boravila, iskazivao mi je 
prevelike milosti. A one su mi davale toliku slobodu i poticale su me, što su 
bile veće na to veći prezir svega onoga, što sam gledala, te sam mogla tako 
općiti slobodno s onim tako odličnim gospođama, kojima sam mogla držati 
na čast da im služim, kao da sam im jednaka. 

4. Crpah vrlo veliku dobit kod gospođe, a to joj i rekoh. Vidjeh, da je ona 
žena podvržena ljudskim strastima i slaboćama kao i ja, i upoznah, kako 
malo treba držati do gospodstva. Što je veće, to je više brige i truda, muke, 
da se drži prema svome staležu, tako te se ne da mimo živjeti. Tu se jede 
bez određenoga vremena i reda, jer sve mora odgovarati staležu, a ne 
tjelesnom ustrojstvu. I jela treba jesti često više prema staležu nego prema 
ukusu. Zbilja mi je omrzla želja, da budem gospođa. Očuvao me Bog od 
lažne pristojnosti. No sve ako ona gospođa pripada najodličnijima u 
kraljevstvu, držim, da ih je malo od nje poniznijih i tako prostodušnih. Ja sam 
je žalila i još je žalim gledajući, kako, je često radila protiv svojih sklonosti, 
da udovolji svome staležu. Imala je dobre sluge, a opet se u njih mogla vrlo 
malo pouzdati. Nije smjela govoriti s jednim više nego s drugim, da ne bi 
miljenika gledali poprijeko. To je podložnost; da, velika je laž, kad svijet 
zove gospodom takve osobe, koje mi se u tisuću stvari čine robovima 

5. Gospodinu se svidjelo, te su se za moga boravka u onoj kući njezini 
stanovnici popravili u službi Njegova Veličanstva. Ipak ne ostadoh slobodna 
od poteškoća i zavisti, što su gojile neke osobe radi velike ljubavi, što mi je 
iskazivala ona gospođa. Valjda su mislile, da idem za nekakvom korišću. 
Možda je Gospodin dopustio takve i slične poteškoće, da me ne omami 
izvrsni postupak s druge strane. Zato se svidje Gospodinu, da mi iz svega 
izvuče boljitak za moju dušu. 

6. Dok sam ondje boravila, desi se te dođe neki vrlo ugledan redovnik, s 
kojim sam se prije mnogo godina kadikad razgovarala. 135 Jednom sam 


134 Isusovci se naseliše u Toledu 1558. O tom je osnutku radio sv. Franjo 
Borja sa bratom Bartolom Carranza, koji postade primas nakon smrti 
kardinala Silicea, koji se protivio dolasku isusovaca. Starješinom nove kuće bi 
imenovan o. Petar Domenech, komu će se ispovijedati Svetica. 

135 Mnogo se raspravljalo o dominikovcu, o kojem ovdje govori Svetica. 

Ribera, Yepes i uopće stari životopisci slavne Obnoviteljice drže, da je bio o. 
Vinko Barron. Moderni izdavači njezinih djela, kao pariški karmelci misle, da 
govori o o. Garciji Toledskom. Danas možemo reći, da je prepirka riješena 
ugledom o. Jeronima Graciana, koji u navedenim bilješkama u Svetičinom 



pribivala misi u samostanu njegova Reda blizu kuće, u kojoj sam onda 
stanovala. Uto me snađe želja, da doznam, u kojem je stanju duša onoga, 
kojemu sam željela, da bude revni službenik Božji. Stoga ustanem i pođem, 
da govorim s njim. No bila sam sabrana u molitvi pa mi se to činilo gubitkom 
vremena. Pomislim, da se ne smijem u to miješati, pa opet sjednem. Tako 
mi se dogodi, mislim, tri puta uzastopce; a napokon dobri anđeo prevlada 
zločestoga i ja dadem pozvati redovnika. On dođe u ispovijedaonicu, da 
govori sa mnom. Stanem pitati ja njega i on mene o prošlom životu, jer je 
bilo proteklo mnogo godina, otkako se nismo vidjeli. Rekoh mu, da sam 
sprovela svoj život u mnogim duševnim mukama. On stane navaljivati, neka 
mu kažem, kakve su bile te muke. Rekoh mu, da se ne smiju znati i da mu 
ih ne smijem kazati. Nato će mi on, da to već znade otac dominikovac (o. 
Pedro Ibanjez), njegov prijatelj, kojega sam već spomenula, pa će mu on 
kazati odmah. Zato mi se ne treba ustručavati. 

7. Bilo je tako te nije on imao vlasti, da mi ne dodijava, a ni ja, da mu ne 
kažem. Inače mi je bilo teško i stidjela sam se, kad bih govorila o tim 
stvarima. No govoreći e njim i sa spomenutim rektorom (o. Gašparom 
Salazar) nisam osjećala nikakve muke, van veliku utjehu. Saopćih mu sve 
pod ispovjednu tajnu. Pričini mi se, da je oštroumniji nego prije, premda 
sam ga svagda držala veoma razumnim. Vidjeh velike darove i sposobnosti, 
što ih je imao, da uvelike napreduje, ako se posve preda Bogu. Već mi je 
nekoliko godina u krvi, da ne mogu vidjeti nikoga, ko mi se osobito sviđa, te 
ne bih odmah poželjela, da se sasvim preda Bogu. I to tako žestoko, te ne 
mogu sama sebi odoljeti. Želim dakako, da svi služe Bogu, ali osobito 
žestoko želim, da mu služe oni, što mi se mile, pa stoga za njih mnogo 
dodijavam Gospodinu. Tako mi se dogodi i s redovnikom, o kojem govorim. 

8. On me zamoli, neka ga živo preporučim Bogu. Nije mu trebalo to ni 
spominjati, jer sam već bila takva, te nisam ni mogla drugačije činiti. Pođem 
dakle onamo, gdje sam običavala nasamo obavljati molitvu. Veoma sabrano 
stanem se razgovarati s Gospodinom posve priprosto, kao što se 
razgovaram često puta ne znajući, što govorim. Jer onda govori ljubav, a 
duša je tako izvan sebe, te ne zapaža razlike, koja je između nje i Boga. Jer 
duša, što upozna ljubav, kojom je ljubi Njegovo Veličanstvo, zaboravlja 
sama sebe te misli, da je u Njemu, pa kao njegovo nerazdjeljivo vlasništvo 
govori besmislice. Sjećam se, da mu to rekoh, kad sam ga roneći mnogo 
suza molila, neka onu dušu dovede, da mu služi posve istinski. Ja sam ovoga 
redovnika držala dobrim, ali nisam bila zadovoljna, jer sam željela, da bude 
vrlo dobar. Zato mu rekoh: Gospodine, ne smiješ mi uskratiti ove milosti. Ta 
pogledaj, kako je prikladan za našega prijatelja! 

9. O dobroti i velikoga čovjekoljublja Boga, koji ne gleda na riječi već na 
želje i volju s kojom se govori! Kako može podnijeti, da čeljade poput mene 
govori tako smjelo Njegovu Veličanstvu! Slava mu na vijeke vjekova! 

10. Sjećam se, za časova one večernje molitve obuze me velika žalost, kad 
pomislih, da sam možda u neprijateljstvu Božjem, jer ne mogoh znati, jesam 
li ili nisam u milosti. Nisam ja ni željela to znati, ali sam željela umrijeti, da 
se ne gledam u životu, gdje nisam sigurna, jesam li mrtva. Nije naime moglo 


vlastitom Životopisu kaže, da je to bio o. br. Garcia Toledski. Taj je 
dominikovac potjecao od glasovitih grofova Oropesa, a rodio se u Castilla la 
Nueva. 



za me biti kruće smrti, nego misliti, da sam uvrijedila Boga. Ta me je 
tjeskoba mučila. Molila sam ga, neka toga ne dopusti. A bila sam 
okrijepljena i sva zalivena suzama. Onda shvatih, da se mogu utješiti i biti 
sigurna, da sam u milosti. 136 Takva ljubav Božja, takve milosti, što ih 
iskazuje Njegovo Veličanstvo, i takva čuvstva, što ih je dobivala duša, sve se 
to nije moglo složiti s dušom, koja je u smrtnom grijehu. Ostadoh puna 
pouzdanja, da će Gospodin učiniti ono, što sam ga molila za onog redovnika. 
Reče mi, neka mu kažem nekoliko riječi. To mi zadade muku, jer ne znadoh, 
kako da mu ih kažem. Kako rekoh, najteže mi je, kad nemam što komu 
isporučiti, a pogotovu kad ne znam, kako će to primiti i hoće li mi se 
izrugivati. Nađoh se u velikoj stisci. Napokon se odlučih tako, te čini mi se, 
obećah Bogu, da ću one riječi svakako reći redovniku. Ali od velikoga stida, 
koji me je obuzeo, napisah riječi i dadoh mu. 

11. Pokaza se iz učinka, što ga učiniše, da su zbilja od Boga. On odluči 
sasvim ozbiljno, da će se dati na molitvu, premda odmah nije toga izvršio. 
Gospodin ga je htio za Sebe, pa mu je po meni dao reći neke istine, koje su 
mu, da ja toga nisam ni znala, tako pristajale, te se on čudio. Čini se, da ga 
je Gospodin pripravio te vjeruje, da su od Njegova Veličanstva. Ja sam, 
premda bijednica, molila usrdno Gospodina, neka ga sasvim privuče k Sebi i 
učini, da mu omrznu radosti i stvari ovoga života. A Gospodin je, slava mu 
dovijeka, to izvršio tako, te sam kao izvan sebe svaki put kad mi govori. Da 
nisam vidjela sama, ne bih mogla vjerovati, da mu je u tako kratko vrijeme 
udijelio tako sve veće milosti i tako ga privezao uza Sebe, te se čini, da ne 
živi više ni za što na zemlji. Neka ga Njegovo Veličanstvo drži svojom 
rukom, jer ako tako pođe naprijed, kao što se nadam u Gospodina prema 
njegovoj spoznaji samoga sebe, bit će jedan od najodličnijih njegovih sluga i 
na veliku korist mnogim dušama. Jer je u stvarima duhovnim u kratko 
vrijeme stekao veliko iskustvo. A to su darovi, što ih Bog daje, kada hoće i 
kako hoće, a ne obzire se na vrijeme ni na službe. Ne kažem, da to ne čini 
mnogo, van da često Gospodin ne daje u dvadeset godina onoga motrenja, 
što ga drugima dade u jednoj godini. Njegovo Veličanstvo pozna uzrok. A 
varamo se, ako mislimo, da ćemo nakon godina razumjeti ono, što se nikako 
ne da doseći van iskustvom. I stoga su, kako rekoh, u bludnji mnogi, koji 
žele upoznati duhove, a nemaju iskustva u duhovnom životu. Ne kažem, da 
učenjak, koji nema iskustva, ne može voditi onoga, koji ga ima. Moći će to, 
ali se razumije, ako radi u vanjskim i unutarnjim stvarima naravskim putem 
prema razumu, a u nadnaravskim stvarima radi prema Sv. Pismu. Uostalom 
neka se ne muči, ali neka i ne misli, da razumije, što ne razumije, i neka ne 
guši duša, jer ih u onom nadnaravskom vodi već drugi veći Gospodin, tako 
da nisu bez starješine. 

12. Neka se ne čudi i neka mu se stvari (što se zbivaju) čine nemogućima. 
Sve je moguće Gospodinu. Neka nastoji ojačati vjeru i poniziti se, ako možda 
Gospodin dade, da u toj znanosti znade više kakva starica nego on, pa bio i 
napredniji. A s tom će poniznošću više koristiti dušama i sebi, nego ako se 
čini da je kontemplativac, a nije. Jer, opet kažem, nema li iskustva, nema li 
vrlo mnogo poniznosti te razumije, da ne shvata onoga, a zato da nije ovo 


136 Fr. Luis de Leon mjesto estar cierta (biti sigurna) postavi confiar (pouzdati 
se). Sv. Majka misli tu moralnu sigurnost, uzrokovanu svjedočanstvom čiste 
savjesti, i razborito pouzdanje u unutarnje govore. 



nemoguće, malo će dobiti, a još manje dati dobitka onome, koga vodi. A ima 
li poniznost, neka se ne boji, da će Gospodin dopustiti, te se prevari jedan ili 
drugi. 


13. Onome je ocu, o kojem govorim, dao Gospodin iskustvo u mnogim 
stvarima. Usto je nastojao naučiti ono, što je mogao doseći naukom, jer je 
dobar učenjak. A što ne razumije iz svoga iskustva, ispituje one, koji u tom 
imaju iskustva. Pritom mu pomaže Gospodin, što mu dade mnogo vjere. I 
tako je mnogo koristio i sebi i mnogim dušama, pa i mojoj među njima. 
Gospodin je znao, kakve će me nevolje snaći. Kanio je uzeti k sebi neke 
moje vođe. Zato se, čini se, poskrbio za druge, koji su mi pomagali u mojim 
mnogim nevoljama te su mi učinili mnogo dobra. 137 Gospodin ga je tako 
promijenio, te štono riječ, ne poznaje sam sebe! Dao mu je tjelesnu snagu 
za pokoru, dok je prije bio boležljiv. Dao mu je i srčanosti za sve, što je 
dobro i druge milosti, pa se čini, da je Gospodnji poziv sasvim osobiti. 
Blagoslovljen bio dovijeka! 

14. Držim, da sve dobro dolazi od milosti, što mu je udijelio Gospodin u 
molitvi, jer nisu lažne. Gospodinu se svidjelo, da ih već dokaže u nekim 
progonima, jer je prošao kroz njih kao čovjek, koji već poznaje istinu o 
zasluzi, što se stječe trpeći progonstva. Ufam se u veličinu Gospodnju, da će 
mnogo dobra po njemu doći nekoj njegovoj redovničkoj kući, pa i samome 
Redu. Već se to počinje pokazivati. Gledala sam velika viđenja i Gospodin mi 
je saopćio neke veoma divne stvari o njemu i o spomenutom već rektoru 
Družbe Isusove, 138 te o drugim dvama redovnicima Reda sv. Dominika, 
osobito o jednom. 139 Gospodin je već pokazao u zbilji u njegovu napretku 
neke stvari, što sam ih prije saznala o njemu. A o kojem govorim sada, 
pokazao je mnogo toga. 

15. Ovdje ću navesti samo jednu stvar. Bila sam s njim jednom u 
razgovaraonici. Moja duša i duh zamijetiše tako goruću ljubav u njegovom 
srcu, te sam bila kao izvan sebe. Promatrala sam velika djela Božja, kako je 
u kratko vrijeme Bog uzvisio dušu na tako veliki stupanj. Zastidjeh se veoma 
videći, gdje on tako ponizno sluša, što sam mu ja govorila o nekim stvarima 
molitve. Ja sam imala malo poniznosti, da govorim tako s takvim čovjekom, 
no Gospodin je jamačno to podnosio radi moje velike želje, da ga vidim, 
gdje je uvelike napredovao. Razgovor mi je s njim tako koristio, te mi se 
čini, te je u mojoj duši zapaljen novi oganj, pa želim, da Gospodinu opet 
služim iznovice. O Isuse moj, što čini duša, raspaljena tvojom ljubavlju! Kako 
je moram uvelike cijeniti i moliti Gospodina, neka je ostavi u ovom životu! 

Ko ima tu ljubav, morao bi ići za tim dušama, ako može. 

16. Velika je okrepa za bolesnika, nađe li drugoga, ranjena jednakom 
ranom. Veoma se tješi, kad vidi, da nije sam. Obojica se uvelike pomažu u 
trpljenju i u zaslugama. Izvrsnu pomoć pružaju međusobno ljudi, koji su 
odlučili, da će tisuću života izložiti za Boga, te žele priliku, da ih zbilja 
izgube. Oni su poput vojnika, koji žele rat, da se domognu plijena i tako se 


137 Vjerojatno dva velika muža, koji su toliko pomagali Svetici, sv. Petra 
Alkantarskog, koji umrije 18. X. 1562. i o. Ibaneza, koji preminu 2. II. 1565. 

138 Gašparu Salazaru. 

139 To su oo. Petar Ibanjez i Dominik Banjez, naročito prvi. 



obogate, jer znadu, da ne mogu drugačije nego tako. Njihova je dužnost da 
rade. O velika je stvar, kad Gospodin dade tu milost, te se upozna, koliko se 
dobiva trpeći za Njega! No to se upozna dobro istom onda, kada se sve 
ostavi. Ako li se ko drži čega, to je znak, da do onoga nešto drži. A ko drži do 
toga, bit će mu i te kako teško, da to ostavi. I tako biva sve nesavršeno i 
propada. Ovdje dobro pristaje ona: »Izgubljen je ko ide za izgubljenim«. A 
gdje je veći gubitak, kakva li je sljepoća veća, koja li je veća nesreća, nego 
ako se uvelike cijeni, što nije ništa? 

17. No da se vratim k onom, što započeh pripovijedati. Dok sam uvelike 
uživala gledajući onu dušu, kojoj je Gospodin dao toliko blago, što mi ga je, 
čini se, htio očito pokazati, te videći milost, što mi ju je iskazao, jer je to 
učinio po meni, premda sam bila nevrijedna te milosti, cijenila sam još više 
milosti, što je Gospodin iskazao onom redovniku, pa sam držala, da sam još 
više dužna, nego kad bi bile iskazane meni. I veoma sam hvalila Gospodina 
videći, da je tako Njegovo Veličanstvo zadovoljilo moje želje i uslišalo moje 
molitve, pa je Gospodin probudio takve ljude. Moja duša već nije mogla 
podnositi, van iziđe iz sebe i izgubi se, da dobije još više. Prestade mi 
razmišljanje i slušah onaj božanski govor, u kojem mi se činilo, da govori 
Duh Sveti. Obuze me veliki zanos, koji me gotovo liši sjetila, ako i potraja 
kratko vrijeme. Vidjeh Krista u velikom veličanstvu i slavi, gdje pokazuje 
veliko zadovoljstvo zbog onoga, što se ondje zbivalo. I reče i htjede, da 
vidim jasno, da je vazda nazočan kod sličnih razgovora, pa da mu iskazuju 
veliku službu oni, koji se naslađuju, da govore o Njemu. Drugi put je bio 
daleko od ovoga mjesta. 140 Ja ga vidjeh u velikoj slavi uzdignuta od 
anđela. 141 U tom viđenju shvatih, da je njegova duša veoma napredovala. 
Tako je i bilo. Protiv njega bi izrečena velika objeda, koja je veoma vrijeđala 
njegovo poštenje. A izreče je osoba, kojoj je on učinio mnogo dobra te joj 
spasio čast i dušu. A on podnese to veoma zadovoljno. Mnogo je radio u 
službi Božjoj i pretrpio druge progone. 

18. Mislim, da sada nije uputno navoditi više. Ako li se svidi vašoj milosti, 
jer to znade, može se uvrstiti na slavu Gospodnju. Sva spomenuta proroštva 
o ovoj kući i druga, što ću ih navesti, pa i proroštva o drugim stvarima, sve 
se to izvršilo. Neka mi reče Gospodin tri godine prije, neka i više, a druga 
manje. A sva saopćih svome ispovjedniku i onoj svojoj prijateljici udovi, s 
kojom sam imala dozvolu da govorim, kao što rekoh. Ona ih je, doznah, 
kazala i drugima, oni znadu, da ne lažem. A Bog me očuvao od toga, da ni o 
čemu, a pogotovo o tako zamašnim stvarima, ne govorim potpunu istinu. 

19. Kad je umro jedan moj svak iznenada, ražalostih se veoma, jer nije 
imao kada da se ispovjedi. 142 Nato mi bi javljeno u molitvi, da će tako 
umrijeti i moja sestra. Neka stoga pođem onamo i uznastojim, da se na to 
pripravi. Rekoh to svome ispovjedniku, ali mi on ne dade ići. I opet čuh taj 
nalog. Kad to vidje ispovjednik, reče mi, nek idem onamo, jer se time neće 
ništa izgubiti. Ona je stanovala u selu. 143 Pođoh k njoj, ali joj ne rekoh ništa, 
samo je poučih u svemu, koliko uzmogoh, i nagovorih je, neka se ispovijeda 

140 Avile. 

141 O. Garcijana Toledskoga, prema Gracianu. 

142 D. Martin de Guzman y Barrientos, oženjen s gđom Marijom de Cepeda, 
sestrom Svetičinom. V. gl. III. 

143 Castellanos de la Canada, gdje je živjela njezina sestra Marija de Cepeda. 



što češće i u svemu stara za svoju dušu. Ona je bila veoma dobra, pa je tako 
i radila. Četiri se ili pet godina držala toga običaja i pazila je veoma pomno 
na svoju savjest. A nato preminu, da niko nije bio s njom niti se mogla 
ispovjediti. Bila je sreća za nju, da se ispovjedila prema svom običaju prije 
nešto više od osam dana. Ja se vrlo obradovah, kad čuh za njezinu smrt. Bila 
je vrlo malo u čistilištu. Čini mi se, ne minu ni osam dana, kad mi se poslije 
pričesti ukaza Gospodin i htjede, da vidim, kako ju je dignuo u slavu. U sve 
one godine, otkad mi je objavljeno, dok ne preminu, ne zaboravih ja ni moja 
prijateljica 144 , što mi je javljeno. A kad preminu (moja sestra), dođe moja 
prijateljica k meni veoma začuđena videći, kako se izvršilo (proroštvo). 

Slava dovijeka Bogu, koji se toliko stara za duše, da ne propadnu. 


144 Dna Guiomaz de Ulloa. 



GLAVA XXXV. 


Nastavlja isto gradivo o osnutku kuće našega slavnog Oca sv. Josipa. Pripovijeda 
potanko, kako je naredio Gospodin, da se obdržava u njoj sveto siromaštvo, i 
navodi uzrok, zašto je opet otišla od one gospođe, gdje je bila, te neke druge 

događaje, što nastadoše iza toga. 

1. Bila sam više od po godine kod one gospođe, što sam je spomenula. 145 
Tada udesi Gospodin, da dozna za me blaženica našega Reda više od 
sedamdeset milja daleko od onoga mjesta i odluči doći onamo, te zaokruži 
nekoliko milja, da me posjeti i razgovori se sa mnom. 146 Gospodin bijaše 
potaknuo iste godine i mjeseca kada i mene, da osnuje drugi samostan 
ovoga Reda. A kad joj udahnu tu želju, proda ona sve, što je imala, te pođe 
u Rim, da dobije za to odluku, i to bosonoga i pješice. 

2. Ova je žena veoma odana pokori i molitvi. Gospodin joj je iskazao 
mnogo milosti, a ukazala joj se Naša Gospa i naložila joj, neka to učini. Ona 
me je tako nadmašivala u službi Gospodnjoj, te sam se stidjela, da budem 
pred njom. Ona mi pokaza punomoći, što ih je nosila iz Rima. Ostade sa 
mnom petnaest dana, pa se dogovarasmo, kako ćemo urediti svoje 
samostane. Dok nisam s njom govorila, nisam znala, da je naše Pravilo, prije 
nego je bilo ublaženo, zabranjivalo, da se ne smije imati vlasništvo. 147 Ja 
nisam kanila osnovati samostana bez prihoda, jer sam željela, da se ne 
staramo za ono, što nam treba; a nisam pazila na mnoge brige, što ih 
donosi sa sobom posjed vlasništva. Ona blagoslovljena žena nije znala ni 
čitati, a ipak je to dobro shvatila, jer ju je naučio Gospodin. A ja nisam znala, 
premda sam često čitala Pravila. I kad nešto reče, svidje mi se; ali se 
pobojah, da mi toga neće dopustiti, van će reći, da je to besmislica, pa da 
ne radim ništa, čim bi drugi trpjeli radi mene. Da sam bila sama, ne bih časa 
počasila, već bi za me bio veliki užitak pomisao, da slijedim savjete Krista 
Gospodina našega; jer mi je Njegovo Veličanstvo već bilo udahnulo veliku 
želju za siromaštvom. Stoga sama nisam dvoumila, da je siromaštvo bolje. 

145 Svetica je boravila kod gđe Lujze od siječnja do svršetka lipnja ili do 
početka srpnja godine 1562. 

146 Zvala se ta blaženica Marija od Isusa, rodom iz Granade, gdje se rodila 
1522. Obudovi vrlo mlada i stupi u samostan Obuvenih karmelovaka u 
rodnom gradu. No držeći, da je zove Bog, neka osnuje preustrojen samostan 
svoga Reda, i uđe prije polaganja zavjeta te s nekim prijateljicama pode u 
Rim, gdje dobi za to Breve od Njegove Svetosti. Gđa Leonora de Mascarenas 
dade kuću č. Mariji od Isusa u Alkali de Henares, da počne obnovu. Ona uđe 
11. IX. 1562. Samostan nazvan od Slike bi ustanovljen u srpnju 1563. Kad je 
Svetica prolazila kroz Madrid 1567., da osnuje kuću u Malagonu, na molbu 
gđe Leonore Mascarenas posjeti i uredi samostan u Alkali. Ondje je Marija od 
Isusa revnošću više gorljivom nego razboritom učinila skrajnom strogošću 
gotovo nemoguć život obdržavanja. Redovnice primiše vrlo lijepo Sveticu pa 
za kratko vrijeme uredi ona samostanski život, svede ga na prave granice i 
dade Ustanove, što je napisala za sv. Josipa Avilskoga. 

147 U gl. VI. kaže Pravilo: »Neka ne govori nijedan brat, da je što njegovo 
vlasništvo, van neka vam bude sve zajedničko«. Grgur IX. Breveom od 6. IV. 
1229. zabrani karmelovcima posjedovati kuće, zemlju, dohotke, jer je to 
protiv motrilačkoga života, što ga provode. 



Stoga sam već davno željela, da mi dopusti stalež, te uzmognem prositi za 
ljubav Božju, a ne imati ni kuće ni išta drugo. No bojala sam se, da će druge 
biti nezadovoljne, ako i njima Gospodin ne udahne tu istu želju. A bojala 
sam se isto tako, da bi to siromaštvo moglo biti uzrokom rastresenosti, jer 
sam poznavala neke samostane siromašne ne baš osobite sabranosti. A 
nisam pomišljala, da su siromašni zato, jer nisu sabrani, a siromaštvo nije 
uzrok rastresenosti. Jer rastresenost ne obogaćuje niti Bog zapušta onoga, 
ko mu služi. Napokon mi je bila slaba vjera. A nije bila takva u one 
službenice Božje. 

3. Mnogo sam njih pitala za mnijenje o svemu tome, ali niko ne odobri 
toga, ni ispovjednik, ni učenjaci, s kojima sam govorila. Navodili su mi toliko 
razloga, te nisam znala, što da radim. Upoznala sam Pravilo te vidjela, da je 
savršenije (ne posjedovati), i nisam se mogla uvjeriti, da je bolje imati 
prihode. Nekoliko puta me gotovo osvjedočiše. No kad stadoh moliti i 
promatrati Krista na križu tako siromašna i gola, ne mogoh odoljeti, da 
budem bogata. Molila sam ga sa suzama, neka naredi, da budem siromašna 
kao i On. 

4. Nalazila sam toliko nepovoljnosti u posjedu imetka i gledala sam toliko 
uzroka za nemir i rastresenost, te sam se samo prepirala s učenjacima. 

Pisah o tom redovniku dominikovcu, koji nam je pomagao. 148 On mi posla 
puna dva arka prigovora i bogoslovskih razloga, da ne činim toga. Ujedno 
spomenu, da je to mnogo proučavao. Odgovorim mu, da se neću okoristiti 
njegovim bogoslovljem, da se posve savršeno ne odazovem svome pozivu i 
zavjetu siromaštva, što sam ga položila, i savjetima Kristovim. U tom slučaju 
da mi on sa svojom učenošću iskazuje malo milosti. Kad bih našla koga, da 
mi pomogne, veoma bih se razveselila. U tom me i mnogo podupirala ona 
gospođa, što sam bila kod nje. 149 Neki mi odmah na početku rekoše, da im 
se to čini dobro. No kad kasnije više promozgaše, nađoše u tom toliko 
neprilika, te me stadoše svojski nagovarati, neka toga ne činim. Ja im 
odvratih, kad oni tako brzo mijenjaju svoje mnijenje, da ću seja držati 
prvoga. 

5. Ona gospođa nije još bila vidjela svetoga brata Petra Alkantarskog. U 
to se vrijeme svidje Gospodinu, te Brat dođe u njezinu kuću. On je veoma 
volio siromaštvo i toliko ga je godina držao, pa je dobro znao bogatstvo, što 
je u njemu. On mi pomože uvelike i naloži mi, neka nikako ne odustanem, 
van napredujem u svojem naumu. On je dobro znao iz dugog iskustva, pa 
me je mogao najbolje svjetovati. Stoga odlučih, da ću se držati njegova 
savjeta i mnijenja te neću tražiti drugih. 150 

6. Jednoga dana preporučih svoj naum usrdno Bogu. Gospodin mi reče, 
neka nikako ne odustanem, već neka osnujem samostan siromašan, jer je to 
volja njegova Oca i njegova, a On će mi pomagati. To se desi u velikom 
zanosu i ostavi u meni takve učinke, te nikako ne mogoh posumnjati, da mi 
je Bog govorio. Drugi put mi reče, da je u prihodu smetnja, te štošta drugo u 
pohvalu siromaštva, i zajamči mi, ko služi njemu, da mu neće ponestati (što 
je) potrebno za život. A ja se, kako rekoh, nisam nikad bojala te nestašice. 

148 O. Ibanjezu, koji je bio u Trianosu kao što je Svetica označila a gl. XXXIII. 

149 Dna Lujza de Cepeda. 

150 Osim toga ima list, što ga je Svetica napisala 14. IV. 1562. U njemu 
uvelike hvali i slavi siromaštvo. 



Gospodin preokrenu srce i presentatu, 151 t.j. onom ocu dominikovcu, što 
spomenuh, da mi je pisao, neka ne osnivam samostana bez prihoda. Ja sam 
bila vrlo zadovoljna, kad sam to razumjela i dobila takvo mišljenje. Činilo mi 
se, da imam sve bogatstvo na svijetu, kad odlučih, da ću živjeti za ljubav 
Božju. 

7. U to me vrijeme moj provincijal 152 riješi pod posluhom naložene 
dužnosti, da boravim ovdje i prepusti mi na volju, da odem, ako mogu, ili 
ostanem još neko vrijeme. Onda je imao biti izbor u mojem samostanu, a 
mene obavijestiše, da mnoge redovnice kane meni dati službu starješice. No 
već je sama pomisao na to bila za me takva velika muka, te mi je bilo lakše 
odlučiti, da ću radije pretrpjeti svaku muku za Boga. Na to se nisam nikako 
mogla nagovoriti. Jer je s tom službom radi velikoga broja redovnica bio 
spojen velik trud. I zbog drugih uzroka nisam bila sklona toj ni ikakvoj službi, 
već sam sve vazda odbijala. Usto mi se to činilo veoma opasno po savjest. 
Zato proslavih Boga, što nisam ondje. Pisah svojim prijateljicama, neka 
meni ne daju glasa. 

8. Bijah veoma zadovoljna, što se ne nalazim u onoj buci. No Gospodin mi 
reče, neka nikako ne oklijevam već nek idem. Želim križ, pa mi se ondje 
sprema dobar. Neka ga ne odbijam od sebe, van pođem srčano. On će mi 
pomagati. Samo neka idem odmah. Ja sam se veoma mučila i samo plakala. 
Mislila sam, da je onaj križ to, što ću biti starješica. A kako rekoh, nisam se 
nikako mogla uvjeriti niti sam nalazila razloga, da bi to bilo dobro za moju 
dušu. Saopćih to svome ispovjedniku. 153 On mi naloži, neka nastojim odmah 
otići, jer je jasno, da je to veća savršenost. No jer je velika žega, da mogu 
ostati još koji dan, eda mi ne naudi put. Dosta je, dođem li onamo na izbor. 
No Gospodin bijaše naredio drugačije, pa moradoh učiniti. Spopade me 
naime veliki nemir, pa ne mogoh moliti. Pričini mi se, da ne radim ono, što 
mi je Gospodin naložio, pa ovdje živim po svojoj volji i uživam, a neću da se 
prihvatim nikakva truda. (Pričini mi se), da je sve — pouzdanje u Boga — 
samo u riječima. Ta mogu biti ondje, gdje je veća savršenost, pa zašto bih 
propuštala? Umrem li, pa umrijet ću. Usto mi bijaše duša potištena. I 
Gospodin mi oduže svaki užitak u molitvi. Napokon mi je muka bila tako 
velika, te zamolim onu gospođu, neka me izvoli otpustiti, jer mi je 
ispovjednik naložio, nek idem, kad je vidio, kako mi je. I njega je Bog poticao 
kao i mene. 

9. Gospođi bijaše vrlo teško, što je ostavljam, a to bijaše za me druga 
muka. Ta stajalo ju je toliko muke, dok me je nakon tolikih molba i prošnja 
ishodila od provincijala. Najteže joj je bilo pristati na moj odlazak, jer ga je 
vrlo bolno osjećala. No bila je vrlo bogobojna. A ja joj rekoh, da tim može 
iskazati veliku službu Bogu, i mnogo drugih stvari. Nabacih joj i nadu, da ću 
je možda opet posjetiti, te ona pristade s velikom mukom. 

10. Meni nije već zadavao muke rastanak s njom, jer sam upoznala, da je 
to veća savršenost i korisno za službu Božju. Zato radost, da mogu ugoditi 
Bogu, prevlada bol zbog rastanka s onom gospođom, koju sam gledala 

151 Taj naslov daje Svetica o. Ibanjezu. U Redu sv. Dominika presentat 
odgovara licencijatu. 

152 . O. Anđeo Salazar ovlasti Sveticu, da se vrati iz kuće gđe Lujze u 
samostan Utjelovljenja u Avili te pribiva izboru priorice 

153 Bio je onda o. Pedro Domenech isusovački rektor u Toledu. 



onako tužnu i žalosnu, te s drugima, kojima sam mnogo dugovala. Naročito 
mi je bio težak rastanak s mojim ispovjednikom, svećenikom iz Družbe 
Isusove, 154 s kojim mi je bilo vrlo dobro. No što sam više gledala, gdje gubim 
utjehu radi Gospodina, više mi je zadovoljstvo davao taj gubitak. Nisam 
mogla razumjeti, kako je to, jer sam jasno gledala dvije opreke: radovala 
sam se, tješila i veselila onome, što me je tištilo u duši. Bila sam (kod one 
gospođe) utješena i mirna, a imala sam prilike, da mnogo sati obavljam 
molitvu. A sad vidjeh, da u neku srcem u oganj, jer mi je Gospodin rekao, da 
idem nositi teški križ, premda onda nisam mislila, da je onako težak, kao što 
vidjeh poslije. A ipak otputovah veselo goreći od želje, da odmah srnem u 
borbu. Gospodin je želio, da se borim, pa je zato Njegovo Veličanstvo dalo 
srčanost i stavilo je u moju slabost. 

11. Kako rekoh, nisam mogla pojmiti, kako to može biti. Pade mi na um 
ova poredba: Kad bih imala dragulj ili drugu stvar, koja me uvelike raduje, 
pa dogodice doznala, da je želi osoba, koju ljubim više nego sebe i više 
želim njoj ugoditi nego sama uživati, veoma bih se radovala, kad bih ostala 
bez njega (užitka), što mi je uzrokovao posjed (dragulja), samo da uzmogu 
obradovati onu osobu. A jer ta radost, što nju zadovoljavam, nadmašuje 
samu moju radost, nestaje muke, što mi uzrokuje nestašica onoga dragulja 
ili onoga što ljubim, i gubitak radosti, kojom me je radovao (dragulj ili ono 
drugo). Sve da sam se i htjela žalostiti videći, gdje ostavljam osobe, koje su 
bolno osjećale rastanak sa mnom, jer sam već po naravi tako zahvalna, pa 
bi to u drugo vrijeme dostajalo, da se i te kako pojedam, sada se ne bih bila 
mogla pojedati. 

12. Bilo je prijeko potrebno, da ne kasnim više ni dan radi posla, koji se 
ticao osnutka ove blagoslovljene kuće. Ne znam, kako bi se taj posao bio 
mogao dokončati, da sam onda dulje ostala. O veličino Božja! Često se 
čudim, kad to promišljam, pa vidim, kako mi je osobito htjelo pomoći 
Njegovo Veličanstvo, da se napokon uredi taj zakutak Božji. Jer držim, da je 
zakutak i stan, u kojem se naslađuje Njegovo Veličanstvo. I stoga se čini, da 
je Njegovo Veličanstvo izabralo duše te ih dovelo u njega, pa ja živim u 
njihovom društvu veoma, veoma postiđena. Ta ja ne bih znala ni zaželjeti 
takve duše za ovu svrhu u takvoj tjeskobi i siromaštvu i molitvi. A sve 
podnose tako veselo i zadovoljno, te se svaka drži nedostojnom, što je 
zaslužila, da dođe na takvo mjesto. A pogotovu nekoje, što ih je Gospodin 
pozvao iz velike taštine i sjaja svjetskoga, gdje su mogle ostati zadovoljne 
prema svjetskim zakonima. A Gospodin im je ovdje podvostručio radosti, 
tako te jasno upoznaju, da im je dao stotinu za jedno, što su ostavile, pa da 
Njegovu Veličanstvu ne mogu dovoljno zahvaliti. Drugima je promijenio 
dobro u bolje. Mlađima daje jakost i spoznaju, te ne mogu drugo zaželjeti i 
shvataju, da se i s obzirom na vremenite stvari ovdje živi u većem miru, jer 
su se raskrstile na svim zemaljskim stvarima. Onima, što su starije i slabijeg 
zdravlja, daje snagu i već im je dao, da mogu kao i druge snositi ovu 
strogost i pokoru. 

13. O Gospodine moj, kako jasno pokazuješ, da si svemoćan! Ne treba 
tražiti razloga za ono, što Ti hoćeš. Jer Ti nad svaki naravski razum činiš 
stvari tako moguće, te se dobro vidi, da 'treba samo Tebe doista ljubiti i sve 
zbilja ostaviti radi Tebe, da Ti, Gospodine moj, učiniš sve lako. Ovdje se 
može doista reći: da ti činiš prividan trud u zakonu svojem (ps. 93, 20.), jer 


154 El Padre Domenigue«, kaže Gracian u bilješci. 



ga ne vidim, Gospodine, i ne znam, kako je tijesan put koji vodi k Tebi (Mat. 
7, 14.). Znam, da je to kraljevski put, a ne uska staza; put, kojim svak ide 
sigurno, ko krene njim. Veoma su daleko gudure i hridine, gdje bi se mogao 
sunovratiti; jer su daleko grešne prilike. Stazom, i to opasnom stazom i 
uskim putem zovem onaj put, gdje je s jedne strane preduboki ponor, a s 
druge hridina. Prije nego se putnici ogledaju, survaju se i smrve. 

14. A ko tebe zbilja ljubi, Dobro moje, ide sigurno širokim i kraljevskim 
putem, daleko od svakog ponora. Ako samo malko posrne, Ti mu, 
Gospodine, daješ ruku. Nije dosta jedan pad, a ni mnogo njih, da propadne, 
ako ljubi Tebe, a ne svjetske stvari. Ide dolinom poniznosti. Ne mogu 
pojmiti, zašto se ljudi boje krenuti putem savršenosti. Neka Gospodin u 
svojoj dobroti dade, te razumijemo, kako je lažna sigurnost u tako očitim 
opasnostima, kao što je onda, kad idemo za svjetinom, a kako je prava 
sigurnost, kad nastojimo što više napredovati putem Božjim. Uprimo oči u 
Njega, pa se ne bojmo, da će zaći ovo Sunce Pravde i ostaviti nas, da idemo 
u mraku tako, te bismo propali, ako mi prije ne ostavimo Njega. 

15. Ne bojimo se ići između lavova, koji se čine, da bi svaki htio otrgnuti 
komad od nas. To su časti, naslade i slične radosti, kako ih svijet naziva. A 
ovdje, čini se, uzrokuje zloduh, te se boje i gamadi. Čudim se tisuću puta, a 
deset tisuća puta bih htjela gorko zaplakati te glasno doviknuti svim ljudima 
i objaviti im njihovu veliku sljepoću i moju zloću, kad bi to bilo koliko 
koristilo, da im otvorim oči. Neka im ih otvori svojom milošću Onaj, koji sve 
može, i neka dopusti, da moje opet oslijepe. Amen. 



GLAVA XXXVI. 


Nastavlja započeto gradivo i pripovijeda kako je odlučeno i kako je osnovan ovaj 
samostan slavnoga su. Josipa. Nabraja velike prigovore i progone, što ih je 
podnijela nakon oblačenja redovnica, pa velike tegobe i napasti, što ih je 
pretrpjela. Kako ju je Gospodin iz svega izbavio s pobjedom na svoju hvalu. 

1. Odoh iz onoga grada. 155 Putovah vrlo zadovoljna i odlučili podnijeti sve 
sasvim dragovoljno, što se svidi Gospodinu da mi pošalje. Iste noći, kad 
dođoh u ovo boravište, stiže iz Rima i neka punomoć i Breve za osnutak 
samostana. Začudih se, a začudiše se i svi oni, što su znali, kako je 
Gospodin požurivao moj povratak, kad vidješe, kako je to bilo potrebno i 
kako me je Gospodin povratio baš u pravo vrijeme. Nađoh naime ovdje 
biskupa i sv. brata Petra Alkantarskoga, te drugog viteza, koji je bio veliki 
sluga Božji, 156 u čijoj je kući stanovao onaj sveti čovjek, jer su u njega 
nalazili vazda zaštitu i stan. 

2. Njih obojica nagovorile biskupa, neka uzme novi samostan pod svoju 
vlast. 157 Nije to bila mala stvar, jer je samostan bio siromašan. Ali je bio 
veoma sklon onima, što je vidio da su tako odlučili služiti Bogu. Stoga 
pristade odmah, da će ga zaštićivati. Sveti starac odobri (pothvat) i 
preporuči živo na sve strane, da nam pomognu. Stoga je zapravo on sve 
učinio. Da ne dođoh baš u zgodan čas, kao što već rekoh, ne mogu pojmiti, 
kako bi bio mogao uspjeti pothvat. Jer je ovaj sveti čovjek ostao ovdje malo, 
mislim samo osam dana, a i onda vrlo bolestan. Malo poslije toga uze ga 
Gospodin k sebi. 158 Čini se, da ga je sačuvalo Njegovo Veličanstvo, dok ne 
svrši ovaj posao, jer je bio veoma boležljiv već dugo, ne varam li se, više od 
dvije godine. 

3. Sve se radilo u najvećoj tajnosti. Da nije bilo tako, ne znam, bi li se bilo 
dalo što učiniti, jer je puk bio veoma protivan, kako se pokazalo poslije. 
Gospodin naredi, te oboli jedan moj svak, a njegova žena nije bila 
nazočna. 159 U toj nevolji dopustiše meni, da boravim kod njega. I tako se 


155 Oko početka srpnja ode iz Toleda u Avilu. Ondje nađe Breve, što ga je sv. 
Otac Pio IV. Izdao 7.11. 562. 

156 Čini se, da to nije bio Franjo Salcedo kako se obično tvrdi, već D. Juan 
Blazquez, gospodar Loriane, otac grofa de Uceda, gdje se obično nastanjivao 
sv. Petar Alkantarski, kad je došao u Avilu. 

157 . Nije se tako lako dao skloniti budući prijatelj i dobrotvor Svetičin, da 
odobri i dopusti, što se iskalo. Na molbu sv. Petra Alkantarskoga posjeti u 
Utjelovljenju sv. M. Tereziju. Kad se svrši posjet, dogodi se g. biskupu ono, 
što i gotovo svima, koji su se razgovarali sa slavnom Obnoviteljicom, a prije 
bili loše obaviješteni. On se posve promijeni i odluči, da će u svemu, 
kolikogod uzmogne, pogodovati novom samostanu, o kojem se radilo. 

158 Kako je već rečeno, umrije 18. X. 1562. u Arenas, Avila. 

159 D. Juan de Ovalle, koji dođe u Toledo, da obavijesti Sveticu, što se sve 
učinilo u kući, koja je imala biti prvi samostan Bosonogih. Naumi se odmah 
vratiti u Albu, gdje mu je boravila žena Dna Juana. Vraćajući se iz Toleda 
oboli u Avili. Kad se vrati sv. Terezija, dopustiše joj starješine, da ga 
posjećuje. Bila je Božja ruka u tom izlasku sv. Terezije iz samostana, jer je 



dogodi, te se ne doznade ništa. Neke osobe naslutiše nešto, ali ne 
povjerovaše. Bilo je čudno, da bolest (moga svaka) nije trajala dulje, nego je 
trebalo za posao (osnutak samostana). A čim zatreba da ozdravi, te ga već 
ne moram dvoriti i ostavim kuću, dade mu Gospodin odmah zdravlje, tako 
te se i sam divio. 

4. Bilo je dosta posla. Moradoh govoriti sad s ovim sad s onim, eda biskup 
primi osnutak. Moradoh dvoriti bolesnika, a usto nadzirati radnike, eda se 
kuća što prije dovrši i pretvori u samostan. A trebalo je još mnogo, da se 
dovrši. A moja drugarica 160 nije bila ovdje. Činilo nam se podesnije, da ne 
bude nazočna, eda se sve radi tajni je. Ja sam nastojala radi mnogo razloga, 
da se radi što brže. Jedan je razlog bio, jer sam se svaki čas bojala, da će me 
pozvati u samostan. Bilo je toliko poteškoća, što sam ih imala, te sam 
pomišljala, da je to možda, premda držali, da je još malo, onaj veliki križ, što 
mi je Gospodin nagovijestio da ću trpjeti. 

5. Kad je sve bilo pripravljeno, svidje se Gospodinu, te na dan sv. Bartola 
neke djevice primiše odijelo 161 i bi postavljen Presveti Sakremenat. I 
samostan našega preslavnog oca sv. Josipa bi otvoren sa svom vlašću i 
moću godišta 1562. Ja dadoh odijelo novakinjama i dvije redovnice iz 
našega samostana, koje su slučajno bile izvan samostana. 162 Kuća, koja 
bijaše pretvorena u samostan, bijaše ista ona, u kojoj je stanovao moj svak. 
Kako je rečeno, on ju je bio kupio, da se sav posao može raditi potajnije. Ja 
sam imala dozvolu, da boravim u njoj. A da se ni u čemu ne ogriješim o 
posluh, ništa nisam radila, što ne bi odobrili učenjaci. Oni vidješe, da će 
(ovaj osnutak) biti veoma koristan čitavom Redu, pa mi rekoše, da ga se 
mogu latiti, premda je sve bilo tajno i ja sam pazila, da ne doznaju moji 


tako mogla bolje udešavati sve, što se ticalo nove kuće sv. Josipa, a da 
redovnice ni provincijal ne doznade. O. Ribera kaže, da je D. Juan de Ovalle 
bolovao čitavo vrijeme, što je trebalo sv. Majci boraviti izvan Utjelovljenja, da 
dovrši svoje poslove. D. Juan je razumio, zašto mu Gospođin šalje onu milost. 
I kad je sv. Majka učinila, što je trebalo, reče joj: — Gospođo, već ne treba da 
ja bolujem.« — I odmah mu Naš Gospodin dade zdravlje, a tome se uvelike 
začudi on i svi drugi. 

160 Gđa Guiomaz, koja je onda bila u Toru. 

161 To su bile: Antonija Henao, koja uze ime Antonija od Duha Sv., kći Filipa 
de Arevalo i Elvire de Henao. Duhovni joj je vođa bio sv. Petar Alkantarski. 
Položi zavjet 21. X. 1564. Druga je, Marija de la Paz, rodom iz Ledesrae 
(Salamanke), živjela u kući gđe Guiomaz, gdje je upoznala M. Tereziju. U 
redovništvu se prozva Marija od Križa. Zavjete položi 22. IV. 1565. Uršula od 
Svetaca bijaše treća. Duhovni joj je vođa bio Gašpar Daza, koji je preporuči 
Svetici. Bila je kći D. Martina de Revilla i Marije Alvarez de Arevalo rodom iz 
Avile. Položi zavjete 21. X. 1564. Marija Avilska, četvrta, uze ime Marija od 
sv. Josipa. Bila je sestra Julijana Avilskoga, a položi zavjete 2. VII. 1566. 
Ovlašten od biskupa, obuče ih Gašpar Daza. Obredu je pribivala Svetica i 
sestrična joj Ines Juan i Dona Ana de Tapia, redovnice Utjelovljenja, koje 
poslije postadoše bosonoge. Usto su bili nazočni D. Gonzalo de Aranda, 

Franjo de Salcedo, Ivan de Ovalle i žena mu Ivana de Ahuraada te Julijan 
Avilski. Misio je magister Daza 

162 Donja Ines i Donja Ana de Tapia već prije spomenute. Kad postale 
bosonoge, prozvaše se Ines od Isusa i Ana od Utjelovljenja 



poglavari. Kad bi mi bili rekli, da je to i najmanja nesavršenost, čini mi se, 
da bih bila ostavila (osnutak) tisuću samostana, a kamo li jedan. To je živa 
istina. Željela sam živo novi samostan, da se odlučim od svega te živim 
savršenije prema svome zvanju i zavjetima i u strožoj klauzuri. Ipak sam to 
željela tako, te bih sve to bila napustila sasvim mirno i spokojno, kao što 
sam učinila i prvi put, kad bih bila upoznala, da se tim više služi Gospodinu. 

6. Bilo mi je, kao da sam u slavi nebeskoj, kad vidjeh, da je postavljen 
Presveti Sakramenat i da su opskrbljene četiri uboge sirote, koje nisu imale 
nikakva miraza, a bile su velike služavke Božje 163 . Na početku naime 
nakanismo primati samo takve osobe, koje bi svojim primjerom napravile 
podlogu, da na njoj nastane željkovana velika savršenost i molitva. Tako je 
dovršeno djelo, za koje sam upoznala, da će biti na službu Gospodinu i na 
čast Reda njegove slavne Majke. A to je bila moja živa želja. Bila je za me i 
velika utjeha, .da je izvršeno što mi je Gospodin toliko nalagao. U ovom je 
gradu bila jedna crkva više, koje prije nije bilo, i to na čast mome ocu, 
slavnom sv. Josipu. Ne kao da bih bila mislila ili sada mislim, da sam ja u 
tom išto učinila. Vazda upoznajem, da je to sve radio Gospodin. A što sam ja 
radila bilo je tako nesavršeno, pa vidim, da me treba više koriti nego mi 
zahvaljivati. No bio je za me veliki užitak, kad sam vidjela, da me je Njegovo 
Veličanstvo upotrijebilo kao sredstvo za tako veliko djelo unatoč mojoj zloći. 

I obuze me tako veliko zadovoljstvo, te bijah kanda sam izvan sebe i zaronih 
duboko u molitvu. 

7. Tri ili četiri sata nakon što se sve svršilo zapodjene zloduh u meni 
duhovnu borbu, koju ću sad opisati. Predoči mi, da sam zlo radila, što sam 
učinila, i da sam radila protiv posluha, jer sam osnovala samostan bez 
naloga svoga provincijala. Mislila sam doista, da mu neće biti po volji, što 
sam samostan podložila biskupu, a njemu ne rekoh prije ništa. No on ga nije 
htio primiti, a ja nisam povrijedila njegova posluha. Zato sam u drugu 
mislila, da on neće za to mnogo mariti. Usto me zloduh izmuči mišlju, hoće li 
biti zadovoljne stanovnice ove kuće u tolikoj klauzuri, hoće li im ponestati 
hrane, pa nije li bilo ludo, što sam došla u ovaj samostan, kad sam već bila 

u drugom. Sve, što mi je Gospodin prije zapovijedao i mnoga odobravanja 
drugih, pa molitve, što sam ih obavljala gotovo neprekidno više od dvije 
godine u ovom poslu: sve je to iščezlo iz moje pameti, kanda nije nikad ni 
bilo. Sjećala sam se samo svoga mnijenja. Usto su bile onda u meni 
obustavljene sve kreposti pa i vjera, a ja nisam imala snage da i jednu vršim 
i branim se od toliko udaraca. 

8. Osim toga mi je predočivao zloduh, kako se usuđujem zatvoriti u tako 
tijesnoj kući s toliko boljetica i provoditi život u tolikoj pokori, a ostavila sam 
tako prostranu i udobnu kuću, gdje sam vazda bila zadovoljna i imala toliko 
prijateljica. A možda redovnice ovdješnje (kuće) neće biti po mojem ukusu. 
Naprtila sam sebi previše, pa ću možda i očajati. A možda je za tim išao 
zloduh, da mi otme mir i spokojnost, te se tako uznemirena ne mognem 
baviti molitvom i upropastim svoju dušu. Takve mi je tlapnje najednom 
predočio zloduh, te nije bilo u mojoj vlasti, da mislim što drugo. Usto dođe i 
žalost i tama i duševna pomrčina, koje ne mogu opisati. Kad vidjeh, kako mi 
je, pođoh u pohode Presvetom Sakramentu. Ali se ni Njemu ne mogoh 

163 Unatoč tome donese Antonija od Duha Svetoga 17000 maraveda 
milostinje, a Uršula od Svetaca 300 dukata, kako se vidi iz Knjige Zavjeta 
Bosonogih sv. Josipa. 



preporučiti. Čini mi se, da sam bila u stisci kao čovjek, koji se bori sa smrću. 
Nisam se usudila ni s kim o tom govoriti, jer nisam imala ni određenog 
ispovjednika. 

9. Oh Bože moj, kako je bijedan ovaj život! Nema stalnog zadovoljstva i 
ništa nije bez promjene. Malo prije mi se činilo, da svoga zadovoljstva ne bih 
zamijenila ni s kakvim na zemlji. A sad me je uzrok toga zadovoljstva mučio 
tako, te nisam znala, što da radim. Oj kad bismo pozorno promatrali 
događaje svoga života! Svak bi naskoro vidio iz iskustva, da ne treba držati 
do njegove radosti ni žalosti. Zaista mi se čini, da je to bio jedan od 
najokrutnijih časova što sam pretrpjela u mojem životu. Čini se, da je moj 
duh slutio, koliko mi još treba trpjeti. A sve to nije bilo tako bolno kao ovo, 
da je dulje potrajalo. Ali Gospodin ne ostavi svoje bijedne sluškinje, da dugo 
trpi. Nikada me ne ostavi u mojim nevoljama bez pomoći, pa tako ni sada. 

On mi dade malo svjetlosti, te mogoh upoznati istinu i vidjeti, da me 
napastuje zloduh, koji me je htio zastrašiti svojim lažima. Sjetih se opet 
tvrdih odluka, da ću služiti Gospodinu i želja, da trpim za Njega. I pomislih, 
ako se to ima izvršiti, da ne smijem tražiti svoga mira. Bude. li muka, eto i 
zasluga. Snađe li me nezadovoljstvo, pa ga podnosim, da služim Bogu, služit 
će mi mjesto čistilišta. Pa čega da se bojim? Željela sam patnje, pa evo mi ih 
dosta. A što se više opire (narav), veći je dobitak. A zašto da klonem duhom 
u službi onoga, kojemu toliko dugujem? Ojačah se i uvelike prisilih tim i 
takvim razmatranjem te obećah pred Presvetim Sakramentom, da ću učiniti 
sve, što uzmognem, ne bih li dobila dozvolu, da se preselim u ovu novu 
kuću (sv. Josipa u Avili). A uzmognem li mirne savjesti, da ću obećati 
klauzuru. 

10. Kad to učinih, pobježe odmah od mene zloduh. Ostadoh mirna i 
zadovoljna, pa tako bijah i ostadoh svagda. Sve što se obdržava u ovoj kući: 
zapor, pokora i sve ostalo, čini mi se izvanredno slatko, i premalo. A 
zadovoljstvo je tako preveliko, te kadikad pomislim, može li se na zemlji 
izabrati, što bi bilo ugodnije. Ne znam, je li to uzrok, da sam zdravija nego 
ikad, ili mi možda Gospodin daje svu utjehu, jer je pravo i potrebno, da 
radim što i sve druge, pa hoće da uzmognem to raditi, ako i mukom. Ali se 
čude svi, što poznaju moje bolesti, da to mogu. Blagoslovljen bio Onaj, koji 
sve to daje i s čijom se moću sve može. 

11. Veoma se izmorih ovom borbom. Ipak sam se rugala zloduhu, jer sam 
jasno vidjela, da je on (začetnik). Držim, da je to dopustio Gospodin. Nikad 
naime u više od 28 godina ni jedan tren ne znadoh, kakvo je nezadovoljstvo, 
da redovnica bude redovnicom. A (Gospodin htjede), da shvatim, kakvu mi 
je veliku milost iskazao i od kakve me je muke izbavio. A usto (je htio), da 
se ne čudim, vidim li koju (nezadovoljnu), van da je požalim i utješim. Kad je 
sve to minulo, htjedoh poslije jela malko počinuti. Gotovo cijelu noć nisam 
počivala, a već i više noći prije, jer sam se dan i noć trudila i mučila i 
brinula. Međutim se dozna u mojem samostanu i u svem gradu, što se 
dogodilo. I nastade velika vika s razloga, što ih već spomenuh, a čini se, da 
su donekle bili opravdani. Starješica mi odmah pošalje nalog, da se smjesta 
vratim natrag. 164 Poslušam njezin nalog, ostavim svoje redovnice veoma 
žalosne i odem odmah. Vidjeh dobro, da me čekaju velike nevolje. No posao 

164 Kaže o. Gracian u svojim bilješkama, da je ta starješica bila Dna lsabela 

Avilska. No prema našem se računu zvala Dna Marija Cimbron, izabrana 12. 

VIII. 1562. Toga je dana prestala služba Dne lsabele Davila ili de Avila. 



je bio svršen, pa nisam razbijala glave. Pomolim se i preporučim Gospodinu, 
neka mi bude u pomoći, i mome ocu sv. Josipu, neka me opet dovede u 
svoju kuću, te mu prikazah ono, što ću podnijeti. I veoma zadovoljna, što mi 
se nudi učiti, da mogu trpjeti za Njega i da mu mogu služiti, pođem na put. 
Držah, da će me odmah baciti u tamnicu. 165 No čini mi se, da bi mi to bilo 
dalo mnogo zadovoljstva, jer ne bih ni s kim govorila i malko bih se odmorila 
u samoći. To mi je trebalo, jer me je izmorio toliki saobraćaj s ljudima. 

12. Kad stigoh i ispričah se starješici, ona se malko umiri. A sve se 
redovnice obratiše na provincijala. 166 da dođe te se čitav spor riješi pred 
njim. Kad on dođe, pođem pred sud, i to veoma zadovoljna, da ću nešto 
trpjeti za Gospodina. U ovom slučaju nisam mogla naći ništa, čim bih se 
ogriješila o Njegovo Veličanstvo ili o svoj Red. Naprotiv sam se trudila iz 
petnih žila, da Red pomnožim, pa bih zato bila rado i umrla. Sva je moja 
želja išla za tim, da se izvršuje (Pravilo) najsavršenije. Sjetih se onoga suda, 
gdje se sudilo Kristu, pa vidjeh, da prema njemu moj nije bio ništa. 

Priznadoh svoj grijeh, kao da sam veoma mnogo skrivila. A tako se i činilo 
onome, koji nije poznavao ove razloge. Provincijal mi dade strogi ukor, ako i 
ne onako oštro, kao što je iziskivao prekršaj i optužbe, što su mnogi iznosili 
provincijalu. Ja se nisam htjela opravdavati, jer sam se na to već bila 
odlučila. Zamolili samo (provincijala), neka mi oprosti i kazni me te neka mi 
ne bude neprijazan. 

13. Vidjela sam dobro, u nekim su me stvarima odsuđivali nevinu. Jer su 
iznosili, da sam osnovala samostan, samo da dođem do ugleda, da se govori 
o meni i tome slično. No u drugim su stvarima, razabrah jasno, govorili 
istinu, to jest da sam gora od drugih, da nisam obdržavala velike redovne 
stege, što se obdržava u onoj kući, pa kako mislim obdržavati u drugom 
samostanu sa strožom stegom, da sablažnjujem puk i izmišljam novotarije. 
Ništa me nije smućivalo ni žalostilo, premda sam pokazivala, da sam 
žalosna, eda se ne pričini, da ne marim za ono, što mi govore. Napokon mi 
naloži provincijal, da se ispričam pred redovnicama, pa to i moradoh učiniti. 

14. U sebi sam bila mirna, a Gospodin mi je pomagao. Zato se opravdah 
tako, te provincijal ni drugi nazočni nisu imali razloga, da me odsude. Poslije 
se razgovorih s provincijalom nasamo jasnije. On se posve zadovolji i obeća 
mi, ako se sve dobro razvije i grad smiri, da će mi dopustiti, te se vratim u 
svoj samostan. Jer je uzrujanost u svem gradu bila zbilja veoma velika, kao 
što ću sada pripovijedati. 

15. Dva ili tri dana nakon osnutka samostana sakupiše se neki gradski 
vijećnici i suci i kaptol te izjaviše složno, da se nikako ne smije pristati na 

165 Prema toj slutnji Svetičinoj, što je donekle potkrepljuje ne baš čvrsta 
predaja samostana, doumiše neki, da je M. Terezija navečer 24. VIII. 1562. 
bila nekoliko sati u zatvoru Utjelovljenja, čini se, da je to bez ikakvog osnova. 
Svetičina je sestrična Marija Krstiteljica živjela onda u samostanu. Ona kaže, 
da je njezina tetka tako lijepo, milo i rječito razložila svoj postupak, te je 
starješica pristala i dala joj vrlo dobru večeru (Memor. Histor. 1. R. n. 101.). 
Prije nego će Svetica poći u novi samostan, kaže Julijan Avilski: »pomoli se 
Presvetom Sakramentu i preporuči mu one nove biljke te ih preporuči i izruči 
Bogu i gospodinu sv. Josipu i pode u Utjelovljenje, a ja s njom kao štitonoša i 
kapelan« (Vida de S. Tereresa. II. c. VII.) 


166 O. Anđela de Salazar. 



novi osnutak, jer bi tim očito trpjelo opće dobro. Treba ukloniti presveti 
Sakramenat (iz samostana) i ne smije se nipošto dopustiti, da se razvija 
dalje (samostan). Pozvaše sve Redove, neka pošalju na sastanak svaki po 
dvojicu učenjaka, da ih upitaju, što misle o tom. Neki su od njih šutjeli, neki 
odsuđivali. Napokon uglaviše, da se mora odmah dokinuti. Samo jedan 
presentat iz Reda sv. Dominika nije bio protivan samostanu, nego se 
protivio, da samostan bude siromašan. 167 On reče, da se ta stvar ne može 
riješiti tako na laku ruku. Treba je dobro prosuditi. A zato ima vremena. To 
je biskupov posao. Navede i druge takve razloge. To je i te kako koristilo. 

Bila je sreća, da se u ovoj bjesnoći nisu odmah latili posla. Rasprava se 
napokon završila onako, kako je Gospodin htio, jer su svi malo mogli protiv 
njegove volje. Oni su iznosili svoje razloge i odavali dobru vjernost, pa nisu 
vrijeđali Boga. A uzrokovali su mnogo stradanja meni i svima, koji su se 
zauzimali za osnutak. Bilo ih je nekoliko, ali su pretrpjeli mnogo progona. 

16. Narod je bio tako uzrujan, te se nije govorilo o drugom, a mene su svi 
odsuđivali. Sad su trčali k provincijalu, sad u moj samostan. Ja nisam 
razbijala glave zbog onoga, što su o meni govorili, kanda nisu ništa ni 
govorili. Samo sam se bojala, da će mi dokinuti samostan. To me je veoma 
peklo. Usto sam gledala, gdje gube povjerenje oni, što su mi pomagali, i 
mnogo moraju trpjeti. A što se o meni govorilo, još me je više veselilo. Da 
sam imala tvrđu vjeru, ne bih se bila ni malo uzrujavala. No nedostatak je 
bilo čega u jednoj kreposti dostatan, da uspava sve. Zato sam se veoma 
pojedala ona dva dana, dok su se u narodu držale spomenute skupštine. A 
kad sam se vrlo izmorila, reče mi Gospodin: Ne znaš li, da sam moćan? 

Zašto se bojiš? I zajamči mi, da se samostan neće dokinuti. To me veoma 
utješi. Obavijestiše Kraljevski Savjet, pa dođe nalog, da se pošalje izvještaj, 
kako se sve dogodilo. 

17. Sad se započe velika parnica. Neki iz grada pođoše na dvor, pa 
moradoše poći neki i u ime samostana. No nisam imala novaca pa nisam 
znala, što da radim. Ali se poskrbi Gospodin, te mi o. provincijal nikad ne 
zabrani, da se ne zauzimljem za samostan. On je takav prijatelj svake 
kreposti, pa ako mi i nije pomagao, nije se htio ni protiviti pothvatu. Nije mi 
dopustio, da se vratim u samostan, dok ne vidi, kako će se sve svršiti. One 
su služavke Božje bile osamljene, pa sa više radile svojim molitvama nego ja 
svojim poslovanjem, premda je trebala velika marljivost. Gdjekad se činilo, 
da je sve propalo. Pogotovu dan prije nego će doći provincijal, kad mi naloži 
starješica, da se ne uplićem ni u što, to jest da se okanim svega. Utekoh se 

k Bogu i rekoh mu: »Gospodine, ova kuća nije moja. Načinjena je za Te. Sad 
se niko ne zauzimlje za nju, pa neka se zauzme Tvoje Veličanstvo«. Ostadoh 
mirna i bez ikakve muke, kanda me zamjenjuje cio svijet. I odmah držah, da 
je djelo zajamčeno. 

18. Svećenik, 168 revni sluga Božji i prijatelj svake savršenosti, koji mi je 
vazda pomagao, pođe na dvor, da se zauzme za pothvat, i podnese mnogo 


167 O. Dominik Banjez. Na rubu izvornika napisa o. Banjez: »Bilo je to g. 1562. 
pri svršetku kolovoza. Ja se nađoh ondje i rekoh to mnijenje, Fr. Domingo 
Banes. A dok ovo potvrđujem 1575. 2. V. već je ova majka osnovala 9 
samostana s velikom stegom«. Dobro je spomenuti, da je poput Banjeza 
mislio i opskrbnik. (Julian de Avila, Vida de S. Teresa, c. VI II.) 

168 M Gonzalo de Aranda, kako se veli. 



truda. I onaj sveti vitez, što sam ga već spominjala, učini u ovom slučaju 
vrlo mnogo i pomože na svake ruke; pretrpje mnogo muka i progona, a 
svagda mi bijaše u svemu otac, pa je i sada. A onima, što su nas podupirali, 
uli Gospodin takvu gorljivost, te je svaki od njih ovu stvar uzeo tako pod 
svoju, kanda se radi o njihovoj časti i poštenju. A nije ih se ticalo više, van 
toliko, što su mislili, da se tim služi Gospodinu. Očito se pokazalo, da 
Njegovo Veličanstvo pomaže onom svećeniku i magistru, što sam ga već 
spominjala, a bio je među onima, koji su nam uvelike pomagali. Njega je 
biskup bio poslao sa svoje strane na veliku skupštinu, što se držala. Bio je 
sam protiv svih. Napokon ih utoli predloživši im neka sredstva. To bijaše 
dosta, da se uspregnu. Ali ih ne mogaše odvratiti, da ne stave opet odmah 
život na kocku, štono riječ, eda djelo unište. Ovaj spomenuti sluga Božji 
bijaše onaj isti koji je dao haljine novakinjama i postavio Presveti 
Sakramenat, pa je morao trpjeti mnogo progona. 169 Ta borba potraja gotovo 
po godine. No bilo bi preopširno potanko opisivati sve velike nevolje, što nas 
snađoše. 

19. Ja sam se čudila, što je zloduh radio protiv slabih žena i kako su svi 
protivnici mogli misliti, da bi moglo nauditi toliko gradu samih dvanaest 
žena sa starješicom, jer ih više ne smije biti, a s tako strogim životom. Kad 
bi bila šteta ili zabluda, bila bi za njih same (redovnice). No ne vidim, kakva 
bi šteta mogla zadesiti grad. A oni su ih nalazili toliko, te su se opirali mirne 
savjesti. Da, dođoše i rekoše, bude li samostan imao dohodaka, da će ga 
trpjeti, pa neka se sve dalje razvija. Ja sam bila već umorna gledajući muku 
onih svih, što su mi pomagali, više od svoje muke, pa mi se činilo, da ne bi 
bilo zlo, kad bih dopustila dohotke, dok se primire ljudi, a kasnije ih 
dokinula. Kako sam zla i usavršena, pomišljala sam kadikad, da to možda 
hoće Gospodin, jer bez toga ne možemo nikako dokrajčiti. I već htjedoh 
sklopiti takav sporazum. 

20. Već su pregovori bili započeti i ugovor se imao sklopiti. Noću mi prije 
toga reče Gospodin, dok sam obavljala molitvu, neka to ne radim. Stanem li 
jednom primati dohotke, neće nam kasnije dopustiti, da ih se odreknemo. I 
više drugih stvari. One mi se iste noći ukaže i sveti brat Alkantarski, koji već 
bijaše umro. A prije nego će umrijeti pisao mi, da poznaje protivnost i 
progon, što ga podnosim, pa se veseli, što je samostan osnovan uz taki 
otpor. 170 To je znak, da će se Gospodinu veoma mnogo služiti u tom 
samostanu, kad se zloduh toliko napreže, da osujeti djelo. Neka stoga 
nikako ne pristanem, da dobiva prihode. Tako me je nagovarao dva ili tri 

169 Gašpar Daza, koji je branio Sveticu i na jednoj sjednici Avilskoga Vijeća. 

170 Marni životopisac sv. Petra Alkantarskoga Marchese piše, da je Svetac 
nekoliko dana prije smrti u Arenas napisao pisamce sv. Tereziji po Gašparu 
Dazi. On ga je bio došao posjetiti i donio pismo Franje de Salcedo, koji mu je 
opisao oporbu u Avili protiv osnutka sv. Josipa i otpor protiv posvemašnjega 
siromaštva. Ribera kaže govoreći o jednom spisu sv. Petra Alkantarskoga: 
»Vidjeh i pismo, što ga je pisao Majci Tereziji od Isusa prošloga rujna. Pismo 
je široko samo četiri prsta, baš koliko je trebalo za ono, što je imao napisati. 
Naslov glasi: »Prevelikodušnoj i prepobožnoj Gđi, gđi Tereziji de Ahumada u 
Avili, koju neka Naš Gospodin učini sveticom«. (Vida 1. 1. c. XVII.) Ponizni se 
sin sv. Franjo nije dao nikako skloniti, da pripusti ikakav imetak u novom 
samostanu. On je dao čvrsti poduporanj svetoj Osnivačici i njezinu naumu da 
ne ublaži, već zasladi. 



puta u listu dodajući, učinim li tako, da će se sve uraditi po mojoj želji. Već 
ga prije vidjeh dva puta nakon njegove smrti i veliku slavu, u kojoj je sjao. 
Zato se ne prestraših, van se veoma obradovah. Svagda mi se ukazivao u 
preobraženom tijelu, pun velike slave, pa je i mene obasjavala prevelika, 
kad sam ga gledala. Sjećam se, da mi je prvi put, kad ga vidjeh, ocrtao 
veliku radost, stoje uživa. Među ostalim mi reče: »Srećna je bila pokora, što 
sam je vršio pa mi je pribavila ovoliku nagradu!« 

21. No čini mi se, da sam o tom već ponešto kazala (v. gl. XXVII.), 
spominjem samo, da se ovaj put pokazao te mi samo rekao, da nikako ne 
smijem primiti dohodaka i (dodao) zašto neću da poslušam njegova savjeta. 
Nato je odmah iščeznuo. Ja se prestravih. Sutradan rekoh sve, što mi se 
desilo, onom vitezu, komu sam se u svemu utjecala, jer je on u tome najviše 
radio. Izjavih mu, da neću nikako pristati na pogodbu, da se dobivaju 
prihodi, pa neka se parnica razvija dalje. On je u tom bio mnogo čvršći od 
mene, pa se veoma razveselio. Kasnije mi reče, da se veoma nerado upustio 
u pogodbu. 

22. Kad je sve bilo već u dobrom toku, eto ti opet nekoga, koji je revno 
služio Bogu i prožet bio dobrom gorljivošću. On predloži, neka se ta stvar 
preda u ruke učenjacima. S njim se složiše i neki od onih, što su mi 
pomagali, pa zapadoh u veliki nemir. Taj je zamršaj zamrsio zloduh, pa ga je 
bilo najteže od svih razmrsiti. 171 U ovomu mi pomože Gospodin. Ne može se 
sve ukratko opisati dobro, što se radilo u dvije godine, otkad je ova kuća 
započeta pa dok nije dovršena. A najteža je bila prva polovica prve godine i 
posljednja polovica. 

23. Kad se grad malko primiri, zauze se za stvar veoma vješto onaj otac 
presentat dominikovac (o. Ibanjez), koji nam je pomagao. Nije on više 
boravio ondje, ali ga Gospodin dovede ovamo baš onda, kad nam je njegova 
nazočnost bila veoma korisna. I činilo se, da ga je Njegovo Veličanstvo 
dovelo samo zato. On mi reče kasnije, da nije imao zašto doći, van da je 
slučajno doznao (za našu parnicu). Ovdje ostade, dok je trebalo. Kad je opet 
odlazio, izradi već zgodnim načinom te naš otac provincijal dopusti, da ja i 
još nekoliko sestara pođemo u novi samostan, te ondje obavljamo službu 
Božju i poučavamo one, što su već bile ondje. Činilo se gotovo nemoguće, 
da će u tako kratko vrijeme dati tu dozvolu. Bila je za me najveća radost 
onog dana, kad dođođmo u novi samostan. 172 


171 Ne može se ispitati, ko je nehotice zamrsio taj zamršaj. Ni Gracian ni 
Marija od sv. Josipa ne kažu ništa u svojim primjedbama. Čini mi se odviše 
pustolovno pripisati taj savjet o. Baltazaru Alvarezu, kao što učini D. Miguel 
Mir (S. Teresa t. I. p. 559.). Za tu predmnjevu nema dostatnih podataka. 
Mnogi pristadoše na to mnijenje kao sredstvo, da se pomire oprečne težnje 
jednih i drugih. No ne zna se ničije ime posebno. 

172 Bio je sklon provincijal o. Anđeo Salazar da podupire osnove Svetičine, ali 
zbog nekih poteškoća nije odmah mogao dopustiti, da prijeđe u samostan sv. 
Josipa. Ali napokon dopusti javnom ispravom od 22. kolovozu 1563., da 
ostanu trajno u preustrojenom samostanu Dna Terezija de Ahumada, Marija 
Ordonez, Ana Gomez i Marija de Cepeda. S obzirom na M. Tereziju potvrdi tu 
ovlast nuncij Cribelli u kolovozu 1564. Prema staroj predaji sv. Terezija prije 
nego će konačno prijeći u samostan sv. Josipa posjeti Djevicu Podzemlja u 
San Vincente, ondje se izu i bosa pode u samostan. G. 1836. propadoše 



24. Prije nego uđoh u samostan pođem u crkvu, da se pomolim. Za molitve 
se nekako zanesoh i vidjeh Krista, koji me, pričini se, primi s velikom 
ljubavlju, metnu mi krunicu i zahvali mi na svemu, što sam učinila za 
njegovu Majku. Drugi put smo sve u koru obavljale (unutarnju) molitvu 
poslije Povećernjice. Ja vidjeh Našu Gospu u prevelikoj slavi s bijelim 
plaštem, pod kojim nas je, činilo se, sve zaštićivala. 173 Upoznah, kako će 
visoku slavu dati Gospodin redovnicama ove kuće. 

25. Kad počesmo obavljati službu Božju, i puk postade veoma sklon prema 
ovom samostanu. Bi primljeno više redovnica, a Gospodin stade poticati 
one, što su nas najviše progonili, te nam postadoše veoma skloni i uzeše 
nam davati milostinju. I stadoše tako odobravati ono, što su kudili. Malo po 
malo se sasvim okaniše parnice i i priznaše, da sad vide, e je to djelo Božje, 
jer je Njegovo Veličanstvo htjelo da napreduje uza sve toliko protivljenje. I 
sad nema nikoga, ko bi mislio, da bi bilo bolje, kad bi se osnutak bio 
propustio. Ljudi nas opskrbljuju brižno milostinjom, pa nam je ne treba ni od 
koga iskati, van ih Gospodin potiče, te nam je šalju u kuću. Živimo tako, te 
imamo, što nam treba, a ufam se u Gospodina, da će vazda tako biti. Ta 
redovnica je malo. A budu li činile, što moraju, kako im Njegovo Veličanstvo 
daje milost zato, uvjerena sam, da neće trpjeti oskudice niti će komu biti 
teške ni dodijavati ikomu, jer će se Gospodin za njih skrbiti kao i dosada. 

26. Za me je najveća utjeha, što sam ovdje medu dušama, koje su se tako 
odlučile od svega. Sav im je posao u tom, da shvate, kako će napredovati u 
službi Božjoj. Samoća im je utjeha, a teška im je i sama pomisao na posjete 
vanjskoga svijeta, pa bili to i vrlo blizi rođaci, ako im ne pomažu, da jače 
raspale u njima ljubav prema njihovu Zaručniku. Stoga u ovaj samostan i ne 
dolazi niko, van ko govori o tom. Drugi se ne mile redovnicama ni one 
njima. One ne poznaju drugoga jezika, van koji govori o Bogu. Zato i one ne 
razumiju ni njih ne razumije niko van oni, koji govore o Bogu. Mi držimo 
Pravilo Naše Gospe od Karmela, i to potpuno i bez ublaženja, kao što ga je 
potvrdio brat Hugo, kardinal Sv. Sabine g. 1248., V. godine vladanja Papa 
Inocenta IV. 174 


tolike predaje i časni običaji. Dotada se svake godine u onaj dan slavila 
obljetnica ovoga pobožnog čina Svetičina. Miraz što ga uze iz Utjelovljenja u 
novu kuću, bijaše slamnica, kostrijet od lančića, šiba i stara zakrpana haljina. 

173 U svim je našim samostanima bila po koja slika, koja je prikazivala to 
viđenje. Presveta Djevica Karmelska pokriva svojim bijelim plaštem sinove i 
kćeri novog Preustrojstva. 

174 Karmelsko Pravilo napisa sv. Albert, patrijar jerusolimski za stanovnike 
gore Karmela oko 1209. Ispita ga Kardinal Hugo a S. Caro i Vilim, biskup 
Prednje Sirije na želju sv. Simuna Stocka, koji je želio od Sv. Stolice potanje 
razjašnjenje o nekim nejasnim točkama. Inoceot IV. razjasni, što je molio sv. 
Šimun te odobri Pravilo 1247. To je prava godina prema Bulariju rimskom, 
dok karmelski stavlja u g. 1248. Toga se drži i Svetica. Prema tome bi se 
moralo postiti od 14. rujna, od blagdana Uzvišenja sv. Križa pa do Uskrsa. 
Meso se ne smije jesti van da bi radi bolesti ili slabosti. G. 1432. ublaži 
znatno to Pravilo Eugen IV. i svede post na tri sedmična dana, a dopusti jesti 
meso onda, kad se ne posti. Sv. Terezija zavjetova to posljednje Pravilo, a 
nakana joj bijaše uspostaviti ono, što ga je odobrio Inocent IV. u svoj njegovoj 
čistoći i strogosti. 



27. Mislim, da će biti dobro uložene sve pretrpljene muke. Premda je 
donekle strog način života, jer se meso ne jede izvan potrebe, posti se osam 
mjeseci, drže se i mnoge druge strogosti, što su propisane u prvotnom 
Pravilu, ipak se čini sestrama mnogo toga prelako, pa osim toga obdržavaju 
još mnogo drugih stvari, što nam se činilo potrebno za savršenije držanje 
našega Pravila. I ufam se u Gospodina, da će započeto djelo veoma dobro 
napredovati, kako mi je reklo Njegovo Veličanstvo. 

28. I drugi je samostan, koji je osnovala spomenuta blaženica (Marija od 
Isusa, v. gl. 55.) podupro Gospodin milostivo. Sagrađen je u Alkali. Bilo je i 
tu jakog otpora, a ona je morala podnijeti velike muke. Znam, da se u njemu 
obdržava sva stega prema našemu prvotnom Pravilu. Dao Gospodin, da 
bude sve na njegovu slavu i hvalu i slavne Djevice Marije, koje odjeću 
nosimo. Amen. 

29. Držim, da će se vaša milost srditi radi opširnog izvještaja, što sam ga 
ispričala ob osnutku ovoga samostana, a ipak je vrlo kratak prema mnogim 
poteškoćama i čudesima, što ih je pritom učinio Gospodin. Mnogo svjedoka 
može to posvjedočiti. Stoga za ljubav Božju molim vašu milost (o. Garciju 
Toledskoga), ako vam se i svidi da rastrgate ostalo, što je ovdje napisano, 
neka sačuva vaša milost. A poslije moje smrti dajte sestrama, koje budu 
ovdje. Jer će uvelike ohrabriti one, koje dođu, da služe Bogu, pa da se trse 
te ne propadne započeto, van sve više napreduje, kad vide, što je sve 
učinilo Njegovo Veličanstvo s pomoću tako zle i niske osobe, kao što sam ja. 
A jer je Gospodin na tako osobiti način htio pokazati da podupire te se 
samostan sagradi, čini mi se, da bi radila veoma zlo te bi Bog veoma strogo 
kaznio onu, koja bi stala mlohaviti savršenost, što ju je Gospodin ovdje 
započeo i obasipao milostima, te se drži tako ugodno. Iz toga se može lako 
vidjeti, da je obdržavanje te savršenosti sasvim snošljivo pa se može u miru 
držati. Usto je ovdje velika prilika, da mogu vazda živjeti u miru one, koje na 
samu žele uživati svoga Zaručnika Krista. Za tim moraju svagda ići i boraviti 
na samu s Njim samim. A ne smije ih biti više od trinaest. 175 Prema mnogim 
sam mnijenjima doznala, da je to najbolje. A iskustvo me je naučilo, da nije 
uputno te ih bude više, da se očuva duh, kakav je sada, te da žive od 
milostinje i bez prosjačenja. Neka zato sestre svagda vjeruju više onoj, koja 
je s tolikim mukama i molitvama mnogih osoba provela ono, što će biti 
najbolje. A da je to najbolje, može se vidjeti iz velikog zadovoljstva i veselja i 
male poteškoće, što smo ih imale ovih godina sve, otkad boravimo u ovoj 

Dodat ćemo s o. Jeronimom od sv. Josipa, da je: »duh Božji dan sv. Osnivačici 
bio tako silan i gorljiv, te joj se činila premalena sva prijašnja strogost Pravila. 
Nije bila zadovoljna, da se u njezinoj Obnovi potpuno izvršuje, van dodade i 
druge dužnosti, i strogost veoma velike savršenosti, a to je bilo predziđe, da 
se očuva nepovredljivo izvršivanje toga Pravila. Dodade bosotinju, priprosto 
jelo, grubo odijelo, strogost kod spavanja, pokoru i šibanje, pa tako strogo 
obdržavanje posluha, siromaštva i poniznosti, te zajedno s odredbama 
Pravila čine jednu od najstrožih ustanova i načina života u Crkvi«. (Hist. del 
Carmen Descalzo, 1. IV. C.VII p.,636.). 

175 Svetica je kasnije ublažila to svoje mnijenje i dopustila u svojim kućama 
veći broj redovnica. U samostanu sv. Josipa nije bilo isprvice svjetovnjakinja, 
ali su pripuštene kasnije. Danas je broj bosonogih karmelaka u svakom 
samostanu dvadeset, ne brojeći one, koja zastupa mjesto sv. Terezije. Od 
njih je 18 korskih, a 3 bijelog pokrivača. 



kući, a napokon iz mnogo boljega zdravlja, što ga ovdje uživamo više nego 
prije. A kojoj bi se sve to činilo prestrogo, neka baci krivnju na nedostatak 
duha, a ne na ono, što se ovdje obdržava. Jer i nježne osobe i boležljive 
mogu ovo podnositi veoma prijatno, jer imaju duba. A one nek idu u drugi 
samostan, u kojem će se spasiti prema svome duhu. 



GLAVA XXXVII. 


Pripovijeda o učincima, što su joj ostajali, kad bi joj Gospodin udijelio milost. S tim 
spaja veoma dobru pouku. Kaže, kako treba veoma cijeniti i nastojati da se 
dosegne volj koliko veći stupanj slave, pa da ni zbog kakvih muka ne 
zapuštamo dobara, koja su vječna. 

1. Nerado govorim o milostima, što mi ih je Gospodin iskazao osim već 
spomenutih. A i prevelike su, te bi se moglo vjerovati, da ih je iskazao tako 
zloj osobi. No da poslušam Gospodina, koji mi je zapovjedio, i vaše milosti, 176 
reći ću neke na njegovu slavu. Neka dade Njegovo Veličanstvo, da bude na 
korist kojojgod duši, kad vidi, kako je htio Gospodin pogodovati ovako 
bijednom stvoru. A što će istom raditi onima, koji su mu uistinu služili? Neka 
se stoga ohrabre svi, da omile Njegovu Veličanstvu, kad već u ovom životu 
daje takve zaloge. 

2. Ponajprije treba znati, da u ovim milostima, što ih Bog daje duši, ima 
više ili manje slave. Jer kod nekih viđenja slava, slast i utjeha nadmašuju 
one, što ih daje drugda, tako te se samo čudim tolikoj razlici naslade već u 
ovom životu. Kadikad je tako velika naslada, što je daje Bog kod viđenja ili 
zanosa, te se čini, da se ništa više ne može poželjeti ovdje na zemlji. Zato 
duša i ne želi i ne moli za veće veselje. Gospodin mi je dao da upoznam, 
kako se uvelike razlikuje radost, što je uživaju na nebu jedni, od one, što je 
uživaju drugi. Stoga vidim dobro, da ni ovdje na zemlji nema određene 
mjere, kad se svidi Gospodinu te dade. Zato ni ja ne bih željela nikakve 
mjere u službi Njegova Veličanstva, već bih htjela upotrijebiti zato sav svoj 
život i sile i zdravlje. A ne bih rado svojom krivnjom izgubiti ni najmanje od 
većega užitka. I kad bi me zapitali, što bih voljela: trpjeti sve nevolje na 
svijetu do svršetka svijeta a onda zadobiti malko veću slavu, ili bez ikakve 
nevolje poći u malo nižu slavu, odgovorila bih, da bih mnogo više voljela 
primiti sve muke i nevolje, eda samo mogu uživati malko veću spoznaju 
veličina Božjih. Jer vidim, ko Boga više spoznaje, da ga više ljubi i hvali. 

3. Ne kažem, da ne bih bila zadovoljna i držala se veoma srećnom, kad 
bih bila na nebu i na najnižem mjestu. Ta već sam imala mjesto u paklu, pa 
bi mi Gospodin već tim iskazao veliku milost. Da, neka se samo svidi 
Njegovu Veličanstvu, da me pusti u nebo, a neka ne gleda na moje velike 
grijehe. Kažem samo, kad bih mogla i kad bi mi Gospodin dao milost te 
mnogo trpim, stajalo me ne znam koliko, ne bih rado svojom krivnjom ništa 
izgubiti. Jadna li sam ja, koja sam tolikim grijesima bila već sve izgubila! 

4. Treba također zapamtiti, da je od svake milosti, što mi ju je Gospodin 
iskazivao viđenjem ili objavom, ostajao mojoj dusi veliki dobitak, a kod nekih 
je viđenja ostajalo veoma mnogo. Kad bih vidjela Krista, ostajala mi je 
utisnuta njegova prevelika ljepota, pa je imam i dan današnji. Zato bi bilo 
dosta, da sam ga vidjela samo jednom. A koliko više, kad mi je Gospodin 
toliko puta iskazao ovu milost! Ostade mi od toga prevelika korist, i to ova. 
Imala sam preveliku pogrješku, koja mi je uzrokovala velike štete: kad bi mi 
koja osoba bila sklona pa mi se svidjela, ja bih je tako zavoljela, te me je 
pamet baš uvelike silila, da mislim na nju. Nisam dakako imala nakane, da 
vrijeđam Boga, ali sam se veselila, kad bih je vidjela i mislila na nju i gledala 
lijepa svojstva, što ih ima. Bilo je to veoma štetno, pa mi je veoma naudilo 

176 Oo. Dominika Banjeza i Garciju Toledskoga. 



duši. A kad vidjeh veliku ljepotu Gospodnju, ne vidjeh više nikoga, ko bi mi 
se prema njemu sviknuo ili me obuzeo. Kad bih malko uprla oči u sliku, što 
mi je u duši, ostala bih sasvim slobodna. Otada mi se gadi sve, što vidim, 
prema krasotama i dražestima, što sam ih gledala na svom Gospodinu. 

Nema ni znanja ni ikakva užitka, do kojega bih i malo držala, isporedi li se sa 
slušanjem jedne jedine riječi, a kamo li toliko riječi iz onih božanskih usta. I 
dok Gospodin ne dopusti, da me radi mojih grijeha ostavi ovo sjećanje, 
držim, da niko drugi ne može tako obuzeti moju pamet, te ne bi ostala 
slobodna, čim se malko sjetim svoga Gospodina. 

5. Dogodi mi se evo ovo s jednim ispovjednikom. Svagda veoma ljubim 
one, koji vode moju dušu. Smatram ih doista zamjenicima Božjim, pa mi se 
čini, da im iskazujem više ljubavi. Sama sam živjela u sigurnosti, pa sam im 
iskazivala prijaznost. No oni se kao bogobojni i pobožni sluge Božji pobojaše, 
da bih mogla prionuti uz njih te se dati privezati pa i svetom ljubavi prema 
njima. Zato su se pokazivali neprijazni prema meni. To je bilo onda, kad sam 
se već bila tako podložila, da ću ih slušati. Prije ih nisam baš toliko ljubila. Ja 
sam se sama u sebi smijala videći, kako se varaju. Istina, ne rekoh im uvijek 
jasno, kao što sam držala u sebi, da nisam vezana ni uz koga. Ali ih primirih. 
A što me bolje upoznaše, vidješe dobro, koliko sam dužna Gospodinu. 
Međutim su te bojazni za me gojili vazda na početku. Obuze me mnogo 
veća ljubav i pouzdanje u ovoga Gospodina gledajući ga, jer sam gotovo 
neprestance s njim drugovala. Vidjela sam, ako i jest Bog, da je i Čovjek, koji 
se ne straši ljudskih slabosti, jer poznaje našu bijednu narav, podložnu 
mnogom padanju radi prvoga grijeha, koji je On došao izliječiti. Ako i jest 
Gospodin, mogu postupati kao s prijateljem; jer dobro vidim, da nije poput 
onih, što ih ovdje držimo gospodom, a sve im je gospodstvo u patvorenom 
ugledu. S njima se može govoriti samo u određene sate, i to mogu ugledne 
osobe. Ima li kakav siromašak kakvoga posla, treba okolišati, tražiti milosti i 
mučiti se, da uzmogne o tom govoriti. A istom, ako imaju posla s kraljem! 

Tu već nemaju pristupa siromasi i neplemići. Koji nisu plemići, moraju 
ispitivati, koji su najpouzdaniji. A to nisu jamačno oni, što ih svijet drži pod 
nogama. Oni govore istinu, jer se ništa ne boje niti se moraju bojati. Nisu oni 
za kraljevski dvor, jer ondje ne smiju slobodno govoriti nego šutjeti ob 
onom, što im se čini zlo. Da, ne smiju na to ni pomisliti, da ne padnu u 
nemilost. 

6. O Kralju slave i Gospodine svih kraljeva! Tvoje kraljevstvo nije utvrđeno 
šipčicama, jer nema svršetka! Kod Tebe ne treba posrednika. Ko te samo 
pogleda, odmah vidi, da si Ti jedini dostojan, da te zovemo Gospodinom. Ti 
pokazuješ svoje Veličanstvo tako, da ti ne treba pratnje ni straže, eda 
upoznaju, da si Kralj. Ako li je ovdje kralj sam, slabo će se poznati po sebi. 
Ako i bude baš htio, da ga poznaju kao kralja, neće mu vjerovati, jer nema 
više nego drugi. Treba prije vidjeti, pa će mu se vjerovati. Zato mu je 
potreban onaj patvoreni ugled; jer ne bi do njega držali ništa, kad ga ne bi 
imao, budući da se po njemu ne vidi, da je moćan, već mu od drugih mora 
doći ugled. 0 Gospodine moj, o Kralju moj, kad bih sada mogla predočiti 
veličanstvo, što ga imaš! Nije moguće ne vidjeti, da si sam u Sebi veliki 
Vladar! Jer se zadivi ko pogleda to veličanstvo. No više se čudi, Gospodine 
moj, ko gleda onu tvoju poniznost i ljubav, što je iskazuješ bijednici, kao što 
sam ja. O svemu se može s Tobom raspravljati i govoriti po miloj volji, kad 
mine prvi strah i bojazan, što se vidi Vaše Veličanstvo. Ostaje samo veći 
strah, da te ne bi uvrijedili. Ali ne strah od kazne, Gospodine moj, jer se do 



toga ne drži ništa, ako se isporedi sa strahom, da bi izgubili Tebe. 


7. Ovo su uz ostale velike koristi, što ostaju u duši od toga viđenja. Ako je 
od Boga, poznaje se po učincima, kako duša ima svjetlost. Jer, kako rekoh 
već često, Gospodin želi, da bude u tami i ne vidi te svjetlosti. A onda nije 
čudo, ako se veoma boji duša, koja vidi, da je tako zla kao ja. Sad sam istom 
osam dana bila tako u tami, te se činilo, da nemam i ne mogu imati nikakve 
spoznaje ob onom, što dugujem Bogu. Ne sjećah se više primljenih milosti, 
već mi duša bijaše kao zaluđena i obuzeta ne znam čim ni kako. Nisam 
imala zlih misli, ali sam za dobre bila tako nesposobna, te sam se smijala 
sama sebi i uživala gledajući kukavštinu duše, u kojoj Bog ne djeluje 
neprestance. Ona vidi dobro, da nije bez Njega u tom stanju, jer tu nije kao 
kod onih velikih muka, što ih, rekoh, gdjekad podnosim. Ah ni ovdje neće da 
bukne oganj ljubavi Božje, premda duša loži drva i sa svoje strane čini ono 
malo, što može. Veliko je milosrđe Božje, da se vidi dim, jer se iz toga 
razabira, da oganj nije sasvim ugašen. Sam ga Gospodin opet raspiri. Sve 
ako duša onda razbija glavu pušući i ložeći drva, čini se, da sve gasi još više. 
Mislim ,da je tu najbolje priznati sasvim, da ne može sama po sebi ništa te 
se, kako već rekoh, baviti drugim zaslužnim djelima. Možda naime Gospodin 
oduzimlje duši molitvu baš zato, da se bavi tim djelima i spozna iz iskustva, 
kako malo može sama po sebi. 

8. Danas sam se zaista obradovala Gospodinu i usudila se da se potužim 
Njegovu Veličanstvu. Rekoh mu: »Kako to, Bože moj, nije li dosta, da me 
zadržavaš u ovom bijednom životu i da iz ljubavi prema Tebi prolazim i 
želim živjeti, gdje mi je sve zapreka, da ne uživam Tebe; gdje moram jesti, 
spavati, baviti se poslovima i općiti sa svima? I sve to trpim iz ljubavi prema 
Tebi, jer Ti dobro znaš, Gospodine moj, da je to za me najveća muka. I Ti mi 
se sakrivaš i ono malo časaka, što mi preostaju, da uživam Tebe? Kako se to 
slaže s tvojim milosrđem? Kako to može trpjeti ljubav, kojom me ljubiš? Kad 
bih se ja mogla sakriti, Gospodine, pred Tobom, kao što se Ti sakrivaš preda 
mnom, mislim i držim, da to ne bi trpio iz ljubavi, kojom me ljubiš. Ali si Ti 
svagda sa mnom i vazda me gledaš. Ne može se to podnijeti, Gospodine 
moj! Molim te, prosudi, da se time muči ona, koja te toliko ljubi«. 

9. Rekoh mu to i štošta drugo, premda sam već prije shvatila, da je za me 
bilo preblago mjesto, što je već bilo pripravljeno, u paklu, prema onom što 
sam zaslužila. Ali kadikad ljubav tako premaši, te ne osjećam sama sebe, 
van se sasvim dadem na takve tužbe. A sve to Gospodin podnosi od mene. 
Slava i hvala tako dobrom Kralju! Približimo se tako drsko k zemaljskim 
kraljevima! Ne čudim se, što se ne usuđujemo govoriti sa zemaljskim 
kraljevima. Pravo je, da se bojimo njih i gospode, koja se prikazuju kao 
glavari. No sad je već svijet takav, te bi ljudi morali dulje živjeti, da nauče 
sve tačke i novosti i načine pristojnosti, ako bi već htjeli upotrijebiti nešto 
života u službi Božjoj. Ja se križam, kad gledam, što se zbiva. Zbilja nisam 
znala, kako ću živjeti, kad dođoh ovamo (u sv. Josip Avilski). Jer se ne 
uzimlje za šalu, ako s neopreza ne postupaš s ljudima mnogo obzirnije, nego 
zaslužuju, van to posve ozbiljno drže za uvredu, pa se treba ispričavati, da 
niste imali zle nakane kod neopreza. A Bože daj, da vam još vjeruju. 

10. Opet kažem: doista nisam znala, kako ću živjeti; jer se jadna duša muči 
i kini. U jednu ruku vidi, gdje joj zapovijedaju neka joj se sva misao bavi 



Bogom, i da se mora baviti Njime, eda se izbavi iz mnogih pogibli. U drugu 
vidi, da toga ne izvršuje, eda ne izgubi ništa od tih svjetovnih udvaranja pod 
prijetnjom, da ne da prilike, te se razočaraju oni, koji svoju čast stavljaju u 
te tričarije. Mučila sam se i nikad se nisam mogla dosta ispričati. Uza svu se 
pomnju nisam mogla očuvati od mnogih pogrješaka u tom, jer, rekoh, do 
toga ne drži svijet malo. A je li istina, da smo ispričane mi u Redovima, koje 
imamo pravo, da budemo ispričane? Nipošto, jer kažu, da bi samostani imali 
biti dvor, gdje se uči dvorska pristojnost. Ja ne mogu zbilja toga pojmiti. 
Mislila sam, da je možda rekao koji svetac, da samostan mora biti visoka 
škola, gdje se uče oni, što žele biti nebeski dvorjanici, a ljudi su to shvatili 
naopako. Jer ja ne znam, kako bi se čovjek, koji se posve pravo mora trsiti, 
da neprestano zadovoljava Boga i mrzi na svijet, kako bi se, rekoh, mogao 
trsiti toliko, da zadovoljava one, što žive u svijetu u tim stvarima, koje se 
toliko puta mijenjaju. Kad bi se to dalo naučiti najednom, još kako tako. No 
potrebna je već učiteljska stolica za same naslove listova, gdje će se, što no 
riječ, učiti, kako ih treba davati. Eto, sad treba ostaviti prostora na jednoj 
strani, sad na drugoj. Nekoga prije nisi zvao ni velemožni, sad ga moraš 
zvati blagorodni. 177 

11. Ne znam, kamo to konačno vodi. Nema mi još pedeset godina, 178 a 
vidjela sam već u životu toliko promjena, te se ne znam snaći. A što će raditi 
oni, koji se sad rađaju, pa će živjeti mnogo godina? Doista mi je žao 
duhovnih ljudi, što moraju boraviti u mjestu radi svetih svrha, jer u njemu 
nose strašan križ. Kad bi se mogli svi dogovoriti i postati neznalice u tim 
znanostima te željeti, da ih drže neznalicama, otresli bi se velikog tereta. 

12. No u kakve se besmislice upustih! Mjesto da raspravljam o veličinama 
Božjim, stala sam govoriti o niskim stvarima svjetovnim. Gospodin mi je 
udijelio milost te sam ostavila svijet, pa se želim raskrstiti s njim. Neka se tu 
snađu oni, što se s tolikom mukom drže tih ništetnosti. Bože moj, da ih ne 
budemo plaćali u drugom životu, koji je bez promjena. Amen. 


177 U vrijeme sv. Terezi je bijahu već dotle doprli, u dvorskom vladanju i 
tričarijama, da su se vitezovi izazivali na dvoboj radi njih. Stoga Filip II. 
izdade pravilnik o tim učtivim naslovima. Zapravo ne učini Filip Bog zna što, 
jer su i njegovi nasljednici morali popravljati takove zloporabe! 

178 Rodila se Svetica 28. ožujka 1515., a ovo je napisala na početku 



GLAVA XXXVIII. 


U njoj pripovijeda o nekim velikim milostima, što joj ih je Gospodin iskazao. Pokazao 
joj je neke nebeske tajne, pa druga viđenja i objave, što se svidjelo Njegovu 
Veličanstvu, da ih vidi ona. Spominje učinke, koje su joj ostavljale te milosti, 

pa korist, što je ostala njezinoj duši. 

1. Jedne mi je noći bilo tako slabo, te sam se htjela ispričati, da ne 
obavljam unutarnje molitve. Uzmem ružarij, da molim naustice nastojeći, da 
ne saberem razuma. Ipak sam bila sabrana izvana u bogomolji. Kad 
Gospodin hoće, malo koristi to nastojanje. Tako sam molila veoma malo, 
kad li me spopadne duhovni zanos tako snažno, te nisam mogla odoljeti. 
Učini mi se, da sam uznesena na nebo. Ondje vidjeh prve osobe svoga oca i 
majku. I dok bi ko mogao izmoliti Zdravo Marijo, ugledah u tako kratko 
vrijeme tako velike stvari, te sam bila sva izvan sebe, jer mi se ta milost 
činila prevelika. Rekoh, da je to trajalo tako kratko vrijeme. Možda je i duže. 
Ali se čini, da veoma malo. Pobojah se, da to nije tlapnja, premda mi se nije 
činilo tlapnjom. Ne znadoh, što bih radila, jer sam se stidjela s tim ići k 
ispovjedniku. I to čini mi se, ne iz poniznosti, van jer sam mislila, da će me 
ismijati i reći mi: »Vidiš ti sv. Pavla ili sv. Jeronima, koji gleda nebeske 
stvari!« No baš stoga, jer su ovi slavni sveci gledali slične stvari, još sam se 
više bojala pa sam samo gorko plakala, jer mi se činilo, da ne mogu sama 
sebi pomoći. Napokon, ako mi je i bilo teško, pođem k ispovjedniku, jer se 
nisam nikad usuđivala, ako mi je i bilo teško govoriti, da mu ikad išto 
zatajim, radi velikoga straha, da ne budem prevarena. Kad me ispovjednik 
vidi onako izmorenu, utješi me i rekne mi mnogo dobra, da me oslobodi od 
muke. 

2. S vremenom mi se događalo, a i sad se kadikad događa: Gospodin mi 
je pokazivao sve veće tajne. Nije nikako moguće niti duša ima pomoći da 
vidi više, nego joj se pokaže. Zato nisam ni ja gledala više, nego mi je 
Gospodin htio svaki put pokazati. A bilo je toliko, što sam gledala, da je i 
najmanje od onoga bilo dostatno, te se duša začudi i veoma okoristi, pa 
malo cijeni i drži do svih stvari ovoga života. Rado bih razložiti nešto i od 
najmanjega, što sam upoznala. No kad promišljam, kako bi to moglo biti, 
nalazim, da je nemoguće. Ne može se ni s čim isporediti ni razlika između 
svjetlosti, što je ovdje gledamo, od one, što se ovdje pokazuje, gdje je sve 
svjetlost, jer se čini, da je prema njoj i svjetlost sunca preblijeda. Ukratko, ni 
najbujnija mašta ne može doseći dotle, da naslika ili nacrta, kakva je ova 
svjetlost ili išto od onoga, što mi je Gospodin dao da upoznam. Usto mi je 
dao i tako golemu nasladu, te se ne može izreći. Jer tu uživaju sva sjetila u 
tako visokom stupnju i tako ljupko, te se to ne može opisati. Zato je najbolje 
i ne govoriti više. 

3. Jednom sam tako gledala više od jednoga sata. Činilo se, da se 
Gospodin ne udaljuje od mene, pa mi pokaza divne stvari. I reče mi: Gledaj, 
kćeri, što gube oni, koji su protiv Mene. Ne propusti, da im to ne rekneš. Oj, 
Gospodine, kako malo pomaže moja riječ kod onih, što ih zasljepljuju 
njihova djela, ako ih ne prosvijetli Vaše Veličanstvo! Nekima si Ti dao 
svjetlost pa su se okoristili spoznajom Tvojih veličina. Ali oni vide. 

Gospodine moj, da si ih pokazao tako zlu i bijednu stvoru, te moram uvelike 
držati do toga, ako mi iko ikada uzvjeruje. Blagoslovljeno budi Tvoje ime i 



milosrđe, jer sam barem ja u svojoj duši vidjela očiti boljitak. Odonda bi ona 
htjela svagda biti ondje i ne vraćati se u život, jer mi ostade veliki prezir 
svega zemaljskoga. Čini mi se, da je sve to smeće, pa vidim, kako je nisko 
naše zanimanje, kako uz to prianjamo. 

4. Kad sam bila kod one gospođe, o kojoj sam govorila, 179 bolovala sam 
od srčane bolesti. Kao što već rekoh, bila je bolest prije veoma žestoka, a 
sad nije više. Gospođa je bila veoma Ijubezna, pa mi jednom dade pokazati 
nakite od zlata i dragulja, što ih je imala veoma dragocjenih. Među njima je 
bio i ures od alemova, koje su veoma cijenili. Mislila je ona, da će me to 
razveseliti. Ja sam se smijala u sebi i žalila gledajući, što ljudi cijene. Sjećala 
sam se, što je za nas sačuvao Gospodin. I mislila sam, kako bi mi bilo 
nemoguće držati išto do tih stvari, sve kad bih sama htjela i nastojala, dok 
mi Gospodin ne oduzme sjećanje na druge dragocjenosti. Veliko je to 
gospodstvo u duši, tako veliko, te ne znam, hoće li ga ko shvatiti, vau da ga 
sam posjeduje. To je prava i naravska lišenost, jer je bez našega truda. Sve 
radi Bog. Njegovo Veličanstvo otkriva istine tako, te se duboko utisnu u 
dušu, pa se vidi jasno, da nismo mogli tako u kratko vrijeme steći spoznaju 
tih istina. 

5. Ostade mi sasma malo straha od smrti, koje sam se vazda veoma 
bojala. Sad mi se ona čini sasvim laka za onoga koji služi Bogu, jer se u 
jedan čas duša vidi izbavljena iz svoje tamnice i stavljena u mir. Bog podiže 
u zanosu duh i pokazuje mu tako uzvišene stvari. Čini mi se, da je to veoma 
slično izlasku duše iz tijela. U tren oka se duša vidi onda u svemu tome 
dobru. Ostavimo boli kod toga rastanka, jer do njih treba malo držati. A koji 
zbilja ljube Boga i odreknu se stvari ovoga života, moraju blaže umrijeti. 

6. A čini mi se, da sam se uvelike okoristila, jer sam upoznala našu pravu 
domovinu i vidjela, da smo ovdje samo putnici. A velika je stvar vidjeti ono, 
što je gore, i znati, gdje ćemo poslije živjeti. Hoće li ko da putuje u zemlju, 
gdje se kani naseliti, veoma mu olakšava poteškoće, što ih podnosi na putu, 
ako upozna, da će u onoj zemlji boraviti u velikom pokoju. Tako se olakšava 

i promatranje nebeskih stvari i težnja, da naš boravak bude ondje. To je 
veliki dobitak, jer samo promatranje neba sabira dušu dok promišlja, kako 
joj je Gospodin htio pokazati nešto od onoga, što je ondje. Gdjekad mi se 
dešava, da me prate i tješe oni, što žive ondje gore. Čini mi se, da su oni 
zaista živi, a oni, što žive ovdje, da su tako mrtvi, te mislim, da čitav svijet 
nije sa mnom u društvu, pogotovu kad navale one žestine. 

7. Onda mi se sve, što gledam tjelesnim očima, pričinja san i šala. A što 
sam vidjela duševnim očima, ono mi želi duša. A jer to gleda još daleko, to 
joj je umiranje. U kratko, to je jedna od najvećih milosti, što ih Gospodin 
iskazuje duši u takvim viđenjima, jer joj tim pomaže, a pogotovu da nosi 
teški križ, ako je naime ništa na svijetu ne zadovoljava i sve joj je 
suprotivno. I kad Gospodin ne bi dao, da ga zaboravi gdjekad, premda ga se 
opet sjeti, ne znam, kako bi mogla živjeti. Blagoslovljen i hvaljen bio na 
vijeke vjekova. Kad se već Njegovu Veličanstvu svidjelo, da upoznam 
donekle tako velika dobra i počnem ih nekako uživati, neka milostivo očuva 
radi Krvi, što ju je za mene prolio njegov Sin, te mi se ne dogodi kao 
Luciferu, koji je svojom krivnjom sve izgubio. Neka toga ne dopusti radi 
svoje ljubavi, jer se kadikad i te kako bojim. Ipak mi u drugu milosrđe Božje 


179 Dna Lujza de la Cerda. 



ulijeva stalno pouzdanje, kad me je već izvuklo iz toliko grijeha, da mi neće 
uskratiti svoje ruke ni pustiti, da propadnem. Molim vašu milost, da mu se 
za to uvijek moli. 

8. No spomenute milosti po mojem mnijenju nisu onako velike kao milost, 
o kojoj ću sad govoriti, radi mnogih razloga i velikih dobara, i velike jakosti, 
što mi ostade u duši. Ali ako se svaka milost promotri sama za se, tako je 
velika, te se ne može ni s čim isporediti. 

9. Bilo je to jednoga dana uoči Duha Svetoga. Bijah se poslije mise 
sklonila u mjesto, gdje sam često molila naustice. Počnem čitati iz jednoga 
Kartužanina o tom blagdanu. 180 Tu nađem nabrojene znakove, koje moraju 
imati početnici, napredni i savršeni, da upoznaju, je li s njima Duh Sveti. Kad 
pročitah o ta tri stanja, učini mi se po dobroti Božjoj koliko mogoh razumjeti, 
da je svakako sa mnom (Duh Sveti). Stanem ga hvaliti, ali se sjetim, da sam 
to i drugda čitala, ali mi je sve to nedostajalo. Vidjela sam to veoma dobro, 

a i sada sam shvatila u sebi nešto protivno onome i upoznala, kakvu mi je 
veliku milost udijelio Gospodin. Stanem stoga promatrati mjesto, eto sam ga 
bila zaslužila u paklu radi svojih grijeha, i uvelike hvaliti Boga, jer mi se 
činilo, da ne poznajem svoje duše, videći kako se promijenila. Dok sam to 
razmatrala, obuze me velika žestina, da nisam ni znala povoda. Učini mi se, 
da će mi duša odletjeti iz tijela, jer se nije mogla uspregnuti sama u sebi, 
niti se držala sposobnom da se nada tolikom dobru. Žestina je bila tako 
golema, te nisam mogla odoljeti. Činilo mi se, da se razlikuje od onih, što 
sam ih imala drugda. Nisam shvatala, što ima duša, ni što hoće, kad je tako 
uzbunjena. Naslonim se, jer se nisam mogla održati ni sjedeći, budući da mi 
je bilo ponestalo sve naravske snage. 

10. U tom stanju vidim nad glavom goluba, veoma različna od zemaljskih. 
Nije imao pera, već krila od školjčica, koja su širila od sebe veliki sjaj. Bio je 
velik, veći od goluba. Čini mi se, da sam čula šum, koji je uzrokovao krilima. 
Lebdio je tako, dok bi izmolio Zdravo Marija. Duši je bilo tako, te je sama 
sebe izgubila, a izgubi i goluba s vidika. Duh mi se smiri uz tako dobrog 
gosta. Po mojem ga je mnijenju tako čudesna milost morala uznemiriti i 
prestrašiti; a kad je poče uživati, nestade straha, a nastade mir s užitkom, 
dok ostadoh u zanosu. 

11. Bila je prevelika slava toga zanosa. Za Duhove ostah većinom tako 
izvan sebe i luda, te nisam znala, što bih radila ni kako bih u sebi zadržala 
toliku blagodat i milost. U velikom unutarnjem užitku, štono riječ, nisam više 
ni čula ni vidjela. Od onog dana upoznah, da mi je izvanredno narasla ljubav 
prema Bogu, a kreposti se mnogo više utvrdile. Blagoslovljen i hvaljen bio 
dovijeka. Amen. 

12. Drugi put vidjeh ovoga istog goluba nad glavom jednog oca iz Reda sv. 
Dominika. 181 Samo mi se pričini, da se još više šire zrake i sjaj istih onih 
krila. Nagoviješteno mi je, da će (onaj otac) privesti duše k Bogu. 


180 Život Kristov napisa latinski Ludolf Saski, a na španjolski ga prevede za 
kardinala Cisnerosa Ambrozij Montesinas. Prvo izdanje bi tiskano u Alcala de 
Henares 1502.— 1503. Montesinas dade djelu naslov Vita Christi Cartuxano. 
Djelo je razdijeljeno na dva dijela bilo poznato kao prvi i drugi Kartužanin, a 
kad se govorilo o obama — Kartužani (Cartujanos). 

181 . Fra Petra Ibanjeza, piše o. Gracian 



13. Drugi put vidjeh Našu Gospu, gdje prebijeli plašt stavlja na presentata 
toga istog Reda, 182 o kojem je bila riječ već nekoliko puta. Ona mi reče, da 
mu daje onaj plašt radi službe, što joj je učinio, pomažući, da se napravi ona 
kuća, u znak da će odsele sačuvati u čistoći njegovu dušu pa da neće više 
pasti u smrtni grijeh. Držim za stalno, da je tako i bilo, jer je malo godina 
poslije toga umro. A svoj je preostali život proživio tako pokornički, a umro 
je tako sveto, te se o tom ne može ni posumnjati, koliko se može razumjeti. 
Reče mi jedan redovnik, koji je bio kod njega na smrti, da mu je rekao prije 
nego će izdahnuti, e je sa Sv. Tomom. Preminu veoma radosno i želeći živo, 
da ode iz ovoga progonstva. 183 Kasnije mi se nekoliko puta ukazao u velikoj 
slavi i saopćio mi mnogo stvari. Toliko je obavljao molitvu, te je nije mogao 
izostaviti ni na smrtnoj postelji, kad je htio radi slabosti, jer je imao mnogo 
zanosa. Piša mi malo prije smrti, kakvo je sredstvo upotrebljavao; jer bi 
ostao dugo vremena u zanosu, kad bi svršio misu, a ne bi to mogao 
zapriječiti. Na koncu mu dade Gospodin nagradu za veliku revnost, s kojom 
mu je služio za svega života. 

14. Već sam nekoliko puta spomenula rektora Družbe Isusove. 184 Vidjela 
sam nešto od velikih milosti, što mu ih je Gospodin udijelio; ali ovdje ne 
pripovijedam, da ne bude preopširno. Spomenut ću samo, da ga je snašla 
jednom velika tegoba, jer su ga veoma progonili, pa je bio tužan i žalostan. 
Slušajući jednom misu ugledam Krista na križu kod podizanja Hostije. 
Prozbori mi nekoliko riječi, što ću mu reći za utjehu. Usto i drugo, da se 
upozori, što će se dogoditi, i predoči, što je On pretrpio za njega, pa da se 
pripravi na trpljenje. To ga veoma utješi i hrabri. A poslije se dogodi sve, kao 
što mi je Gospodin rekao. 

15. Velike sam stvari gledala o članovima Reda ovoga oca, to jest Družbe 
Isusove, mislim o svemu Redu zajedno. Vidjeh ih kadikad na nebu s bijelim 
zastavama u rukama. A kako rekoh, vidjeh o njima i druge veoma divne 
stvari. Zato veoma poštujem taj Red, jer sam mnogo općila s njegovim 
članovima te vidim, da se njihov život slaže s onim, što mi je Gospodin 
objavio o njima. 

16. Dok sam jedne večeri obavljala molitvu, prozbori mi Gospodin nekoliko 
riječi i podsjeti me njima, kako sam rđav život provodila. Te me riječi 
zastidješe veoma i zadadoše muku. Ako i nisu oštre, uzrokuju osjećaj i 
muku, koja ruši. I jedna nam jedina takva riječ više pomaže, da upoznamo 
sami sebe, nego da mnogo dana promatramo svoju bijedu; jer nam tako 
ukleše istinu, te je ne možemo više nijekati. Predoči mi (Gospodin), kako 
sam prije tako tašto ljubila stvorove, i reče mi, da moram veoma držati do 
toga, jer je sad namijenjena Njemu tako loše upotrebljavana ljubav, kao što 
je moja, i On da je prima. Drugda mi reče, neka se sjećam, kako sam 
nekada držala za čast, da radim protiv njegove časti. A drugda mi reče, 
neka promislim, koliko mu dugujem, jer mi je iskazivao milosti, kad sam mu 
zadavala najveće udarce. Imam li kakve pogrješke, a tih nije malo, upozori 
me na njih Njegovo Veličanstvo tako, te mi se čini, da sva ginem. A kako 

182 O. Ibanjeza, kaže isti Gracian 

183 Na rubu kaže o. Banjez, u bilješci: »Ovaj Otac preminu kao starješina u 

Trianosu«. I to 2. veljače 1565. 

184 Gracian i Marija od sv. Josipa kažu, da Svetica govori o o. Baltazaru 

Alvarezu. No čini se, da se ovo proteže na o. Gašpara Salazara. 



imam mnogo pogrješaka, događa ta to često. Dešavalo mi se, da bi me 
ukorio ispovjednik, pa bih se htjela utješiti u molitvi. Ali bi u njoj našla pravi 
ukor. 

17. No da se vratim k onom, što započeli. Kad mi Gospodin (one večeri) 
dozva u pamet onaj loši život, briznem plakati, jer do onda po mojem 
mnijenju nisam bila učinila još ništa. Usto pomislim, da će mi udijeliti kakvu 
milost. Najobičnije dobivam kakvu posebnu milost od Gospodina, nakon što 
se prije sama poništim. I to mislim, da Gospodin tako radi zato, te jasnije 
vidim, da nikako ne zaslužujem tih milosti. Malo poslije obuzme takav zanos 
moj duh, te mi se pričini, da je sasvim izvan tijela. Barem ne zamijetih, da je 
u tijelu. Vidjeh presveto Čovječanstvo u tako golemoj slavi, kako ga nikad 
nisam gledala. Predočen mi je (Krist) divnom i jasnom spoznajom u prsima 
Očevim. Ali ne znam reći, kako je ondje, jer nisam vidjela. A pričini mi se, da 
sam blizu onoga Božanstva. Preplaših se toliko i tako, te mi se čini, da minu 
nekoliko dana, a ne mogoh se vratiti k sebi. I svagda mi se činilo, da je 
nazočno ono veličanstvo Srna Božjega, ali ne onako kao prvi put. Dobro to 
upoznah. Ali mi ostade viđenje tako uklesano u maštu, te ga se ne mogoh 
riješiti neko vrijeme, sve ako je potrajalo kratko vrijeme. A daje veliku utjehu 
i unapređuje dušu. 

18. To isto viđenje vidjeh još tri puta. Po mojem je mnijenju najuzvišenije 
viđenje, što mi je Gospodin iskazao milost, da ih vidim, i donosi sa sobom 
prevelike koristi. Čini se, da izvanredno čisti dušu i gotovo sasvim otimlje 
snagu našoj sjetilnosti. Ono je veliki plamen, koji se čini, da izgara i uništuje 
sve životne požude. Moje želje, slava Bogu, nisu već išle za zemaljskim 
stvarima, a ovdje mi je sasvim jasno pokazano da je sve taština i kako su 
tašta, kako tašta zemaljska gospodstva. To je velika pouka, da se požude 
uzdignu k čistoj istini. Ostaje (od toga viđenja) utisnuto poštovanje, kojega 
ne znam opisati, ali je sasvim različno od onoga, što ga možemo ovdje steći. 
Uzrokuje, da dušu spopade užas videći, kako se usudila i kako se iko 
usuđuje vrijeđati tako preveliko Veličanstvo. 

19. Nekoliko puta sam govorila o tim učincima viđenja i o drugim stvarima. 
Ali sam rekla, da ima više i manje koristi. Od ovoga ostaje najveća korist. 

Kad sam išla na pričest i sjećala se onoga prevelikog Veličanstva te 
promišljala, da je to ono, što je u Presvetom Sakramentu, a Gospodin hoće, 
da ga vrlo često gledam u Hostiji, kosa mi se kostriješila i činilo se, da sam 
sva poništena. O moj Gospodine! Kad Ti ne bi sakrivao svoje veličine, ko bi 
se usudio tako često pristupiti, da tako blatan i bijedan stvor sjedini s tako 
velikim Veličanstvom. Blagoslovljen budi, Gospodine! Neka te hvale anđeli i 
svi stvorovi, jer sve udešavaš prema našoj slabosti, da nas tvoja velika moć, 
dok uživamo tako uzvišene milosti, ne prestraši tako, te se kao slabi i bijedni 
stvorovi ne usuđujemo uživati. 

20. Moglo bi nam se desiti kao nekom težaku, kojemu se dogodilo ovo. 
Nađe on blago, što je bilo veće, nego je on mogao shvatiti u svojem niskom 
duhu. Kad ga vidi, ražalosti se te malo po malo i umre od tuge i brige, ne 
znajući, što bi s njim. Da ga nije našao najednom, van da mu je davano 
malo po malo za uzdržavanje, bio bi živio veselije nego prije u siromaštvu i 
ne bi ga stajalo života. 

21. O bogatstvo siromaha, kako divno znadeš braniti duše pokazujući im 
malo po malo tako veliko bogatstvo, da ga oni i ne vide! Kad vidim tako 



veliko veličanstvo sakriveno u tako maloj stvari, kao što je Hostija, odonda 
se divim tako velikoj mudrosti, pa ne znam, kako mi Gospodin daje srčanost 
i snagu, da Mu se približim. Kad mi ne bi dao On, koji mi je udijelio tako 
velike milosti i još ih udjeljuje, ne bi bilo moguće da mogu sakrivati niti se 
uzdržati, da jasno i glasno ne objavljujem tako velika čudesa. Ta što će 
ćutjeti ovakva bijednica, kao što sam ja, opterećena strahotama, koja je 
provela svoj život u tako malom strahu Božjem, kad vidi, gdje pristupa k 
Gospodinu tako velikog veličanstva, a On želi, da ga moja duša gleda? Kako 
će usta, koja su izgovorila toliko riječi protiv ovoga istog Gospodina, primiti 
njegovo presveto Tijelo, puno čistoće i samilosti? Više mnogo boli i žalosti 
dušu ljubav ovoga Gospodina, koji joj pokazuje svoje lijepo, nježno i prijazno 
lice, nego je straši veličanstvo, što ga gleda u Njemu. A što sam mogla 
ćutjeti ja dva puta, kad sam ga tako gledala? Što bih rekla? 

22. Zaista, Gospodine moj i slavo moja, gotovo bih rekla, da sam nešto 
učinila u Tvojoj službi u neku ruku u onoj velikoj žalosti, što ju je osjećala 
moja duša. Ah, ne znam, što govorim, jer gotovo ne govorim ja, koja ovo 
pišem. Smućena sam i ponešto izvan sebe, dok se opet sjećam onih stvari. 
Kad bi ovaj osjećaj potjerao od mene, pravo bih rekla, da sam učinila nešto 
za Tebe, Gospodine moj. No jer ne mogu ni pomisliti dobre misli, ako je Ti ne 
daš, ne zaslužujem nikakve zahvalnosti. Ja sam dužnica, Gospodine, a Ti si 
uvrijeđeni. 

23. Idući jednom na pričest vidjeli duševnim očima mnogo jasnije nego 
tjelesnim dva vraga sasvim gadna oblika. Pričini mi se, da rozima 
obuhvataju grlo siromašnog svećenika. A svoga Gospodina vidjeli u 
spomenutom Veličanstvu u njegovim rukama u Hostiji, što mi ju je baš htio 
pružiti. Vidjeh jasno, da su te ruke njega vrijeđale i upoznah, da je ona duša 
u smrtnom grijehu. O Gospodine moj, kako je strašno gledati tvoju ljepotu 
među tako gadnim likovima! Oni su bili pred Tobom tako preplašeni i 
prestravljeni, te bi bili, čini se, rado pobjegli, da si im Ti dopustio da odu. To 
me tako smuti, te ne znam, kako sam se mogla pričestiti, i veoma se 
prestrašili, jer pomislih, kad bi viđenje bilo od Boga, da ne bi Njegovo 
Veličanstvo dopustilo, da vidim zlo, što je u onoj duši. Nato mi reče sam 
Gospodin, neka se molim za onoga svećenika. On je dopustio, da ono vidim, 
eda upoznam moć, što je imaju riječi pretvorbe, te da Bog ne prestaje biti 
ondje, pa bio i najgori svećenik, koji ih izgovara. Usto neka vidim njegovu 
veliku dobrotu, jer se predaje i u one ruke svoga neprijatelja, a sve to za 
dobro moje i svih ljudi. Shvatih dobro, da su svećenici kud i kamo više 
dužni, da budu dobri nego drugi; kako je strašno primati Presveti 
Sakramenat nedostojnu, te koliko đavo gospodari duši, kad je u smrtnom 
grijehu. To mi viđenje učini vrlo veliku korist i učini, da spoznam, što 
dugujem Bogu. Hvala mu dovijeka. Amen. 

24. Drugi put vidjeh drugo viđenje, koje me veoma silno prestraši. Bila 
sam, na mjestu, gdje je umrla osoba, koja je, kako doznah, živjela vrlo loše i 
to mnogo godina. Ali je bolovala dvije godine, a čini se, da se u štočemu i 
poboljšala. Umrla je bez ispovijedi, no mislila sam, da se uza sve to ne smije 
odsuđivati. Kad otkriše tijelo, vidjeh gdje ga je pograbilo mnogo vragova. 185 
Činilo se, da se igraju s njim, ali mu i sude, jer su ga velikom kukom vukli od 
jednoga do drugoga. A to mi utjera veliki strah. Kad vidjeh, gdje to tijelo 
nose na ukop s jednakom čašću i obredima kao i druga, promišljala sam o 


185 Govori o nekom bogatom plemiću, prema Riberi 1. IV. c. V. 



dobroti Boga, koji nije htio, da se osramoti ona duša, van da ostane tajna, e 
je njegova neprijateljica. 

25. Bila sam napolak izvan sebe zbog onog, što sam vidjela. Za sve 
pogrebne Službe ne vidjeh više zloduha. Kad kasnije spustiše tijelo u grob, 
dočeka ga tolika množina đavola, koji su već bili unutra, da ga pograbe, te 
sam na taj prizor bila izvan sebe, pa je trebalo mnogo srčanosti, da to 
(uzbuđenje) sakrijem. Promišljala sam, što će raditi od one duše, kad tako 
zlostavljaju ono jadno tijelo. Neka dade Gospodin, da vide onu strahotu, što 
je ja vidjeh, svi oni, koji žive u grijehu. Mislim, da bi ih to i te kako potaklo na 
bolji život. Sve mi to pomaže, da bolje upoznam, od čega me je Bog 
oslobodio i što sam mu zato dužna. Bijah u velikom strahu, dok se ne 
razgovorih o tom sa svojim ispovjednikom. Mislila sam naime, da je ono 
varka nečastivoga, eda ozloglasi onu dušu, ako je baš i nisu držali veoma 
kršćanskom. Ako i nije bila varka, ugoni mi svagda strah, kadgod se sjetim. 

26. Kad već počeh pripovijedati o mrtvima, reći ću još koju, što je Gospodin 
dopustio, da vidim o pojedinim dušama. Reći ću samo malko, da skratim, jer 
nije nužno, to jest nije ni od kakve koristi. Rekoše mi, da je umro jedan naš 
bivši provincijal, a kad je umro, bio je u drugoj pokrajini. Ja sam s njim 
mnogo općila i bila sam mu obvezana radi nekih dobrih djela. 186 Bio je 
veoma krepostan čovjek. Kad doznah, da je umro, vrlo se rastužih, jer se 
pobojah za njegovo spasenje. Bio je naime dvadeset godina poglavar, a 
toga se ja veoma bojim, jer mi se zbilja čini vrlo opasno nositi dušobrižnički 
teret. Veoma izmorena pođem u bogomolju i darujem mu sve dobro, što 
Bara ga učinila u životu. Kako je toga bilo vrlo malo, zamolim Gospodina, 
neka svojim zaslugama naknadi, što je potrebno ovoj duši, da iziđe iz 
čistilišta. 

27. Moleći se tako Gospodinu što sam mogla usrdnije, pričini mi se, da mi 
pokojnik iziđe a desne strane iz dubljine zemaljske i vidjeh, gdje se vinu na 
nebo u najvećem veselju. Bio je veoma star, ali ga vidjeh u dobi od trideset 
godina, pa čini se i mlađoj, a sjajna lica. Ovo viđenje minu vrlo brzo. Noja 
ostadoh tako izvanredno utješena, te me nikad više ne može njegova smrt 
ražalostiti, premda gledah da ga mnogi vrlo žale, jer su ga veoma voljeli. 
Moja je duša uživala toliku utjehu, te nikako nisam posumnjala, da je to bilo 
pravo viđenje; kažem, da nije bila tlapnja. Bilo je istom petnaest dana, otkad 
je bio umro. Sa svim tim ne propustih, već se pobrinuh, da ga preporuče 
Bogu, a preporučivah ga i ja. ali ne mogoh onako svesrdice, kao što bih 
radila, da nisam onoga vidjela. Kad mi naime Gospodin što tako pokaže o 
dušama, a ja ih poslije hoću da preporučim Njegovu Veličanstvu, to mi se 
čini da je tako, kanda dajem bogatašu milostinju. Umro je daleko odavle. 
Poslije doznadoh, da mu je Gospodin dao tako pobudim smrt, te su se svi 
divili spoznaji, suzama i poniznosti, s kojom je umro. 

28. U samostanu je prije malo više od podrugog dana bila umrla sestra, 
revna službenica Božja. Jedna je sestra čitala štivo iz Službe za pokojnike, 
koja se za nju molila u koru. Ja sam stajala do nje, da joj pomognem moliti 
redak. Usred štiva vidjeh dušu, gdje čini mi se na onom mjestu, gdje je 
stajala spomenuta sestra, iziđe i ode na nebo. To nije bilo imaginarno 


186 Nijedan obuveni provincijal nije Svetici pogodovao kao o. Anđeo Salazar. 
No on je umro mnogo kasnije. Zato se ovo proteže na o. Grgura Fernandeza, 
o kojemu je bilo govora u gl. XXXII. 



viđenje poput pređašnjega, van poput onih spomenutih. No ne sumnja se 
više nego o onima, što se vide. 187 

29. Druga redovnica preminu u onom istom mojem samostanu. Bilo joj je 
osamnaest ili dvadeset godina. Bila je svagda boležljiva i revno služila Bogu. 
Rado je išla u kor, a bila je veoma kreposna. Ja sam držala, da doista neće u 
čistilište, jer je pretrpjela mnogo bolesti, van da će imati i preobilnih 
zasluga. Moleći Časove četiri sata poslije nego je umrla, a prije nego će je 
ukopati, vidjeh je, gdje izađe s onog istog mjesta i ode na nebo. 

30. Jednom sam boravila u nekom kolegiju Družbe Isusove. Bile su me 
obuzele velike duševne i tjelesne muke, što spomenuh, da sam ih imala i još 
ih imam. Bilo mi je tako, te po mojem mnijenju nisam mogla ni pomisliti 
dobre misli. One je noći bio umro jedan brat iz one Družbine kuće. 188 
Preporučivala sam ga Bogu, kako sam mogla, i slušala sam misu što je misio 
za nj jedan otac iz Družbe. Pod misom se veoma saberem i ugledam onog 
brata, gdje u velikoj slavi uzlazi na nebo i Gospodin s njim. Upoznah, da je 
posebna milost, što s njim ide Njegovo Veličanstvo. 

31. Drugi je brat iz našega Reda, veoma dobar redovnik teško bolovao. 189 
Kad sam bila kod mise, obuzme me sabranost, te opazim, da je umro i 
uzvinuo se na nebo ne ulazeći u čistilište. Kako doznah kasnije, umro je 
zbilja u onaj sat, kad sam ga ja vidjela. Ja se začudih, zašto nije ušao u 
čistilište. Upoznah, da je stoga, jer je bio redovnik, koji se dobro držao svojih 
zavjeta, pa su mu bule Reda koristile, da ne ode u čistilište. Ne znam, zašto 
to shvatih. Mislim, zato, jer nije dosta biti bratom redovnikom u haljini, to 
jest nositi haljinu, nego treba biti redovnikom, da se uživaju koristi staleža 
veće savršenosti. 

32. Neću više govoriti o tim stvarima, jer već rekoh, da nemam zašto, 
premda mi je Gospodin iskazao milost, da ih mnogo vidim. Ali nisam vidjela 
nijedne duše od svih, što sam ih vidjela, da ne bi ušla u čistilište, osim duše 

187 U ovom i narednom odsječku govori o sestrama iz Utjelovljenja, jer u sv. 
Josipu nije bila još ni jedna umrla, kad je ovo pisala. U nekom starom 
Izvještaju, što ga napisaše dva karmelca obdržavača, koji su, čini se bili 
ispovjednici u Utjelovljenju, pripovijedaju, da je 20 dana nakon prelaza 
Svetice u sv. Josip u 10 sati noću umrla medu Obuvenima Ana od sv. Pavla. 
Ujutro je Svetica poslala pitati, ko je umro, jer ju je na svoje oči vidjela, gdje 
iz postelje ide na nebo«. (Mem. Histor. 1 R. n. 190.) Gđa Kiterija Avilska izjavi 
u Postupku o proglašenju Svetice blaženom, da je bila u Sv. Josipu ... i da je 
bila rastužena radi bolesti jedne sestre, koja je bila u Utjelovljenju o tom 
svjedokinjom. Majka je utješi veleći joj, neka se ne žalosti, jer ju je poslije 
pričesti vidjela, gdje se vinu na nebo sjajna poput stakla«. Možda se tiču tih 
dviju sestara slučajevi navedeni u tekstu. 

188 Zvao se Alfonso de Henao. Bio je došao iz Alkalskoga kolegija, a umro je 
11. travnja 1557. (Mem. Hist. R. 277.) 

189 Fra Matija - veli Gracian. Potpuno mu je ime bilo Diego Matias obuveni 
karmelac iz Avile, veoma napredan u duhovnom životu i neko vrijeme 
ispovjednik u Utjelovljenju. O njemu govori Carramolino u I. sv. svoga djela 
Monasterios y Conventos de varones (Avila). U valjadolidskim Obavijestima 
reče Majka Doroteja od Križa, da je bio ispovjednik u Utjelovljenju onaj 
redovnik, što ga je Svetica vidjela gdje je prošao, kroz čistilište. Zvao se 
Diego de San Matias. 



spomenutog oca i sv. brata Petra Alkantarskoga i oca dominikovca, koga 
već spominjati. 190 Gospodin je dopustio, da vidim i stupanj slave, što su ga 
neki dosegli, jer mi je pokazao i mjesta, na koja su postavljeni. Velika je 
razlika između slave jednih i drugih. 


190 To je napisala Svetica o o. Petru Ibanjezu 1565. Kako se može razabrati iz 
ove glave i iz drugih mjesta Života, sv. Terezija je veoma štovala duše u 
čistilištu. To je štovanje ostalo i u samostanima Bosonogih sv. Josipa, 
Djetinjstva i mnogih drugih. Bratična Svetičina (Teresita kći D. Lorenca) 
govoreći napose o tom u Postupku Avilskom kaže: »Duše je u čistilištu 
osobito ljubila te im je prikazivala mnogo molitava i pobožnih djela. Govorila 
je, da je njoj malo stalo, hoće li u čistilište, samo da volj koliko pomogne kojoj 
duši, što ondje trpi. Gotovo je sva svoja djela i molitve prinosila za zajedničko 
dobro spomenutih duša, pa za umnoženje Crkve i obraćenje krivovjeraca«. 



GLAVA XXXIX. 


Nastavlja isto gradivo i pripovijeda o velikim milostima, što joj ih je iskazao 
Gospodin. Spominje, kako joj je obećao, da će učiniti za duše, što ga ona 
zamoli. Nabraja nekoliko osobitih slučajeva, u kojima joj je Njegovo 
Veličanstvo udijelilo tu milost. 

1. Jednom sam mnogo dosađivala Gospodinu, da nekoj osobi, kojoj sam 
bila mnogo dužna, povrati vid, što ga je bila gotovo sasvim izgubila. Ja sam 
je vrlo žalila, a bojala sam se, da me Gospodin neće uslišati radi mojih 
grijeha. On mi se javi kao i drugda, pokaže mi ranu na lijevoj ruci te istrgne 
desnicom veliki čavao, što je bio u njoj. Učini mi se, da je s čavlom istrgao i 
meso. Vidjela sam dobro veliku bol pa sam ga žalila. A on mi reče, neka ne 
dvoumim, da će on, koji je ono pretrpio za me, još više učiniti, što ga 
zamolim. On da mi obećava, da će izvršiti sve moje molbe, jer već znade, da 
ću moliti samo ono, što je Njemu na slavu, pa će stoga učiniti ono, za što ga 
sada molim. Neka promislim, dok mu još nisam služila, da nisam od njega 
zamolila ništa, što mi ne bi učinio bolje, nego sam ga znala moliti. Koliko će 
bolje učiniti sada, kad zna, da ga ljubim. O tom da ne smijem dvoumiti. Ne 
minu, mislim, ni osam dana, povrati Gospodin vid onoj osobi. To doznade 
odmah moj ispovjednik. Možda to i nije bilo radi moje molitve. No jer sam 
vidjela to viđenje, bila sam u neku uvjerena, pa sam zahvaljivala Njegovu 
Veličanstvu na milosti, što mi je učinilo. 

2. Drugi put je trpjela neka osoba od vrlo mučne bolesti, za koju ne znam, 
kakva je bila; pa je i ne označujem ovdje. 191 Već je dva mjeseca trpio 
nesnosne boli, a sad je muka bila takva, te se sam raskidao. Posjeti ga moj 
ispovjednik, to jest spomenuti rektor, i veoma ga požali te mi reče, neka ga 
svakako pođem posjetiti, jer mi je rođak, pa to mogu učiniti. Pođem ja k 
njemu i obuzme me takva samilost, te se stanem svesrdice moliti 
Gospodinu za njegovo zdravlje. Tu upoznali po mojem mnijenju jasno milost, 
što mi ju je iskazao Gospodin, jer je drugi dan bio posve oslobođen od one 
boli. 

3. Jednom sam bila u prevelikoj žalosti, jer sam znala, da neka osoba, 
prema kojoj sam bila veoma obvezana, kani učiniti veliko zlo protiv Boga i 
njegove časti, pa se na to već sasvim odlučila. Pojedala sam se to više, jer 
nisam znala sredstva, koje bih upotrijebila, da ga odvratim. Da, činilo se, da 
ga i nema. Stanem se svesrdice moliti Bogu, neka mi dade sredstvo. No dok 
ga ne nađoh, ne mogoh utoliti svoje tuge. U toj nevolji pođem u pustinju, što 
je imamo veoma daleko u ovom samostanu, a ima ih više. Ondje, gdje je 
uvelikom Krist uza stup, stanem ga moliti, neka mi iskaže tu milost. Čujem 
blagi glas, gdje mi govori kanda žubori. Sva se naježih od straha, što me 
obuze. Htjedoh razumjeti, što mi govori. Ali ne mogoh, jer prođe veoma 
brzo. 192 Strah me minu naskoro, a ja osjetih takav unutarnji mir i radost i 

191 Čini se, da je ono čeljade imalo šećernu bolest. Gracian kaže: »Bio je 
njezin bratić. Zvao se Petar Mexia.« 

192 Od stare kućice, što je služila za golubinjak, a bila je unutra pokraj vrta, 
uredi Svetica pustinju Svetoga Krista od Stupa. Kod ulaska je nadesno polak 
male izbočine slika Isusova s ranom na laktu lijeve ruke, što joj daje osobitu 
milinu. Slika nije remek djelo, ali je vrlo pobožna i samilosna, pa gleda vas i 
ulijeva prenježnu ljubav. Prema toj je slici druga: Sv. Petar plačući. 



nasladu, te se začudih, kako samo slušanje glasa, a da se od njega ne 
razumije ni riječ, a ja ga čuh tjelesnim ušima, učini u duši takav učinak. Po 
tom upoznah, da će se dogoditi, što sam molila. Tako i bi. Mene minu sva 
muka. Bilo mi je, kanda se dogodilo, ako i nije bilo odmah, ali se dogodilo 
kasnije. Rekoh to svojim ispovjednicima, a onda sam imala dvojicu, koji su 
bili vrlo učeni i veliki sluge Božje. 193 

4. Znala sam, da je jedna osoba bila odlučila posve ozbiljno služiti Bogu te 
je na nekoliko dana obavljala molitvu, a u njoj joj je Njegovo Veličanstvo 
iskazivalo mnogo milosti. No zanemarila je molitvu radi nekih prilika, kojih 
nije htjela izbjegavati. A bile su te prilike veoma opasne. Meni je to bilo 
veoma teško, jer sam vrlo ljubila i mnogo dugovala onoj osobi. Molila sam, 
mislim, više od mjesec dana neprestano Boga, neka opet pritegne onu dušu 
k Sebi. Moleći jednoga dana ugledam pokraj sebe vraga, koji je veoma 
srdito rastrgnuo listiće, što ih je držao u ruci. Ja se veoma obradovah, jer 
pomislih, da je moja molitva uslišana. Tako je i bilo. Poslije doznadoh, da je 
ona osoba s velikim skrušenjem obavila ispovijed i tako se zbiljski obratila k 
Bogu, te se ufam u Njegovo Veličanstvo, da će sve više napredovati. Slava 
mu za sve. Amen. 

5. Na moju je molbu Naš Gospodin oslobađao duše od teških grijeha, 
druge je dizao do veće savršenosti, i to često puta. Izbavljao je duše iz 
čistilišta i djelovao druga čudesna djela. Gospodin mi je u tom iskazao toliko 
milosti, te bih izmučila sebe i štioce, kad bih sve htjela pripovijedati. A 
mnogo je više učinio za spasenje duše nego za tijelo. To je bilo vrlo dobro 
poznato i za to ima mnogo svjedoka. Odmah, odmah mije zadavalo to 
mnogo grižnje, jer nisam mogla inače nego vjerovati, da Gospodin to čini na 
moju molitvu, premda on ponajprije djeluje radi svoje dobrote. No već ima 
toliko slučajeva i dobro su poznati drugim osobama, te mi nije muka da to 
vjerujem. Hvalim Njegovo Veličanstvo i stidim se, jer vidim, da sam mu više 
dužna. A čini mi se, da to budi u meni još veću želju, da mu služim i da više 
raspiruje ljubav. A najviše se čudim tome, što ne mogu, sve da hoću, moliti 
svesrdno Gospodina za one stvari, što ih Gospodin vidi, da ne dolikuju. 

Molim s tako malo snage, duha i mara, te se ne mogu ni prisiliti, sve kad bih 
se silila. A hoće li Njegovo Veličanstvo da nešto učini, mogu to moliti često 
posve srdačno. Ako i ne hajem zato, svagda mi lebdi pred očima. 

6. Velika je razlika između te dvije vrsti molitve koje ne znam rastumačiti. 
Molim li na prvi način, pa se i silim, da što iznudim od Gospodina, premda u 
sebi ne osjećam one gorljivosti kao inače, sve ako me se i te kako tiče, 
dešava mi se kao čovjeku, kojemu je svezan jezik. Ne može govoriti, ako i 
hoće. Ako li i govori, govori tako, te viče da ga ne razumiju. Molim li na drugi 
način, događa mi se kao čovjeku, koji govori razgovjetno i jasno onome, za 

193 Oo. Garcia Toldski i Dominik Banjez. Glasoviti dominikovac o. Banjez, 
jedan od najvećih bogoslovaca onoga vremena, koji je imao toliko 
savršenosti, bijaše nekoliko godina Svetici ispovjednik i stalni savjetnik kod 
osnutaka, otkad ju je u Avili onako odrješito i rječito branio kod osnutka sv. 
Josipa. Svetica je osobito voljela toga oca. Rodio se o. Banjez u Medini del 
Campo 29. veljače 1528. U 19. godini se posveti Bogu u Redu Propovjednika 
gdje je dugo bio profesor na sveučilištima u Alkali, Salamanci i Valjadolidu. 
Umrije 1604. u rodnom mjestu. Moramo često spominjati njegovo ime, jer je 
sudjelovao u pothvatima oko Obnove sv. Terezije, kojoj je svagda pomagao 
odrješito, ugledno i moćno. 



koga vidi, da ga rado sluša. U jednom se slučaju, recimo, moli kao naustice, 
u drugom je tako, te se upoznaje, da nas sluša i da se veseli njegovo 
Veličanstvo našoj molitvi i dijeli nam milost. Blagoslovljen bio svagda onaj, 
koji toliko daje, a ja njemu dajem tako malo. Ta što radi, Gospodine moj, ko 
se radi Tebe sasvim ne uništuje? A koliko, koliko, koliko i tisuću puta mogu 
reći, koliko nedostaje meni do toga! Zato, premda ima i drugih razloga, ne 
bih smjela željeti živjeti, jer ne živim prema onom, kako sam ti dužna. Kako 
sam puna nesavršenosti, kako sam mlitava, vidim, u tvojoj službi! Zaista mi 
se gdjekad čini, da bih rado biti bez osjećaja, eda ne vidim tolikoga zla na 
sebi. Neka popravi onaj, koji može. 

7. Dok sam boravila u kući one spominjane gospođe, 194 morala sam vazda 
biti na oprezu i promatrati taštinu svih stvari ovoga života. Ondje su me 
veoma štovali i vrlo hvalili, a bilo je i mnogo stvari, uz koje sam se mogla 
prilijepiti, da sam gledala na sebe. No gledala sam na onoga, koji gleda 
istinskim okom, da me ne pusti iz svoje ruke. 

8. Kad spomenuh istinski pogled, sjećam se, koliko će muka podnijeti oni, 
što im je Bog dao te upoznaju što je istina, kad o zemaljskim stvarima 
govore onima, kojima je. toliko sakriveno. To mi reče jednom sam Gospodin. 
A i mnogo toga, što ovdje pišem, ne potječe iz moje glave, nego mi ih reče 
ono nebesko Veličanstvo. Kad kažem izrično: »To sam zamijetila« ili »Rekao 
mi je Gospodin«, veoma se bojim, da dodam ili ispustim samo jednu slovku. 
A kad se tačno ne sjećam dobro svega ili kad bih mogla pridometnuti što 
svoje, govorim tako, kanda potječe od mene. Ne zovem svojim ono, što je 
dobro, jer već znam, da nije u meni ništa dobro, van da mi je Gospodin dao 
bez moje zasluge. Kažem, da »potječe od mene«, što mi nije saopćeno u 
objavi. 

9. Ali, oj Bože moj, kako često hoćemo i u duhovnim stvarima kao i u 
svjetovnim da po svojem mnijenju prosuđujemo nešto i to sasvim 
odvraćamo od istine. Tako mislimo, da možemo mjeriti svoj napredak prema 
godinama, što smo ih proveli obavljajući kakogod nutarnju molitvu. Da čini 
se, kanda bismo htjeli propisivati mjeru onome, koji bez mjere dijeli svoje 
darove, kad hoće, i može jednome dati više u po godine nego drugima u 
mnogo godina! To sam tako vidjela u mnogo osoba, te se samo čudim, kako 
se još možemo u tom zadržavati. 

10. Držim doista, da u tu zabludu neće pasti, ko bude imao dar, da 
razlikuje duhove i komu Gospodin dade istinsku poniznost. Jer on sudi po 
učincima i odlukama i ljubavi, a Gospodin mu daje svjetlost, da to upozna. 

Po tom prosuđuje on napredak i okorišćivanje duša, a ne po godinama. Jer 
jedan može više uznapredovati u po godine nego drugi u dvadeset, budući 
da Gospodin daje, kako rekoh, komu hoće, pa i onom, ko se bolje pripravi. 
Vidim, gdje sada dolaze u ovu kuću djevojčice, koje su veoma mlade. 195 Bog 
ih je ganuo i dao im je malko svjetlosti i ljubavi. Hoću da kažem, dao im je u 
kratko vrijeme nešto užitka. A one nisu očekivale niti ih je moglo išto 
zapriječiti. Ne misle na jelo, jer se zauvijek zatvaraju u kuću bez dohodaka. 
Ne mare za život radi onoga, za koga znadu, da ih ljubi. Ostavljaju sve: ne 


194 Gđa Lujza de la Cerda. 

195 Možda Svetica smjera na lsabelu od sv. Pavla, kćer Franje M. Cepeda, koja 
je položila zavjete 21. X. 1564. u dobi od 17 godina; Mariju od sv. Jeronima te 
lsabelu od sv. Dominika, obje mlade, koje primiše haljinu 1563. i 1564. 



će više ni svoje volje i ne pada im na um, da bi mogle biti nezadovoljne u 
tolikom zaporu i tjesnoći. Sve se zajedno prinose na žrtvu Bogu. 

11. Kako im rado dajem prednost! Kako bih se morala stidjeti pred Bogom! 
Ta što Njegovo Veličanstvo nije doseglo sa mnom u tako mnogo godina, 
otkad počeh obavljati unutarnju molitvu, a On mi stade dijeliti svoje milosti, 
to postigne kod njih u tri mjeseca, a kod nekih u tri dana, premda im 
iskazuje mnogo manje milosti nego meni. Ali ih i plaća dobro Njegovo 
Veličanstvo. Jamačno ne žale onoga, što su za Nj učinile. 

12. Zato bih željela, da se sjećam mnogo onih godina, otkad smo položile 
zavjete ili otkad (osobe) obavljaju unutarnju molitvu, da se zastidimo. A 
nemojmo mučiti onih, koje su u kratko vrijeme daleko uznapredovale, 
nemojmo ih siliti, da se vrate natrag, te da idu našim korakom. I nemojmo 
željeti, da oni, koji poput orlova lete s pomoću milosti, što im iskazuje Bog, 
stupaju kao svezano pile. Uprimo oči u Njegovo Veličanstvo, pa pustimo 
uzde ovim dušama, vidimo li, da žive u poniznosti, jer Gospodin, koji im daje 
tolike milosti, neće dopustiti, da se strmoglave u propast. Oni se sami 
uzdaju u Gospodina, jer im u tom koristi istina vjere, što je spoznaju. A mi 
sami da ih ne bi povjerili Njemu, već bismo ih htjeli mjeriti svojom mjerom 
po svojoj niskoj srčanosti? Ne tako, već ako ne dosežemo njihovih velikih 
učinaka i odluka, jer se slabo mogu razumjeti bez iskustva, ponizimo se 
barem, a njih ne odsuđujmo. Misleći, da gledamo na njihovu korist, gubimo 
je mi sami, a gubimo i priliku, što nam je nudi Gospodin, da se ponizimo i 
upoznamo, koliko nam još nedostaje i kako su se (one duše) više nego mi 
raskrstile sa svim i sjedinile s Bogom, kad im se Njegovo Veličanstvo tako 
približuje. 

13. Ne držim drugo niti bih htjela držati, van da bih voljela molitvu, što se 
obavlja istom od nedavna, a što proizvodi veće učinke, od molitve, što se 
vrši mnogo godina, a na koncu se ne može odlučiti više nego na početku, da 
išto učini za Boga. Odmah se naime upozna, da niko ne može bez velike sile 
ljubavi sve ostaviti, samo da ugodi Bogu. A sićušne stvari poput soli, što 
nemaju ni težine ni obujma, pa će ih, čini se, ptica odnijeti u kljunu, ne 
držimo za veliki učinak i trapljenje. Ako li mnogo držimo do nekih stvari, što 
ih činimo, pa bilo ih i mnogo, žalosno je. I ja sam takva i svaki čas 
zaboravljam milosti. Ne kažem, da ta sitna djela neće Njegovo Veličanstvo u 
svojoj dobroti veoma cijeniti; ali ja bih rado ne držati mnogo do njih, i ne 
gledati, što ih radim, jer nisu ništa. No oprosti mi, Gospodine moj, i ne uzmi 
mi za grijeh, ako se malko tim tješim, jer ti ne služim ni u čemu većem. Ta 
kad bih ti služila u većim stvarima, ne bih držala do ništetnih. Blago onima, 
što ti služe velikim djelima! Kad bi mi se uračunala zavist (radi ovih djela) i 
želja za njima, malo bih zaostajala za njima u tvojoj službi. Ovako nisam ni 
za što, Gospodine moj. Daj mi Ti snagu, jer me toliko ljubiš. 

14. Dogodilo mi se ovih dana evo ovo. Dođe iz Rima Breve, da ovaj 
samostan ne smije imati prihoda. 196 S tim se svrši sve, što me je, čini se, 
stajalo prilično truda. Utješih se videći ovako srećan svršetak. Stadoh se 
sjećati poteškoća, što sam ih pritom podnijela, i hvaliti Gospodina, koji se sa 
mnom u nečemu poslužio. Uzeh promišljati sve, što sam pretrpjela. I u 
svemu, što sam radila, a činilo se, da jest nešto, nađoh toliko nedostataka i 
nesavršenosti, a gdjekad i malo srčanosti i često malo vjere. Jer dosele, kad 


196 To je Breve od 17. srpnja 1565. 



gledam sve izvršeno, što mi je Gospodin govorio o gradnji ove kuće, nisam 
odlučno vjerovala, a nisam mogla o tom ni dvoumiti. Ne znam, kako je to 
bilo. Često mi se u jednu ruku činilo nemoguće, u drugu nisam mogla 
sumnjati, to jest ne vjerovati, da će se sagraditi. Napokon nađoh, da je 
Gospodin učinio sve, što je dobro, a ja zlo, pa prestadoh o tom misliti i ne 
htjedoh se toga sjećati, da se ne spotaknem o tolike moje pogrješke. 
Blagoslovljen bio Onaj, koji iz svih stvari crpe dobro, kad mu se svidi. Amen. 

15. Zato kažem, da je opasno brojiti godine, za kojih smo obavljali molitvu. 
Ako se i radi o poniznosti, mogao bi, čini mi se, čovjek sebi nekako utvarati, 
da je nešto zaslužio, jer je služio Boga. Ne kažem, da se ne stječu zasluge i 
da će se dobro platiti. Ali stalno držim, da se neće uzvinuti do vrška 
savršenosti ijedno duhovno čeljade, kojemu se čini, da je u mnogo godina, 
otkad obavlja molitvu, zaslužilo te duhovne užitke. Nije li dosta, ako je takva 
duša zaslužila, da je Bog drži svojom rukom, te mu ne nanosi uvreda, kao 
što je radila prije, nego je obavljala molitvu? Hoće li, štono riječ, da vodi 
protiv njega parnicu njegovim novcem? Čini mi se, da to baš nije duboka 
poniznost. Možda i jest. Ali ja držim, da je to drzovitost. U mene je malo 
poniznosti, ali se na to, čini mi se, nisam nikad usudila. Možda nisam nikad 
služila pa nisam ni molila. A da sam mu služila, možda bi mi Gospodin bio 
platio više nego svima. 

16. Ne kažem, da duša ne raste i da joj to neće Bog dati, ako obavlja 
ponizno molitvu. Kažem samo, da se moraju zaboraviti te godine 
(provedene u molitvi). Ta gadi se sve, što možemo učiniti, prema kaplji Krvi, 
što ju je Gospodin prolio za nas. Ako postajemo veći dužnici Božji, što više 
služimo Bogu, što ištemo? Ta platimo li novčić duga, vraćaju nam tisuću 
dukata. Za ljubav Božju, ostavimo te sudove, jer su Božji. Te su poredbe 
svagda zle i u zemaljskim stvarima. A što će biti istom u onom, što zna sam 
Bog? Njegovo je Veličanstvo to dobro pokazalo, kad je platilo posljednjima 
koliko i prvima. (Mat. 20, 12.) 

17. Toliko puta sam pisala ova tri lista i u toliko dana, jer sam imala i 
imam, kako rekoh, malo vremena, te sam već zaboravila, o čemu sam 
počela pripovijedati. To je ovo viđenje. Obavljajući molitvu vidjeh sama sebe 
na širokom polju, a oko mene mnogo raznovrsnih ljudi, koji su me opkolili. 
Činilo se, da svi imaju u ruci oružje, da navale na me: neki sulice, drugi 
mačeve, treći bodeže, a neki vrlo duge sabljetine. Napokon ne mogoh nikud 
ni kamo, van da srnem u smrtnu opasnost, a bijah sama, bez ikoga, ko bi 
bio uza me. Dok mi je duh bio u toj tjeskobi i nisam znala, što da radim, 
podignem oči k nebu i ugledam Krista, ne na nebu već visoko nada mnom u 
zraku. On pruži k meni ruku i uzme me pod svoje okrilje tako, te se više 
nisam bojala sve one svjetine. A oni mi ljudi nisu mogli nauditi, sve da su 
htjeli. 

18. To se viđenje čini nekorisno, a meni je i te kako koristilo, jer mi je 
nagoviješteno, što znači. Malo poslije se ugledah gotovo u onoj borbi i 
upoznah, da je ono viđenje slika svijeta. Sve, što je na svijetu, čini se, da je 
oboružano i navaljuje na jadnu dušu. Pustimo one, koji ne služe mnogo 
Gospodinu. Ostavimo i časti, bogatstva, naslade i druge slične stvari. Jasno 
je, da to sve zaplete ili nastoji zaplesti čovjeka, ako nije na oprezu. Ovdje 
govorim o prijateljima, rođacima, a što je još čudnije o vrlo dobrim osobama. 
Misleći, da rade nešto dobro, tako su me stiskali kasnije, te nisam znala, 
kako bih se branila, ni što bih radila. 



19. Oh Bože moj, kad bih pripovijedala sve raznovrsne tegobe, što sam ih 
podnijela u ono vrijeme i nakon ovoga, stoje rečeno prije, kako bi to bilo 
poučno, da se sve posve prezre! Bio je ono, čini mi se, najteži progon, što 
sam ga podnijela. Kažem, bila sam gdjekad sa svih strana tako pritisnuta, te 
sam nalazila pomoć samo u tom, da dignem oči k nebu i zazovem Boga. 
Sjećala sam se dobro onoga, što sam vidjela u ovom viđenju. To mi je i te 
kako koristilo, da se ni u koga ne pouzdajem, jer niko nije stalan osim Boga. 
Svagda mi je Gospodin u tim velikim patnjama, kao što mi je pokazao, 
poslao koga, da mi pruži ruku, kao što mi je pokazao u onom viđenju. I tako 
mi se nije više trebalo starati ni za što, van kako bih ugodila Gospodinu. To 
je uzdržavalo još ono malko kreposti, što sam imala želeći, da Ti služim. 
Blagoslovljen bio dovijeka. 

20. Jednom sam bila tako vrlo nemirna i smetena, te se nisam mogla 
sabrati. Morala sam se bočiti i boriti videći svoje misli upravljene k stvarima, 
koje nisu bile savršene, a činilo se, da se nisam odlučila od svijeta kao 
obično. Kad vidjeh, da sam ovako zla, obuze me strah, da su milosti, što mi 
ih je Gospodin iskazao, puke tlapnje. Napokon mi je duša bila u velikoj tami. 
U toj mi nevolji prozbori Gospodin i reče mi, neka se ne žalostim. Gledajući 
kakva sam, neka shvatim, kakva bi me bijeda snašla, kad bi se On udaljio od 
mene; i da nema sigurnosti, dok živimo u ovom tijelu. Pokaza mi, kako je 
dobro upotrebljena ova borba i boj, kad je ovakva nagrada. Pričini mi se, da 
Gospodin žali nas, koji živimo na svijetu. Neka ne mislim (reče), da me je 
zaboravio, jer me neće nikad zapustiti; ali da i ja moram činiti, što je do 
mene. To mi reče Gospodin uz drugo, čim mi je iskazao mnogo milosti, tako 
Ijubezno i prijazno, da ne mogu iskazati. 

21. Često mi govori Njegovo Veličanstvo pokazujući mi veliku ljubav: »Ti si 
sad moja, a Ja sam tvoj«. Nato običavam odgovarati svagda, i čini mi se da 
govorim posve istinito: »Što je meni do mene, Gospodine? Meni je do Tebe«, 
Kad pomislim, što sam, te me riječi i utjehe tako postide, da kao što rekoh, 
držim drugda, a i sad kažem gdjekad svom ispovjedniku, kako mi se čini, da 
treba više srčanosti za primanje tih milosti, nego za trpljenje najvećih muka. 
Kad se to zbude, gotovo zaboravim sva svoja djela i sjećam se, da sam zla, 
sve ako razum i ne promišlja. I to mi se čini, da je gdjekad nadnaravsko. 

22. Kadikad me obuzme tako velika želja za pričešću, da ne znam, bih li 
mogla iskazati. Desilo se to i jednoga jutra, kad je lijevala takva kiša, te se 
činilo, da se neće moći izići iz kuće. 197 Ja sam bila već izvan kuće, a bila sam 
i izvan sebe od one želje, koja me je gonila tako, te mi se činilo, da bih bila 
pošla, sve kad bi mi koplje stavili na prsa, a kamo li da me zadrži voda. Kad 
dođem u crkvu, obuzme me veliki zanos. Pričini mi se, da vidim otvorena 
nebesa, a ne ulaz, kao što sam drugda gledala. Ukaže mi se prijestolje, što 
rekoh vašoj milosti da sam ga i drugda vidjela. A nad njim drugo prijestolje, 
na kojem ne vidjeh, ali doznah nekom nepoznatom spoznajom, da stoluje 
Božanstvo. Učini mi se, da to prijestolje drže živa bića, a čini mi se, da sam 
već čula o značenju tih bića. Pomislih, da su to evanđelisti. (Otkr. 4, 6. 7. 8.) 
Ali ne vidjeh, kako je bilo ono prijestolje ni ko je bio na njemu. Vidjeh samo 
veliko mnoštvo anđela. Učini mi se, da su kud i kamo ljepši od drugih 
anđela, što ih vidjeh na nebu. Pomislih, da su možda serafi ili kerubi, jer mi 
se čini, da su zapaljeni. Velika je razlika, kao što rekoh. Ne može se opisati 

197 Bit će to bilo onih godina, dok je boravila u Utjelovljenju pa je mogla ići 
kući svojih rođaka i dobrih prijatelja. 



ni iskazati ni slava, što je oćutih u sebi. A neće je moći ni zamisliti, ko je nije 
iskusio. Razumjeh da je ovdje zajedno sve, što se može poželjeti; a ne 
vidjeh ništa. Reče mi, a ne znam ko, što mogu ovdje činiti: razumjeti da ne 
mogu ništa razumjeti i vidjeti, da je sve ništa prema ovome. I zbilja se 
kasnije stidjela moja duša videći, da se može zaustaviti kod ikakve stvorene 
stvari, a kamoli je zavoljeti. Jer mi se sve činilo kao mravinjak. 

23. Pričestim se i ostanem kod mise, a ne znam, kako sam mogla biti. 

Činilo mi se, da je potrajalo vrlo kratko vrijeme. Začudih se, kad odbi sat i 
vidjeh, da sam puna dva sata bila u onom zanosu i slavi. Kasnije se začudih, 
kad dosegoh do ovoga ognja prave ljubavi Božje, koji mi se čini da je došao 
odozgo. Kolikogod bih naime inače željela i nastojala i uništavala se radi 
njega, kao što već rekoh drugda, kad neće Njegovo Veličanstvo, ne mogu 
zadobiti ni iskrice toga ognja. Čini se, da taj oganj izgara staroga čovjeka s 
njegovim pogrješkama i mlakošću i bijedom. I kao što radi fenić ptica o kojoj 
sam čitala, da se spali, pa pomlađena iziđe iz onog pepela, tako i duša 
postane druga. Ima posve drugačije želje i veliku jakost. Čini se, da nije ona 
ista, koja je bila prije, nego s novom čistoćom kreće putem Gospodnjim. 
Zamolih Njegovo Veličanstvo, neka bude tako i da mu ja počnem iznovice 
služiti. On mi odgovori: »Rekla si dobru poredbu. Pazi, da je ne zaboraviš, 
van se trsiš te se sveudilj poboljšavaš«. 

24. Jednom me obuzme malo prije spomenuta dvoumica, jesu li ova 
viđenja od Boga. Nato mi se ukaže Gospodin i prozbori oštro: »O djeco 
ljudska, dokle ćete biti tvrda srca?« Neka ispitam (doda) u sebi jednu stvar: 
jesam li se njemu sasvim predala u vlasništvo ili nisam. Ako sam se predala 

i ako sam njegova, neka vjerujem, da me neće pustiti te propadnem. Taj me 
povik veoma rastuži. Nato će mi On opet veoma nježno i prijazno, neka se 
ne žalostim. On zna, da ja neću propustiti, već se latiti svega, što je za 
njegovu službu. Zato će se dogoditi sve, što ja želim. I zbilja se dogodilo, za 
što sam ga onda molila. (Nadalje reče), neka pazim, kako se svaki dan 
množi moja ljubav prema Njemu. Po tom ću vidjeti, da nisu od zloduha (ova 
viđenja). Neka ne mislim, da bi Bog dopustio, te bi zloduh imao toliki udio u 
dušama njegovih sluga i da bi mi mogao dati onako jasnu spoznaju i mir, što 
ga imam. Nagovijesti mi, da bih zlo sudila, ako ne bih vjerovala, da je od 
Boga, kad me je uvjeravalo toliko i takvih osoba. 

25. Jednom sam molila psalam Kogod hoće, pa mi je bilo dano, da 
razumijem, kako to da je jedan Bog a tri Osobe. Bilo je to tako jasno, te se 
začudih i uvelike utješih. Bilo mi je to veoma korisno, da bolje upoznam 
veličinu i čudesa Božja. I kadgod promišljam ili se raspravlja o Presvetom 
Trojstvu, čini mi se, da razumijem, kako to može biti, pa sam vrlo 
zadovoljna. 

26. Na blagdan mi Uznesenja Kraljice anđela i naše Gospođe htjede 
Gospodin iskazati milost, te mi u zanosu pokaza njezino uznesenje na nebo i 
radost i svečanost, s kojom je primljena, i mjesto, gdje je. Ne bih znala 
iskazati, kako je to bilo. Moj duh obuze prevelika slava, kad vidjeh toliku 
slavu. Ostadoše mi veliki učinci i okoristih se te želim podnositi velike 
poteškoće. Ostade mi i velika želja, da služim toj Gospođi, koja je toliko 
zaslužila. 

27. U kolegiju Družbe Isusove, 198 dok su se pričešćivala braća one kuće 


198 Sv. Egidija u Avili. 



vidjeh nad njihovim glavama veoma skupocjenu nebnicu. I to vidjeh dva 
puta. A kad su se pričešćivali drugi, ne vidjeh nebnice. 



GLAVA XL. 


Nastavlja isto gradivo i pripovijeda velike milosti, što joj je iskazao Gospodin. Iz 
nekih se može uzeti veoma dobra pouka. Kao što je već spomenula, bila je uz 
posluh njezina glavna nakana, da priopći one milosti, koje su na korist 
dušama. S ovom se glavom završuje opis njezina života, što ga je napisala. 

Neka bude na slavu Gospodnju. Amen. 

1. Jednom u molitvi osjetih takvu nasladu, te držah, da sam je nedostojna 
i stadoh promišljati, koliko više zaslužujem, da budem na onom mjestu, što 
sam vidjela za se pripravljeno u paklu. Jer kao što već rekoh, nikad ne 
zaboravljam, kako sam se ondje vidjela. Tim se promatranjem moja duša još 
više rasplamti, a duh mi se tako zanese, te ne mogu iskazati. Učini mi se, da 
sam zaronjena i puna onog veličanstva, što sam ga drugda upoznala. U tom 
mi je veličanstvu dano, da upoznam istinu, koja je punoća svih istina. Ne 
znam reći, kako, jer ne vidjeh ništa. Reče mi ne znam ko, ali dobro upoznah, 
da je sama Istina. »Nije mala stvar, što radim za te, već je jedna od onih 
stvari, za koju si mi mnogo dužna. Jer sva šteta, što dolazi svijetu, potječe 
odatle, što se ne poznaju istine Pisma jasno i istinito. Jer neće ostati 
neizvršena ni jedna tačkica njegova«. Meni se pričini, da sam ja to uvijek 
vjerovala, a da su vjerovali i svi vjernici. Nato mi reče: »Oj kćeri, kako me 
malo njih uistinu ljubi! Kad bi me ljubili, ne bih im sakrivao svojih tajna. 
Znadeš li, što znači ljubiti me uistinu? Znači: upoznati, da je laž sve, što se 
meni ne mili. Što sad ne razumiješ, upoznat ćeš jasno po koristi što će 
koristiti tvojoj duši«. 

2. To i vidjeh, hvala Bogu. Jer mi se odonda čini sve, za što vidim da ne 
vodi k službi Božjoj, tako tašto i lažno, te ne bih znala reći, kako to 
upoznajem, niti bih mogla kazati, kako mi je žao onih, što ih gledam u tmini 
s obzirom na tu istinu. Spomenut ću ovdje i druge koristi, dok mnogih ne bih 
znala izreći. Gospodin mi reče onda još jednu posebnu riječ, i to veoma 
milostivu. Ne znam, kako se to zbilo, jer ne vidjeh ništa. Ali osjetih, da sam 
izvanredno ojačana te mogu sasvim zbiljski izvršivati u tančine božansko 
Pismo iz petnih žila. Čini mi se, da nema poteškoće, koje ne bih prebrdila. 

3. Od ove mi božanske Istine, za koju ne znam, kako sam ni što sam 
upoznala, ostade uklesana istina, koja budi u meni novo poštovanje prema 
Bogu, jer mi daje spoznaju o njegovu veličanstvu i moći na način, koji se ne 
može izreći. Mogu samo pojmiti, da je to nešto veliko. Ostade mi veoma 
velika volja, da ne govorim ni o čemu nego o sasvim istinitim stvarima, koje 
daleko nadmašuju ono, o čemu se govori ovdje u svijetu, pa mi je stoga 
muka živjeti u svijetu. Ostade mi velika nježnost i užitak i poniznost. Čini mi 
se, da mi je Gospodin dao ovdje mnogo, a ne znam kako. A ne snađe me 
nikakva sumnja, da bi to bila tlapnja. Ne vidjeh ništa, ali upoznah, da je 
veliko dobro ne držati ništa do onoga, što nas ne može bliže dovesti k Bogu. 

I tako shvatih, što znači kad duša uistinu hodi pred samom Istinom. To, što 
sam upoznala, dao mi je da upoznam Gospodin, koji je sama Istina. 

4. Sve, što rekoh, razumjeh tako, da mi je gdjekad govorio, a drugda 
saopćio bez govora, i to jasnije neke stvari nego one, što su mi rečene 
riječima. Doznah prevelike istine o toj Istini, više, nego da me je učilo 
mnogo učenjaka. Čini mi se, da mi nikako ne bi mogli ovako utisnuti, niti bih 
ja mogla ovako jasno upoznati taštinu ovoga svijeta. Istina, za koju rekoh, 



da mi je dana te je razumijem, istina je sama u sebi. Bez početka je i bez 
svršetka, a sve druge istine ovise o toj istini, kao i sve druge ljubavi o toj 
ljubavi i sve druge veličine o toj veličini. No sve je to nejasno prema jasnoći, 
kojom je Gospodin htio da to razumijem. O kako se tu pokazuje moć ovoga 
Veličanstva, jer u tako kratko vrijeme dobiva duša toliki dobitak i utisku ju 
joj se takve stvari! O Veličino i Veličanstvo moje! Što radiš, Gospodine moj, 
svemogući? Ta pogledaj, komu daješ tako uzvišene milosti. Ne sjećaš li se, 
da je ova duša bila bezdan laži i more taština, i sve mojom krivnjom? Jer 
premda si mi Ti dao naravsku odvratnost prema laži, ja sam postala sama u 
mnogo stvari lažljivkom. Kako dakle podnosi, kako se slaže. Bože moj, tako 
velika blagodat i milost s onom, koja ju je od Tebe tako loše zaslužila? 

5. Kad sam jednom molila Časove sa svim sestrama, sabra se najednom 
moja duša i učini mi se, da je sva kao jasno ogledalo. Na njemu nije bilo 
ništa ni otraga ni postrance, ni odozgo ni odozdo ništa, što ne bi bilo sasvim 
jasno. A u središtu mi se ukaza Krist, Naš Gospodin, kao što ga obično 
gledah. Činilo mi se, da ga gledam jasno na sve strane moje duše kao u 
ogledalu. A ono je ogledalo, ne znam iskazati kako, bilo urezano u samoga 
Gospodina nekim neizrecivim Ijubeznim saobraćajem. Znam, da mi je to 
viđenje bilo od velike koristi svagda, kadgod ga se sjetim, naročito kad se 
pričestim. Dano mi je, te sam razumjela, kad je duša u smrtnom grijehu, da 
to ogledalo pokrije debela magla pa bude sasvim crno, te se ne može 
pokazati ni vidjeti naš Gospodin, premda je vazda nazočan, jer nam daje 
bitak. A u krivovjeraca je ogledalo kao razbijeno, a to je mnogo gore, nego 
zamračeno. Mnogo je drugačije, kad se to gleda, nego kad se opisuje; jer se 
dade vrlo slabo razumjeti. Meni je donijelo mnogo koristi i prouzročilo 
mnogo žalosti, jer sam često svojim grijesima potamnjela svoju dušu, da ne 
vidim u njoj Gospodina. 

6. Čini mi se, da ovo viđenje koristi onima, koji se trse oko sabranosti, da 
se nauče promatrati Gospodina u ponutrici svoje duše. To se promatranje 
čvršće prilijepi pa je i rodnije, nego da se promatra izvan sebe, kao što sam 
rekla drugda. I u nekim knjigama o molitvi piše, gdje treba tražiti Boga. 
Naročito kaže slavni sv. Augustin, da nije nalazio Boga ni na trgovima ni u 
zabavama ni inače, gdjegod ga tražio, onako kao u sebi. Posve je jasno, da 
je to najbolje. Ne treba se penjati na nebo ni ići dalje od nas samih. Tim bi 
se izmučio duh i rasijala duša, a ne bi toliko koristilo. 

7. Ovdje ću upozoriti na nešto, kad bi koga obuzeo zanos. Ako bi zanos 
bio veliki, pa bi prošlo ono vrijeme, što je duša s Bogom tako sjedinjena, te 
su dokinute sve njezine moći, a to traje kratko, kao što je rečeno, duša bi 
ostala još sabrana, pa ni izvana ne bi mogla doći k sebi, a dvije bi moći, 
pamet i volja bile kao sasvim lude od pomame. To se događa kadikad, 
rekoh, navlastito isprvice. Zbiva se to, mislim, jer naša prirodna slabost ne 
može podnijeti takve sile duha, a mašta oslabi. Znam, da se to dešava 
nekim osobama. Držim, da bi bilo dobro, kad bi se prisilile i za onda 
prekinule molitvu, a u drugo vrijeme naknadile ono, što izgube, jer bi im 
moglo veoma nauditi. To potvrđuje iskustvo i pokazuje, kako je podesno 
paziti, što može naše zdravlje. 

8. Duši, koja dopre do toga stupnja, treba iskustvo i učitelj. Učitelj je 
potreban, jer će se desiti mnogo toga, o čemu se mora s nekim svjetovati. 
Potraži li ga a ne nađe. Gospodin je neće ipak ostaviti, kao i to nije ostavio 
ni mene, premda sam ovakva kakva sam. Držim, da ih je malo, koje su 



stekle iskustvo u tolikim stvarima. Ako li ga nemaju, svaka pripomoć, što se 
pruža, samo kini i muči dušu. Ali će joj i to Gospodin uzeti u račun. I zato je 
bolje, da se o tom razgovara, kao što sam već drugda rekla. Čini mi se, da 
sam već govorila i o svemu, o čemu govorim sada, ab se samo ne sjećam. A 
vidim, da je veoma zamašno, pogotovo za ženske, da se porazgovore sa 
svojim ispovjednikom, ako je sposoban. A ima više žena nego ljudi, kojima 
Gospodin iskazuje te milosti. To sam čula od svetoga brata Petra 
Alkantarskoga, a vidjela sam i sama. On je rekao, da žene napreduju mnogo 
više na tom putu molitve nego muškarci. A naveo je i izvrsne razloge zato, 
kojih mi ne treba ovdje spominjati. Svi su u prilog ženama. 

9. Jednom mi je u molitvi sasvim ukratko predočeno, premda nisam 
vidjela nikakva oblika, ali je predodžba bila posve jasna, kako se vide u 
Bogu sve stvari i kako ih sve drži u Sebi. Ne umijem toga opisati, ali je 
ostalo duboko utisnuto u moju dušu. To je jedna od najvećih milosti, što mi 
ih je Gospodin iskazao, i od onih milosti, što su me najviše postidjele i 
smele, jer su me sjetile mojih grijeha, što sam ih počinila. Kad bi Gospodin 
bio dopustio, da to vidim u prijašnje vrijeme, i kad bi to vidjeli oni, koji ga 
vrijeđaju, držim, da ne bi imali srca ni smjelosti, da to rade. Činilo mi se 
doduše, da nisam vidjela ništa, kao što već rekoh. Ali to ne mogu ustvrditi. 
Nešto sam morala vidjeti, jer mogu postaviti ovu poredbu. No to je viđenje 
moralo biti tako tanko i nježno, te ga razum nije mogao shvatiti ili se ja ne 
mogu snaći u tim viđenjima, koja nisu umišljena. A u nekima se ipak mora 
nešto vidjeti. No kako su duševne moći u zanosu, ne mogu kasnije predočiti, 
kako mi je Gospodin ondje pokazao i kako hoće, da uživaju. 

10. Recimo, da je Božanstvo kao presjajni alem mnogo veći od svega 
svijeta. Ili da je kao ogledalo, onako kako rekoh o duši u pređašnjem 
viđenju. Ali da je toliko uzvišenije, te ja ne mogu opisati. Sve, što radimo, 
vidi se u tom alemu, koji je takav, te sve zatvara u sebi, jer nema ništa, što 
bi bilo izvan njegove veličine. Bilo mi je čudno, da u ovom jasnom alemu u 
tako kratko vrijeme ugledam zajedno toliko stvari. Ali je i prežalosno, 
kadgod se sjetim, da su se ovoj čistoj jasnoći pokazale grdobe, kao što su 
bili moji grijesi. I doista, kadgod se toga sjetim, ne znam, kako mogu 
podnijeti. Zato sam se i onda bila tako zastidjela, te nisam znala, čini mi se, 
kamo da se sakrijem. Oj kad bih mogla to razumljivo pokazati onima, koji 
rade najsramotnije i najgadnije grijehe, eda se sjete, da nisu sakriveni: pa 
da se posve pravo gade Bogu, jer se zbivaju baš pred Njegovim 
Veličanstvom, a mi ne pokazujemo nikakva poštovanja pred Njim. Vidjeh, 
kako se pravo zaslužuje pakao jednim jedinim grijehom. Jer se ne može 
pojmiti, kako je preteška stvar činiti grijeh pred tako velikim Veličanstvom i 
kako se takve stvari protive njegovoj savršenosti. Tako se bolje vidi i 
njegovo milosrđe, jer nas trpi, premda sve to upoznajemo. 

11. (Taj me je dojam) potaknuo na promatranje: ako se već radi takve 
stvari zgraža duša, što će biti na sudnji dan. kad nam se ovo Veličanstvo 
pokaže jasno i ugledamo uvrede, kojima smo ga vrijeđali? Oh Bože moj. 
kako sam bila slijepa. Često sam se zgražala radi ovoga, što sam napisala. A 
vaša će se milost čuditi, kako mogu živjeti, kad gledam sve stvari i zajedno 
promatram sama sebe. Slava dovijeka Onome, koji me je toliko trpio. 

12. Dok sam jednom obavljala molitvu veoma sabrano ugodno i mirno, 
učini mi se, da su me opkolili anđeli i da sam vrlo blizu Boga. Stanem se 
moliti Njegovu Veličanstvu sa Crkvu. Nato mi bude nagoviješteno, kako će 



veliku korist činiti jedan Red u posljednja vremena i kako će snažno njegovi 
članovi braniti vjeru. 199 

13. Kad sam jednom molila pred Presv. Sakramentom, ukaže mi se jedan 
svetac, čiji je Red malko pao. U rukama je držao veliku knjigu. On je otvori i 
reče mi, neka pročitam slova, koja su bila velika i vrlo čitljiva. Glasila su: U 
buduća će vremena ovaj Red procvasti: imat će mnogo mučenika. 200 

14. Drugi put sam u koru pribivala Zornici. U to ini se pokaza šest ili sedam 
redovnika, koji su, čini mi se, bili iz toga istog Reda i držali sablje u rukama. 
Tim je, mislim, nagoviješteno, da će braniti vjeru. Jer mi se drugi put, u 
molitvi, zanese duh te mi se učini, da sam na velikom polju, gdje su se 
mnogi borili, a redovnici su toga Reda 201 vojevali s velikim žarom. Lice im je 
bilo lijepo i veoma ražareno. Oborili su mnogo pobijeđenih na zemlju, a neke 
su ubili Činilo mi se, da je to bitka protiv krivovjeraca. 

15. Toga sam slavnog sveca vidjela češće. On mi saopći neke stvari, 
zahvali mi na molitvi, što je molim za njegov Red, i obeća, da će me 
preporučiti Gospodinu. Ne označujem Redova. Ushtjedne li Gospodin, on će 
već oglasiti, da se ne vrijeđaju drugi. No svaki bi Red ili svaki njegov član 
morao nastojati, da Gospodin njegovim sudjelovanjem učini njegov Red tako 
moćnim, te mu uzmogne služiti u tako velikoj nevolji, što sada tišti Crkvu. 
Blažen život, koji se provodi u toj službi! 

16. Jednom me zamoli neki, neka se molim Bogu, da mu nagovijesti, hoće 
li služiti njemu, ako primi biskupiju. Gospodin mi reče nakon pričesti: »Kad 
upozna sasvim istinito i jasno, da je pravo gospodstvo nemati ništa, može je 
primiti«. 202 Tim razjasni, da oni, koji imaju obnašati dostojanstva, ne smiju 
željeti ni htjeti ili barem nastojati, da ih dobiju. 

17. Ove je i mnoge druge milosti iskazao Gospodin a i sada iskazuje ovoj 
grešnici vrlo često. Mislim, da mi ne treba sve nabrajati. Po onom se, što je 
rečeno, može upoznati moja duša i duh, što mi je dao Gospodin. 
Blagoslovljen bio dovijeka onaj, koji se toliko brinuo za me. 

18. Jednom mi reče tješeći me s velikom ljubavlju, neka se ne žalostim, jer 
u ovom životu ne možemo biti vazda u istom stanju. Sad ću biti gorljiva, sad 
bez gorljivosti. Sad će me snalaziti nemir i napasti, sad ću biti mirna. No 
neka se ufam u Njega i ne bojim. 

19. Jednoga sam dana mislila, je li neuredna sklonost, ako rado općim s 
onima, s kojima se svjetujemo o poslovima svoje duše te ih volim, a tako i 
one, što ih vidim, da su veliki sluge Božji, a tješim se s njima. On mi reče: 
»Kad bi bolesnik bio u smrtnoj opasnosti pa mu se činilo, da mu je liječnik 
povratio zdravlje, ne bi bila krepost, ako mu ne bi na tom zahvaljivao i ljubio 
ga. A šta bi bilo od mene, da nije bilo tih ljudi? Saobraćaj s dobrima da ne 

199 Ribera (Vida de S. Teresa I. IV. r. V.) kaže, da je to govor o Družbi Isusovoj. 
No čini se stalno, da se proteže na Red sv. Dominika. O. Gracian kaže u 
bilješci: »Red sv. Dominika«. 

200 Prema Gracianu smjera Svetica i ovdje na Red sv. Dominika kao i u 
predašnjem odsječku. 

201 Sv. Dominika, primjećuje Gracian. 

202 Prema o. Gracianu bijaše Sveticu zamolio inkvizitor Soto, kasnije biskup u 
Salamanci. 



škodi, samo moje riječi da moraju biti ozbiljne i svete. Neka ne prekinem 
toga saobraćaja, jer će mi više koristiti nego škoditi. To me utješi; jer mi se 
gdjekad činilo, da je neuredna sklonost, pa već htjedoh nikako i ne govoriti s 
muškarcima. Tako me je u svim prilakama svjetovao Gospodin, pa me je i 
poučio, kako ću se držati prema slabima i prema nekim osobama. Nikad nije 
bez brige za me. Kadikad se pojedam videći, kako sam malo vrijedna u 
službi Božjoj i da silom moram trošiti vrijeme više nego bih rado za njegu 
takvoga slabog i bijednog tijela, kao što je moje. 

20. Jednom sam obavljala molitvu. Dođe čas da idem spavati. Obuzimale 
su me velike boli, pa sam po običaju morala bljuvati. Kad vidjeh, da sam 
tako vezana na se, a s druge strane duh traži vremena za se, rastužih se 
tako, te briznuh plakati i jadikovati. Nije to bilo samo jednom, već često, 
kako rekoh. Čini mi se, da se srdim sama na sebe, tako te se zbilja gadim 
sama sebi. Obično nisam tako mrska sama sebi, van gledam na sebe i ne 
zanemarujem ono, što vidim, da mi je potrebno. A neka dade Gospodin, da 
često ne činim više, nego vidim, da moram. Kad sam se ovaj put bila onako 
rastužila, ukaže mi se Gospodin i veoma me utješi. Reče mi, neka sve to 
radim i trpim iz ljubavi prema Njemu, jer je moj život zasada potreban. I čini 
mi se, da se nisam više žalostila, otkad sam odlučila, da ću iz petnih žila 
služiti svome Gospodinu i tješitelju. Ako me je i puštao, da malko trpim, 
tješio me je tako te mi nije bilo teško opet željeti trpljenje. Stoga mi se čini i 
sada, da živim samo zato, da trpim, a zato se i najdraže volje molim Bogu. 
Kadikad mu kažem od svega srca: »Gospodine, ili umrijeti ili trpjeti. Ne 
molim ti se ni za što drugo za sebe«. Tješi me, kad čujem sat: jer mislim, da 
sam se primakla malko bliže, da gledam Boga, videći da je minuo sat moga 
života. 

21. Drugda mi je tako, te mi nije teško živjeti niti mi se čini, da želim 
umrijeti, van me obuzme često neka mlakost i tama u svemu, koja potječe, 
kako rekoh, od velikih muka. Gospodin je htio, da se javno znadu milosti, što 
mi ih iskazuje Njegovo Veličanstvo. On mi je to prorekao već prije nekoliko 
godina na veliku moju muku. I dosele sam podnijela mnogo toga, kako zna 
vaša milost, jer svak tumači — te milosti — po svoju. Bila mi je utjeha, da se 
to nije zbilo mojom krivnjom; jer sam se čuvala do skrajnosti pomno, da o 
tom ne govorim ni s kim osim svojih ispovjednika i onih, za koje sam znala, 
da su doznali od njih. A nisam tako postupala iz poniznosti, van, kako rekoh, 
stoga, što mi je bilo teško govoriti o tom i s ispovjednicima. Sada već, slava 
Bogu, ne marim mnogo, ako me i oštro kore iz dobre revnosti, a drugi se 
boje općiti sa mnom pa me i ispovijedati, a neki govore mnogo o meni. 
Razbiram, da je Gospodin ovim sredstvom htio pomoći mnogim dušama. 
Vidjela sam to jasno i sjećam se, koliko bi Gospodin pretrpio samo za jednu 
ciglu dušu. Ne znam, nije li tome razlog, što me je Njegovo Veličanstvo 
dovelo u ovaj tako zabitni zakutak. 203 Ovdje, mislim, da me se i ne sjećaju 
kao mrtvaca. Ali se nije desilo, kao što bih ja željela, jer silomice moram 
govoriti s nekima. No nisam ondje, gdje bi me vidjeli, pa mislim, da se 
svidjelo Gospodinu, te me je doveo u luku, gdje ću, ufam se u Njegovo 
Veličanstvo, biti sigurna. 

22. Boravim već izvan svijeta, u malom i svetom društvu, pa gledam kao iz 
visine pa malo marim, što se o meni govori i znade. Više bih od svega, što 
se o meni može reći, cijenila, kad bi se okoristila s pomoću mojom jedna 


203 Sv. Josip Avilski. 



jedina duša. Otkad sam ovdje, svidjelo se Gospodinu, da za tim idu sve moje 
želje. On mi je dao i neku vrst sna, pa mi se gotovo uvijek čini, da sanjam, 
što gledam. Ne vidim u sebi ni radosti ni velike žalosti. Ako me što snađe u 
čemu, prođe tako brzo, te se čudim, i ostavi osjećaj, kao da sam sanjala. To 
je potpuna istina. Ako bih se kasnije i htjela veseliti kakvoj radosti ili žalostiti 
zbog kakve žalosti, ne bi bilo u mojoj vlasti, kao što razuman čovjek ne bi 
mogao ćutjeti žalosti ni radosti radi sna, što ga je sanjao. Jer je Gospodin 
već odlučio moju dušu od onoga, što mi je budilo čuvstvo, jer nisam bila 
umrtvljena ni mrtva za stvari ovoga svijeta, i neće više Njegovo Veličanstvo, 
da opet oslijepi moja duša. 

23. Tako eto živim sada, gospodine i oče moj. 204 Neka se moli vaša milost 
Bogu, da me uzme k sebi ili dade, te mu služim. Neka se svidi Njegovu 
Veličanstvu, da ovo, što je ovdje napisano, bude volj koliko na korist vašoj 
milosti, jer me je radi nedostatna vremena stajalo truda. Ali bi bio srećan 
trud, kad bi mi uspjelo kazati nešto, radi čega bi se Gospodin samo jednom 
pohvalio. Držala bih, da sam tim plaćena, sve kad bi vaša milost odmah 
spalila ovaj spis. 

24. A rado bih, da ga prije pročitaju tri čovjeka, što ih pozna vaša milost, 
jer su mi bili ispovjednici. 205 Ako sam napisala rđavo, dobro je, da izgube 
dobro mnijenje, što ga imaju o meni. Ako li je ovo dobro, oni su dobri i učeni, 
pa znam, da će vidjeti otkud potječe, i hvaliti onoga, koji je govorio po meni. 
Neka Njegovo Veličanstvo vazda drži svojom rukom vašu milost i učini vas 
tako velikim svecem, te svojim duhom i svjetlošću posvjetljujete ovu 
bijednicu, malo poniznu, a veoma drsku, koja se usudila odlučiti, da piše 
tako uzvišene stvari. Dao Gospodin, da u ovom ne bude zablude. Moja je 
nakana i želja bila, da pogodim, što je pravo i poslušam, te da se radi mene 
u čemu hvali Gospodin. Za to mu se molim već mnogo godina. Budući da mi 
za to nedostaju djela, osmjelih se, da napišem ovaj svoj neuredni život. Ne 
utroših više mara ni vremena zato, nego je bilo potrebno da napišem. Ali 
sve što se sa mnom zbilo, napisah koliko mogoh posve iskreno i istinski. 

25. Neka se svidi Gospodinu, koji je moguć i može, ako hoće, da pogodim u 
svemu vršiti njegovu volju. A neka ne dopusti, da propadne ova duša, što ju 
je Njegovo Veličanstvo tako vješto i na toliko načina tako često izvuklo iz 
pakla i privuklo k Sebi. Amen. 


204 O. Garcia Toledski. 

205 Oo. Garcia Toledski, Banjez i još jedan prijatelj onih, što su u Avili 
ispovijedali Sveticu. 

Duh Sveti neka bude svagda s vašom milošću. Amen. Ne bi bilo rđavo, kad 
bih ocrtala, što me je stajala usluga učinjena vašoj milosti, eda vas obvežem, 
te me veoma pomno preporučujete Našemu Gospodinu. To bih i mogla, 
zbilja, kad nam već toliko podnijela, da vidim sebe opisanu i dozovem u 
pamet toliko svojih bijeda. Ipak mogu uistinu kazati, da mi je teže bilo 
opisivati milosti, što mi je Gospodin iskazao, nego uvrede, kojima sam 
vrijeđala Njegovo Veličanstvo. Učinila sam, što mi je zapovjedila vaša milost: 
opisala sam opširno, pod uvjetom, da vaša milost izvrši, što mi je obećala, da 
naime rastrgnete, što vam se pričini rđavo. Nisam dospjela ni pročitati, što 
sam napisala, kad je vaša milost poslala po ovo. Može biti, da su neke stvari 
slabo razložene, a druge ponavljane. Ta imala sam tako malo vremena, te 
nisam imala kada ni ponovno pročitati, što sam napisala. Molim vašu milost, 
neka to popravi i dade prepisati, ako se bude slalo ocu magistru Avili, jer bi 
ko mogao prepoznati moj rukopis. 

Veoma želim, da je naređeno, neka on ovo pročita, jer sam tom nakanom 
počela pisati. Njemu se naime čini, da idem dobrim putem, pa će me to 
veoma utješiti. Meni više ne preostaje, što bih od svoje radila. U svemu 
radite, vaša milosti, kako vam se svidi i kako vidite, da ste obvezani prema 
onoj, koja vam povjerava svoju dušu. 

Vašu ću dušu za svega života preporučivati Našemu Gospodinu. Zato mi 
iskažite milost te se požurite, da služite Njegovu Veličanstvu, jer će vaša 
milost vidjeti iz ovoga, što je ovdje napisano, kako se dobro upotrebljava sve, 
ako se čovjek, kao što je počela vaša milost, sasvim prema Onome, koji se 
nama daje bez mjere. 

Blagoslovljen bio dovijeka. Ufam se u njegovo milosrđe, da ćemo se vidjeti 
ondje, gdje ćete vi i ja gledati jasnije velike milosti, što nam je iskazao, i 
hvaliti ga u vječne vjekove. Amen. 

Svršena je ova knjiga u lipnju godine 1562. 207 


Svršetak Života. 


206 Ovaj je list napisan u izvorniku Života kao nastavak posljednje: glave, a 
upravljen je O. Garciji Toledskom. 

207 O. Banez dodaje: »Taj se nadnevak razumije za prvi put, kad je Majka 
Terezija pisala ne razlučujući glava. Kasnije to prepisa i dodade mnogo toga, 
što se dogodilo kasnije, kao što je osnutak samostana sv. Josipa Avilskoga, 
kako se vidi iz lista 169, L. Dr. D°. Banes.« 




